
UVOD 


Platon i Aristotel! To su ne samo dva si- 
stema nego i tipovi dveju različitih ljudskih 
priroda, koje se od pamtiveka, pod svima kosti- 
mima, viSe ili manje neprijateljski odnose jedna 
prema drugoj. Naročito kroz ceo srednji vek, sve 
do današnjeg dana, tako se borilo, i ta borba je 
najhitniji sadržaj istorije hrišćanske crkve. Uvek 
je reč o Platonu i Aristotelu, iako pod drugim 
imenom. Sanjarske, mistične, platonske prirode 
otkrivaju iz ponora svoje duše hrišćanske ideje 
i simbole koji im odgovaraju. Praktične, sređi- 
vačke, aristotelske prirode grade od tih ideja 
čvrst sistem, dogmatiku i kult. Crkva obuhvata 
najzad i jednu i drugu prirodu; jedni se ušanča- 
vaju većinom u kleru a drugi u monaštvu, ali 
neprestano ratuju jedni sa drugima. 


(H. Hajne, Nemačka, 1) 


Prilikom svog praktičkog lekarskog rada s nervo- 
znim pacijentima već sam odavno primetio da pored 
mnogih individualnih različnosti ljudske psihologije 
ima i tipskih razlika, i to sam naročito primetio naj- 
pre dva tipa, koja sam označio kao introvertni i eks- 
travertni tip. 

Kad posmatramo tok ljudskog života, vidimo 
kako je sudbina jednoga čoveka više uslovljena ob- 
jektima njegovih interesa, dok je sudbina drugoga 
više uslovljena njegovom vlastitom unutrašnjošću, 
njegovim subjektom. Kako svi mi odstupamo malo 
više prema ovoj ili onoj strani, sasvim je prirodno što 
smo skloni da sve svaki put razumevamo u smislu 
svog vlastitog tipa. 


Tu okolnost spominjem već ovde da bih, koliko 
god mogu, uklonio eventualne nesporazume. Razume 
se, ta okolnost znatno otežava pokušaj opšteg opisi- 
vanja tipova. Moram u čitaoca pretpostavljati veliku 
dobronamernost ako želim da me pravilno razume. 
Bilo bi relativno prosto kad bi svaki čitalac znao u 
koju kategoriju sam sebe ubraja. Ali je veoma često 
teško pronaći da li neko pripada ovom ili onom tipu; 
naročito onda kad je čovek sam u pitanju. Staviše, 
kad je vlastita ličnost u pitanju, sud je izvanredno 
zamućen. Te subjektivne zamućenosti suda naročito 
su česte zato što je svakom izrazitom tipu imanentna 
naročita tendencija ka kompenzaciji jednostranosti 
svoga tipa, tendencija koja je biološki celishodna, jer 
teži da održi duševnu ravnotežu. Kompenzacijom na- 
staju sekundarni karakteri ili tipovi, koji daju veoma 
tešku sliku za odgonetanje, tako tešku da je čovek 
sam sklon da egzistenciju tipova uopšte porekne i da 
veruje samo još u individualne različitosti. 


Te teškoće moram istaći da opravdam izvesnu 
osobenost svog docnijeg prikazivanja: moglo bi se, 
naime, činiti kao da bi najprostiji put bio taj da opi- 
šem dva konkretna slučaja i da ih raščlanjene stavim 
jedan pored drugoga. Ali svaki čovek ima oba meha- 
nizma, kako ekstraversije tako i introversije, i samo 
relativno pretezanje jednog ili drugog čini tip. Otuda 
bi čovek već u jakoj meri morao retušovati da u 
sliku unese potreban reljef, što bi predstavljalo više 
ili manje dobronamernu prevaru. Osim toga, psiho- 
loška reakcija jednog čoveka jeste u tolikoj meri slo- 
žena stvar da bi moja sposobnost prikazivanja jedva 
bila dovoljna da o tome dam apsolutno pravilnu sli- 
ku. Zato se moram nužno ograničiti na to da iznesem 
principe koje sam izdvojio iz obilja posmatranih po- 
jedinačnih činjenica. Pri tom nije reč ni o kakvoj de- 
ductio a priori, kao što bi se moglo pričinjavati, nego 
o deduktivnom prikazivanju empirijski dobivenih 
uviđaja. Ti uviđaji, kao što se nadam, doprinose raz- 
bistravanju dileme, koja je dovela i još uvek vodi, 
ne samo u analitičkoj psihologiji nego i u drugim ob- 
lastima nauke, a naročito u ličnim uzajamnim veza- 


ma ljudi, do nesporazuma i razdvojenosti. Otuda se 
objašnjava zašto je egzistencija dvaju različnih tipova 
već odavno poznata činjenica, koja je u ovoj ili onoj 
formi, bilo poznavaocu čoveka bilo mudrovanju mi- 
slioca, pala u oči, ili se predstavila Geteovoj (Goethe) 
intuiciji, na primer, kao obuhvatni princip sistole i 
dijastole. Imena i pojmovi kojima su obuhvaćeni me- 
hanizmi introversije i ekstraversije jesu veoma ra- 
zlični i svagda prilagođeni stanovištu individualnog 
posmatrača. Iako postoji različnost formulisanja, ne- 
prestano izbija zajednička crta u osnovnom shvata- 
nju, naime kretanje interesa prema objektu u jed- 
nom slučaju, i kretanje interesa od objekta prema 
subjektu i njegovim vlastitim psihološkim događaji- 
ma u drugom slučaju. U prvom slučaju objekat dej- 
stvuje kao magnet na tendencije subjekta, on ih 
privlači i uslovljava subjekat u velikoj meri; štaviše, 
on otuđuje subjekat od njega samoga i menja njegove 
kvalitete u smislu izjednačavanja sa objektom u toli- 
koj meri da bi se moglo misliti da je objekat od višeg, 
i u poslednjoj liniji od presudnog značaja za subje- 
kat, i kao da je to donekle apsolutno određenje i na- 
ročit smisao života i sudbine da se subjekat sasvim 
predaje objektu. U drugom slučaju, naprotiv, subje- 
kat jeste i ostaje središte svih interesa. Moglo bi se 
reći, čini se kao da u poslednjoj liniji sva životna 
energija traži subjekat i stoga svagda ometa da obje- 
kat zadobije ikakav premoćan uticaj. Čini se kao da 
energija ostavlja objekat, kao da je subjekat magnet 
koji hoće da objekat privuče sebi. 


Nije lako prikazati to suprotno odnošenje prema 
objektu na lako razumljiv i jasan način, i velika je 
opasnost u tome što se može dospeti do sasvim para- 
doksnih formulisanja, koja više donose zabunu nego 
jasnoću. Introvertno stanovište moglo bi se uopšte 
označiti kao ono koje u svim okolnostima teži da 
subjekat i subjektivni psihološki događaj pretpostavi 
objektu i objektivnom događaju, ili bar da ih potvrdi 
prema objektu. Otuda taj stav daje subjektu višu 
vrednost negoli objektu. Prema tome, objekat stoji na 
nižem vrednosnom nivou, on ima sekundaran značaj; 


štaviše, on, kad se pruži prilika, stoji samo kao ova- 
ploćenje jedne ideje, ali je pri tome ideja bitna stvar; 
ili je on predmet jednog osećanja, ali je pri tome ose- 
ćajmi doživljaj glavna stvar, a ne objekat u svojoj 
realnoj individualnosti. Ekstravertno stanovište, na- 
protiv, podvrgava subjekat objektu, pri čemu viša 
vrednost pripada objektu. Subjekat ima svagda se- 
kundaran značaj; subjektivno doživljavanje pojavlju- 
je se ponekad samo kao smetnja ili izlišan privesak 
objektivnih događaja. Jasno je da se psihologija koja 
proizlazi iz ta dva oprečna stanovišta mora raspasti 
u dva totalno različna orijentisanja. Jedno stanovište 
sve posmatra pod uglom svoga shvatanja, a drugo 
pod uglom objektivnog dešavanja. 


Ti oprečni stavovi nisu, pre svega, ništa drugo 
nego oprečni mehanizmi: dijastolsko izlaženje i za- 
hvatanje objekta i sistolsko koncentrisanje i otkida- 
nje energije od zahvaćenih objekata. Svaki čovek ima 
dva mehanizma kao izraz svog prirodnog životnog 
ritma, koji Gete odista nije slučajno označio fiziolo- 
škim pojmovima srčane delatnosti. Ritmična izmena 
oba ta oblika psihičke delatnosti odgovarala bi nor- 
malnom toku života. Ali ne samo komplikovani spo- 
ljašnji uslovi pod kojima živimo nego i možda još 
komplikovaniji uslovi naše individualne psihičke dis- 
pozicije retko dopuštaju nimalo neometan tok psi- 
hičke životne delatnosti. Spoljašnje okolnosti i unu- 
trašnja dispozicija idu veoma često naruku jednom 
mehanizmu, a ograničavaju ili ometaju drugi meha- 
nizam. Otuda, prirodno, nastaje pretezanje jednog 
mehanizma. Ako to stanje ma na koji način postane 
hronično, onda otuda nastaje tip, naime habitualan 
stav u kome trajno prevlađuje jedan mehanizam, a 
da, razume se, nikad ne može potpuno ugušiti drugi, 
jer on neuslovljeno pripada psihičkoj životnoj delat- 
nosti. Zato nikad ne može nastati čist tip u tom smi- 
slu da on ima samo jedan mehanizam pri potpunoj 
atrofiji drugoga. Tipski stav znači uvek samo rela- 
tivno pretezanje jednog mehanizma. 


Konstatovanje introversije i ekstraversije dalo 
je u prvom redu mogućnosti da razlikujemo dve 

obimne grupe psiholoških jedinki. Ali to grupisanje 
toliko je površne i opšte prirode da baš ništa više ne 
dopušta nego takvu opštu razliku. Tačnije ispitivanje 
onih individualnih psihologija koje padaju u jednu ili 
drugu grupu pokazuje odmah velike razlike između 
pojedinih jedinki koje ipak pripadaju istoj grupi. 
Zato moramo učiniti dalji korak da možemo označiti 
u čemu se sastoje razlike jedinki koje pripadaju jed- 
noj određenoj grupi. Moje iskustvo pokazalo je da se, 
uopšte uzev, jedinke mogu razlikovati ne samo po 
universalnoj različnosti ekstraversije i introversije 
nego i po pojedinim psihološkim osnovnim funkcija- 
ma. Koliko, naime, ne samo spoljašnje prilike nego 
i unutrašnja dispozicija dovode do prevlađivanja eks- 
traversije ili introversije, toliko one idu naruku i pre- 
vlađivanju određene osnovne funkcije u jedinki. 
Osnovne funkcije, tj. funkcije koje se ne samo genu- 
ino nego i specijalno razlikuju od drugih funkcija, a 
koje je utvrdilo moje iskustvo, jesu mišljenje, oseća- 
nje, oset i intuicija. Prevlađuje li jedna od tih funk- 
cija habitualno, onda nastaje tip koji odgovara. Otu- 
da ja razlikujem misaon, osećajni, osetni, i intuitivan 
tip. Svaki od ovih tipova može, osim toga, da bude 
introvertan ili ekstravertan, već prema svom odno- 
šenju prema objektu na način kako je gore ocrtano. 
Ovo ovde protumačeno razlikovanje nisam proveo u 
dvama prethodnim saopštenjima: o psihološkim tipo- 
vima, nego sam misaoni tip identifikovao s introvert- 
nim, a osećajni tip s ekstravertnim. Ova zbrka se pre- 
ma produbljenom obrađivanju problema pokazala 
kao neodrživa. Da otklonim nesporazume, molio bih 
čitaoca da pazi na razlikovanje koje je ovde prove- 
deno. Da bih u tako komplikovanim stvarima obezbe- 
dio neuslovljeno potrebnu jasnoću, poslednju glavu 
knjige posvetio sam definiciji svojih psiholoških poj- 
mova. 


Jung, Contribution a l'etude des types psychologiques. 
Arch. de Psychologie, I. XII, p. 289. 
Id.: Psychological Types. Collected Papers on Analytical 
Psychology. London, 1917, p. 287. 
Id.: Psychologie der unbevmssten Prozesse. Ziirich, II 
Auflage, 1918, p. 65. 


PROBLEM TIPOVA U ANTIČKOJ I SREDNJO- 
VEKOVNOJ ISTORIJI DUHA 


1. KA PSIHOLOGIJI U ANTICI. GNOSTIČARI. 
TERTULIJAN I ORIGEN 


Uvek je, doduše, bilo psihologije, otkako postoji 
istorijski svet, ali objektivne psihologije ima tek od- 
skora. Za nauku ranijeg vremena važi stav: subjek- 
tivna psihologija raste ukoliko objektivna nedostaje. 
Otuda su dela starih, doduše, puna psihologije, ali 
samo malo toga može se obeležiti kao objektivno- 
-psihološko. To bi moglo biti uslovljeno osobenošću 
ljudskih veza u antici i srednjem veku. Antika je 
imala, ako se tako sme reći, gotovo isključivo biolo- 
ško procenjivanje bližnjih, kao što to svuda izbija iz 
životnih navika i pravnih odnosa u starom veku. 
Srednji vek imao je, ukoliko je sud o vrednosti uop- 
šte našao izraz, metafizičko procenjivanje bližnjih, 
koje je počelo mišlju o neizgubljivoj vrednosti ljud- 
ske duše. Ovo procenjivanje koje kompensuje stano- 
vište antike za ocenu lične vrednosti, koja jedina 
može biti osnova objektivne psihologije, isto je tako 
nepodesno kao i biološko procenjivanje. Nije, dodu- 
še, malen broj onih koji misle da se psihologija može 
pisati i ex cathedra. Danas su svakako mnogi uve- 
reni da se objektivna psihologija ima oslanjati pre 
svega na posmatranje i iskustvo. Ova osnova bila bi 
idealna kad bi bila mogućna. Ali ideal i cilj nauke ne 

sastoje se u tome da pruže što tačniji opis činjenica 
— nauka ipak ne može konkurisati kinematografskim 
i fetnografskim snimcima — nego ona ispunjava svoj 
cilj i svoju nameru samo u postavljanju zakona, koji 
nije ništa drugo nego skraćen izraz za različne i opet 
kao nekako jedinstveno shvaćene procese. Ovaj cilj 
posredstvom razumevanja izdiže se iznad onoga što 
se može samo iskusiti, i biće svagda, i pored opšte i 
dokazane važljivosti, plod subjektivne psihološke kon- 
stelacije ispitivačeve. U naučnom obrazovanju teo- 
rija i pojmova ima mnogo od lične slučajnosti. Po- 
stoji i psihološka lična jednačina, a ne samo psiho- 
fizička. Mi vidimo boje, ali nikako ne vidimo* dužine 
talasa. Ova dobro poznata činjenica ne srne se nigde 
uvažavati više nego u psihologiji. Dejstvovanje lične 
jednačine počinje već pri posmatranju. Vidi se ono 
što se najbolje može videti iz sebe. Tako se najpre 
vidi trun u oku brata svoga. Nema sumnje, trun je 
onde, ali balvan leži u vlastitom i — možda će do- 
nekle sprečiti akt viđenja. Ja ne verujem principu 
»čistog posmatranja« u takozvanoj objektivnoj psi- 
hologiji, ma se ograničavala i na naočare hronoskopa, 
tahistoskopa i drugih »psiholoških« aparata. Čovek se 
osigurava time i protiv suviše velikog iskorišćavanja 
psiholoških iskustvenih činjenica. Ali još mnogo više 
lična psihološka jednačina dolazi do važenja u pri- 
kazivanju ili saopštavanju onog što je posmatrano, a 
da i ne govorimo o shvatanju i apstrakciji iskustve- 
nog materijala! Nigde se kao u psihologiji ne pojav- 
ljuje nužan osnovni zahtev da posmatrač i ispitivač 
bude adekvatan svom objektu, u tom smislu što može 
videti ne samo jedno nego i drugo. Zahtev da on samo 
objektivno vidi i ne treba isticati; jer to je nemo- 
gućno. Ako se ne vidi suviše subjektivno, čovek već 
može biti zadovoljan. Sto se subjektivno posmatranje 
i shvatanje slaže s objektivnim činjenicama psiholo- 
škog objekta, to je za shvatanje dokaz samo utoliko 
ukoliko shvatanje nikako ne pretenduje da bude op- 
šte, nego želi samo da važi za oblast objekta koja je 
uzeta u obzir. Utoliko balvan u vlastitom oku omogu- 
ćuje baš nalaženje truna u bratovljevu oku. U tom 

slučaju balvan u vlastitom oku, kao što je rečeno, ne 
dokazuje da brat nema nikakva truna u oku. Ali spre- 
čavanje viđenja lako bi moglo postati povod za opštu 
teoriju da su sve trunke balvani. Priznanje i uvaža- 
vanje subjektivne uslovljenosti saznanja uopšte, a 
naročito psiholoških saznanja, jeste osnovni uslov za 
naučno i pravično cenjenje jedne psihe različne od 
posmatranoga subjekta. Ovaj uslov samo je onda 
ispunjen kad je posmatrač dovoljno obavešten o obi- 
mu i vrsti svoje vlastite ličnosti. Ali on može biti 
dovoljno obavešten samo ako se u velikoj meri oslo- 
bodio izjednačivalačkih uticaja kolektivnih sudova i 
kolektivnih osećanja, i time dospeo do jasnog razu- 
mevanja svoje vlastite individualnosti. 


Ukoliko se dalje vraćamo u istoriju, utoliko više 
vidimo da ličnost iščezava pod koprenom kolektivno- 
sti. I ako čak siđemo do primitivne psihologije, naći 
ćemo da onde uopšte ne može biti ni reči o pojmu 
jedinke. Mesto individualnosti nalazimo onde samo 
kolektivno odnošenje ili »participation mystique« 
(Levi-Bril — Levy Bruhl). Ali kolektivni stav ometa 
saznanje i uvažavanje jedne od subjekta različne psi- 
hologije, jer je kolektivno nastrojeni duh upravo ne- 
sposoban da drukčije misli i oseća negoli projicira- 
jući. Ono što mi razumemo pod pojmom »jedinke« 
jeste relativno mlada tekovina istorije ljudskog duha 
i kulture. Stoga nije nikakvo čudo što je ranije sve- 
moćni kolektivni stav tako reći sasvim omeo objek- 
tivno psihološko uvažavanje individualnih diferenci- 
ja, kao i uopšte svako naučno objektivisanje indivi- 
dualno-psiholoških procesa. Upravo zbog toga nedo- 
statka u psihološkom mišljenju bilo je saznanje »psi- 
hologizovano«, tj. ispunjeno projiciranom psihologi- 
jom. Počeci filosofskog objašnjavanja sveta daju za 
to odlične primere. Naporedo s razvitkom individu- 
alnosti i time uslovljenog psihološkog diferenciranja 
ljudi ide depsihologizacija objektivne nauke. Ova iz- 
laganja možda će objasniti zašto izvori objektivne 
psihologije u materijalu koji nam je predat iz starog 
veka veoma oskudno teku. Razlikovanje četiri tempe- 
ramenta, koje smo primili od starog veka, više gotovo 

i nije psihološko tipizovanje, jer temperamenti goto- 
vo nisu ništa drugo nego psiho-fiziološke kompleksi- 
je. Ali odsustvo obaveštenja ne znači da o dejstvova- 
nju suprotnosti koje su u pitanju nemamo nikakvih 
tragova u istoriji antičkog duha. 


Tako je gnostička filosofija postavila tri tipa, 
koji možda odgovaraju trima psihološkim osnovnim 
funkcijama, mišljenju, osećanju i osetu.  Mišljenju bi 
odgovarao pneumatičar, osećanju psihičar, osetu hili- 
čar. Slabije uvažavanje psihičara odgovara duhu gno- 
se, koja je prema hrišćanstvu uporno branila vred- 
nost saznanja. Ali hrišćanska načela ljubavi i vere 
nisu bila sklona saznanju. Prema tome, u okviru hri- 
šćanske sfere pneumatičar bi bio slabije cenjen uko- 
liko bi se odlikovao samo posedovanjem gnose, sa- 
znanja. 


Smemo misliti i na diferenciju tipova ako po- 
smatramo dugu i ne bezopasnu borbu koju je crkva 
od prvih početaka vodila protiv gnosticizma. S obzi- 
rom na nesumnjivo pretežno praktički pravac prvog 
hrišćanstva, intelektualac je, ukoliko se sledujući 
svom borbenom nagonu nije izgubio u apologetskoj 
polemici, teško mogao da dođe do izražaja. »Regula 
fidei« bila je suviše uska i nije dopuštala nikakvo sa- 
mostalno kretanje. Osim toga, ona je oskudevala u 
sadržaju pozitivnog saznanja. Sadržavala je malo jni- 
sli, koje su, doduše, praktički bile izvanredno ara- 
gocene, ali su sputavale mišljenje. Sacrificium intel- 
lectus mnogo teže je pogađao intelektualca nego 
osećajnog čoveka. Otuda je veoma pojmljivo što su 
pretežni saznajni sadržaji gnose, koji u svetlosti na- 
šeg današnjeg razvitka duha ne samo da nisu izgubili 
od svoje vrednosti nego su čak u znatnoj meri i 
dobili, morali za intelektualca u okviru crkve imati 
veoma veliku privlačnu snagu. Oni su za njega doista 
bili pravo iskušenje sveta. Naročito je doketizam za- 
davao posla crkvi svojim tvrđenjem da je Hrist imao 
samo prividno telo, i da su celo njegovo zemaljsko 
postojanje i patnja bili privid. U tome tvrđenju pre- 
moćno izbija napred čisto mislena strana nasuprot 
onome što je ljudski opipljivo. Borba sa gnosom po- 

javljuje nam se najjasnije u dvama likovima, koji su 
ne samo kao crkveni oci nego i kao ličnosti bili veoma 
znameniti. To su Tertulijan i Origen, slučajni savre- 
menici s kraja II veka. O njima kaže Sulc (Schultz):: 
»Jedan organizam može da prima u se hranljivo gra- 
divo gotovo bez ostatka i da ga asimiliše svojoj vla- 
stitoj prirodi, a drugi ga opet isto tako gotovo bez 
ostatka izbacuje uz izraze žestoke odvratnosti. U ta- 
kvoj suprotnosti držao se Origen na jednoj, a Tertu- 
lijan na drugoj strani. Njihova reakcija na gnosu ne 
obeležava samo oba karaktera i njihove poglede na 
svet, nego je i od osnovnog značaja za položaj gnose 
u duhovnom životu i u religioznim strujama onoga 
vremena.« 

Tertulijan se rodio oko 160. god. u Kartagini. Bio 
je paganin, predan pohotljivom životu svoga grada 
sve do svoje trideset i pete godine života, kad je po- 
stao hrišćanin. Napisao je mnogobrojne spise, iz kojih 
očevidno izbija njegov karakter, koji nas naročito 
interesuje. Pre svega, jasna je njegova besprimerna 
plemenita revnost, njegova vatra, njegov strasni tem- 
peramenat i duboka intimnost njegova religioznog 
shvatanja. On je fanatičan i genijalno jednostran za 
ljubav saznanja istine, netrpeljiv, borbena priroda 
kojoj nema ravne, nemilostiv borac, koji svoju pobe- 
du vidi samo u totalnom uništenju protivnika, njegov 
jezik je kao blistava sablja kojom zamahuje svirepa 
veština. On je tvorac crkvenog latinskog jezika, koji 
važi više od hiljadu godina. On kuje terminologiju 
mlade crkve. »Ako se on bio dohvatio kojeg gledišta, 
morao ga je, kao da ga šiba vojska pakla, provesti i do 
njegovih krajnjih konsekvencija, čak i onda ako pra- 
vo već odavno nije više stajalo na njegovoj strani i 
sav umni poredak ležao pred njim raskidan.« Stra- 
snost njegova mišljenja bila je tako neumitna da se 
on neprestano otuđivao upravo od onoga za šta je 
dao krv svoju. Prema tome, i njegova etika ima oporu 
oštrinu. On je naređivao da se mučeništvo traži, a ne 
da se beži od njega, nije dopuštao drugi brak i za- 
htevao je da osobe ženskoga roda prekrivaju lice. 


Dokumente der Gnosis. Jena, 1910. 


2 Jung, Odabrana dela, V 17 


Gnosu, koja je baš strast mišljenja i saznavanja, po- 
bijao je s fanatičnom bezobzirnošću, a s njom zajedno 
i od nje ne baš malo različnu filosofiju i nauku. Nje- 
mu se pripisuje veličanstvena ispovest: Credo quia 
absurdum est (Verujem jer je besmisleno). To isto- 
rijski svakako ne bi bilo sasvim tačno; on je rekao 
samo (De carne Christi, 5): »Et mortuus est dei filius, 
prorsus credible est, quia ineptum est. Et sepultus 
resurrexit; certum est, quia impossibile est.« (OI bo- 
zijisin je umro: u to se potpuno može verovati, jer je 
besmisleno. I uskrsao je iz groba; to je izvesno, jer je 
nemoguće.«) 


Oštrinom svoga duha prozreo je svu bedu filosof- 
skog i gnostičkog znanja i s prezrenjem ga odbio od 
sebe. Pozivao se, naprotiv, na svedočanstvo svog vla- 
stitog unutrašnjeg sveta, na svoje vlastite unutrašnje 
činjenice, koje su bile jedno s njegovim verovanjem. 
Njih je on izgrađivao i tako postao tvorac pojmovnih 
veza, koje još i danas leže u osnovi katoličkoga siste- 
ma. Iracionalna unutrašnja činjenica, koja je za njega 
bitno dinamičke prirode, bila je princip i postavljanje 
osnove prema svetu i kolektivno priznatoj ili racio- 
nalnoj nauci i filosofiji. Navodim njegove reči: 


»Prizivam novo svedočanstvo, ili štaviše svedo- 
čanstvo koje je poznatije no ma koji pisani spomenik, 
0 kome se više dogovaralo no ma o kome sistemu 
života, koje je više rašireno no ma koja objava, veće 
nego ceo čovek, naime ono što čini celog čoveka. Pri- 
stupi mi, dakle, o dušo, bilo da si nešto božansko i 
večno, kao što veruju neki filosofi — utoliko ćeš ma- 
nje lagati — ili nimalo božanska, jer si smrtna, kao 
što misli jedini Epikur — utoliko ćeš manje smeti da 
lažeš — bilo da si s neba došla ili iz zemlje rođena, 
bilo iz brojeva ili atoma sastavljena, bilo da u isti 
mah s telom otpočinješ svoje postojanje ili naknadno 
bivaš stavljena u njega, ma otkuda ti vodila poreklo 
1 ma kako pravila od čoveka ono što je, naime umno 
biće, sposobno za opažanje kao i za saznanje. Ali ne 
zovem tebe, ti dušo koja u školama izvežbana, u bi- 
bliotekama obaveštavana, u akademijama i atičkim 
tremovima hranjena i nahranjena, mudrost objavlju- 

ješ — ne, s tobom hoću da govorim, ti dušo koja si 
prosta i neobrazovana, nevešta i neiskusna, kakva si 
u onih koji ništa drugo nemaju nego tebe, sasvim 
onakva kakva dolaziš s ulice, iz uličnog budžaka, iz 
radionice. Meni je potrebno baš tvoje neznanje.« 


Sakaćenjem svoje ličnosti izvršenim u žrtvova- 
nju intelekta (sacrificium intellectus) Tertulijan je 
dospeo do bezobzirnog priznavanja iracionalne unu- 
trašnje činjenice, stvarne osnove svoga verovanja. 
Nužnost religioznog procesa koji je on u sebi osećao 
obuhvatio je nenadmašnom formulom: anima natura- 
liter christiana. Sa sacrificium intellectus pale su za 
njega filosofija i nauka, a sledstveno i gnosa. 


U docnijem njegovom životu  pooštrila su se 
ocrtana obeležja. Kad je crkva sve više bila primo- 
rana da s masom pravi kompromise, on se protiv toga 
pobunio i postao je pristalica onoga frigijskog pro- 
roka Montana, ekstatičara, koji je zastupao princip 
apsolutnog porican ja sveta i potpunog oduhovljava- 
nja. U oštrim pamfletima otpočeo je napadati politiku 
pape Kaliksta I, i tako s montanizmom više ili manje 
dospeo extra ecclesiam. Po jednom izveštaju Augu- 
stinovu, on je doonije čak i s montanizmom došao u 
sukob i osnovao svoju sektu. 


Tertulijan je tako reći klasičan predstavnik in- 
trovertnog mislenog čoveka. Njegov znatni, izvan- 
redno oštro razvijeni intelekat praćen je vrlo vidnom 
čulnošću. Psihološki proces razvitka, koji mi obele- 
žavamo kao hrišćanski, doveo ga je do žrtve, do od- 
secanja najdragocenijeg organa, a ta mitska misao 
opet je sadržana u velikom i paradogmatičnom sim- 
bolu žrtvovanja božjeg sina. Njegov najdragoceniii 
organ bio je baš intelekat, i posredstvom njegovim 
dobijeno je jasno saznanje. Sacrificium intellectus 
onemogućio mu je put preko čisto razumskog raz- 
vitka, i time se našao primoranim da iracionalnu sna- 
gu svoje duševne osnove prizna kao fundamenat 
svoga bića. Mislenu stranu gnose, njeno specifično 
intelektualno iskivanje dinamičkih fenomena dušev- 
ne osnove, morao je nužno omrznuti, jer je to bio 

baš put koji je morao ostaviti da bi priznao princip 
osećanja. 

U Origenu upoznajemo apsolutnu suprotnost 
Tertulijanu. Origen je rođen u Aleksandriji oko 185. 
god. Njegov otac bio je hrišćanski mučenik. On sam 
odrastao je u onoj naročitoj duhovnoj atmosferi u 
kojoj su se mešale misli Istoka i Zapada. Imajući jaku 
želju za znanjem, naučio je sve što je bilo vredno da 
se zna, i tako je prihvatio sve što je pružao izvanred- 
no bogati aleksandrijski misleni svet onoga vremena, 
hrišćansku, jevrejsku, helenističku, egipatsku mu- 
drost. Istakao se kao učitelj u jednoj katehetskoj 
školi. Paganski filosof Porfirije, učenik  Plotinov, re- 
kao je o njemu: »Njegov spoljašnji život bio je život 
jednog hrišćanina i protivzakonit; ali s obzirom na 
svoje mišljenje o stvarima i o božanstvu, on je hele- 
nizovao predstave Grka i podmetnuo ih tuđim mito- 
vima.« Već pre 211. god. dogodila se njegova samo- 
kastracija; njeni bliži motivi mogu se, doduše, poga- 
đati, ali su istorijski nepoznati. Svagda je bio okru- 
žen učenicima i ćelom četom stenografa koji su hva- 
tali dragocene reči s usta poštovanoga učitelja. Kao 
pisac bio je izvanredno plodan, i kao predavač i uči- 
telj razvijao je veliku delatnost. U Antiohiji držao je 
sam carici-majci Mameji predavanja o teologiji. U 
Cezareji bio je glava svoje škole. Njegova učiteljska 
delatnost bila je mnogo puta prekidana dalekim pu- 
tovanjima. Bio je izvanredno učen i imao čudnovatu 
sposobnost da se brižljivo bavi stvarima. Nanjušio je 
stare rukopise biblije i stekao naročite zasluge za kri- 
tiku teksta. »Bio je velik naučnik, štaviše jedini istin- 
ski naučnik koga je stara crkva imala«, kaže Harnak. 
Origen, sasvim suprotno  Tertulijanu, nije se otimao 
uticaju gnosticizma; naprotiv, on ga je u ublaženoj 
formi preneo u krilo crkve; bar u tom pravcu išla je 
njegova težnja. Staviše, on je tako reći sam bio hri- 
šćanski gnostičar, po svome mišljenju i po svojim 
osnovnim shvatanjima. Njegov položaj prema veri i 
znanju crta Harnak ovim psihološki značajnim reci- 
ma: »Biblija je na jednak način potrebna i jednima 
i drugima: oni koji veru ju dobivaju iz nje činjenice 

i zapovesti koje su im potrebne, a oni koji znaju či- 
taju iz nje ideje i izvlače iz nje snage koje ih vode do 
gledanja Boga i ljubavi prema Bogu — dakle, da se 
sve materijalno pretopijeno duhovnim tumačenjem 
(alegoričko izlaganje, hermeneutika) pojavljuje kao 
kosmos ideja, štaviše da je najzad sve »usponom« sa- 
vladano i kao stepen ostavljeno, a jedino preostaje 
mirni spokojni odnos od Boga proizišlog duha prema 
Bogu (amor et visio).« Njegova teologija bila je, za 
razliku od  Tertulijanove, bitno filosofska, i ona se 
tako reći sasvim uklapa u okvir novoplatonske filo- 
sofije. U Origena prožimaju se sfere grčke filosofije 
i gnose, s jedne strane, i hrišćanskog idejnog sveta, 
s druge strane, na miran i harmoničan način. Ali ova 
dalekosežna uviđajna mukotrpnost i pravičnost do- 
vele su i Origena dotle da je doživeo tu sudbinu da 
bude osuđen od crkve. Svakako, definitivna osuda 
dogodila se tek posthumno, pošto je Origen kao sta- 
rac u Decijevu  proganjanju hrišćana bio mučen i 
uskoro potom umro od posledica torture. God. 399. 
papa Anastasije I izrekao je svoju osudu, i god. 548. 
njegovo lažno učenje prokleo je sinod koji je sazvao 
Justinijan, a čega su se držali i sudovi docnijih kon- 
cilija. 

Origen je klasičan predstavnik ekstravertnoga 
tipa. Njegova osnovna orijentacija ide na objekat; to 
se pokazuje u savesnom vođenju računa o objektiv- 
nim činjenicama i njihovim uslovima, i pokazuje se 
u formulisanju onoga najvišeg principa, ljubavi pre- 
ma Bogu i viđenja Boga (amor et visio dei). Proces 
hrišćanskog razvitka naišao je u Origena na tip čija 
je prvobitna osnova odnošenje prema objektima, a 
ono se odvajkada simbolično izražava u seksualnosti, 
zbog čega izvesne teorije i sve bitne duševne funkci- 
je svode baš na seksualnost. Otuda je kastracija ade- 
kvatan izraz žrtvovanja najdragocenije funkcije. Sa- 
svim je karakteristično što Tertulijan vrši sacrificium 
intellectus, a Origen sacrificium phalli, jer hrišćan- 
ski proces hoće potpuno uništenje čulne vezanosti za 
objekat, tačnije rečeno: on hoće žrtvovanje funkcije 
koja je do tada imala najvišu vrednost, žrtvovanje 

najskupljega dobra, najjačega nagona. Žrtva je, bio- 
loški posmatrana, donesena u službi domestikacije, a 
psihološki posmatrana, da razrešenjima starih veza- 
nosti uvede nove mogućnosti razvitka za duh. Tertu- 
lijan je žrtvovao intelekat, jer je intelekat bio ono što 
ga je najjače vezivalo za svetovnost. On je pobijao 
gnosu, jer je ona za njega predstavljala stranputicu 
u intelektualno, koje u isti mah uslovljava i čulnost. 
Uzimajući u obzir tu činjenicu, nalazimo da se i gno- 
sticizam u stvari deli u dva pravca: jedan pravac gno- 
stičara teži za oduhovljavanjem koje ide iznad sva- 
ke mere, drugi pravac gubi se u etičkom anomizmu, 
u apsolutnom libertinizmu, koji se ne usteže ni od 
kakvog razvrata i ni od kakvog ma koliko gnusnog 
perversiteta i bestidnosti. Razlikovali su se upravo 
enkratiti (uzdržijivi) i antitakti ili antinomisti (pro- 
tivnici poretka i zakona), koji su načelno grešili i 
namerno, prema izvesnim načelima, predavali se ra- 
zuzdanoj raspuštenosti. Poslednjima pripadaju niko- 
laiti, arhontičari itd. i vrlo tačno nazvani borborijan- 
ci. Koliko su prividne suprotnosti bile bliske, poka- 
zuje primer arhontičara, gde se ista sekta raspala u 
enkratitski i antinomistički pravac, od kojih je svaki 
ostao logičan i konsekventan. Ko hoće da zna šta 
etički znači smeon i u velikim crtama izveden inte- 
lektualizam, taj neka proučava istoriju gnostičkog 
morala, i potpuno će shvatiti sacrificium intellectus. 
Oni ljudi bili su baš i praktički konsekventni, i ono 
do čega su svojom mišlju došli iživljavali su do 
apsurdnosti. Ali Origen je žrtvovao čulnu vezanost 
za svet time što je sebe osakatio. Njemu intelekat 
očevidno nije bio nikakva opasnost, nego pre oseća- 
nje i oset koje vezuje za objekat. Kastracijom se oslo- 
bodio čulnosti udružene sa gnosticizmom, i stoga se 
bez straha mogao predati bogatstvu gnostičkoga mi- 
šljenja, dok se Tertulijan svojom intelektualnom 
žrtvom usprotivio gnosi, ali time i stekao dubinu re- 
ligioznoga osećanja na koju ne nailazimo u Origena. 
»U odnosu na Origena on se odlikuje time što je sva- 
ku od svojih reči doživeo u dubini srca, što ga nije, 
kao onoga, zanosio razum, nego srce. A zaostaje za 

njim u tome što je on, najstrasniji od svih mislilaca, 
težio za tim da znanje uopšte odbaci i da svoju borbu 
protiv gnose proširi u borbu protiv ljudskog mišlje- 
nja uopšte«, kaže Šulc. 

Ovde vidimo kako se u hrišćanskom procesu 
prvobitan tip zapravo obrnuo: Tertulijan, oštri misli- 
lac, postaje čovek osećanja; Origen postaje naučnik i 
gubi se na onom što je misleno. Razume se da nije 
teško obrnuti stvar i logički, pa reći da je Tertulijan 
odvajkada bio osećajan čovek, a Origen intelektua- 
lac. Bez obzira na činjenicu što time tipska razlika 
nije uklonjena, nego postoji i docnije kao i ranije, 
obrnuti način gledanja ne objašnjava kako dolazi do 
toga da je Tertulijan svog najopasnijega neprijatelja 
video u mislenom, a Origen u seksualnosti. Moglo bi 
se reći da su se i jedan i drugi prevarili, i kao argu- 
menat za to mogao bi se izneti kobni rezultat života 
i jednog i drugog. U ovom slučaju čovek bi morao 
prihvatiti da su i jedan i drugi žrtvovali ono što im 
je manje važno, dakle donekle sa sudbinom napravili 
jevtin pazar. I to je jedno gledište, i njegov princip 
ima važljivost koja zaslužuje priznanje. Ima, štaviše, 
među primitivcima takvih lukavaca koji staju pred 
svoj fetiš s crnim piletom pod rukom i kažu: »Gle, 
žrtvujem ti lepu crnu svinju.« Ali ja mislim da način 
objašnjavanja koji oduzima vrednost, i pored očevid- 
nog olakšanja što ga oseća običan čovek pri otkida- 
nju od nečeg velikog, nije u svima okolnostima pra- 
vilan, ma koliko se govorilo da je »biološki«. Koliko 
lično poznajemo oba ta velikana u carstvu duha, mo- 
ramo reći da je celo njihovo biće toliko ozbiljno da 
njihovo hrišćansko preobraćanje nije bilo ni lukavost 
ni prevara, nego stvarnost i istinitost. 


Nećemo se izgubiti na stranputici ako ovom pri- 
likom sebi predstavimo šta psihološki znači lomljenje 
prirodnog nagonskog pravca, onako kako se ono po- 
javljuje u hrišćanskom (žrtvenom) procesu: iz gore 
rečenog proizlazi, naime, da preobraćanje u isti mah 
znači i prelaženje u jedan drugi stav. Time se i obja- 
šnjava otkuda vodi poreklo motiv koji goni na preo- 
braćanje, i ukoliko Tertulijan ima pravo što shvata 

da je duša »naturaliter christiana«: prirodni nagon- 
ski pravac sleduje, kao sve u prirodi, principu naj- 
manje količine snage. Jedan čovek ima nešto više 
sposobnosti ovde, drugi onde. Prilagođivanje prvoj 
okolini detinjstva iziskuje ili nešto više ustezanja i 
razmišljanja, ili nešto više uosećavanja, već prema 
prirodi roditelja i okolnostima. Time se automatski 
izgrađuje izvestan nadmoćni stav, iz koga proizlaze 
različni tipovi. Ukoliko, dakle, svaki čovek kao rela- 
tivno stabilno biće poseduje sve psihološke osnovne 
funkcije, utoliko bi to bila i psihološka nužnost, 
s obzirom na savršeno prilagođivanje, da ih čovek u 
jednakoj meri i primenjuje. Jer mora biti nekakvog 
razloga za to što postoje različni putovi psihološkog 
prilagođivanja: očevidno je da nije dovoljan samo je- 
dan put, jer se čini da objekat, na primer, samo kao 
predmet mišljenja ili samo kao predmet osećanja 
može biti shvaćen tek delimično. Zbog jednostrano- 
ga (»tipskoga«) stava ostaju u poslu psihološkoga pri- 
lagođivanja neke pogreške, koje se u toku života na- 
gomilavaju, zbog čega se ranije ili docnije razvija 
ometanje prilagođivanja, i to nagoni subjekat na 
kompenzaciju. Ali kompenzacija se može postići samo 
odsecanjem (žrtvom) dotadašnjega jednostranoga sta- 
va. Time nastaje privremeno zaustavljanje energije i 
prelivanje u kanale kojima se čovek nije svesno ko- 
ristio, ali koji nesvesno leže spremni. Deficit u pri- 
lagođivanju, koji je causa efficiens za proces preo- 
braćanja, subjektivno se primećuje kao osećanje ne- 
određena nezadovoljenja. Takva atmosfera vladala je 
na prekretnici našeg računanja vremena. Izvanred- 
na i čudnovata potreba za oslobođenjem obuzela je 
čovečanstvo i dejstvovala na onaj nečuveni procvat 
svih mogućnih i nemogućnih kultova u starom Rimu. 
Nisu nedostajali ni predstavnici teorije iživljavanja, 
koji su mesto »biologijom« operisali razlozima tada- 
šnje nauke. Covek se nije mogao zadovoljiti ni spe- 
kulacijama o tome zašto ljudima tako rđavo ide; 
samo je kauzalizam onoga vremena bio nešto manje 
ograničen negoli kauzalizam naše nauke; ljudi nisu 
zahvatali samo u detinjstvo nego i u kesmogoniju, i 

izmišljali su mnogobrojne sisteme, koji su dokazivali 
šta se sve u prastaro vreme dešavalo, iz čega su za- 
tim, kao posledica, proizlazila nepodnošljiva stanja za 
čovečanstvo. 


Žrtva koju su prineli Tertulijan i Origen jeste 
drastična, suviše drastična za naš ukus, ali ona je od- 
govarala duhu onoga vremena, koji je bio sasvim 
konkretističan. Iz toga duha uzimala je gnosa svoje 
vizije za čisto realno ili bar kao nešto što se nepo- 
sredno odnosi na realno, a Tertulijan je činjenici svo- 
ga osećanja priznavao objektivno važenje. Gnostici- 
zam je subjektivno unutrašnje opažanje promene sta- 
va projicirao kao kosmogonijski sistem i verovao u 
realitet svojih psiholoških figura. 

U svojoj knjizi o »preobražajima i simbolima li- 
bida« ostavio sam otvoreno pitanje odakle vodi po- 
reklo naročiti libidni pravac u hrišćanskom procesu. 
Tada sam govorio o razdvajanju libidnog pravca u 
dve polovine, upravljene suprotno jedna drugoj: 
objašnjenje za to proizlazi iz jednostranosti psiholo- 
škog stava, koji je postao toliko jednostran da se na- 
metala kompenzacija iz nesvesnog. Baš gnostički po- 
kret u prvim hrišćanskim vekovima najjasnije doka- 
zuje izbijanje nesvesnih sadržaja u momentu kom- 
penzacije. Samo hrišćanstvo znači razaranje i žrtvo- 
vanje antičkih kulturnih vrednosti, tj. antičkog sta- 
va. U današnje vreme gotovo je izlišno primetiti da 
je sasvim svejedno da li govorimo o sadašnjosti ili 
o vremenu pre 2000 godina. 


2. TEOLOŠKE PREPIRKE STARE CRKVE 


Nije neverovatno što na suprotnost tipova naila- 
zimo i inače u istoriji shizama i jeresi rane hrišćan- 
ske crkve, tako bogate prepirkama. Ebioniti ili je- 
vrejski hrišćani, koji su možda istovetni sa prahri- 
šćanima, verovali su u isključivo ljudsku prirodu Hri- 
sta i smatrali ga za sina Marije i Josifa, koji je tek 
naknadno svetim duhom dobio posvećenje. Ebioniti 

su, prema tome, u toj tački ekstrem prema doketi- 
ma. Ova suprotnost dejstvovala je još dugo posle 
toga. Ona se ponovo pojavljuje u crkvenopolitički 
zaoštrenoj, ali sadržajno ublaženoj formi oko 320. 
god. u jeresi Arijevoj. Arije je poricao od ortodoksne 
crkve predloženu formulu TOJ IaTpi, 6u.oouffi.os- (jednak 
ocu). Ako istoriju velikog arijanskog spora oko ho- 
musije i homo jusi je (Hristova suštinska jednakost i 
suštinska sličnost sa Bogom) tačnije pogledamo, iz- 
gleda nam, istina, da homojusija razgovetno stavlja 
akcenat na čulno i ljudski opipljivo, nasuprot čisto 
mislenom i apstraktnom stanovištu homusije. Isto 
tako bi nam se moglo činiti da je pobuna monofisita 
(koji su zastupali apsolutno jedinstvo Hristove pri- 
rode) protiv diofisitske formule Halkedonskog sabo- 
ra (koji je zastupao nerazdvojivu dvostruku prirodu 
Hristovu, naime njegovu sjedinjenu ljudsku i božan- 
sku prirodu) ponovo priznala važenje stanovištu ap- 
straktnog i nepredstavljivog prema čulno prirodnom 
u diofisitskoj formuli. Ali u isti mah upadljivo nam 
pred oči izlazi činjenica da je ne samo u arijanskom 
pokretu nego i u monofisitskoj prepirci suptilno dog- 
matičko pitanje bilo glavna stvar, istina za one glave 
koje su ga prvobitno iznele, ali ne za široke mase, 
koje su se strančarski dočepale prepirke o dogmama. 
Za njih ni u ona vremena tako suptilno pitanje nije 
imalo nikakvu motivsku snagu, nego su ih pokretali 
problemi i zahtevanja političke moći, a ovi nikakva 
posla nisu imali sa teološkom diferencijom. Ako je 
diferencija tipova ovde uopšte imala kakav značaj, 
on je bio u tome što je ona davala važne reči, koje 
su na laskav način stavljale obeležje na grube in- 
stinkte masa. Ali time ni na koji način ne treba da 
bude ugašeno priznanje činjenice da su za one koji 
su prepirku raspirivali homusija i homojusija bile 
ozbiljna stvar. Jer iza toga, istorijski kao i psiholo- 
ški, krilo se ebionitsko ispovedanje da je Hrist čisti 
čovek s relativnom (»prividnom«) božanstvenošću, i 
doketsko ispovedanje da je Hrist čisti Bog sa samo 
prividnom telesnošću. I pod tim slojem opet leži ve- 
lika psihološka shizma. S jedne strane, tvrđenje da 

glavna vrednost i glavni značaj leži u čulno dohvat- 
ljivom, čiji je subjekat, iako ne svagda ljudski-ličan, 
a ono ipak uvek projicirani ljudski osećaj; s druge 
strane, tvrđenje da glavna vrednost leži u apstrakt- 
nom i izvanljudskom, čiji je subjekat funkcija, tj.: 
objektivni prirodni proces koji teče u neličnoj zako- 
nitosti, s onu stranu ljudskog osećaja, štaviše kao 
njegova osnova. Prvo stanovište previđa funkciju u 
korist funkcionoga kompleksa, kakvim se čovek po- 
javljuje; drugo stanovište previđa čoveka kao nemi- 
novnog nosioca, u korist funkcije. Oba stanovišta po- 
riču glavnu vrednost jedno drugom. Što se zastupni- 
ci i jednog i drugog stanovišta odlučnije identifikuju 
sa svojim stanovištem, utoliko više i pokušavaju, 
možda u najboljoj nameri, da jedno drugom nametnu 
svoje stanovište i time vrše nasilje nad glavnom 
vrednošću drugog. 

Druga strana suprotnosti tipova kao da se po- 
javljuje u pelagijanskom sporu, u početku V veka. 
Od Tertulijana duboko proosećano iskustvo da čovek 
ni posle krštenja ne može izbeći greh postalo je u 
Augustina, koji je u mnogom pogledu sličan Tertu- 
lijanu, ono sasvim karakteristično, pesimističko uče- 
nje o naslednom grehu, čija se suština sastoji u po- 
žudi, concupiscentia, nasleđenoj od Adama. Prema 
činjenici naslednoga greha stajala je u Augustina 
spasavalačka milost božja s institucijom crkve, koju 
je ona stvorila i koja je upravljala sredstvima spase- 
nja. U tome shvatanju vrednost čovekova stoji veo- 
ma nisko. Covek zapravo nije ništa drugo nego bedno, 
pokvareno stvorenje, koje će u svima okolnostima po- 
stati plen đavola ako posredovanjem crkve, koja je- 
dina daje blaženstvo, ne bude učestvovao u božanskoj 
milosti. Time je više ili manje otpadala ne samo vred- 
nost nego i moralna sloboda i samoopredeljenje čove- 
kovo, a zbog toga je svakako utoliko više rasla vred- 
nost i značaj ideje crkve, što je odgovaralo progra- 
mu izrečenom u augustinskoj Civitas Dei. 

* Požuda; mi bismo rekli: neukroćeni libido, koji kao 
£lp.a.Qiivr\, pritisak zvezda i sudbine, vodi čoveka u krivicu 


i propast. 

Prema silnom pritisku koji je dolazio od takva 
shvatanja neprestano se uzdiže osećanje čovekove 
slobode i moralne vrednosti, koje ne dopušta da ga 
dugo pritiskuje nijedan uviđaj, ma koliko dubok, i 
nijedna logika, ma koliko oštra. Pravo osećanja ljud- 
ske vrednosti našlo je svoga branioca u Pelagiju, bri- 
tanskom kaluđeru, i njegovu učeniku Celestiju. Nje- 
govo učenje zasnivalo se na moralnoj slobodi čove- 
kovoj kao na datoj činjenici. Za psihološku srodnost 
pelagijanskog stanovišta sa diofisitskim shvatanjem 
karakteristično je da su napadani pelagijanci našli 
prijem u Nestori ja, mitropolita carigradskog. Nesto- 
rije je naglašavao razdvojenost dveju priroda Hristo- 
vih prema Kirilovu učenju fizičkog jedinstva Hrista 
kao bogočoveka, tpucriKifi čvoocng-. Nestori je nikako nije 
hteo ni da se Marija shvata kao SEOT6KOS- (roditeljka 
Boga), nego samo kao XeicTTOTĆKog- (roditeljka Hrista). 
Staviše, on je misao da je Marija bogomajka s puno 
prava nazvao paganskom. Od njega je potekla ne- 
stori janska prepirka, koja se naposletku završila 
otcepljenjem nestorijanske crkve. 


3. PROBLEM TRANSSUPSTANCIJACIJE 


S velikim političkim preokretima, slomom Rim- 
skoga Carstva i propašću antičke civilizacije, došao 
je kraj i ovim prepirkama. Ali kad je posle više ve- 
kova ponovo bila postignuta izvesna stabilnost, po- 
javljivale su se i psihološke diferencije ponovo na 
svoj karakterističan način, isprva plašljivo, ali su 
s porastom kulture postajale intenzivnije. Doduše, to 
nisu bili više problemi koji su pobunili staru crkvu, 
nego su bile nađene nove forme, ali psihologija koja 
se pod njima krila bila je ista. 


Oko sredine IX veka pojavio se opat Pashasije 
Radbert pred javnošću sa spisom o Tajnoj večeri, i u 
njemu je zastupao učenje o transsupstancijaciji, tj. 
tvrđenje da se vino i hostija u zajednici pretvaraju 
u istinsku krv i istinsko telo Hristovo. Ovo shvatanje, 

kao što je poznato, postalo je dogma, po kojoj se 
pretvaranje vrši »vere, realiter, substantialiter«; iako 
su, doduše, »akcidencije«, naime hleb i vino, zadr- 
žale svoj izgled, one su, ipak, po supstanciji, telo i 
krv Hristova. Protiv ove ekstremne konkretizacije 
jednog simbola osmelio se da iznese suprotno tvrđe- 
nje Ratraman, kaluđer u istom manastiru gde je Rad- 
bert bio opat. Ali odlučnog protivnika našao je Rad- 
bert u Skotu Eriugeni, velikom filosofu i smelom mi- 
sliocu ranog srednjeg veka, koji je toliko visoko i 
usamljeno stajao iznad svoga vremena da ga je pro- 
kletstvo crkve stiglo tek posle jednog stoleća, kao što 
kaže Hase u svojoj istoriji crkve. Kao opat od Mal- 
mesberija bio je oko god. 889. ubijen od svojih ka- 
luđera. Skot Eriugena, kome je prava filosofija bila 
i prava religija, nikako nije bio slep pristalica auto- 
riteta i onoga što je jedared rečeno, jer je on, za raz- 
liku od većine ljudi svoga vremena, mogao sam da 
misli. On je um stavio nad autoritet, možda na jedan 
vrlo nesavremen način, ali prema priznanju docnijih 
vekova pouzdano. Čak i crkvene oce uzvišene iznad 
svake diskusije on je samo zato i utoliko držao za 
autoritete ukoliko su u njihovim spisima bila sadr- 
žana blaga ljudskoga uma. Tako je i on smatrao da 
Tajna večera nije ništa drugo nego spomen na onu 
poslednju večeru koju je Isus slavio sa svojim uče- 
nicima, što će i inače umni ljudi misliti u sva vre- 
mena. Ali Skot Eriugena, ma koliko jasno i prosto 
ljudski mislio, i ma koliko malo bio sklon da pobegne 
od smisla i vrednosti svete ceremonije, nije se bio 
uživeo u duh svoga vremena i u želje svoje okoline, 
a na to možda ukazuje i okolnost što su ga ubili nje- 
govi vlastiti manastirski drugovi. Zato je mogao 
umno i konsekventno da misli, ali u tome nikako nije 
imao onakav uspeh kakav je doživeo Radbert, koji, 
doduše, nije mogao da misli, ali je zato ono što je 
simbolično i smislom bogato »transsupstancirao« i 
ogrubio u čulno, uživevši se očevidno u duh svoga 
vremena, koji je tražio konkretizaciju religioznih de- 
šavanja. 

Nije teško u ovoj prepirci prepoznati one osnov- 
ne elemente na koje smo nailazili već u ranije pomi- 
njanim prepirkama, naime na apstraktno stanovište, 
ono koje nije sklono mešanju s konkretnim objektom, 
i na konkretizatorno, ono koje je okrenuto objektu. 
Daleko je od nas da s intelektualnog stanovišta iz- 
reknemo sud koji bi jednostrano oduzimao vrednost 
Radbertu i njegovu naporu. Mada upravo ta dogma 
mora modernom duhu izgledati kao apsurdna, ipak 
čovek ne sme dozvoliti da njom bude zaveden da je 
istorijski oglasi za bezvrednu. Ona je, istina, skupo- 
cen komad za svaku zbirku ljudskih zabluda, ali nje- 
na bezvrednost ne proizlazi otuda eo ipso, jer bismo 
pre svake osude morali naširoko ispitati kakvo je bilo 
dejstvo te dogme u religioznom životu onih vekova, 
i šta još naše vreme neposredno duguje toj dogmi. 
Ne treba, naime, prevideti da baš vera u stvarnost 
ovoga čuda zahteva razrešenje psihičkoga procesa od 
onoga što je čisto čulno, a to razrešenje ne može ostati 
bez uticaja na prirodu psihičkoga procesa. Proces 
upravljenoga mišljenja, naime, postaje upravo ne- 
mogućnost ako ono što je čulno poseduje suviše vi- 
soku minimalnu vrednost. Zbog suviše visoke vred- 
nosti ono postojano prodire u dušu, raskida i razara 
funkciju upravljenoga mišljenja osnovanu baš na 
isključenju onoga što ne pristaje uz nju. Iz toga pro- 
stog razloga sasvim jasno proizlazi praktički smisao 
takvih obreda i dogmi koje se baš s toga stanovišta 
opiru i čisto oportunističkom i biološkom načinu po- 
smatranja, a da i ne govorimo o neposrednim, spe- 
cifično religioznim dejstvima koja je pojedinac do- 
življavao verom u tu dogmu. Koliko god za nas Skot 
Eriugena visoko stajao, utoliko je manje dopušteno 
da Radbertov napor omalovažujemo. Ali iz toga slu- 
čaja moramo naučiti da je misao introvertnoga in- 
komensurabilna misli ekstravertnoga, jer su oba 
oblika mišljenja, s obzirom na svoja određenja, sa- 
svim i osnovno različna. Možda bi se moglo reći: mi- 
šljenje introvertnoga je umno, a mišljenje ekstra- 
vertnoga programatično. 

Ne treba misliti da je ovim izvođenjima, kao što 
izrično hoću da istaknem, rešena stvar o individual- 
noj psihologiji i jednoga i drugoga autora. Što o Sko- 
tu Eriugeni lično znamo — a to je dosta malo — nije 
dovoljno da izvršimo pouzdanu dijagnozu njegova 
tipa. Ono što znamo govori u prilog introvertnoga tipa. 
O Radbertu ne znamo tako reći ništa. Znamo samo 
to da je on kazao nešto što se protivi opštem ljud- 
skom mišljenju, ali s pouzdanom logikom osećanja 
otvorio ono što je ono vreme bilo spremno da prihvati 
kao prikladno. Ova činjenica govorila bi u prilog eks- 
tra vertnoga tipa. Ali zbog nedovoljnog poznavanja i 
jedne i druge ličnosti moramo se uzdržati od suda, 
jer bi naročito kod Radberta stvar mogla da bude i 
sasvim drukčija. On bi mogao isto tako da bude i 
introvertan čovek, koji se pored ograničenoga razu- 
ma ni na koji način nije uzdizao iznad shvatanja 
svoje okoline, i čija je logika, pored potpune neorigi- 
nalnosti, dopirala baš dotle da najbliži zaključak iz- 
vučemo iz premisa koje gotove leže u spisima otaca. 
1 obrnuto, Skot Eriugena mogao je da bude i ekstra- 
vertan kad bi bilo dokazano da ga je nosila sredina 
koja se ne samo odlikovala onim što se zove common 
sense nego i izjavu koja je tome odgovarala osećala 
kao ono što dolikuje i što je dostojno da se želi. Ovo 
poslednje baš za Skota Eriugenu nikako nije doka- 
zano. Ali, na drugoj strani, znamo i to kako je bila 
velika čežnja onoga vremena za realnošću religiozno- 
ga čuda. Ovom karakteru duha vremena morao je 
pogled Skota Eriugene izgledati kao hladan i ubi- 
stven, dok se za Radbertovo tvrđenje moralo osećati 
da unapređuje život, jer je konkretizovalo ono što je 
svako želeo. 


4. NOMINALIZAM I REALIZAM 


Prepirka o Tajnoj večeri u IX veku nije bila 
ništa drugo nego početak jedne mnogo veće prepirke, 
koja je duhove vekovima razdvajala i u sebi sadrža- 

vala nedogledne posledice. To je bila suprotnost iz- 
među nominalizma i realizma. Pod _ nominalizmom 
razumevamo onaj pravac koji je tvrdio da takozvane 


universalije (Universalia) — naime rodni ili opšti 
pojmovi, kao što su, na primer, lepota, dobro, životi- 
nja, čovek itd. — nisu ništa drugo nego Nomina (ime- 


na) ili reči, podrugljivo zvani i »flatus vocis«. Anatol 
Frans (Anatole France) kaže: »Et qu'est-ce que pen- 
ser? Et comment pense-t-on? Nous pensons avec des 
mots — songez-y, un metaphvsicien n'a, pour consti- 
tuer le svsteme du monde, que le eri perfectionne des 
singes et des ehiens.« To je ekstremni nominalizam, 
isto onako kao kad Niče (Nietzsche) um shvata kao 
»metafiziku jezika«. 


Obrnuto, realizam je tvrdio egzistenciju univer- 
salija ante rem, naime da opšti pojmovi imaju svoju 
egzistenciju za sebe kao Platonove ideje. Uprkos svo- 
joj crkvenosti, nominalizam je skeptička struja koja 
hoće da ospori posebnu egzistenciju svojstvenu ap- 
straktnom. To je vrsta naučnog skepticizma u okviru 
najkruće dogmatike. Njegov pojam realiteta nužno 
pada sa čulnim realitetom stvari, čija individualnost 
predstavlja ono što je realno prema apstraktnoj ideji. 
Striktni realizam, pak, premešta akcenat stvarnosti 
na apstraktno, na ideju, na universalno, koje on stav- 
lja ante rem (pred stvar). 


a) Problem  universalija u antici 


Kao što pokazuje ukazivanje na Platonovo uče- 
nje o idejama, reč je o sukobu koji zadire daleko u 
prošlost. Nekoliko otrovnih primedaba u Platona o 
»starcima koji kasno uče« i o »siromašnima u duhu« 
ukazuju na pretpostavke dveju srodnih  filosofskih 
škola, koje su se rđavo slagale s platonskim duhom, 
naime na kiničare i  megaričare. Predstavnik prve 
škole, Antisten, bio je, mada nikako tuđ sokratskoj 
atmosferi duha i čak prijatelj Ksenojontov, ipak iz- 
raziti protivnik Platonova lepog sveta ideja. On je 
čak napisao polemički spis protiv Platona, u kome 

je njegovo ime na nepristojan način obrnuo u Sdda v. 
Zddwv znači dečaka ili muškarca, ali pod polnim 
aspektom, jer o-(idwv dolazi od erdihi, penis, a time je 
Antisten nama dobro poznatim putem projekcije ne- 
žno nagovestio čiju on stvar misli da brani protiv 
Platona. Za hrišćanina Origena ova takođe — pra- 
osnova, kao što vidimo, bila je upravo đavo, s kojim 
je on težio da iziđe na kraj samokastracijom, posle 
čega je prešao u bogato ukrašeni svet ideja. Ali Anti- 
sten je bio dohrišćanski paganin, kome je još na srcu 
ležala stvar za koju je phallus odvajkada stavljen kao 
simbol, naime čulni osećaj; ne samo njemu, nego, kao 
što je poznato, i celoj kiničkoj školi, kojoj je poprat- 
ni motiv bio: natrag prirodi! Razloga koji su Anti- 
stenovo konkretno osećanje i opažanje mogli da po- 
mere napred nije bilo malo: pre svega, on je bio pro- 
leter, koji je od svoje zavisti napravio vrlinu. On 
nije bio nikakav Iftafzvrisx nikakav punokrvni Grk. 
Bio je s periferije; napolju je i učio, pred vratima 
atenskim, i trudio se da ima proletersko ponašanje, 
obrazac kiničke filosofije. Cela škola sastojala se od 
proletera, ili bar od »periferijskih« ljudi, i svima nji- 
ma glavni posao bio je razorno kritikovanje tradicio- 
nalnih vrednosti. Posle Antistena, jedan od najistak- 
nutijih predstavnika škole bio je Diogen, koji je sam 
sebi dao nadimak Kuwv = Pas, a i njegov grob ukra- 
šavao je pas od parskog mramora. Ma koliko da je 
bila topla njegova ljubav prema čoveku, i ma koliko 
da je celo njegovo biće bilo puno razumevanja za 
ljudsku prirodu, on je neumitno obarao sve što je 
ljudima njegova vremena bilo sveto. Ismejavao ih je 
zbog užasa koji je u pozorištu obuzimao gledaoce kad 
gledaju Tijestovu gozbu ili tragediju Edipova incesta: 
antropofagija ipak nije tako rđava, jer ljudsko meso 
nikako ne može zahtevati izuzetan položaj prema 
drugom mesu, a i nesrećan incestan odnos nije ni- 
kakva naročita nevolja, kao što nam pokazuje veoma 
poučan primer naših domaćih životinja. U mnogo- 
strukom pogledu srodna s kiničkom bila je megarska 
škola. Megara je bila nesrećna suparnica Atene! Posle 
početka koji je mnogo obećavao, i u kome se Megara 

istakla osnivanjem Bizantiona i hiblejske Megare u 
Siciliji, uskoro su izbili unutrašnji nemiri, zbog kojih 
je Megara venula sve do svoje propasti, i bila nad- 
mašena od Atene u svakom pogledu. Glupe seljačke 
dosetke zvale su se u Ateni »megarske šale«. Iz te 
s materinim mlekom usisavane zavisti podložnika 
mogao bi se objasniti ne malen broj stvari koje su 
karakteristične za megarsku filosofiju. I ova filoso- 
fija, kao i kinička, bila je sasvim nominalistička, koja 
je stajala u striktnoj suprotnosti prema realizmu 
ideja u Platona. 


Istaknut predstavnik toga pravca bio je Stilpon 
iz Megare, o kome je sačuvana ova karakteristična 
anegdota: Stilpon je došao jedared u Atenu i video 
na Akropolju čudesnu statuu Paladinu, koju je izra- 
dio Fidija. Sasvim megarski, on je primetio da to nije 
ćerka Divova, nego Fidijina. U toj šali izražen je i 
ceo duh megarskoga mišljenja, jer je Stilpon učio 
da su rodni pojmovi bez realiteta i objektivne važno- 
sti; ko, dakle, govori o čoveku, ne govori ni o kome, 
jer ne označava OUTE TĆVSE OUTE TĆVSE (ni ovoga ni ono- 
ga). Plutarh mu pripisuje rečenicu: srEpov Etepou JJ,T) 
KarnropETcrdcu da jedno ne može izjavljivati o dru- 
gome. Antisten je učio slično. Čini se da je najstariji 
predstavnik ove vrste obrazovanja sudova bio Anti- 
font iz Ramnunta, sofist i savremenik Sokratov. Jed- 
na rečenica koju je on sačuvao glasi: »Dužinu niti 
vidi očima niti je može duhom saznati ko saznaje ma 
koje duge predmete.« Iz te rečenice nesmetano pro- 
izlazi poricanje supstancijalnosti rodnoga pojma. 
Ovom naročitom vrstom suda svakako se potkopa- 
vaju temelji Platonovim idejama, jer u Platona baš 
idejama pripada večno i nepromenljivo važenje i 
trajanje, dok je »stvarno« i »množina« samo prola- 
zan odsjaj. A kiničko-megarski kriticizam sa stano- 
višta stvarnog razrešava one rodne pojmove u čisto 
kazuistička i deskriptivna imena bez ikakve sup- 
stancijalnosti. Akcenat leži na individualnoj stvari. 


Ovu opštepoznatu i fundamentalnu suprotnost 
Gomperec (Gomperz) je jasno shvatio kao problem 
inherencije i predikacije: 

Kad, na primer, govorimo o »toplom« i »hlad- 
nom«, onda govorimo o »toplim« i »hladnim« stvari- 
ma, kojima »toplo« i »hladno« pripadaju kao atributi 
resp. predikati ili iskazi. Iskaz se odnosi na ono što 
je opaženo i što stvarno postoji, naime na toplo ili 
hladno telo. Iz većeg broja sličnih slučajeva izdvaja- 
mo pojam »topline« i »hladnoće«, a s tim i neposred- 
no vezujemo nešto tvarno, resp. zajedno pomišljamo. 
Tako nam je »toplota« i »hladnoća« etc. nešto tvarno 
zbog odjeka opažanja u apstrakciji. Upravo nam je 
teško da tvarno otkinemo od apstrakcije, jer ono na 
prirodan način prianja uza svaku apstrakciju shodno 
njenom poreklu. U tome smislu stvarstvenost predi- 
kata je zapravo a priori. Ako sada pređemo na naj- 
bliži viši rodni pojam, »temperaturu«, onda još i ovde 
bez teškoće osećamo tvarno, koje je, doduše, svoju 
čulnu određenost odložilo u nešto, ali ni u čemu nije 
izgubilo od svoje predstavljivosti. Međutim, i pred- 
stavi jivost je usko vezana za čulno opažanje. Ako se 
popnemo do jednog još mnogo višeg rodnog pojma, 
naime do pojma energije, onda, doduše, iščezava ka- 
rakter tvarnoga i, isto tako, u izvesnom smislu kvali- 
tet predstavljivosti, ali time otpočinje i sukob o »pri- 
rodi« energije, naime da li je ona čisto mislena, ap- 
straktna, ili je nešto »stvarno«. Doduše, učeni nomi- 
nalist našega vremena uveren je u to da je »energi- 
ja« golo ime i »tantuz« našeg duhovnog kalkila, ali 
ne može sprečiti da obična jezička upotreba uzima 
»energiju« kao nešto sasvim tvarno i da u glavama 
postojano izaziva najveću saznajnoteorijsku pome- 
tenost. 


Stvarstvenost čisto mislenog, koja se tako pri- 
rodno uvlači u naš apstrakcioni proces i stvara »rea- 
litet« predikata ili apstraktne ideje, nije nikakav ve- 
štački proizvod, nikakvo proizvoljno  hipostasiranje 
jednoga pojma, nego nešto osobito prirodno nužno. 
Stvar, naime, ne stoji tako da se apstraktna misao 
proizvoljno hipostasira i da se premešta u onostrani 
svet isto tako veštačkog porekla, nego je stvarni isto- 
rijski proces obrnut. U primitivaca je, naime, imago, 
psihički odjek čulnog osećaja, tako jaka i tako izra- 


3r 35 


zito čulno obojena da ona, kad se reproduktivno po- 
javljuje, tj. kao spontana slika sećanja, ponekad ima 
i kvalitet halucinacije. Ako se, dakle, primitivnom 
čoveku ponovo pojavi slika sećanja njegove pokojne 
majke, on vidi i čuje tako reći njen duh. Mi samo 
»mislimo« na pokojnike, a primitivan čovek ih opaža, 
baš zbog izvanredne čulnosti svojih duhovnih slika. 
Otuda dolazi primitivna vera u duhove. Duhovi su 
ono što mi sasvim prosto zovemo mislima. Kad pri- 
mitivan čovek »misli«, on zapravo ima vizije, i njihov 
realitet je toliko velik da on postojano zamenjuje 
psihičko i realno. Pauel (Pov/ell) kaže: »La confusion 
des confusions dans la pensee des non-civilises est la 
confusion de l'objectif et du  subjectif.« Spenser 
(Spencer) i Gilen (Gillen) kažu: »What a savage ex- 
periences during a dream is just as real to him as 
what he sees when he is awake.« Sto sam ja sam vi- 
deo od psihologije crnca, sasvim potvrđuje ono što 
sam naveo. Iz te osnovne činjenice psihičkog realizma 
samostalnosti slike prema samostalnosti čulnog ose- 
ćaja vodi poreklo vera u duhove, a ne iz divljakove 
potrebe za objašnjenjem, koju mu samo Evropljani 
pripisuju. Misao ima za primitivnog čoveka viziona- 
ran, auditivan i stoga i karakter objavljivanja. Otuda 
čarobnik, naime vizionar, jeste uvek i mislilac ple- 
mena, koji posreduje za objavljenje duhova ili bo- 
gova. Baš otuda dolazi i magijsko dejstvo misli, jer 
zato što je ona realna, dobra je kao delo, a isto tako 
i reč, kao spoljašnja odeća misli, jer reč izaziva »real- 
ne« slike sećanja, ima dakle »realno« dejstvo. Mi se 
čudimo primitivnoj praznoverici samo zato što nam 
je pošlo za rukom da izvršimo dalekosežno oduzima- 
nje čulnoga karaktera psihičke slike, tj. naučili smo 
da apstraktno mislimo, razume se sa gore pomenu- 
tim ograničenjima. Onaj koji se i praktički bavio ana- 
litičkom psihologijom zna da je često primoran da i 
svoje »obrazovane« pacijente podseti na to da »mi- 
šljenje« nije nikakvo »delanje«; jednoga zato što ve- 
ruje da je dovoljno da nešto misli, a drugoga zato što 
smatra da ne srne o nečemu da misli, jer bi to inače 
moralo i da čini. Kako se prvobitni realitet psihičke 

slike ponovo lako pojavljuje, pokazuje san u normal- 
nog čoveka i halucinacija pri gubitku duhovne rav- 
noteže. Mistička praksa čak teži da veštačkom intro- 
versijom ponovo uspostavi primitivni realitet slike 
(imago), da povisi protivteg prema ekstraversiji. 
Upadljiv primer je inicijacija muhamedanskog misti- 
čara Tevekul-bega, koju vrši Mola-šah.* Tevekul-beg 
priča: »Posle ovih reči pozvao me je on (Mola-šah) da 
stanem prema njemu, dok su moja čula bila kao opi- 
jena, i naredio mi da duboko u sebi proizvedem svoju 
sopstvenu sliku; i pošto mi je oči bio vezao, pozvao 
me je da sve svoje duševne snage koncentrišem na 
svoje srce. Poslušao sam, i u trenutku, po božjoj mi- 
losti i uz duhovnu pomoć šeihovu, otvori se moje srce. 
Video sam da je duboko u meni bilo nešto što je liči- 
lo na izvrnut pehar; kad je taj predmet bio usprav- 
ljen, osećanje neograničenog blaženstva ispunjavalo 
je moje biće. Rekoh majstoru: ,Duboko u sebi vidim 
vernu sliku ove ćelije u kojoj pred tobom sedim, i 
čini mi se kao da nekakav drugi Tevekul-beg sedi 
pred nekim drugim Mola-šahom.'« Majstor mu je 
objasnio to kao prvu pojavu njegove inicijacije. 
Uskoro zatim sledovale su, doista, još druge vizije, 
pošto je jedared bio otvoren put ka primitivnoj real- 
noj slici. 

Realitet predikata dat je a priori, jer on je od- 
vajkada bio u ljudskom duhu. Samo naknadnom kri- 
tikom oduzima se apstrakciji karakter stvarnosti. Još 
u Platonova vremena vera u magijski realitet pojma 
reči bila je toliko jaka da je za filosofa bilo vredno 
izmišljati mudrolije i lažne zaključke, pri čemu je po- 
sredstvom apsolutnog značenja reči primoravao sa- 
govornike na apsurdan odgovor. Prost primer je so- 
fizam Megaranina &Eubulida, zvan enkekalimen (za- 
strti). On glasi: »Možeš li poznati svojega oca? Mogu. 
Možeš li poznati ovoga zastrtoga čoveka? Ne mogu. 
Ti sebi protivrečiš; jer ovaj zastrti čovek je tvoj otac. 
Ti, dakle, možeš svoga oca poznati, pa opet ga i ne 
poznati.« Obmana leži samo u tome što pitanik na 

naivan način pretpostavlja da reč »poznati« svaki put 
obeležava jedno isto objektivno stanje stvari, dok je 
njeno važenje u stvari ograničeno samo na izvesne 
slučajeve. Na istom principu počiva keratin (rogati), 
koji glasi ovako: »Sto nisi izgubio, još imaš; rogove 
nisi izgubio. Dakle, imaš rogove.« I tu leži obmana u 
naivnosti pitanika, koji u premisi pretpostavlja od- 
ređeno stanje stvari. Ovom metodom moglo se uver- 
ljivo pokazati da je apsolutno značenje reči bilo ilu- 
zija. Time je napadan i realitet rodnoga pojma, koji 
je u formi platonske ideje imao čak metafizičku egzi- 
stenciju i isključivo važenje. Gomperc kaže: »Čovek 
još nije bio ispunjen onim nepoverenjem prema jezi- 
ku, koje nas oduševljava i dopušta da u recima upo- 
znamo često tako malo adekvatan izraz činjenica. 
Staviše, vladala je naivna vera da krug pojma i krug 
upotrebe reči koja mu u celosti odgovara moraju 
svaki put jedno drugo pokrivati.« Prema magijskom 
apsolutnom značenju reči, koje pretpostavlja da je 
njome svaki put dato objektivno stanje stvari, sofi- 
stička kritika je sasvim na svome mestu. Ona ubed- 
ljivo dokazuje nemoć reči. Ukoliko su, dakle, ideje 
samo imena — pretpostavka koja bi se morala do- 
kazati — napad na Platona opravdan je. Ali rodni 
pojmovi prestaju da budu samo imena ako obeleža- 
vaju sličnosti i konformitete stvari između sebe. Tada 
je reč o pitanju da li su ti konformiteti objektivni ili 
ne. Stvarno ti konformiteti postoje, otuda i rodni poj- 
movi odgovaraju realitetu. Oni sadrže realnog toli- 
ko koliko egzaktno opisivanje jedne stvari. Rodni po- 
jam razlikuje se od toga samo tim što je on opisi- 
vanje i označivanje konformiteta stvari. Otuda sla- 
bost ne leži u pojmu ili u ideji, nego u njenom jezič- 
kom izrazu koji, kao što je razumljivo samo po sebi, 
ni pod kojim okolnostima adekvatno ne daje stvar ili 
konformitet stvari. Stoga je nominalistički napad na 
učenje o idejama u načelu prekorači van je bez oprav- 
danja. Otuda je Platonova razdražena odbrana bila 
potpuno opravdana. Princip inherencije u Antistena 
sastoji se u tome što se o subjektu ne mogu izreći ne 
samo mnogi predikati nego uopšte nijedan koji je od 

njega različan. Antisten je dopustio da važe samo 
iskazi koji su sa subjektom bili identični. Bez obzira 
na okolnost da takve identične rečenice (kao »slatko 
je slatko«) uopšte ništa ne iskazuju i stoga su besmi- 
slene, slabost principa inherencije leži u tome što ni 
identičan sud nema nikakva posla sa stvari; reč »tra- 
va« nema nikakva posla sa stvari »trava« po sebi. 
Princip inherencije pati u isto tako velikoj meri od 
starog fetišizma reči, koji naivno pretpostavlja da reč 
pokriva i stvar. Kad zato nominalist dovikuje reali- 
stu: »Ta sanjaš, misliš da imaš posla sa stvarima, a 
ipak se boriš samo sa himerama reči!«, i realist može 
isto odgovoriti nominalistu, jer i nominalist ne radi 
sa samim stvarima, nego s recima, koje on stavlja 
za stvari. I kad za svaku pojedinu stvar stavlja na- 
ročitu reč, to su ipak uvek samo reči, a ne same 
stvari. 


Tako je ideja »energije«, doduše, kao što smo 
priznali, čist pojam reči, ali ipak tako izvanredno 
realan da akcionarsko društvo kakve elektrane plaća 
otuda dividendu. Upravni odbor nikako ne biste mo- 
gli uveriti u irealitet i drugu metafiziku energije. 
»Energija« označava baš konformitet pojava sile, koji 
se ne može poreći i koji najubedljivije svakodnevno 
dokazuje svoju egzistenciju. Ukoliko je stvar realna, 
i jedna reč konvencionalno obeležava stvar, utoliko 
i reči pripada »realno značenje«. Ukoliko je konfor- 
mitet stvari realan, utoliko i rodnom pojmu koji obe- 
ležava konformitet stvari pripada »realno značenje«, 
i to značenje ni manje ni veće nego značenje reči 
koja obeležava pojedinu stvar. Pomeranje vredno- 
snog akcenta s jedne strane na drugu jeste stvar in- 
dividualnog stava i savremene psihologije. Ovu osno- 
vu Gomperc je osetio i u Antistena i ističe ove tačke: 
»Jaki ljudski razum, opiranje svakoj zanesenosti, 
možda i jačina individualnog osećanja, kojemu poje- 
dinačna ličnost, a stoga i pojedinačno biće uopšte važi 
kao tip pune stvarnosti.« Mi tome dodajemo još za- 
vist  nepunokrvnoga građanina, proletera, čoveka 
koga je sudbina oskudno obdarila lepotom i koji želi 
da se popne na visinu bar time što obara vrednosti 

drugih. To je naročito karakteristično za kiničara, 
koji je uvek šeprtljasto ocenjivao druge i kome ništa 
nije bilo sveto, ukoliko je, naime, to pripadalo neko- 
me drugome, i koji se čak nije ustezao od narušava- 
nja kućnoga mira samo da bi imao priliku da čoveku 
daje savete. 


Prema ovom bitno kritičkom duhovnom pravcu 
stoji Platonov svet ideja sa svojom večnom Sopstve- 
nošću. Jasno je da je psihologija onoga koji je onaj 
svet stvorio bila suprotno orijentisana prema gore 
ocrtanom kritičko-analizatornom obrazovanju sudo- 
va. Mišljenje Platonovo apstrahuje od množine stvari 
i sintetičko-konstruktivno stvara pojmove koji obe- 
ležavaju i izražavaju opšte konformitete stvari kao 
ono što zapravo jeste. Njihova nevidljivost i natčo- 
večnost jeste direktna suprotnost konkretizmu prin- 
cipa inherencije, koji bi želeo da gradivo mišljenja 
svede na jedanputno, individualno, stvarno. Ali ovo 
preduzimanje isto je tako nemogućno kao i isklju- 
čivo važenje principa predikacije, koji bi želeo da 
ono što je iskazano o mnogim pojedinačnim stvarima 
podigne do večne supstancije koja postoji s onu stra- 
nu slabosti. Oba obrazovanja sudova imaju pravo na 
postojanje, kao što se i oba na prirodan način naho- 
de u svakom čoveku. To se, po mom mišljenju, naj- 
bolje vidi iz činjenice da je upravo osnivač megar- 
ske škole, Euklid iz Megare, postavio jedno sveje- 
dinstvo, koje je neizmerno visoko i nedostižno sta- 
jalo iznad individualnog i kazuističkog. On je, naime, 
elejski princip »bića« povezao sa »dobrom«, tako da 
su za njega »biće« i »dobro« bili identični. Protiv 
toga stajalo je samo »nebiće zla«. Ovo optimističko 
svejedinstvo nije, prirodno, ništa drugo nego opšti 
pojam najvišeg reda, pojam koji obuhvata samo ono 
što jeste, a u isti mah je i protivan svakoj evidenciji, 
ito u mnogo većoj meri nego platonske ideje. Time 
je Euklid stvorio kompenzaciju za kritičko razreša- 
vanje suda u stvari kao gole reči. To svejedinstvo je 
tako daleko i tako neopredeljeno da i ne izražava više 
nikakav konformitet stvari, nije nikakav tip, nego 
tvorevina želje za jednim jedinstvom koje obuhvata 

neuređenu gomilu pojedinačnih stvari. Zelja za tak- 
vim jedinstvom nameće se svima koji vole ekstreman 
nominalizam, ukoliko oni uopšte pokušavaju da se 
oslobode svoga negativno-kritičkoga držanja. Otuda 
u te vrste ljudi često nalazimo jedan jedinstveni 
osnovni pojam izvanredne neverovatnosti i proizvolj- 
nosti. Nemogućna je, naime, stvar oslanjati se na 
princip inherencije. Gomperec o tome kaže odlično: 
»Takav pokušaj po svoj prilici doživeće neuspeh u 
svima vremenima. Sasvim je bio isključen njegov 
uspeh u vremenu kojemu je nedostajalo istorijsko ra- 
zumevanje, i koje gotovo nikako nije imalo produ- 
bljenog učenja o duši. Tu je bila ne samo pretilačka 
nego i neotklonjiva opasnost da opštepoznate i pro- 
vidni je, ali sve u svemu manje važne korisnosti po- 
tisnu u pozadinu one skrivenije, ali koje uistini ima- 
ju veću vrednost. Time što je kiničar uzeo za uzor 
svet životinja i pračoveka, da po tom obrascu potkre- 
še izrasline kulture, udario je na mnogo štošta što je 
bilo plod razvitka koji broji mirijade godina i koji se 
u svemu penjao na veću visinu.« 

Konstruktivni sud, koji u suprotnosti prema in- 
herenciji ukida konformitet stvari, proizveo je opšte 
ideje, koje pripadaju najvišim kulturnim dobrima. 
Cak i ako te ideje pripadaju mrtvima, ipak nas s nji- 
ma vezuju još konci, koji su, kao što kaže Gomperc, 
dobili jedva raskidljivu jačinu. On produžuje: »Kao 
leš koji nema duše, tako na tom putu i ono što po sebi 
nema duše može steći pravo na poštedu, poštovanje 
i čak na požrtvovanu odanost; neka se pomisli na 
slike, na grobove, na vojničku zastavu. Ali činim li 
prema sebi samome nasilje i trudim li se s uspehom 
da raskinem ono predivo, onda padam u podivljalost, 
onda doživljujem teške gubitke u svim osećajima 
koji tvrdo hridovito zemljište gole stvarnosti prekri- 
vaju bogatim pokrivačem cvetna života. Na dubokom 
poštovanju te nadrasli, na uvažavanju svega onoga 
što bi se moglo nazvati stečenim vrednostima, poči- 
va svaka prefinjenost, svaki ukras i ljupkost života, 
svako oblagorođivanje životinjskih nagona, kao i sva- 
ko umetničko uživanje i zanimanje umetnošću — baš 

sve ono što su kiničari bili pregli da beskrupulozno i 


bez samilosti iskorene. Doista — to se sme drage vo- 
lje priznati njima i njihovim ne suviše retkim mo- 
dernim sledbenicima — ima jedna granica preko koje 


se ne smemo pokoravati upravljanju principa asoci- 
jacije, a da ne budemo optuženi zbog ludosti, čak 
zbog praznoverice, koja je sasvim izrasla iz bezgra- 
ničnog vladanja toga principa.« 

Ušli smo toliko opširno u problem inherencije i 
predikacije ne samo zato što se taj problem ponovo 
pojavio u sholastičkom nominalizmu i realizmu, nego 
i zato što on još uvek nije stigao do mira i izravna- 
nja, a možda nikad neće ni stići. Jer ovde je ponovo 
reč o tipskoj suprotnosti između apstraktnog stano- 
višta, gde presudna vrednost leži u samom procesu 
mišljenja, i mišljenja i osećanja, koje je vezano za 
orijentaciju posredstvom čulnih objekata. U posled- 
njem slučaju duhovni proces je sredstvo za isticanje 
ličnosti. Nije nikakvo čudo što je baš proleterska fi- 
losofija bila ona koja je usvojila princip inherencije. 
Gde je uvek bilo dovoljno razloga da se težište pre- 
mesti na individualno osećanje, tu mišljenje i oseća- 
nje nužnim načinom zbog oskudnosti u pozitivno- 
-stvaralačkoj energiji (koja, naime, sva služi ličnoj 
svrsi) postaje negativno-kritično, ono anališe i re- 
dukuje na konkretnu pojedinost. Otuda nastaje na- 
gomilavanje neuređenih pojedinih stvari, i njemu se 
u najboljem slučaju nadređuje neko neopredeljeno 
svejedinstvo, u kojega je karakter želje više ili manje 
providan. Ali gde težište leži na duhovnom procesu, 
tu se rezultat duhovnoga stvaranja nadređuje mno- 
žini kao ideji. Ideja je koliko god je mogućno deper- 
sonalisana; ali lično osećanje koliko god može pre- 
lazi u duhovni proces, koji ono hipostasira. 


Kao gore, tako i ovde uz put moramo postaviti 
pitanje da li nam psihologija platonskog učenja o 
idejama daje pravo da pretpostavljamo da Platon 
lično pripada introvertnom tipu, i da li nam psiholo- 
gija kiničara i megarana dopušta da jednog Antiste- 
na, Diogena i Stilpona_ ubrojimo u ekstravertne tipo- 
ve? Kad se polazi od ovako postavljenog pitanja, re- 

šenje je sasvim  nemogućno. Iz najbrižljivijeg prou- 
čavanja autentičnih Platonovih spisa kao njegovih 
»documents humains« možda bi se dalo izvesti ko- 
jemu bi tipu on lično pripadao. Ja sam ne usuđujem 
se da iskažem ikakav pozitivan sud. Kad bi neko 
dokazao da Platon pripada ekstravertnom tipu, ne 
bi me začudio. O drugima predanje je u tolikoj meri 
fragmentarno da je rešenje, po mom mišljenju, ne- 
mogućno. Kako i jedna i druga pretresana vrsta mi- 
šljenja dolaze od premeštanja vrednosnog akcenta, 
razume se da je isto tako mogućno da se zbog izve- 
snih razloga u introvertnoga lični osećaj pomera na- 
pred i superordinuje mišljenju, tako da mišljenje po- 
staje negativno-kritično. Za ekstravertnog vredno- 
sni akcenat leži na vezi baš sa objektom, ali ne nužno 
i na ličnom odnosu. Ako veza sa objektom stoji na 
prvom mestu, onda je duhovni proces, doduše, već 
subordinovan, ali nema destruktivan karakter ako se 
zanima isključivo prirodom objekta i uzdržava od 
uplitanja ličnog osećaja. Otuda osobiti sukob između 
principa inherencije i principa predikacije imamo da 
obeležimo kao specijalan slučaj, koji u daljem toku 
izučavanja treba da nađe dubokosežnu procenu. Oso- 
bitost ovoga slučaja leži u tome što u njemu pozitiv- 
nu i negativnu ulogu igra i lični osećaj. Gde tip (opšti 
pojam) pojedinu stvar svuče do senke, tu je tip, ide- 
ja, dobila stvarnost. Gde vrednost pojedine stvari 
uništava tip (opšti pojam), tu deluje anarhističko ra- 
sturivanje. Obe pozicije su ekstremne i nepravične, 
ali one proizvode sliku suprotnosti, koja je potpuno 
razgovetna i baš preterivanjem ističe crte koje se, 
svakako u blažoj i stoga skrivenoj formi, nahode i u 
biću introvertnog i ekstravertnog tipa, čak i ako je 
reč o ličnostima u kojih lični osećaj nije pomeren 
u prvi red. Jer znatnu razliku u biću čini to da li je, 
na primer, duhovno gospodar ili sluga. Gospodar 
misli i oseća drukčije nego sluga. Ni dalekosežna 
apstrakcija od ličnog u prilog opšte vrednosti ne može 
sasvim eliminisati lične primese. Ukoliko ove posto- 
je, i mišljenje i osećanje sadrže one destruktivne ten- 
dencije koje dolaze od samopotvrđivanja ličnosti pre- 

ma neprijatnim socijalnim uslovima. Ali čovek bi pao 
u veliku zabludu ako bi, zbog postojanja ličnih ten- 
dencija, hteo i proizvedene opšte vrednosti da svede 
na lična nevidljiva strujanja. To bi bila nadripsiho- 
logija. Ali ona postoji. 


b) Problem = universalija u = sholastici 


Problem i jednog i drugog obrazovanja sudova 
ostao je nerešen, jer — tertium non datur. Tako je 
Porfirije predao problem u srednjem veku: »Mox de 
generibus et speciebus illud quidem sive subsistant 
sive in nudiš intellectibus posita sint, sive subsisten- 
tia corporalia sint an incorporalia, et utrum separata 
a sensibilibus an in sensibilibus posita et circa haec 
consistentia, dicere recusabo« (»Sto se tiče opštih i 
rodnih pojmova, pitanje je da li su oni supstancijalni 
ili samo intelektualni, da li su telesni ili netelesni, 
da li su odvojeni od stvari opažanja ili su u njima i 
oko njih.«) U tome obliku primio je problem srednji 
vek: razlikuje se platonsko shvatanje, koje tvrdi da 
universalia postoje ante rem, da opšte ili ideja po- 
stoji kao obrazac ili primer pre svih pojedinih stvari 
i sasvim odvojeno od njih fev oupavtco TĆTOO (na nebe- 
skom mestu), kao što mudra Diotima kaže Sokratu 
u razgovoru o »lepom«. 


»Neće mu se to lepo pokazati kao neko lice, ni 
kao ruke, ni kao išta drugo što pripada telu; niti kao 
kakav govor, niti kao kakvo znanje; a ni kao nešto 
što je sadržano u čemu drugom, bilo to u živu biću, 
ili u zemlji, ili na nebu, ili u čemu drugom, nego kao 
nešto što je samo po sebi i sa sobom jednovrsno i 
večno. Međutim, sve ostalo što je lepo učestvuje u 
tome na ovakav nekakav način što to ostalo nastaje 
i nestaje, a ono niti se išta povećava, niti se smanju- 
je, niti mu se išta inače dešava« (Simposion 211 V.). 

Prema platonskoj formi stajalo je, kao što smo 
videli, kritičko mnenje da su rodni pojmovi samo 
reči. U tome slučaju realno je prius, a idealno poste- 

rius. To gledište obeležili su recima: universalia 
post rem. 


Između ta dva shvatanja stoji umereno reali- 
stičko shvatanje Aristotelovo, koje se može obeležiti 
kao »universalia in re«: da, naime, forma (elSos) i 
gradivo postoje zajedno. Aristotelovo stanovište je 
konkretističan posrednički pokušaj, koji potpuno od- 
govara biću Aristotelovu. Prema transcendentalizmu 
svoga učitelja Platona, čija je škola docnije pala u 
neki pitagorski misticizam, Aristotel je sasvim bio čo- 
vek stvarnosti, njegove antičke stvarnosti, mora se 
reći, koja je sadržavala mnogo konkretnog što su 
docnija vremena prihvatila i pribrojila inventaru 
ljudskog duha. Njegovo rešenje odgovara konkretiz- 
mu antičkog common sense-a. 


Te tri forme daju i člananje srednjovekovnih po- 
gleda u velikoj prepirci o univer sali jama, koja je za- 
pravo bila esencija sholastike. Ne može biti moj za- 
datak — već zbog moje oskudne kompetencije — da 
ulazim u pojedinosti velikoga spora. Ja ću se zadovo- 
ljiti nagoveštajnim orijentacijama. Prepirka je otpo- 
čela pogledima Johana Roscelina krajem XI veka. 
Za njega su universalije bile samo nomina rerum, 
imena stvari, ili, kao što tradicija kaže: »flatus vocis«. 
Za njega su postojale samo pojedine stvari, jedinke. 
On je bio, kao što Tejlor (Taylor) odlično primećuje, 
»strongly held by the reality of individuals«. Najbliži 
zaključak bio je da i Boga treba pomišljati samo kao 
jedinku, a time i trojstvo razrešiti u tri lica, čime je 
Roscelin dospeo zapravo do triteizma. Realizam koji 
je tada prevlađivao nije mogao dopustiti da mu se to 
naređuje: god. 1092, na jednom sinodu u Soasonu, 
Roscelinova shvatanja bila su osuđena. Na drugoj 
strani stajao je Vilhelm od Sampoa, učitelj  Abelarov, 
ekstreman realist, ali aristotelske obojenosti. Po 
Abelaru, on je učio da jedna ista stvar u svom tota- 
litetu i u jednako vreme postoji u različnim poje- 
dinim stvarima. Između pojedinih stvari nema uopšte 
nikakve bitne različnosti, nego samo različnost »akci- 
dencija«. Poslednjim pojmom stvarne različnosti 
stvari okarakterisane su kao slučajnosti, kao što su 

u dogmi transsupstancijacije hleb i vino kao takvi 
samo »akcidencije«. 


Na strani realizma stajao je i Anzelm od Ken- 
terberija, otac sholastike. Sasvim platonski, u njega 
»universalia« leže u božanskom logosu. Iz toga duha 
treba shvatiti i psihološki važan dokaz o postojanju 
Boga, koji je postavio Anzelm i koji se zove ontolo- 
ški. Ovaj dokaz egzistenciju božju izvodi iz ideje 
Boga. Fihte (J. H. Fichte) (Psvchologie Il, 120) for- 
mulisao je taj dokaz ukratko ovako: »Postojanje ide- 
je nečega neuslovljenoga u našoj svesti dokazuje re- 
alnu egzistenciju toga neuslovljenoga.« Anzelmova 
je misao da pojam najvišega bića koji se nalazi u 
intelektu uključuje i kvalitet egzistencije (non potest 
esse in intellectu solo). On, dakle, zaključuje: Vero 
ergo est aliquid, quo majus cogitari non potest, ut 
nec cogitari posset non esse, et hoc es tu, Deus noster. 
(Stoga zaista postoji nešto od čega se nešto veće ne 
može zamisliti, tako da se ne bi moglo zamisliti i da 
to ne postoji, a to si ti, gospode Bože naš. — Pro- 
slogion seu Alloquium de Dei existencia, p. 110). 
Logička slabost ontološkoga argumenta toliko je 
opštepoznata da već treba objasniti psihološke razlo- 
ge zbog čega je duh kao Anzelm mogao postaviti ovu 
argumentaciju. Najbliži razlog treba tražiti u opštoj 
psihološkoj dispoziciji realizma uopšte, naime u či- 
njenici da ne samo izvesna ljudska klasa nego i, pre- 
ma struji vremena, izvesne ljudske grupe svoj vred- 
nosni akcenat premeštaju na ideju, tako, da im ideja 
predstavlja višu realnu. resp. životnu, vrednost ne- 
goli stvarnost pojedinih stvari. Otuda se njemu čini 
prosto nemogućno prihvatiti da ono što im je naj- 
dragocenije i najvažnije ne bi trebalo i stvarno da 
postoji. Štaviše, oni najjači dokaz za samo dejstvo tih 
dragocenih i važnih stvari imaju u rukama, jer je 
njihov život, njihovo mišljenje i osećanje, kao što je 
opštepoznato, sasvim orijentisano prema tome gledi- 
štu. Nevidljivost ideje ništa ne smeta stvari pored 
njenog izvanrednog dejstva, a ono je baš stvarnost. 
Oni imaju idealan, a nikako  senzualističan pojam 
stvarnosti. 

Savremeni protivnik Anzelmov, Gaunilo, prigo- 
vorio je već da česta predstava o srećnom i savrše- 
nom ostrvu (kao što je, na primer, feačka zemlja) 
ipak nužno ne dokazuje i njegovu stvarnu egzisten- 
ciju. Taj prigovor je opipljivo uman. Takvi i slični 
prigovori u toku vekova nisu se javljali u malom bro- 
ju, ali to nikako nije smetalo da ontološki argumenat 
ne izumre sve do najnovijega vremena; njega su još 
u XIX veku zastupali Hegel (Hegel), Fihte i Loce 
(Lotze). Takve kontradikcije ne treba pripisivati ne- 
koj naročitoj oskudnosti u logici ili nekoj još mnogo 
većoj zaslepljenosti na jednoj ili drugoj strani. To bi 
bilo bljutavo. Naprotiv, reč je o dubokosežnim psiho- 
loškim razlikama, koje treba jedared priznati i čvrsto 
ih držati. Pretpostavka da ima samo jedna psiholo- 
gija ili samo jedan psihološki osnovni princip jeste 
nepodnošljiva tiranija pseudonaučne predrasude o 
normalnom čoveku. Govori se uvek o čoveku i njego- 
voj »psihologiji«, koja se svaki put svodi na »ništa 
drugo nego«. Isto tako govori se uvek o stvarnosti kao 
da je ima samo jedna. Stvarnost je ono što u jednoj 
ljudskoj duši dejstvuje, a ne ono o čemu izvesni ljudi 
pretpostavljaju da dejstvuje i što se uopštava na una- 
pred usvojen način. Ma koliko se pri tome naučno 
postupalo, ne treba zaboraviti da nauka nije »sum- 
ma« života, da je ona, štaviše, samo jedan od psiho- 
loških stavova, samo jedna forma ljudskoga mi- 
šljenja. 

Ontološki argumenat nije nikakav argumenat i 
nikakav dokaz, nego psihološko konstatovanje činje- 
nice da ima klasa ljudi kojoj je određena ideja ono 
što dejstvuje i što je stvarno, stvarnost koja tako 
reći dopire do sveta opažanja. Senzualist kuca na iz- 
vesnost svoga »realiteta«, a čovek ideje stoji na svo- 
joj psihološkoj stvarnosti. Psihologija mora da se po- 
miri sa egzistencijom tih dvaju (ili više tipova), i da 
se u svakom slučaju u svima okolnostima kloni toga 
da jedan tip shvati kao nerazumevanje drugoga, i ni- 
kada ne srne ozbiljno pokušavati da jedan tip svede 
na drugi, kao da bi svaki drukčiji oblik bio samo 
funkcija jednoga. Time ne treba da bude poništen 

potvrđeni naučni princip — principia explicandi 
praeter necessitatem non sunt multiplicanda. Jer nu- 
žnost većeg broja objašnjačkih principa postoji. Bez 
obzira na to što smo ovde izneli u prilog ove pret- 
postavke, trebalo bi nekome da otvori oči značajna 
činjenica da je naime, i pored toga što je Kant (Kant), 
kako se čini, definitivno oborio argumenat, ne malen 
broj pokantovskih filosofa argumenat ponovo prihva- 
tio. I danas smo mi ponovo isto tako ili, čak, još 
mnogo više udaljeni od sporazuma o suprotnosti idea- 
lizam-realizam, spiritualizam-materijalizam, zajedno 
sa svima sporednim pitanjima, negoli rani srednji 
vek, koji je bar imao zajednički pogled na svet. 


U prilog ontološkoga dokaza nema doista nije- 
dan logički argumenat koji bi računao na moderni 
intelekat. Ontološki argumenat u samom sebi nema 
baš nikakva posla s logikom, nego je on u formi u 
kojoj ga je Anzelm ostavio istoriji naknadno intelek- 
tualizovana ili racionalizovana psihološka činjenica, 
što se, prirodno, nije moglo dogoditi bez petitio prin- 
cipii i ostalih sofizama. Ali baš u tome pokazuje se 
neoborivo važenje argumenta što on egzistuje, i što 
ga consensus gentium dokazuje kao opštu činjenicu 
koja je tu. Treba računati sa činjenicom, a ne sa so- 
fizmom njena obrazloženja, jer se pogreška ontolo- 
škoga argumenta sastoji jedino u tome što želi da 
logički argumentuje onde gde je on ipak nešto mnogo 
više negoli samo logički dokaz; reč je, naime, o psi- 
hološkoj činjenici, koja je svojim pojavljivanjem i 
svojom delatnošću u tolikoj meri jasna da čak ne po- 
trebu je nikakve argumentacije. Consensus gentium 
dokazuje da je Anzelm u pravu kad konstatuje da 
ima Boga, jer se on zamišlja. To je opštepoznata isti- 
na, čak ništa drugo nego identična rečenica. »Logič- 
ko« obrazloženje je pored toga sasvim izlišno i ponaj- 
pre još lažno ukoliko je Anzelm na svojoj ideji o 
Bogu hteo da dokaže tvarnu stvarnost. On kaže: 
»Existit ergo procul dubio aliquid, quo maius cogitari 
non volet, et in intellectu et in re.« Postoji, dakle, 
iznad svake sumnje nešto od čega se veće ne može 
zamišljati, i to ne samo u intelektu nego i u stvari 

(stvarstvenost, »realnost«). Ali pojam »res« bio je 
sholastici nešto što je s mišlju stajalo na jednakoj vi- 
sini. Tako je Dionisije Areopagita, čiji su spisi vršili 
znatan uticaj na ranu srednjovekovnu filosofiju, raz- 
likovao jedno pored drugoga entia rationalia, intel- 
lectualia, sensibilia, simpliciter existentia (stvari ra- 
cionalne, intelektualne, senzibilne, stvari koje prosto 
postoje). Toma Akvinski naziva »res« ono »quod est 
in anima« (što je u duši) a i ono »quod est extra ani- 
mam« (što je izvan duše). U tom znamenitom izjed- 
načivanju još se vidi primitivna stvarstvenost (»real- 
nost«) misli u tadašnjem shvatanju. Otuda se iz toga 
stanja duha lako može razumeti i psihologija ontolo- 
škoga dokaza. Hipostasiranje ideje nije bilo nikakav 
bitan korak, nego nesmetano dato kao odjek primi- 
tivne čulnosti misli. Gaunilov protivdokaz je psiho- 
loški nedovoljan, jer se i ideja o srećnom ostrvu, kao 
što dokazuje consensus gentium, često pojavljuje, ali, 
ipak, pokazuje manje dejstvo negoli ideja o Bogu, 
kojoj zbog toga pripada viša »realitetska vrednost«. 

Svi docniji, koji su ponovo prihvatili ontološki 
argumenat, pali su u zabludu Anzelmovu, bar u prin- 
cipu. Kantova argumentacija možda bi bila defini- 
tivna. Stoga ćemo ukratko preći na nju. Kant kaže 
»da je pojam apsolutno nužna bića čist pojam uma, 
tj. čista ideja, čija objektivna realnost time što je um 
potrebuje još ni izdaleka nije dokazana.« 

»Ali neuslovljena nužnost sudova nije apsolutna 
nužnost stvari. Jer apsolutna nužnost suda jeste samo 
uslovijena nužnost stvari ili predikata u sudu.« 

Neposredno pre toga daje Kant kao primer nu- 
žna suda da trougao ima tri ugla. Na tu rečenicu po- 
ziva se kad produžuje: »Prethodni stav ne znači da 
su baš tri ugla nužna, nego utvrđuje da, pod uslovom 
da jedan trougao postoji, nužno postoje i tri ugla. 
Pri svemu tome ta logička nužnost pokazala je tako 
veliku moć svoje iluzije da mi, pošto smo u nekoj 
stvari obrazovali pojam a priori, koji je takav da, po 
našem mišljenju, svojim obimom obuhvata i njenu 
egzistenciju, uobražavamo da pouzdano možemo iz- 
vesti ovaj zaključak: kako objektu ovoga pojma nu- 

žno pripada egzistencija, tj. pod uslovom da ja ovu 
stvar stavim kao datu (egzistentnu), onda se i njena 
egzistencija stavlja nužno (prema pravilu identiteta), 
i prema tome samo to biće mora biti nužno, jer se 
njegova egzistencija u isti mah zamišlja u jednom 
proizvoljno usvojenom sudu i pod uslovom da ja nje- 
gov predmet stavim.« Moć iluzije na koju Kant ovde 
cilja nije ništa drugo nego primitivna, magijska moć 
reči, koja je u pojmu sakriveno imanentna. Trebalo 
je da prođe dug razvitak dok su ljudi najzad potpu- 
no uvideli da reč, flatus vocis, ne znači ili ne rađa 
svaki put i realitet. Ali činjenica da su to izvesni lju- 
di uvideli još ni blizu nije mogla da u svima glavama 
iskoreni praznoveričnu moć koja je imanentna for- 
mulisanom pojmu. Očevidno je da i u toj »instinktiv- 
noj« praznoverici ima nečega što se ne može iskore- 
niti, jer pokazuje neko pravo na egzistenciju, koje 
svakako dosad nije bilo dovoljno uvaženo. Paralo- 
gizam (pogrešan zaključak) ulazi na sličan način u 
ontološki argumenat, naime iluzijom, koju Kant na 
ovaj način objašnjava. On najpre govori o tvrđenju 
o »apsolutno nužnim subjektima«, čiji je pojam upra- 
vo inherentan pojmu egzistencije, koji se, dakle, ne 
mogu poništiti bez unutrašnjih protivrečnosti. Taj 
pojam bio bi pojam »najrealnijega bića«. »Ono, tvr- 
dite vi, sadrži celokupan realitet, i vi imate pravo da 
takvo biće smatrate za mogućno. .. Celokupan rea- 
litet pak obuhvata i egzistenciju: dakle, egzistencija 
leži u pojmu o nekom mogućnom. Ako se sad ova 
stvar poništi, onda se poništava unutrašnja moguć- 
nost stvari, a to je protivrečnost. Ja odgovaram: Vi 
ste zapali u protivrečnost još onda kad ste u pojam 
jedne stvari koju ste, bilo pod kojim skrivenim ime- 
nom, hteli da zamislite samo po njenoj mogućnosti 
već uneli pojam egzistencije. Ako vam se to dopusti, 
onda ste prividno igru dobili, ali u stvari niste ništa 
kazali, jer ste učinili prostu tautologiju.« 


»Biće očevidno nije nikakav realan predikat, tj. 
pojam o nečemu što može pridoći pojmu jedne stvari. 
Ono je samo pozicija jedne stvari ili izvesnih odre- 
đenja po sebi. U logičkoj upotrebi ono je samo kopula 


50 


jednoga suda. Stav Bog je svemoćan sadrži dva poj- 
ma koji imaju svoje objekte: Boga i svemoć. Rečca je 
nije sama po sebi neki predikat, nego samo ono što 
predikat stavlja u odnos prema subjektu. Ako sad 
uzmem subjekat (Bog) zajedno sa svima njegovim 
predikatima (u koje spada i svemoć), pa kažem: Bog 
jeste ili ima Boga, onda ne dodajem nikakav nov pre- 
dikat pojmu o Bogu, nego samo stavljam subjekat po 
sebi, sa svima njegovim predikatima, i to predmet 
u odnosu na moj pojam. Oni oboje moraju sadržavati 
jedno isto, i otuda pojmu koji izražava samo moguć- 
nost ne može pridoći ništa drugo, zato što ja (pomoću 
izraza: on jeste) zamišljam njegov predmet kao apso- 
lutno dat. I tako ono što je stvarno ne sadrži u sebi 
ništa više nego ono što je samo mogućno. Sto realnih 
talira ne sadrže ništa više nego sto mogućnih talira.« 


»Ali moje imovno stanje sa sto realnih talira 
veće je nego s njihovim prostim pojmom (tj. s njiho- 
vom mogućnošću).« 

»Neka naš pojam o nekom predmetu sadrži što 
bilo i koliko mu drago, ipak mi moramo iz njega izići 
da bi ovom predmetu dodelili egzistenciju. Kod pred- 
meta čula to se dešava na osnovu veze sa jednim od 
mojih opažaja po empirijskim zakonima; ali što se 
tiče objekata čistoga mišljenja, ne postoji nikakvo 
sredstvo da se sazna njihova egzistencija, jer ona bi 
se morala saznati potpuno a priori; međutim, naša 
svest o svakoj egzistenciji pripada potpuno jedinstvu 
iskustva, te iako se egzistencija izvan ovoga polja zai- 
sta ne može oglasiti za apsolutno nemoguonu, ipak je 
ona pretpostavka koju ničim ne možemo opravdati.« 

Ovo opširno podsećanje na Kantovo duboko raz- 
računavanje čini mi se potrebno, jer baš tu nalazimo 
najčistije razlikovanje između esse in intellectu i esse 
in re. Hegel je zamerio Kantu da se pojam o Bogu 
ne može upoređivati sa sto talira u fantaziji. Ali kako 
Kant s pravom kaže, logika apstrahuje od svakoga 
sadržaja, jer ona ne bi bila više nikakva logika kad 
bi sadržaj bio pretežniji. Kao uvek, između logičkog 
ili-ili nema ničega trećeg — naime, posmatrano sa 
stanovišta logike. Ali između »intellectus« i »res« ima 

još »anima«, i to »esse in anima« čini celu ontološku 
argumentaciju izlišnom. Sam Kant je u Kritici prak- 
tičkog uma učinio veličanstven pokušaj da »esse in 
anima« opravda filosofski. On tu uvodi Boga kao po- 
stulat praktičkog uma, a taj postulat proizlazi iz te- 
žnje za najvišim dobrom, nužne zbog apriorno sazna- 
nog poštovanja za moralni zakon i iz pretpostavke 
njegovog objektivnog realiteta koja otuda izvire.‘ 

»Esse in anima« jeste psihološka činjenica, o ko- 
joj jedino treba resiti da li se jedared, više puta ili 
universalno pojavljuje u ljudskoj psihologiji. Činje- 
nica koja se naziva Bog i formuliše kao »najviše do- 
bro« znači, kao što već termin pokazuje, najvišu du- 
ševnu vrednost ili, drugim recima, predstavu kojoj 
se dodeljuje ili joj faktično pripada najviši i najopšti- 
ji značaj s obzirom na određenje našeg delanja i na- 
šega mišljenja. U jeziku analitičke psihologije pojam 


0 Bogu pojavljuje se zajedno s onim kompleksom 
predstava koji prema pređašnjoj definiciji ujedinjuje 
u sebi najviši zbir onoga što zovemo libido (psihička 
energija). Prema tome, faktični animin pojam o Bogu 
bio je u različnih ljudi sasvim različit, što odgovara 
liskustvu. Bog nije ni u ideji stalno biće, a još mnogo 
manje u stvarnosti. Jer najviša delatna vrednost 
ljudske duše jeste, kao što je poznato, veoma različno 
lokalisana. Ima takvih &vb ttebsri KoiXia (kojima je 
Bog trbuh, Phil. 3, 19), novac, nauka, moć, seksual- 
nost itd. Već prema lokalizaciji najvišega dobra po- 
r jra se cela psihologija jedinke, bar u glavnim crta- 
ma, tako da psihološka  »teorija« koja se osniva 
isključivo na nekom osnovnom nagonu, kao na pri- 
mer na pohlepi za novcem ili seksualnosti, može 
svagda adekvatno objasniti samo crte sporednog 
značaja. 


c) Abelarov pokušaj ujedinjavanja 


Nije bez interesa ispitati kako je sama shola- 
stika pokušala da izgladi spor o universalijama i da 
stvori ravnotežu između tipskih suprotnosti, koje je 


Kritik der praktischen Vernunft, p. 90 i 157 ss. 

razdvojilo tertium non datur. Ovaj pokušaj izjedna- 
čenja jeste delo Abelara, onoga nesrećnoga čoveka 
koji je planuo ljubavlju prema Helojzi i svoju strast 
morao da plati gubitkom svoje muškosti. Ko poznaje 
život Abelarov zna u kolikoj je meri njegova vla- 
stita duša prihvatila ona odvojena dvojstva suprotno- 
sti, kojih je sjedinjenje njemu filosofski na srcu le- 
žalo. Remiza (Remusat): karakteriše Abelara kao 
eklektičara, koji je, doduše, sve izrečene teorije o uni- 
versalijama kritikovao, ali je od svih ipak uzeo ono 
što je istinito i održijivo. Abelarovi spisi, ukoliko se 
odnose na spor o universalijama, teško se razumeju i 
zbunjuju čoveka, jer se autor nalazi u neprestanom 
odmeravanju svih argumenata i aspekata; i baš či- 
njenica da on nijednom izrečenom stanovištu nije 
dao pravo, nego pokušavao da shvati i ujedini ono 
što je suprotno, učinila je da ga ni njegovi učenici 
nisu pravilno razumeli. Nekoliko njih shvatili su ga 
kao nominalista, a drugi kao realista. To nerazume- 
vanje karakteristično je, jer je mnogo lakše misliti 
prema jednom određenom tipu, zato što čovek u nje- 
mu može da ostane logičan i konsekventan, negoli 
prema i jednom i drugom tipu, jer nedostaje srednje 
stanovište. Realizam kao i nominalizam, kad im čo- 
vek sleduje u njima samima, vode ka zatvorenosti, 
jasnosti i jedinstvenosti. Ali odmeravanje i izjedna- 
čavanje suprotnosti vodi ka haosu i završetku koji 
ne zadovoljava u smislu tipova, jer rešenje ne može 
ni jednoga ni drugoga učiniti potpuno zadovoljnim. 
Remiza je iz spisa Abelarovih skupio ceo niz gotovo 
kontradiktornih tvrđenja koja se odnose na naš pred- 
met. On uzvikuje: »Faut-il admettre, en effet, ce 
vaste et incoherent ensemble de doctrines dans la 
tete d'un seul homme, et la philosophie I'Abelard 
est-elle le chaos?« Od nominalizma uzima Abelar isti- 
nu da su universalije »reči« utoliko ukoliko su one 
jezikom izražene duhovne konvencije; zatim uzima 
otuda istinu da jedna stvar u stvari nije ništa opšte, 
nego uvek jedna odvojena stvar, i da supstancija u 
stvari nije nikada universalna, nego individualna či- 


Charles de Remusat, Abćlard, Pariš, 1845. 

njenica. Od realizma uzima Abelar istinu da su »ge- 
nera« i »species« ujedinjenja individualnih fakata i 
stvari na csnovu njihovih nesumnjivih sličnosti. Po- 
sredno stanovište za njega jeste konceptualizam, koji 
se ima razumeti kao funkcija koja poima opažene 
individualne objekte, klasifikuje ih na osnovu nji- 
hove sličnosti u genera i species i tako ih iz njihova 
apsolutnoga mnoštva svodi na relativno jedinstvo. 
Koliko je nesumnjiva množina i različnost pojedinih 
stvari, toliko je nesumnjiva i egzistencija sličnosti, 
koja omogućuje sjedinjavanje pod pojam. Ko je psi- 
hološki tako nastrojen da uglavnom opaža sličnost 
stvari, za njega je tako reći dat zbirni pojam, tj. on 
se formalno nameće, moglo bi se reći, neospornom 
činjeničnošću čulnog opažanja. Ali ko je psihološki 
tako nastrojen da uglavnom opaža različnost stvari, 
njemu nije isključivo data sličnost, nego diversitet 
stvari, koji mu se isto tako nameće velikom činjenič- 
nošću, kao drugome sličnost. Čini se kao da bi uose- 
ćavanje u objekat bilo takav psihološki proces koji 
baš različnost toga objekta od nekoga drugoga stav- 
lja u naročito jasnu svetlost, i kao da bi apstrakcija 
od objekta bila takav proces koji je naročito podesan 
da se ne osvrće na stvarnu različnost pojedinih stva- 
ri, u prilog njihove opšte sličnosti, koja je upravo 
osnova ideja. Kad se uosećavanje i apstrakcija uje- 
dine, daju onu funkciju koja je osnova pojmu kon- 
ceptualizma. On se osniva na psihološkoj funkciji, 
koja je stvarno jedina mogućnost da se divergencija 
nominalizma i realizma svede na zajednički put. 


Mada je srednji vek umeo da govori velike reči 
o duši, on ipak nije imao nikakve psihologije, koja je 
jedna od najmlađih nauka uopšte. Da je tada bilo 
kakve psihologije, Abelar bi esse in anima podigao 
do posredničke formule. To je Piemiza jasno uvideo 
kad kaže: »Dans la logique pure, les universalia ne 
sont que les termes d'un langage de convention. Dans 
la physique, qui est pour lui plus transcendante 
qu'experimentale, qui est sa veritable ontologie, les 
genres et les especes se fondent sur la maniere dont 
les etres sont reellement produits et constitues. Enfin, 

entre la logique pure et la physique il y a un milieu 
et comme une science mitoyenne, qu' on peut appe- 
ler une psychologie, ou Abelard recherche comment 
s'engendrent nos concepts et retrace toute cette ge- 
nealogie intellectuelle des etres, tableau ou symbole 
de leur hierarchie et de leur existence reelle« (Remi- 
za: T. II, p. 112). 


Universalia ante rem i post rem ostale su sporno 
pitanje za sve docnije vekove, ako su i odbacile svoje 
sholastičko ruho i zaodele se novim haljinama. U 
osnovi uzeto, to je bilo staro pitanje. Pokušaj rešenja 
naginjao je čas na realističku, čas na nominalističku 
stranu. Naučnost XIX veka pomakla je problem po- 
novo na nominalističku stranu, jer je filosofija u po- 
četku XIX veka u većoj meri bila sklona realizmu. 
Ali suprotnosti nisu više toliko odvojene jedna od 
druge kao u Abelarova vremena. Mi imamo psiholo- 
giju, posredničku nauku, koja jedina može da ujedi- 
njuje ideju i stvar, a da ne čini nasilje jednoj ili dru- 
goj. Ova mogućnost leži u suštini psihologije, ali niko 
ne bi mogao tvrditi da je dosad psihologija taj zada- 
tak i ispunila. U tome smislu čovek se mora složiti s 
Remizaovim recima: »Abelard a done triomphe; car, 
malgre les graves restrictions qu'une critique clair- 
voyante decouvre dans le nominalisme ou le concep- 
tualisme qu'on lui impute, son esprit est bien l'esprit 
moderne a son origine. II l'annonce, il le devance, il 
le promet. La lumiere qui blanehit au matin l'horizon 
est deja celle de l'astre eneore invisible qui doit 
eclairer le monde.« 


Ko se ne osvrće na egzistenciju psiholoških tipo- 
va, a time ni na činjenicu da je istina jednoga zablu- 
da drugoga, za toga Abelarov napor neće značiti ništa 
drugo nego jedno sholastičko cepidlačenje više. Ali 
ukoliko priznajemo egzistenciju oba tipa, Abelarov 
pokušaj mora nam se ipak činiti veoma značajan. On 
srednje stanovište traži u onom što sam naziva »ser- 
mo«, i pod tim ne podrazumeva toliko »govor« koliko 
uobličen, za određen smisao udešen iskaz, dakle defi- 
niciju, koja se za utvrđivanje svoga smisla služi ve- 
ćim brojem reči. On ne govori o »verbum«-u, jer to 

u smislu nominalizma nije ništa više nego »vox«, 
»flatus vocis«. Jer baš veliki psihološki napor antič- 
koga kao i srednjovekovnoga nominalizma jeste u 
tome što je on primitivni, magijski ili mistički identi- 
tet reči i objektivne činjenice iz osnova razrešio, su- 
više iz osnova za tip čovek, koji svoj fundamenat ima 
ne u prianjanju za stvari, nego u apstrakciji ideje: o 
stvarima. Abelar je bio suviše široka duha da bi pre- 
video tu vrednost nominalizma. Reč mu je svakako 
bila »vox«, a iskaz, baš »sermo« u njegovu jeziku, bio 
mu je više, jer je on sa sobom donosio stalan smisao, 
opisivao ono što je zajedničko, idealno, mišljeno, mi- 
sleći opaženo na stvarima. U iskazu (sermo) živelo je 
universalno, i samo tu. Zato je pojmljivo što je Abe- 
lar ubrajan i među nominaliste, svakako nepravo, jer 
je universalno za njega imalo veću činjeničnost ne- 
goli vox. 

Abelaru je svakako bio težak izraz njegova kon- 
ceptualizma, jer on se nužnim načinom morao sa- 
stavljati iz kontradikcija. Jedan u oksfordskom ruko- 
pisu sačuvan epitaf Abelaru pruža nam, kao što se 
meni čini, odličan pogled u paradoksalnost njegova 
učenja: 

Hic docuit voces cum rebus significare, 

Et docuit voces res significando notare, 

Errores generum correxit, ita specierum. 

Hic genus et species in sola voće locavit, 


Et genus et species sermones esse notavit. 


Sic animal nullumque animal genus esse probatur. 


Sic et homo et nullus homo species vocitatur. 


(Ovaj je učio da reči samo zajedno sa stvarima imaju 
značenje, i učio je da reči označavanjem čine stvari prepo- 
znatljivim; popravio je pogrešno shvatanje zbirnih oznaka i 
apstrakta, prenoseći i jedne i druge samo u reč i objasnivši 
da su oni složene definicije... Tako se pokazuje da je živo- 
tinja i nijedna životinja zbirni pojam, i da je i čovek i nije- 
dan čovek zbirni pojam.) 


Ono što je suprotno jedva se može drukčije obu- 
hvatiti negoli u paradoksu, ukoliko se, naime, teži za 

izrazom koji se u načelu oslanja na jedno stanovište, 
odnosno u ovom slučaju na intelektualno stanovište. 
Ne smemo zaboraviti da osnovna razlika između no- 
minalizma i realizma nije samo logičko-intelektualna 
nego psihološka, i ona u poslednjoj liniji izlazi na 
tipsku različnost psihološkoga stava prema objektu 
kao i prema ideji. Ko je idealno nastrojen, taj shvata 
i reaguje pod gledištem ideje. Ali ko je nastrojen pre- 
ma objektu, on shvata i reaguje pod uglom svoga 
oseta. Apstraktno se njega tiče u drugoj liniji, i otu- 
da se njemu ono što se na stvarima mora zamišljati 
pojavljuje kao manje bitno, ali prvome obrnuto. Onaj 
koji je nastrojen prema objektu jeste nužnim nači- 
nom nominalist — »Ime je zvuk i dim« — ukoliko, 
naime, još nije naučio da svoj prema objektu orijen- 
tisani stav kompenzuje. Ako se pojavio taj slučaj, 
onda od njega, ukoliko za to ima materijala, postaje 
oštar logičar, koji u egzaktnosti, metodi i suvoći traži 
sebi jednaka. Idealno nastrojeni je nužnim načinom 
logičan, i stoga on, u osnovi uzev, ne može razumevati 
i ceniti udžbenik logike. Razvitak ka kompenzaciji 
njegova tipa stvara od njega, kao što smo videli u 
Tertulijana, strasnog  osećajnog čoveka, ali njegova 
osećanja ostaju u začaranom krugu njegovih ideja. 
Međutim, kompenzacioni logičar ostaje sa svojim sve- 
tom ideja u začaranom krugu svojih objekata. 


S ovim razmišljanjem dolazimo do naličja Abe- 
larove misli. Njegov pokušaj rešenja jeste jednostran. 
Ako bi kod suprotnosti nominalizma i realizma bila 
reč samo o logičko-intelektualnom obračunavanju, 
onda se ne bi moglo uvideti zašto ne bi bilo mogućno 
nikakvo drugo nego paradoksalno krajnje formulisa- 
nje. Ali kako je reč o psihološkoj suprotnosti, onda se 
jednostrano logičko-intelektualno formulisanje mora 
završiti u paradoksu. — Sic et homo et nullus homo 
species vocitatur. — Logičko-intelektualni izraz je 
apsolutno nesposoban da nam i u formi iskaza (sermo) 
da onu srednju formulu, koja u jednakoj meri odaje 
pravdu suštini dvaju suprotnih psiholoških stavova, 
jer on je uzet sasvim s apstraktne strane i potpuno 
mu nedostaje priznanje konkretne stvarnosti. 

Svako logičko-intelektualno formulisanje — bilo 
ono ma kako savršeno — udaljuje se od životnosti i 
neposrednosti utiska koji izaziva objekat. Ono se 
mora udaljiti od njih da bi uopšte moglo doći do for- 
mulisanja. Ali baš time gubi se ono što se ekstravert- 
nom stavu čini da je od svega najhitnije, naime ve- 
zanost prema stvarnom objektu. Otuda nema nikakve 
mogućnosti da se putem jednoga ili drugoga stava 
nađe ma kakva formula koja zadovoljava, ujedinjuje. 
Pa ipak čovek ne može — i kad bi to mogao njegov 
duh — da ostane u toj razdvojenosti, jer ta razdvo- 
jenost nije samo stvar daleko otuđene filosofije nego 
neprestani svakodnevni problem odnosa čovekova 
prema samom sebi i prema svetu. I kako je, u osnovi, 
reč o tome problemu, onda se i razdvojenost ne može 
resiti diskusijom nominalističkih i realističkih argu- 
menata. Potrebno je za rešenje jedno treće, posred- 
ničko stanovište. Shvatanju »esse in intellectu« nedo- 
staje opipljiva stvarnost, a shvatanju »esse in reć 
nedostaje duh. Ali ideja i stvar susreću se u psihi čo- 
vekovoj, koja drži ravnotežu između ideje i stvari. 
Sta je naposletku ideja ako joj psiha ne omogućuje 
životnu vrednost? Sta je i objektivna stvar ako joj 
psiha oduzima uslovljivačku snagu čulnoga utiska? 
Sta je realitet ako nije stvarnost u nama, jedno »esse 
in anima«? Živa stvarnost nije isključivo data ni 
stvarnim, objektivnim odnosima stvari, ni idealnom 
formulom, nego samo obuhvatanjem i jednog i dru- 
gog u živom psihološkom procesu, bićem u psihi 
(»esse in anima«). Samo specifičnom životnom delat- 
nošću psihe postiže čulno opažanje onu dubinu utiska, 
i ideja onu dejstvenu snagu, i oni su oboje nenado- 
knadivi sastavni delovi žive stvarnosti. Ta sopstvena 
delatnost psihe, koja se ne može objasniti ni kao re- 
flektorna reakcija na čulni nadražaj ni kao egzeku- 
tivni organ večnih ideja, jeste kao svaki životni pro- 
ces stalan stvaralački akt. Tu delatnost ne mogu ni- 
kojim drugim izrazom da obeležim nego kao fanta- 
ziju. Fantazija je isto toliko osećanje koliko i misao, 
ona je isto tako intuitivna kao što je osećajna. Nema 
nikakve psihičke funkcije koja u njoj ne bi neraspo- 

znatljivo bila u vezi s drugim psihičkim funkcijama. 
Ona se pojavljuje čas kao prapočetna, čas kao posled- 
nji i najsmeliji produkat obuhvatanja svih mogućno- 
sti. Otuda mi se fantazija pojavljuje kao najrazgo- 
vetniji izraz specifične psihičke aktivnosti. Ona je 
pre svega stvaralačka delatnost, iz koje proizlaze od- 
govori na sva pitanja na koja treba odgovoriti; ona 
je majka svih mogućnosti, u kojoj su takođe, kao sve 
psihološke suprotnosti, živo vezani unutrašnji i spo- 
ljašnji svet. Fantazija je bila i jeste uvek ono što 
stvara most između neudruživih zahteva objekta i 
subjekta, ekstraversije i introversije. 


Samo u fantaziji vezana su oba mehanizma. 


Da je Abelar dopro do saznanja psiholoških ra- 
zličnosti oba stanovišta, on bi konsekventno morao 
uzeti fantaziju za formulisanje ujedinjavalačkog iz- 
raza. Ali je fantazija tabu u carstvu nauke, u jedna- 
koj meri kao i osećanje. Međutim, ako saznamo da je 
osnovna suprotnost psihološke prirode, onda će psi- 
hologija videti da je primorana da prizna ne samo 
stanovište osećanja nego i posredničko stanovište fan- 
tazije. Ali tu se pojavljuje velika teškoća: fantazija je 
većim delom produkat nesvesnoga. Ona, istina, ne- 
sumnjivo sadrži svesne sastavne delove, ali je ipak 
osobita karakteristika fantazije da je ona u suštini 
neproizvoljna i da je prema sadržaju svesti zapravo 
strana. Te osobine su joj zajedničke sa snom, a ovaj 
poslednji svakako je još u mnogo većoj meri nepro- 
izvoljan i stran. Odnos čoveka prema njegovoj fan- 
taziji u velikoj meri uslovljen je njegovim odnosom 
prema nesvesnom uopšte. I ova poslednja veza opet 
je naročito uslovljena duhom vremena. Već prema 
stepenu prevlađivanja racionalizma biće pojedinac 
više ili manje sklon da se predaje nesvesnom i njego- 
vim produktima. Hrišćanska sfera, kao uopšte svaka 
zatvorena religijska forma, ima nesumnjivu tenden- 
ciju da nesvesno u jedinki potiskuje koliko je god 
mogućno, a time i da zaustavlja njegovu fantaziju. 
Umesto nje daje religija čvrsto izgrađena simbolična 
predanja, koja u jedinki treba potpuno da zamene 
nesvesno. Simbolične predstave svih religija jesu 

uobličavanja nesvesnih procesa u tipskoj, opšteobave- 
znoj formi. Religiozno učenje daje tako reći defini- 
tivno obaveštenje o »poslednjim stvarima«, o onostra- 
nosti ljudske svesti. Ma gde posmatrali religiju u po- 
staj an ju, videćemo kako samom osnivaču figure nje- 
gova učenja pritiču kao otkrovenja, tj. kao konkreti- 
zacije njegove nesvesne fantazije. Formama koje su 
nastale iz njegove _ nesvesne sfere pridaje se opšta 
vrednost, i one u toj meri zamenjuju individualne 
fantazije drugih. Jevanđelje po Mateju sačuvalo nam 
je fragmenat ovoga procesa iz života Hristova: u isto- 
riji kusanja vidimo kako je ideja carstva iz nesve- 
snog pristupila osnivaču u formi vizije đavola, koji 
mu nudi vlast nad zemaljskim carstvom. Da je Hrist 
fantaziju konkretistički shvatio, i time je doslovno 
uzeo, bio bi u svetu jedan luđak više. Ali on je kon- 
kretizam svoje fantazije odbio i stupio u svet kao 
kralj, kome je podložno carstvo nebesko. Zato on nije 
bio nikakav paranoičar, kao što je i uspeh dokazao. 
Ono što psihijatri ponekad izjavljuju o bolesnom u 
psihologiji Hrista nije ništa drugo nego smešno racio- 
nalističko brbljanje, daleko od svakog razumevanja 
za takve procese u istoriji čovečanstva. Forma u kojoj 
je Hrist predstavio sadržaj svoje nesvesne sfere usvo- 
jena je i protumačena kao opšteobavezna. Time su 
sve individualne fantazije izgubile važenje i postale 
bezvredne, čak dopale gonjenja, kao što pokazuje 
sudbina gnostičkoga pokreta i svih docnijih jeretika. 
Sasvim u tom smislu govorio je već prorok Jeremija 
(23, 16): 


»Ovako veli Gospod nad vojskama: ne slušajte 
što govore proroci koji vam prorokuju; varaju vas, 
govore utvare svojega srca, ne iz usta Gospodnjih.« 

(25) »Čujem što govore ti proroci koji u ime moje 
prorokuju laž govoreći: snio sam, snio sam. 

(26) Dokle će to biti u srcu prorocima koji pro- 
rokuju laž, i prevaru srca svojega prorokuju? 

(27) Koji misle da će učiniti da narod moj zabo- 
ravi ime uza sne njihove, koje pripovedaju jedan dru- 
gome, kao što zaboraviše oci njihovi ime moje uz 
Vala. 

(28) Prorok koji sni, neka pripoveda san; a u 
koga je reč moja, neka govori reč moju istinito; šta 
će pleva sa pšenicom? govori Gospod.« 

Isto tako vidimo u ranom hrišćanstvu kako su 
se, na primer, biskupi revnosno trudili da dejstvova- 
nje individualnog nesvesnog iskorene u monaha. Na- 
ročito dragocene poglede u odnosu na to daje nam 
nadbiskup Atanasije iz Aleksandrije u svojoj biogra- 
fiji svetoga Antonija." On u njoj, radi pouke svojim 
monasima, opisuje pojave i utvare, opasnosti duše, 
što napadaju onoga koji se usamljeno moli i posti. On 
ih poučava kako se đavo vesto zaodeva da svece do- 
vede do propasti. Đavo je, razume se, glas vlastitog 
nesvesnog u pustinjaka, koji se buni protiv nasilnog 
prigušivanja individualne prirode. Daću niz doslov- 
nih navoda iz te teško pristupačne knjige. Ovi veoma 
razgovetno pokazuju kako je nesvesno sistematski 
gaženo i kako mu je oduzimana vrednost: 


»Ima vremena u kojima nikoga ne vidimo, pa 
ipak čujemo šum đavolskih poslova, i tako nam je 
kao kad neko glasno peva pesmu, a u drugo vreme 
tako nam je kao kad slušamo reči Svetoga pisma, kao 
kad neko živ ponavlja njegove reči, i one su sasvim 
jednake recima koje bismo čuli kad bi neko čitao iz 
knjige (biblije). A dešavalo nam se i to da su nas oni 
(đavoli) potrzali na noćnu molitvu i nagonili nas da 
ustajemo. I pretvarahu se da su i monasima slični, i 
zaodevahu se u ruho onih koji tuguju (tj. u anahore- 
te). I približuju nam se kao kad bi izdaleka dolazili, 
i počinju da iskazuju reči koje su podesne da oslabe 
razumevanje malodušnih: ,Sad ima zakon iznad sva- 
kog stvorenja da volimo pustošenje, ali smo božjom 
voljom bili nesposobni da uđemo u svoje kuće kad 
smo došli k njima i da činimo ono što je pravo.' I ako 
im ne polazi za rukom da na taj način prodru sa svo- 
jom voljom, oni ostavljaju tu prevaru za jednu drugu 
i kažu: ,Kako je mogućno za tebe da živiš? Jer ti si 
grešio i činio nepravdu u svakakvim stvarima. Misliš 


e Lady Meivx Manuscript JVB 6. The book of Paradise 
by Palladius, Hieronvmus etc. Edited by E. A. Wallis Budge. 
London, 1904. 

li da mi duh nije objavio šta si ti radio, ili da ja ne 
znam da si ti ovo ili ono učinio?' Stoga, ako bezazlen 
brat čuje te stvari, i intimno oseća da je doista onako 
delao kao što mu je đavo rekao, i ako ne poznaje đa- 
volovu lukavost, njegov se duh odmah zbunjuje, on 
će očajavati i ponovo pasti u bolest. Nije nam, dragi 
moji, potrebno da se uplašimo od tih stvari, ali se 
moramo bojati ako đavoli počnu još više govoriti o 
stvarima koje su istinite, i tada ih moramo bezobzir- 
no koriti. — Zato budimo na oprezu da svoje uho ne 
poklanjamo njihovim recima, ako reči koje oni izriču 
i jesu reči istine. Jer bila bi sramota za nas kad bi 
oni koji su se pobunili protiv Boga imali da budu 
naši učitelji. I oružajmo se, braćo moja, oklopom pra- 
vičnosti i stavljajmo na glavu šlem spasenja, i u tre- 
nutku borbe iz srca koje veruje puštajmo duhovne 
strelice kao sa zapeta luka. Jer oni (đavoli) nisu ništa, 
a i kad bi nešto bili, njihova snaga ne bi u sebi imala 
ništa što bi moglo odoleti moći krsta.« 


Sveti Antonije pripoveda: »Jedared mi se poja- 
vio đavo koji se naročito gordo i bestidno ponašao, 
stao preda me s glasnom grajom pučke gomile, i od- 
važio se da mi kaže: ,Ja i baš ja sam snaga božja; 
ja i baš ja sam gospodar svetova.' I stao mi dalje go- 
voriti: ,Sta želiš da ti dam? Zahtevaj i dobićeš.' Ja 
dunuh na njega i odbih ga u ime Hristovo. — U jed- 
noj drugoj prilici, kad sam postio, pojavio mi se luka- 
vac, u liku brata koji je donosio hleb, i počeo mi da- 
vati savete govoreći: ,Ustaj i svoje srce utoli hlebom 
i utoli vodom i malo se odmori od prekomernog na- 
prezanja, jer si čovek i, ma koliko visoko stajao, ipak 
si zaodeven smrtnim telom i trebalo bi da si nespoko- 
jan zbog bolesti i žalosti.' Ja sam razmišljao o njego- 
vim recima i čuvao svoje spokojstvo i ustezao se od 
odgovora. I ja se u miru sagoh i učinih pokoru u 
molitvi i rekoh: ,0, Gospode, učini kraj ovome, kao 
što si navikao da činiš u svim vremenima.' I kad sam 
te reči izrekao, on završi i iščeze kao prašina i ne- 
stade ga s mojih vrata kao dima. 

»I jedared u noći približio se satana mojoj kući 
i zakucao na vrata, a ja iziđoh da vidim ko je kucao, 

i otvorih oči i videh lik izvanredno velikoga i jakoga 
čoveka, i kad ga upitah: ,Ko si?' on mi odgovori i 
reče: ,Ja sam satana.' Na to mu rekoh: ,Sta tražiš ti?' 
I on mi odgovori i reče: ,Zašto me preziru monasi i 
anahoreti i drugi hrišćani, i zašto u sva vremena go- 
milaju prokletstvo na mene? Ja se sabrah u čudu 
nad njegovom besmislenom ludošću i upitah ga: ,Za- 
što ih mučiš?' On mi na to odgovori i reče: ,Nisam ja 
onaj koji ih muči, nego oni muče sami sebe, jer meni 
se u izvesnoj prilici dogodilo, što se doista zbilo, da bi 
oni, da im nisam doviknuo da sam ja neprijatelj, sebe 
zasvagda upropastili. Zato ja nemam nikakva mesta 
gde bih mogao da budem, niti ikakav blistav mač, 
niti ljudi koji bi mi doista bili podložni, jer oni koji 
mi služe potpuno me preziru, a osim toga moram ih 
držati u okovima, jer mi nisu odani, zato što sma- 
traju da je pravo što tako postupaju, i uvek su go- 
tovi da u svakoj prilici pobegnu od mene. Hrišćana je 
pun ceo svet, i, gle, čak i pustinja je puna njihovih 
manastira i kuća. Čuvaj se od njih kad me zloupotre- 
bom obasipaju.' Ja mu odgovorih na to, diveći se 
milosti našega Gospoda: ,Kako to dolazi da ti, koji si 
u svakoj drugoj prilici bio lažac, sada istinu govoriš? 
I kako dolazi to da ti sada istinu govoriš kad si ipak 
navikao da govoriš laži? Doista je istina da si ti, kad 
je Hrist došao na ovaj svet, bio bačen u najdublje 
dubine, i da se koren tvoje zablude kida iz zemlje.' 
A kad je satana čuo ime Hristovo, iščeze njegov lik i 
njegove reči prestaše.« 


Ova navođenja pokazuju kako je nesvesno u je- 
dinki bilo odbacivano pomoću opšte vere, iako je ono 
na providan način govorilo istinu. Što je ono odbaci- 
vano, to ima svoje naročite razloge u istoriji duha. 
Nije nam ovde dužnost da te razloge pobliže obja- 
šnjavamo. Moramo se zadovoljiti činjenicom da je 
ono bilo potiskivano. To potiskivanje, psihološki re- 
čeno, sastoji se u otimanju libida, psihičke energije. 
Time dobiveni libido služio je izgrađivanju i razvitku 
svesnoga stava, čime se postepeno obrazovao nov po- 
gled na svet. Nesumnjive koristi koje su otuda ste- 
čene prirodnim načinom utvrđuju taj stav. Zato nije 

nikakvo čudo što je naša psihologija obeležena jed- 
nim prvenstveno odbojnim stavom prema nesvesnom. 


Nije samo pojmljivo nego i sasvim nužno da sve 
nauke imaju isključiti ne samo stanovište osećanja 
nego i stanovište fantazije. Zato one i jesu nauke. Ali 
kako stoji stvar sa psihologijom? Ukoliko sebe po- 
smatra kao nauku, ona mora isto da čini. Ali odaje li 
ona time pravdu svome gradivu? Svaka nauka teži, 
naposletku, da svoje gradivo formuliše i izrazi u ap- 
strakcijama, dakle mogla bi, i može, i psihologija da 
proces osećanja, osetnog zapažanja i fantaziranja obu- 
hvati u intelektualnim apstrakcijama. Ovo obrađiva- 
nje obezbeđuje, doduše, pravo intelektualno-apstrakt- 
nog stanovišta, ali ne pravo drugih mogućnih psiho- 
loških gledišta. Ova druga mogućna gledišta mogu u 
naučnoj psihologiji da budu samo pomenuta, ali se ne 
mogu pojavljivati kao samostalni principi nauke. Na- 
uka je u svima okolnostima jedna stvar intelekta, i 
njemu su druge psihološke funkcije podvrgnute kao 
objekti. Intelekat je suveren naučne oblasti. Ali je 
druga stvar kad nauka prelazi u svoju praktičku pri- 
menu. Intelekat, koji je ranije bio kralj, postaje ovde 
samo pomoćno sredstvo, doduše naučno prefinjen in- 
strumenat, ili pak čisto zanatsko oruđe, koje nije više 
cilj samo sebi, nego čist uslov. Intelekat i s njim na- 
uka stavljaju se ovde u službu stvaralačke snage i 
namere. I to je još »psihologija«, ali više nikakva na- 
uka; to je jedna psihologija u širem smislu reči, psi- 
hološka delatnost stvaralačke prirode, u kojoj prven- 
stvo pripada stvaralačkoj fantaziji. Moglo bi se, me- 
sto da se govori o stvaralačkoj fantaziji, isto tako 
dobro kazati i to da je u jednoj takvoj praktičkoj psi- 
hologiji samom životu dopala vodilačka uloga; jer, s 
jedne strane, to je, doduše, već proizvođačka i stva- 
ralačka fantazija koja se naukom služi kao pomoćnim 
sredstvom, ali, s druge strane, to su i razne tražnje 
spoljašnjega realiteta koje podstiču delatnost stva- 
ralačke fantazije. Nauka kao cilj sama sebi jeste iz- 
vesno visok ideal, ali njegovo konsekventno provođe- 
nje proizvodi toliko mnogo svojih sopstvenih ciljeva 
koliko ima nauka i umetnosti. To, doduše, vodi u vi- 

soko diferenciranje i specijalisanje funkcija koje po- 
nekad dolaze u obzir, ali time vodi i u otuđenost od 
sveta i života, a osim toga u nagomilavanje speci- 
jalnih oblasti, koje postepeno gube svaku vezu izme- 
đu sebe. Time otpočinje osiromašavanje i pustošenje 
ne samo u specijalnoj oblasti nego i u psihi čoveka 
koji se izdiferencirao za specijalista, ili pao do speci- 
jalista. Ali nauka mora svoju životnu vrednost doka- 
zati time što ona može biti ne samo gospodarica nego 
i sluškinja. Ona time nimalo ne oduzima sebi dosto- 
janstvo. Ako nas je nauka, doduše, već dovela do 
saznanja neravnomernosti i nereda u psihi, te je otu- 
da njoj imanentni intelekat zaslužio naše najveće po- 
štovanje, ipak je teška zabluda u tome što joj se za 
to pripisuje da je sama sebi cilj, koji je čini nesposob- 
nom da bude čist instrumenat. Ali ako s intelektom 
is njegovom naukom stupimo u stvaran život, odmah 
saznajemo da se nahodimo u jednom ograničenju koje 
nam zatvara druge, isto tako stvarne oblasti života. 
Zato smo primorani da universakiost svoga ideala 
shvatimo kao jednu ograničenost i da potražimo gde 
se nalazi neki spiritus rector, koji s obzirom na tra- 
žnje potpunoga života daje veće jamstvo za psiholo- 
šku universalnost negoli sam intelekat. Kad Faust uz- 
vikuje: »Osećanje je sve«, on izriče suprotnost inte- 
lektu, i time dobiva samo drugu stranu, ali ne onaj 
totalitet života i time vlastite psihe koja osećanje i 
mišljenje ujedinjuje u nečemu trećem, višem. To tre- 
će i više može se, kao što sam već nagovestio, shvatiti 
ne samo kao praktički cilj nego i kao fantazija koja 
stvara cilj. Taj cilj ne može saznati ni nauka, koja je 
cilj sama sebi, ni osećanje, kome nedostaje vidna sna- 
ga mišljenja. Jedno mora uzajmljivati drugo kao po- 
moćno sredstvo, ali njihov kontrast je toliko velik da 
nam je potreban most. Taj most dat nam je u stvara- 
lačkoj fantaziji. Ona nije nijedno od ovoga dvoga, jer 
je majka i jednog i drugog — štaviše, ona je trudna 
detetom, ciljem, koji ujedinjuje suprotnosti. 


Ako nam psihologija ostaje samo nauka, onda ne 
dostižemo život, nego služimo nauci radi nauke. Ona 
nas, doduše, vodi ka saznanju stanja stvari, ali se opi- 

re svakom drugom cilju kao vlastitom. Intelekat osta- 
je zauzet samim sobom sve dok dragovoljno ne žrt- 
vuje svoj primat da prizna dostojanstvo drugih 
ciljeva. On se plašljivo usteže od toga da učini korak 
iznad sama sebe i da porekne svoju universalnu va- 
žljivost, jer sve ostalo nije njemu ništa drugo nego 
fantazija. Ali šta je on ikad veliko dao što ranije nije 
bilo fantazija? Tako intelekat koji se ukočio u nauci 
radi nauke odseca sebi izvor života. Njemu fantazija 
nije ništa drugo nego san kao želja, gde je izraženo 
svako nauci dobrodošlo i potrebno potcenjivanje. Na- 
uka radi nauke je neobilazna dokle god se radi na 
tome da se nauka razvija. Ali ono što je samo postaje 
zlo kad je reč o samom životu koji bi trebalo da se 
razvija. Tako je u hrišćanskom kulturnom procesu 
bilo nužno da slobodnostvaralačka fantazija bude 
obuzdavana, a tako je bilo nužno u našem prirodno- 
naučnom veku da se fantazija obuzdava u drugom 
pogledu. Ne treba zaboraviti da se stvaralačka fan- 
tazija može izroditi u na j štetni je bujanje i kipćenje 
ako joj se ne postave pravilne granice. Ali te granice 
nisu nikada one veštačke ograde koje postavljaju in- 
telekat ili razumno osećanje, nego su date potrebom 
i neobilaznom stvarnošću. Zadaci vremena su različ- 
ni, i uvek se tek docnije pouzdano može saznati šta 
je moralo da bude, i šta nije trebalo da bude. U svag- 
dašnjoj sadašnjosti uvek će vladati borba uverenja, 
jer »rat je otac svega«. Samo istorija rešava. Istina 
nije večna, ona je program. Sto je istina »večnija«, 
utoliko je neživotnija i bez vrednosti, jer nam ništa 
više ne kaže, zato što je sama sobom razumljiva. 


Kako psihologija pridaje vrednost fantaziji do- 
kle god je ona samo nauka, pokazuju nam poznati 
pogledi Frojdovi (Freud) i Adlerovi (Adler).  Frojdovo 
tumačenje svodi fantaziju na kauzalne elementarne 
nagonske procese, a Adlerovo shvatanje svodi je na 
elementarne finalne namere čovekova Ja. Prvo je 
psihologija nagona, a drugo psihologija čovekova Ja. 
Nagon je neličan biološki fenomen. Jedna na tom 
osnovana psihologija mora prirodno zanemariti Ja, 
jer Ja duguje svoju egzistenciju principu individua- 

ci je, individualnom diferenciranju, koje nije nikakav 
opšti biološki fenomen zbog svoga upojedinjenja. 
Mada opšte biološke nagonske snage omogućuju i 
obrazovanje ličnosti, ipak je baš individualno esen- 
cijalno različno od opšteg nagona, čak stoji prema 
njemu u najoštrijoj suprotnosti, kao što se jedinka 
kao ličnost uvek razlikuje od kolektivnosti. Njena su- 
ština se i sastoji u tome razlikovanju. Otuda svaka 
psihologija ličnosti mora isključivati baš kolektivno 
kao predmet psihologije nagona i prelaziti preko nje- 
ga, jer ona opisuje sam proces fenomena Ja, koji se 
razlikuje od kolektivnog nagona. Karakteristični ani- 
mozitet između predstavnika i jednog i drugog sta- 
novišta dolazi od činjenice što jedno stanovište znači 
konsekventno pobijanje vrednosti i obaranje drugoga 
stanovišta. Jer dokle god nije priznato razlikovanje 
između psihologije nagona i psihologije ličnosti, pri- 
rodno je što i jedna i druga strana moraju svoju teo- 
riju smatrati za opštevažljivu. Time nikako nije re- 
čeno da, na primer, psihologija nagona ne bi mogla 
postaviti i jednu teoriju psihologije ličnosti. Ona to 
doista može učiniti, ali na način koji se psihologu lič- 
nosti pojavljuje kao negativ za njegovu teoriju. Otu- 
da dolazi da se u Frojda, doduše, ponekad pojavljuju 
nagoni jastva (»Ichtriebe«), ali oni uglavnom skrom- 
no životare. Obrnuto, u Adlera se pojavljuje seksu- 
alnost gotovo kao prosto prevozno sredstvo koje na 
ovaj ili onaj način služi elementarnim ciljevima moći. 
Adlerov princip je obezbeđivanje lične moći, koja se 
superponuje opštem nagonu. U Frojda, pak, ono što 
ličnost stavlja sebi u službu jeste nagon, tako da se 
Ja pojavljuje samo kao funkcija nagona. 


U okviru jednog i drugog tipa naučna tendencija 
ide za tim da sve svede na sopstveni princip i da otu- 
da ponovo vrši dedukovanje. Ova operacija može se 
naročito lako izvršiti na fantazijama, jer se ove ne 
prilagođavaju realitetu kao funkcije svesti i zato ima- 
ju objektivno orijentisan karakter, nego su izraz na- 
gona i samoga jastva. Ko vidi sa stanovišta nagona, 
lako nalazi »ispunjenje želje«, »infantilnu želju«, 
»potisnutu seksualnost«. Ko vidi sa stanovišta feno- 

mena Ja, isto tako lako nalazi elementarne namere 
koje se odnose na obezbeđivanje i diferenciranje ja- 
stvene ličnosti, jer fantazije su produkti posredova- 
nja između Ja i opštega nagona. Prema tome, one sa- 
drže elemente obeju strana. Otuda je tumačenje pre- 
ma jednoj ili drugoj strani uvek nasilno i proizvolj- 
no, jer se pri tome uvek jedan karakter ugušuje. Ali 
u svemu proizlazi ipak iz toga jedna dokažijiva istina, 
samo je ona parcijalna istina, koja ne može zahtevati 
nikakvo pravo na opštu važljivost. Njena važljivost 
pruža se na oblast prostiranja njena principa. Ali u 
oblasti drugog principa ona je nevažljiva. Frojdova 
psihologija karakterisana je centralnim pojmom po- 
tiskivanja inkompatibilnih željnih tendencija. Čovek 
se pojavljuje kao svežanj želja, koje su prema ob- 
jektu samo delimično prilagodljive. Njegove neuro- 
tičke teškoće sastoje se u tome što uticaj sredine, va- 
spitanje i objektivni uslovi delimično ometaju iživ- 
ljavanje nagona. Od oca i majke vode poreklo delom 
moralno oteža vni uticaj i, a delom infantilne vezano- 
sti koje kompromituju docniji život. Prvobitna na- 
gonska predispozicija jeste nepromenljivo dato ne- 
što, koje uglavnom zbog objektovih ometačkih uticaja 
pretrpljuje modifikacije, i zato se najviše mogućno 
neometano iživljavanje nagona prema prikladno oda- 
branim objektima pojavljuje kao potreban lek. Obr- 
nuto, Adlerova psihologija karakterisana je central- 
nim pojmom o superiornosti svoga Ja. Čovek se u 
prvom redu pojavljuje kao fenomen Ja, koji ni u ko- 
jim okolnostima ne srne biti podložan objektu. Dok 
u Frojda značajnu ulogu igraju žudnja za objektom, 
vezanost za objekat i prema objektu nemogućna vrsta 
izvesnih žudnji, u Adlera sve se upravlja prema su- 
periornosti subjekta. Frojdovo potiskivanje nagona 
prema objektu postaje u Adlera osiguravanje subjek- 
ta. U njega je lek uništavanje izolatornog osigurava- 
nja, u Frojda uništavanje potiskivanja koje objekat 
čini nedostižnim. 


Otuda je osnovna shema u Frojda seksualnost, 
koja izražava najjaču vezu između subjekta i objekta: 
u Adlera, pak, moć subjekta, koja ga s najvećim dej- 

stvom osigurava protiv objekata i daje mu izolaciju 
koja poništava svaku vezu i na koju se ne sme na- 
srtati. Frojd bi želeo da se jamči za neometano isti- 
canje nagona na njihove objekte, a Adler bi želeo 
da prolomi neprijateljski krug objekata, da Ja oslo- 
bodi gušenja u sopstvenom oklopu. Otuda bi prvo 
shvatanje u suštini moglo da bude ekstravertno, a 
drugo introvertno. Ekstravertna teorija važi za eks- 
tra vertni tip, introvertna teorija važi za introvertni 
tip. Ukoliko je sad čisti tip sasvim jednostran pro- 
dukat razvitka, on je nužnim načinom i nebalansiran. 
Prenaglašavanje jedne funkcije znači isto što i poti- 
skivanje druge funkcije. Ovo potiskivanje ne poni- 
štava ni psihoanaliza utoliko ukoliko je ponekad apli- 
kovana metoda orijentisana prema teoriji vlastitog 
tipa. Ekstra vertni će, naime, svoje fantazije koje iz- 
viru iz nesvesnog svoditi na njihovu nagonsku sadr- 
žinu, prema svojoj teoriji, a introvertni na svoje 
težnje ka moći. Dobitak iz takve analize pripada po- 
nekad prevazi koja već postoji. Ova vrsta analize 
pojačava, dakle, samo tip koji već postoji i time ne 
omogućuje nikakvo sporazumevanje ili posredovanje 
između tipova. Naprotiv, jaz se produbljuje, i to ne 
samo spol ja nego i iznutra. I iznutra nastaje disocija- 
cija, jer se ponekad partikulama druge funkcije koje 
izviru u nesvesnim fantazijama (snovima itd.) odu- 
zima vrednost i ponovo se potiskuju. Stoga je izvesni 
kritičar imao donekle pravo kad je tvrdio da je Froj- 
dova teorija neurotička teorija, bez obzira na okol- 
nost što je taj izraz zlonameran i treba da služi samo 
tome da čoveka oslobodi dužnosti da se ozbiljno bavi 
pokrenutim problemima. I Frojdovo i Adlerovo sta- 
novište jeste jednostrano i karakteristično samo za 
jedan tip. 


Obe teorije odbacuju princip imaginacije utoliko 
ukoliko redukuju fantazije i obdelavaju ih samo kao 
semiotičan' izraz. Ali u stvari fantazije znače više 


1 Ja kažem: »semiotičan« u suprotnosti prema »simboli- 
čan«. Ono što Frojđ označava kao simbole, to nije ništa dru- 
go nego znaci za elementarne nagonske procese. A simbol 
je najbolji mogućni izraz za stanje stvari koje se još ne može 

nego to: one su, naime, u isti mah i predstavnici dru- 
goga mehanizma, u introvertnoga potisnute ekstra- 
versije, u ekstravertnoga potisnute introversije. Ali 
potisnuta funkcija je nesvesna, otuda nerazvijena, 
embrionalna i arhaična. U tome stanju ona se ne može 
udružiti s višim nivoom svesne funkcije. Neprihvat- 
ljivost fantazije dolazi uglavnom iz te osobenosti 
funkcije koja leži u osnovi, a nije priznata. 


Iz tih razloga imaginacija je nešto nedostojno i 
beskorisno za svakoga kome je prilagođivanje spolja- 
šnjem realitetu glavni princip. Ipak se zna da je sva- 
ka dobra ideja i svako stvaralačko delo proizišlo iz 
imaginacije i da je njen početak stavljan u ono što 
se obično označava kao infantilna fantazija. Nije 
samo umetnik ono biće koje sve najveće u svome ži- 
votu duguje fantaziji, nego uopšte svaki stvaralački 
čovek. Dinamički princip fantazije jeste igra, koja je 
svojstvo i deteta, i kao takva ne udružuje se s prin- 
cipom ozbiljna rada. Ali bez te igre s fantazijama još 
nikada nije nijedno stvaralačko delo rođeno. Igri 
imaginacije dugujemo neizmerno mnogo. Otuda je 
kratkovidan posao ako se fantazije zbog njihova pu- 
stolovnoga ili neprihvatljivoga karaktera obdelavaju 
s omalovažavanjem. Ne treba zaboraviti da baš u 
imaginaciji jednoga čoveka može da leži njegovo naj- 
dragocenije. Ja kažem izrično: može, jer su na dru- 
goj strani fantazije i bez vrednosti, ukoliko u obliku 
gruboga gradiva ne mogu računati ni na kakvu pri- 
menljivost. Da bi se izdiglo ono dragoceno što leži u 
njima, potrebno je da se one razviju. Ali taj razvitak 
ne vrši se čistom njihovom analizom, nego i sintetič- 
kim obdelavanjem, nekom vrstom konstruktivnog po- 
stupanja.“ 


Ostaje otvoreno pitanje da li se suprotnost iz- 
među jednoga i drugoga stanovišta intelektualno ika- 
da može potpuno pomiriti. Iako se pokušaj Abelarov 
po smislu mora izvanredno ceniti, on ipak praktički 


drukčije izraziti nego jednom više ili manje bliskom analo- 
gijom. 

s Upor. uz to: Jung, Inhalt der Psychose, II Auflage. 
Idem. Psychologie der unbewussten Prozesse. 


70 


nije pokazao nikakvih pomena dostojnih posledica, 
jer nije mogao da postavi nikakvu posredničku psiho- 
lošku funkciju osim konceptualizma ili sermonizma, 
za koji se čini da je jednostrano intelektualno novo 
izdanje stare ideje o logosu. Logos kao posrednik sva- 
kako je imao veću vrednost negoli sermo time što je 
u svom ljudskom načinu pojavljivanja zadovoljio i 
neintelektualna očekivanja. 

Ne mogu se osloboditi utiska da se Abelarov bli- 
stavi duh, koji je shvatio veliko sic et non, ne bi ni- 
kada zadovoljio svojim paradoksalnim konceptualiz- 
mom i odricanjem od stvaralačkog čina, da usled 
tragične sudbine nije izgubio udarnu snagu strasti. 
Da bismo ovaj utisak ocenili kako valja, sa koncep- 
tualizmom treba uporediti ono što su od tog istog 
problema stvorili veliki Kinezi Lao Tse i Čuang Tse, 
ili Siler. 


5. SPOR O TAJNOJ VEČERI IZMEĐU LUTERA I 
CVINGLIJA 


Od docnijih suprotnosti koje su pokretale duhove 
trebalo bi zapravo da dođe do reči protestantizam i 
reformacioni pokret uopšte. Ali ova pojava je u toli- 
koj meri kompleksna da bismo je najpre morali raz- 
rešiti u mnoge psihološke pojedinačne procese, kako 
bi mogla postati predmet analitičkoga posmatranja. 
A to leži izvan oblasti mojih sposobnosti. Zato se mo- 
ram zadovoljiti da iz one velike prepirke duhova 
istaknem samo pojedinačan slučaj, naime prepirku o 
Tajnoj večeri između Lutera (Luther) i  Cvinglija 
(Zwingli). Već pomenuto učenje o transsupstancijaciji 
sankcionisao je Lateranski sabor god 1215, i ono je 
otada činilo tvrdo predan je vere, u kome je i Luter 
odrastao. Iako je misao da ceremonija i njeno kon- 
kretno vršenje ima objektivan isceljivački značaj za- 
pravo sasvim nejevanđelska, jer se jevanđelski pra- 
vac okrenuo baš protiv značaja katoličkih institucija, 
ipak se Luter nije mogao osloboditi neposredno de- 
lovnog čulnog utiska uživanja hleba i vina. On nije 

mogao da vidi u tome samo jedan znak, nego su oče- 
vidna činjeničnost i njeno neposredno doživljavanje 
bili za njega nužna religiozna potreba. Stoga je zahte- 
vao stvarnu prisutnost tela i krvi Hristove u Tajnoj 
večeri. On je u hlebu i vinu i pod hlebom i vinom 
primao telo i krv Hristovu. Religiozni značaj nepo- 
srednoga doživljavanja na objektu bio je njemu tako 
velik da je i njegovo predstavljanje bilo vezano za 
konkretizam tvarne prisutnosti svetoga tela. Otuda 
svi njegovi pokušaji objašnjavanja stoje ispod ove či- 
njenice: telo Hristovo je doista samo »neproštorno« 
prisutno. U oslanjanju na takozvano učenje o konsup- 
stancijaciji jeste pored supstancije hleba i vina i sup- 
stancija svetoga tela realno prisutna. Zbog te pretpo- 
stavke zahtevani ubikvitet tela Hristova, koji je ljud- 
skom poimanju doneo naročite nevolje, bio je, dodu- 
še, zamenjen pojmom voliprezencije, koja znači da je 
Bog svugde prisutan gde hoće da bude prisutan. Ne 
vodeći računa o svim tim teškoćama, Luter je nesme- 
tano ostao pri neposrednom doživljavanju čulnog uti- 
ska i radije napustio sva dvoumljenja ljudskoga ra- 
zumevanja sa delimično apsurdnim, a delimično ne- 
kako nedovoljnim objašnjenjima. Jedva se može 
usvojiti da je samo moć tradicije bila ono što je Lu- 
tera nagnalo da ostane pri toj dogmi, jer je on sam 
dovoljno dokazao da se mogao osloboditi tradicional- 
nih oblika vere. Nećemo pogrešiti ako pretpostavimo 
da je baš dodir s emocionalnim značajem »stvarnog« 
i tvarnog u Tajnoj večeri za samog Lutera stajao iz- 
nad jevanđelskog principa, da je naime reč jedini no- 
silac milosti, a ne ceremonija. Tako je, doduše, u Lu- 
tera reč imala značaj isceljivanja, “li pored toga i 
uživanje Tajne večere bilo je prenosilac milosti. Kao 
što je rečeno, to bi možda samo prividno bio ustupak 
institucijama katoličke crkve, a u stvari to je bilo 
psihologijom Lutera zahtevano priznanje osećajne 
činjenice osnovane na neposrednom čulnom doživ- 
ljaju. 

Prema Luterovu stanovištu, Cvingli je zastupao 
čisto simbolično shvatanje. On smatra da je reč o 
»duhovnom« udruživanju tela i krvi Hristove. Ovo 

stanovište karakterisano je umom i idealnim shvata- 
njem ceremonije. Ono je u povoljnom položaju što 
ne vređa jevanđelski princip, a u isti mah se kloni 
svih protivumnih hipoteza. Ali ovo shvatanje ne po- 
staje pravično prema onome što je Luter umeo da 
očuva, naime prema realitetu čulnog utiska i njegove 
naročite emocionalne vrednosti. Doduše, i Cvingli je 
Tajnu večeru razdelio, i u njega su hleb i vino uži- 
vani isto onako kao u Lutera, ali njegovo shvatanje 
nije sadržavalo nikakvu formulu koja bi adekvatno 
izrazila stanovište objektu svojstvene opažajno osetne 
i osećajne vrednosti. Luter je za to dao formulu, ali 
ona se spoticala o um i o jevanđelski princip. To ne 
zadaje brige stanovištu oseta i osećanja i to s pravom, 
jer ideja, »princip«, isto tako malo mari za osetno 
opažanje objekta. Oba gledišta se u krajnjoj liniji 
isključuju. 

Ekstravertnom shvatanju ide u prilog Luterova 
formula, a idealnom stanovištu  Cvinglijeva. Iako 
Cvinglijeva formula ne vrši nikakvo nasilje nad ose- 
ćanjem i osetom, nego daje samo idealno shvatanje, 
ipak je prividno dat prostor dejstvovanju objekta. Ali 
se čini kao da se ekstravertno stanovište ne zadovo- 
ljava time što ima otvoren prostor, nego zahteva i 
formulisanje, pri čemu idealno sleduje osetno-opa- 
žajnoj vrednosti, isto onako kao što idealno formuli- 
sanje iziskuje neko sledovanje osećanju i osetu. 

Završavam ovde ovu glavu o principu tipova u 
antičkoj i srednjovekovnoj istoriji duha sa svešću da 
sam samo postavio pitanje. Moja kompetencija nije ni 
izdaleka dovoljna da nekako iscrpno obradi tako te- 
žak i obiman problem. Ako mi je pošlo za rukom da 
čitaocu posredno dam utisak o postojanju različnosti 
tipskih stanovišta, moj je cilj ostvaren. Jedva je po- 
trebno dodati da znam da nijedno od ovde dodirnutih 
gradiva nije obrađeno u zaokruženom obliku. Taj rad 
moram ostaviti onima koji u toj oblasti raspolažu bo- 
gatijim znanjem nego ja. 

II 


O SILEROVIM IDEJAMA ZA PROBLEM TIPOVA 


1. PISMA O ESTETIČKOM VASPITANJU ČOVEKA 
a) O funkciji veće i o funkciji manje vrednosti 


Koliko sam svojim ograničenim sredstvima mo- 
gao doznati, čini mi se da je Fridrih Siler (Friedrich 
Schiller) prvi koji je pokušao da svesno razlikovanje 
tipskih stavova izvrši u većim razmerama i s potpu- 
nijim prikazivanjem pojedinosti. Na taj značajan po- 
kušaj da se prikažu oba mehanizma koja su u pitanju 
1 da se u isti mah nađe mogućnost za njihovo sjedi- 
njavanje nailazimo u članku publikovanom prvi put 
god. 1795: O estetičkom vaspitanju čoveka. Članak se 
sastoji iz niza pisama što ih je Siler pisao vojvodi od 
Holštajn-Augustenburga.: 

Dubinom misli, psihološkim prožimanjem gradi- 
va i širokim pogledom na mogućnost psihološkoga re- 
šenja konflikta, Šilerov članak daje mi povoda da 
opširnije prikazem i ocenim njegove ideje, kojima se 
dosad još nikad nije dogodilo da budu pretresane u 
takvoj povezanosti. Silerova zasluga u našem psiho- 
loškom pogledu, kao što će se videti iz onoga što sledi, 
doista nije mala; on nam ipak daje izgrađena gledišta, 
koja u našoj psihološkoj nauci tek počinjemo da ce- 


i Cotta'sche Ausgabe, 1826, Bd. XVIII. 

nimo. Moj posao, razume se, neće biti suviše lak, jer 
bi mi se moglo dogoditi da Silerovim idejama dam 
tumačenje o kome bi se moglo tvrditi da mu 
smisao ne leži u onome što Šiler kaže. Jer, i ako 
se budem trudio da na bitnim mestima navodim reči 
samoga autora, neće biti mogućno da njegove ideje 
unesem u vezu koju nameravam da ovde postavim, 
a da ne pružim izvesna tumačenja i objašnjavanja. 
Na to će me, sjedne strane, primorati pomenuta okol- 
nost, a, s druge strane, očigledna činjenica da Šiler 
sam pripada određenom tipu, i da je zbog toga, i pro- 
tiv svoje volje, prinuđen da da jednostran opis. Ogra- 
ničenost našega shvatanja i saznanja nigde se ne po- 
javljuje razgovetnije negoli u psihološkim prikazi- 
vanjima, gde nam je gotovo nemogućno da nacrtamo 
drugu sliku negoli onu čiji osnovni potezi već una- 
pred leže nacrtani u našoj duši. Ja iz različnih crta 
zaključujem da Šiler po svojim osobinama pripada 
introvertnom tipu, dok Gete po svojim osobinama — 
ako nećemo da uzmemo u obzir njegov intuitivizam, 
koji je sve nadmašivao — više naginje ekstravertnoj 
strani. Šilerov vlastiti lik čovek će lako ponovo naći 
u njegovom crtanju idealističkoga tipa. Tom pripad- 
nošću nametnuto je njegovu formulisanju neminovno 
ograničenje, i postojanje toga ograničenja, radi pot- 
punijega razumevanja, nikada ne smemo izgubiti iz 
vida. Tome ograničenju treba pripisati što je Šiler 
jedan mehanizam prikazao potpunije negoli drugi, 
koji je u introvertnoga samo nepotpuno razvijen i 
stoga ima još izvesne karaktere niže vrednosti, koje 
mora imati baš zbog toga što nije dovoljno razvijen. 
U takvim slučajevima autorovo prikazivanje potre- 
buje našu kritiku i korekturu. Samo po sebi se razu- 
me da je to ograničenje i dalo Šileru povoda da stvori 
neku vrstu terminologije, neprikladnu za opštu upo- 
trebu. Kao introvertna ličnost, Šiler ima bolji odnos 
prema idejama negoli prema stvarima sveta. U odnos 
prema idejama jedinka može da unosi više osećanja 
ili više refleksije, već prema tome da li pripada više 
osećajnom ili više mislenom tipu. Ovde bih zamolio 
čitaoca, koji je možda ranijim publikacijama bio upu- 

ćen na to da osećanje izjednači s ekstraversijom a mi- 
šljenje s introveršijom, da se seti definicija datih u 
poslednjoj glavi. Tu sam introvertnim i ekstravert- 
nim tipom obeležio dve opšte klase ljudi, prema ko- 
jima se podela na funkcioni tip kao misleni, osećajni, 
osetni i intuicioni tip odnosi kao pododeljak. Otuda 
introvertna ličnost može da bude misleni ili osećajni 
tip, jeri onaj koji misli i onaj koji oseća može stajati 
pod primatom ideje, kao što oba u datom slučaju 
mogu stajati i pod primatom objekta. 


Ako, dakle, Šilera po njegovim osobinama, a na- 
ročito po njegovoj karakterističnoj suprotnosti prema 
Geteu, shvatimo kao introvertnu ličnost, ostaje po- 
najpre otvoreno pitanje kome pododeljku on pripada. 
Momenat intuicije igra nesumnjivo u njega veliku 
ulogu, i zbog toga, ako ga posmatramo isključivo kao 
pesnika, mogli bismo ga pribrojiti intuitivnom tipu 
čoveka. U pismima o estetičkom vaspitanju pojavlju- 
je nam se, razume se, mislilac Šiler. Ne samo otuda 
nego i iz ponovljenoga priznanja samoga Šilera zna- 
mo kako je u njemu jak bio refleksivni elemenat. 
Prema tome, moramo njegov intuitivizam da pome- 
rimo prema strani mišljenja, pa ga tako i sa gledišta 
psihologije introvertnoga mislenoga tipa možemo po- 
drobnije razumeti. U izlaganju koje sleduje, nadam 
se, dovoljno će se pokazati da se ovo shvatanje podu- 
dara sa stvarnošću, jer u Silerovim spisima ima do- 
sta mesta koja jasno govore u prilog toga shvatanja. 
Stoga bih molio čitaoca da ima na umu da se moja 
izvođenja osnivaju na pretpostavci koju sam maločas 
skicirao. To mi se čini nužno zato što je Šiler problem 
koji je bio pred njim obradio onako kako ga je izva- 
dio iz sopstvenoga unutrašnjega iskustva. Veoma op- 
šte formulisanje koje mu on daje moglo bi se — s ob- 
zirom na činjenicu da bi druga psihologija, tj. drugi 
tip čoveka isti problem obuhvatio u sasvim druge 
oblike — uzeti kao prekoračivanje ili kao prenaglo 
uopštavanje. Ali to bi bilo nepravilno utoliko što 
stvarno postoji cela klasa ljudi za koju stvar s pro- 
blemom rastavljenih funkcija stoji isto onako kao i 
za Šilera. Zato, kad ponekad u svojim sledećim izvo- 

đenjima budem isticao jednostranost i subjektivizam 
Šilerov, time nimalo neću smanjiti važenje i značaj- 
nost problema koji je Siler istakao, nego ću, napro- 
tiv, stvoriti prostora za druga formulisanja. Stoga će 
kritika koju ponekad budem iznosio imati više značaj 
transkripcije u način izražavanja koji Silerovo for- 
mulisanje oslobađa njegove subjektivne uslovijenosti. 
Ipak se moja izvođenja nadovezuju tako neposredno 
na Siler ova da ne obrađuju toliko opšte pitanje intro- 
versije i ekstraversije, koje nas je u I glavi isključivo 
zanimalo, koliko tipski = konjlikat = introvertnoga misle- 
noga tipa. 

Pre svega, Silera zanima pitanje uzroka i pore- 
kla rastavljan ja i jednoga i drugoga mehanizma. Po- 
uzdanim zahvatom ističe on kao osnovni motiv dife- 
renciranje jedinki. »Sama kultura bila je ono što je 
novom čovečanstvu zadalo tu ranu. Već ova jedna 
rečenica pokazuje obilno Silerovo razumevanje za naš 
problem. Rasturivanje harmoničnoga zajedničkoga 
delovanja duševnih snaga u instinktivnom životu je- 
ste kao vazda otvorena a nikad neisceljiva rana, pra- 
va Amfortina rana, jer diferenciranje jedne funkcije 
iz više funkcija neminovno dovodi do prebujnog raz- 
vijanja te funkcije, a zanemarivanja i osakaćivanja 
druge. 

»Ja ne poričem odlike«, kaže Siler, »što ih sada- 
šnje pokolenje, posmatrano kao jedinstvo, i na tera- 
zijama razuma, može potvrditi pred najboljim u 
drevnoj prošlosti; ali u zatvorenim članovima mora 
otpočeti utakmica, i celina se mora meriti sa celinom. 
Koji se noviji pojedinac pojavljuje, čovek protiv čo- 
veka, da se s pojedinim Atenjaninom bori za nagradu 
čoveštva? Otkuda zaista taj štetni odnos jedinki po- 
red svega preimućstva roda?«: 

Krivicu za tu slabiju snagu novijih Siler svaljuje 
na kulturu, tj. na diferenciranje funkcija. On najpre 
ukazuje kako su se u umetnosti i učenosti intuitivni 
i spekulativni razum razdvojili i oblasti svojih pri- 
mena ljubomorno zatvorili jedan pred drugim. »I sa 


* Loc. cit. p. 22. 
* Loc. cit. p. 22. 

sferom na koju ograničava svoje delovanje čovek je 
iu samom sebi stvorio gospodara koji često završava 
ugušivanjem ostalih darova. Dok ovde razmetljiva i 
raskošna snaga imaginacije pustoši mučne sadove ra- 
zuma, onde duh apstrakcije gasi vatru na kojoj bi 
trebalo da se srce ogreje i fantazija raspali« (Loc. cit. 
p. 28). 

I dalje: »Kad obično biće položaj čovekov uzima 
za merilo, kad u jednome od svojih građana ceni 
samo memoriju, u drugome samo tabelarni razum, u 
trećem samo mehaničku sposobnost; kad ono ovde, 
ravnodušno prema karakteru, navaljuje samo na to 
da ima znanja, a onde duhu reda i zakonitom pona- 
šanju oprašta najveće pomračenje razuma — kad ono 
u isti mah želi da te pojedine veštine budu doterane 
do tolikog intenziteta koliko subjektu oprašta u eks- 
tenzitetu — onda se ne smemo čuditi što se ostali da- 
rovi duše zanemaruju da bi se sva pažnja posvetila 
jednom jedinom, kome to čini čast i kome se to 
isplaćuje.« 

U tim idejama Silerovim ima mnogo važnoga. 
Pojmljivo je da je Šilerovo vreme, pri tadašnjem ne- 
potpunom poznavanju grčke kulture, cenilo grčkoga 
čoveka prema veličini njegovih sačuvanih dela, i time 
ga prekomerno precenjivalo, jer naročita grčka lepota 
nije svoje postojanje dugovala ni u kom slučaju naj- 
manje kontrastu sa sredinom iz koje je proizišla. Pre- 
imućstvo grčkoga čoveka sastojalo se u tome što je 
on bio manje diferenciran negoli noviji čovek, ako 
smo skloni da u tome vidimo jedno preimućstvo; jer 
su štete takva stanja možda bar isto toliko očevidne. 
Diferenciranje tih funkcija jamačno nije dolazilo iz 
zlobe, nego, baš kao svagda i svugde u prirodi, iz po- 
trebe. Da je koji od tih doonijih obožavalaca grčkoga 
neba i arkadijskih blaženosti slučajno došao na svet 
kao atički helot, on bi možda lepote Grčke posmatrao 
malo drukčijim pogledom. Ako je već pod primitiv- 
nim uslovima V veka pre n. e. pojedina jedinka imala 
veću mogućnost za svestrano razvijanje svojih oso- 
bina i sposobnosti, onda je to ipak bilo mogućno samo 
na taj način što su hiljade njene sabraće bile ograni- 

čavane i sakaćene utoliko bednijim okolnostima. U 
pojedinim primercima bila je izvesno postignuta vi- 
soka individualna kultura, ali kolektivna kultura bila 
je i antici strana. Ta tekovina bila je određena hri- 
šćanstvu. Otuda dolazi da se noviji ljudi kao masa 
s grčkim čovekom mogu ne samo meriti nego ga da- 
leko prevazilaze u svakom pogledu kolektivne kultu- 
re. Ali Šiler ima pravo kad tvrdi da naša individualna 
kultura nije hodila naporedo s kolektivnom kultu- 
rom; i to se ni u sto dvadeset godina, koliko je pro- 
teklo od Silerova spisa, nije popravilo; naprotiv: da 
nismo na štetu individualne kulture još dalje dospeli 
u kolektivnu atmosferu, jedva bi bile potrebne nasil- 
ne reakcije, koje se oličavaju u duhu jednoga Štirne- 
ra (Stirner) i Ničea. Stoga Šilerove reči možda i danas 
još imaju isto toliko važnosti. 


Kao što se antika starala za unapređenje više 
klase u pogledu individualnosti razvitka pritešnjava- 
njem većine prostoga naroda (heloti, robovi), tako je 
posle nje hrišćanska sfera postigla stanje kolektivne 
kulture time što je isti proces koliko je god bilo mo- 
gućno premestila u samu jedinku (podigla na subjek- 
tivni stepen, kao što obično kažemo). Kako je vred- 
nost pojedinca bila proklamovana hrišćanskom 
dogmom o neizgubljivosti duše, inferiorna većina 
naroda sada nije više mogla biti podvrgnuta slobodi 
superiorne manjine, nego je u pojedincu funkcija više 
vrednosti bila više cenjena od funkcije niže vredno- 
sti. Na taj način dogodilo se premeštanje glavnoga 
značaja na jednu dragocenu funkciju na štetu svih 
drugih funkcija. Time je psihološki spoljašnja soci- 
jalna forma antičke kulture premeštena u subjekat, 
čime je u pojedincu proizvedeno unutrašnje stanje 
koje je u antici bilo spoljašnje stanje, naime domi- 
nantna prvenstvena funkcija, koja se razvijala i dife- 
rencirala na račun inferiorne većine. Ovim psiholo- 
škim procesom postepeno se ostvarivala kolektivna 
kultura, koja, doduše, pojedincu daje jemstvo za 
»droits de l'homme« u neuporedivo višoj meri negoli 
antika, ali zato gubi u tome što počiva na subjektiv- 
noj ropskoj kulturi, čime se, doduše, kolektivna kul- 

tura povišava, ali se individualna kultura unižava. 
Kao što je zarobljavanje mase bilo otvorena rana an- 
tike, tako je ropstvo funkcija niže vrednosti vazda 
krvava rana u duši današnjega čoveka. 
»Jednostranost u vežbanju snaga vodi, doduše, 
jedinku neminovno do zablude, ali rod do istine«, 
kaže Šiler.“ Davanje prvenstva superiornoj funkciji 
služi bitno koristi socijeteta, ali nanosi štetu indivi- 
dualnosti. Ova šteta ide tako daleko da velike organi- 
zacije naše današnje kulture teže za potpunim brisa- 
njem jedinke, jer se sasvim osnivaju na mašinskoj 
primeni pojedinih prvenstvenih funkcija čovekovih. 
Ne računaju se ljudi, nego jedna njihova diferenci- 
rana funkcija. Čovek se predstavlja u kolektivnoj 
kulturi ne kao takav, nego je on predstavljen samo 
jednom funkcijom, čak se identifikuje samo s tom 
funkcijom i poriče pripadnost drugim, inferiornim 
funkcijama. Time se moderna jedinka svodi na golu 
funkciju, jer baš samo ta funkcija reprezentuje jednu 
kolektivnu vrednost i otuda i sama dopušta moguć- 
nost života. Ali da se diferenciranje funkcije i nije 
moglo nikako drukčije ostvariti, Siler jasno uviđa: 
»Da bi se razvili raznovrsni darovi u čoveku, nije bilo 
nikakva drugoga sredstva nego da se oni stave jedan 
protiv drugoga. Taj antagonizam snaga je veliki in- 
strumenat kulture, ali ipak samo instrumenat, jer 
dokle god on traje čovek je tek na putu ka kulturi«." 


Po tome shvatanju, sadašnje stanje antagonizma 
snaga ne bi još bilo nikakvo kulturno stanje, nego bi- 
smo bili tek na putu ka kulturi. O tome će, razume se, 
mišljenja biti podeljena: jer jedni će kao kulturu ra- 
zumevati baš stanje kolektivne kulture, dok će drugi 
to stanje razumevati samo kao civilizaciju i kulturu 
ocenjivati oštrijim merilom individualnoga razvitka. 
Šiler se svakako vara kad se stavlja samo na drugo 
stanovište, i našoj kolektivnoj kulturi protivstavlja 
grčku individualnu kulturu, jer on pri tome previđa 
nepotpunost ondašnje civilizacije, koja dovodi u sum- 
nju neograničeno važenje one kulture. Tako zapravo 


* Loc. cit. p. 29. 
: Loc. cit. p. 28. 

nijedna kultura nije nikada potpuna, ukoliko uvek 
stoji ili više na ovoj ili više na onoj strani, tj. jedared 
je ideal kulture ekstravertan, odnosno glavna vred- 
nost leži kod objekta i u vezi s njim; drugi put je 
ideal introvertan i glavno značenje leži kod jedinke, 
ili subjekta, i u vezama s idejom. U prvom obliku 
kultura uzima kolektivan vid, a u drugom individu- 
alan. Otuda je pojmljivo što se baš pod uticajem hri- 
šćanske sfere, kojoj je princip hrišćanska ljubav (i 
zbog asocijacije po kontrastu i njena suprotnost, na- 
ime vršenje nasilja nad individualnošću), ostvarila 
kolektivna kultura, u kojoj pojedincu preti opasnost 
da će propasti, jer individualne vrednosti propadaju 
već iz principa pridavanja manje vrednosti. Iz toga se 
u vreme nemačkih klasičara i razvila ona osobita če- 
žnja za antikom, koja je njima postala simbol indivi- 
dualne kulture i baš zato većinom bila veoma prece- 
njivana i češće preko mere idealizovana. A nije bilo 
malo pokušaja da se grčki duh podražava i osećanjem 
usvaja, pokušaja koji nam se čine bljutavi, ali kojima 
ipak treba odati priznanje kao prethodnicima jedne 
individualne kulture. U sto dvadeset godina, koliko 
je proteklo od Šilerova spisa, prilike u pogledu indi- 
vidualne kulture nisu postale bolje, nego još i gore, 
jer se interesovanje pojedinca još u mnogo većoj meri 
negoli tada trošilo na kolektivna zanimanja, i stoga 
je pojedincu mnogo manje ostajalo vremena za razvi- 
tak individualne kulture; otuda mi danas posedujemo 
visoko razvijenu kolektivnu kulturu, koja po organi- 
zaciji daleko prevazilazi sve što je ikada ranije bilo, 
ali je zato i u priličnoj meri oštetila individualnu kul- 
turu. Danas postoji dubok jaz između onoga šta neko 
jeste i šta neko predstavlja, tj. između onoga što kao 
jedinka i onoga što kao kolektivno biće funkcioniše. 
Njegova funkcija je razvijena, ali nije razvijena nje- 
gova individualnost. Ako je on odličan, onda je isto- 
vetan sa svojom kolektivnom funkcijom, ali ako je 
nešto što je tome suprotno, on je, doduše, kao funkci- 
ja u socijetetu cenjen, ali kao individualnost on je 
sasvim na strani svojih inferiornih, nerazvijenih 
funkcija, i zbog toga je prosto varvarin, dok je prvi 

srećno obmanuo sebe u pogledu svog varvarstva. Ova 
jednostranost u pogledu socijeteta izvesno je donela 
koristi koje ne treba potcenjivati, i time se misli na 
tekovine koje se drukčije ne bi mogle postići, kao što 
Šiler odlično kaže: »Samo time što svu energiju svoga 
duha sabiramo u jednom žarištu, i sve svoje biće zbi- 
jamo u jednu jedinu snagu, dajemo tako reći krila 
toj jedinoj snazi, i prenosimo je veštački daleko pre- 
ko ograda za koje se čini da ih je priroda njoj po- 
stavila.«“ 


Ali ovaj jednostrani razvitak mora dovesti do re- 
akcije, i dovešće do nje, jer pritešnjene funkcije niže 
vrednosti ne mogu se do u beskrajnost isključivati 
od saživota i razvitka. Jedared mora doći momenat u 
kome »razdvojenost u unutrašnjem čoveku opet mora 
biti uništena«, da se dopusti mogućnost života onom 
što je nerazvijeno. Ja sam već nagovestio da diferen- 
ciranje u razvitku kulture u krajnjoj liniji stvara di- 
socijaciju osnovnih funkcija psihičkoga života, idući 
donekle iznad diferenciranja sposobnosti i prekora- 
čujući u oblast opštega psihološkoga stava uopšte, 
koji upravlja načinom primene sposobnosti. Pri tome 
kultura stvara diferenciranje one funkcije koja već 
od rođenja ima bolju sposobnost za obrazovanje i 
usavršavanje. Tako je u jednoga mislena snaga, a u 
drugoga osećanje pristupačnije za dalji razvitak u na- 
ročitoj meri, i stoga će se on pod pritiskom zahteva da 
bude kulturan u naročitoj meri zanimati razvitkom 
one moći kojoj je osnova u njemu već od prirode 
naročito povoljna, tj. podesna za obrazovanje i usa- 
vršavanje. Sposobnost za obrazovanje i usavršavanje, 
razume se, ne znači da bi funkcija a priori imala pra- 
vo na naročitu valjanost, nego ona — moglo bi se 
reći: naprotiv — predstavlja izvesnu nežnost, labil- 
nost i uobličljivost funkcije, i stoga se nikako i ne 
može uvek najviša individualna vrednost tražiti i na- 
laziti u toj funkciji, nego možda samo najviša kolek- 
tivna vrednost, ukoliko je, naime, ta funkcija razvi- 

jena do jedne kolektivne vrednosti. Ali, kao što je re- 
čeno, može se veoma lako desiti da među zanemare- 
nim funkcijama ima mnogo sakrivenih viših indivi- 
dualnih vrednosti, koje, doduše, za kolektivni život 
imaju manji značaj, ali su za individualni život od 
najveće vrednosti i zato predstavljaju životne vred- 
nosti, i one pojedincu mogu dati intenzitet i lepotu 
života, koje on uzalud očekuje od svoje kolektivne 
funkcije. Doduše, diferencirana funkcija pribavlja 
mu mogućnost kolektivnoga postojanja, ali ne zado- 
voljenje i radost života, a ovo mu može dati samo 
razvitak individualnih vrednosti. Otuda je njihovo 
odsustvo nedostatak koji se često duboko oseća, a 
rastojanje od njih unutrašnji rascep, koji bismo, isto 
kao i Siler, mogli uporediti sa bolnom ranom. 


»Ma koliko se, dakle, za celinu sveta može da 
dobije razdvojenim obrazovanjem ljudskih snaga, ne 
može se poricati da jedinke, koje ono pogađa, pate 
pod prokletstvom toga svetskog cilja. Gimnastičkim 
vežbanjima, istina, izgrađuju se atletska tela, ali samo 
slobodnom i jednakom igrom udova lepota. Isto tako, 
napregnutost pojedinih duhovnih snaga može proiz- 
vesti, doduše, izvanredne ljude, ali samo jednakom 
temperaturom duhovnih snaga srećne i potpune. U 
kome bismo odnosu, dakle, stajali prema prošlom i 
opštem svetskom veku kad bi obrazovanje i usavr- 
šavanje ljudske prirode nužno činilo takvu žrtvu? Mi 
bismo bili sluge čovečanstva, nekoliko tisućleća vršili 
bismo za njih ropski posao, i svojoj osakaćenoj prirodi 
utisnuli sramotne tragove te uslužnosti — da bi doc- 
nije pokolenje, u blaženoj besposlici, moglo očekivati 
svoje moralno zdravlje, i razvijati slobodno rastenje 
svoga čovečanstva! Ali može li čovek biti određen za 
to da iznad nekoga cilja zanemari samoga sebe? Zar 
bi trebalo da nam priroda zbog svojih ciljeva otme 
potpunost koju nam um zbog svojih ciljeva propisu- 
je? Mora, dakle, biti laž da obrazovanje i usavrša- 
vanje pojedinih snaga čini nužnom žrtvu njihova to- 
taliteta; ili ako bi zakon prirode još i težio ka tome, 
onda do nas mora stajati da taj totalitet u svojoj pri- 

rodi, koji je umetnost razorila, ponovo uspostavimo 
jednom višom umetnošću?« 


Očevidno je da je Šiler u svom ličnom životu 
najdublje osetio taj sukob, i da je baš iz toga otpora 
ponikla u njemu čežnja da nađe onu jedinstvenost ili 
jednoobraznost koja bi i onim funkcijama što prite- 
šnjene kopne u ropskoj službi donela oslobođenje i 
time uspostavljanje harmoničnoga života. Ova misao 
pokretala je i Vagnera u njegovu Parsijalu, i on mu 
je dao simboličan izraz u vraćanju izgubljenoga kop- 
lja i isceljivanju rane. Što je Vagner pokušao da kaže 
u umetničkom simboličnom izrazu, to se Siler trudi 
da objasni u filosofskom razmišljanju. On to ne kaže 
glasno, ali implicite dovoljno razgovetno da se njegov 
problem tiče ponovnog usvajanja antičkoga načina 
života i shvatanja života, a otuda neposredno proiz- 
lazi zaključak da je on hrišćansko rešenje svoga pro- 
blema ili prevideo ili namerno prešao preko njega. U 
svakom slučaju, njegov duhovni pogled više je uprav- 
ljen na antičku lepotu negoli na hrišćansko učenje o 
spasenju, a to učenje nije ipak težilo ničemu drugom 
nego baš onom istom oko čega se i Šiler naprezao, 
naime oslobođenju od zla. Kao što Julijan, apostat, 
kaže u svom govoru o kralju Heliju, srce čovekovo 
»ispunjeno je besnom borbom«, čime je odlično oka- 
rakterisao ne samo sama sebe nego i celo svoje vre- 
me, naime unutrašnju rasturenost docnije antike, 
koja je svoj spoljašnji izraz našla u onoj besprimernoj 
haotičnoj zbunjenosti glava i srca, a hrišćansko uče- 
nje obećavalo je da će čoveka iz nje osloboditi. Što je 
hrišćanstvo dalo nije bilo, razume se, nikakvo reše- 
nje, nego izbavljanje, odrešivanje jedne dragocene 
funkcije od svih drugih funkcija koje su tada želele 
da isto tako zapovednički vladaju. Hrišćanstvo je dalo 
jedan određen pravac, isključujući sve druge moguć- 
ne pravce. Možda je ta okolnost bitno uticala na to 
da Šiler ćutke pređe preko mogućnosti spasenja što 
ga je nudilo hrišćanstvo. 


' Loc. cit. p. 30 s. 


Isticanja u tekstu su moja. 

Činilo se da bliska veza antike s prirodom obe- 
ćava onu mogućnost koju hrišćanstvo nije dopuštalo. 
»Priroda u svom fizičkom stvaranju označuje nam 
put kojim treba da idemo u moralnom stvaranju. Tek 
kada je bila ublažena borba elementarnih snaga u 
nižim organizacijama, dala se priroda na plemenito 
stvaranje fizičkoga čoveka. Isto tako, borba eleme- 
nata u etičkom čoveku, sukob slepih nagona, mora se 
najpre smiriti, i grubo protivstavljanje mora u njemu 
prestati pre nego što čovek pregne na to da ide na 
ruku raznovrsnosti. Na drugoj strani mora biti obe- 
zbeđena samostalnost njegova karaktera, i podložnost 
stranim despotskim formama mora ustupiti mesto 
znatnoj slobodi pre nego što se raznovrsnost u njemu 
smedne podvrći jedinstvu ideala« (Loc. cit. p. 82). 


Dakle, to ne treba da bude odrešenje ili oslobo- 
đenje od inferiorne funkcije, nego uzimanje te funk- 
cije u obzir; to treba da bude tako reći jedno razra- 
čunavanje s njom, koje na prirodnom putu ujedinjuje 
suprotnosti. Ali Šiler oseća da bi usvajanje inferior- 
nih funkcija moglo dovesti do »sukoba slepih nago- 
na«, kao što bi isto tako, ali obrnuto, jedinstvo ideala 
moglo dragocenoj funkciji ponovo dati prvenstvo nad 
inferiornim funkcijama i time uspostaviti staro sta- 
nje. Inferiorne funkcije proti vstavl jene su dragocenoj 
funkciji, ne možda po svojoj najdubljoj suštini, nego 
po svom obliku u datom vremenu. One su prvobitno 
bile zanemarene i potisnute, jer su kulturnog čoveka 
ometale u postizanju njegovih ciljeva, a to su, naime, 
jednostrani interesi, koji ne znače isto što i potpunost 
ljudske individualnosti. Ali, osim toga, te nepriznate 
funkcije nisu neminovne i po svojoj suštini, i ne opiru 
se zamišljenom cilju. Međutim, dokle god se kulturni 
cilj ne poklapa s idealom potpunosti ljudskoga bića, 
te funkcije biće i manje cenjene i relativno potiski- 
vane. Prihvatanje potisnutih funkcija jeste isto što 
i unutrašnji građanski rat, rasplamtelost ranije poti- 
snutih suprotnosti, čime je nesmetano uništena »sa- 
mostalnost karaktera«. Ta samostalnost može se po- 
stići samo izravnanjem te borbe, koje je, čini se, 
nemogućno bez despoti je nad antagonističkim snaga- 


ma. A time je kompromitovana sloboda, bez koje je 
nemogućno izgrađivanje moralno slobodne ličnosti. 
Ali ako se sloboda dopusti, pojavljuje se sukob na- 
gona. 

»Uplašen slobodom, koja se svojim prvim poku- 
šajima uvek oglasu je kao neprijatelj ica, čovek će se 
onde baciti u ruke udobnom ropstvu, i ovde će, pe- 
dantnim staralaštvom doveden u očajanje, uteći u 
divlju nevezanost prirodnoga stanja. Uzurpacija će se 
pozivati na slabost ljudske prirode, insurekcija na 
njeno dostojanstvo, dok naposletku velika gospoda- 
rica svih ljudskih stvari, šlepa jačina, ne pomete ra- 
čun, i tobožnju borbu principa reši kao prosto pe- 
sničenje.«* 

Savremena francuska revolucija dala je ovim 
stavovima isto toliko živu koliko krvavu pozadinu: 
otpočela je u znaku filosofije i uma, sa visokim ide- 
alističkim poletom, a završila se u krvavom haosu, iz 
koga je proizišao despotski genije Napoleonov. Bogi- 
nja uma pokazala se nemoćnom prema nasilju razu- 
larene beštije. Šiler oseća podložnost uma i istine, i 
stoga zahteva da istina sama postane snaga. »Ako je 
ona dosad u tako malenoj meri dokazivala svoju po- 
beđivačku snagu, onda to nije zasluga razuma, koji 
nije umeo da digne koprenu s nje, nego srca, koje se 
njoj zatvaralo, i nagona, koji nije za nju delao. Jer 
otkuda ta još tako opšta vlast predrasuda i to pomra- 
či van je glava, pored sve svetlosti što su je razvili filo- 
sofija i iskustvo? Vek je prosvećen; to znači, nađena 
su i javnosti ostavljena znanja koja bi bila dovoljna 
da opravdaju bar naše praktičke osnovne stavove. 
Duh slobodnoga izučavanja rasturio je lažne pojmove, 
koji su dugo vremena sprečavali pristup k istini, i 
potkopavali zemljište na kome su fanatizam i prevara 
podigli svoj presto. Um se očistio od obmana čula i 
lažljive sofistike, a sama filosofija, koja nas je isprva 
učinila odmetnicima od njega, glasno i silno poziva 
nas natrag u krilo prirode — šta je uzrok tome što 
smo mi još uvek varvari?«* 


s Loc. cit. p. 33 s. 
9 Loc. cit. p. 35 s. 

U tim Silerovim recima osećamo blizinu francu- 
ske prosvećenosti i fantastičnoga intelektualizma re- 


volucije. »Vek je prosvećen« — kakvo potcenjivanje 
intelekta! »Duh slobodnoga izučavanja rasturio je 
lažne pojmove« — kakav racionalizam! Covek se živo 


seća reči proktofantasmista: »Ta iščeznite! Ta mi smo 
razbistrili!« Ako je već, s jedne strane, bilo sasvim u 
duhu onoga vremena da se značaj i delovanje uma 
precenjuje, pri čemu se sasvim zaboravilo da bi um, 
kad bi stvarno posedovao takvu snagu, već odavno 
imao veoma pogodnu priliku da je dokaže, onda se, 
ni sa druge strane, ne srne prevideti činjenica da nisu 
sve merodavne glave onda tako mislile, i da se, pre- 
ma tome, taj nalet racionalistična intelektualizma i u 
Šilera osniva na osobito jaku subjektivnom razvitku 
toga istoga elementa. Moramo računati kod njega 
s pretezanjem intelekta, ne pre njegove pesničke in- 
tuicije, ali doista pre njegove moći osećanja. Šileru 
samom činilo se kao da u njemu postoji sukob između 
imaginacije i apstrakcije, tj. između intuicije i inte- 
lekta. Tako on piše Geteu (31. avgusta 1794): »To je 
ono što je meni, naročito u ranijim godinama, kako 
na polju spekulacije tako i na polju pesništva davalo 
prilično nezgrapan pogled; jer, obično me je presti- 
zao pesnik onde gde je trebalo da budem filosof, a 
filosofski duh onde gde sam želeo da budem pesnik. 
Još i sad mi se često dešava da snaga uobrazilje ometa 
moju apstrakciju, i hladni razum moje pesništvo.« 
Njegovo izvanredno divljenje Geteovu duhu, njego- 
vo gotovo žensko osećanje i proosećavanje intuicije 
svoga prijatelja, kome je on tako često davao izraza 
u svojim pismima, osniva se baš na živom opažanju 
toga sukoba, koji je on prema gotovo savršeno sin- 
tetičkoj prirodi Geteovoj morao dvostruko osećati. 
Postojanje toga sukoba dolazi od psihološke okolno- 
sti da se energija osećanja u jednakoj meri uzajmlji- 
vala koliko intelektu toliko i stvaralačkoj imaginaciji. 
Čini se da je Šiler poznavao tu okolnost; u istom 
pismu Geteu on primećuje da, pošto je počeo »pozna- 
vati i upotrebljavati« svoje moralne snage, koje su 
imale da odrede prave granice imaginaciji i intelektu, 

fizička bolest preti da će ih potkopati. To je, naime, 
već češće pominjano obeležje oskudno razvijene 
funkcije, da ona izmiče svesnoj dispoziciji i da se po 
sopstvenom impulsu, tj. s izvesnom autonomijom, 
nesvesno meša s drugim funkcijama, i pri tome se 
ponaša bez diferenciranoga izbora, čisto dinamički, 
možda kao neki napad ili kao čisto pojačanje, koje 
svesnoj, diferenciranoj funkciji daje karakter pone- 
senosti ili prinuđenosti. Time se svesna funkcija u 
jednom slučaju odvodi preko njenih namerom i od- 
lukom postavljenih granica, u drugom slučaju zadr- 
žava još pre postignuća njenih ciljeva i zavodi na 
stranputicu, a u trećem slučaju naposletku vodi do 
sukoba s drugim svesnim funkcijama, i taj sukob 
ostaje nerazrešen sve dok se nesvesno primešana 
ometačka nagonska snaga po sebi ne diferencira, i 
tako podvrgne izvesnoj svesnoj dispoziciji. Nećemo, 
dakle, mnogo pogrešiti u naslućivan ju da je uzvik: 
»Šta je uzrok tome što smo mi još uvek varvari?« 
osnovan ne samo u duhu onoga vremena nego i u 
subjektivnoj psihologiji Šilerovoj. S ondašnjim vre- 
menom, i on koren zla traži na lažnom mestu, jer 
se varvarstvo nije sastojalo i nikad se ne sastoji u 
tome što um ili istina nemaju dovoljno dejstvo, nego 
u tome što se od njih očekuje takvo dejstvo, ili čak 
u tome što se umu takvo dejstvo uopšte pridaje iz 
praznovernoga  precenjivanja »istine«.  Varvarstvo 
leži u jednostranosti i u bezmernosti, u rđavoj pro- 
porciji uopšte. 


Baš na veoma upečatljivom primeru francuske 
revolucije, koja je tada dostigla kulminaciju užasa, 
mogao je Šiler videti dokle dopire moć boginje uma 
i u kolikoj meri bezumna beštija trijumfuje u čove- 
ku. I događaji toga vremena bili su izvesno činioci 
koji su Šileru taj problem nametnuli u naročitoj 
meri, kao što se često dešava da u osnovi ličan i stoga 
prividno subjektivan problem jednim mahom uzra- 
sta do opšteg pitanja, koje obuhvata ceo socijetet, 
ako se on nameri na spoljašnje događaje čija psiho- 
logija sadržava iste elemente kao lični sukob. Zbog 
toga i ličnom problemu pripada dostojanstvo, koje on 

ranije nije imao, jer, naime, stanje u kome čovek 
nije jedno sa samim sobom uvek ima u sebi nečega 
što postiđuje i unižava, čime čovek dospeva u jedan 
i spol ja i iznutra uniženi položaj, kao država koja je 
obeščašćena građanskim ratom. Zato se čovek i uste- 
že da čisto lični sukob izloži pred većom publikom — 
pod pretpostavkom da ne pati od suviše smela samo- 
precenjivanja. Ali, pođe li čoveku za rukom da otkri- 
je i uvidi vezu ličnoga problema s većim savremenim 
događajima, onda takvo poklapanje znači isto koliko 
i oslobođenje iz usamljenosti čisto ličnog, i subjek- 
tivni problem proširuje se do opšteg pitanja našeg 
socijeteta. To nikako nije neznatan dobitak u pogle- 
du mogućnosti jednog rešenja. Jer dok ličnom pro- 
blemu stoje na raspolaganju samo one oskudne ener- 
gije svesnoga interesovanja za sopstvenu ličnost, sada 
se kolektivne nagonske snage slivaju i udružuju s in- 
teresovanjima što ih ima Ja, i time nastaje sada već 
nov položaj, koji dopušta nove mogućnosti rešenja. 
Što, naime, lična snaga volje ili duha nikad ne bi 
mogla učiniti, to može kolektivna nagonska snaga; 
ona čoveka prenosi preko prepona koje on svojom 
ličnom energijom nikada ne bi mogao da savlada. 


Otuda i smemo naslućivati da su utisci savre- 
menih događaja dali Šileru snagu da se baci na po- 
kušaj rešavanja sukoba između jedinke i socijalne 
funkcije. Tu protivrečnost duboko je osetio i Ruso 
(Rousseau); ona mu je postala čak ishodna tačka za 
njegovo delo Emile ou de V Education (1762). Tu na- 
lazimo nekoliko mesta koja su značajna za naš pro- 
blem: »L'homme civil n'est qu'une unite fraction- 
naire qui tient au denominateur, et dont la valeur 
est dans son rapport avec l'entier, qui est le corps 
social. Les bonnes institutions sociales sont celles qui 
savent le mieux denaturer l'homme, lui oter son 
existence absolue pour lui en donner une relative, 
et transporter le moi dans l'unite commune.« 


»Celui qui dans l'ordre civil veut conserver la 
primaute des sentiments de la nature ne sait ce qu'il 
veut. Toujours en contradiction avec lui-meme, tou- 
jours flottant entre ses penchants et ses devoirs, il ne 

sera jamais ni homme ni citoven; il ne sera bon ni 
pour lui ni pour les autres.«" 

Ruso otpočinje svoje delo znamenitom rečeni- 
com: »Tout est bien, sortant des mains de I'Auteur 
des choses, tout degenere entre les mains de I'hom- 
me.« Ova rečenica karakteristična je za Rusoa i celu 
epohu. I Šiler gleda nazad, svakako ne za prirod- 
nim čovekom Rusoovim — tu leži bitna razlika — 
nego za čovekom koji je živeo »pod grčkim nebom«. 
Ali i jednom i drugom zajedničko je retrospektivno 
orijentisanje i, s time nerazlučno vezano, idealizo- 
vanje i precenjivanje prošlosti, šiler zbog lepote an- 
tike zaboravlja stvarnoga svakodnevnoga Grka, a 
Ruso daleko zabražđuje rečenicom: »L'homme natu- 
rel est tout pour lui; il est l'unite numerique, l'entier 
absolu«, i pri tome previđa da je prirodni čovek sa- 
svim kolektivan, tj. isto toliko u sebi koliko u dru- 
gima i sve drugo više negoli jedinstvo. Ruso kaže na 
jednom mestu: »Nous tenons a tout, nous nous accro- 
chons a tout, les temps, les lieux, les hommes, les 
choses, tout se qui sera, importe a chacun de nous, 
notre individu n'est plus que la moindre partie de 
nous-mćmes. Chacun s'etend, pour ainsi dire, sur la 
terre entiere, et devient sensible sur toute cette 
grande surface.« 


»Est-ce la nature qui porte ainsi les hommes si 
loin d'eux-memes?«" 

Ruso se vara: on veru je da je to stanje ponovo 
tako postalo. Ne! Ono je nama samo ponovo svesno 
postalo, jer je uvek tako bilo, i to sve više što dalje 
idemo prema počecima. Jer ono što Ruso crta nije 
ništa drugo nego onaj kolektivni mentalitet primitiv- 
ca koji je Levi-Bril odlično obeležio kao »participa- 
tion mystique«. Ovo stanje ugušivanja individualno- 
sti nije nikakva novija tekovina, nego ostatak onoga 
arhaičnoga vremena u kome uopšte još nikakve in- 
dividualnosti nije bilo. Nije, dakle, reč o ugušivanju 
individualnosti u novije vreme, nego samo o osve- 
šćivanju i osećanju nadvlađivačke moći kolektivnoga. 


10 Smile: Livre I. 
» Smile: Livre II. 

Ta moć, prirodno, projicira se u državne i crkvene 
institucije, kao da svako već nije našao puta i na- 
čina da se u datom slučaju izmigolji i moralnim na- 
ređenjima. Ove institucije nikako nemaju onu sve- 
moć što se od njih zahtevala i zbog koje su ih s vre- 
mena na vreme napadali novatori svake vrste, nego 
ona ugušivačka moć leži nesvesno u nama, i to u 
kolektivnom mentalitetu varvara koji i dalje postoji. 
Kolektivna psiha mrzi donekle svaki individualni 
razvitak ako ovaj neposredno ne služi ciljevima ko- 
lektiviteta. Tako je diferenciranje jedne funkcije o 
kojoj smo gore govorili, doduše, razvitak jedne indi- 
vidualne vrednosti, ali još toliko pod uglom gleda- 
nja kolektiviteta da pri tome, kao što smo već videli, 
sama jedinka štetu je. I jedan i drugi autor svom ne- 
poznavanju ranijih stanja ljudske psihologije imaju 
da zahvale što su se prevarili u sudu s obzirom na 
vrednosti prošlosti. Posledica samoobmane u sudu 
jeste oslanjanje na varljivu sliku ranije savršenijeg 
tipa čoveka, koji je na neki način pao sa svoje visine. 
Orijentisanje unatrag je već po sebi ostatak antičko- 
ga mišljenja, jer je poznato da je karakteristika ce- 
log antičkoga i varvarskoga mentaliteta u tome što 
je pred početak sadašnjih zlih vremena stavljao zla- 
tan rajski vek. Tek je hrišćanstvo izvršilo veliko so- 
cijalno i duhovnoistorijsko delo time što je ljudima 
dalo nadu u budućnost i time im obećalo mogućnost 
ostvarenja njihovih ideala u budućnosti!" Jače na- 
glašavanje toga orijentisanja unatrag možda se po- 
klapa s pojavom one opšte regresije prema pagan- 
skom koja se s pojavom renesanse opaža u sve većoj 
meri. 

Čini mi se izvesno da je ovo orijentisanje una- 
trag moralo imati i određen uticaj na izbor sredstava 
za vaspitanje čoveka. Taj duh traži oslanjanje na var- 
ljivu sliku prošloga. Mogli bismo preći preko toga 
kad nas saznanje sukoba između tipova i tipskih me- 
hanizama ne bi primoravalo da u isti mah potražimo 
ono što bi moglo dovesti do njihova jedinstva. To je 
i Sileru ležalo na srcu, kao što ćemo videti u onom 


Nagoveštaji toga nalaze se već u grčkim misterijama. 

što sleduje. Sta je pri tome bila njegova osnovna mi- 
sao, iskazuje on sledećim recima, koje ukratko po- 
navljaju ono što je gore kazano: »Neko dobrotvorno 
božanstvo neka zarana uzme odojče sa grudi majke, 
neka ga doji mlekom boljih vremena, i neka ga pusti 
da pod dalekim grčkim nebom sazreva do punolet- 
nosti. Kad je potom postalo čovek, neka se on, stran 
lik, vrati u svoj vek; ali ne da ga svojom pojavom 
razveseljuje, nego strašno, kao Agamemnonov sin, da 
ga očišćuje.x" Oslanjanje na grčki obrazac jedva bi 
se moglo razgovetnije izraziti. Ali u tome uskom for- 
mulisanju otvara se i pogled na jedno ograničenje, 
koje Silera u onom što sleduje primorava na jedno 
veoma bitno proširenje; on, naime, produžuje: »Gra- 
divo će on, doduše, uzeti od sadašnjosti, ili će formu 
uzajmiti od plemenitijeg vremena, čak s onu stranu 
svakog vremena, od apsolutnoga nepromenljivoga je- 
dinstva svoga bića. Šiler je odista jasno osećao da 
bi morao zahvatiti još dalje, u pradoba božanskoga 
herojstva, u kome su ljudi još bili polubogovi. Stoga 
on kaže dalje: »Ovde iz čistoga etera njegove demon- 
ske prirode teče izvor, nezamućen pokvarenošću po- 
kolenja i vremena koja se duboko pod njim valjaju 
u mutnim vrtlozima.« Tu se pojavljuje lepa varljiva 
slika nekoga rajskog veka, u kome su ljudi još bili 
bogovi i naslađivali se gledajući večnu lepotu. Ali 
i tu je pesnik Šiler pretekao mislioca Šilera. Nekoli- 
ko stranica dalje opet pobeđuje mislilac. »U stvari«, 
kaže Šiler (p. 47), »mora nas navoditi na razmišljanje 
to što čovek gotovo u svakoj istorijskoj eposi u kojoj 
c veta ju umetnosti i vlada ukus nalazi da je čove- 
čanstvo palo, i ne može pokazati ni jedan jedini pri- 
mer da su visok stepen i velika opštost estetičke kul- 
ture u jednog naroda išli ruku pod ruku s političkom 
slobodom i građanskom vrlinom, da su lepi običaji 
išli naporedo sa dobrim običajima, i uglađenost po- 
našanja s istinom ponašanja.« 

Prema tome dobro poznatom iskustvu, koje se 
ne može poricati ni u pojedinostima ni uopšte, oni 
heroji najranijih vremena, dakle, ne bi morali da 


Erz. d. Menschen, p. 39. 

imaju nikakve naročito moralne promene u životu, 
što uostalom i ne potvrđuje ni jedan jedini grčki ili 
drugi mit. Jer sva ona lepota mogla se, ipak, rado- 
vati svom postojanju samo zato što tada još nije bilo 
nikakva krivičnog zakona i nikakve moralne policije. 
Priznanjem ove psihološke činjenice — da, naime, 
živa lepota rasprostire svoj sjaj samo onde gde se 
izdiže iznad stvarnosti pune mraka, muke i ružnoće 
— izmiče Siler svojoj pravoj nameri tle ispod nogu; 
on se latio toga da pokaže da se _rastavljeno može 
udružiti gledanjem, uživanjem i stvaranjem lepoga. 
Trebalo bi da lepota postane posrednik koji bi uspo- 
stavio prvobitno jedinstvo ljudskoga bića. Ali, su- 
protno tome, sve iskustvo ukazuje na to da lepota za 
svoje postojanje potrebuje svoju suprotnost. 


Kao ranije pesnik, tako sada ovde u Šileru pre- 
vlađuje mislilac. On je nepoverljiv prema lepoti, on 
čak drži mogućnim, na osnovu iskustva, da lepota 
vrši nepovoljan uticaj: »Ma kuda u prošlom svetu 
upravljali svoje oči, nalazimo da ukus i sloboda beže 
jedno od drugoga, i da lepota svoju vlast osniva samo 
na propasti herojskih = vrlina.« 

Na tome saznanju, koje je dobijeno posred- 
stvom iskustva, teško se može zasnovati zahtev koji 
Siler upućuje lepoti. U daljem razlaganju svoga pred- 
meta on dospeva čak dotle da naličje lepote konstrui- 
še u takvoj jasnosti kakva se samo može poželeti: 
»Ako se čovek pridržava samo onoga što dosadašnja 
iskustva uče o uticaju lepote, onda se doista ne može 
ohrabriti da izgrađuje osećanja koja su za pravu kul- 
turu čovekovu toliko opasna; i radije će, na račun 
grubosti i tvrdine, da bude bez topilačke snage le- 
pote negoli da, pored svih preimućstava doterivanja, 
bude predat njenu delovanju koje donosi mlitavost i 
malaksalost. 

Borba između pesnika i mislioca mogla bi se do- 
končati kad mislilac pesnikove reči ne bi uzimao do- 
slovno, nego simbolično, kao što bi i trebalo da se 
shvata jezik pesnikov. Da lije Šiler sam sebe rđavo 
razumeo? Cini se da jeste, jer inače ne bi ipak mogao 
da toliko argumentiše sam protiv sebe. Pesnik go- 

vori o izvoru čiste lepote, koji leži iza svih vremena 
i pokolenja, i stoga svagda i u svakom čoveku izvire. 
Taj na koga pesnik misli i nije čovek grčke starine, 
nego stari paganin u nama samima, deo večno nepo- 
kvarene prirode i prirodne lepote, ali koji živ leži u 
nama nesvesno, i čiji nam odblesak preobražava liko- 
ve drevnoga vremena, zbog čega i padamo u zabludu 
da su ti ljudi posedovali ono za čim mi težimo. To je 
od naše kolektivno orijentisane svesti odbačeni, 
arhaični čovek u nama, koji nam se pojavljuje tako 
ružan i neprihvatljiv, a koji je ipak nosilac one le- 
pote koju na drugom mestu uzalud tražimo. O ovo- 
me čoveku govori Siler pesnik, ali ga Siler mislilac 
rđavo shvata kao grčki obrazac. Međutim, ono što 
mislilac ne može logički da izvede iz svojih dokaznih 
materijali ja, to mu obećava pesnik u simboličnom 
jeziku. 


Iz svega što je dosad rečeno dovoljno jasno izlazi 
da svaki pokušaj izjednačenja jednostrano diferenci- 
ranog bića našega vremena ima da računa s ozbiljnim 
prihvatanjem inferiornih, jer nediferenciranih funk- 
cija. Neće uspeti nikakav pokušaj posredovanja koji 
ne ume da izvuče energije inferiornih funkcija i da 
ih potom preda diferenciranju. Ovaj proces može se 
izvršiti samo u saglasnosti sa zakonima energetike, 
tj. mora se stvoriti nekakav pad, koji latentnim ener- 
gijama pruža mogućnost delovanja. Bio bi potpuno 
bezuspešan zadatak — koji je već mnogo puta pre- 
duziman i već mnogo puta ostao bez uspeha — da 
se inferiorna funkcija direktno preobraća u superior- 
nu. Onda bi se isto tako dobro mogao proizvesti i 
perpetuum mobile. Nijedna inferiorna forma ener- 
gije ne može se prosto preobratiti u superiorniju, 
osim ako u isti mah još jedan izvor više vrednosti ne 
daje svoju pomoć, tj. preobraćanje se može vršiti 
samo na račun superiorne funkcije, ali pri tome se ni 
pod kojim okolnostima ne može ponovo postići po- 
četna vrednost superiornoga oblika energije ni za 
inferiorne oblike, čak ni za superiornu funkciju, nego 
se nalazi i mora se naći izjednačenje u jednoj sred- 
njoj temperaturi. Ali to za svakoga koji se identifi- 

kuje sa svojom jednom, diferenciranom funkcijom 
znači silaženje u jedno doduše izjednačeno stanje, ali 
kome se s obzirom na prividnu početnu vrednost 
mora pridavati niža vrednost. Ovaj zaključak je ne- 
minovan. Svako vaspitanje čoveka koje teži za je- 
dinstvom i harmonijom njegova bića ima da se raz- 
računa s tom činjenicom. Šiler izvodi taj zaključak 
na svoj način, ali se pri tome opire da prihvati nje- 
gove posledice, čak i uz rizik da se mora odreći lepo- 
te. Ali pošto je mislilac izrekao svoj neminovni za- 
ključak, ponovo uzima reč pesnik: »Međutim, možda 
iskustvo nije sud pred kojim se može resiti pitanje 
kao što je ovo, i pre nego što bi se priznala važnost 
njegovu svedočanstvu moralo bi se najpre staviti 
izvan sumnje da je to ista lepota o kojoj govorimo, 
i protiv koje svedoče oni primeri.«“ Vidi se da ovde 
Šiler pokušava da se stavi iznad iskustva, tj., drugim 
recima: da lepoti prida kvalitet koji joj prema isku- 
stvu ne pripada. On misli: »Lepota bi se morala po- 
kazati kao nužan uslov  čoveštva«, tj. kao nužna, im- 
perativna kategorija; stoga on govori i o jednom či- 
stom umnom pojmu lepote i o jednom »transcenden- 
talnom putu«, koji nas udaljuje iz »kruga pojava i iz 
žive sadašnjosti stvari«. »Ko se ne usuđuje da se 
digne iznad stvarnosti, taj istinu nikad neće osvojiti.« 
Subjektivni otpor protiv iskustveno neizbežnog puta 
nizbrdo daje Sileru povoda da logički intelekat sna- 
žno natera u službu osećanja i da ga time prisili da 
da formulu koja naposletku ipak još omogućava po- 
stizanje prvobitne namere, iako je njegova nemoguć- 
nost već dovoljno izložena. Slično nasilje čini i Ruso 
svojom pretpostavkom da zavisnost od prirode ne 
uslovi java nikakav porok, ali ga uslovi java zavisnost 
od ljudi, i time dolazi do ovoga zaključka: »Si les lois 
des nations pouvaient avoir, comme celles de la na- 
ture, une inflexibilite que jamais aucune force hu- 
maine ne put vaincre, la dependance des hommes 
redeviendrait alors celle des choses; on reunirait dans 
la republique tous les avantages de l'etat naturel a 

ceux de l'etat civil; on joindrait a la liberte qui main- 
tient rhomme exempt de vice la moralite qui l'eleve 
a la vertu.« 

Na osnovu toga razmišljanja on daje savet: 
»Maintenez l'enfant dans la seule dependance des 
choses, vous aurez suivi l'ordre de la nature dans le 
progres de son education.« — »II ne faut point 
contraindre un enfant de rester quand il veut aller, 
ni d'aller quand il veut rester en place. Quand la 
volonte des enfants n'est point gatee par notre faute, 
ils ne veulent rien inutilement. «* 

Nesreća je baš u tome što se »les lois des na- 
tions« nikada i ni pod kojim uslovima ne slažu sa 
zakonima prirode toliko da bi civilizovano stanje bilo 
u isti mah i stanje prirode. Ako takvo slaganje treba 
uopšte da se zamišlja kao mogućno, onda se ono može 
zamišljati samo kao kompromis, ali pri njemu ni- 
jedno od ta dva stanja ne bi moglo postići svoj sop- 
stveni ideal, nego bi ostajalo znatno ispod njega. Ko 
hoće da postigne ideal jednoga ili drugoga stanja, taj 
će morati ostati pri stavu koji je formulisao sam 
Ruso: »II faut opter entre faire un homme ou un 
citoven; car on ne peut faire a la fois l'un et l'autre.« 

U nama su i jedna i druga nužnost: priroda i kul- 
tura. Mi ne možemo da budemo samo mi sami, nego 
moramo i za drugo da budemo vezani. Stoga mora da 
postoji put koji nije samo racionalan kompromis, i 
da postoji jedno stanje ili proces koji potpuno odgo- 
vara živom biću, kao što kaže prorok: jedna »semita 
et via sancta«, jedna »via directa ita ut stulti non 
errent per eam«. Ja sam, dakle, sklon da i pesniku 
u Sileru, koji je u ovom slučaju malo nasilno prisvo- 
jio mislioca u njemu, dadem njegov deo prava, jer 
naposletku nema samo racionalnih nego i iracional- 
nih istina. I što se, na putu intelekta, od ljudskih 
stvari pojavljuje kao nemogućno, to je već češće na 
putu iracionalnog postalo istinito. Sve najveće pro- 
mene koje su se čovečanstvu dogodile nisu mu stvar- 
no došle putem intelektualnoga računanja, nego pu- 
tovima koje je savremenik prevideo ili ih kao besmi- 

slene isključio, i koji su tek dugo vremena docnije 
sagledani u njihovoj unutrašnjoj nužnosti. Ali još 
češće oni uopšte i ne bivaju sagledani, jer iznad sve- 
ga najvažniji zakoni ljudskoga duhovnoga razvitka 
još su za nas knjiga sa sedam pečata. 


Svakako sam manje sklon da filosofskom drža- 
nju pesnikovu pripisujem naročitu vrednost, jer je 
intelekat u službi pesnika varljiv instrumenat. Što 
intelekat može učiniti, to je on u ovom slučaju već 
učinio, jer je otkrio protivrečnost između želje i isku- 
stva. Stoga je uzaludno da se odsad od filosofskoga 
mišljenja zahteva još i rešenje te protivrečnosti. I kad 
bi se naposletku još moglo zamišljati neko rešenje, 
čovek bi s njime ipak još stajao pred preponom, jer 
stvar uopšte ne zavisi od zamišljenosti ili od nalaže- 
nja neke racionalne istine, nego od otkrića puta što 
ga stvarni život usvaja. Nikad se nije oskudevalo u 
predlozima i mudrim poukama. Kad bi zavisilo samo 
od toga, onda bi čovečanstvo već u vreme Pitagorino 
imalo najlepšu priliku da u svakom pogledu dođe na 
visinu. Stoga se ono što Šiler predlaže ne srne uzimati 
tako reći doslovno, nego kao simbol, koji se, prema 
Šilerovoj psihološkoj sklonosti, pojavljuje zaodeven 
ruhom filosofskog pojma. U tome smislu i »transcen- 
dentalni put«, kojim je Šiler spreman da pođe, ne 
treba razumeti možda kao saznajnokritičko rezonova- 
nje, nego, više simbolično, kao onaj put kojim čovek 
uvek hodi ako je naišao na preponu koju najpre ne 
može savladati svojim umom, na nerešljiv zadatak. 
Ali da bi taj put mogao naći i njime hoditi, on mora 
najpre duže vreme proboraviti kod suprotnosti u koje 
se njegov raniji put razdvojio. Prepona zagaćuje put 
njegova života. Gde god se dešava zagačivanje libida, 
tu se i suprotnosti koje su ranije ujedinjene u posto- 
janom toku života raspadaju i otada pojavljuju kao 
ratoborni protivnici. Zatim se u borbi, koja duže traje 
i čije se trajanje i završetak ne mogu predvideti, su- 
protnosti iscrpljuju, a iz energije koju su one izgu- 
bile obrazuje se treće, koje je baš tada početak no- 
voga puta. 

Prema tome pravilu, i Siler sada prelazi u pro- 
dubljeno ispitivanje delovanja suprotnosti. Ma na 
kakvu preponu naišli — samo ako je ona veoma teška 
— rascep između vlastite namere i objekata koji se 
opiru postaje i otpor u nama samima. Jer, ukoliko se 
ja naprežem da objekat koji se opire podvrgnem svo- 
joj volji, moje celo biće dolazi polagano s njime u 
vezu, naime baš prema jakom libidnom zaposednuću, 
koje jedan deo moga bića prevlaci tako reći u obje- 
kat. Na taj način nastaje delimična identifikacija iz- 
vesnih sličnih delova moje ličnosti sa suštinom objek- 
ta. Cim se pojavi ta identifikacija, sukob je preme- 
šten u moju sopstvenu dušu. Ova »introjekcija« 
sukoba s objektom čini me ne jednim sa samim so- 
bom, uzrokuje time nemoć prema objektu, a time iza- 
ziva i afekte, koji su svagda simptom unutrašnje ne- 
jedinstvenosti. Afekti, pak, dokazuju da samog sebe 
opažam, i time dolazim u stanje — ako naime nisam 
slep — da svoju pažnju obraćam na samog sebe i da 
u samom sebi pratim igru suprotnosti. 


Tim putem ide Šiler: on ne nalazi rascep između 
države i jedinke, nego ga u početku XI pisma: uzima 
kao dvojstvo »lica i stanja«, naime kao samo lice ili 
Ja i njegovo promenljivo afektivno stanje. Dok je Ja 
relativno postojano, njegova vezanost (afektivno sta- 
nje) menja se. Šiler želi time da rascep zahvati do 
dna. I stvarno je jedna strana svesna funkcija Ja, a 
druga strana kolektivna vezanost. Oba određenja pri- 
padaju ljudskoj psihologiji. Ali različni tipovi videće 
ove osnovne činjenice u svetlosti koja je s vremena 
na vreme drukčija. Za introvertne ideje o Ja jeste 
nesumnjivo ono što je kontinuirano i dominanta sve- 
sti, a ono što je u suprotnosti prema tome jeste veza- 
nost ili afektivno stanje. Za ekstravertne, pak, akce- 
nat leži pre na kontinuitetu veze sa objektom, a 
manje na ideji o Ja. Otuda bi za njih problem stajao 
drukčije. Ova tačka mora se imati na umu i uzimati 
u obzir ako pratimo Šilerova dalja razmišljanja. Kad 
on, na primer, kaže: Lice se objavljuje »u večno po- 

stojanom Ja i samo u njemu«, to je rečeno sa stano- 
višta introvertnoga čoveka. A sa stanovišta ekstra- 
vertnoga moralo bi se kazati da se lice objavljuje 
samo u svojoj vezanosti, u funkciji veze sa objektom. 
»Lice« je, naime, samo u introvertnoga isključivo Ja, 
a kod ekstravertnoga leži lice u njegovu afektivnom 
stanju, a ne u afikovanom Ja. Njegovo Ja leži do- 
nekle ispod svoje afekcije, tj. svoje veze. Ekstravert- 
ni nalazi sebe u promenljivom, u promeni, a intro- 
vertni u postojanosti. Naposletku, Ja nije »večno po- 
stojano« u ekstravertnoga, koji na to malo pazi. A 
introvertni ima i suviše toga, i zato preza od svake 
promene, ukoliko se ona dotiče njegova Ja. Afektiv- 
no stanje može za njega značiti nešto neposredno 
mučno i neprijatno, dok ekstravertni ni pod kojim 
okolnostima ne bi primetio da je bez toga. Iz slede- 
ćega formulisanja može se takođe bez smetnje da 
otkrije introvertni: »Da u svakoj promeni postojano 
ostane sam, da sva opažanja učini iskustvom, tj. je- 
dinstvom saznanja, i da svaku od svojih vrsta pojav- 
ljivanja u vremenu učini zakonom za sva vremena, 
to je propis koji mu je dat njegovom umnom priro- 
dom.«'" Tu je razgovetan stav koji vrši apstrahova- 
nje, koji zadržava samog sebe; on čak postaje naj- 
više pravilo. Svaki doživljaj mora odmah da se po- 
digne do iskustva, i iz zbira iskustava mora odmah 
da proiziđe i zakon za svu budućnost, dok je drugo 


stanje — pri kome se od doživljaja ne srne praviti 
nikakvo iskustvo, da ne nastanu možda zakoni koji 
ometaju budućnost — isto tako ljudsko. S tim je pot- 


puno saglasno što Siler Boga ne može zamisliti kao 
onoga koji postaje, nego samo kao onoga koji večno 
jeste;" zato on i s pouzdanijom intuicijom saznaje 
»bogusličnost« introvertnog idealnog stanja: »Čovek, 
predstavljen u svojoj potpunosti, bio bi prema tome 
postojano jedinstvo, koje u strujama promene ostaje 
večno isto.« »Osnovu za božanstvo nosi čovek nepro- 
tivrečno u svojoj ličnosti u sebi.«* Ovaj pogled na 

božje biće rđavo se slaže s njegovim hrišćanskim učo- 
večenjem i s onim sličnim novoplatonskim shvatanji- 
ma majke bogova i njena sina, koji kao demijurg 
silazi u postajanje." Ali Silerovo shvatanje pokazuje 
kojoj on funkciji pripisuje najvišu vrednost, bogu- 
sličnost, naime postojanosti ideja o Ja. Ja, koje sebe 
apstrahuje od aficiranog stanja, njemu je najvažnije, 
i stoga on ovu ideju i ima najviše diferenciranu, kao 
što je to slučaj kod svakoga introverta. Njegov Bog, 
njegova najviša vrednost, za njega je apstrakcija i 
održanje svoga Ja. A ekstravertu je Bog doživlja- 
vanje na objektu, potpuno tonjenje u stvarnost, i zato 
je njemu Bog koji je postao čovek simpatičniji negoli 
večno nepromenljiv zakonodavac. Ova gledišta, kao 
što bih ovde anticipirajući napomenuo, važila bi samo 
za svesnu psihologiju tipova. U nesvesnom se odnos 
okreće. Čini se da je Šiler nešto slutio o tome: iako 
njegova svest već, istina, veruje u Boga koji nepro- 
menljivo postoji, njemu se ipak put ka božanstvu 
otvara u čulima, dakle u aficiranom stanju, u onom 
što se menja, u živom procesu. Ali to je za njega se- 
kundarno važna funkcija, i ukoliko se on sa svojim 
Ja identifikuje, i apstrahuje ga od onoga što se me- 
nja, utoliko i njegov svesni stav postaje sasvim 
apstraktivan, dok aficirano stanje, vezanost prema 
objektu, nužnim načinom više pripada nesvesnom. Iz 
toga stanja stvari proizlaze značajne posledice: 


1. Svesnim apstraktivnim stavom, koji sledujući 
svom idealu od svakoga doživljaja pravi iskustvo a 
od iskustva zakon, nastaje izvesno ograničenje i ubo- 
gost, koja je karakteristična za introvertnoga. Šiler 
ga je u svome odnosu prema Geteu jasno doživlja- 
vao, jer je osećao Geteovu više ekstravertnu prirodu 
kao objektivno suprotstavljenu sebi.“ Gete kaže ka- 
rakteristično o sebi: »Ja sam, naime, kao čovek po- 
smatrač do srži realist, tako da kraj svih stvari koje 
mi se predstavljaju ništa od njih i ništa uz njih ne 
mogu da želim, i ja između objekata ne znam ni za 
kakvu razliku negoli za tu: da li me oni interesu ju ili 


20 Upoređi uz to Julijanov govor o majci bogova. 

ne.«* O Šilerovu uticaju na sebe Gete kaže veoma 
karakteristično: »Ako sam vam služio za reprezen- 
tanta gdekojih objekata, vi ste učinili da se od suviše 
strogog promatranja stvari i njihovih odnosa vratim 
samom sebi. Naučili ste me da na mnogostranost unu- 
trašnjeg čoveka gledam s više pravičnosti itd.» U 
Geteu, pak, Šiler je nalazio često naglašenu dopunu 
ili potpunost svoga bića i u isti mah osećao svoju 
različnost, koju on ovako karakteriše: »Ne očekujte 
kod mene nikakvo veliko materijalno bogatstvo ide- 
ja; to je ono što ću ja kod vas naći. Moja potreba i 
moja težnja je da od malog napravim mnogo, i ako 
jedared pobliže upoznate moju ubogost u svemu što 
se zove stečeno saznanje, možda ćete naći da sam u 
mnogim slučajevima i uspeo u tome. Kako je moj 
krug misli manji, ja ga baš zato brže i češće pretr- 
čavam, i baš stoga mogu bolje da se koristim svojom 
malom gotovinom, i raznovrsnost koja nedostaje sa- 
držaju da proizvedeni formom. Vi se trudite da sim- 
plifikujete svoj veliki svet ideja, a ja tražim varijetet 
za svoja mala imanja. Vi imate da upravljate kra- 
ljevstvom, a ja samo malo mnogobrojnom porodicom 
pojmova, koju bih od srca rado rasprostranio u malen 
svet.« 

Ako odbijemo očitovanje izvesnih, za introvert- 
noga karakterističnih osećanja niže vrednosti, i tome 
priračunamo da ekstravertni »velikim svetom ideja« 
upravlja manje negoli što je sam podanik u tom car- 
stvu, onda Šilerovo prikazivanje daje odličnu sliku 
one oskudnosti koja se obično razvija zbog bitno 
apstraktivna stava. 

2. Druga posledica apstraktivnoga stava svesti, 
koja će se u potonjem toku našega ispitivanja poka- 
zati kao značajna, jeste okolnost da nesvesno u tome 
slučaju razvija kompenzatoran stav. Što više, naime, 
svesna apstrakcija ograničava vezu sa objektom (jer 
se prave suviše mnoga »iskustva« i »zakoni«), utoli- 
ko u nesvesnom nastaje veća žudnja za objektom, 


:: Pismo Sileru, aprila 1798. 
= Pismo Sileru od 6. januara 1798. 
+ Pismo Geteu od 31. avgusta 1794. 


101 


koja se u svesti naposletku očituje kao prinudno čul- 
no vezivanje za objekat. Pri tom čulna vezanost stoji 
mesto osećajne veze sa objektom koja nedostaje, tj. 
koja je apstrakcijom ugušena. Otuda Šiler na karak- 
terističan način shvata čula kao put ka božanstvu, a 
ne osećanja. Njegovo Ja leži u mišljenju, a njegovo 
aficirano stanje, njegova osećanja u čulnosti. Rascep 
za njega leži, dakle, između duhovnosti kao mišlje- 
nja i čulnosti kao aficiranoga stanja ili osećanja. Ali 
kod ekstravertnoga stvar stoji obrnuto: njegova veza 
sa objektom je razvijena, ali njegov svet ideja je 
čulan, konkretan. 

Čulni osećaj ili, bolje rečeno, osećanje koje se 
nalazi u stanju čulnosti jeste kolektivno, tj. ono stva- 
ra vezanost ili aficirano stanje, koje čovek uvek u isti 
mah premešta i u stanje »mističke  participacije«, 
dakle u stanje parcijalnog identiteta s osećanim 
objektom. Taj identitet objavljuje se u prinudnoj 
zavisnosti od osećanoga objekta, i to je ono što intro- 
vertnoga na putu circulus-a vitiosus-a podstiče na po- 
jačanje apstrakcije, koja treba da uništi dosadnu 
vezu i pritisak koji od nje proizlazi. Šiler je saznao 
tu osobenost čulnoga osećanja: »Dokle god samo ose- 
ća, samo žudi i iz čiste žudnje deluje, on i dalje nije 
ništa drugo nego svete (Loc. cit. p. 55). Ali kako in- 
trovertni ne može beskrajno da apstrahuje da bi 
izmakao aficiranom stanju, on se naposletku oseća 
primoranim da onom što je spoljašnje da oblik. »Da 
ne bude, dakle, samo svet, on mora materiji da da 
oblik«, kaže Šiler, »on sve unutrašnje treba da ispo- 
ljava i svemu spoljašnjem da daje oblik. Oba zadatka 
zamišljena u svom najvišem ispunjenju vode natrag 
ka pojmu božanstva, od koga sam pošao.« 


Ova veza je značajna. Uzmimo da je objekat 
čulno osećajnog čovek — hoće li mu se ovaj recept 
svideti? Naime, hoće li se on dati uobličavati kao kad 
bi onaj koji je za njega vezan bio njegov tvorac? 
Boga igrati u malom, za to je čovek pozvan, ali na- 
posletku i beživotne stvari imaju božansko pravo na 


*« Loc. cit. p. 55. 

svoje sopstveno biće, i svet već odavno više nije bio 
haos kad su prvi čovekoliki majmuni počeli da oštre 
kamenje. Zaista bi bio sumnjivi poduhvat kad bi 
svaki introvert hteo da ispoljava svoj ograničeni svet 
pojmova i da po tome uobličava spoljašnjost. Takve 
stvari dešavaju se, doduše, svakodnevno, ali čovek i 
pati, i to s najboljim pravom, od te bogusličnosti. Za 
ekstraverta ta bi formula glasila: »Sve spoljašnje 
ponutrašnjivati i sve spoljašnje uobličavati.« Ovu 
reakciju, kao što smo gore videli, Šiler je i izazvao 
u Geteu. Gete daje uz to još izvanrednu paralelu; on 
piše Sileru: »Naprotiv, ja sam pri svakoj vrsti delat- 
nosti, gotovo smem to reći, potpuno idealističan: ja 
ne pitam za predmete, nego zahtevam da se sve pri- 
lagođuje mojim  predstavama« (aprila 1798). To zna- 
či: kad ekstravertni misli, onda se to njemu samom 
dešava isto tako lepo kao kad introvertni deluje pre- 
ma spoljašnjosti.. Ova formula, dakle, može zahteva- 
ti pravo na važljivost samo onde gde je gotovo savr- 
šeno stanje već postignuto, i to kod introvertnoga tako 
bogat, savitljiv i za izražaj podesan svet pojmova da 
on objekat više ne gura nasilu u Prokrustovu poste- 
lju, a kod ekstravertnoga tako potpuno poznavanje i 
uvažavanje objekta da iz njega ne može više nastati 
nikakva karikatura ako se njime misli. Vidimo, dakle, 
da Šiler svoju formulu osniva na onom što je najviše 
mogućno, i time pred psihološki razvitak jedinke 
stavlja gotovo nedomašno visok zahtev — s pretpo- 
stavkom da je on i u svemu ostalom jasno uvideo šta 
znači njegova formula. Bilo kako mu drago, u sva- 
kome slučaju je nešto jasno, naime da je ova formu- 
la: »Sve unutrašnje ispoljavati i sve spoljašnje uobli- 
čavati« ideal svesnog stava introverta. Ona se osni- 
va na pretpostavci, s jedne strane, idealna obima 
unutrašnjega sveta pojmova, formalnoga principa, a, 
s druge strane, idealne mogućnosti primene čulnoga 


:. Upozoravam da sve moje primedbe o ekstravertnom 
i introvertnom važe samo za one tipove o kojima je reč u 
ovom poglavlju, naime, za intuitivni, ekstravertni osećajni 
tip, kakav predstavlja Gete, i za intuitivni, introvertni mi- 
saoni tip, koji predstavlja Siler. 

principa, koji se u ovom slučaju ne pojavljuje više 
kao stanje aficirano, nego kao aktivna potencija. 
Dokle god je čovek »čulan«, on nije »ništa nego svet«, 
i da »ne bude samo svet, on mora materiji davati 
oblik«. Tu leži obrtanje pasivnoga, trpnji podložnoga 
čulnoga principa. Ali kako se takvo obrtanje može 
dogoditi? Baš o tome je reč. Jedva se može pretpo- 
staviti da čovek u isti mah svome svetu pojmova daje 
onaj izvanredni obim koji bi bio potreban da materi- 
jalnom svetu dade pristalu formu i da, u isti mah, 
svoje aficirano stanje, svoju čulnost, iz pasivnoga 
stanja obrne u aktivno, i time ga popne na visinu 
svoga sveta ideja. Negde čovek mora da bude vezan, 
tako reći podložan, jer inače zaista ne bi bio Bogu 
sličan. Osim ako je Sileru stalo do toga da prema 
objektu učini nasilje. Ali time bi on arhaičnoj infe- 
riornoj funkciji dopustio neograničeno pravo egzi- 
stencije, što je, kao što je poznato, Niče — bar teo- 
rijski — učinio docnije. Ova pretpostavka, razume se, 
nikako se ne slaže sa Silerom, jer on se, koliko je meni 
poznato, nigde nije izrazio u tom pogledu. Njegova 
formula ima čak sasvim naivno-idealistički karakter 
ion se slaže sa duhom njegova vremena, koje još nije 
obolelo od onoga dubokog neverovanja u ljudsko biće 
i ljudsku istinu, kao epoha psihološkoga kriticizma 
koju je Niče inaugurisao. Šilerova formula mogla bi 
se ostvariti samo primenom bezobzirnoga stanovišta 
moći, koje se više ne stara za pravičnost i pravdu 
prema objektu ili za savesno uzimanje u obzir sop- 
stvene kompetencije. Jedino bi u ovom slučaju, koji 
Siler izvesno nikad nije imao na umu, i inferiorna 
funkcija mogla dospeti do učestvovanja u životu. Na 
taj način se i arhaično, naivno i nesvesno i tek po- 
kriveno sjajem velikih reči i lepog gesta, uvek pro- 
turivalo i pomoglo nam da postignemo sadašnju »kul- 
turu«, o čijoj suštini, dabome, čovečanstvo sada nema 
baš potpuno saglasno shvatanje. Arhaični nagon ka 
moći, koji se donde krio iza kulture gesta, već je 
sada kao takav došao na površinu i neoborivo do- 
kazao da smo mi »još uvek varvari«. Jer ne treba 
zaboraviti da, ukoliko se svestan stav srne dičiti iz- 

vesnom bogusličnošću zbog svoga visokoga i apsolut- 
noga stanovišta, utoliko se razvija nesvestan stav, 
ali čija je bogusličnost orijentisana prema nizini, tj. 
prema arhaičnom bogu čulne i nasilne prirode. He- 
raklitova enantiodromija stara se za to da dođe vre- 
me u kome će i taj deus absconditus izići na površinu 
i pritisnuti uza zid boga naših ideala. Kao da se ljudi 
pri kraju XVIII veka nisu dobro osvrtali na ono što 
se tada događalo u Parizu, nego su se zanimali poezi- 
jom i umetnošću i ostajali u izvesnom sanjarskom ili 
igraćem stavu, da se možda obmanjuju gledanjem u 
ponor ljudskoga bića: 


»Ali tamo dole je strašno, 
I čovek neka ne kuša bogove, 
I nikad i nikad neka ne žudi da vidi 


Sto oni milostivo pokrivaju mrakom i strahotom.« 


Kad je Siler živeo, još nije došlo vreme razra- 
čunavanja sa podzemnošću. Niče je tome vremenu i 
svojim unutrašnjim bićem stajao mnogo bliže i stoga 
je znao da se približujemo eposi najveće borbe. Zato 
je on, kao jedini pravi učenik Šoperihauerov (Scho- 
penhauer), i razderao koprenu naivnosti i u svome 
Zaratustri izneo nekoliko stvari koje su bile određene 
za najživlji sadržaj potonjega vremena. 


b) O osnovnim nagonima 


U dvanaestom pismu Siler se razračunava s oba 
osnovna nagona, i njima ovde i posvećuje potpuniji 
opis: »Čulnom« nagonu je posao da čoveka »stavlja 
u ograde vremena, i da ga učini materijom«. Taj na- 
gon zahteva da »bude promene, da bi vreme imalo 
nekakav sadržaj. To stanje čisto ispunjenoga vreme- 
na zove se osećaj (Empfindung)«.:" »Čovek u tome 
stanju nije ništa drugo nego jedinstvo količina, ispu- 
njen momenat vremena — ili, štaviše, on to nije, jer 
njegova ličnost je sve dotle poništena dokle njime 


2« Loc. cit. p. 56. 

vlada osećaj, i dokle ga vreme vuče sa sobom dalje.«:" 
»Čoveka koji teži naviše taj nagon neraskidljivim ve- 
zama vezuje za čulni svet, i apstrakciju s njena naj- 
slobodnijega putovanja u beskrajno vraća u granice 
sadašnjosti.« 


Sasvim je karakteristično za psihologiju Šilerovu 
što on ispol javan je toga nagona shvata kao »osećaj«, 
a ne možda kao aktivno čulno žuđenje. To pokazuje 
da čulnost za njega ima karakter reaktivnoga, afici- 
ranog stanja, što je karakteristično za introverta. 
Ekstravertan čovek izvesno bi najpre istakao karak- 
ter žuđenja. Karakteristično je, zatim, što je taj na- 
gon onaj koji zahteva promenu. Ideja hoće nepro- 
menljivost i večnost. Ko stoji pod primatom ideje teži 
za postojanošću, i otuda sve što teži za promenom 
mora ležati na strani koja je tome suprotna. U Šile- 
rovu slučaju, na strani osećanja i osećaja (oset, opa- 
žaj), koji se, prema pravilu, zbog svoga nerazvije- 
noga stanja nisu stapali jedno s drugim. Šiler i nije 
pravio dovoljnu razliku između osećanja i osećaja, 
što dokazuje ovaj stav: »Osećanje može samo kazati, 
to je istinito za ovaj subjekat i u ovome momentu, 
i može doći drugi momenat, drugi subjekat koji će 
izjavu sadašnjega osećaja povući« (Loc. cit. p. 59). 


Ovo mesto jasno pokazuje da se u Šilera osećaj 
(oset) i osećanje (čuvstvo) (Empfindung und Gefuhl) 
slivaju i u jezičkoj upotrebi. Sadržaj ovoga stava 
pokazuje nedovoljno procenjivanje i diferenciranje 
osećanja od osećaja (opažaja). Diferencirano osećanje 
može postavljati i opšte važljivosti, a ne samo kazui- 
stičke. Ali istina da je opažaj osećanja introvertnoga 
mislenoga tipa zbog svoga pasivnoga i reaktivnoga 
karaktera samo kazuističan, zato što se iznad poje- 
dinoga slučaja, kojim je on jedino podstaknut, ni- 
kad ne može uzdići do apstraktnog upoređivanja svih 
slučajeva, jer se za taj posao u introvertnoga misle- 
nog tipa ne stara funkcija osećanja, nego funkcija 
mišljenja. Ali obrnuto stoji stvar kod introvertnoga 
osećajnog tipa, gde osećanje postiže apstraktni i opšti 


« Loc. cit. p. 57. 

karakter i otuda može postavljati i opšte i trajne 
vrednosti. 

Iz Silerova opisa proizlazi dalje da je opažaj ose- 
ćanja (čime ja označavam baš karakteristično meša- 
nje osećanja i osećaja u introvertnoga mislenoga tipa) 
ona funkcija o kojoj se Ja izražava da nije s njome 
istovetno. On ima karakter opiranja, stranoga, koje 
»poništava« ličnost, odvlači je sa sobom, stavlja čo- 
veka izvan njega samoga, otuđuje ga od njega samo- 
ga. Otuda ga Šiler upoređuje i s afektom, koji čove- 
ka dovodi dotle da dolazi »izvan sebeć. Kad čovek 
zatim ponovo postaje smotren, onda se to zove »isto 
tako pravilno ići u se," tj. vraćati se u svoje Ja, 
uspostavljati svoju ličnost«. Iz toga razumljivo proiz- 
lazi da se za Šilera opažaj osećanja zapravo ne po- 
javljuje kao nešto što pripada licu, nego kao više ili 
manje neprijatna popratna okolnost, kojoj se pone- 
kad »pobedonosno protivstavlja čvrsta volja«. Ali 
ekstravertnom se čini kao da baš ta strana sačinjava 
njegovu pravu suštinu, i kao da je on stvarno pri sebi 
baš onda kad je od objekta aficiran, što zaista mo- 
žemo razumeti ako uzmemo u obzir da je za njega 
veza sa objektom diferencirana superiorna funkcija, 
kojoj se apstraktno mišljenje i osećanje isto tako 
protivi kao što je to za introvertnoga neminovno. 
Predrasuda čulnosti pogađa koliko mišljenje ekstra- 
vertnoga osećajnog tipa toliko i osećanje introvert- 
noga mislenog tipa. Za oba to znači krajnje »ograni- 
čenje« na materijalno i kazuističko. I doživljavanje 
na objektu poznaje »najslobodnije putovanje u bes- 
krajno«, a ne samo apstrakcija kao u Šilera. 

Zbog toga isključivanja čulnosti od pojma i obi- 
ma lica može Šiler da dođe do tvrđenja da je ličnost 
»apsolutno i nedeljivo jedinstvo«, »koje nikada ne 
može biti u protivrečnosti sa samim sobom«. Ovo je- 
dinstvo je deziderat intelekta, koji bi svoj subjekat 
hteo da održi u najideamijem integritetu, i zato kao 
superiornu funkciju isključuje funkciju čulnosti, koja 
se njemu čini inferiorna. Rezultat je osakaćivanje 


Tj. »ekstravertno«. 
Tj. »introvertno«. 

ljudskoga bića, koje je baš bilo motiv i ishodna tačka 
Šilerova ispitivanja. 

Kako osećanje za Šilera ima kvalitet opažanja 
osećanja i stoga je samo kazuističko, prirodno je da 
najviše cenjenje, istinita vrednost večnosti, pripada 
uobličavalačkoj misli, takozvanom »uobličavalačkom 
nagonu«, kako ga Šiler zove: »Ali ako misao jedared 
iskaže: to je, onda ona odlučuje zasvagda i večno, i 
važljivost njena iskaza zajemčena je samom lično- 
šću, koja prkosi svakoj promeni Međutim, čovek 
se mora pitati: da li je zaista samo postojanost smisao 
i vrednost ličnosti? Nije li to i promena i postaj an je, 
razvitak, koji možda predstavlja čak još više vred- 
nosti negoli čisti »prkos« protiv promene?:: 


»Gde, dakle, uobličavalački nagon održava vlast, 
i u nama dela čisti objekat, tu je najviše proširenje 
bića, tu iščezavaju sve ograde, tu se čovek iz jednog 
količinskog jedinstva, na koje ga je ograničio oskudni 
smisao, izdigao do jedinstva ideja, koje pod sobom 
obuhvata celo carstvo pojava. Mi nismo više jedin- 
ke, nego vrsta; sud svih duhova izrečen je našim su- 
dom, izbor svih srca reprezentovan je našim delom.« 


Nesumnjivo je da misao introvertnoga teži tome 
Hiperionu, samo je šteta što je jedinstvo ideja ideal 
brojno ograničene ljudske klase. Mišljenje je samo 
funkcija koja, ako je potpuno razvijena i pokorava 
se samo svom sopstvenom zakonu, prirodno zahteva 
pravo na opštu važljivost. Zato se mišljenjem može 
da obuhvati samo jedan deo sveta, drugi samo ose- 
ćanjem, treći samo osetom itd. Zato i ima različnih 
psihičkih funkcija, jer se psihički sistem može ipak 
biološki shvatiti samo kao sistem prilagođivanja, i 
otuda po svoj prilici očiju ima samo zato što ima 
svetlosti. Stoga mišljenje ima u svima okolnostima 
samo značaj trećine ili četvrtine, iako ono važi samo 
u svojoj sopstvenoj sferi, kao što gledanje ima isklju- 
čivo važijivu funkciju za primanje treptaja svetlosti, 


8« »Uobličavalački nagon« slaže se u Silera s »mislenom 
snagom«. Cf. loc. cit. p. 68. 

si Loc. cit. p. 59. 

s2 U daljem toku Siler sam kritikuje tu tačku. 

slušanje za primanje treptaja zvuka. Ko zato jedin- 
stvo ideja stavlja na najviše mesto, i opažaj osećanja 
oseća kao suprotnost prema svojoj ličnosti, taj se 
može uporediti sa čovekom koji, doduše, ima dobre 
oči, ali je pored njih potpuno gluv i anestetičan. 

»Mi nismo više jedinke, nego vrsta«; izvesno, ako 
se identifikujemo s mišljenjem, uopšte samo s jed- 
nom funkcijom, onda smo mi kolektivna opštevažlji- 
va bića, ali potpuno otuđena od sebe samih. Osim te 
četvrtine psihe, ostale tri četvrtine jesu u tami, u 
potisnutosti i u smanjenoj vrednosti. »Est-ce la na- 
ture qui porte ainsi les hommes si loin d'eux-me- 
mes?« mogli bismo ovde da pitamo s Rusoom — ali 
ne na prvom mestu priroda, već naša sopstvena psi- 
hologija, koja na varvarski način precenjuje jednu 
funkciju i daje se od nje otrgnuti. Taj napad (impe- 
tus) je, razume se, deo prirode, naime ona neukro- 
ćena nagonska energija od koje diferencirani tip 
preza ako se ona »slučajno« jedared ne manifestu je 
u idealnoj funkciji, gde se slavi i ceni kao božanski 
entuzijazam, nego u nekoj inferiornoj funkciji, kao 
što Siler razgovetno kaže: »Ali tvoja jedinka i tvoja 
sadašnja potreba povući će sa sobom promenu, i ono 
za čim sada vatreno žudiš  učinićeš predmetom svoga 
preziranja.« 

Ali da li se neukroćeno, bezmerno i disproporcio- 
nisano pokazuje u čulnosti — in abjectissimo loco — 
ili u najviše razvijenoj funkciji kao njeno precenji- 
vanje ili deifikacija, to je, uzevši u osnovi, isto, naime 
varvarstvo. To se, razume se, ne može uvideti dokle 
god je čovek još hipnotisan predmetom delanja i pri 
tome previđa kako se to delanje vrši. 

Biti istovetan s jednom diferenciranom funkci- 
jom znači biti kolektivan, svakako ne više kolektivno 
istovetan, kao primitivan čovek, nego kolektivno pri- 
lagođen, ukoliko je »sud svih duhova iskazan našim 
sudom«, jer mi tada mislimo i govorimo tačno onako 
kakvo je opšte očekivanje u onih čije je mišljenje u 
istoj meri diferencirano i prilagođeno. I »izbor svih 
srca predstavljen je našim delom«, ukoliko mislimo 
i delamo baš onako kako svi žele da se misli i dela. 

A svi misle i žele da je najbolje i najviše dostojno 
težnje to ako se, koliko je god mogućno, dospeva do 
identiteta s jednom diferenciranom funkcijom, jer to 
donosi najočevidnije socijalne koristi, ali nižim oso- 
binama ljudske prirode, koje ponekad sačinjavaju 
velik deo individualnosti, najveće štete. »Cim se«, 
kaže Šiler, »ustvrdi prvobitan, dakle nužan antago- 
nizam oba nagona, onda, dakako, nema nikakva 
drugoga sredstva da se održi jedinstvo u čoveku nego 
da se čulni nagon neuslovljeno podvrgne umnom. Iz 
toga može nastati samo jednoobličnost, ali nikakva 
harmonija, i čovek ostaje i dalje večno podeljen.«:* 
»Pošto za čoveka predstavlja teškoću da pored sve 
pokretljivosti osećanja ostane veran svojim osnovnim 
stavovima, on se laća podesnijega sredstva da otupi ji- 
vanjem osećanja obezbedi karakter; jer, svakako, 
beskrajno je lakše očuvati spokojstvo pred razoru- 
žanim protivnikom negoli savlađivati hrabra i jaka 
neprijatelja. U toj operaciji i sastoji se najvećim de- 
lom ono što se zove uobličavanje čoveka, i to u naj- 
boljem smislu reči, gde to znači obdelavanje unutra- 
šnjega, a ne samo spoljašnjega čoveka. Tako uobli- 
čen čovek biće, dakako, sačuvan od toga da bude gru- 
ba priroda i da se kao takav pokazuje; ali on će, u 
isti mah, osnovnim stavovima biti zaštićen od svih 
osećaja prirode, i čoveštvo spol ja moći će da mu se 
isto tako malo približava kao i čoveštvo iznutra.«™ 


I Šileru je poznato da obe funkcije, mišljenje i 
aficiranost (osećaj osećanja), mogu jedna drugoj da 
podmeću (što se dešava baš onda, kao što smo videli, 
kad se jednoj funkciji da prvenstvo). »On može in- 
tenzitet, koji iziskuje tvornu snagu, da stavi na trpnu 
(aficiranost), da nagonom za gradivo pretekne nagon 
za oblik, i da od moći koja prima napravi onu koja 
određuje. Ekstenzitet, koji pripada trpnoj snazi, može 
da dodeli tvornoj (pozitivnom mišljenju), da nago- 
nom za oblik pretekne nagon za gradivo, i da moći 
koja prima podmetne onu koja određuje. U prvom 


ss Loc. cit. p. 61 s. 
3* Loc. cit. p. 67. 


slučaju on nikada neće biti on sam, u drugom slu- 
čaju nikada neće biti nešto drugo." 

U ovom veoma značajnom pasusu sadržano je 
mnogo od onoga o čemu smo već raspravljali. Ako 
snaga pozitivnoga mišljenja pritiče opažaju osećanja, 
što bi značilo isto što i obrtanje introvertnoga tipa, 
onda kvaliteti nediferenciranih, arhaičnih opažaja 
osećanja dobivaju vlast, tj. jedinka time pada u kraj- 
nju vezanost, u identitet s opaženim objektom. Ovo 
stanje odgovara takozvanoj inferiornoj ekstraversiji, 
tj. ekstraversiji koja čoveka tako reći potpuno otki- 
da od njegova Ja i razrešava u arhaične kolektivne 
veze i identitete. On tada nije više »on sam«, nego 
čista vezanost, istovetan sa svojim objektom, i stoga 
je bez stanovišta. Protiv toga stanja introvertni čo- 
vek instinktivno oseća najveći otpor, ali to ga ne 
ometa da u njega češće nesvesno zapadne. To stanje 
ni pod kojim okolnostima ne srne se zameniti ekstra- 
versijom ekstravertna tipa, iako je introvertni uvek 
sklon da izvrši tu zamenu i da prema toj ekstraver- 
siji pokaže isto preziranje koje je on, u osnovi uzev, 
svagda imao za svoju sopstvenu ekstravertnu vezu." 
Obrnuto, drugi slučaj znači čisto predstavljanje in- 
trovertnoga mislenoga tipa, koji sebe odsecanjem 
inferiornih opažanja osećanja osuđuje na steril- 
nost, tj. odlazi u ono stanje u kome »mu se čove- 
štvo spol ja može isto tako malo približavati kao i 
čoveštvo iznutra«. 


I ovde je očevidno da Šiler svagda piše samo sa 
stanovišta introvertnoga čoveka. Jer ekstravertni, 
koji svoje Ja nema u mišljenju, nego u osećajnoj 
vezi s objektom, nalazi sebe baš na objektu, dok se 
introvertni na njemu gubi. Ali ekstravertni, kad je 
introvertan, dolazi do svoje inferiorne vezanosti sa 
kolektivnim mislima, do identiteta sa kolektivnim 
mišljenjem arhaične, konkretistične vrste, što bi se 
moglo označiti kao osetno predstavljanje U ovoj in- 


S5 Loc. cit. p. 64 s. 

8« Radi otklanjanja nesporazuma hoću ovde da napo- 
menem da se to preziranje ne odnosi na objekat, bar u pra- 
vilu ne, nego samo na vezu sa njim. 

feriornoj funkciji on se gubi isto onako kao intro- 
vertni u svojoj ekstraversiji. Otuda ekstravertni ose- 
ća istu nenaklonost ili strah ili tiho preziranje za 
introversiju koju i introvertni oseća za ekstraversiju. 


Šiler suprotnost između oba mehanizma — u 
njegovu slučaju, dakle, između oseta i mišljenja ili, 
kao što on takođe kaže, između »materije i forme« ili 
»trpljenja i delatnosti« (aficiranosti aktivnoga mišlje- 
nja”) — oseća kao nepremostivu. »Rastojanje izme- 
đu oseta i mišljenja« je »beskrajno«, i ne može se 
»baš ničim posredovati između njih«. Oba »stanja 
stoje u suprotnosti jedno prema drugom i nikada ne 
mogu da postanu jedno«." Ali oba nagona hoće da 
postoje, i kao »energije«, kako to Šiler zamišlja na 
moderan način," hoće i potrebuju »stanje ispregnu- 
tosti« (»Abspannung«). »Sto se tiče nagona za gradi- 
vo, kao i nagona za oblik, njihovi su zahtevi vrlo 
ozbiljni, jer se jedan u saznavanju vezuje za stvar- 
nost, a drugi za nužnost stvari«*" Ali, ispregnutost 
čulnoga nagona ne srne ni na koji način da bude de- 
lovanje fizičke nemoći ili otupelosti oseta, koja svu- 
gde zaslužuje samo preziranje; ona mora da bude 
radnja slobode, delatnost ličnosti, koja svojim mo- 
ralnim intenzitetom umerava onaj čulni«.“ »Samo u 
korist duha srne čulo izgubiti.« Prema tome mora se 
zaključiti da duh sme izgubiti samo u korist čula. Ši- 
ler to, doduše, ne kaže direktno, ali tako misli, sudeći 
po smislu, kad kaže: »Ona ispregnutost nagona za ob- 
lik sme isto tako malo da bude delovanje duhovne ne- 
moći ili slabosti mislenih ili voljnih snaga; time bi 
ljudska priroda bila unižena. Obilje oseta mora da 
bude njen slavni izvor; baš čulnost mora pobeđivač- 
kom snagom da potvrđuje svoju oblast i da se opire 
nasilju, koje bi joj duh rado učinio time što se pre- 
daje delanju pre nje.« 


= U suprotnosti prema gorenavedenom  reaktivnom mi- 


šljenju. 
sa Loc cit. p. 90 s. 
*» Loc. cit. p. 68. 
+ Loc. cit. p. 76 s. 
« Loc. cit. p. 68 

U tim recima izraženo je priznanje da »čulnost« 
ima jednako opravdanje kao i duhovnost. Šiler, da- 
kle, priznaje osetu pravo na sopstvenu egzistenciju. 
Ali u isti mah vidimo u ovom stavu nagoveštenu još 
jednu, dublju misao, naime ideju o »uzajamnom de- 
lovanju« oba nagona, o zajednici interesa ili simbiozi, 
kao što bismo modernije rekli, pri čemu bi produkat 
opadanja jedne delatnosti bio zemljište za ishranu 
druge. Šiler kaže da se »uzajamno delovanje oba na- 
gona sastoji u tome što delatnost jednoga u isti mah 
osniva i ograničava delatnost drugoga«, i da »svaki 
pojedini za se dolazi do svoje najviše manifestacije 
baš time što drugi dela«. Otuda, prema toj misli, nji- 
hova suprotnost ne bi se nikako smela shvatiti kao 
nešto što treba resiti, nego, naprotiv, kao nešto što 
je korisno i što unapređuje život, što bi trebalo samo 
održavati i potpomagati. Ovaj zahtev uperen je prav- 
ce protiv pretezanja jedne diferencirane i socijalno 
dragocene funkcije, jer ona u prvoj liniji pritešnjava 
i isisava inferiorne funkcije. To bi značilo ropski re- 
volt protiv herojskoga ideala, koji nas primorava da 
za jedno žrtvujemo sve drugo. Kad se s tim principom 
— koji je, kao što je poznato, u naročito visokoj meri 
izgrađen hrišćanstvom u prvom redu radi oduhovlja- 
vanja čoveka, a koji je zatim davao najefektivniju 
pomoć za njegovo materijalisanje — jedared raskrsti, 
onda se prirodno oslobađaju inferiorne funkcije, i, s 
pravom ili bez prava, zahtevaju jednako priznanje 
kao i diferencirana funkcija. Time će se otvoreno po- 
kazati potpuna suprotnost između čulnosti i duhov- 
nosti, ili između opažaja osećanja ili mišljenja, u in- 
trovertnoga mislenoga tipa. Potpuna suprotnost, kao 
što i Šiler kaže, uzrokuje uzajamno ograničavanje, što 
psihološki znači isto što i aboliciju principa moći, tj. 
odricanje od opšte važljivosti na osnovu diferencira- 
ne, i opšte prilagođene, kolektivne funkcije. Iz toga 
nesmetano proizlazi individualizam, tj. nužnost pri- 
znanja individualnosti, priznanje čoveka ovakva ka- 
kav jeste. Ali čujmo kako Šiler pokušava da se pri- 
bliži problemu! »Ovaj uzajamni odnos oba nagona 
jeste, doduše, zadatak uma, koji čovek može sasvim 


8 Jung, Odabrana dela, V 113 


da resl samo u potpunosti svoga postojanja. To je u 
pravom smislu reči ideja o njegovu čoveštvu, dakle 
jedno beskrajno, kome se on u toku vremena može 
sve više približavati, ali ga nikada ne može dostići.«“? 
Šteta je što je Siler kao tip određen; kad to ne bi bio, 
nikada mu ne bi moglo pasti na pamet da zajedničko 
delovanje oba nagona posmatra kao »zadatak uma«, 
jer suprotnosti se ne mogu racionalno ujediniti — 
tertium non datur — zato se baš i zovu suprotnosti. 
Osim ako Siler pod umom ne razumeva nešto drugo 
negoli ratio, naime neku višu, gotovo mističku moć. 
Suprotnosti se mogu samo praktički ujediniti kao 
kompromis ili iracionalno, jer između njih nastaje 
jedno novum, koje se razlikuje i od jedne i od druge, 
a ipak je sposobno da na isti način primi njihove 
energije kao izraz i jedne i druge, a ne jedne od njih. 
Nešto takvo ne može se izmisliti, nego se samo živo- 
tom može stvoriti. Na ovu poslednju mogućnost mi- 
sli u stvari i Siler, kao što vidimo u sledećim rečeni- 
cama: »Ali da ima slučajeva gde bi on (čovek) u isti 
mah stekao to dvostruko iskustvo, gde bi u isti mah 
postao svestan svoje slobode i osetio svoje postojanje, 
gde bi se u isti mah osećao kao materija i naučio po- 
znavati sebe kao duh, on bi u tim slučajevima, i baš 
samo u njima, imao potpun pogled na svoje čoveštvo, 
i predmet koji bi mu pribavio taj pogled služio bi mu 
kao simbol njegovog izvršenog određenja« (Loc. cit. 
p. 70). 


Kad bi čovek, dakle, mogao da u isti mah živi i 
jednu i drugu snagu ili i jedan i drugi nagon, tj. da 
misleći oseća i da osećajući misli, onda bi u njemu iz 
onoga što doživljuje (to Siler zove predmetom) na- 
stao simbol, koji bi izražavao njegovo postignuto od- 
ređenje, tj. njegov put na kome se ujedinjuju Da i 
Ne. Pre nego što pobliže pređemo na psihologiju te 
misli, hoćemo da se uverimo kako Siler shvata su- 
štinu i postanak simbola. »Predmet čulnoga nagona 
— zove se život u najširem značenju; pojam koji zna- 
či celo materijalno biće, i svu neposrednu sadašnjost 
u čulima. Predmet nagona uobličavanja — zove se lik 


« Loc. cit. p. 69. 


— pojam koji obuhvata sve formalne osobine stvari 
i sve veze njihove prema snagama mišljenja." Pred- 
met funkcije koja posreduje zove se, po Sileru, »živi 
lik, a to bi baš bio simbol u kome se suprotnosti 
ujedinjuju, »pojam koji služi za oznaku svima este- 
tičkim osobinama pojava i jednom rečju, onome što 
se u najširem značenju zove lepotom«.“ Ali simbol 
pretpostavlja i funkciju koja simbole stvara, još jed- 
nu, koja razumeva simbol. Jer ova poslednja nije 
uključena u stvaranje simbola, naprotiv, ona je za- 
sebna funkcija, koju bismo mogli označiti kao mišlje- 
nje u simbolima ili simboličko razumevanje. Naime, 
suština simbola se sastoji u tome što on prikazuje 
jedno stanje stvari koje po sebi nije u celini razum- 
ljivo, i što samo intuitivno nagoveštava njegov mogu- 
ćan smisao. Stvaranje simbola nije racionalan proces; 
jer takav proces nikada ne bi mogao stvoriti sliku 
koja prikazuje u osnovi neshvatljivu sadržinu. Ra- 
zumevanje simbola zahteva izvesnu intuiciju, koja 
približno uočava smisao tog stvorenog simbola i uno- 
si ga u svest. 

Ovu funkciju zove Siler trećim nagonom, na- 
gonom za igru, koji nijednoj od obeju suprotnih 
funkcija nije sličan, ali ipak stoji između njih i 
vodi računa o njima, pod pretpostavkom, naime 
(što Šiler ne primećuje), da bi osećanje i mišlje- 
nje bili onda zbiljske funkcije. Ali ima ih ne malo 
kod kojih ni osećanje ni mišljenje nisu sasvim zbilj- 
ski, i onda bi tu mesto igre morala u sredini da stoji 
zbilja. Iako Šiler na drugom mestu poriče egzisten- 
ciju trećeg posredničkog osnovnog nagona (p. 61), 
ipak ćemo prihvatiti da je, doduše, njegov zaključak 
malo oskudan, ali njegova intuicija utoliko pravilnija. 
Jer stvarno stoji nešto između suprotnosti, ali je ono 
u čisto diferenciranoga tipa postalo nevidljivo. U in- 
trovertnoga ono leži u onom što ja zovem opažaj ose- 
ćanja. Zbog relativnoga potiskivanja inferiorna funk- 
cija je samo jednim delom vezana uza svest, a drugim 
delom se drži nesvesnoga. Diferencirana funkcija je, 


« Loc cit. p. 78. 
* Loc. cit. p. 74. 

koliko god je mogućno, prilagođena spoljašnjem rea- 
litetu, ona je doista zapravo funkcija stvarnosti, i 
stoga je u njoj fantastični elemenat u najvećoj mo- 
gućnoj meri isključen. On se zato asocirao s inferi- 
ornim funkcijama, koje se ugušuju na sličan način. 
Otuda osećanje introvertnoga, koje je obično senti- 
mentalno, ima veoma jaku primesu nesvesne fanta- 
zije. Treći elemenat, u kome se suprotnosti sastaju, 
jeste s jedne strane stvaralačka, a s druge strane re- 
ceptivna delatnost fantazije Ova funkcija je ono što 
Šiler obeležava kao nagon za igru, čime on više misli 
nego što stvarno kaže. On kliče: »Jer, da najzad to 
već jedared izreknemo, čovek se igra samo onde gde 
je on u punom značenju reči čovek, i on je sasvim 
čovek samo onde gde se igra." Predmet nagona za 
igru je za njega lepota. »Čovek treba lepotom samo 
da se igra, i on treba samo lepotom da se igra.« 


Siler je zapravo bio svestan šta bi to moglo zna- 
čiti da se »nagon za igru« donekle stavi na najviše 
mesto. Kao što smo već videli, poništenje potiskivanja 
izaziva odskakanje suprotnosti jedne za drugom i iz- 
jednači van je, koje se nužno završava obaranjem do- 
tadašnjih najviših vrednosti. To je katastrofa kulture, 
kao što je mi danas još razumevamo, ako se varvar- 
ska strana Evropljaninova prijavi za reč, jer ko jamči 
za to da će takav čovek, kad se počne igrati, postaviti 
sebi za cilj baš estetičko raspoloženje i uživanje prave 
lepote? To bi bila anticipacija sasvim nepravično ne- 
opravdane vrste. Staviše, iz nužnoga uniženja kultur- 
noga napora treba očekivati sasvim nešto drugo. Šiler 
zato s pravom kaže: »Estetički nagon za igrom jedva 
će se još moći da upozna u svojim prvim pokušajima, 
jer tu neprestano posreduje čulni nagon svojom tvr- 
doglavošću i svojom divljom požudom. Otuda vidimo 
da grubi ukus najpre dohvata ono što je novo i izne- 
nadno, šareno, pustolovno i bizarno, žestoko i divljač- 
no, i da ni od čega toliko ne beži koliko od bezazle- 
nosti i spokojstva.«* Iz toga se mora zaključiti da je 
Šiler bio svestan opasnosti toga preobražaja. Ta okol- 

iš Loc. cit. p. 79. 

« Loc. cit. p. 156. 

nost objašnjava i to što se on sam ne može zadovoljiti 
nađenim rešenjem, nego oseća jaku potrebu da Čo- 
veku dade pouzdaniji fundamenat za njegovo čove- 
štvo negoli što to može biti nesigurna osnova este- 
tičko-igraćeg stava. To mora i da bude tako. Jer su- 
protnost između obeju funkcija ili funkcionih grupa 
jeste u tolikoj meri velika i ozbiljna da bi igra jedva 
bila dovoljna da nadmaši sve teškoće i svu ozbiljnost 
toga sukoba. Similia similibus curantur — potrebno 
je nešto treće, koje se ozbiljnošću bar izjednačuje sa 
drugim dvema funkcijama. Kod igraćeg stava mora 
da otpadne svaka ozbiljnost, i time je stvorena mo- 
gućnost za apsolutnu odredijivost. Nagonu se sviđa da 
ga primamljuje čas oset čas mišljenje, i da se jedared 
igra objektima, a drugi put mislima. Ali, u svakom 
slučaju, on se neće igrati samo lepotom, jer za to čo- 
vek ne bi smeo više da bude varvarin, nego bi već 
morao da bude estetički vaspitan, dok je reč baš o 
tome kako on može da iziđe iz varvarskoga stanja. 
Stoga se pre svega mora jedared utvrditi gde čovek 
zapravo stoji u svom najunutrašnjijem biću. On je a 
priori isto toliko oset koliko i mišljenje, on je u su- 
protnosti sa samim sobom, a otuda na neki način 
mora i da posreduje i u svojoj najintimnijoj suštini 
da bude biće koje, doduše, uzima učešća u oba nago- 
na, ali se može i od jednog i od drugog nagona da 
razluči, tako da on nagone može, doduše, pretrpljivati 
i u datom slučaju im se pokoravati, ili ih može pri- 
menjivati, ali na taj način što se od njih razlučuje 
kao od prirodnih snaga, kojima je on, doduše, pod- 
vrgnut, ali s kojima se ne oseća istovetnim. Šiler se 
o tome ovako izražava: »Ovo stanovanje dvaju osnov- 
nih nagona u čoveku ne protivreči, uostalom, ni na 
koji način apsolutnom jedinstvu duha, čim čovek sta- 
ne sam duh razluči vati i od jednog i od drugog na- 
gona. Oba nagona egzistuju i dejstvuju, doduše, u 
njemu, ali on sam nije ni materija ni forma, ni čul- 
nost ni um« (Loc. cit. p. 99). 


Čini mi se da Siler ovde nagoveštava nešto veo- 
ma važno, naime  izdvojivost jedne individualne je- 
zgre, koja, doduše, može da bude čas subjekat čas 

objekat suprotnih funkcija, ali svagda ostaje neraz- 
lučiva od njih. Samo razlučivanje je intelektualan 
isto tako kao i moralan sud. U jednoga dešava se to 
mišljenjem, u drugoga osećanjem. Ako razlučivanje 
ne pođe za rukom ili ako se uopšte ne izvrši, onda je 
neminovna posledica da se pojavljuje razrešavanje 
jedinke u suprotnosna dvojstva time što ona postaje 
s njima istovetna. Dalja posledica je razdvajanje sa 
samim sobom, ili proizvoljna odluka za ovu ili onu 
stranu pod nasilnim potiskivanjem suprotne strane. 
Ovaj tok misli je veoma staro razmišljanje, koje je, 
koliko ja znam, psihološki najinteresantnije formu- 
lisao Sinesije, hrišćanski episkop iz Ptolemaide i uče- 
nik Hipatijin. U svojoj knjizi De somnUs" on spiri- 
tus-u phantasticus-u određuje praktički isto mesto u 
psihologiji kao Siler nagonu za igru, a ja stvaralačkoj 
fantaziji, samo se on mesto psihološki izražava meta- 
fizički, ali to za naše svrhe, kao stara jezička upo- 
treba, ne dolazi u obzir. Sinesije kaže o njemu: »Spi- 
ritus phantasticus inter aeterna et temporalia medius 
est, quo et plurimum vivimus.« Spiritus phantasticus 
ujedinjuje u sebi suprotnosti, i otuda silazi i u na- 
gonsku prirodu sve do životinjskog, gde postaje in- 
stinkt i podstrekač demonskih požuda: »Vendicat 
enim sibi spiritus hic aliquid velut proprium, tan- 
quam ex vicinis quibusdam ab extremis utrisque, et 
quae tam longe disjuncta sunt, occurunt in una na- 
tura. Atqui essentiae phantasticae latitudinem natura 
per multas rerum sortes extendit, descendit utique 
usque ad animalia, quibus non adest ulterius intel- 
lectus. — Atque est animalis ipsius ratio, multaque 
per phantasticam hane essentiam sapit animal etc. — 
Tota genera daemonum ex ejusmodi vita suam sorti- 
untur essentiam. lila enim ex toto suo esse imaginaria 
sunt, et ex iis quae fiunt intus, imaginata.« 


Demoni psihološki nisu ništa drugo nego interfe- 
rencije nesvesnoga, tj. provale spontane prirode u 
kontinuitet svesnoga toka od strane nesvesnih kom- 
pleksa. Kompleksi se mogu uporediti sa demonima, 


47 Navodim po latinskom prevođu Marsilija Ficina od 
god. 1497. 

koji ćudljivo ometaju naše mišljenje i delanje, i otu- 
da je stari i srednji vek teške neurotičke smetnje 
shvatao kao opsednutost. Ako se, dakle, jedinka kon- 
sekventno stavlja na jednu stranu, onda se nesvesno 
stavlja na drugu i buni se, što je, prirodno, najviše 
moralo pasti u oči novoplatonskim i hrišćanskim filo- 
sofima, ukoliko su zastupali stanovište potpunoga 
oduhovljavanja. Naročito je dragoceno ukazivanje na 
imaginarnu prirodu demona. Kao što sam gore izlo- 
žio, baš je fantastični elemenat onaj koji je u nesve- 
snom asociran s potisnutim funkcijama. Time što se 
jedinka (kao što kraće možemo reći mesto individual- 
na jezgra) ne razlučuje od suprotnosti, ona postaje s 
njima istovetna i time iznutra rastrgana, tj. nastaje 
mučna ne jedinstvenost. To Sinesije izražava ovako: 
»Proinde spiritus hic animalis, quem beati spiritua- 
lem quoque animam vocaverunt, fit deus et daemon 
omniformis et idolum. In hoc etiam anima poenas 
exhibet.« 


Učestvovanjem u onom što je nagonsko duh po- 
staje »bog« i »mnogoliki demon«. Ova osobena misao 
postaje odmah razumljiva ako se podsetimo da su 
oset i mišljenje po sebi kolektivne funkcije, u koje 
se jedinka (duh u Šilera) nerazlikovanjem razrešila. 
Ona, dakle, postaje time kolektivno biće, tj. Bogu 
slična, jer je Bog kolektivna predstava o svuda raši- 
renom biću. »U ovom stanju«, kaže Sinesije, »duša 
trpi muku.« Ali oslobođenje se stiče razlikovanjem, 
tj. time što se duh, ako je postao »humidus et cras- 
sus«, spusti u dubinu, tj. bude umešan u objekat, a 
suprotno tome, ako se mukom prečišćen »suv i vreo« 
ponovo uspne gore, tim što se baš svojim vatrenim 
kvalitetom razlučuje od vlažnosti svoga podzemnoga 
boravišta. 

Prirodno je što se postavlja pitanje kojom se sna- 
gom nedeljivo, baš jedinka, može da brani od rastav- 
ljivačkih nagona. Da se to može dogoditi putem na- 
gona za igru, na to ni Šiler ne misli više na ovom 
mestu, jer tu mora da bude reč o nečemu ozbiljnom, 
o važnoj snazi, koja jedinku može uspešno da odvoji 
od suprotnosti. Jer na jednoj strani zove najviša 

vrednost, najviši ideal, a na drugoj strani mami naj- 
jače zadovoljstvo. »Svaki od ova dva osnovna nago- 
na«, kaže Siler, »teži, čim je došao do razvitka, po 
svojoj prirodi i nužno da se zadovolji, ali baš zato 
što oba nužno i što oba ipak teže ka protivpoloženim 
objektima poništava se ovo dvostruko primoravanje, 
i volja potvrđuje svoju potpunu slobodu između jed- 
nog i drugog. Volja je, dakle, ona koja se i prema 
jednom i prema drugom nagonu ponaša kao moć, ali 
se nijedan od njih ne može sam po sebi, kao moć, 
ponašati prema drugom.« »Nema u čoveku nikakve 
druge moći do njegove volje, i samo ono što čoveka 
uništava, smrt i svako otimanje svesti, može uništiti 
unutrašnju slobodu." 


Pravilno je da se suprotnosti logički poništavaju, 
ali praktički stvar ne stoji tako, nego praktički nagoni 
stoje aktivno jedan protiv drugoga i uzrokuju sukob 
koji je isprva nerešljiv. Volja bi mogla, doduše, od- 
lučiti, ali samo onda ako anticipiramo ono stanje koje 
se tek mora postići. Međutim, još nije rešen problem 
kako čovek izlazi iz varvarstva, i još nije ispostav- 
ljeno ono stanje koje bi jedino moglo da, "jolji da 
onaj pravac koji vodi računa i o jednom j o drugom 
nagonu i sjedinjuje ih. Baš je to znak -<Jarv*trskoga 
stanja što je volja jednostrano određena, jednom 
funkcijom, jer volja mora ipak imati jedan sadržaj, 
jedan cilj. A kako je taj cilj dat? Nikako drukčije 
nego prethodnim psihičkim procesom, koji intelektu- 
alnim ili osećajnim sudom ili čulnim žuđenjem daje 
volji sadržaj i cilj. Ako čulnom žuđenju kao motivu 
volje popuštamo, onda ispunjavajući jedan nagon de- 
lamo protiv svoga racionalnog suda. Ako pak racio- 
nalnom sudu ostavimo da spor izravna, onda će se i 
najpravičnija podela uzimanja u obzir ipak uvek 
oslanjati na racionalni sud i otuda drugom nagonu 
dopuštati prvenstvo nad čulnošću. Volja će u svima 
okolnostima biti određivana čas više ovom, čas više 
onom stranom, dokle god, naime, bude upućena na 
to da svoje sadržaje dobiva od jedne ili druge strane. 
Ali da bi volja stvarno mogla resiti spor, ona bi se 


« Loc. cit. p. 99 i 100. 

morala osnivati na srednjem stanju ili procesu koji 
daje sadržaj, a ovaj ni jednoj ni drugoj strani nije 
suviše blizak ili suviše dalek. Ovaj sadržaj morao bi, 
po Silerovoj definiciji, biti simboličan, jer samo sim- 
bolu može pripadati mesto koje posreduje između 
suprotnosti. Stvarnost koju jedan nagon pretpostav- 
lja jeste sasvim druga nego stvarnost drugoga nago- 
na. Ona bi drugoj bila nestvarna ili privid, i vice 
versa. Ali simbolu ovaj dvostruki karakter realnog i 
irealnog ne pripada. To ne bi bio nikakav simbol kad 
bi bio samo realan, jer onda bi to bila realna pojava, 
koja ne bi mogla biti simbolična. A simbolično može 
biti samo ono što u jednom obuhvata i drugo. Kad bi 
to bilo irealno, ono ne bi bilo ništa drugo nego pra- 
zna imaginacija, koja se ne bi odnosila ni na šta re- 
alno, i na taj način i ne bi bila simbol. 


Racionalne funkcije po svojoj prirodi nesposobne 
su da proizvode simbole, jer one produkuju samo ra- 
cionalno, koje je jednoznačno određeno, a ne obu- 
hvata u isti mah i drugo, suprotstavljene Funkcije 
čulnosti takođe su nesposobne da proizvode simbole, 
jer i one su jednoznačno određene objektom i sadrže 
samo sebe, a ne drugo. Čovek bi se, dakle, radi pro- 
nalaženja one nepristrasne osnove za volju morao 
obratiti drugoj instanciji, u koje suprotnosti nisu ja- 
sno odvojene, nego još prvobitno sjedinjene. To oče- 
vidno nije slučaj u svesti. Jer svest je po ćelom svom 
biću diskriminacija, razlučivanje Ja i Ne-ja, subjekta 
i objekta, Da i Ne, itd. Svesno razlučivanje uopšte iz- 
vršilo je odvajanje suprotnosnih dvojstava, jer samo 
svest može da sazna ono što je prikladno i da ga raz- 
luči od neprikladnog i bezvrednog. Samo ona može 
ovu funkciju oglasiti za dragocenu, a onu za bezvred- 
nu, i stoga ovoj davati snagu volje, a onoj suzbijati 
zahteve. Ali gde nema nikakve svesti, gde instinktiv- 
no još nesvesno drži vlast, tu nema nikakva razmi- 
šljanja, nikakva pro i contra, nikakva neslaganja, 
nego je prosto dešavanje, sređena instinktivnost, pro- 
porcija života. (Ukoliko, naime, instinkt ne nailazi na 
situacije kojima je neprilagođen. U ovom slučaju po- 
javljuje se zagaćivanje, afekat, konfuzija i panika.) 

Bilo bi, dakle, bezizgledno kad bi se čovek radi 
rešenja sukoba između nagona obraćao svesti. Svesno 
rešenje bilo bi čista proizvoljnost i stoga ne bi nikada 
moglo dati volji onaj simbolični sadržaj koji jedini 
može da iracionalno isposreduje logičku suprotnost. 
Zato moramo da idemo dublje, moramo da zahvatimo 
u one osnove svesti koji su još sačuvali svoju prvo- 
bitnu instinktivnost, naime u nesvesno, gde se sve 
psihičke funkcije nerazlučeno slivaju u prvobitnu i 
fundamentalnu aktivnost psihičkog. Oskudna razlu- 
čenost u nesvesnom dolazi najpre od gotovo nepo- 
sredne povezanosti svih moždanih centara među so- 
bom, a zatim, u drugoj liniji, od relativno slabe ener- 
getičke vrednosti nesvesnih elemenata.“ Da oni ima- 
ju relativno malo energije, proizlazi otuda što nesve- 
stan elemenat, ako dobiva što jače naglašavanje, od- 
mah i prestaje da bude subliminalan, jer se tada, na- 
ime, uzdiže iznad praga svesti, a za to je osposob- 
ljen samo naročitom, njemu imanentnom energijom. 
Time on postaje »upad«, »predstava koja se slobodno 
penje« (Herbart). Jake energetičke vrednosti sadrža- 
ja svesti deluju kao intenzivno osvetljenje, i time nji- 
hove razlike postaju razgovetno saznatljive, a zamene 
isključene. U nesvesnom, pak, uzajamno se podmeću 
najheterogeniji elementi, ukoliko i oni imaju samo 
nestalnu analogiju, baš svojom neznatnom jasnošću, 
svojom slabom energetičkom vrednošću. Čak se i 
čulni utisci slivaju, kao što vidimo u »fotizama« 
(Blojler — Bleuler), u »audition coloriee«. I jezik sa- 
drži ne malo stvari od tih nesvesnih slivanja, kao što 
sam to pokazao, na primer, za glas, za svetlost, za 
stanja duše.“ Nesvesno bi, dakle, bilo ona psihička 
instancija gde se sve što je u svesti rastavljeno i su- 
protno sliva u grupisanja i uobličavanja, koja, kad 
se kao takva uzdignu do svetlosti svesti, pokazuju 
prirodu koja odaje sastavne delove kako jedne tako 
i druge strane, a ipak ne pripada ovoj ili onoj strani, 


+ Upor. uz to rad Nunbergov: Vber  kdrperliche Be- 
gleiterscheinungen assoziativer Vorgange. U Junga: Diagnost. 
Assoz. stud. Bd. II, p. 196 ss. 


60 Wandl. und Symb. der Libido, p. 155 ss. 

nego traži pravo na samostalan položaj u sredini. 
Ovaj njen položaj u sredini sačinjava njenu vrednost 
ili nevrednost za svest; nevrednost ukoliko se kao 
neposredno ništa jasno razlučljivo ne može opaziti na 
njenu grupisanju, zbog čega svest dolazi u nedou- 
micu šta da s time počne, a nevrednost utoliko uko- 
liko baš njoj nerazlučljivo daje onaj simbolični ka- 
rakter koji mora pripadati sadržaju volje koja posre- 
duje. Osim volje, koja sasvim zavisi od svoga sadrža- 
ja, čoveku je kao pomoćno sredstvo dato još ono 
materinsko mesto stvaralačke fantazije, nesvesno, 
koje u svako doba može da stvara simbole putem pri- 
rodnoga procesa elementarne psihičke delatnosti, 
simbole koji mogu da služe za određenje volje koja 
posreduje. Kažem »mogu«, jer simbol eo ipso ne do- 
lazi u prazninu, nego ostaje u nesvesnom, i to sve 
dok energetičke vrednosti sadržaja svesti prevazila- 
ze vrednost nesvesnog simbola. Ali pod normalnim 
uslovima to je uvek slučaj, a pod nenormalnim uslo- 
vima reč je o obrtanju podele vrednosti, pri čemu 
nesvesnom pripada viša vrednost negoli svesnom. U 
ovom slučaju, doduše, izlazi simbol na površinu sve- 
sti, a da ne nalazi prijema kod svesne volje i kod 
egzekutivnih svesnih funkcija, jer su ove, naime, 
zbog obrtanja vrednosti postale subliminalne. Nesve- 
sno je postalo superliminalno, zbog čega se pojavilo 
duhovno nenormalno stanje, nered duha. 


Otuda pod normalnim prilikama nesvesnom sim- 
bolu treba veštački privoditi energiju, da dobije veću 
vrednost i da se tako privede svesti. To se dešava — 
i time se ponovo priključujemo ideji razlučivanja 
koju je Siler pokrenuo — razlučivanjem  sopstvenosti 
(des Selbst) od suprotnosti. Razlučivanje je isto što i 
povlačenje libida s obeju strana, ukoliko je libido 
disponibilan. U nagonima investirani libido, naime, 
samo je do izvesne mere slobodno disponibilan, upra- 
vo dotle dokle dopire kao snaga volje, a kao takav 
predstavlja onu množinu energije kojom Ja »slobod- 
no« raspolaže. Volja u ovom slučaju ima sopstvenost 
za mogućan cilj. Taj cilj je utoliko mogućniji ukoli- 
ko je dalji razvitak stišan sukobom. Volja u ovom 

slučaju ne odlučuje između suprotnosti, nego samo 
za sopstvenost, tj. disponibilna energija povlači se ka 
sopstvenosti, drugim recima introvertuje se. Intro- 
versija znači samo to da je libido zadržan kod sop- 
stvenosti i da mu je zabranjeno da učestvuje u borbi 
suprotnosti. Kako mu je put napolje zatvoren, on se 
prirodno obraća mišljenju, zbog čega se ponovo na- 
hodi u opasnosti da dospe u sukob. U akt razlučiva- 
nja i introversije spada to što disponibilni libido nije 
više razrešen samo od spoljašnjega objekta nego i od 
unutrašnjega objekta, naime od misli. Na taj način 
on postaje potpuno bezobjektan, nije više vezan ni 
za šta što bi moglo da bude sadržaj svesti, i otuda 
pada u nesvesno, gde automatski dohvati gotovi ma- 
terijal fantazije, i time ga pokreće na uzdizanje. Sile- 
rov izraz za simbol, naime »živi lik«, jeste srećno iza- 
bran, jer izdignuti materijal fantazije sadržava slike 
psihološkoga razvitka jedinke u njenim sukcesivnim 
stanjima, u neku ruku označivanje ili crtanje daljega 
puta između suprotnosti. Ako već razlučivalačka de- 
latnost svesti češće ne nalazi mnogo stvari na slika- 
ma da ih neposredno razume, onda ove intuicije ipak 
sadržavaju neku živu snagu, koja određujući može da 
dejstvuje na volju. Određivanje volje vrši se prema 
obema stranama, zbog čega posle nekoga vremena 
suprotnosti ponovo postaju jače. Ali obnovljeni su- 
kob ponovo izaziva isti, maločas ocrtani proces, zbog 
čega je svagda ponovo omogućen dalji korak. Ja sam 
tu funkciju posredovanja suprotnosti obeležio kao 
transcendentnu funkciju, i pod njom, dakle, ne ra- 
zumevam ništa tajanstveno, nego samo funkciju sve- 
snih i nesvesnih elemenata ili, možda kao u matema- 
tici, zajedničku funkciju realnih i imaginarnih koli- 
čina.“ Osim volje — čija važnost ne treba da se time 
osporava — imamo još stvaralačku fantaziju kao ira- 


51 Moram naglasiti da ovu funkciju ovde prikazujem 
samo u principu. Dalji prilozi za ovaj veoma kompleksan 
problem, kod koga način primanja nesvesnih materijalija u 
svest ima veoma dubok značaj, nahode se u mome radu La 
structure de VInconscient (Archives de Psvchologie. Dec. 
1916) kao i u mojoj brošuri Die Psvchologie der  unbetvussten 
Prozesse (Rascher, Ziirich, 1917). 

cionalnu instinktivnu funkciju, koja jedina može vo- 
lji da da takav sadržaj koji sastavlja suprotnosti. To 
je ona funkcija koju je Šiler intuitivno shvatio kao 
izvor simbola, ali označio kao »nagon za igru« i stoga 
je nije dalje mogao učiniti upotrebljivom za motiva- 
ciju volje. Da bi dospeo do sadržaja volje, on je pri- 
begao razumu, i time stigao na jednu stranu. Ali on 
se našem problemu nenadno približio kad kaže: »Ona 
moć osećaja mora, dakle, biti uništena pre nego što 
zakon (naime umna volja) može da bude dignut do 
toga. Time, dakle, nije učinjeno da nešto počne što 
još nije bilo. Covek ne može neposredno od osećaja 
preći k mišljenju; on mora učiniti korak nazad, jer 
samo kad je jedna determinacija ponovo poništena 
može da se pojavi protivpoložena. On mora, dakle — 
trenutno biti slobodan od svakoga određenja i proći 
stanje čiste odredljivosti. Dakle, mora se na izvestan 
način vratiti onom negativnom stanju čiste bezodre- 
đenosti u kome se nahodio pre nego što je ma šta 
ostavilo utisak na njegovo čulo. Ali ono stanje bilo 
je sadržajem potpuno prazno, i sada je stvar u tome 
da se jednaka bezodređenost i jednako neograničena 
odredljivost udruže sa što je mogućno većom sadrži- 
nom, jer iz toga stanja treba da neposredno proiziđe 
nešto pozitivno. Određenje koje je ono primilo sen- 
zacijom mora se, dakle, čvrsto držati, jer ono ne srne 
da izgubi realnost; ali u isti mah određenje, ukoliko 
je ono ograničenje, mora biti poništeno, jer treba da 
zauzme mesto neograničena odredljivost.«": 

Ovo teško razumljivo mesto sad se već na osno- 
vu onoga što je ranije kazano može lako razumeti, 
ako samo uvek imamo na umu da je Šiler postojano 
sklon da rešenje traži u umnoj volji. Mora se zami- 
sliti da ovaj momenat ne postoji. Ali tada je ono što 
on kaže potpuno jasno. Korak nazad jeste razluči- 
vanje od suprotnih nagona, odrešivanje i povlačenje 
libida od unutrašnjih i spoljašnjih objekata. Šiler 
ovde svakako ima najpre na umu čulni objekat, jer, 
kao što je već rečeno, kod njega je uvek reč o tome 
da se dospe na stranu umnoga mišljenja, koje je, 


M Loc. cit. p. 104. 

kako se njemu čini, neminovno nužno za određenje 
volje. Ali ipak mu se nameće nužnost da svako odre- 
đenje uništi. Time je implicite dato i odrešenje od 
unutrašnjega objekta, ideje, inače bi bilo nemogućno 
dospeti do potpune besadržajnosti i bezodređenosti, 
dakle do onog prvobitnog stanja nesvesnosti u kome 
još nikakva diskriminatorna svest nije postavila sub- 
jekat i objekat. Time Šiler, kao što je opšte poznato, 
misli na isto ono što sam ja formulisao kao introver- 
siju u nesvesno. 


»Neograničena odredljivost« znači, kao što je po- 
znato, nešto slično kao stanje nesvesnog, u kome sve 
može da dejstvuje na sve bez razlike. Ovo prazno sta- 
nje svesti treba da bude udruženo sa »što je mogućno 
većom sadržinom«. Ova sadržina, kao opreka prazni- 
ni svesti, može biti samo nesvesni sadržaj, jer neka- 
kav drugi sadržaj nije dat. Time je očevidno izraženo 
sjedinjenje nesvesnog i svesnog, i »iz toga stanja tre- 
ba nešto pozitivno« da proiziđe. Ovo pozitivno jeste 
za nas simbolično određenje volje. Za Šilera je to 
jedno »srednje stanje«, kojim nastaje sjedinjenje ose- 
ta i mišljenja. On ga zove »srednje raspoloženje«, 
u kome u isti mah delaju čulnost i um, ali baš zbog 
toga uzajamno poništavaju svoju određivačku silu i 
protivstavljanjem izazivaju negaciju. Poništavanje 
suprotnosti izaziva prazninu, koju mi upravo zovemo 
nesvesno. Ovo stanje, pošto nije suprotnostima odre- 
đeno, pristupačno je svakom određenju. Šiler ga zove 
»estetičko« stanje (Loc. cit. p. 105). Značajno je da 
on pri tome previđa da čulnost i um u ovom stanju 
ne mogu u isti mah da »delaju«, jer, kao što Šiler 
sam kaže, oni su čak poništeni uzajamnom negacijom. 
Ali kako ipak nešto mora da dela, a Šiler nema ni- 
kakvu drugu funkciju na raspolaganju, onda moraju 
za njega ponovo da delaju suprotnosna dvojstva. Nji- 
hova delatnost svakako postoji, ali kako je svest 
»prazna«, ona mora nužnim načinom da bude u ne- 
svesnom.* Međutim, ovaj pojam Šileru nedostaje, i 
zato je on ovde isto što i naša simbolotvorna delat- 


" Kao Sto Siler pravilno kaže, u estetičkom stanju čo- 
vek je nula. Loc. cit. p. 108. 

nost, stvaralačka fantazija. Siler »estetičko stanje« 
definiše kao vezu jedne stvari »sa celinom naših raz- 
ličnih snaga (duševnih moći), a da za pojedinu od 
njih nije određen objekat«. On bi možda bolje uči- 
nio da se, mesto ove nestalne definicije, ovde vratio 
na svoj raniji pojam simbola, jer simbol ima kvalitet 
koji se odnosi na sve psihičke funkcije a da nije od- 
ređen objekat pojedine od njih. Uspeh postizanja 
ovoga srednjega raspoloženja Siler vidi u činjenici 
da je čoveku »sad već od prirode postalo mogućno da 
od sebe načini što hoće — da mu je potpuno vraćena 
sloboda da bude ono što treba da bude«. Kako Siler 
postupa preimućstveno intelektualno i racionalno, on 
pada kao žrtva svoga suda. To već pokazuje izbor iz- 
raza »estetički«. Da je on bio upoznat s indijskom 
literaturom, video bi da iskonska slika, koja njemu 
lebdi pred očima, ima sasvim drugo značenje negoli 
»estetička«. Njegova intuicija našla je nesvestan mo- 
del, koji u našem duhu odavno leži gotov. Ali on ga 
tumači kao »estetički«, iako je sam pre svega ista- 
kao simbolično. Iskonska slika na koju ja mislim jeste 
ono osobeno obrazovanje ideja na Istoku, koje se u 
Indiji zgusnulo u učenje o brahman-atmanu, a u Kini 
našlo svoga predstavnika u Lao-Ceu. Indijsko shva- 
tanje uči oslobođenju od suprotnosti, a pod njima se 
razumevaju sva afektivna stanja i emocionalne ve- 
zanosti za objekat. Oslobođenje sleduje posle povla- 
čenja libida od svih sadržaja, zbog čega nastaje pot- 
puna introversija. Ovaj psihološki proces na veoma 
karakterističan način označuje se kao tapas, što se 
najbolje prevodi izrazom »sedenje na jajima«. Ovaj 
izraz odlično crta stanje besadržajne meditacije, u 
kojoj se libido donekle kao toplina za vreme leža- 
nja privodi sopstvenom sebi. Potpunim odrešenjem 
svih funkcija od objekta nastaje nužnim načinom u 
unutrašnjem biću (u sebi) ekvivalenat objektivnoga 
realiteta, resp. potpuni identitet onoga što je iznutra 
i onoga što je spolja, i taj identitet može se tehnički 
obeležiti kao tat tvam asi (to si ti). Stapanjima samo- 
ga sebe sa vezama prema objektu nastaje identitet 
samoga sebe (atman) sa suštinom sveta (tj. sa veza- 

ma subjektovim prema objektu), tako da se saznaje 
identitet unutrašnjega i spoljašnjega atmana. Pojam 
brahmana samo se malo razlikuje od pojma atmana, 
jer u brahmanu nije explicite dat pojam samoga sebe, 
nego samo jedno tako reći opštije, ne pobliže odred- 
ljivije stanje identiteta onoga što je u subjektu i ono- 
ga što je izvan subjekta. Tapasu u izvesnom smislu 
paralelan pojam jeste joga, i pod tim se ima razu- 
mevati ne toliko stanje meditacije koliko svesna teh- 
nika vaspitanja za tapasno stanje. Joga je metoda po 
kojoj se libido planski »uvlači« i time se oslobađa iz 
veza suprotnosti. Cilj tapasa i joge jeste uspostavlja- 
nje srednjega stanja, iz koga proizlazi ono što stvara 
i što oslobađa. Psihološki rezultat za pojedinca jeste 
dostizanje brahmana, »najviše svetlosti«, ili »anan- 
de« (ananda = milina). To je krajnji cilj vežbanja za 
oslobođenje. Ali je isti proces u isti mah zamišljen i 
kao kosmogonski, jer iz brahman-atmana kao vase- 
ljenske osnove proizlazi celo stvaranje. Kosmogonski 
mit je, kao svaki mit, projekcija nesvesnih procesa. 
Egzistencija ovoga mita dokazuje, dakle, da se u ne- 
svesnom onoga koji se vežba za tapas nahode stvara- 
lački procesi, koji se imaju shvatiti kao nova dote- 
rivanja prema objektu. Siler kaže: »Čim se u čoveku 
pojavi svetlost, nema više nikakve moći izvan njega. 
Čim u njemu nastane tišina, stišava se i oluja u sve- 
miru, i borba snaga u prirodi smiruje se između gra- 
nica koje ostaju. Otuda nije nikakvo čudo ako pra- 
stara poezija o tom velikom događaju u unutrašnjem 
biću čovekovu govori kao o revoluciji u spoljašnjem 
svetu«, itd.“ Jogom se veze sa objektom introver- 
tuju i oduzimanjem vrednosti spuštaju u nesvesno, 
gde, kao što je gore predstavljeno, mogu da uđu u 
nove asocijacije sa drugim nesvesnim sadržajima i 
stoga, kad se izvrši tapasno vežbanje, promenjene po- 
novo prilaze objektu. Promenom veze sa objektom 
objekat je dobio novo lice. On je kao novostvoren; 
otuda je kosmogonski mit odličan simbol za rezultat 
tapasnog vežbanja. U indijskom religioznom vežba- 
nju, koje tako reći vrši samo introversiju, novo pri- 


M Loc. cit. p. 135. 


128 


lagođivanje objektu, razume se, nema nikakav zna- 
čaj, nego ostaje kao nesvesno projiciran kosmogon- 
ski poučni mit, a da ne dolazi do praktičnog preuobli- 
čavanja. U tome indijski religiozni stav stoji tako 
reći u dijametralnoj suprotnosti prema zapadnjačko- 
-hrišcanskom stavu, jer hrišćanski princip ljubavi 
vrši ekstraversiju i bezuslovno potrebuje spoljašnji 
objekat. Prvi princip dobiva zato bogatstvo saznanja, 
drugi izobilje dela. 

U pojmu brahmana sadržan je i pojam »ritam« 
(pravi put), svetski poredak. U brahmanu, kao stva- 
ralačkoj suštini sveta i svetskoj osnovi, dolaze stvari 
na pravi put, jer u njemu su one večno razrešene i 
novostvorene; iz brahmana sleduje sav razvitak na 
uređenom putu. Pojam ritama vodi nas pojmu Tao u 
hao-Cea. Tako je »pravi put, zakonito upravljanje, 
srednji put između suprotnosti, oslobođen od njih, a 
ipak ih u sebi ujedinjuje. Smisao života sastoji se u 
tome što se hodi tim putem srednjega a da se nikada 
ne upada u suprotnosti. Ekstatični momenat sasvim 
nedostaje u Lao-Cea; on je zamenjen nadmoćnom fi- 
losofskom  jasnošću, intelektualnom i intuitivnom 
mudrošću, koja nije zamućena nikakvom mističkom 
maglom, i koja predstavlja baš ono što je najdostižni- 
je u duhovnoj nadmoćnosti, pa je zato u tolikoj meri 
lišena haotičnog da se od nesređenosti ovoga stvar- 
noga sveta udaljuje u zvezdane daljine. Ona pripi- 
tomljuje sve divlje, ali ga ne dohvata čisteći ga i ne 
preuobličava ga u više. 


Moglo bi se lako prigovoriti da je analogija Ši- 
lerovih misli s ovim prividno dalekim idejama i su- 
više nategnuta. Ali ne srne se prevideti da su se usko- 
ro posle Šilera baš iste ideje moćno probile u geniju 
Šopenhauerovu, i da su se sa zapadnjačkim german- 
skim duhom najintimnije povezale, tako da otada pa 
sve dosad ne iščezavaju više iz njega. Po mome mi- 
šljenju, malo ima značaja to što je latinski prevod 
Upanišada od Anketija di Perona (Anquetil du Per- 
ron) (1802) bio pristupačan Šopenhaueru, dok Šiler 
svakako nema nikakve svesne veze, prema vestima 
koje su u njegovo doba bile još veoma oskudne. U 


9 Jung, Odabrana dela, V 129 


svom praktičkom iskustvu dovoljno sam se uverio da 
ne treba direktnih posredovanja da se proizvedu 
takve srodnosti. Vidimo čak nešto sasvim slično u 
osnovnim pogledima Majstora Ekeharta (Meister 
Eckehart), a delimično i u osnovnim pogledima Kan- 
tovim, koji imaju sasvim čudnu sličnost s idejama 
Upanišada, mada nisu ni najmanje, neposredno ili 
posredno, iskusili njihov uticaj. Dešava se isto kao 
sa svima mitovima i simbolima, koji u svima kuto- 
vima zemlje mogu autohtono da nastanu pa su ipak 
istovetni, jer proizlaze baš iz istog i svugde raširenog 
ljudskog nesvesnog, čiji su sadržaji beskrajno manje 
različni negoli rase i jedinke. 


Smatram za potrebno i to da povučem paralelu 
između Šilerovih misli i misli Istoka, da se, naime, 
Silerove ideje oslobode uskoga ruha estetizma." Este- 
tizam je nesposoban da reši suviše ozbiljni i teški za- 
datak vaspitanja čovekova, jer on svagda već pretpo- 
stavlja ono što bi baš trebalo da proizvede, naime 
sposobnost ljubavi prema lepoti. On upravo ometa 
produbljivanje problema, jer svagda otklanja po- 
gled od ružnog, rđavog i teškog, i teži za uživanjem, 
iako plemenitim. Stoga estetizmu i nedostaje svaka 
snaga za moralno motivisanje, jer je on u najdubljoj 
suštini ipak samo preimjeni hedonizam. Šiler se, do- 
duše, trudi da donese neuslovljen moralan motiv, ali 
mu dokazivanje u tome ipak ne polazi za rukom, jer 
je njemu, baš zbog estetičkoga stava, nemogućno da 
vidi do kakvih konsekvencija vodi priznanje druge 
strane ljudske prirode. Sukob koji time nastaje znači, 
naime, takvu zabunu i takav bol za čoveka da on 
gledanjem lepote u najboljem slučaju može ponovo 
da potisne suprotnost, a da je se ipak ne oslobodi, 
čime je — u najboljem slučaju — ponovo uspostav- 
ljeno staro stanje. Da se čoveku pomogne da iziđe iz 
toga sukoba, potreban je drugi stav negoli estetički. 
To baš pokazuje paralela s idejama Istoka. Indijska 


= Upotrebljavam reč »estetizam« kao skraćen izraz za 
»estetički pogled na svet«. Otuda ne mislim na onaj esteti- 
zam sa rđavim prizvukom estetiziranja i igranja s unošenjem 
svojih osećanja, što bi se možda moglo obeležiti kao estetizam. 

filosofija religije shvatila je taj problem u svoj nje- 
govoj dubini i pokazala koja je kategorija sredstava 
potrebna da se omogući rešenje sukoba. Čovek potre- 
buje za to najviše moralno naprezanje, najveće samo- 
poricanje i požrtvovan je, najvišu religioznu ozbilj- 
nost, pravu svetost. Kao što je poznato, Šoperihauer 
je, pored svega priznanja estetičkog, baš tu stranu 
problema najjasnije istakao. Razume se, nikako se ne 
smemo prevariti misleći da su reči »estetički«, »lepo- 
ta« itd. zvučale Sileru isto onako kao nama. Ja zaista 
ne preterujem kad tvrdim da je »lepota« za Silera 
bila religiozan ideal. Lepota je bila njegova religija. 
Njegovo »estetičko raspoloženje« moglo bi se isto 
tako dobro prevesti izrazom »religiozna pobožnost«. 
Ali je Silerova intuicija, ne iskazujući nešto takvo i 
ne obeležavajući jezgro svog problema explicite kao 
religiozno, došla do religioznoga problema, razume se 
do religioznog problema primitivca, o kojem on u 
svom ispitivanju čak prilično opširno raspravlja, ne 
provodeći tu liniju do kraja. Značajno je da u daljem 
toku njegovih razmišljanja pitanje »nagona za igru« 
dolazi sasvim u pozadinu, u prilog pojma estetičkoga 
raspoloženja, koje kao da postiže gotovo mističku 
vrednost. Mislim da to nije slučajno, nego se osniva 
na određenom razlogu. Cesto se baš najbolje i naj- 
dublje misli jednoga dela najupornije protive jasnom 
poimanju i formulisanju, ako bi na različnim mesti- 
ma i bile nagoveštene i otuda zapravo dovoljno 
spremne da svoju sintezu omoguće do jasna izraza. 
Čini mi se kao da se i ovde pojavljuje takva teško- 
ća. Za pojam »estetičkoga raspoloženja« kao srednje- 
ga stvaralačkoga stanja Šiler sam prinosi misli na 
osnovu kojih se lako može upoznati dubina i ozbilj- 
nost toga problema. S druge strane, on je isto tako 
jasno video »nagon za igru« kao onu traženu sred- 
nju delatnost. Ne može se poricati da ova oba poima- 
nja stoje jedno prema drugom u izvesnoj suprotno- 
sti, jer igra i ozbiljnost teško hoće da se podnose. 
Ozbiljnost sleduje posle dubokog unutrašnjeg prisi- 
ljavan ja, a igra je njegov spoljašnji izraz, njegov 
aspekat okrenut svesti. Nije reč, razume se, o nekom 

hotenju igre, nego o tome da je čovek prinuđen na 
igru, o tome da se fantazija ispoljava u igri unutra- 
šnjom primoranošću, bez pritiska okolnosti, a i bez 
pritiska volje. To je ozbiljna igra." Pa ipak je to igra, 
posmatrana spol ja, od svesti, tj. sa stanovišta kolek- 
tivnoga suda. Ali to je igra iz unutrašnje prinuđeno- 
sti. To je dvoznačna osobina, i ona je vezana za sve 
stvaralačko. Ako igra protiče u samoj sebi, ne pro- 
izvodeći nešto trajno i živo, onda je to samo igra, a u 
drugom slučaju to se zove stvaralački rad. Iz igrač- 
koga kretanja činilaca, čije veze isprva nisu čvrste, 
nastaju grupisanja koja posmatralački i kritički inte- 
lekat tek naknadno procenjuje. Za proizvođenje no- 
vog ne stara se intelekat, nego nagon za igru iz unu- 
trašnje primoranosti. Stvaralački duh igra se objek- 
tima koje voli. Otuda se svaka stvaralačka delatnost 
čije mogućnosti ostaju skrivene gomili lako može 
smatrati kao igrarija. Ima odista vrlo malo stvara- 
lačkih ljudi kojima se nije zameralo zbog igrarije. 
Kad je u pitanju genijalni čovek kakav je bio Šiler, 
doista smo skloni da uvažimo ta gledišta. Ali sam ge- 
nijalan čovek želi da prevaziđe izuzetnoga čoveka i 
svoju vrstu i da stigne do opštijega čoveka, da i nje- 
mu dopadne unapređivanje i oslobođavanje, čemu se 
stvaralac ionako već iz najjače unutrašnje primora- 
nosti nikako ne može da ukloni. Ali mogućnost pro- 
širenja takva gledišta na vaspitanje čoveka uopšte 
nije unapred zajemčena, ili se bar čini da to nije. 


Za rešenje toga pitanja moramo se, kao uvek u 
ovakvim slučajevima, pozivati na svedočanstva isto- 
rije ljudskoga duha. Zato je potrebno da sebi još je- 
dared predstavimo s koje osnove treba polaziti pri 
obdelavanju toga pitanja: videli smo da Siler zahte- 
va razrešivanje suprotnosti sve do potpune praznine 


»« Upor. uz ovo Uber die _ notivendigen Grenzen beim 
Gebrauch schoner Formen, p. 195. »Zato, naime, što se u 
estetički prefinjenog čoveka uobrazilja i u svojoj slobodnoj 
igri upravlja prema zakonima, i što se čulu sviđa da ne uživa 
bez pristanka uma, lako se zahteva od uma uzvratna usluga, 
da se u zbilji svoga zakonodavstva upravlja prema interesi- 
ma uobrazilje, i ne zapoveda volji bez pristanka čulnih na- 


gona.« 

svesti, u kojoj, dakle, ni na koji način ne igraju ulo- 
gu ni oseti, ni osećanja, ni misli. Takvo traženo stanje 
jeste, dakle, stanje nediferencirane svesti, ili svesti 
u kojoj su depotenciranjem energičkih vrednosti svi 
sadržaji izgubili svoju različitost. Ali stvarna svest je 
mogućna samo onde gde vrednosti izazivaju neku raz- 
lučljivost sadržaja. Gde razlučijivost nedostaje, tu ne 
može biti nikakve stvarne svesti. Zbog toga takvo sta- 
nje smemo obeležiti kao »nesvesno«, iako postoji mo- 
gućnost svesti u svako doba. Reč je, dakle, o »abais- 
sement du niveau  mental« (Žane—Janet) artifici- 
jelne prirode, otuda i o sličnosti s jogom i stanjima 
hipnotičkoga »engourdissement«-a. Koliko ja znam, 
Šiler se nigde nije izražavao o tome kako on zapra- 
vo zamišlja tehniku — da se poslužim tom reč ju — 
za proizvođenje estetičkoga raspoloženja. Primer 
s Junonom Ludovizi, koji on mimogred daje u svo- 
jim pismima,” pokazuje nam stanje »estetičke po- 
božnosti«, i njen karakter sastoji se u potpunoj pre- 
danosti i uosećanju u objekat posmatranja. Ali može 
se opaziti da u stanju ove pobožnosti nedostaje ka- 
rakteristika besadržajnosti i bezodređenosti. Među- 
tim, ovaj primer, zajedno sa još drugim mestima, 
ipak pokazuje da Šileru lebdi pred očima ideja »po- 
božnosti«.* Time ponovo zahvatamo u oblast reli- 
gioznih fenomena; ali u isti mah otvara nam se i iz- 
gled na stvarnu mogućnost proširenja takvih gledišta 
na opštega čoveka. Stanje religiozne pobožnosti jeste 
kolektivni fenomen, koji nije vezan za individualnu 
obdarenost. 


Ali ima još više mogućnosti. Već smo videli da 
se praznina svesti, resp. nesvesno stanje izaziva spu- 
štanjem libida u nesvesno. U nesvesnom leže sprem- 
ni relativno naglašeni sadržaji, naime kompleksi se- 
ćanja individualne prošlosti, pre svega roditeljski 
kompleks, koji je istovetan s kompleksom detinjstva. 
Pobožnošću, dakle spuštanjem libida u nesvesno, re- 


" Loc. cit. p. 81. 


* Loc. cit. p. 81: »jer ženski bog iziskuje naše obožava- 
nje«, itd. 

aktiviše se kompleks detinjstva, čime se ponovo oživ- 
ljuju reminiscencije detinjstva, tj. pre svega veze sa 
roditeljima. Fantazije koje proizlaze iz te reaktiva- 
cije daju povoda za nastajanje očinskih i materin- 
skih božanstava, kao i za buđenje religioznih detinj- 
skih veza sa Bogom i detinjskih osećanja koja tome 
odgovaraju. Značajno je da simboli roditelja postaju 
svesni, a nikako slike stvarnih roditelja; tu činjeni- 
cu Frojd objašnjava potiskivanjem slike roditelja iz 
incestnih opiranja. Ja se slažem s tim objašnjejem, 
ali mislim da ono nije iscrpno, jer previda izvanred- 
ni smisao ove simbolične zamene.  Simbolizovanje u 
slici Boga znači snažno uzdizanje nad konkretizam, 
nad čulnost reminiscencije, jer se regresija prihva- 
tanjem »simbola« kao stvarnoga simbola uskoro 
preobražava u progresiju, dok bi ostala regresija da 
je takozvani simbol definitivno bio objašnjen samo 
kao znak za stvarne roditelje i time bio lišen svoga 
samostalnoga karaktera.“ Stvarnim usvajanjem sim- 
bola došlo je čovečanstvo do svojih bogova, tj. do 
činjenice misli koja je čoveka napravila gospodarem 
zemlje. Pobožnost je, kao što i Šiler pravilno shvata, 
regresivno kretanje libida ka nesvesnom, poniranje 
u izvor početka. Iz toga se kao slika počinjanja pro- 
gresivnoga kretanja simbola, koji predstavlja obu- 
hvatnu rezultantu svih nesvesnih činilaca, izdiže 
»živi lika, kako Šiler zove simbol, slika Boga, kao 
što to pokazuje istorija. Otuda zaista nije nikakav 
slučaj što je naš pisac baš božju sliku, Junonu Ludo- 
vizi, odabrao kao paradigmu. U Getea_ od tronošca 
majki lete nebu pod oblake božanski likovi Parida i 
Helene, s jedne strane podmlađeni roditeljski par, a 
s druge strane simbol unutrašnjega procesa sjedinja- 
vanja, za kojim i Faust strasno žudi kao za najvišim 
unutrašnjim pomirenjem, što jasno pokazuje sledeća 
scena, a što isto tako jasno proizlazi iz daljega toka 
drugoga dela. Kao što možemo da vidimo baš na pri- 
meru Fausta, vizija simbola znači ukazivanje na dalji 


* Ovu tačku opširno sam  pretresao u svojoj knjizi 
Wandl. und Symb. der Libido. 

tok života, primamljivanje libida ka još jednom da- 
ljem cilju, ali koji otada neugasno dejstvuje u njemu, 
tako da njegov život, kao plamen koji se raspalio, ne- 
prestano i dalje hodi ka dalekim ciljevima. To je ta- 
kođe specifični životvorni značaj simbola. To je ta- 
kođe vrednost i smisao religioznoga simbola. Razu- 
me se, ne mislim time na dogmatički ukočene, mrtve 
simbole, nego na simbole koji se izvijaju iz stvaralač- 
ke nesvesti života čoveka. Golemi značaj takvih sim- 
bola može zapravo poricati samo onaj koji misli da 
istorija sveta počinje današnjim danom. Trebalo bi 
da bude izlišno govoriti o značaju simbola, ali, na 
žalost, stvar ne stoji tako, jer duh našega vremena 
misli da je izdignut čak iznad svoje vlastite psiholo- 
gije. Moralno-higijensko stanovište našega vremena 
hoće, prirodno, da uvek zna je li takva stvar štetna 
ili korisna, pravilna ili nepravilna. Istinska psiholo- 
gija ne može se starati za to; njoj je dovoljno da 
sazna kakve su stvari po sebi i za sebe. 


Stvaranje simbola, koje proizlazi iz stanja po- 
božnosti, jeste opet jedan od onih religioznih kolek- 
tivnih fenomena koji nisu vezani za individualnu 
obdarenost. Prema tome, i u ovoj tački smemo da 
pretpostavimo mogućnost proširenja  diskutovanih 
gledišta na opštega čoveka. Time mislim da sam do- 
voljno prikazao bar teorijsku mogućnost Silerovih 
gledišta za opštu ljudsku psihologiju. Radi potpuno- 
sti i jasnosti hoću još da ovde dodam da se odavno 
bavim pitanjem veze svesti i svesnoga upravljanja 
životom sa simbolom. Pri tome sam došao do zaključ- 
ka da se simbolu, s obzirom na njegov veliki značaj 
kao reprezentantu nesvesnog, mora pripisivati ne 
mala vrednost. Već iz svakodnevnoga iskustva u po- 
stupanju s nervoznim bolesnicima znamo kako izvr- 
stan praktički značaj imaju nesvesne interferencije. 
Sto je veća disocijacija, tj. udaljivanje svesnoga sta- 
va od individualnih i kolektivnih sadržaja nesvesnog, 
utoliko su veća i štetna, čak i opasna, ometanja ili 
pojačavanja sadržaja svesti nesvesnim. Dakle, s obzi- 
rom na praktičke okolnosti, simbolu se doista mora 
pripisivati znatna vrednost. Ah ako simbolu pridaje- 

mo vrednost, svejedno da li veliku ili malenu, time 
on dobiva svesnu motivsku vrednost, tj. biva opažan, 
i time se njegovoj nesvesnoj libidnoj opsednutosti 
daje prilika za razvitak u svesnom upravljanju ži- 
votom. Time je — po mome mišljenju — dobivena 
ne baš neznatna praktička korist; naime saradnja ne- 
svesnog, njegovo slivanje sa svesnim psihičkim na- 
porom, i time izdvajanje ometačkih uticaja nesve- 
snog. Ovu zajedničku funkciju, vezu sa simbolom, 
obeležio sam kao  transcendentnu funkciju. Na ovom 
mestu ne mogu uzeti kao svoj zadatak da ovaj pro- 
blem provedem do potpunoga razjašnjenja. Za taj 
posao bezuslovno je potrebno da iznesem sve one ma- 
terijalije koje se pojavljuju kao rezultati nesvesne 
delatnosti. U dosadašnjoj stručnoj literaturi opisane 
fantazije ne daju nikakvu sliku o simboličnim stva- 
ralaštvima o kojima je ovde reč. Ali za te fantazije 
ima u lepoj književnosti mnogo primera, no oni, da- 
bome, nisu »čisto« posmatrani i predstavljeni, nego 
su prošli kroz intenzivnu »estetičku« obradu. Među 
ovim primerima hoću pre svega da istaknem dva dela 
Mojrinkova (Mevrink): Der Golem i Das grune Ge- 
sicht. Obradu te strane problema moram sačuvati za 
docnije izučavanje. 


S ovim izvođenjima o srednjem stanju mi smo, 
iako nas je na to podstakao Siler, izišli daleko izvan 
njegovih shvatanja. Mada je oštro i duboko dohvatio 
suprotnosti u ljudskoj prirodi, on je pokušaj rešenja 
ostavio na početnom stepenu. Cini se da je za to kriv 
termin »estetičko raspoloženje«. Siler, naime, tako 
reći identifikuje »estetičko raspoloženje« s lepim, 
koje dušu prenosi u to raspoloženje« On time ne 
obuhvata samo uzrok i dejstvo nego i stanju »bez- 
određenosti«, sasvim suprotno svojim vlastitim defi- 
nicijama, daje jednoznačnu određenost na taj način 
što ga izjednačuje s lepim. Time je i funkciji posre- 
dovanja unapred oduzeta oštrina, jer ona kao lepota 
čini da neometano štetuje ružnoća, o kojoj je ipak 
takođe reč. Siler kao »estetičku osobinu« jedne stva- 

ri definiše to što se ona odnosi »na celinu naših raz- 
ličnih snaga«. Prema tome, dakle, »lepo« i »estetič- 
ko« ne mogu da se poklapaju, jer su naše različne 
snage i estetički različne, lepe i ružne, i samo nepo- 
pravljiv idealist i optimist mogao bi izmišljati da je 
»celina« ljudske prirode baš »lepa«. Ona je, štaviše, 
ako čovek hoće da bude pravičan, prosto stvarna i 
ima svoje svetle i tamne strane. Zbir svih boja je siv, 
svetao na tamnoj, taman na svetioj pozadini. 


Iz te pojmovne negotovosti i nedovoljnosti obja- 
šnjava se i okolnost što potpuno ostaje u tami pita- 
nje kako se može uspostaviti ovo posredovno stanje. 
Ima mnogobrojnih mesta iz kojih nedvoznačno pro- 
izlazi da baš »uživanje prave lepote« izaziva srednje 
stanje. Tako Šiler kaže: »Što našim čulima u nepo- 
srednom osećaju laska, to našu meku i pokretljivu 
dušu otvara svakom utisku, ali nas i u istom ste- 
penu čini manje sposobnima za napor. Što naše mi- 
slene snage napreže i što ih poziva k opštim pojmo- 
vima, to daje snage našem duhu za svaku vrstu otpo- 
ra, ali ga i u istom odnosu čini okorelim, i oduzima 
nam prijemijivosti isto toliko koliko nam pomaže da 
dođemo do veće samostalnosti. Baš zato i jedno i dru- 
go dovodi naposletku nužno do iscrpljenja«, itd. »Ako 
smo se, naprotiv, predali uživanju prave lepote, onda 
smo u takvom trenutku u jednakom stepenu majstori 
svojih trpnih i delatnih snaga i s jednakom lakoćom 
obraćaćemo se ozbiljnosti i igri, mirovanju i kreta- 
nju, popustljivosti i otporu, apstraktnom mišljenju i 
posmatranju.« 


Ovo prikazivanje stoji u oštroj suprotnosti pre- 
ma ranije postavljenim određenjima »estetičkoga sta- 
nja«, u kome čovek treba da bude nula, bez određe- 
nja, dok je ipak ovde baš u najvećoj meri određen 
lepotom (»predan« lepoti). Ne vredi truda da idemo 
dalje za tim pitanjem u Šilera. On je ovde dospeo do 
granice samoga sebe i svoga vremena, koju mu je 
bilo nemogućno preći, jer svugde je naišao na nevid- 
ljivoga »najružnijega čoveka«, čije je otkrivenje bilo 
sačuvano za naše vreme i za Ničea. 

Siler bi hteo da čulno biće učini umnim time što 
ga pre toga pravi estetičkim, kao što on sam kaže.“ 
Mora se izmeniti priroda čulnoga čoveka," kaže on, 
fizički život mora se »podvrći formi«, on mora »svo- 
je fizičko određenje da izvede prema zakonima lepo- 
te«,"* osna ravnodušnom polju fizičkoga života mora 
čovek da otpočne svoj moralni život«,““ on mora »još 
u okviru svojih čulnih ograda da otpočne svoju umnu 
slobodu«, »već svojim naklonostima mora da namet- 
ne zakon svoje volje«, »mora se naučiti da plemeni- 
tije »žudi«.: 

»Mora«, o kome naš pisac govori, jeste dobro 
poznato »treba«, koje se priziva svagda kad se ne vidi 
nikakav drugi put. I tu nailazimo na neizbežne gra- 
nice. Bilo bi nepravično od pojedinačnoga duha, ma 
koliko on bio velik, očekivati savlađivanje ovoga gi- 
gantskoga problema, problema koji mogu resiti samo 
vremena i narodi, a i ovi ne svesno, nego samo sud- 
binom. 


Veličina Silerove misli leži u psihološkom po- 
smatranju i u intuitivnom poimanju posmatranoga. 
Osim toga, želim da navedem još jednu od njegovih 
misli, koja u velikoj meri zaslužuje da bude istak- 
nuta. Već smo videli da je srednje stanje karakte- 
risano proizvođenjem »pozitivnoga«, naime simbola. 
Simbol u svojoj prirodi udružuje ono što je suprotno, 
pa tako udružuje i suprotnost realno-irealno, jer je 
on s jedne strane psihološki realitet ili stvarnost 
(zbog svoga delovanja), a s druge strane ne odgova- 
ra nikakvom fizičkom realitetu. On je činjenica, a 
ipak privid. Tu okolnost Siler jasno ističe,“ da bi na 
to nadovezao apologiju privida, koji je u svakom po- 
gledu značajan. 


vi Loc. cit. p. 118. 
«2 Loc. cit. p. 120. 
»3 Loc. cit. p. 121. 

Loc. cit. p. 123. 
« Loc. cit. p. 124. 
KC Loc. cit. p. 111. 

»Najveća glupost i najviši razum imaju izvestan 
afinitet jedno prema drugome u tome što oboje traže 
samo realno, a za čisti privid sasvim su neosetljivi. 
Samo time što je objekat neposredno prisutan u ču- 
lima biva glupost istrgnuta iz svoga mira, i samo 
time što se njeni pojmovi svode na činjenice iskustva 
biva razum doveden u stanje mira; jednom rečju, 
glupost se ne može izdići iznad stvarnosti, a razum 
ne može ostati ispod istine. Ukoliko su, dakle, po- 
treba realiteta i naklonjenost ka stvarnom čiste po- 
sledice nedostatka, utoliko su ravnodušnost prema 
realitetu i interesovanje za privid pravo proširenje 
čoveštva i presudan korak ka kulturi." 


Kad sam malopre govorio o dodeljivanju vred- 
nosti simbolu, ukazao sam na praktičku korist što je 
ima ovrednošćivanje nesvesnog: nesvesno ometanje 
svesnih funkcija isključujemo na taj način što ne- 
svesno unapred unosimo u račun uzimanjem simbola 
u obzir. Nesvesno, kao što je poznato, kad nije reali- 
zovano, uvek radi na tome da nad svim raširi lažan 
privid: ono nam se uvek pojavljuje na objektima, jer 
sve nesvesno je projicirano. Ako, dakle, nesvesno 
možemo da pojmimo kao takvo, onda od objekta 
otkidamo lažni privid, što istini može samo da ide u 
prilog. Siler kaže: »Ovo ljudsko pravo vladanja vrši 
on (čovek) u umetnosti privida, i što oštrije odvaja 
moje i tvoje jedno od drugoga, što brižljivije rastav- 
lja lik od suštine, i što više ume da liku da samostal- 
nosti, utoliko će više ne samo proširivati oblast lepo- 
te nego čak očuvati granice istine; jer on privid ne 
može očistiti od stvarnosti, a da u isti mah ne oslo- 
bodi stvarnost od privida.«“* »Teženje za samostalnim 
prividom iziskuje i apstrakcione moći, i slobode srca, 
i energije volje više nego što je čoveku potrebno da 
se ograniči na realitet, i on mora da ovaj drugi već 
ima za sobom ako hoće da stigne do onoga.«=" 


«' Loc. cit. p. 142. 
«s Loc cit. p. 146. 
* Loc. cit. p. 151. 

2. RASPRAVA O NAIVNOM I SENTIMENTALNOM 
PESNISTVU 


Jedno vreme činilo mi se kao da bi Šilerova po- 
dela pesnika na naivne i sentimentalne" bila podela 
prema gledištima koja bi se slagala s onima koja su 
ovde izložena. Ali sam posle zrela razmišljanja do- 
šao do zaključka da stvar ne stoji tako. Šilerova de- 
finicija je prosta: Naivni pesnik je priroda, sentimen- 
talni je traži. Ova prosta formula je zavodljiva uto- 
liko ukoliko postavlja dve različne vrste veza sa 
objektom. Otuda bi se najverovatnije moglo reći: 
onaj koji prirodu traži ili želi kao objekat nema je, 
on bi, prema tome, bio introvertni; i obrnuto, onaj 
koji je već sam priroda, dakle, stoji u najprisnijoj 
vezi sa objektom, bio bi ekstravertni. Ali takva, malo 
nasilna interpretacija imala bi malo veze sa Šilero- 
vim gledištem. Njegova podela na naivno i senti- 
mentalno jeste podela koja se, u suprotnosti prema 
našoj podeli tipova, ne bavi upravo individualnim 
mentalitetom pesnika, nego karakterom njegove 
stvaralačke delatnosti, resp. njegova produkta. Isti 
pesnik može u jednoj pesmi da bude sentimentalan, 
a u drugoj naivan. Homer je, doduše, svugde naivan, 
ali koliki od novijih nisu najvećim delom sentimen- 
talni? Šiler je očevidno osećao ovu teškoću i stoga je 
rekao da je pesnik uslovijen svojim vremenom, ne 
kao jedinka, nego kao pesnik. Tako on kaže: »Svi pe- 
snici koji to stvarno jesu pripadaće, već prema tome 
kakvo je vreme u kome cvetaju ili slučajne okolno- 
sti koje utiču na njihovo opšte obrazovanje i njiho- 
vo prolazno duševno raspoloženje, ili naivnima ili 
sentimentalnima.« Prema tome, reč je i u Šilera ne 
o fundamentalnim tipovima, nego više o izvesnim ka- 
rakterističnostima ili osobinama pojedinih produka- 
ta. Otuda je odmah jasno da introvertan pesnik može 
prigodice pevati ne samo naivno nego i sentimental- 
no. Time nikako ne dolazi u obzir ni identitet naiv- 
nog i sentimentalnog s ekstravertnim, s jedne, i s in- 


1e Schiller, Vber naive und sentimentalische Dichtung. 

trovertnim, s druge strane, ukoliko dolaze u pitanje 
tipovi. Ali stvar stoji drukčije ako je reč o tipskim 
mehanizmima. 


a) Naivni stav 


Najpre ću izložiti definiciju koju je Siler dao o 
tome stavu. Već je pomenuto da je naivni »priroda«. 
On »sleduje prostoj prirodi i osetu i ograničava se 
samo na podražavanje stvarnosti«.“ »U naivnim pri- 
kazivanjima mi se veselimo živoj prisutnosti objekta 
u našoj uobrazilji.«: »Naivno pesništvo je dar pri- 
rode. Ono je srećan hitac; ne potrebu je nikakvu po- 
pravku ako uspe, niti je mogućno da se popravi ako 
promaši« (Loc. cit. p. 3083). »Svojom prirodom mora 
naivni genije sve da čini, svojom slobodom može 
malo; i on će svoj pojam ispuniti čim priroda u nje- 
mu počne dejstvovati po unutrašnjoj nužnosti.«": 
Naivno pesništvo »jeste dete života i ono vodi natrag 
u život.« Naivni genije sasvim zavisi od »iskustva«, 
od sveta koji ga »neposredno dodiruje«. On potrebu- 
je »pomoć spolja«." Naivnom pesniku može »obična 
priroda« njegove okoline »postati opasna«, jer »pri- 
jemi jivost je uvek više ili manje zavisna od spolja- 
šnjega utiska, i samo postojana živost produktivne 
moći, koja se od ljudske prirode ne može očekivati, 
mogla bi sprečiti da gradivo ponekad ne utiče na 
šlepu prijemljivost. Ali koliko god je puta to slučaj, 
od jednog pesničkog osećanja postaje  običnoć." 
»Naivni genije pušta da priroda u njemu neograniče- 
no upravlja.«" Iz ovoga određenja pojma naročito je 
očevidna zavisnost _ naivnoga od objekta. Njegova 
veza sa objektom ima karakter primoravan ja, jer on 
objekat introjikuje, tj. nesvesno se s njime identi- 


71 Loc. cit. p. 248. 
72 Loc. cit. p. 250. 
'3 Loc. cit. p. 304. 
7* Loc. cit. p. 303. 
75 Loc. cit. p. 305. 
7« Loc. cit. p. 307 s. 
77 Loc. cit. p. 314. 

fikuje ili je tako reći a priori s njime identičan. Levi- 
-Bril tu vezu sa objektom obeležava kao »participa- 
tion mystique«."*" Ovaj identitet uvek se stavlja iznad 
analogije između objekta i nesvesna sadržaja. Može 
se reći i ovo: identitet se ostvaruje projekcijom ne- 
svesne  analogijske asocijacije na objekat. Takav 
identitet uvek ima karakter primoravanja, jer je reč 
o izvesnoj libidnoj sumi, koja, kao svaki libidni kvan- 
titet koji deluje iz nesvesnog, ima, s obzirom na sve- 
sno, karakter prisilnosti, tj. ona svesti nije disponi- 
bilna. Otada je čovek naivna stava u velikoj meri 
uslovljen objektom, objekat tako reći samostalno vrši 
u njemu svoje dejstvo, on se samo u njemu ispunju- 
je, jer sam postaje identičan s objektom. Time on u 
neku ruku daje objektu svoju ekspresivnu funkciju i 
na taj način ga predstavlja, ne time što ga pred- 
stavlja aktivno ili namerno, nego se objekat pred- 
stavlja u njemu. On je sam priroda, priroda stvara u 
njemu produkat. On pušta da priroda u njemu neo- 
graničeno upravlja. Objektu pripada prvenstvo. Uto- 
liko je naivni stav ekstravertan. 


b) Sentimentalni stav 


Već smo pomenuli da sentimentalni pesnik traži 
prirodu. On »reflektuje o utisku što ga ostavljaju u 
njemu suprotnosti, i samo na toj refleksiji osnovano 
je ganuće u koje on sam biva doveden i u koje do- 
vodi nas. Predmet se ovde vezuje za jednu ideju, i 
samo na toj vezi počiva njegova pesnička snaga«." 
On »uvek ima posla sa dvema antagonističkim pred- 
stavama i osećajima, sa stvarnošću kao granicom, i 
sa svojom idejom kao beskrajnim, i pomešano ose- 
ćanje koje on izaziva uvek će biti dokaz toga dvo- 
strukoga vrela«." »Sentimentalno raspoloženje je re- 
zultat nastojavanja da se, i pod uslovima refleksije, 


Les fonctions mentales dans les societes infirieures. 
1» Loc. cit. p. 249. 
«o Loc. cit. p. 250. 

uspostavi naivni osećaj, po sadržaju. »Sentimen- 
talno pesništvo je produkat samotovanja.«=: »Senti- 
mentalni genije izložen je opasnosti da, iznad nasto- 
javanja, od nje (ljudske prirode) ukloni sve ograde, 
sasvim uništi ljudsku prirodu, i da se ne samo, što 
ona sme i treba, iznad svake određene i ograničene 
stvarnosti uzdigne do apsolutne mogućnosti — ili da 
je ideališe, nego da prevaziđe još i samu mogućnost 
— ili da sanjari«  »Sentimentalni genije ostavlja 
stvarnost da bi se uspeo do ideja i slobodnom samo- 
stalnošću savlađivao svoje gradivo« (Loc. cit. p. 314.). 

Lako je videti da je sentimentalni pesnik, u su- 
protnosti prema naivnom, obeležen refleksivnim i 
apstraktivnim stavom prema objektu. On »reflektuje 
o objektu« time što se od objekta »povukao«. On je, 
dakle, tako reći a priori odvojen od objekta kad po- 
činje njegova produkcija; ne dejstvuje objekat u nje- 
mu, nego dejstvuje on sam. Ali ne dejstvuje u samom 
sebi, nego iznad objekta. On je različan od objekta, 
a ne istovetan s njim; on teži da postavi svoju vezu 
sa njim, da svoje »gradivo savlada«. Iz ove njegove 
rastavijenosti od objekta proizlazi utisak  dvojstva 
koji je Siler istakao, jer sentimentalni pesnik crpe 
iz dva izvora, iz objekta, resp. iz opažanja toga 
objekta, i iz samoga sebe. Spoljašnji utisak objekta 
nije njemu nešto neuslovljeno, nego materijal koji on 
obdelava prema merilu svoga vlastitoga sadržaja. 
Otuda on stoji nad objektom, pa ipak ima neku vezu 
sa njim, ali ne vezu prijemljivosti, nego on po naho- 
đenju daje objektu vrednost ili osobinu. Njegov stav 
je, dakle, stav introvertnoga. 

Međutim, karakteristikom ovih dvaju stavova 
kao introvertnog i ekstravertnog nismo iscrpli Sile- 
rovu misao. Oba naša mehanizma znače samo osnov- 
ne fenomene prilično opšte prirode, koji veoma ne- 
opredeljeno nagovešćuju ono što je specifično. Radi 
razumevanja naivnog i sentimentalnog moramo uzeti 
u pomoć dva dalja principa, naime elemente oseta i 
intuicije. U docnijem toku našega ispitivanja ja ću 


si Loc. cit. p. 301. 
82 Loc. cit. p. 3083. 

još opširnije da govorim o ovim funkcijama. Ovde 
ću samo spomenuti da je naivni pesnik obeležen pre- 
tezanjem osetnoga elementa, a sentimentalni prete- 
zanjem intuitivnoga elementa. Oset vezuje za obje- 
kat, on čak subjekat uvlači u objekat, i otuda se 
»opasnost« za naivnoga sastoji u tome što on može 
potonuti u objektu. Intuicija kao opažanje vlastitih 
nesvesnih procesa odvlači od objekta, uzdiže se iznad 
objekta, i otuda teži da uvek savlada gradivo i da ga 
uobliči prema subjektivnim gledištima, da čak izvrši 
nad njim nasilje a da toga nije svesna. Otuda je 
»opasnost« sentimentalnoga u tome što se on sasvim 
otkida od realnosti i tone u fantaziju koja izvire iz 
nesvesnog (»sanjariti«!). 


c) [Idealist i realist 


U istoj raspravi Šilerova razmišljanja dovode do 
postavljanja dvaju psiholoških ljudskih tipova. On 
kaže: »Ovo me dovodi do veoma značajnog psiholo- 
škog antagonizma među ljudima u veku koji se kul- 
tiviše: antagonizma koji, zato što je radikalan i osno- 
van u unutrašnjem obliku duše, priprema podvaja- 
nje među ljudima gore nego što bi ga ikada mogla 
izazvati borba interesa, i koji pesniku i umetniku 
oduzima svaku nadu da će se svima dopasti i sve ga- 
nuti, što je ipak njihov zadatak; koji filosofu, ako je 
i učinio sve, onemogućuje da svima ulije uverenje, 
što ipak pojam filosofije nosi u sebi; koji, naposletku, 
čoveku u praktičkom životu nikada neće dopustiti da 
njegov način delanja naiđe na opšti prijem — ukrat- 
ko, do suprotnosti koja je kriva što nijedno delo duha 
i nijedna radnja srca ne mogu stvoriti presudnu sre- 
ću kod jedne klase a da baš time kod druge ne na- 
vuku na se osudu. Ova suprotnost stara je nesumnji- 
vo kao i početak kulture, i pre svršetka kulture teško 
bi se mogla izravnati drukčije nego u pojedinim ret- 
kim subjektima, kojih je po svoj prilici uvek bilo i 
uvek će ih biti; ali, iako njenim dejstvima pripada i 
to dejstvo što ona sprečava svaki pokušaj svog iz- 

ravnanja, zato što se ništa ne može doneti da se pri- 
zna nedostajanje na jednoj i realitet na drugoj stra- 
ni, ipak je uvek dovoljan dobitak to što se tako važno 
podvajanje prati do njegova poslednjega izvora i što 
se time suština borbe svodi bar na prostiju for- 
mulu.«“: 

Iz ovoga mesta nesumnjivo proizlazi da je Šiler 
posmatranjem suprotnih mehanizama došao do po- 
stavljanja dvaju psiholoških tipova, koji u njegovu 
shvatanju zahtevaju pravo na onakov značaj kakav 
ja pridajem introvertnom i ekstravertnom. S obzirom 
na uzajamnu vezu dvaju tipova koje sam ja postavio 
mogu od reči do reči potvrditi ono što Šiler kaže o 
svojim tipovima. U saglasnosti s onim što sam već 
kazao, dolazi Šiler od mehanizma ka tipu time što 
»kako od naivnoga tako i od sentimentalnoga karak- 
tera odvaja ono što oba imaju pesničko«.““ Ako vrši- 
mo tu operaciju, imamo da odbijemo genijalno, stva- 
ralačko, i onda će u naivnoga preostati vezanost za 
objekat i njegova samostalnost u subjektu, a u sen- 
timentalnoga nadmoenost nad objektom, koja se 
ispoljava u više ili manje arbitrarnom prosuđivanju i 
obdelavanju objekta. Šiler kaže: »Tada od prvoga 
(naivnoga) ne preostaje ništa sem, s obzirom na teo- 
rijsko, trezven duh posmatranja i čvrsta privreme- 
nost uz slično svedočanstvo čula; a s obzirom na 
praktično: rezignovano pokoravanje nužnosti priro- 
de.« »Od sentimentalnoga karaktera ne preostaje ni- 
šta sem nemiran duh spekulacije, koji u svima sazna- 
njima traži neuslovljeno, a u praktičkom moralan 
rigorizam, koji neuslovljeno traži u svima radnjama 
volje. Ko pripada prvoj klasi može se nazvati reali- 
stom, a ko drugoj, idealistom.e* 

Dalja Šilerova izvođenja o njegovim dvama tipo- 
vima odnose se, prema tome, samo na poznate feno- 
mene realističkoga i idealističkoga stava, i stoga nisu 
interesantna za naše ispitivanje. 


«> Loc. cit. p. 329 s. 
f4 Loc. cit p. 331. 
84 Loc. cit. p. 331. 

II 


APOLONSKO I DIONISKO 
NICE: »ROĐENJE TRAGEDIJE« 


Problem koji je Šiler osetio i delimično obradio 
ponovo je na nov i osoben način prihvatio Niče u 
svom, god. 1871. izišlom, spisu Die Geburt der Tra- 
godie (Rođenje tragedije). Ovo mladačko delo ne 
odnosi se, doduše, na Šilera, nego mnogo više na 
Sopenhauera_ i Getea. Ali ono, bar prividno, sa Ši- 
lerom ima zajednički estetizam i veru u Grke, sa 
Šopenhauerom pesimizam i motiv spasenja, a neiz- 
brojno mnogo ima zajedničkoga sa Geteovim Fau- 
stom. Razume se, od tih veza za našu nameru naj- 
značajnija je veza sa Šilerom. Ipak, ne možemo mi- 
moići Sopenhauera a da ne opazimo u kolikoj je on 
meri preneo u stvarnost slutnje istočnih saznanja, 
koje su se u Silera pojavljivale kao blede sheme. Ako 
se ne osvrćemo na pesimizam koji vodi poreklo iz 
kontrasta sa hrišćanskom radošću verovanja i s iz- 
vesnošću u spasenje, onda je Sopenhauerovo učenje 
o spasenju bitno pesimistično. On je prešao na stra- 
nu Istoka. Taj korak nesumnjivo je kontrastna re- 
akcija na našu zapadnjačku atmosferu. Kao što je 
poznato, ova se reakcija još i danas u znatnoj meri 
produžuje u različnim pokretima, koji su više ili 
manje potpuno orijentisani prema Indiji. Taj pohod 
na Istok zaustavlja se za Ničea u Grčkoj. On oseća 
Grčku takođe kao srednji deo između Istoka i Zapa- 

da. Utoliko on se dodiruje sa Silerom — ali koliko je 
dručkije njegovo shvatanje grčkoga bića! On vidi 
tamnu foliju, na kojoj je naslikan zlatno vedri svet 
Olimpa. »Da bi mogli živeti, morali su Grci stvoriti 
ove bogove, jer su na to bili prinuđeni.« »Grk je po- 
znavao strahote i užase postojanja; da bi uopšte mo- 
gao živeti, on je pred njih morao postaviti sjajnu sa- 
njariju o Olimpljanima. Onu golemu nepoverljivost 
prema titanskim moćima prirode, onu Mojru koja 
bezmilosno sedi na prestolu iznad svih saznanja, onog 
orla velikoga ljudskoga dobrotvora Promete ja, onu 
strašnu sudbinu mudroga Edipa, ono nasledno pro- 
kletstvo Atrida, koje Oresta primorava da ubije maj- 
ku... Grci su neprestano onim umetničkim srednjim 
svetom Olimpljana iznova savlađivali, u svakom slu- 
čaju zastirali i od pogleda uklanjali.« Grčka »vedri- 
nać, nasmejano nebo Helade pred sumornom poza- 
dinom — to saznanje bilo je sačuvano za moderne; 
težak argumenat protiv moralnog estetizma! Time je 
Niče stao na stanovište koje se od Šilerovog znatno 
razlikuje. Ono što smo u Šilera smeli naslućivati — 
da su, naime, njegova pisma o estetičkom vaspitanju 
bila i pokušaj u sopstvenoj stvari — to postaje pot- 
puna izvesnost u Ničeovu spisu, to je »duboko lična« 
knjiga. I koliko Šiler počinje tako reći plašljivo i ble- 
dim bojama da slika svetlost i senku i da u vlastitoj 
duši osećanu suprotnost poima kao naivno prema 
sentimentalnom, isključujući sve pozadinsko i ponor- 
no ljudske prirode, toliko Ničeovo shvatanje zahvata 
dublje i nateže suprotnost koja u svom jednom delu 
ni u čemu ne ustupa blistavoj lepoti Šilerove vizije, 
ali u svome drugom delu nalazi beskrajno tamnije 
tonove, koji, doduše, pojačavaju jačinu svetlosti, ali 
izazivaju slutnju još tamnije noći za sobom. 


Svoje fundamentalno suprotnosno dvojstvo Niče 
zove: apolonsko-dionisko. Mi ćemo najpre pokušati da 
sebi predstavimo to suprotnosno dvojstvo. U tu svrhu 
doneću niz doslovnih navoda na osnovu kojih će či- 
talac — i ako nije čitao Ničeov spis — sam moći da 


' Nietzsche, Loc. cit. p. 31. 

stvori sud, a u isti mah da moje shvatanje uporedi 
s njegovim. 


1. »Mnogo bismo dobili za estetičko vaspitanje 
kad bismo došli ne samo do logičkoga uviđanja nego 
i do neposredne sigurnosti shvatanja da je dalji raz- 
vitak umetnosti vezan za duplicitet apolonskog i dio- 
niskog: na sličan način kao što naraštaj zavisi od 
dvojstva polova, u neprestanoj borbi, a s pomirenjem 
koje se javlja samo periodično« (Loc. cit. p. 19). 


2. »Na njihova dva božanstva umetnosti, Apolo- 
na i Dionisa, nadovezuje se naše saznanje da u grč- 
kom svetu postoji golema suprotnost, po poreklu i 
ciljevima, između umetnosti vajara, apolonske, i ne- 
likovne umetnosti muzike, kao umetnosti Dionisove: 
dva tako različna nagona idu jedan pored drugoga, 
ponajviše u otvorenoj neslozi jedan sa drugim, i uza- 
jamno se podstiču na sve novija snažnija rađanja, da 
u njima perpetuišu borbu one suprotnosti koju zajed- 
nička reč ,umetnost* premošćuje samo prividno; na- 
posletku, metafizičkim čudesnim aktom helenske 
.volje' pojavljuju se udruženi, i u tome združenju 
proizvode najzad isto koliko dionisko toliko i apolon- 
sko umetničko delo atičke tragedije.«: 


Da bi oba »nagona« pobliže okarakterisao, Niče 
naročito psihološka stanja njima izazvana upoređuje 
sa stanjima sna i zanosa (opijenosti) Apolonskl nagon 
izaziva stanje upoređeno sa snom, a dioniski nagon 
stanje upoređeno sa zanosom. Pod »snom« razumeva 
Niče, kao što sam dokazuje, bitno »unutrašnju vizi- 
ju«, »lepi privid svetova sna«. Apolon »vlada lepim 
prividom unutrašnjega sveta fantazije«, on je »bog 
svih likotvornih snaga«. On je mera, broj, ograniča- 
vanje i savlađivanje svega divljeg i neukroćenog. 
»Čovek bi mogao — Apolona obeležiti kao divnu bo- 
žansku sliku principii individuationis.« Dionisko, na- 
protiv, jeste oslobođenje razuzdanoga nagona, raz- 
mah neobuzdane dinamike životinjske i božanske pri- 
rode, i otuda se čovek u dioniskom horu pojavljuje 


* Loc. cit. p. 19. 
» Loc. cit. p. 23. 

kao satir, gore bog a dole jarac.“ To je zgražanje nad 
raskidanjem principa individuacije, i u isti mah »sla- 
sti puno ushićenje« zbog toga što je on raskinut. Sto- 
ga se dionisko može uporediti sa zanosom koji indi- 
vidualno razrešava u kolektivne nagone i sadržaje, 
to je razbijanje odvojenoga Ja izazvano svetom. Zato 
se u dioniskom stanju čovek nahodi do čoveka, »i 
otuđena, neprijateljska ili podjarmljena priroda po- 
novo slavi praznik pomirenja sa svojim izgubljenim 
sinom, čovekom«.* Svako se sa svojim bližnjim oseća 
»jedno« (»ne samo udružen, pomiren, stopljen«). Sto- 
ga njegova individualnost mora biti sasvim uništena. 
»Covek nije više umetnik, on je postao umetničko 
delo.« »Umetnička snaga cele prirode — ispoljava se 
ovde u drhtanju zanosa.«“ Tj. stvaralačka dinamika, 
libido u formi nagona, dočepala se jedinke kao objek- 
ta i upotrebljava je kao oruđe ili izraz. Ako se pri- 
rodno biće srne shvatiti kao »umetničko delo«, onda 
čovek u dioniskom stanju svakako postaje prirodno 
postalo umetničko delo; ali, ukoliko prirodno biće i 
nije nikakvo umetničko delo u smislu onoga što obič- 
no nazivamo »umetničkim delom«, onda ono i nije 
ništa drugo nego čista priroda, neobuzdana, u sva- 
kom pogledu divlji potok, ne čak ni životinja ogra- 
ničena na sebe i svoje biće. Ovu tačku moram da 
istaknem radi jasnoće i docnije diskusije, jer je iz 
izvesnih razloga Niče mimoišao to isticanje i time 
preko problema bacio varljivu estetičku koprenu, 
koju svakako mora neproizvoljno da skine na neko- 
likim mestima. Tako, na primer, kad govori o dioni- 
skim orgijama: »Gotovo svuda središte ove svetkovi- 
ne ležalo je u preteranoj polnoj razularenosti, čiji su 
talasi prelazili preko svake porodičnosti i njenih ča- 
snih ustanova; upravo najdivljačnije beštije prirode 
tu se razbuktavahu, sve do onoga odvratnog mešanja 
sladostrašća i svireposti.«: Niče pomirenje delfijsko- 
ga Apolona sa Dionisom posmatra kao simbol pomi- 


Loc. cit. p. 57 ss. 
Loc. cit. p. 24. 

« Loc. cit. p. 25. 

' Loc. cit. p: 27. 

renja tih suprotnosti u grudima civilizovanoga Grka. 
Ali on pri tome zaboravlja svoju vlastitu kompen- 
zatornu formulu po kojoj bogovi Olimpa za svoju 
svetlost imaju da zahvale tamnini grčke duše: po 
njoj, pomirenje Apolona sa Dionisom bilo bi lep pri- 
vid, jedno desideratum, izazvano nevoljom koju je 
civilizovana polovina Grka osećala u borbi sa svojom 
varvarskom stranom, a ova je baš u dioniskom sta- 
nju krčila sebi putove bez prepona. Između religije 
jednoga naroda i njegova stvarnog života uvek po- 
stoji kompenzatorna veza, inače religija ne bi imala 
baš nikakva praktičkog smisla. Počevši od veoma mo- 
ralne religije Persijanaca i već u starini poznate mo- 
ralne sumnjivosti persijskih životnih navika, pa sve 
do naše »hrišćanske« epohe, u kojoj je religija lju- 
bavi potpomagala najveći pokolj svetske istorije, obi- 
stinjuje se to pravilo. Stoga baš i iz simbola delfij- 
skoga pomirenja smemo zaključiti osobito žestoku 
razdvojenost u grčkom biću. Time bi se objasnila 
čežnja za spasenjem, koja je misterijama dala onaj 
golemi značaj za grčki narodni život, i koji su stariji 
priželjkivači Helade sasvim prevideli. Čovek se za- 
dovoljavao time što će u Grku naivno naći sve što 
njemu samom nedostaje. U dioniskom stanju, dakle, 
Grk nikako nije postajao najpre umetničko delo, nego 
je bio zgrabljen od svoga vlastitog varvarskog bića, 
lišavan svoje individualnosti, razrešavan u sve svoje 
kolektivne sastavne delove, i postajao je jedno s ko- 
lektivnim nesvesnim (žrtvovanjem svojih individual- 
nih ciljeva), jedno sa »genijem roda, čak i prirode«. 
Za već postignutu apolonsku ukroćenost ovo stanje 
zanosa, u kojemu je čovek sasvim zaboravljao sebe i 
svoje čoveštvo i koje ga je činilo čistim nagonskim 
bićem, moralo je biti nešto što zaslužuje preziranje, 
i stoga je nesumnjivo najpre morala da otpočne že- 
stoka borba između jednoga i drugoga nagona. Neka 
se oslobode nagoni civilizovanoga čoveka! Onaj koji 
se zanosi kulturom uobražava da će poteći sama le- 
pota. Ova zabluda osniva se na velikom nedostatku 
psihološkoga poznavanja. Nagonske snage zagaćene 
u civilizovanom čoveku veoma su destruktivne i 

mnogo opasnije negoli nagoni primitivca, koji svoje 
negativne nagone postojano iživljuje u skromnoj 
meri. Prema tome, nijedan rat u istorijskoj prošlosti 
ne može da se po neizmernoj grozovitosti poredi s ra- 
tom civilizovanih nacija. Biće da ni kod Grka nije 
bilo drukčije. Baš iz živog osećanja strahote njima je 
postepeno polazilo za rukom da pomire dionisko 
s apolonskim — »metafizičkim čudesnim aktom«, 
kako Niče odmah u početku kaže. Ove izjave mora- 
mo se čvrsto držati, kao i druge napomene da se su- 
protnost koja je u pitanju »samo prividno premošću- 
je zajedničkom rečju ,umetnost'«. Moramo se sećati 
ovih rečenica, jer Niče, isto kao i Siler, ima izrazitu 
tendenciju da umetnosti pripiše posredničku i oslo- 
boditeljsku ulogu. A time problem zapinje u estetič- 
kom — i ružno je »lepo«; odvratno, pa čak i pakosno 
dobiva sjaj dostojan žuđenja u varljivom sjaju este- 
tički-lepoga. Umetnička priroda u Sileru, kao i u 
Ničeu, prisvaja sebi i svojoj specifičnoj stvaralačkoj 
mogućnosti izbavilački značaj. Zbog toga Niče sasvim 
zaboravlja da povodom Apolonove borbe protiv Dio- 
nisa i njihova konačnoga pomirenja nikada za Grke 
nije bilo reči o estetičkom problemu, nego o reli- 
gioznom pitanju. Dioniske satirske svetkovine bile su 
po svakoj analogiji neka vrsta totemskih svetkovina, 
s unazadnom identifikacijom s mitskim precima ili 
direktno s totemskom životinjom. Kult Dionisa imao 
je na mnogim mestima mitsko-spekulativan karak- 
ter, i svakako je vršio veoma jak uticaj na buđenje 
religioznosti. To što je iz prvobitno religiozne cere- 
monije proizišla tragedija znači tačno toliko koliko 
i veza našega modernoga pozorišta sa srednjovekov- 
nim prikazivanjima Hristova stradanja i njihovom 
isključivo religioznom podlogom, i stoga nam nije 
dopušteno da o problemu sudimo pod njegovim samo 
estetičkim aspektom. Estetizam su moderne naočari, 
kroz koje se gledaju psihološke tajne Dionisova kulta 
u svetlosti u kojoj ih stari začelo nikada nisu gledali 
i doživljavali. Kao Siler, tako i Niče potpuno previđa 
religiozno stanovište i zamenjuje ga estetičkim po- 
smatranjem. Izvesno je da ove stvari imaju izrazito 

estetičku stranu, koja se ne srne zanemarivati.“ Ali, 
ako se srednjovekovno hrišćanstvo shvata samo este- 
tički, onda se njegov stvarni karakter falsifikuje i od- 
bacuje, i to isto toliko kao kad se ono shvata samo 
sa istorijskoga stanovišta. Stvarno razumevanje može 
se postići samo na jednakoj osnovi, jer niko neće 
tvrditi da je suštinu železničkih mostova dovoljno 
upoznao ako im je estetički prišao svojim osećanji- 
ma. Tako je shvatanjem da je borba između Apolo- 
na i Dionisa pitanje suprotnih umetničkih nagona 
problem na jedan istorijski i materijalno nepravičan 
način pomeren u estetičku oblast, i time je podvrgnut 
samo delimičnom posmatranju, koje nikada ne može 
voditi računa o njego%om stvarnom sadržaju. 


Nesumnjivo je da to pomeranje mora imati svoj 
psihološki razlog i cilj. Nije teško otkriti dobitak pro- 
cedure: estetičko posmatranje od problema odmah 
pravi sliku, koju posmatrač posmatra lagodno, diveći 
se njenoj lepoti kao i njenoj ružnoći, i, sigurno uda- 
ljen od svakog saosećanja i svakog sadoživljavanja, 
samo svojim osećanjem prilazi strasti slike. Estetički 
stav zaštićuje od učešća, od vlastitog upetljavanja, 
koje znači religiozno poimanje problema. Jednaku 
korist obezbeđuje istorijski način posmatranja, a za 
njegovu kritiku dao je sam Niče niz najdragocenijih 
priloga... Mogućnost da se tako ogroman problem — 
»problem s rogovima«, kako ga on zove — može pri- 
mati čisto estetički svakako je primamljiva, jer nje- 
govo religiozno poimanje, koje je u ovom slučaju 
jedino adekvatno poimanje, pretpostavlja jedno do- 
življavanje ili jednu doživijenost, a moderan čovek 
retko se može time dičiti. Ali čini se da se Dionis 
Ničeu osvetio — neka se uporedi njegov Pokušaj sa- 


8 Estetizam prirodno može zamenjivati religiozne funk- 
cije. Ali koliko stvari ima koje to isto ne mogu činiti? Šta 
sve nismo upoznali kao surogat za nedovoljnu religiju? Iako 
je estetizam veoma plemenit surogat, on je ipak samo suro- 
gatska tvorevina mesto nedovoljne prave stvari. Docnije 
»obraćanje« Ničeovo u Dionisa pokazuje uostalom najbolje 
da se estetički surogat nije trajno održao. 


» Nietzsche, Vbm Nutzen und Nachteil der Historie fiir 
das Leben. II Stiick der unzeitgemassen Betrachtungen. 

mokritike, pisan god. 1886, a stavljen kao uvod Ro- 
đenju tragedije. "Da, šta je dionisko? — U ovoj knjizi 
nalazi se odgovor na to — ovde govori jedan ,koji 
zna', posvećenik i učenik svoga boga Ali to Niče 
nije bio kad je pisao Rođenje tragedije; on je tada 
bio estetički aficiran, a dioniski tek onda kad je 
pisao Zaratustru i ono značajno mesto kojim završa- 
va svoj Pokušaj samokritike: »Podignite srca, braćo 
moja, visoko, još više! I ne zaboravite ni nogu! Po- 
dignite i noge, vi dobri igrači, i još bolje: vi stojite i 
na glavi!« 

Naročita dubina, s kojom je Niče shvatio pro- 
blem uprkos estetičkom samoosiguranju, bila je već 
toliko bliska stvarnosti da se njegovo docnije dioni- 
sko doživljavanje pojavljuje gotovo kao neminovna 
konsekvencija. Njegov napad na Sokrata u  Rođenju 
tragedije uperen je na Sokrata kao racionalista, koji 
se pokazuje kao nedovoljan za dioniski orgijazam. 
Ovaj afekat odgovara analognoj pogrešci koju čini 
estetičko posmatranje: ono se brani od problema. Ah 
uprkos estetičkom shvatanju Niče je, ipak, naslućivao 
stvarno rešenje problema već onda kad je pisao da 
suprotnost nije premošćivana umetnošću, nego »me- 
tafizičkim čudesnim aktom helenske volje«. On »vo- 
lju« stavlja u navodnike, što — s obzirom na to što 
je on tada bio pod jakim uticajem Šopenhauerovim 
— možemo tumačiti kao vezu sa metafizičkim poj- 
mom volje. »Metafizičko« ima za nas psihološki zna- 
čaj »nesvesnog«. Ako, dakle, »metafizičko« u Ničeo- 
voj formuli zamenimo »nesvesnim«, onda bi traženi 
ključ ovoga problema bio nesvestan »čudesni akt«. 
»Čudo« je iracionalno; dakle, akt je nesvesno iracio- 
nalno dešavanje, tvorevina iz sebe, bez upletanja uma 
i namere koja je svesna cilja; ono proizlazi, ono po- 
staje kao fenomen rastenja stvaralačke prirode, a ne 
iz izmudrivanja ljudske oštroumnosti rođene iz če- 
žnjivog očekivanja, iz verovanja i nade. 

Ovaj problem ovde ostavljam, jer ćemo u daljem 
toku ispitivanja imati dovoljno prilike da se na to 
pitanje još opširnije vratimo. Mesto toga prelazimo 
na to da pojmove apolonsko-dionisko pobliže ispita- 

mo s obzirom na njihove psihološke kvalitete. Osmo- 
trimo najpre dionisko. Na osnovu Ničeova prikaziva- 
nja odmah saznajemo da se pod tim razumeva neko 
razvijanje, neko strujanje ovamo i onamo, neka di- 
jastola, kao što je rekao Gete, neko kretanje koje 
obuhvata svet, kako ga i Šiler crta u svojoj odi Ra- 
dosti: 


»Budite zagrljeni, milioni, 
Ovaj poljubac celome svetu.« 

i dalje: 
»Radost piju sva bića 
na grudima prirode; 
svi dobri, svi zli 
idu za njenim ružičnim tragom. 
Poljupce dala je nama i lozama, 
prijatelja okušana u smrti; 
sladostrašće bilo je crvu dano 


i heruvim stoji pred Bogom.« 


To je dioniska ekspanzija. To je struja najmoć- 
nijega sveosećanja, koja neodoljivo izbija i kao naj- 
jače vino opija čulo. To je pijanost i najvišem smislu. 

U tome stanju učestvuje u najvišoj meri psiho- 
loški elemenat oseta, bilo čulnog bilo afektivnog ose- 
ta. Reč je, dakle, o ekstraversiji osećanja, koja su ne- 
razlučljivo vezana za elemenat oseta, i stoga ih obele- 
žavamo kao osećanje senzitivnosti. Otuda su to više 
afekti koji izbijaju u tome stanju, dakle nešto na- 
gonsko, nešto što je slepo i neodoljivo, a naročito se 
izražava u afekciji telesne sfere. 

Suprotno tome, apolonsko je opažanje unutra- 
šnjih slika lepote, mere i osećanja ukroćenih u pro- 
porcije. Upoređenje sa snom jasno ukazuje na karak- 
ter apolonskoga stanja: to je stanje introspekcije, 
kontemplacije okrenute unutra, prema  snivanom 
svetu večnih ideja, dakle stanje introversije. 

Utoliko je analogija sa našim mehanizmima za- 
ista nesumnjiva. Ali ako bismo se zadovoljili analo- 
gijom, tim ograničenjem vršili bismo nasilje nad Ni- 
čeovim pojmovima time što bismo ih, naime, stav- 
ljah u Prokrustovu postelju. 

Vidimo da u toku našega ispitivanja stanje intro- 
versije, ukoliko postaje habitus, uvek donosi sa so- 
bom i diferenciranje veze sa svetom ideja, a habi- 
tualna ekstraversija takvu vezu sa objektom. Od toga 
diferenciranja ništa ne nalazimo kod Ničeovih poj- 
mova. Dionisko osećanje ima sasvim arhaičan ka- 
rakter afektivnog oseta. Ono, dakle, nije čisto, od- 
vojeno i iz nagonskoga diferencirano do onoga po- 
kretljivoga elementa koji se u ekstravertnoga tipa 
pokorava odlukama razuma i predaje se ovome kao 
poslušan instrumenat. Isto tako, Ničeov pojam in- 
troversije ne odnosi se ini na kakvu čistu, diferen- 
ciranu vezu sa idejama, koja bi se iz opažaja, bilo 
čulno uslovljenoga bilo stvaralački proizvedenoga, 
oslobodila, prema odvojenim i čistim formama. Apo- 
lonsko je unutrašnje opažanje, intuicija sveta ideja. 
Upoređenje sa snom jasno pokazuje da Niče zamišlja 
ovo stanje s jedne strane kao čisto posmatračko, a s 
druge kao čisto likovno. 


Ove karakteristike znače nešto osobeno, što ne 
smemo uračunavati u svoj pojam introvertnoga ili 
ekstravertnoga stava. U čoveka koji je pretežno re- 
fleksivno nastrojen iz apolonskoga stanja posmatra- 
nja unutrašnjih slika sleduje obdelavanje sagledano- 
ga onako kako to odgovara intelektualnome mišljenju. 
Iz toga proizlaze ideje. U čoveka koji je pretežno ose- 
ća jno nastrojen sleduje sličan proces, proživljavanje 
slika osećanjem i donošenje osećajne ideje, koja esen- 
cijalno može da se spoji sa refleksivno postavljenom 
idejom. Zato su ideje isto tako misao kao i osećanje, 
na primer ideja otadžbine, slobode, Boga, besmrtnosti 
itd. Princip i jednoga i drugoga obdelavanja je racio- 
nalan i logičan. Ali ima i jedno sasvim drugo stano- 
vište s koga logičko-racionalno obdelavanje ne važi. 
Ovo drugo stanovište je estetičko. Ono se u introver- 
siji zadržava na posmatranju ideja, ono razvija intu- 
iciju, unutrašnje posmatranje; u ekstraversiji ono se 
zadržava na osetima i razvija čula, instinkt, moguć- 
nost afektovanosti. Za ovo stanovište mišljenje nika- 
ko nije princip unutrašnjega opažanja ideja, a isto 
tako ni osećanje, nego su za njega, štaviše, mišljenje i 

osećanje čist derivat unutrašnjega posmatranja ili 
čulnoga oseta. 


Ničeovi pojmovi vode nas time do principa tre- 
ćega i četvrtoga psihološkoga tipa, koji bi se prema 
racionalnim tipovima (mislenim i osećajnim tipovi- 
ma) mogli obeležiti kao estetički tipovi. To je intui- 
tivni i čulni ili osetni (senzitivni) tip. Ova tri tipa 
imaju, doduše, s racionalnim tipovima zajednički mo- 
menat introversije i ekstraversije, a da, s jedne stra- 
ne, kao misleni tip ne diferenciraju opažanje i posma- 
tranje unutrašnjih slika do mišljenja, a s druge stra- 
ne, kao osećajni tip, ne diferenciraju afektivno na- 
gonsko i osetno (senzitivno) doživljavanje do osećanja. 
Suprotno tome, intuitivni tip nesvesno opažanje po- 
diže do diferencirane funkcije, preko koje se dešava 
i njegovo _prilagođivanje svetu. On se prilagođuje 
posredstvom nesvesnih direktiva, koje dobiva naro- 
čito finim i izoštrenim opažanjem i tumačenjem ta- 
mnosvesnih pokreta. Kakva je ta funkcija, to je, pri- 
rodno, teško opisati zbog njena iracionalnoga i tako 
reći nesvesnoga karaktera. Ona se može možda upo- 
rediti sa Sokratovim demonom; razume se, s tom ra- 
zlikom što je neobično racionalistički stav Sokratov, 
koliko god je mogućno, potiskivao intuitivnu funk- 
ciju, tako da se ona morala prometnuti u konkretno- 
-halucinatornu, jer nije imala nikakva direktnog psi- 
hološkog pristupa svesti. 


Osetni (senzitivni) tip je u svakom pogledu pre- 
okretanje intuitivnog. On se tako reći osniva samo na 
elementu čulnog oseta. Njegova psihologija orijentiše 
se prema nagonu i osetu. Stoga je on sasvim upućen 
na realni sadržaj. 

Činjenica da Niče ističe baš psihološku funkciju 
intuicije, s jedne strane, i psihološku funkciju oseta i 
nagona, s druge strane, mogla bi biti karakteristična 
za njegovu vlastitu, ličnu psihologiju. On se doista 
može pribrojiti intuitivnom tipu sa sklonošću prema 
introvertnoj strani. Za prvu stvar govori njegov pre- 
težno intuitivno-umetnički način produkcije, za koji 
je baš veoma karakterističan njegov spis o rođenju 
tragedije, a u još većoj meri njegovo glavno delo, 

Tako je govorio Zaratustra. Za njegovu introvertno- 
-intelektualnu stranu karakteristični su njegovi afo- 
ristički spisi, koji i pored jakoga osećajnog karaktera 
pokazuju izrazito kritički intelektualizam na način 
francuskih intelektualaca u XVIII veku. Za njegov 
intuitivni tip uopšte govori oskudno racionalno ogra- 
ničavanje i zatvorenost. Kraj takva stanja stvari nije 
čudno što je on u svom početnom delu činjenice svoje 
lične psihologije nesvesno stavio u prvi red. To odgo- 
vara intuitivnom stavu, koji u prvome redu iznad 
unutrašnjega opaža spoljašnje, ponekad čak na račun 
realiteta. Posredstvom takva stava on je stekao i 
dublji pogled u dubinske kvalitete svoga nesvesnog, 
čija je gruba forma svakako, koliko znamo, tek u po- 
četku njegove bolesti dostigla površinu svesti, pošto 
se već ranije bila otkrila u mnogim erotičkim nago- 
veštajima u njegovim spisima. Stoga u psihološkom 
pogledu treba veoma žaliti što su posle oboljenja u 
Turinu nađeni, baš u ovom pogledu veoma karakte- 
ristični, odlomci uništeni za volju moralno-estetičkom 
sažaljevanju. 

IV 


PROBLEM TIPOVA U POZNAVANJU ČOVEKA 


FURNEATJX JORDAN: 
»CHARACTER AS SEEN IN BODY AND PARENTAGE« 


1. OPSTI POGLED NA DZORDANOVE TIPOVE 


U daljem hronološkom ispitivanju prethodnih 
radova koji se odnose na pitanje psiholoških tipova 
dolazim sada do malenoga, malo čudnovatoga dela, 
za čije sam poznavanje zahvalan svojoj cenjenoj sa- 
radnici dr Konstansi E. Long (Constance E. Long) u 
Londonu: Furneaux Jordan. F. R. C. S. Character as 
Seen in Body and Parentage. London 1896. Third ed. 


U svojoj malenoj knjizi od 126 strana Džordan 
(Jordan) opisuje uglavnom dva karakterološka tipa; 
njihova definicija interesuje nas više negoli u jednom 
pogledu, iako — da unapred kažemo — autor, u osno- 
vi uzev, ima na umu naše tipove samo do jedne polo- 
vine, a što se tiče druge polovine, on u nju unosi 
gledište intuitivnoga i osetnog (senzitivnog) tipa i 
meša ga sa drugima. Ja ću najpre dati reč autoru i 
navesti njegovu uvodnu definiciju. On kaže na str. 5: 
»Postoje dva fundamentalno različna karaktera, dva 
razgovetna tipa karaktera (s jednim trećim, sred- 
njim): jedan u koga je tendencija prema aktivnosti 
jaka, a tendencija prema refleksiji slaba, i drugi u 
koga prevlađuje naklonost prema refleksiji, dok je 
nagon delatnosti slabiji. Između ta dva ekstrema ima 

vrlo mnogo preliva. Ali treba pomenuti još jedan, 
treći, u koga snage refleksije i delanja više ili manje 
održavaju ravnotežu. U srednju klasu mogu se ura- 
čunati i oni karakteri u kojih postoji naklonost ka 
ekscentričnosti, ili gde prevlađuju druge, po moguć- 
nosti nenormalne tendencije prema emocionalnim i 
neemocionalnim procesima.« 


Iz ove definicije jasno se vidi da Džordan reflek- 
siji, mišljenju, protivstavlja delatnost ili aktivnost. 
Sasvim je razumljivo što posmatrač ljudi koji ne ispi- 
tuje dublje najpre primećuje reflektivno biće u su- 
protnosti prema delovnom biću, i zato je sklon da 
posmatranu suprotnost definiše s toga gledišta. Ali 
već prosto razmišljanje da delovno biće ne proizlazi 
nužno samo iz impulsa, nego da ono može proizići i 
iz mišljenja, pokazuje da je nužno definiciju malo 
produbiti. Džordan sam dolazi do toga zaključka time 
što na str. 6 uvodi u razmatranje dalji elemenat, koji 
je za nas od naročite vrednosti, naime osećajni eleme- 
nat. On konstatuje da je aktivni tip manje strastan, 
dok se reflektivni temperamenat odlikuje strasnošću. 
Otuda Džordan svoje tipove označava kao »the less 
impassioned« i »the more _ impassioned«. Elemenat 
preko kojega prelazi u uvodnoj funkciji on, dakle, 
naknadno uzdiže do postojanoga termina. Ali ono po 
čemu se on razlikuje od našega shvatanja jeste činje- 
nica da je u njega manje »strasni« tip uvek u isti 
mah i »aktivan«, a drugi »neaktivan«. Ja smatram da 
to mešanje nije srećno, jer ima veoma strasnih i du- 
bokih priroda koje su u isti mah i energične i delov- 
ne, i obrnuto — manje strasnih, površnih priroda, 
koje se nikako ne odlikuju aktivnošću ni nižom for- 
mom delatnosti, poslenošću. Po mome mišljenju, nje- 
govo inače dragoceno shvatanje znatno bi dobilo u 
jasnosti da je on određenje aktivnosti i neaktivnosti, 
po sebi karakterološki značajno, ispustio iz vida kao 
sasvim drugo stanovište. Iz narednih izlaganja videće 
se da Džordan tipom »less impassioned and more 
active« opisuje ekstravertnoga, a tipom »more impas- 
sioned and less active« introvertnoga čoveka. I jedan 
i drugi mogu da budu delovni ili nedelovni, a da pri 

tome ne menjaju svoj tip, i zbog toga bi, po mome 
mišljenju, trebalo da momenat aktivnosti kao glavna 
karakteristika otpadne; ali, kao određenje sekundar- 
nog značaja on ipak utoliko igra ulogu ukoliko se eks- 
travertni, prema svojim osobinama, pojavljuje kao 
mnogo pokretljiviji, življi i delovniji negoli intro- 
vertni. Međutim, ta osobina sasvim zavisi od faze u 
kojoj se jedinka momentano nahodi prema spolja- 
šnjem svetu. Introvertni čovek u ekstravertnoj fazi 
pojavljuje se kao aktivan, a ekstravertni u introvert- 
noj fazi pojavljuje se kao pasivan. Sama aktivnost, 
kao osnovna crta karaktera, može ponekad da bude 
introvertna, tj. ona se povlači sasvim u sebe i razvija 
živu mislenu ili osećajnu delatnost, dok napolju, iz- 
van nje, vlada dubok mir; ponekad ona može da bude 
ekstravertna, i tu se pokazuje u zahuktanom, živom 
delanju, dok iza nje stoji čvrsta, nepokrenuta misao 
ili isto takvo osećanje. 


Pre nego što pobliže uđemo u Džordanova izla- 
ganja, moram radi jasnog postavljanja pojmova istaći 
još jednu okolnost koja bi, ako se ne uzme u obzir, 
mogla dati povoda za zabunu. Ja sam u uvodu pri- 
metio da sam u ranijim publikacijama introvertnoga 
identifikovao sa mislenim tipom, a ekstravertnoga sa 
osećajnim tipom. Tek docnije, kao što sam već prime- 
tio, postalo mi je jasno da se introversija i ekstraver- 
sija kao opšti osnovni stavovi imaju razlikovati od 
funkcionih tipova. Ta dva stava najlakše i mogu da 
se upoznaju, dok se za razlikovanje i funkcionih tipo- 
va iziskuje već obimnije iskustvo. Ponekad je neo- 
bično teško naći kojoj funkciji pripada prvenstvo. 
Zavodnički delu je činjenica da introvertni po prirodi 
ostavlja utisak čoveka koji reflektuje i razmišlja, 
zbog svoga apstraktnoga stava. Otuda smo skloni da 
mu zato pripišemo primat mišljenja. Obrnuto, ekstra- 
vertni prirodno pokazuje mnoge neposredne reakcije, 
zbog kojih naslućujemo da u njemu prevlađuje ose- 
ćajni elemenat. Ali ta naslućivanja varaju nas, jer 
ekstravertni može lako da bude i misleni tip, a intro- 
vertni osećajni tip. Džordan opisuje uopšte samo in- 
trovertnoga i ekstravertnoga. Međutim, tamo gde on 

zalazi u pojedinosti opis mu postaje nerazumljiv, jer 
se onde mešaju crte različnih funkcionih tipova, koji 
zbog nedovoljne obrade gradiva nisu odvajani jedan 
od drugoga. Ali u opštim crtama, slika introvertnoga 
i ekstravertnoga stava ispala je razumljiva, tako da 
se potpuno vidi suština i jednoga i drugoga osnov- 
noga stava. 

U karakterisanju tipova sa gledišta afektivnosti 
nalazim pravi značaj Džordanova spisa. Već smo vi- 
deli da je »reflektivna« strana introvertnoga, razmi- 
šljanje, kompenzirana nesvesnim arhaičnim nagon- 
skim i osetnim (senzitivnim) životom. Moglo bi se 
reći i to da je on introvertno nastrojen baš zato što 
se iznad arhaično-impulsivnoga, strasnoga bića mora 
uzdići do sigurne visine apstrakcije, da bi otuda mo- 
gao savlađivati neposlušne, divljački zahuktane afek- 
te. Ovo gledište sasvim je prikladno za mnoge sluča- 
jeve. Obrnuto, moglo bi se reći i to da je manje 
ukorenjeni afektivni život ekstravertnoga  podesniji 
za diferenciranje i domestikaciju negoli arhaično, 
nesvesno mišljenje i osećanje, fantaziranje, koje 
može opasno uticati na njegovu ličnost. Stoga je on 
uvek onaj koji teži da se u najvećoj meri promeće 
i život provodi u huci, da ne mora dolaziti sebi i svo- 
jim rđavim mislima i osećanjima. Iz ovih lako izvod- 
ljivih opažanja objašnjava se jedno tako reći para- 
doksno mesto u Džordana na str. 6, gde on kaže da u 
»less . impassioned«  (ekstravertnoga) temperamenta 
prevlađuie intelekat i ima neobično veliki udeo u for- 
miraniu života, dok su u reflektivnoga temperamenta 
baš afekti oni koii zahtevaiu nravo na veći značaj. 


Ovo shvatanje na prvi pogled kao da direktno 
bije u glavu moje tvrđenje da »less impassioned« tip 
odgovara mome ekstravertnome tipu. Međutim, pri 
dubljem posmatranju stvar nikako ne stoji tako, jer 
reflektivno biće odista pokušava da udari na nepo- 
slušne afekte, ali u stvari da dođe pod uticaj strasti 
u većoj meri negoli onaj koji je svoje prema objektu 
orijentisane želje uzeo za svesno merilo svoga života. 
Ovaj poslednji, naime ekstravertni, pokušava time da 
se svugde proturi, ali mora doživeti to da su njegove 

subjektivne misli i osećanja ono što mu se svugde na 
put postavlja kao prepona. On je pod uticajem svoga 
psihičkoga unutrašnjega sveta u većoj meri negoli što 
i sam sluti. On to sam ne može da vidi, ali pažljiva 
okolina vidi ličnu navlašnost njegova teženja. Stoga 
njegovo osnovno pravilo svagda mora biti da se pita: 
»Sta ja zapravo hoću? Šta je moja tajna namera?« 
Drugi, introvertni, sa svojim svesnim, izmišljenim 
namerama previđa uvek ono što njegova okolina opa- 
ža i suviše jasno, naime da njegove namere služe za- 
pravo jakim, ali beznamernim i bezobjektnim nago- 
nima i da su u velikoj meri pod njihovim uticajem. 
Ko posmatra i ocenjuje ekstravertnoga sklon je da 
osećanje i mišljenje iznošeno na videlo smatra za 
tanku koprenu koja nepotpuno zastire samo hladnu i 
izmudrovanu ličnu nameru. Ko teži da razume intro- 
vertnoga lako će doći na misao da se žestoka strast 
mučno obuzdava samo prividnim mudrovanjem. 


I jedan i drugi sud je pravilan i lažan. Sud je 
lažan ako je svesno stanovište, svest uopšte, jaka i 
sposobna za otpor prema nesvesnom; a pravilan onda 
ako slabo svesno stanovište stoji prema jakom nesve- 
snom te mu se u danom slučaju mora ukloniti. U 
ovom poslednjem slučaju izbija ono što je stajalo u 
pozadini, u jednoga egoistična namera, a u drugoga 
razuzdana strast, elementarni afekat, koji odbacuje 
svaku konsideraciju. Ova razmišljanja omogućavaju 
nam da u isti mah saznamo kako Džordan posmatra: 
on očevidno uzima u obzir afektivnost posmatranoga, 
i otuda njegova nomenklatura: »less emotional« i 
»more impassioned«. Kad on, dakle, introverta 
poima sa gledišta afekta kao strasnika, a ekstraverta 
s istoga stanovišta kao manjega strasnika, i, štaviše, 
kao intelektualca, onda on time dokazuje naročitu 
vrstu saznanja, koje se mora obeležiti kao intuitivno. 
Stoga sam već ranije ukazao na to da Džordan racio- 
nalno gledište meša sa estetičkim. Kad on introverta 
karakteriše kao strasnika, a ekstraverta kao intelek- 
tualca, on oba tipa posmatra očevidno sa nesvesne 
strane, tj. opaža ih iznad svog nesvesnog. On posma- 
tra i saznaje intuitivno, što bi više ili manje uvek 

mogao da bude slučaj kod praktičkog poznavaoca lju- 
di. Ma koliko takvo shvatanje prigodice bilo pravilno 
i duboko, ono je ipak vezano za veoma bitno ograni- 
čenje: ono previđa činjeničnu stvarnost posmatrano- 
ga, jer uvek sudi po slici u ogledalu njegova nesve- 
snog, mesto po njegovoj stvarnoj pojavi. Ova pogre- 
ška u sudu sasvim je vezana za intuiciju, zbog čega 
um odvajkada stoji snjom na ratnoj nozi i samo pro- 
tiv svoje volje daje joj pravo na egzistenciju, iako se 
u izvesnim slučajevima mora uveriti u objektivnu 
pravilnost intuicije. Tako se Džordanova formulisanja 
u svemu podudaraju sa stvarnošću, ali ipak ne sa 
stvarnošću kako je razumevaju racionalni tipovi, 
nego sa njima nesvesnom stvarnošću. Ovi odnosi pri- 
rodno su najprikladniji da unesu zabunu u ocenjiva- 
nje posmatranoga i da unesu teškoće u sporazumeva- 
nje o posmatranom. Stoga u ovom pitanju nikada ne 
treba voditi borbu za nomenklaturu, nego se treba 
držati činjenice posmotrive, suprotnosne različnosti. 
Iako se ja, na svoj način, sasvim drukčije izražavam 
negoli Džordan, mi se ipak slažemo u klasifikaciji po- 
smatranoga (s izvesnim odstupanjima). 


Pre nego što pređem na raspravljanje o Džorda- 
novoj tipizaciji materijala posmatranja, još ću se 
ukratko vratiti na postulirani, treći ili »intermedijat- 
ni« tip. Kao što smo videli, Džordan svrstava u njega, 
s jedne strane, sasvim balansirane, a s druge strane 
nebalansirane. Neće biti izlišno da se na ovom mestu 
još jedared setimo klasifikacije valentinijanske ško- 
le: hilski čovek, koji je podređen psihičkom i pneu- 
matičkom. Hilski čovek, po toj definiciji, odgovara 
osetnom (senzitivnom) tipu, tj. onom čoveku čija su 
dominantna određenja data čulima i u čulima, u čul- 
nom opažanju. Osetni (senzitivni) tip nema ni dife- 
rencirano mišljenje ni diferencirano osećanje, ali je 
njegova čulnost dobro razvijena. To je, kao što je 
poznato, slučaj i kod primitivnoga čoveka. Ali na- 
gonska čulnost primitivca ima opreku, i to je sponta- 
nost psihičkoga. Duhovno, misli se njemu tako reći 
pojavljuju. Nije on onaj koji ih pravi ili izmišlja — 
za to mu nedostaju sposobnosti — nego se one prave 

same i opsedaju ga, čak mu se pojavljuju halucina- 
torski. Ovaj mentalitet može se označiti kao intuiti- 
van, jer intuicija je instinktivno opažanje psihičkoga 
sadržaja u njegovu pojavljivanju. Dok je redovno 
psihološka glavna funkcija primitivca čulnost, intui- 
cija je kompenzatorna funkcija koja se manje ispo- 
ljava. Na višem stepenu civilizacije, gde su jedni više 
ili manje diferencirali mišljenje, a drugi osećanje, 
ima ih takođe ne malo koji su u većoj meri razvili 
intuiciju i služe se njome kao bitno odredivačkom 
funkcijom. Iz toga proizlazi intuitivni tip. Stoga mi- 
slim da se Džordanova srednja grupa ima razrešiti u 
osetni (senzitivni) i intuitivni tip. 


2. SPECIJALNO PRIKAZIVANJE I KRITIKA 
DZORDANOVTH TIPOVA 


Sto se tiče opšte pojave i jednoga i drugoga tipa, 
Džordan (str. 17) ističe da manje emocionalni tip 
mnogo više pokazuje istaknute ili markantne ličnosti 
negoli emocionalni tip. Ovo tvrđenje dolazi otuda što 
Džordan aktivni tip čoveka identifikuje sa manje 
emocionalnim, što je, po mome mišljenju, nedopušte- 
no. Bez obzira na tu zabludu, pravilno je da manje 
emocionalni ili ekstravertni, kao što jamačno smemo 
reći, svojim ponašanjem čini sebe mnogo upadljivi- 
jim negoli emocionalni ili introvertni. 


a) Introvertna žena 


(The more impassioned woman) 


Džordan raspravlja najpre o karakteru intro- 
vertne žene. Donosim glavne tačke njegova opisa u 
izvodu (str. 17 i dalje): »Mirno ponašanje, karakter 
koji se ne može lako pročitati, prigodno kritičan do 
sarkastičnosti; iako je zla volja u nje ponekad pri- 
metna, ona nije ni ćudljiva ni neumorna, ni manisa- 
va, ni »censorious« (što bi se po smislu moralo preve- 

sti izrazom »ona koja voli da kritikuje«, nemački 
»censorhaft«), ni džandrljiva. Ona širi mir oko sebe, 
i nesvesno teši i isceljuje. Ali pod tom površinom ti- 
njaju afekat i strast. Sa starošću, njen karakter do- 
biva u draži. Ona je »simpatična«, tj. učestvuje u ose- 
ćanju i doživljavanju drugih. Najgori ženski karak- 
teri nahode se u tome tipu. One su najsvirepije ma- 
ćehe. One su, istina, najljubaznije majke i žene, ali 
njihove strasti i afekti toliko su jaki da im zanose 
um. One suviše vole, ali i suviše mrze. Ljubomornost 
može od njih da napravi divlje zverove. Ako mrze 
svoju pastorčad, mogu da ih fizički muče do smrti. 
Gde zlo nije gospodar, tu je sama moralnost duboko 
osećanje, i ono ide svojim vlastitim i nezavisnim pu- 
tem, koji se ne prilagođuje uvek konvencionalnim 
namerama. Tim putem ne hodi se iz podražavanja ili 
podvrgavanja, a nikako radi nagrade, ni na ovom ni 
na onom svetu. Samo u intimnom odnosu razvija ta 
žena svoje odlike i svoje nedostatke; tu ona pokazuje 
bogatstvo svoga srca, svoje brige i radosti, ali i svoje 
strasti i pogreške, kao nepomirljivost, tvrdoglavost, 
gnev, ljubomornost ili čak razuzdanost. Ona je pod- 
vrgnuta uticaju trenutka i malo sposobna da misli na 
sreću i dobro odsutnih. Može lako da zaboravi na 
druge, i na vreme uz to. Ako je afektovana, njena 
poza ne osniva se na podražavanju, nego pokazuje 
promenu u ponašanju i jeziku prema promenjenima 
mislima i osećanjima. U društvenom pogledu ona 
ostaje koliko god je to mogućno sebi jednaka u naj- 
različitijim društvima. U domaćem kao i u društve- 
nom životu ne traži nikakva velika prava i lako se 
može zadovoljiti. Ona spontano daje svoje saglasne ili 
pohvalne sudove. Ume da umiri ili da ohrabri. Ima 
saosećanja za sve slabe, bili to dvonošci ili četvoro- 
nošci. «Izdiže se na visinu i spušta se u nizinu, ona 
je sestra i drugarica u igri cele prirode.« Njen sud je 
blag i popustljiv. Kad čita, ona teži da shvati intimnu 
misao i najdublje osećanje knjige; stoga podvlači reči 
u knjizi i pravi beleške na margini, i knjigu čita još 
jedared.« 

Iz ovoga opisa nije teško poznati introvertni ka- 
rakter. Ali je opis u izvesnom smislu jednostran, jer 
uglavnom uzima u obzir osećajnu stranu, ne naglaša- 
vajući onu karakteristiku kojoj ja pridajem naročitu 
vrednost, naime svesni unutrašnji život. Džordan, 
istina, spominje da je introvertna žena »comtempla- 
tive«, ali ne ulazi pobliže u to. Njegov opis, kao što 
mi se čini, potvrđuje moja izlaganja o načinu njegova 
posmatranja; on vidi uglavnom osećajno konstelisano 
spoljašnje ponašanje i ispoljavanje strasti, ali ne ulazi 
u suštinu svesti toga tipa. Zato ne spominje da unu- 
trašnji život igra presudnu ulogu za svesnu psiholo- 
giju toga tipa. Zašto, na primer, introvertna žena pa- 
žljivo čita? Zato što ona pre svega voli razumevanje 
i poimanje misli. Zašto je ona mirna i unosi mir? Zato 
što redovno svoja osećanja zadržava u sebi i ispoljava 
ih u svojim mislima, mesto da ih drugima tovari. 
Njena nekonvencionalna moralnost oslanja se na du- 
boko razmišljanje i na unutrašnja uverljiva osećanja. 
Draž njena mirnoga i razumnoga karaktera osniva se 
ne samo na mirnu stavu nego i na tome što se s njome 
može umno i pametno govoriti, i što ona može da 
uvažava argumenat svoga partnera. Ona ga ne pre- 
kida impulsivnim ispoljavanjima, nego prati njegova 
mnjenja svojim mislima i osećanjima, koja se ipak 
ne kolebaju i ne ruše pod protivničkim argumentom. 


O taj čvrsti i dobro izgrađeni poredak  svesnih 
duševnih sadržaja upire se haotično-strasni afektivni 
život, kojega je introvertna žena veoma često, bar u 
njegovu ličnom aspektu, svesna, i kojega se boji, jer 
ga poznaje. Ona razmišlja o samoj sebi i stoga je pre- 
ma spoljašnjem svetu staložena, i može drugo da sa- 
znaje i priznaje ne ocenjujući ga odobravanjem ili 
kuđenjem. Ali ako joj njen afektivni život kvari te 
dobre osobine, ona odbija svoje nagone i afekte koliko 
god može a da nad njim ne postaje gospodar. Kao što 
je njena svest logična i čvrsto sklopljena, tako je njen 
afekat elementaran, zamršen i nesavladljiv. Nedosta- 
je mu upravo ljudska nota, on je disproporcionisan, 
iracionalan, to je prirodni fenomen, koji razbija ljud- 
ski poredak. Nedostaje mu svaka opipljiva pozadin- 

ska misao, svaka namera, i zato je on, kad se ukaže 
prilika, samo destruktivan, jedna bujica, koja ne mi- 
sli ni na kakvo razaranje i nikakva se razaranja ne 
kloni, bezobziran i nužan, sluša samo svoj zakon, pro- 
ces koji sam sebe ispunjava. Njene dobre osobine do- 
laze otuda što je mišljenju, tolerantnom ili dobrona- 
mernom poimanju, pošlo za rukom da zadobije uticaj 
nad jednim delom nagonskoga života i da ga povuče 
za sobom, ali ipak ne može dohvatiti celinu nagona i 
preuobličiti ga. Afektivnosti je introvertna žena da- 
leko manje svesna u njenom ćelom obimu negoli svo- 
jih racionalnih misli i osećanja. Ona je nesposobna da 
obuhvati celu svoju afektivnost, ali ima primenljiva 
shvatanja. Njena afektivnost je daleko manje pokret- 
ljiva negoli njeni duhovni sadržaji, ona je u neku 
ruku uporna, znatno inertna, i otuda se teško menja; 
istrajna je, i otuda njena nesvesna neprekidnost i 
ravnomemost, ali otuda i njeno tvrdoglavstvo i njena 
ponekad nerazumna nesavitljivost u stvarima koje se 
tiču afektivnosti. 


Ova razmišljanja mogu da nam objasne zašto je 
sud o introvertnoj ženi samo sa gledišta afektivnosti 
nepotpun i nepravičan u rđavom kao i u dobrom smi- 
slu. To što Džordan najgore ženske karaktere nalazi 
među introvertnima po mome mišljenju dolazi otuda 
što on pridaje suviše važnosti afektivnosti, kao da je 
samo strast majka zla. Deca se na smrt mogu mučiti 
sasvim drukčije negoli samo fizički. I obrnuto, ono 
naročito bogatstvo ljubavi u introvertnih žena nipo- 
što nije uvek njihova vlastita imovina, nego su one 
čak više puta time opsednute i ne mogu biti drukčije, 
dok se jedared ne ukaže povoljna prilika u kojoj, na 
čudo svoga partnera, one iznenada pokazuju neočeki- 
vanu hladnoću. Afektivni život introvertnoga bića je- 
ste uopšte njegova slaba strana, on nije bezuslovno 
pouzdan. Ono se samo vara u tome, i drugi se varaju 
i razočaravaju u njemu ako računaju samo na njego- 
vu afektivnost. Njegov duh je pouzdaniji, jer je pri- 
lagođeniji. Njegov afekat je suviše neobuzdana 
priroda. 

b) Ehkstravertna žena 


(The less impassioned woman) 


Prelazimo sada na Džordanovo crtanje drugoga 
tipa žene, one koju on zove »less impassioned wo- 
man«. I ovde moram odbaciti sve ono što autor do- 
daje in puncto aktivnosti, jer to dodavanje donosi 
samo to da se tipski karakter ne upoznaje onako kako 
treba. Ako je stoga reč o izvesnoj naglosti ekstra- 
vertne žene, onda se time ne misli na elemenat de- 
lovnosti, aktivnosti, nego samo na pokretljivost aktiv- 
nih procesa. Džordan o ekstravertnoj ženi kaže:: »Iz- 
vesna naglost i izvestan oportunizam, pre nego izdrž- 
ljivost i doslednost. Njen život je redovno ispunjen 
mnogim malim stvarima. Ona prevazilazi čak lorda 
Bikonsfilda kad on kaže da nevažne stvari nisu veoma 
nevažne, i da važne stvari nisu veoma važne. Ona — 
kao što je činila njena baba, i kao što će činiti joši 
njeni unuci — rado se zadržava na opštem pogoršanju 
ljudi i stvari. Uverena je da ništa ne bi napredovalo 
da se ona ne trudi. Često je veoma korisna u socijal- 
nim pokretima. Rasipanje energije u domaćem čišće- 
nju isključivi je cilj života za mnoge od njih. Češće 
nema nikakvih ideja, nikakvih strasti, nikakva mira 
i nikakvih pogrešaka. Njen afektivni razvitak rano je 
završen. Ona je sa osamnaest godina često isto toliko 
mudra kao i sa četrdeset osam. Polje njena gledanja 
nije ni duboko ni prostrano, ali je već unapred jasno. 
Pored velike obdarenosti vodilački položaj. U dru- 
štvu ispoljava ona dobrostiva osećanja, darežljiva je 
i gostoljubiva prema svakome. Procenjuje svakoga, a 
zaboravlja da i nju procenjuju. Izdašna je u pomaga- 
nju. Nikakve duboke strasti. Voleti znači za nju više 
ceniti, mržnja je samo odvratnost, ljubomornost samo 
uvređeni ponos. Njen entuzijazam ne prestaje. Ona 
uživa u lepoti pesništva, manje u njegovu patosu. 
Njeno verovanje i njeno neverovanje više je potpuno 
negoli jako. Ona nema nikakvih pravilnih uverenja, 
ali i nikakvih rđavih slutnji. Ona ne veruje, nego 


i p. 35. 


168 


usvaja; nije ona koja ne veru je, nego ona koja ne 
zna. Ne ispituje i ne sumnja. U važnim prilikama po- 
verava se autoritetu, u manjim stvarima pravi pre- 
nagle zaključke. U njenu vlastitom malom svetu sve 
je onako kako ne bi trebalo da bude, u velikom svetu 
sve je na svom mestu. Ona se instinktivno protivi da 
zaključke uma prenese u praksu. Kod kuće pokazuje 
sasvim drugi karakter negoli u društvu. Na zaključi- 
vanje braka u nje veoma utiče častoljublje, ljubav 
prema promeni, poslušnost prema tradicionalnoj na- 
vici, ili želja da život postavi na »solidnu bazu« ili da 
postigne veću sferu uticaja. Ako njen muž pripada 
»impassioned« tipu, onda on decu više voli nego ona. 
U domaćem krugu izbijaju na videlo sve njene nepri- 
jatne osobine. Tu dela ona po svojoj volji, u nepove- 
zanim prekorima. Nemogućno je predvideti kada će 
za časak granuti sunce. Kad joj čovek jedared zameri 
zbog neprestanoga ocenjivanja i prekoravanja, ona se 
čudi i nalazi se uvređenom, i uverava da ona ipak 
hoće samo ono najbolje, »ali ima ljudi koji ne znaju 
šta je za njih dobro«. Način na koji bi ona želela da 
učini dobro svojoj porodici sasvim je različan od ono- 
ga na koji bi htela da koristi drugim ljudima. Ga- 
zdinstvo mora uvek da bude spremno da ga vidi svet. 
Društvo mora biti potpomagano i unapređivano. Na 
više klase mora se činiti utisak, a niže moraju se dr- 
žati u redu. Vlastita kuća je njena zima, društvo nje- 
no leto. Pretvaranje počinje čim dođe neka poseta. 
Nema nikakvih sklonosti prema askezi, njenoj uva- 
ženosti to nije potrebno. Ljubav prema promeni, kre- 
tanju i odmoru. Ona može da otpočne dan božjom 
službom i da ga završi komičnom operom. Društvena 
veza je njeno uživanje. Tu nalazi sve, rad i sreću. Ona 
veruje u društvo, i društvo veruje u nju. Na njena 
osećanja malo utiče predrasuda, i ona je po navici 
»uglađena«. Rado padražava i odabira za to najbolje 
modele, ali o tome ne polaže sebi račun. Knjige koje 
ona čita moraju sadržavati život i lica koja delaju.« 


Ovaj dobro poznati tip žene, koji Džordan ozna- 
čava kao »less impassioned«, jeste nesumnjivo ekstra- 
vertan. Na to ukazuje celo ponašanje, koje je, zbog 


169 


njegova načina, označava baš kao ekstravertnu. Po- 
stojano ocenjivanje, koje se nikada ne osniva na 
stvarnom razmišljanju, jeste ekstravertovanje prola- 
znoga utiska, koji nikakve veze nema sa stvarnom 
mišlju. Sećam se duhovita aforizma koji sam jedared 
negde čitao: »Mišljenje je tako teško — zato većina 
sudi.« Razmišljanje iziskuje pre svega vremena, i 
otuda onaj koji razmišlja nema nikakve prilike da 
neprestano ispoljava svoj sud. Inkoherencija i inkon- 
sekvencija suda, njegova zavisnost od tradicije i au- 
toriteta pokazuje odsustvo samostalna razmišljanja; 
isto tako nedostatak samokritike i nesamostalnosti 
poimanja ukazuju na defekat funkcije suđenja. Od- 
sustvo duhovnoga unutrašnjega života u ovoga tipa 
dolazi mnogo razgovetnije do izraza negoli njegovo 
prisustvo u introvertnoga tipa u gore izvedenom opi- 
su. Covek bi lako bio sklon da prema ovome opisu 
zaključi o isto tako velikom ili još većem defektu 
afektivnosti, koja je, kao što je opšte poznato, povr- 
šna, čak plitka, gotovo lažna, jer svagda s njime ve- 
zana ili iza njega saznatijiva namera oduzima afek- 
tivnom teženju gotovo svaku vrednost. Ali ja sam 
sklon prihvatiti da autor ovde isto tako potcenjuje 
kao što u ranijem slučaju precenjuje. Međutim, i 
pored prigodnih priznanja dobrih osobina, tip u sve- 
mu rđavo prolazi. Ja u ovom slučaju verujem u izve- 
sne predrasude autorove. Čak je dovoljno ponajčešće 
da je čovek s nekoliko ili s jednim predstavnikom 
tipa imao rđava iskustva, pa da po jednom slučaju 
ocenjuje svaki sličan slučaj. Ne srne se zaboraviti da, 
kao što se razumnost introvertne žene osniva na tač- 
nom podešavanju njenih duhovnih sadržaja prema 
opštem mišljenju, i afektivnost ekstravertne žene ima 
izvesnu pokretljivost i neznatnu dubinu zbog njena 
prilagođavanja uz opšti život ljudskoga društva. U 
ovome slučaju reč je o socijalno diferenciranoj afek- 
tivnosti neosporne opšte važljivosti, koja se čak po- 
voljno razlikuje od težine, upornosti i strasnosti in- 
trovertnoga afekta. Diferencirana afektivnost uklo- 
nila je haotičnost patosa i postala disponibilna funk- 
cija prilagođavanja, svakako na račun duhovnoga 


170 


unutrašnjega života, koji odsustvom pravi sebe pri- 
metnim. Ali on se jednako nahodi u nesvesnom, i to 
u obliku koji odgovara introvertnoj strasti, naime u 
nerazvijenom stanju. Ovo stanje karakterisano je in- 
fantilizmom i arhaizmom. Iz nesvesnoga nerazvijeni 
duh daje afektivnome teženju sadržaje i tajne motive, 
koji ne propuštaju da u kritičnom posmatraču ostave 
rđav utisak, dok ih nekritičan posmatrač previđa. 
Pred neprijatnim utiskom, koji u posmatraču ostav- 
lja stalno opažanje rđavo prikrivenih egoističkih mo- 
tiva, suviše se zaboravlja činjeničnost i prilagođena 
korisnost na vidik iznošenih težnja. Sve lako, neoba- 
vezno, umereno, bezazleno, površno u životu iščezlo 
bi kad ne bi bilo nikakvih diferenciranih afekata. Čo- 
vek bi se ugušio ili u neprestanom patosu ili u pustoj 
praznini potisnute strasti. Ako socijalna funkcija in- 
trovertnoga uglavnom opaža pojedinca, ekstravertni 
unapređuje život društva, koje isto tako ima pravo na 
egzistenciju. Stoga je njemu potrebna ekstraversija, 
jer ona u prvom redu gradi most ka bližnjemu. Ispo- 
ljavanje afekata, kao što je poznato, dejstvuje suge- 
stivno, dok duhovno može razviti svoju delatnost tek 
posredno, posle mučnog prenošenja. Za socijalnu 
funkciju potrebni afekti nikako ne sme ju da budu 
duboki, inače izazivaju strast u drugoga. A strast re- 
meti život i napredak socijeteta. Tako i prilagođeni, 
diferencirani duh introvertnoga nije dubok, nego više 
ekstenzivan, i otuda on ne remeti i ne razdražuje, 
nego urazumljuje i umiruje. Ali kao što introvertni 
unosi pometnju žestinom svoje strasti, tako ekstra- 
vertni donosi nemir svojim napola nesvesnim mišlje- 
njem i osećanjem, koje se inkoherentno i otkinuto 
često u obliku netaktičnoga i bespoštednoga suđenja 
aplikuje bližnjemu. Ako se sastavi celokupnost takvih 
sudova i pokuša da se iz njih sintetički konstruiše 
psihologija, onda se najpre dospeva do sasvim ani- 
malnoga osnovnoga shvatanja, koje bezutešnom di- 
vljačnošću, grubošću i glupošću ni na koji način ne 
zaostaje za krvničkim afektivnim bićem introvertno- 
ga. Stoga ja Džordanovo tvrđenje da se najlošiji ka- 
rakteri mogu naći među strasnim introvertnim pri- 


171 


rodama ne mogu potpisati. Među ekstravertnima ima 
isto tako mnogo i isto tako dubokog nevaljalstva. Gde 
se introvertna strasnost ispoljava u grubim delima, tu 
prostota nesvesnoga ekstravertnoga mišljenja i oseća- 
nja vrši sramotna dela na duši žrtve. Ja ne znam šta 
je gore. Štetnost prvoga slučaja jeste u tome što se 
delo vidi, a prostota shvatanja u drugome slučaju 
krije se pod koprenom prihvatljiva ponašanja. Ja bih 
istakao socijalnu brižljivost ovoga tipa, njegovo ak- 
tivno učestvovanje u dobru i sreći drugih, a isto tako 
i njegovu izrazitu tendenciju da drugima učini radost. 
Ovaj kvalitet introvertni ima većinom samo u fan- 
taziji. Diferencirani afekti imaju još preimućstvo 
ljupkosti, lepe forme. Oni šire estetičku, prijatnu at- 
mosferu. Ima izvanredno mnogo  ekstravertnih koji 
se zanimaju nekom umetnošću (većinom muzikom), 
ne toliko što su za to naročito osposobljeni koliko 
zato što mogu time služiti društvenosti. I manisavost 
nema uvek neprijatan ili čak bezvredan karakter. Ve- 
oma često ona se ograničava na prilagođenu vaspitač- 
ku tendenciju, koja zasniva vrlo mnogo dobra. Isto 
tako zavisnost suda nije u svima prilikama rđava, 
nego čak potpomaže uguši van je ekstravagancija i 
štetnih izrasli, koje ni na koji način ne unapređuju 
život i dobro socijeteta. Bilo bi uopšte sasvim neo- 
pravdano tvrditi da je jedan tip u nekom pogledu 
dragoceniji negoli drugi. Tipovi se uzajamno dopu- 
njuju, i njihova različnost daje baš onu meru napre- 
gnutosti koju ne samo jedinka nego i socijetet 
potrebu je za održavanje života. 


c) Ekstravertni muškarac 


O ekstravertnom muškarcu Džordan kaže (str. 
26. i dalje): »Na njega se ne može unapred računati i 
neodređen je u svome stavu, ima sklonosti prema 
ćudljivosti, ustumaranom poslovanju, nezadovoljnosti 
i iskazivanju sudova, zlo sudi o svemu i svačemu, ali 
je svagda sam sobom zadovoljan. Iako je njegov sud 
često lažan i njegovi projekti ne polaze mu za rukom, 

on ipak ima neograničeno poverenje u njih. Kao što 
je Sidnej Smit (Sydney Smith) rekao o jednom zna- 
menitom državniku svoga vremena: on je bio svakoga 
trenutka spreman da uzme komandu nad flotom Ka- 
nala, ili da amputira nogu. On ima određenu formulu 
za sve što mu se dešava: ili stvar nije istinita — ili 
je čovek već odavno poznaje. Na njegovu nebu nema 
mesta za dva sunca. Ali ako izvan njega ima još koje, 
on je mučenik. Rano sazreva. Voli da upravlja, i često 
je društvu veoma koristan. Ako sedi u kakvoj komi- 
siji za vršenje dobročinstava, on se u jednakoj meri 
veoma interesu je za izbor pralje kao i za izbor pred- 
sednika. U društvu predano dela svim snagama. Sa 
samopouzdanjem i istrajnošću izlazi pred društvo. On 
je čovek spreman da stiče iskustva, jer mu iskustvo 
pomaže. Više voli da bude javno poznati predsednik 
komisije od tri člana negoli da bude nepoznati dobro- 
tvor celoga naroda. Manja obdarenost nikako ne ome- 
ta njegovu važnost. Da li dela? On je uveren da je 
energičan. Da li je brbljiv? On veruje u svoj besed- 
nički talenat. Retko proizvodi nove ideje ili otvara 
nove puteve, ali je odmah spreman da sleduje, da 
razumeva, da primenjuje i da izvodi. Sklon je da se 
drži religioznih i političkih uveren ja koja već postoje 
i koja su opšte primljena. U izvesnim okolnostima 
sklon je da sa čuđenjem posmatra smelost svojih je- 
retičkih ideja. Ali njegov ideal je često toliko visok 
i jak da ništa ne može omesti stvaranje jednog pro- 
stranog i pravičnog shvatanja života. Njegov život je 
većim delom obeležen moralnošću, istinoljubivošću i 
idealnim principima, ali ponekad želja za neposred- 
nim efektom dovodi ga u teškoće. Ako je na javnom 
zboru slučajno nezaposlen, tj. ako nema ničega što 
bi on predložio ili potpomagao, ili što bi odobrio ili 
odbio, on će ipak ustati i bar zahtevati da se jedan 
prozor zatvori zbog promaje ili da se jedan otvori da 
se dobije sveza vazduha. Jer on zahteva ne samo va- 
zduha nego i pažnje. Uvek je sklon da čini ono za 
šta ga niko nije molio. Uveren je da ga ljudi gledaju 
onako kako on želi da ga gledaju, naime kao čoveka 
koji bez počinka misli na dobro svoga bližnjega. On 

zadužuje druge, i zbog toga ipak ne može otuda da 
ode bez nagrade. Govorom može druge da pokrene, 
a da sam ne bude pokrenut. Brzo iznalazi želje i mi- 
šljenja drugih. Podseća na opasnost koja se približu- 
je; organizuje i vesto vodi pregovore s protivnicima. 
Uvek ima projekata i pokazuje senzacionalnu posle- 
nost. Ako je ikako mogućno, u društvu se mora osta- 
viti prijatan utisak, a ako to nije mogućno, ono se 
mora bar začuditi, a ako ni to nije mogućno, onda 
se mora u njega uneti bar uznemirenje i potresenost. 
On je spasitelj od poziva; ne oseća se rđavo u ulozi 
priznatoga spasitelja. Mi ne možemo da išta dobro 
napravimo od sebe — ali možemo u njega verovati, 
o njemu sanjati, Bogu se za njega zahvaljivati i njega 
moliti da nas oslovi. On je nesrećan u miru i ne može 
se dovoljno odmoriti. Posle dana ispunjenoga radom 
mora da ima uzbudljivo veče u pozorištu, na koncer- 
tu, u crkvi, na pazaru, na ručku, u klubu ili u svemu 
zajedno. Ako nije dospeo na nekakav sastanak, on ga 
uznemiruje bar telegramom nametljivoga oprav- 
danja.« 


I ovaj opis omogućava nam da dobro upoznamo 
tip. Ali gotovo još više negoli pri opisu ekstravertne 
žene ovde se, i pored pojedinih solidnih priznanja, 
pojavljuje momenat omalovažavanja koje karikira. 
To delimično stoji do toga što ova metoda opisivanja 
ne može uopšte da vodi računa o ekstravertnom biću, 
jer je tako reći nemogućno da se intelektualnim 
sredstvima specifična vrednost ekstravertnoga poma- 
kne na pravu svetlost, dok je to kod introvertnoga 
mnogo lakše, jer se njegova svesna razumnost i nje- 
gova svesna motivacija mogu izraziti intelektualnim 
sredstvima, a isto tako činjenica njegove strasti i dela 
koja otuda proizlaze. U ekstravertnom pak glavna 
vrednost leži u vezama sa objektom. Čini mi se da 
jedino sam život priznaje ono pravo koje mu intelek- 
tualna kritika ne može dati. Život jedini pokazuje 
njegove vrednosti i priznaje ih. Može se, istina, kon- 
statovati da je ekstravertni socijalno koristan, da on 
stiče velike zasluge za napredak ljudskoga društva 
itd. Ali analiza njegovih sredstava i njegovih moti- 

vacija davaće uvek negativan rezultat, jer glavna 
vrednost ekstravertnoga ne leži u njemu samom, 
nego u uzajamnoj vezi sa objektom. Veza sa objek- 
tom pripada onim imponderabilijama koje intelektu- 
alno formulisanje nikada neće dohvatiti. 


Intelektualna kritika ne može propustiti da u 
analisanju ide napred i da posredstvom izveštaja o 
motivacijama i ciljevima potpuno rasvetli osmotreni 
materijal. Ali iz toga nastaje slika koja je za psiho- 
logiju ekstravertnoga gotova karikatura, i ko bi mo- 
žda verovao da je našao pravi stav prema ekstravert- 
nome na osnovu takva opisa, taj bi, na svoje čuđenje, 
video da stvarna ličnost prkosi svome opisu. Takvo 
jednostrano shvatanje potpuno ometa prilagođivanje 
ekstravertnome. Da mu se oda pravda, mišljenje o 
njemu mora se sasvim apstrahovati, onako kao što se 
i ekstravertni može pravilno prilagoditi introvertno- 
me samo ako može da primi njegove duhovne sadrža- 
je kao takve, bez obzira na njihovu mogućnu prak- 
tičku primenljivost. Intelektualna _ anahza ne može 
ništa drugo nego da ekstravertnome potura sve mo- 
gućne pozadinske i pokrajnje misli, namere i druge 
takve stvari, koje u stvari zapravo ne postoje, nego u 
najboljem slučaju utiču kao senkasti efekti nesvesnih 
pozadina. Dabome, izvesno je da ekstravertni, kad 
nema ništa drugo da kaže, ipak naređuje da se prozor 
otvori ili zatvori. Ali ko je to primetio? Kome je to 
u stvari palo u oči? Samo nekome koji pokušava da 
sebi da računa o mogućnim razlozima i nerazlozima 
takva delanja, dakle nekome koji reflektuje, raščla- 
njava i rekonstruiše, dok za sve druge ta mala graja 
potpuno tone u opštu huku života, a da oni ne nalaze 
nikakva povoda da u tome vide ovo li ono. Ali baš na 
taj način manifestu je se psihologija ekstravertnoga: 
ona pripada događajima svakodnevnoga ljudskoga 
života i ne znači ništa ni iznad ni ispod toga. Samo 
onaj koji razmišlja gleda dalje i gleda krivo — što 
se tiče života — ali pravilno što se tiče nesvesne mi- 
slene pozadine ekstravertnoga. On ne vidi pozitiv- 
noga čoveka, nego samo njegovu senku. I senka po- 
vlađuje sudu na štetu svesnoga pozitivnoga čoveka. 

Ja mislim da je dobro što se, za ljubav sporazuma, 
radi na tome da se čovek odvoji od svoje senke, ne- 
svesnoga, jer je inače diskusija ugrožena zbrkom poj- 
mova kakvoj nema ravne. Na drugome čoveku se 
opaža mnogo šta što ne pripada njegovoj svesnoj psi- 
hologiji, nego izbija iz njegove nesvesti, i time se 
možemo zavesti da njemu kao nekom svesnom Ja pri- 
pisujemo i osmotreni kvalitet. Život i sudbina i delaju 
tako, ali psiholog, kome na srcu leži saznanje struk- 
ture psihe, s jedne strane, i omogućavanje sporazu- 
mevanja ljudi među sobom, s druge strane, ne bi 
trebalo da tako čini, nego da svesnoga čoveka sasvim 
odvoji od nesvesnoga, jer samo upoređivanjem sve- 
snih stanovišta može se postići jasnost i sporazum, a 
nikada redukcijom na nesvesne pozadine, sporedne 
svetlosti i četvrtinske tonove. 


d) Introvertni muškarac 


O karakteru introvertnog muškarca (the more 
impassioned and reflective man) Džordan? kaže: 
»Njegova uživanja ne menjaju se od časa do časa, 
njegova ljubav prema uživanju jeste genuine prirode, 
on ne traži uživanje iz čiste neumornosti. Kad se na- 
hodi na javnom položaju, on je to na osnovu odre- 
đene sposobnosti, ili ima na umu nešto što bi želeo 
da izvede. Kad je njegov rad izvršen, on rado ide, 
može druge da prizna i više bi voleo da vidi kako nje- 
gova stvar uspeva u ruci drugoga negoli kako pro- 
pada u njegovoj. On lako precenjuje zasluge svojih 
saradnika. Nije i nikada ne može da bude habitualni 
psovač. Polagano se razvija, oklevalo je, nije nikakav 
religiozni vođ, nikada nema samopouzdanja da zna 
šta je zabluda, kako bi za nju mogao spaliti svoga bli- 
žnjega. Iako ima hrabrosti, on ipak ne pokazuje to- 
liko uverenja o svojim vlastitim nepogrešnim istina- 
ma da bi se za njih dao spaliti. Iako je znatno obda- 
ren, njegova okolina gura ga napred, dok se drugi tip 
sam pojavljuje na pozornici.« 


s p. 35. 


Karakteristično je, kako mi se čini, što pisac u 
poglavlju o introvertnom muškarcu, o kome je ovde 
reč, stvarno ne kaže više nego što sam ja ovde u 
izvodu doneo. Najviše nedostaje crtanje strasti, zbog 
koje se on i označava kao »impassioned«. Izvesno je 
da čovek u dijagnostičkim domišljanjima mora biti 
obazriv — ali čini se da nas ovaj slučaj navodi na 
pretpostavku da je odeljak o introvertnome muškar- 
cu iz subjektivnog razloga ispao tako mršav. Prema 
onako obimnom i nepravičnom crtanju ekstravertno- 
ga tipa, čovek bi očekivao sličnu temeljitost opisa i 
za introvertnoga tipa. Zašto on nije dat? 


Uzmimo da Džordan sam stoji na introvertnoj 
strani; onda bi bilo razumljivo što bi mu sličan opis 
kakav on s nemilosrdnom oštrinom daje za svoj pro- 
tivtip jedva uspeo. Ne bih rekao zbog nedostatka ob- 
jektivnosti, nego zbog nedostatka poznavanja svoje 
vlastite senke. Kako se introvertni pojavljuje svom 
protivtipu, to on nikako ne može znati ili zamisliti, 
osim ako mu ekstravertni to sam ne kaže, uz opasnost 
da ga introvertni onda pozove na megdan. Jer koliko 
je ekstravertni voljan da bez okolišenja gore datu 
karakteristiku primi kao dobronamemu i tačnu sliku 
svoga karaktera, isto toliko malo sklon je introvertni 
da primi svoju karakteristiku od ekstravertna posma- 
trača i kritičara. Ona bi, naime, isto tako omalova- 
žavala. Jer na isti način na koji introvertni teži da 
shvati ekstravertnoga i pri tom sasvim ostaje bez 
uspeha, tako i ekstravertni pokušava da razume du- 
hovni unutrašnji život drugoga sa stanovišta spolja- 
šnjosti i pri tom isto tako potpuno ostaje bez uspeha. 
Introvertni pravi uvek pogrešku time što delanje 
hoće da izvede iz subjektivne psihologije ekstraverta, 
a ekstravert može duhovni unutrašnji život uvek da 
shvati samo kao posledicu spoljašnjih prilika. Ap- 
straktna misao mora za ekstravertnoga da bude neka 
fantazija, neka vrsta tlapnje, ako objektivna veza nije 
uočljiva. I stvarno, introvertna mislena preda često 
nije ništa drugo nego to. U svakom slučaju, moglo bi 
se o introvertnom muškarcu mnogo reći, i moglo bi 
se dati jedno kako potpuno tako i nepovoljno naličje, 

kao što je to Džordan učinio u ranijem odeljku o eks- 
travertnome. 


Čini mi se da je važna Džordanova primedba da 
je uživanje introverta »genuine prirode«. Čini se da je 
to uopšte osobina introvertnoga osećanja (čuvstva): 
ono je genuino, ono jeste zato što postoji iz samoga 
sebe, ono ima korena u dubljoj prirodi čovekovoj, ono 
izbija u neku ruku iz samoga sebe kao svoj vlastiti 
cilj; ono ne želi da služi nikakvom drugom cilju, ni- 
kakvom se i ne predaje, i zadovoljava se time što 
ispunjava samo sebe. To je u vezi sa spontanošću ar- 
haičnoga i prirodnoga fenomena, koji se još nije po- 
klonio ciljevima civilizacije. S pravom ili bez prava, 
ali u svakom slučaju bez obzira na pravo ili nepravo, 
na celishodnost ili necelishodnost, ispoljava se afek- 
tivno stanje nametnuto subjektu, i protiv njegove 
volje i njegova očekivanja. Ono na sebi nema ničega 
što bi dopuštalo zaključak da je motivacija svesna. 


U dalje odeljke Džordanove knjige ne bih želeo 
ovde da ulazim. On navodi istorijske ličnosti kao pri- 
mere, pri čemu se pojavljuju raznovrsna pogrešna 
gledišta, koja se zasnivaju na već pomenutoj mani 
što pisac unosi merilo aktivnog i pasivnog i meša ga 
sa drugim merilima. Iz toga se češće pojavljuje za- 
ključak da se aktivna ličnost uračunava i u bestra- 
stan tip, i obrnuto: da bi strasna priroda uvek imala 
da bude i pasivna. Moje shvatanje teži da tu zabludu 
otkloni time što momenat aktivnosti uopšte izdvaja 
kao gledište. 

Ali Džordanu pripada zasluga što je (koliko ja 
znam!) prvi put dao relativno tačnu karakteristiku 
emocionalnih tipova. 


V 


PROBLEM TIPOVA U PESNIŠTVU 


KARL SPITELER: »PROMETEJ I EPIMETEJ« 


1. UVODNE MISLI O SPITELEROVOJ TIPIZACIJI 


Kad pored zamerki što ih pesniku daju zamršaji 
afektivnoga života i problem tipova ne bi igrao znat- 
nu ulogu, onda bi to gotovo bio dokaz da on uopšte i 
ne postoji. Ali smo već kod Šilera videli kako je taj 
problem u njemu pasionirao koliko pesnika toliko i 
mislioca. U ovom poglavlju obraćamo sada pažnju 
pesničkoj tvorevini koja se osniva gotovo isključivo 
na motivu problema tipova. Mislim na Prometeja i 
Epimeteja, delo Karla Spitelera (Carl Spitteler), koje 
je prvi put izišlo god. 1881. 

Ne bih nikako mogao unapred objasniti da Pro- 
mete j, onaj koji unapred misli, znači introvertnoga, 
a Epimetej, koji dela i naknadno misli, ekstravertno- 
ga. Reč je u prvom redu, pri sukobu tih dvaju likova, 
o borbi introvertne s ekstravertnom linijom razvitka 
u jednoj istoj jedinki, a tu liniju pesničko prikaziva- 
nje konkretisalo je u dvema samostalnim figurama i 
njihovim tipičnim sudbinama. 

Očevidno je da Prometej pokazuje introvertne 
karakterne crte. On daje sliku jednog svog unutra- 
šnjeg sveta, sliku introverta koji je veran svojoj duši. 
On svoje biće taono izražava recima: kojima odgovara 

anđelu: »Ali ne stoji do mene da sudim licu svoje 
duše, jer gle, moja gospodarica je to, i moj bog u ra- 
dosti i bolu, i što sam uvek, to od nje imam kao svoje. 

Stoga hoću da s njome delim svoju slavu, i ako 
se mora to dogoditi, pa neka, ja mogu da budem 
bez nje.« 

Prometej se time predaje na milost i nemilost 
svojoj duši, tj. funkciji veze sa unutrašnjim svetom. 
Stoga ima duša tajanstven, metafizički karakter, baš 
zbog veze sa nesvesnim. Prometej joj daje apsolutni 
značaj kao gospodarici i voditeljici na isti neuslovlje- 
ni način kao što se Prometej predaje svetu. On svoje 
individualno Ja žrtvuje duši, vezi sa nesvesnim kao 
kolevci večnih slika i značaja, i time biva lišen sebe, 
jer mu izmiče protivteg persone; veza sa spoljašnjim 
objektom. Time što se predaje svojoj duši, Prometej 
se lišava svake veze s okolinom i time gubi neminov- 
nu korekturu spoljašnjim realitetom. Ali taj gubitak 
rđavo se slaže sa suštinom ovoga sveta. Zato se Pro- 
meteju javlja anđeo, očevidno predstavnik vladavine 
nad svetom; prevedeno na psihološki to znači: proji- 
ciranu sliku tendencije upravljene na realno prilago- 
đivanje. Saglasno s time kaže anđeo Prometeju: 


»Dogodiće se ovo: ako to ne možeš i ne oslobodiš 
se nepravičnog načina svoje duše, propala je za tebe 
velika nagrada mnogih godina, i sreća tvoga srca, i 
svi plodovi tvoga mnogolikoga duha«, i na drugom 
mestu: »Bićeš odbačen na dan slave zbog svoje duše, 
koja ne poznaje nikakva boga i ne poštuje nikakav 
zakon, i ništa njenoj gordosti nije sveto, kako na 
nebu tako ni na zemlji.« Kako Prometej jednoglasno 
stoji na strani duše, sve tendencije  prilagođivanja 
spoljašnjem svetu bivaju potiskivane i tonu u ne- 
svesno. Zbog toga se one pojavljuju, kad se primete, 
kao da ne pripadaju vlastitoj ličnosti i stoga kao pro- 
jicirane. S time stoji u izvesnoj protivrečnosti što se 
i duša, na čiju je stranu Prometej prešao, i koju on 
tako reći punu prima u svest, pojavljuje projicirana. 
Kako je duša jedna funkcija veze, kao i persona, to 

se ona u neku ruku sastoji iz dva dela, jednoga koji 
pripada jedinki i drugoga koji pripada objektu veze, 
u ovom slučaju nesvesnom. Čovek je, doduše, uopšte 
sklon — ako baš nije pristalica Hartmanove filoso- 
fije — da nesvesnom pripiše samo relativnu egzisten- 
ciju psihološkoga činioca. Iz saznajno-teorijskih raz- 
loga nismo ni na koji način u položaju da iskažemo 
išta važijivo u pogledu objektivnog realiteta psiho- 
loškoga kompleksa fenomena koji obeležavamo kao 
nesvesno, kao što nismo u položaju da išta važijivo 
učinimo u pogledu suštine realnih stvari koja leži 
s onu stranu naše psihološke moći. Ali iskustvo mi 
nalaže da ukazem na to da sadržaji nesvesnog, s obzi- 
rom na delatnost naše svesti, zahtevaju isto pravo na 
stvarnost zbog svoje upornosti i persistencije kao i 
realne stvari spoljašnjega sveta, iako se to pravo 
mentalitetu koji je preimućstveno upravljen prema 
spoljašnjem svetu čini veoma neverovatno. Ne sme 
se zaboraviti da uvek ima veoma mnogo ljudi za koje 
su sadržaji nesvesnog imali veću vrednost stvarnosti 
negoli stvari spoljašnjega sveta. Svedočanstvo isto- 
rije ljudskoga duha govori u prilog i jednoj i drugoj 
stvarnosti. Dublje ispitivanje ljudske psihe pokazuje 
i bez okolišenja, uopšte govoreći, podjednako jak uti- 
caj na delatnost svesti i s jedne i s druge strane, tako 
da psihološki iz sasvim empirijskih razloga imamo 
pravo da sadržaje nesvesnog obdelavamo kao stvar- 
ne, isto onako kao i stvari spoljašnjega sveta, iako 
oba ta realiteta jedan drugom protivreče, te se čini 
da su po svojoj suštini sasvim različni. Ali bila bi 
ničim neopravdana neskromnost kada bismo hteli da 
jedan realitet nadredimo drugome. Teosofija i spiri- 
tualizam jesu nasilna prekoračivan ja isto tako kao i 
materijalizam. U sferi svoje psihološke moći treba da 
budemo odista skromni. Zbog osobene stvarnosti ne- 
svesnih sadržaja smemo ih označavati kao objekte 
s istim pravom kao što spoljašnje stvari označavamo 
kao objekte. Kao što je persona kao veza svagda 
uslovijena i spoljašnjim objektom, i stoga u spolja- 
šnjem objektu učvršćena isto onako kao i u subjektu, 
tako je i duša kao veza sa unutrašnjim objektom re- 

prezentovana unutrašnjim objektom, pa je zato svag- 
da još i od subjekta različna u izvesnom smislu i sto- 
ga kao različno opažljiva. Ona se zato Prometeju čini 
kao nešto sasvim različno od njegova individualnog 
Ja. Iako se čovek sasvim može da preda spoljašnjem 
svetu, a ipak svet još uvek stoji pred njim kao obje- 
kat različan od njega, tako se u neku ruku i nesvesni 
svet slika ponaša kao objekat različan od subjekta, 
iako se čovek tome svetu sasvim žrtvuje. 


Isto onako kao što nesvesni svet mitoloških slika 
indirektno doživljavanjem na spoljašnjoj stvari go- 
vori onome koji se sasvim predaje spoljašnjem svetu, 
tako i realni spoljašnji svet i njegovo zahtevanje indi- 
rektno govori onome koji se sasvim predaje duši, jer 
niko ne može da bude bez i jedne i druge stvarnosti. 
Ide li samo neko napolje, on mora da živi svoj mit, a 
ide li unutra, on mora da sanja svoj spoljašnji, tako- 
zvani realni život. Ovako govori duša Prometeju: 

»Ja sam bog poroka, koji te postrance vodi neu- 
trtim stazama. Ali ti nisi bio čuo i tako ti se po mojim 
recima dogodilo, pa su ti zato ukrali slavu tvoga ime- 
na i sreću tvoga života radi mene.«" 

Prometej odbacuje kraljevstvo koje mu nudi 
anđeo, tj. odbija prilagođivanje onome što je dato, 
zato što on za to zahteva njegovu dušu. Dok je subje- 
kat, naime Prometej, sasvim ljudske prirode, duša je 
sasvim druge vrste. Ona je demonska, jer unutrašnji 
objekat, s kojim je ona kao veza povezana, kroz nju 
sija, naime nadlično, kolektivno nesvesno. Nesvesno, 
posmatrano kao istorijska podloga psihe, sadrži u 
koncentrisanom obliku ceo niz engrama, koji su od 
neizmerno davnog vremena uslovijavali sadašnju psi- 
hičku strukturu. Engrami nisu ništa drugo nego tra- 
govi funkcija koje nagovešćuju na koji je način pro- 
sečno i najviše i najintenzivnije funkcionisala ljud- 
ska psiha. Ovi funkcioni engrami predstavljaju se kao 
mitološki motivi i slike kako se one delimično iden- 
tično, a delimično veoma slično pojavljuju u svih na- 
roda i mogu se lako dokazati i u nesvesnim materi- 
jalijama modernoga čoveka. Otuda je razumljivo ako 

se i izrazite životinjske crte ili elementi pojavljuju 
pod nesvesnim sadržajima pored onih uzvišenih figu- 
ra koje su čoveka odvajkada pratile na putu njegova 
života. Reč je o čitavom svetu slika čija bezgranič- 
nost ni u čemu ne zaostaje za svetom »realnih« stva- 
ri. Kao što se čoveku koji se lično sav predaje spo- 
ljašnjem svetu ovaj pojavljuje u liku nekoga blisko- 
ga, voljenoga bića, na kome će on, ako mu je sudbina 
da se potpuno predaje ličnom objektu, iskusiti dvo- 
smislenost sveta i vlastitoga bića, tako se drugome 
pojavljuje demonska personifikacija nesvesnoga, koja 
ovlaploćuje celokupnost, krajnju suprotnost i dvo- 
smislenost sveta. To su granične pojave, koje preko- 
račuju normalnu srednju meru, i zato normalna sre- 
dina ne zna za ove svirepe zagonetke. One za nju ne 
postoje. Uvek ima samo malen broj onih koji dostižu 
ivicu sveta, gde počinje njihova slika u ogledalu. Ko 
uvek stoji u sredini, za njega duša ima ljudski, a ne 
dubiozni, demonski karakter, kao što mu se i bližnji 
nikad nisu pojavljivali kao sumnjivi. Samo potpuno 
predavanje jednome ili drugome izaziva njenu dvo- 
smislenost. Spitelerova intuicija uhvatila je onu sliku 
duše o kojoj bi bezazleni ja priroda jedva mogla i da 
sanja. 

Tako na str. 25 čitamo: »I dok se on tako pona- 
šao u silovitoj svojoj revnosti, njoj zaigraše čudnovati 
trzaji oko usta i lica, kapci su joj neprestano treptali, 
žurno se dizah i spuštali, a iza njenih mekanih finih 
trepavica ono je vrebalo i pretilo i šunjalo se, kao 
vatra koja podmuklo u potaji zahvata kuću, i kao 
tigar koji se provlači kroz grmlje, a iz tamnoga lišća 
iskrsava tu i tamo njegovo žuto išarano telo.« 

Životna linija koju sebi odabira Prometej jeste, 
dakle, očevidno okrenuta unutra. On žrtvuje sada- 
šnjost i svoju vezu sa njom, da unapred misleći stvori 
neku daleku budućnost. 

Sasvim je drukčiji Epimetej. On saznaje da nje- 
govo teženje ide ka svetu i za onim što svetu vredi. 
Stoga govori anđelu: »Ipak za istinom ide moja žud- 
nja, i gle, moja duša leži u tvojoj ruci, i ako ti se to 
sviđa, daj mi savest, koja će me naučiti kolektivnoj 

savesti i svemu onom što je pravično.« Epimetej ne 
može odoleti iskušenju da ispuni svoju vlastitu sud- 
binu i da se podvrgne »bezduševnom« stanovištu. Ovo 
priljubljivan je svetu odmah se i nagrađuje: 

»I dogodilo se: kad se Epimetej podiže, on oseti 
svoj rast većim i svoju hrabrost jačom, i sve njegovo 
biće bilo je ujedinjeno i sve njegovo osećanje brek- 
talo je od zdravlja i sreće. I on dakle krenu sigurnim 
korakom kroz dolinu, pravim putem, kao onaj koji se 
nikoga ne boji, i otvorena pogleda kao onaj koga na- 
dahnjuje spomen o vlastitom bogatstvu.« 


On je, kao što Prometej kaže, »svoju slobodnu 
dušu prodao za kolektivnu savest«. Duša mu je (u 
korist njegova brata) nestala. On je pošao za svojom 
ekstraversijom, i zato što se ova orijentiše prema 
spoljašnjem objektu, on je utonuo u želje i očekiva- 
nja sveta, najpre spolja na svoju najveću korist. Po- 
stao je ekstravertan, pošto je ranije godinama živeo 
u usamljenosti u podražavanju svoga brata, kao onaj 
koji je zbog podražavanja introvertnoga lažno ekstra- 
vertan. Takva neproizvoljna »simulation dans le ca- 
ractere« (Polan — Paulhan) ne pojavljuje se retko. 
Zato je njegov razvitak ka stvarno ekstravertnom 
napredak prema »istini« i zaslužuje nagradu koju 
dobiva. 


Dok je Prometej tiranskim zahtevom svoje duše 
ometen u svakoj vezi sa spoljašnjim objektom, i u 
službi duši mora prineti najsvirepije žrtve, Epimetej 
dobiva isprva valjanu zaštitu od opasnosti koja preti 
ekstravertnome a sastoji se u potpunom gubljenju 
u spoljašnjem objektu. Ova zaštita sastoji se u save- 
sti koja se oslanja na tradicionalne »pravilne pojmo- 
već, dakle na ono blago predane životne mudrosti, 
koja se ne sme prezirati, i koju javno mnjenje isto 
onako upotrebljava kao sudi ja krivični zakonik. Time 
je Epimeteju dato ono ograničenje koje mu ne da da 
se objektu preda u onoj meri u kojoj se Prometej 
predaje svojoj duši. To mu zabranjuje savest, koja 
stoji na mestu njegove duše. Kako Prometej ljud- 
skom svetu i njegovoj kodifikovanoj savesti okreće 
leđa, on pripada svirepoj gospodarici duši i njenoj 

prividnoj proizvoljnosti, i zanemarivanje sveta pla- 
ća bezgraničnim bolom. Ali mudro ograničavanje 
besprekornom savešću vezuje Epimeteju oči, tako da 
on slepo mora živeti svoj mit, svagda s osećanjem da 
čini pravo, jer uvek ostaje u saglasnosti s opštim oče- 
kivanjem, i to uvek s uspehom, jer ispunjava želje 
svih. Ako hoće da vide kralja, Epimetej ga predstav- 
lja sve do neslavnog svršetka, sve dotle uvek praćen 
opštim odobravanjem koje ga podupire. Njegovo sa- 
mopouzdanje i samopravičnost, njegovo nepokoleb- 
ljivo pouzdanje u svoju opštu važljivost, njegovo ne- 
sumnjivo »tvorenje pravde« i njegova mirna savest, 
omogućavaju da lako upoznamo onaj karakter koji 
je Džordan ocrtao. Neka se na str. 102 i dalje upo- 
redi poseta Epimetejeva bolesnom Prometeju, gde 
kralj Epimetej hoće da isceljuje svog bolnog brata: 
»I kad su sve to dobro izvršili, tada istupi kralj na- 
pred, i levo i desno oslanjajući se na jednoga prija- 
telja, progovori i pozdravi, i reče dobronamerne reči: 

,Od srca žao mi je tebe, Prometeju, moj ljubljeni 
brate! Ali ohrabri se, jer gle, ovde imam neku mast, 
veoma dobru za svaku boljku, čudesno isceljuje po 
vrućini kao i na studeni, i možeš je upotrebljavati 
kako za utehu tako i za kaznu.' 

I tako govoreći uze on svoj štap i čvrsto zaveza 
mast i sve mu to oprezno pruži s važnim držanjem. 
Ali Prometej, tek što je osetio miris i lice masti, 
okrenu glavu sa gađenjem. I tada kralj promeni ton 
glasa, i stade vikati i proricati s vrelom revnošću: 

,Cini se da je tebi potrebna veća kazna, jer ti 
nije dovoljna sadašnja pouka tvoje sudbine.' 

I tako govoreći on izvuče jedno ogledalo iz ka- 
puta i sve mu objasni od početka, i postao je vrlo 
rečit i znao je sve njegove pogreške.« 

Ova scena je odlična ilustracija za  Džordanove 
reči: »Societv must be pleased if possible; if it will 
not be pleased, it must be astonished, if it will neither 
be pleased nor astonished, it must be pestered and 
shocked.« U toj sceni nailazimo možda na jednaki 
klimaks. Na Istoku bogat čovek pokazuje svoje do- 
stojanstvo time što se u javnosti ne pokazuje druk- 

čije negoli oslonjen na dva roba. Epimetej se služi 
tom pozom da izazove utisak. Sa dobrim delanjem 
mora u isti mah da bude vezano i opominjanje i mo- 
ralna pouka. A kad to ne koristi, onda drugi treba 
da bude uplašen bar likom svoje vlastite prostote. Jer 
sve ide za izazivanjem utiska. Postoji jedna američ- 
ka izreka koja kaže: »U Americi dve vrste ljudi ima- 
ju uspeha: onaj koji nešto može i onaj koji se vesto 
pretvara da to može.« Tj. privid je ponekad isto tako 
uspešan kao i stvarno delo. Ekstravertni ove vrste 
odlično operiše prividom. Introvertni hoće to da istera 
i za to zloupotrebljava svoj rad. Sastavimo li Prome- 
te ja i Epimeteja u jednoj ličnosti, otuda izlazi čovek 
koji je spolja Epimetej a iznutra Prometej, pri čemu 
se i jedna i druga tendencija postojano ljute jedna na 
drugu, i svaka od njih pokušava da Ja konačno pre- 
vede na svoju stranu. 


2. UPOREĐENJE SPITELEROVA PROMETEJA 
SA GETEOVIM 


Nije od neznatna interesa da se ovo shvatanje 
Promete ja uporedi sa Geteovim prikazivanjem Pro- 
meteja. Ja mislim da imam dovoljno razloga za na- 
slućivan je da je Gete pripadao pre ekstravertnom 
tipu negoli introvertnom, dok Spitelerove osobine 
uračunavam u poslednji tip. Doneti potpun dokaz o 
ispravnosti ovoga naslućivan ja moglo bi poći za ru- 
kom samo proširenom i brižljivom ispitivanju i ana- 
lizi Geteove biografije. Moje naslućivan je osniva se 
na raznovrsnim utiscima, koje neću spominjati da ne 
bih iznosio ono što je suviše nedovoljno. 

Introvertni stav ne treba da se nužno poklapa 
s Prometejevom figurom, a time mislim da se tradi- 
cionalna Prometejeva figura može i drukčije tuma- 
čiti. Ta druga versija nahodi se, na primer, u Plato- 
novu Protagori, gde onaj koji deli žive snage bićima 
koja su bogovi stvorili od zemlje i vatre nije Prome- 
te j, nego Epimetej. Na ovom mestu, kao i u mitu 
uopšte, Prometej je (baš saglasno s antičkim uku- 

som) uglavnom bogat var kama i izmišljanjima. U 
Getea se nahode dva sastavka. U fragmentu o Pro- 
meteju iz god. 1773. Prometej, prkosnik, jeste tvorac 
i uobličavalac koji se oslanja na samoga sebe, koji je 
bogu sličan i prezire bogove. Njegova duša je Miner- 
va, ćerka Divova. Prometejeva veza sa Minervom ima 
mnogo sličnosti sa vezom Spitelerova Prometeja sa 
dušom. Tako Prometej kaže Minervi: 


»Od početka tvoje reči bile su mi svetlost nebeska! 
Uvek kao da bi moja duša govorila sama sebi, 
Otvarala se sebi 

I zajedno rođene harmonije 

Odjekivale u njoj iz same sebe, 

I jedno božanstvo govorilo je 

Kad bih mislio da govorim ja, 

I kad sam mislio da govori božanstvo, 
Govorio sam sam. 

I tako s tobom i sa mnom 

Tako jedno, tako prisno 


Večno moja ljubav tebi!« 


I dalje: 


»Kao što slatka sutonska svetlost 

Utonulog sunca 

Odande pliva 

S mračnoga Kavkaza 

I moju dušu okružuje slatkim spokojstvom, 
Odsutnu i meni uvek prisutnu, 

Tako su se moje snage razvijale 


Sa svakim dahom iz tvoga nebeskoga vazduha.« 


I Geteov Prometej je zavisan od svoje duše. Slič- 
nost sa vezom Spitelerova Prometeja sa dušom jeste 
velika. Tako Spitelerov Prometej kaže svojoj duši: 
»Pa da su mi sve oteli, ja preko svake mere ostajem 
bogat dokle god mi ti jedina ostaješ i zoveš me svo- 
jim prijateljem' tvojim slatkim ustima, i pogleduješ 
na me svojim ponosnim, milosti punim licem.« Ali, i 
pored sličnosti obeju figura i njihove veze sa dušom, 
ipak postoji bitna razlika: Geteov Prometej je tvorac 

i uobličavalac, a Minerva oživljuje njegove figure od 
ilovače. Spitelerov Prometej nije stvaralac, nego pat- 
nik, samo njegova duša stvara, ali njeno stvaranje je 
sakriveno i tajanstveno. Pri oproštaju ona mu kaže: 
»I sada se opraštam s tobom, jer gle, mene čeka ve- 
liko delo, delo koje iziskuje silan rad, i potrebujem 
mnogo žurbe da ga dovršim.« Čini se da u Spitelera 
duši pripada prometejski stvaralački rad, dok sam 
Prometej samo muči muku stvaralačke duše. Ali Ge- 
teov Prometej sam dela, i to u prvom redu dela samo 
stvaralački, i na osnovu svoje vlastite stvaralačke 
snage prkosi bogovima: 


»Ko je meni pomogao 

Protiv drskosti titana? 

Ko je mene spasao smrti, 

I ropstva? 

Nisi li ti to sve samo izvršilo. 


Svešteno žarko srce?« 


Epimetej je u ovome komadu oskudno okarakte- 
risan, Prometeju sasvim inferioran, branilac kolek- 
tivnoga osećanja, koje službu duši može da shvati 
samo kao »tvrdoglavstvo«. Tako Epimetej kaže Pro- 
meteju: 


»Ti stojiš sam! 

Tvoja samovolja ne poznaje slasti 
Kad bi se bogovi, ti, 

Tvoji i svet i sva nebesa 


Osećali kao prisna celina.« 


Nagoveštavanja koja se nahode u fragmentu o 
Prometeju suviše su oksudna da bismo iz njih mogli 
da upoznamo suštinu Epimetejevu. Ali karakteristi- 
ka Geteova Prometeja dopušta da upoznamo tipsku 
razliku od karakteristike Spitelerova Prometeja. Ge- 
teov Prometej uobličava i dejstvuje na spoljašnji 
svet, on formira likove, nadahnjuje ih svojom dušom 
i stavlja ih u prostor, on zemlju ispunjava proizvo- 
dima svoga stvaralaštva, on je u isti mah učitelj i va- 
spitač ljudi. Ali u Spitelerova Prometeja sve ide 
unutra, iščezava u tami duševne dubine, kao što on 

sam iščezava, čak se iseljava iz svoje uže otadžbine, 
da postane u neku ruku još nevidljiviji. Po kompen- 
zatornom principu naše analitičke psihologije mora 
u takvom slučaju duša, tj. personifikacija nesvesno- 
ga, da naročito bude delatna i da sprema delo, koje 
je još nevidljivo. Osim već navedenoga mesta, ima u 
Spitelera još jedan potpun opis ovoga procesa ekvi- 
valencije koji se ima očekivati. Nalazimo ga u me- 
đuigri o Pandori. 


Pandora, ova zagonetna figura u mitu o Prome- 
teju, u Spitelera je božja ćerka, kojoj, osim jedne 
veoma duboke veze, inače nedostaje svaka veza sa 
Prometejem. Ovo shvatanje naslanja se na istoriju 
mita, gde je žena koja stupa u vezu sa Prometejem 
ili Pandora ili Atena. Mitološki Prometej ima svoju 
duševnu vezu sa Pandorom ili Atenom kao u Getea. 
Ali u Spitelera pojavljuje se značajan rascep, koji je 
svakako već nagovešten i u istorijskom mitu, gde se 
naime Prometej—Pandora stapaju s analogijom He- 
fest—Atena. U Getea je odabrana versija Prometej— 
Atena. U Spitelera, pak, Prometej je stavljen izvan 
božanske sfere, i data mu je vlastita duša. Ali nje- 
gova božanstvenost i njegova mitska praveza sa Pan- 
dorom ostavljeni su kao kosmička suprotnost u ne- 
beskoj onostranosti i delaju za sebe. Stvari koje se u 
onostranosti dešavaju jesu stvari koje se dešavaju 
s onu stranu naše svesti, tj. u nesvesnom. Tako je 
umetnuta igra s Pandorom prikazivanje onoga što se 
dešava u nesvesnom dok Prometej pati. Dok Prome- 
tej iščezava iz sveta i ruši poslednji most prema čo- 
večanstvu, on tone u dubinu samoga sebe, i njegova 
jedina okolina, njegov jedini objekat, jeste on sam. 
I time je on »bogu sličan«, jer po njegovoj definiciji 
bog je biće koje svugde počiva u samom sebi, i svag- 
da i svugde zbog svoje svudaprisutnosti ima za pred- 
met samo sebe. Razume se da se Prometej nikako ne 
oseća bogu sličnim, nego _ bednim u najvećoj meri. 
Pošto je Epimetej na to još prispeo da pljune na nje- 
govu bedu, otpočinje umetnuta igra u onostranosti, 
razume se u trenutku kad je u Prometeju bila poti- 
snuta svaka veza sa svetom sve do uništenja. To su 

prema iskustvu trenuci u kojima sadržaji nesvesnoga 
imaju najbolju mogućnost da zadobiju samostalnost i 
životnost, tako da mogu svest čak i da savladaju.: 
U nesvesti, pak, ogleda se Prometejevo stanje na ovaj 
način: »I u tamno jutro istoga dana hodio je po sa- 
motno mirnoj livadi iznad svih svetova bog, tvorac 
svega života, vršeći prokleti kružni hod, prema neo- 
bičnoj suštini svoje zagonetne, hude bolesti. 


Jer zbog te bolesti nikad nije mogao dovršiti svo- 
je obilaženje, nikada nije smeo da nađe odmora na 
stazi svojih nogu, nego večno jednakim korakom, iz 
dana u dan i iz godine u godinu obilazi oko tihe liva- 
de, teška koraka, oborene glave, izbrazdana čela i 
izobličena lica, i neprestano prema središtu kruga 
upravlja namrgođene poglede. 

I dok je on tako danas delao kao u sve dane ne- 
izbežnoga dešavanja, i sve dublje se spuštala njegova 
glava zbog žalosti, i sve se više vukao njegov korak 
od umora, i zbog rđavo probdevene noći činilo se 
iscrpeno pravrelo njegova života: 

Dolazila je zato kroz noć i suton Pandora, nje- 
gova najmlađa ćerka, krotko se približavala nesigur- 
nim korakom posvećenom mestu, stala pogružena u 
stranu, pozdravljajući skromnim pogledom, i pitajući 
pobožnim ćutanjem usta.« 

Bez sumnje je očevidno da bog ima bolest Pro- 
metejevu. Jer kao što Prometej pušta da sva njegova 
strast, celi libido njegove duše, teče u najdublju du- 
binu njegova bića i samo se posvećuje službi svoje 
duše, tako i njegov bog obilazi »kružnim hodom« sre- 
dište sveta i troši se u tome, baš kao i Prometej, koji 
je dospeo dotle da se ugasi. To znači: njegov libido 
je sasvim prešao u nesvesno, gde se mora pripremati 
jedan ekvivalenat, jer libido je energija koja ne može 
iščeznuti bez traga, nego uvek mora da proizvodi 
jedan ekvivalenat. Ekvivalenat je Pandora, i ono što 
ona donosi ocu: donosi mu, naime, dragoceno blago, 
koje bi htela dati ljudima radi uoblažavanja njihovih 
bolova. 


Upor. uz to Jung, Inhalt der Psychose. 
lungen und Symbole der Libido. 


Isti, Wand- 

Ako ovaj proces prenesemo u ljudsku sferu Pro- 
metejevu, to znači: dok Prometej pati u stanju »slič- 
nosti sa bogom«, njegova duša priprema delo, odre- 
đeno da ublažava bolove čovečanstva. Time bi nje- 
gova duša htela k ljudima. Ali delo koje njegova duša 
snuje i stvara nije istovetno sa delom Pandorinim. 
Blago Pandorino je nesvesna slika u ogledalu, koja 
simbolično predstavlja stvarno delo  Prometejeve 
duše. Iz teksta nesumnjivo izlazi šta je blago: to je 
bog-spasitelj, obnovljenje sunca.’ Ta čežnja izražava 
se u bolesti toga, on čezne za preporodajem, i stoga 
sva njegova životna snaga teče natrag u središte sop- 
stvenosti (Selbst), tj. u dubinu nesvesnoga, iz koje se 
život ponovo rađa. Stoga je i pojavljivanje blaga u 
svetu ocrtano tako kao da su pri tome zatitrale slike 
Budina rođenja iz Lalitavistare:* Pandora spušta bla- 
go pod jedan orah, kao što Maja svoje dete rađa pod 
smokvom. 

»U ponoćnoj senci pod drvetom neprestano se 
žari i gori i plamti, i kao jutarnja zvezda na tamnom 
nebu sevale su u daljini dijamantne munje.« 

»Pa su i pčele i leptirovi, koji su onde igrali nad 
cvetnom baštom, doletali, obigravali i vijorili oko ču- 
desnoga deteta...« 

»...l iz vazduha teško se spuštahu ševe, željne 
da iskažu svoje poštovanje novom, lepšem sunčanom 
licu, i kad su iz najbliže blizine ugledale mudri sjaj 
zrakova, tada se zanese njihovo srce...« »A iznad sve- 
ga ovoga prestolovalo je očinski i blago odabrano 
drvo sa svojom džinovskom krošnjom, svojim teškim 
zelenim ogrtačem, i držalo je kraljevske ruke zašti- 
ćujući lice svoje dece. 

I sve one mnoge grane savijahu se ljupko i pri- 
klanjahu se k zemlji, tako da su kao nekom ogradom 
odbijale strane poglede, zavidne da one jedine uži- 
vaju nezasluženu milost poklona; i sve one hiljade 
nežno nadahnutog lišća tresahu se i drhtahu od sla- 
sti, šumeći od radosnog uzbuđenja kao mekan, čisto 


: Sto se tiče motiva dragocenosti i preporoda ja, moram 
ukazati na svoju knjigu:  Wanđlungen u. Symbole der Libido. 
* Spitteler, loc. cit. p. 126. 

usklađen hor u žuboru akorda: ,Ko bi znao šta je sa- 
kriveno pod skromnim krovom, ko bi slutio kakva 
dragocenost leži u našoj sredini!'« 

Kad je za Maju došao čas rađanja, rodi ona svoje 
dete pod plaksa-smokvom, koja zaštitnički spušta 
svoju krošnju do zemlje. Od ovaploćenoga Bodisatve 
širi se neizmerna svetlost kroza svet, bogovi i pri- 
roda učestvuju u rođenju. Kako Bodisatva stupi na 
zemlju, pod njegovim nogama naraste velik lotos, i 
stojeći u lotosu gleda on na svet. Otuda tibetanska 
molitvena formula: »om mani padme hum« (ah, nad 
dragocenošću u lotosu!). Trenutak preporoda ja nala- 
zi Bodisatvu pod odabranim bodi-drvetom, gde on 
postaje Buda (Osvetljeni). Ovaj preporođaj ili obnov- 
ljenje praćeno je istom svetlošću, i istim čuđenjem 
prirode i pojavljivanjem bogova, kao i rođenje. 

Ali u carstvu Epimetejevu, gde vlada samo sa- 
vest, a ne duša, neizmerno blago propada. Anđeo, 
besneći zbog Epimetejeve tuposti, okomljuje se na 
njega: »Zar ti nisi imao nikakvu dušu kad si se tako 
grub i nerazuman kao životinje: sakrivao pred ču- 
desnim božanstvom ?« 

Vidi se, blago Pandorino je obnavljanje boga, 
nov bog; ali to se dešava u božanskoj sferi, tj. u ne- 
svesnom. Epimetejski elemenat, koji vlada vezom sa 
svetom, ne poima slutnje procesa koje prelaze u 
svest. To je Spiteler opširno prikazao u narednim 
odeljcima* gde vidimo kako je svet, tj. svest i njen 
racionalni, prema spoljašnjim objektima orijentisani 
stav, nesposoban da pravilno oceni vrednost i zna- 
čaj blaga. Zbog toga blago nepovratno propada. 

Obnovljeni bog znači obnovljeni stav, tj. obnov- 
ljenu mogućnost intenzivnoga života, ponovno posti- 
zanje života, jer psihološki bog uvek znači najveću 
vrednost, dakle najveću sumu libida, najveći inten- 
zitet života, optimum psihološke životne delatnosti. U 
Spiteler a, prema tome, ne samo prometej ski nego i 


" Spiteler predstavlja famoznu savest Epimetejevu kao 
malu životinju. To odgovara i životinjskom instinktu opor- 
tuniteta. 

s Loc cit. p. 132 ss. 

epimetejski stav pokazuje se kao nedovoljan. I jedna 
i druga tendencija disociraju se, epimetejski stav 
harmoniše sa datim stanjem sveta, a prometejski ne, 
i stoga poslednji mora da radi na obnovi života. On 
proizvodi i nov stav prema svetu (svetu poklonjeno 
blago), ali se time nikako ne dopada Epimeteju. Upr- 
kos tome, nije teško u Pandorinu poklonu u Spite- 
lera upoznati simboličan pokušaj rešenja problema, 
koji smo već istakli pri raspravljanju o Siler ovim 
pismima, naime problem sjedinjenja diferencirane i 
nediferencirane funkcije. 


Ali pre nego što se nastavimo zanimati tim pro- 
blemom, moramo se vratiti Geteovu Prometeju. Kao 
što smo već videli, postoje očevidne razlike između 
stvaralačkoga Prometeja Geteova i patničke figure 
Spitelerove. Dalja važna razlika jeste veza sa Pan- 
dorom. U Spitelera je Pandora onostrani duplikat 
Prometejeve duše, duplikat koji pripada božanskoj 
sferi; u Getea, naprotiv, ona je stvorenje i ćerka ti" 
tanova, dakle u odnosu apsolutne zavisnosti prema 
njemu. Već veza Geteova Prometeja sa Minervom 
pomiče ga na mesto Vulkanovo, i činjenica da je Pan- 
dora sasvim njegovo stvorenje i ne pojavljuje se kao 
stvorena od bogova, čini ga stvaralačkim bogom i 
time ga udaljuje iz božanske sfere. Zato Prometej 
kaže: 


»I jedno božanstvo govorilo je 
Kad bih mislio da govorim ja, 
I kad sam mislio da govori božanstvo, 


Govorio sam sam. 


U Spitelera, naprotiv, Prometej nema ničega bo- 
žanskog, čak je i njegova duša samo nezvanični de- 
mon; božanstvo je postavljeno za sebe, odvojeno od 
ljudskoga. Geteovo je shvatanje utoliko antičko uko- 
liko podvlači božanstvenost titanovu. Prema tome, i 
Epimetej mora pored njega veoma odudarati, dok se 
on u Spitelera pojavljuje kao mnogo pozitivniji. U 
Geteovoj Pandori imamo, srećnim slučajem, jedan 
deo koji nam daje potpuniju karakterizaciju Epime- 

teja negoli fragmenat o kome smo dosad raspravljali. 
Tu se Epimetej predstavlja na ovaj način: 


»Dan i noć ne odvajaju mi se jasno, 

I nosim staru bedu svoga imena: 

Od roditelja Epimetej nazvan sam 

Da razmišljam o prošlom, što se brzo zbi, 
Da mučnom igrom misi! natrag okrećem 

K turobnom carstvu likotvorstva mogućnog, 
Još mladom tako gorak trud mi zadan bi 
Da s nestrpljenjem ka životu okrenut 

Ja sadašnje nepromišljeno ugrabih 


I novih briga teške jade postigoh.« 


Ovim recima obeležava Epimetej svoje biće: on 
razmišlja o prošlom, i od Pandore, koju je (po klasič- 
koj priči) uzeo za ženu, on se ne može više osloboditi, 
tj. ne može se više resiti njene slike u svojoj pameti; 
ali ona sama davno je od njega pobegla, pošto mu je 
ostavila ćerku, Epimeleju, brigu, a Elporu, nadu, po- 
vela sa sobom. Tu je Epimetej ocrtan tako jasno da 
možemo saznati koju on psihološku funkciju pred- 
stavlja. Dok je Prometej i u Pandori isti tvorac i 
uobličavalac, i svakodnevno se rano diže iz postelje 
da u istom neugasnom poletu stvara i dejstvuje na 
svet, Epimetej je sav predan fantazijama, snovima i 
sećanjima, pun nemirna staranja i brižljiva razmi- 
šljanja. Pandora se pojavljuje kao stvorenje Hefe- 
stovo, koje je Prometej odbio, ali Epimetej odabrao 
za ženu. O njoj kaže on: 
skupocena dragocenost, čak najviše dobro — 


»I bol za takvim blagom jeste samo slast.« Pan- 
dora je njemu 


»I večno meni pripada, predivna! 
Blaženstvo celo osećao sam, 
Lepotu imao, uživao sam — 
Divna mi dođe ko cvetni maj, 
Videh je, uzeh, svemu bi kraj — 
Ko magla razbi se varljivi baj, 
Zemlji me vuče, nudi neba sjaj. 


Tražiš li reči da nje vredno zbore, 

Želiš li je dići — već lebdi gore. 

S najboljom je sravni, tom vrednost pada. 
Dok ti još smišljaš, ona već vlada, 
Ti se protiviš, ona te svlada. 

Još se kolebaš, već rob si joj tada. 
Dobro i milo uzvratiće ga. 

Sta vredi ugled? poniziće ga. 

Bude 1' ti meta, okrilatiće te. 

Stane l' ti na put, omesti će te. 
Zapovediš li, progoniće te. 

Pameti, blaga sveg lišiće te, 

U tisuć se likova kreće među nama, 
Ide po polj'ma, lebdi nad vodama, 
Ko svetiljka moli i sja, 

Oblik i sadržaj oplemeni, ta 

Njemu i sebi višu moć da — 


Meni se ko mladost, ko žena javila.'« 


Kao što ovi stihovi jasno pokazuju, Pandora za 
Epimeteja ima značaj duševne slike, ona mu pred- 
stavlja dušu: otuda njena božanska sila, njena ne- 
pokolebljiva nadmoonost. Gde god se takvi atributi 
pridaju izvesnim ličnostima, može se sa pouzdanošću 
zaključiti da su te ličnosti nosioci simbola resp. ima- 
gines za projicirane sadržaje nesvesnoga. Jer sadrža- 
ji nesvesnoga jesu ono što dejstvuje onom gore ocrta- 
nom snagom, a naročito onako kako ih Gete nenad- 
mašno obeležava u strofi: 


»Zapovedaš li, progoniće te.« 


Ovim recima odlično je ocrtano osobeno afek- 
tivno pojačanje sadržaja svesti asocijacijom analog- 
nih sadržaja nesvesnoga. To pojačanje ima u sebi ne- 
što demonski-prinudno, dakle neko »božansko« ili 
»đavolsko« dejstvo. 

Gore smo Geteovu figuru Prometeja označili kao 
ekstravertnu. Ona je u Pandori ostala ista, samo 
ovde nedostaje Prometejeva veza sa dušom, sa ne- 
svesno ženskim. Ali zato se pojavljuje Epimetej kao 


* Prevod Svetislava Stefanovića (Pandora, svečana igra 
od J. V. Getea, Beograd 1933, str. 30—31). 

onaj koji je okrenut sebi unutra, kao introvertni. 
On razmišlja, on izaziva sećanja iz groba prošlosti, 
on »misli«. Sasvim je različan od Epimeteja Spite- 
lerova. Stoga smemo reći da se ovde (u Geteovoj 
Pandori) stvarno nahodi ranije nagovešteni slučaj, 
gde je Prometej ekstravertni, aktivni stav, a Epime- 
tej introvertni, umstvovalački. 


Ovaj Prometej je, dakle, u ekstravertnoj for- 
mi ono isto što i Spitelerov u introvertnoj formi. 
U Pandori Prometej u svemu stvara za kolektiv- 
ne ciljeve, on je u svome brdu udesio formalnu fa- 
bričku radnju, gde se potrebni proizvodi gotove za 
ceo svet. Zato je odvojen od svoga unutrašnjega sve- 
ta; ta veza ovaj put pripada Epimeteju, naime onome 
sekundarnome i čisto reaktivnome mišljenju i oseća- 
nju ekstravertnoga, kome pripadaju sva obeležja 
manje diferencirane funkcije. Otuda je i Epimetej 
sasvim predat na milost i nemilost Pandori, jer mu 
je ona u svakom pogledu nadmoćna. Psihološki, to 
znači da se svesna epimetejska funkcija ekstraverta, 
naime baš ono fantastično, umstvovalačko i premi- 
si javalačko predstavljanje, pojačava pristupanjem 
duše. Ako duša stoji u vezi s manje diferenciranom 
funkcijom, onda se mora izvesti zaključak da je vi- 
soka, resp. diferencirana funkcija suviše kolektivna, 
tj. stoji u službi kolektivne savesti,“ a ne u službi 
slobode. Gde god se taj slučaj pojavljuje — a on se 
pojavljuje veoma često — tu je manje diferencirana 
funkcija, tj. sdruga strana«, pojačana  patološkom 
egocentričnošću, tj. ekstravertni tada svoje slobodno 
vreme ispunjava melanholičnim ili hipohondričnim 
razmišljanjima, ako ne  histeričnim fantazijama ili 
drugim simptomima;" introvertni, pak, bori se s ose- 
ćanjima niže vrednosti, koja ga nasilno opsedaju i 
prave od njega isto tako turobna čoveka." 


» Spitelerovo »Heit« und »Keit«. 


" Na njihovo mesto može i kompenzatorno da dođe po- 
višena društvenost, intenzivno društveno poslovanje, jer se u 
njegovoj brzoj promeni traži zaborav. 

2 Mesto toga kompenzatorno može da se javi bolesno 
pojačana delatnost u radu, koja takođe služi potiskivanju. 

Prometej Pandore ne odgovara više Spitelerovu 
Prometeju. On je samo kolektivna težnja za delatno- 
šću, koja u svojoj jednostranosti znači potiskivanje 
erotike. Njegov sin Filerot" je čista erotska strast; 
jer kao sin svoga oca on mora, kao što je to kod dece 
češće slučaj, da pod nesvesnim pritiskom nadokna- 
đuje ono što su roditelji suviše malo živeli. Karakte- 
ristično je da Epimetej, koji je neoprezan i uvek tek 
naknadno razmišlja, ima ćerku Epimeleju—brigu. 
Filerot voli Epimeleju, Pandorinu ćerku, i tako se 
ispašta krivica Prometeja, koji je Pandoru odbio. U 
isti mah Prometej i Epimetej udružuju se na taj na- 
čin što Prometejeva poslovnost izlazi na videlo kao 
nepriznata erotika, a Epimetejevo postojano osvrta- 
nje kao razumna bojažljivost, koja bi htela da zau- 
stavi isto tako postojano produciranje Prometejevo i 
da ga ograniči na pravu meru. Ovaj Geteov pokušaj 
rešenja, za koji se čini da je izrastao iz ekstravertne 
psihologije, vodi nas natrag ka Spitelerovu pokušaju 
rešenja, koji smo malopre bili ostavili da se pozaba- 
vimo Geteovom figurom Prometeja. 


Spitelerov Prometej, kao i njegov bog, okreće se 
od sveta, periferije, i upravlja svoj pogled u se, pre- 
ma središtu, onom »uskom prolazu« preporođaja. Ova 
koncentracija ili introversija postepeno privodi libido 
u nesvesno. Time se pojačava delatnost nesvesnih sa- 
držaja; duša počinje da »radi« i stvara delo koje bi 
iz nesvesnoga htelo da izroni u svest. Ali svest ima 
dva stava: prometejski, koji libido odvlači od sveta 
i introvertuje, a da ne daje, i epimetejski, koji posto- 
jano daje iz sebe, bez duše, vođen zahtevima spolja- 
šnjega objekta. Kad Pandora daje svetu svoj poklon, 
to u psihološkom znači da nesvestan produkat visoke 
vrednosti namerava da postigne ekstravertnu svest, 
tj. vezu sa realnim svetom. Iako prometejska strana, 
tj. umetnik, intuitivno poima visoku vrednost dela, 
ipak je njegova lična veza sa svetom u svakom po- 
gledu toliko pod vlašću tradicije da se delo shvata 
baš kao umetničko delo, a ne kao ono što zapravo i 


M Filerot — koji voli Erosa. 

jeste, naime simbol koji znači obnovu života. Ali da 
bi ono ostavilo samo estetički značaj i došlo u stvar- 
nost, trebalo bi da dospe i u život na taj način što se 
u njemu usvaja i živi. Međutim, ako stav uglavnom 
introvertuje i teži samo ka apstrakciji, onda je eks- 
traversiona funkcija manje vrednosti, tj. u oblasti 
kolektivne ograničenosti. Ova ograničenost ometa da 
dušom stvoreni simbol oživi. Time se dragocenost 
gubi; ali se ne može stvarno živeti ako »bog«, tj. naj- 
viša životna vrednost, koja se u simbolu izražava, ne 
može oživeti. Otuda gubitak dragocenosti znači u isti 
mah početak Epimetejeve propasti. 


I sad počinje enantiodromija: umesto (kao što je 
svaki racionalist i optimist sklon da prihvati) da posle 
dobrog stanja dolazi bolje, jer se sve kreće u »raz- 
vitku koji raste«, čovek valjane savesti i koji se drži 
opšte priznatih moralnih stavova zaključuje pakt sa 
behemotom i njegovom zlom četom, i čak sebi pove- 
renu božju decu prodaje đavolu. Psihološki to znači 
da kolektivni, nediferencirani stav prema svetu guši 
najviše vrednosti čovekove i time postaje destruktiv- 
na moć, čiji uticaj raste sve dok se prometejska stra- 
na, naime idealni i apstraktni stav, ne stavi u službu 
duševnog blaga i kao pravi Prometej sveta ne zapali 
novu vatru. Spitelerov Prometej mora izaći iz svoje 
usamljenosti i, s opasnošću po svoj život, reći ljudi- 
ma da lutaju i gde lutaju. On mora da prizna neumit- 
nost istine, isto onako kao što Geteov Prometej mora 
da prizna neumitnost ljubavi u Filerotu. 


Da je destruktivni elemenat u epimetejskom sta- 
vu stvarno tradicionalna i kolektivna ograničenost, 
jasno se pokazuje u mahnitom besnilu Epimetejevu 
protiv »jagnjeta«, koje je providna karikatura tra- 
dicionalnoga hrišćanstva. U ovome afektu izbija nešto 
što nam je dobro poznato iz otprilike istovremene 
Zaratustrine magareće svetkovine. U tome se izraža- 
va savremena struja. 


Čovek, naime, neprestano zaboravlja da nešto 
što je nekada bilo dobro ne ostaje dobro zasvagda i 
večno. Starim putovima, koji nekada behu dobri, on 

još dugo ide, iako su već postali rđavi, i on se samo 
uz najveće žrtve i nečuvene muke može osloboditi za- 
blude i uvideti da je ono što je nekada bilo dobro da- 
nas možda zastarelo i nije više dobro. Tako on pro- 
lazi kako u malenom tako i u velikom. Putove i na- 
čine svoga detinjstva, koji nekada behu dobri, on 
teško može da odbaci, iako je njihova štetnost već 
odavno dokazana. Isti je slučaj, samo gigantski po- 
većan, s promenom istorijskoga stava. Opšti stav od- 
govara jednoj religiji, a promene religije pripadaju 
najmučnijim trenucima svetske istorije. Naše vreme 
je svakako u tome pogledu obuzeto zaslepljenošću 
kojoj nema ravne. Misli se da se mora samo neka for- 
mula ispovesti protumačiti kao nepravilna i nevažlji- 
va, pa da čovek psihološki bude oslobođen svih tradi- 
cionalnih uticaja hrišćanske ili jevrejske religije. Ve- 
ruje se u prosvećenost, kao da bi neki intelektualni 
okret imao nekakav dublji uticaj na procese duše ili 
čak na nesvesno! Potpuno se zaboravlja da je religi- 
ja minulih 2000 godina psihološki stav, određen način 
prilagođivanja unutrašnjem i spoljašnjem životu, a 
taj način proizveo je određenu kulturnu formu i time 
stvorio atmosferu na koju nema nikakva uticaja in- 
telektualno poricanje. Intelektualni okret je, doduše, 
simptomatično važan kao ukazivanje na buduće mo- 
gućnosti, ali dublji slojevi duše još dugo produžuju 
svoj rad u pređašnjem stavu, prema psihičkoj iner- 
ciji. Otuda je nesvesno živim održalo paganske ele- 
mente. Lakoća s kojom se antički duh ponovo uzdiže 
može se posmatrati na renesansi. Lakoća s kojom se 
još mnogo stariji primitivni duh ponovo podiže može 
se u našem vremenu možda još bolje posmatrati ne- 
goli u ikojoj drugoj istorijski poznatoj epohi. Što 
jedan stav hvata dublje korena, to nasilniji moraju 
ispasti pokušaji koji treba da donesu oslobođenje od 
toga. Poklik epohe prosvećenosti: »Ecrasez l'infame« 
doneo je u okviru francuske revolucije religiozni 
preokret, koji psihološki i nije značio ništa drugo ne- 
goli bitnu korekturu stava, ali kome je nedostajala 
universalnost. Problem jedne opšte promene stava od 
onoga vremena nije se više smirio; on se čak ponovo 

pojavljivao u mnogim izvanrednim glavama XIX 
veka. Već smo videli kako je Šiler pokušao da savla- 
da problem. U Geteovim razmišljanjima o problemu 
Prometeja — Epimeteja ponovo upoznajemo pokušaj 
da više diferenciranu funkciju, koja odgovara hri- 
šćanskom idealu naročitog isticanja dobra, nekako 
sjedini“ s manje diferenciranom funkcijom, čije po- 
tiskivanje i nepriznavanje opet odgovara  hrišćan- 
skom idealu odbacivanja zla. Simbolom Prometeja i 
Epimeteja teškoća koju je Šiler pokušao da savlada 
filosofsko-estetički zaodeva se u ruho antičkoga mita. 
Time se dešava nešto što sam već ranije istakao kao 
tipično i zakonito: ako se čovek, naime, nahodi pred 
nekim teškim zadatkom koji ne može da savlada 
sredstvima što mu stoje na raspolaganju, onda auto- 
matski nastaje retrogradni pokret libida, tj. regresija. 
Libido se povlači od sadašnjega problema, introver- 
tuje se i u nesvesnom oživljuje više ili manje primi- 
tivan analogon svesne situacije s pređašnjim putem 
prilagođivanja. Ovaj zakon uslovi java Geteov izbor 
simbola: Prometej je bio spasitelj, koji je svetlost i 
oganj doneo čovečanstvu što je ginulo u mraku. Ge- 
teovo znanje moglo je svakako naći i drugoga spasi- 
telja, zbog čega baš navedena determinanta nije do- 
voljna za objašnjenje. To mora, štaviše, da stoji i do 
antičkoga duha, koji je baš ono vreme oko prekretni- 
ce XVIII veka osetilo i cenilo kao neuslovljeno 
kompenzatorno, i to izražavalo u svakom pogledu, 
estetički, filosofski, moralno, čak i politički (filhele- 
nizam). Paganizam antike, koji je slavljen kao »slo- 
boda«, »naivnost«, »lepota« itd., bio je ono što je iz- 
lazilo u susret čežnji onoga vremena. Ta čežnja izbi- 
jala je, kao što Šiler jasno pokazuje, iz osećaja polo- 
vičnosti, duševnoga varvarstva, moralne neslobode, 
nelepote. Ti osećaji, svi bez razlike, dolaze od jedno- 
stranoga cenjenja i od s time povezane činjenice što 
je primećivana psihološka disocijacija između više 


14 Tjpor. Geteove »Tajne«. Tu se pokušava da da rozen- 
krojcersko rešenje, naime sjedinjenje Dionisa i Hrista, ruže 
i krsta. Pesma ostavlja čoveka hladnim. Ne može se novo 
vino ulivati u stare mehove. 

diferencirane i manje diferencirane funkcije. Hri- 
šćanska rastrganost čoveka u dragocen i odbačen ko- 
mad postala je nepodnošljiva onom vremenu u pore- 
đenju sa ranijim, senzibilizovanijim vremenom. Gre- 
šnost se sudarala s osećajem večne, prirodne lepote, 
koju je ono vreme već moglo da posmatra; stoga je 
ona zahvatila u prošlost, u vreme u kome ideja gre- 
šnosti još nije bila pocepala celinu čoveka, i u kome 
su još zajedno mogli da se nahode visina i dubina 
ljudske prirode bez vređanja moralnoga ili estetičko- 
ga osećanja. 


Ali pokušaj jedne regresivne renesanse zapeo je 
u počecima, kao fragmenat o Prometeju i Pandora. 
Klasičko rešenje nije išlo dalje, jer se docniji hri- 
šćanski vekovi sa svojim doživljavanjem koje je po- 
drivalo dubine nisu mogli poreći. Otuda se antiko- 
filski pravac morao ublažavati osvrtanjem na srednji 
vek. Ovaj proces najjasnije se pz-odužuje u Geteovu 
Faustu, gde se problem hvata za rogove. Prihvata se 
božja opklada između dobra i zla. Faust, srednjove- 
kovni Prometej, sastaje se s Mefistofelom, srednjo- 
vekovnim Epimetejem, i zaključuje s njime ugovor. 
I tu je problem već toliko povišen da se može videti 
kako su Faust i Mefisto jedan isti čovek. Epimetejski 
elemenat, koji o svemu naknadno razmišlja i svodi 
u prvobitni haos »mogućnost mešanja likova«, zao- 
štrava se u đavolu do zle sile, koja pred sve živo iz- 
nosi »hladnu đavolsku pesnicu« i koja bi da odagna 
svetlost u majsku noć, iz koje je svetlost rođena. 
Davo svugde ima istinito epimetejsko mišljenje, mi- 
šljenje »ništa — nego«, koje sve živo zakiva za prvo- 
bitno ništa. Epimetejeva naivna strast prema Prome- 
tejevoj Pandori postaje Mefistofelova namera da 
ugrabi dušu Faustovu. I Prometejeva mudra smotre- 
nost da ne prima božansku Pandoru ispašta se tragi- 
kom epizode s Gretom, dockan ispunjenom čežnjom 
prema Heleni i beskonačnim penjanjem ka gornjim 
majkama. (»Večno žensko vuče nas gore.«) 


U figuri srednjovekovnoga čarobnjaka krije se 
prometejski prkos protiv bogova koji važe. Čarobnjak 

je spasao komad prastaroga paganizma," on sam po- 
seduje u sebi biće koje nije dostigla hrišćanska raz- 
dvojenost, tj. on ima pristupa k nesvesnom, koje je 
još pagansko, i gde se suprotnosti još zajedno nalaze 
u prvobitnoj naivnosti, s onu stranu svake grešnosti, 
ali koje je, kad se primi u svesni život, sposobno da 
istom prvobitnom i stoga demonski delovnom snagom 
proizvodi kako zlo tako i dobro (»Deo one snage koja 
svagda hoće zlo, i svagda stvara dobro«). On je zato 
kako onaj koji upropašćuje tako i onaj koji spašava 
(Faust: Šetnja). Stoga je ova figura pre svih podesna 
da postane nosilac simbola za pokušaj ujedinjavanja. 
Osim toga, srednjovekovni čarobnik stresao je sa sebe 
antičku naivnost, koja je postala nemogućna, i celu 
hrišćansku atmosferu usisao jačim doživljavanjem. 
Onaj komad paganstva mora najpre da ga sasvim 
ubaci u hrišćansko samoporicanje i samoraskidanje, 
jer je njegova čežnja za spasenjem toliko jaka da se 
uzima svako sredstvo. Najzad ne uspeva ni hrišćan- 
ski pokušaj rešenja, i tada se pokazuje da u čežnji za 
spasenjem i u tvrdoglavosti samopotvrđivanja pa- 
ganskoga komada leži baš mogućnost spasenja, jer 
antihrišćanski simbol pokazuje mogućnost za prima- 
nje zla. Stoga je Geteova intuicija shvatila problem 
sa svom oštrinom koja se može poželeti. Izvesno je 
karakteristično da su drugi plitki pokušaji rešenja, 
kao fragmenat o Prometeju, Pandora i rozenkrojcer- 
ski kompromis sinkretizma dioniske radosti sa hri- 
šćanskim samožrtvovanjem u Tajnama ostali nedo- 
vršeni. Spasenje Fausta počinje njegovom smrću. 
Njegov život zadržao je prometejski karakter božan- 
stvenosti, koji je od njega otpao tek njegovom smrću, 
tj. njegovim preporodajem. To psihološki znači da je 
prestao faustovski stav da bi se ostvarilo jedinstvo 
jedinke. Ono što se najpre pojavilo kao Greta, a za- 
tim na višem stepenu postalo Helena, to na kraju 
uzvišavanjem postaje Mater gloriosa. Iscrpsti taj 
mnogoznačni simbol ne može ovde biti moj zadatak. 


is To su veoma često predstavnici starije narodnosti, 
koji imaju mađijske snage. U Indiji su to Nepalezi, u Evropi 
Cigani, u protestantskim krajevima kapucini. 

Ja hoću samo da ukazem na to da je reč o onoj prai- 
skonskoj slici kojom se već gnosa bavila u velikoj 
meri, naime o ideji božanske bludnice Eve, Helene, 
Marije i Sofije Ahamot. 


3. ZNAČAJ UJEDINILACKOGA SIMBOLA 


Bacimo li sa sad već dobivenoga stanovišta po- 
gled na nesvesno obdelavanje problema u Spitelera, 
odmah primećujemo da ugovor sa zlom ne proizlazi 
iz namere Prometejeve, nego iz besmislenosti Epi- 
meteja, koji poseduje samo kolektivnu savest, a ni- 
kako moć razlikovanja za stvari unutrašnjega sveta. 
On se opredeljuje samo prema kolektivnim vredno- 
stima i time predviđa novo i osobito, a to se, kao što 
znamo, uvek dešava kolektivnom stanovištu orijenti- 
sanom prema objektu. Objektivnim merilom mogu da 
se mere kurantne kolektivne vrednosti, a ne novo- 
stvoreno, čemu samo slobodna ocena — stvar živoga 
osećanja — može da da pravu vrednost. Ali tome pri- 
pada čovek koji ima »dušu, a ne samo veze sa spo- 
ljašnjim objektima«. Propadanje Epimetejevo poči- 
nje gubitkom novorođene božje slike. Njegovo mo- 
ralno nepobitno mišljenje, osećanje i delanje nikako 
ne isključuju da se sve više i više uvlači ono što je 
zlo, destruktivno i prazno. Ova invazija zla znači 
preobraćanje ranijeg dobrog u štetnost. Time Spite- 
ler izražava da je dosadašnji moralni princip, doduše, 
isprva odličan, ali vremenom gubi vezu sa životom, 
jer ne može da u sebi obuhvati obilje životnih poja- 
va. Racionalno istinito je suviše uzak pojam da bi ga 
život u svemu i trajno mogao dovoljno shvatiti i iz- 
ražavati. Ali iracionalni događaj rođenja boga stoji 
izvan racionalnih ograda dešavanja. Rođenje boga 
hoće psihološki da kaže da je stvoren nov simbol, nov 
izraz najvišega životnoga intenziteta. Sve epimetej- 
sko u čoveku i svi epimetejski ljudi pokazuju se kao 
nesposobni da shvate taj događaj. Ali od toga trenut- 
ka najviši životni intenzitet može se naći samo na 

novoj liniji. Svaki drugi pravac postepeno izumire, 
tj. pripada razaranju i rasturivanju. Novi životodavni 
simbol vodi poreklo iz Prometejeve ljubavi prema 
svojoj duši, koja je obilno obeležena kao demonska. 
Stoga čovek može da bude siguran da se u novi sim- 
bol i njegovu živu lepotu slio i elemenat zla, jer ina- 
če bi mu nedostajao svetao život, kao i lepota, pošto 
su život i lepota prirodnim načinom moralno indife- 
rentni. Stoga epimetejski kolektivitet i ne nalazi u 
tome ništa što bi bilo dostojno cenjenja. Jednostra- 
nost njegova  moralnoga stanovišta zaslepljuje ga 
potpuno. To stanovište istovetno je s »jagnjetom«, tj. 
tradicionalno hrišćanskim. Epimetejsko besnilo pro- 
tiv »jagnjeta« nije, dakle, ništa drugo nego »Ecrasez 
l'infame« u obnovljenoj formi, opiranje protiv tra- 
dicionalnoga hrišćanstva, koje je bilo nesposobno da 
shvati novi simbol i da time život upravi novim 
putem. 


Ovo konstatovanje moglo bi nekoga ostaviti pot- 
puno hladnim kad pesnici ne bi bili oni koji umeju 
da čitaju kolektivno nesvesno. Oni, kao prvaci svoga 
vremena, pogađaju tajanstvene struje koje teku u 
tami, i prema individualnoj sposobnosti izražavaju ih 
u više ili manje rečitim simbolima. Oni, kao pravi 
proroci, navešćuju šta se događa u nesvesnom, »šta 
je volja božja« jezikom Staroga zaveta, i šta će pre- 
ma tome u potonje vreme neminovno izići na svetlost 
dana kao opšta pojava. Spisateljski značaj Promete- 
jeva dela u Spitelera, propast Epimetejeva, njegovo 
ponovno sjedinjenje sa dušom živoga brata i Epime- 
tejeva osveta jagnjetu, koja u svojoj svireposti pod- 
seća na scenu između Ugolina i nadbiskupa Rudijera 
(Dante, Inferno, XXXII), pripremaju rešenje sukoba 
koje je vezano s krvavom pobunom protiv tradicio- 
nalnoga kolektivnoga morala. 


Kod pesnika malenih proporcija srne se pretpo- 
stavljati da vrhunac njegova dela ne nadmaša visinu 
njegovih ličnih radosti, bolova i želja. Ali u Spitele- 
ra delo nadvisuje ličnu sudbinu. Stoga njegovo reše- 
nje problema ne stoji usamljeno. Odavde do Zara- 
tustre, razbijača ploča, samo je jedan korak. Ovamo 

se pridružuje i Stirner (Stirner), pošto je Sopenhauer 
kao prvi postavio učenje porican ja. On je govorio o 
poricanju sveta. Psihološki znači »svet« svet kao što 
ga ja vidim, moj stav prema svetu, jer svet može da 
se posmatra kao »moja volja« i »moja predstava«. 
Svet po sebi je indiferentan. Moje Da i Ne proizvodi 
diferencije. Poricanje, dakle, tiče se stava prema sve- 
tu, ito u prvoj liniji Šopenhauerova stava prema sve- 
tu, koji je, s jedne strane, čisto intelektualističko- 
-racionalan, a, s druge strane, doživljuje svet u naj- 
sopstvenijem osećanju posredstvom mističkoga iden- 
titeta. Ovaj stav je introvertan, on dakle boluje od 
tipološke suprotnosti. Ali Sopenhauerovo delo mno- 
gostruko nadvisuje njegovu ličnost. On iskazuje ono 
što su nejasno mislile i osećale mnoge hiljade. Slično 
Niče: njegov Zaratustra pre svega izdiže na svetlost 
sadržaje kolektivno nesvesnog našega vremena uop- 
šte, pa stoga i nalazimo kod njega presudne osnovne 
crte: ikonoklastičku pobunu protiv tradicionalne mo- 
ralne atmosfere i usvajanje »najružnijega« čoveka, 
koje kod Ničea vodi do one potresne nesvesne trage- 
dije predstavljene u Zaratustri. Ali ono što stvaralač- 
ki duhovi iznose iz kolektivnoga nesvesnoga, to se 
stvarno i nahodi tu, i stoga ranije ili docnije izlazi na 
svetlost kao psihološka pojava mase. Anarhizam, 
ubistvo kneza, odvajanje anarhističkoga elementa od 
krajnje socijalističke levice, koje se u najnovije vre- 
me sve jasnije vrši, sa svojim programom koji je 
kulturi apsolutno protivan — to su pojave psiholo- 
gije mase, koje su već odavno iskazali pesnici i stva- 
ralački mislioci. Stoga nas pesnici ne mogu da ostave 
hladnima, jer u svojim glavnim delima i u svojim 
najdubljim inspiracijama oni crpu iz dubina kolek- 
tivnoga nesvesnoga i glasno iskazuju ono što drugi 
samo sanjaju. Ali iako to pesnici glasno iskazuju, 
oni iskazuju ipak samo simbol povodom koga osećaju 
estetičku radost, bez svesti o njegovu pravome zna- 
čaju. Ne bih mogao osporavati da pesnici i mislioci 
imaju vaspitnoga uticaja na svoje savremenike i po- 
tomstvo; ali meni se čini da se njihov uticaj u bitnom 
osniva na tome što oni nešto što svi znaju kažu gla- 

snije i jasnije, i samo ukoliko izražavaju to opšte 
nesvesno »znanje«, oni dejstvuju vaspitno ili zavodi- 
lački. Najveće i naj neposredni je sugestivno dejstvo 
postiže pesnik koji najpovršinskiji sloj nesvesnoga 
ume da izrazi u prikladnoj formi. Ukoliko gledanje 
stvaralačkoga genija dublje prodire, utoliko je on 
više stran gomili i utoliko je veći otpor svih onih koji 
se ponešto izdižu iznad gomile. Gomila ga ne ra- 
zume, ali živi nesvesno ono što on iskazuje; ne zato 
što on to iskazuje, nego zato što živi iz kolektivnoga 
nesvesnoga u koje je on gledao. Bolji ljudi nacije ra- 
zume ju, istina, nešto od onoga što on kaže; ali zato 
što se izrečeno, s jedne strane, slaže sa događajima 
koji se u gomili odigravaju, a, s druge strane, antici- 
puje njene vlastite težnje, oni mrze tvorca takvih 
misli, ne iz pakosti, nego iz nagona samoodržanja. 
Ako saznanje kolektivnoga nesvesnoga dostigne tak- 
vu dubinu da svesni izraz ne može više obuhvatiti 
sadržaj, onda se u trenutku ne može više rasuditi da 
li je reč o bolesnu produktu ili o produktu koji je 
nerazumljiv zbog svoje naročite dubine. Ponajčešće 
je jedan oskudno shvaćen, ali duboko značajan sa- 
držaj takođe nešto bolesno. I bolesni produkti su re- 
dovno značajni. Ali u oba slučaja pristup je težak. 
Slava ovih tvoraca, ako ona uopšte ikada dođe, jeste 
posthumna i zadocnjava ponekad za više vekova. 
Tvrđenje Ostvaldovo (Ostwald) da danas genijalan 
duh ostaje nepoznat još najviše desetak godina, ogra- 
ničava se po svoj prilici na oblast tehničkih pronala- 
zaka, inače bi takvo tvrđenje bilo smešno u najvećoj 
meri. 


Još treba ukazati na jednu naročito važnu tačku. 
Rešenje problema u Faustu, u Vagnerovu  Parsifalu, 
u Sopenhauera, čak u Ničeova Zaratustre jeste reli- 
giozno. Stoga nije čudnovato što je i Špiteler bio 
prinuđen na religiozno poimanje. Ako se neki pro- 
blem shvati religiozno, onda to psihološki znači: veo- 
ma značajno, od naročite vrednosti, odnoseći se na 
celinu čovekovu, stoga i na nesvesno (carstvo božje, 
onaj svet itd.). U Spitelera je čak religiozni oblik 
upravo raskošno plodan, pri čemu specifično reli- 

giozno svakako gubi od dubine, ali zato dobiva u mi- 
tološkom bogatstvu, u arhaizmu, i stoga i u prospek- 
tivnoj simbolici. Razgranate mitološko predivo po- 
jačava ne jasnost poimanja i rešenja problema, i sto- 
ga čini delo teško pristupačnim. Apstruzno, groteskno 
i bezukusno, što se uvek pojavljuje uz mitološko buj- 
no kipćenje, ometa uži vi javan je, izoluje time smisao 
dela i celini daje malo neprijatan ukus one original- 
nosti koja se, blagodareći samo nemirno-brižljivom 
prilagođivanju, na drugom mestu može uspešno razli- 
kovati od psihičke nenormalnosti. 


Ali mitološka nabujalost, ma koliko ona zamara- 
la i bila neukusna, ima jedno preimućstvo. Ono se 
sastoji u tome što se u toj _ nabujalosti može razviti 
simbol, ali svakako na toliko nesvestan način da sve- 
sna oštroumnost pesnikova nigde ne ume pripomoći 
izrazu smisla, nego ulaže napore samo u službu mito- 
loškom bujanju i njegovu plastičkom izgrađivanju. 
Spitelerovo pesništvo razlikuje se kako od Fausta 
tako i od Zaratustre u tome što je svesno pesnikovo 
učešće u smislu simbola u poslednjim slučajevima 
bilo veće, i zbog toga je mitološko bujanje u Faustu 
i misleno kipćenje u Zaratustri bilo potisnuto u pri- 
log traženoga rešenja. Zbog toga su i Faust i Zara- 
tustra mnogo lepši negoli Spitelerov Prometej. Ali 
ovaj poslednji je istinitiji kao relativno veran odble- 
sak stvarnih procesa u kolektivnom nesvesnom. Faust 
i Zaratustra u velikoj meri pružaju pomoć pri indivi- 
dualnom savlađivanju problema koji je u pitanju; 
Spitelerov Prometej i Epimetej, pak, omogućuje 
opštije saznanje problema i njegova kolektivnoga na- 
čina pojavljivanja, blagodareći mitološkim bujanji- 
ma potpomaganim svima sredstvima. Ono što nam u 
prvom redu omogućuje saznanje Spitelerove demon- 
stracije nesvesnih religioznih sadržaja jeste simbol 
božje obnove, koji se obimno obrađuje u Olimpskom 
proleću. Ovaj simbol pojavljuje se najtešnje vezan 
sa tipskom i funkcionom suprotnošću i ima očevidno 
značaj pokušaja rešenja u obliku obnove opštega sta- 
va, što se u jeziku nesvesnoga izražava kao obnova 
boga. Božja obnova je opštepoznata praiskonska sli- 

ka, koja se tako reći svugde nalazi; ja spominjem 
samo ceo kompleks umiranja i vaskrsavanja boga i 
sve njegove prethodne stepene dok se ne obnovi pu- 
njenje fetiša i huringa mađijskom snagom. Slika iz- 
ražava da se stav promenio, i time se pojavila nova 
napregnutost energije, nova mogućnost manifestacije 
života, nova plodnost. Poslednja analogija objašnjava 
obilno dokazanu vezu božje obnove sa fenomenima 
godišnjih vremena i rastenja. Čovek je prirodno 
sklon da iz ovih analogija izvede zaključak o mitu 
o godišnjim vremenima, mitu o vegetaciji, astralnom 
ili lunarnom mitu. Pri tome se sasvim zaboravlja da 
mit, kao sve psihičko, može biti uslovijen ne samo 
spoljašnjim događajem. Psihičko takođe donosi svoje 
vlastite unutrašnje uslove, tako da se s isto toliko 
prava može tvrditi i to da je mit čisto psihološki i da 
se podacima meteoroloških ili astronomskih procesa 
koristi samo kao izražajnim materijalom. Proizvolj- 
nost i apsurdnost mnogih primitivnih mitskih tvrđe- 
nja ukazuje na ovu versiju objašnjavanja kao na od- 
ličnu češće negoli na svaku drugu. 


Psihološka izlazna situacija za božju obnovu je- 
ste sve veći rascep u načinu primenjivanja psihičke 
energije, libida. Jedna polovina služi se prometej- 
skim, druga polovina epimetejskim načinom prime- 
njivanja. Prirodno je što se takve suprotnosti ome- 
taju ne samo u socijetetu nego i u jedinki. Otuda se 
optimum života sve više i više povlači od ekstrema 
suprotnosti i traži srednji položaj, koji nužnim na- 
činom može da bude iracionalan i_nesvestan. Kako 
srednja pozicija ima iracionalan karakter kao sjedi- 
njenje suprotnosti i još je nesvesna, ona se projicira- 
no pojavljuje kao posrednički bog, kao mesija ili me- 
dijator. Za naše, in puncto saznanja, primitivnije za- 
padne oblike religije nova životna mogućnost pojav- 
ljuje se kao bog ili spasitelj, koji iz ljubavi ili iz očin- 
ske brige, ali po svojoj vlastitoj unutrašnjoj odluci, 
uništava rascep kada i kako on to iz nama sakrivenih 
razloga nađe za potrebno. Da je ovo shvatanje deti- 
njasto, više je nego očevidno. Istok je pre više hilja- 
da godina upoznao taj proces i stoga postavio psiho- 

loško učenje o spasenju, koje put spasenja stavlja u 
oblast ljudskih namera. Iako indijska religija, kao i 
kineska i budizam, koji vezuje obe sfere, imaju pred- 
stavu srednjega puta, koji se može postići magijskom 
delatnošću, izbavljajući, i svesnim stavom. Vedansko 
shvatanje svesno traži oslobođenje iz dvojstva su- 
protnosti, da bi stiglo na put spasenja. 


a) Brahmanističko shvatanje problema suprotnosti 


Sanskrtski izraz za dvojstvo suprotnosti u psiho- 
loškom smislu jeste Dvandva. On inače znači još 
dvojstvo (naročito muškarca i ženu), borbu, svađu, 
dvoboj, sumnju itd. Dvojstva suprotnosti stvorio je 
već tvorac sveta: 

»Moreover, in order to distinguish actions, he 
separated merit from demerit, and he caused the 
creatures to be affected by the pairs oj opposites, 
such as pain and pleasure.«* Komentator Kuluka kao 
dalja dvojstva suprotnosti zove: želju i gnev, ljubav 
i mržnju, glad i žeđ, brigu i tlapnju, čast i sramotu. 
»Neprestano ovaj svet mora da pati od dvojstava su- 
protnosti.«" Bitni etički zadatak jeste u tome da se 
čovek ne predaje uticaju suprotnosti (nirdvandva = 
slobodan, nedodirnut suprotnostima), nego da se uz- 
diže iznad njih, jer oslobođenje od suprotnosti vodi 
spasenju. Ovde dajem niz dokaza: 


1. Iz knjige Manua:'" »Ako on stavom svoga ose- 
ćanja postane ravnodušan prema svima objektima, 
onda postiže večno blaženstvo, kako na ovom svetu 
tako i posle smrti. Ko se na ovaj način malo-pomalo 
odrekao svih veza i oslobodio se svih dvojstava su- 
protnosti, počiva u Brahmanu.« 


2. Poznata opomena Krišnina:'* »Vede se odnose 


na tri gune;** ali ti, o Ardžuna, budi ravnodušan pre- 


»* Manava-Dharmacastra I, 26. Sacred Books, 25. 


M Ramavana II, 84, 20. 


>8 Manava-Dharmacastra IV, 80 s., Loc. cit. 
Bhagavad-gita II. 
«e Kvaliteti ili faktori ili konstituenti sveta. 

ma trima gimama, ravnodušan prema suprotnostima 
(nirdvandva) svagda postojan u hrabrosti.« 


3. U Jogasutri Patanžalija stoji:“ »Tada (u naj- 
dubljem poniranju, samadhi) sleduje oslobođenje od 
suprotnosti.«:: 


4. O onome koji zna:* »Baš tu stresa on dobra 
i zla dela, zatim njegovi poznanici, koji su mu pri- 
jatelji, uzimaju njegovo dobro delo, a oni koji mu 
nisu prijatelji njegovo zlo delo; kao što neko ko se na 
kolima brzo vozi gleda na točkove, tako on gleda na 
dan i noć, na dobra i zla dela i na sve suprotnosti; a 
on, slobodan od dobrih i zlih dela, kao znalac Brah- 
mana, ide k Brahmanu.« 


5. (Za poniranje je pozvan) »ko savlađuje požu- 
du i gnev, prianjanje uza svet i čulno zadovoljstvo; 
ko se oslobađa suprotnosti, ko se odriče osećanja Ja 
(resp. sebeznalosti), ko je slobodan od nade.«:: 


6. Pandu, koji hoće da postane pustinjak, kaže: 
»Sasvim pokriven prahom, prebivajući u slobodi, že- 
lim da stanujem na korenu drveta, da se odričem sve- 
ga, milog i nemilog, da ne osećam ni žalost ni radost, 
da jednako primam pokudu i pohvalu, ni da negujem 
nadu ni da posvedočavam poštovanje, slobodan od 
suprotnosti (nirdvandva), bez ikakva imanja.«: 


7. »Ko u životu i u umiranju, u sreći kao i u ne- 
sreći, pri dobivanju i gubljenju, u ljubavi i mržnji, 
ostaje sebi jednak, taj se spašava. Ko ni za čim ne 
teži ini za šta ne mari, ko je slobodan od suprotnosti 
(nirdvandva), čija duša ne poznaje strasti, taj je sa- 
svim spašen. 


Ko ne čini ni pravo ni nepravo, i blago nagomi- 
lano u ranijem životu odbacuje od (dobrih i zlih) 


2» Deussen, Allg. Gesch. d. Philos. I, 8, p. 511 ss. 

* Joga je, kao što je poznato, sistem vežbanja za po- 
stizanje viših oslobođenih stanja. 

23 Kaushitaki-Upanishad I, 4. 

= Tejobindu-Upanishad 3. 

23 Mahabharata I, 119, 8 s. 

dela; čija se duša umiruje kad iščezavaju telesni ele- 
menti, ko se uzdržava od suprotnosti, taj se spa- 
šava.« 

8. »Punu hiljadu godina uživao sam čulne stvari, 
pa ipak uvek iznova pojavljuje se požuda za njima. 
Stoga hoću da ih se odreknem, i svoj duh da upravim 
na Brahmu; ravnodušan prema suprotnostima (nir- 
dvandva) i slobodan od osećanja Ja hoću da lutam sa 
divljači.«:" 

9. »Poštedivanjem svih bića, preobražajem aske- 
ta, samosavlađivanjem i beželjnošću, zavetom i bes- 
prekornim životom, ravnodušnošću i podnošenjem 
suprotnosti čoveku pada u deo uživanje u beskvali- 
tetnom Brahmi.«"* 

10. »Ko je slobodan od oholosti i zaslepljenosti, 
i savladao pogrešku da uz nešto prianja, ko ostaje 
veran najvišem Atmanu, čije su želje ugasle, ko osta- 
je nedodirnut suprotnostima zadovoljstva i bola, ovi 
od zaslepljenosti slobodni dospevaju u ono neprolaz- 
no mesto.«:" 

Kao što proizlazi iz ovih navoda," to su najpre 
spoljašnje suprotnosti, kao toplota i studen, kojima 
treba da se uskrati psihičko učešće, ali zatim i eks- 
tremna afektivna kolebanja, kao ljubav i mržnja itd. 
Afektivna kolebanja su prirodno postojani pratioci 
svih psihičkih suprotnosti, a isto tako prirodno i svih 
suprotnih shvatanja u moralnom i drugom pogledu. 
Kao što iskustvo pokazuje, takvi afekti su utoliko 
veći ukoliko momenat uzbuđivanja dodiruje celo- 
kupnost jedinke. Otuda je smisao indijske namere 
jasan: ona želi da uopšte oslobodi suprotnosti ljudske 
prirode, i to za nov život u Brahmanu, stanju spase- 
nja i bogu u isti mah. Brahman mora, dakle, značiti 


*« Mahabharata XIV, 19, 4 ss. 

= Bhagavata-Purana IX, 19, 19, 18 s. »Pošto je ostavio 
nećutanje u ćutanje, on postaje brahmana«. Brihadaranvaka 
Up. 3, 5. 

:8 Bhagavata-Purana IV, 22, 24. 

2« Garuda-Purana 16, 110. 

s Za ove, za mene delimicno nedostižne, navode (N° 
193, 201—205) dugujem ljubaznoj pomoći dr Abega u Cirihu, 
specijalista u sanskrtu. 

iracionalno sjedinjenje suprotnosti, a time i defini- 
tivno savlađivanje. Iako je Brahman kao osnova sve- 
ta i tvorac sveta stvorio suprotnosti, ipak u njemu 
moraju suprotnosti ponovo i da budu uništene, ako 
on inače treba da znači stanje spasenja. Ovde dono- 
sim niz dokaza: 


1. »Brahman je sat i asat, biće i nebiće, satvam i 
asatvam, realitet i irealitet.«" 


2. »Odista, postoje dva oblika Brahmana, naime: 
uobličeno i neuobličeno, smrtno i besmrtno, ono što 
stoji i ono što hodi, biće i onaj svet.«:: 

3. »Bog, tvorac svih stvari, velika Sopstvenost 
(Selbst), koja uvek boravi u srcu ljudskom, biva opa- 
žan od srca, duše, duha; ko to zna, postiže besmrtnost. 
Kad je svetlost granula, onda nema ni dana ni noći, 
ni bića ni nebića.«:: 

4. »Dvoje je u večnom beskonačnom najvišem 
Brahmanu latentno sadržano, znanje i neznanje. Ne- 
znanje je prolazno, znanje večno, ali onaj ko ih daje 
jeste drugi.«" 

5. »Sopstvenost, manja negoli maleno, veća ne- 
goli veliko, sakrivena je u srcu ove kreature. Čovek, 
oslobođen žuđenja i oslobođen brige, vidi veličanstvo 
Sopstvenosti kroz milost tvorca. Iako on mirno sedi, 
ipak daleko putuje; iako mirno leži, ipak svugde hodi. 
Ko je, osim mene, sposoban da sazna ovoga boga, koji 
razveseljava i ne razveseljava?«:: 


»i Deussen, Allgem. Gesch. der Philos. I, 2 p. 117. 

a« Brihadaranvaka-Upanishad 2, 3. [Engleski prevod: 
the material and the immaterial, the mortal and the im- 
mortal, the solid and the fluid, »sat« (being, definite) and 
»tya« (that, indefinite). Sacred Books 15]. 

Svetasvatara-Upanishad, 4, 17 s. 

» Svetasvatara-Upanishad 5, 1 (Deussen). Engleski pre- 
vod (Sacred Books 15): »In the imperishable and infinite 
highest Brahman, wherein the two, knowledge and ignorance 
are hidden, the one, ignorance, perishes, the other, knowledge, 
is immortal; but he, who controls both, knowleđge and ignor- 
ance, is another.« 

ss Deussen ovde prevodi: »Er ist und wandert doch 
fernhin. Er liegt und schweift doch allerwSrts. Des Gottes 
Hin-und Herwogen, wer verstande es ausser mir?« Katha- 
-Upanishad 1, 2, 20 s. 

6. »Jedno — bez pokreta a ipak brzo kao 
mišljenje — 

Vozi se, da od bogova ne bude dostignuto — 
Mirno stojeći, ono prestiže sve trkače — 
Njemu je bog vetra već utkao pravode. 
Odmara se, a ipak je bez odmora, 
Daleko je, a ipak tako blizu. 
Ono se u svemu nahodi, 
A ipak je izvan svega tu." 


7. »Ali kao što onde u vazdušnom prostoru soko 
ili orao, pošto se naleteo, umoran savije svoja krila 
i šćućuri se, tako i duh hita k onom stanju u kome, 
pošto zaspi, ne oseća više nikakve žudnje i ne gleda 
nikakvu sliku u snu. 

To je njegov pravi oblik, slobodan od zahteva, 
slobodan od zla, slobodan od straha. Jer kao što onaj 
koga je zagrlila voljena žena nema nikakve svesti o 
tome šta je spol ja ili šta je unutra, tako i duh koga 
je zagrlio Brahman nema nikakve svesti o onom što 
je spolja ili unutra« (uništenje suprotnosti subjekat- 
-objekat). 

»Okean je ova jedna sekunda, slobodna od dvoj- 
stva; to je svet Brahmana, o kralju. Tako ga je učio 
Jadžnavalkija. To je njegov najviši cilj, njegov naj- 
viši uspeh, njegov najviši svet, njegovo najviše uži- 
vanje.«" 


8. »Sto je pokretljivo, što leti a ipak mirno stoji, 
Sto diše i ne diše, što oči zatvara, 
To cela zemlja nosi u svima oblicima, 
I to zajedno hodeći postaje jedinstvo." 


Ova navođenja pokazuju da je Brahman sjedi- 
njenje i uništenje suprotnosti, i otuda u isti mah i 
kao iracionalna:* količina stoji iznad njih. To je božje 
biće, u isti mah i Sopstvenost (svakako u manjoj meri 
negoli srodni pojam o Atmanu) i određeno psihološko 
stanje, koje se odlikuje izolovanošću prema afekat- 


Ica-Upanishad. 4—5  (Deussen). 
Brihadaranvaka-Upanischad 4, 3. 

* Atharvaveda 18, 8, II (Deussen). 
Otuda je Brahman sasvim nesaznatljiv i nerazumljiv. 

skim kolebanjima. Kako je trpljenje afekat, to oslo- 
bođenje od afekata znači spasenje. Oslobođenje iz 
kolebanja afekata, to znači iz zategnutosti suprotno- 
sti, isto je što i put spasenja, koji postepeno vodi u 
brahmansko stanje. Stoga je Brahman još u izvesnom 
smislu ne samo stanje nego i proces, »stvaralačko 
trajanje«. Otuda nije čudnovato što se njegov pojam 
u Upanišadama izražava svima simbolima koje sam 
ja ranije obeležio kao simbole libida.“ Ovde dajem 
dokaze koji amo pripadaju: 


b) O brahmanističkom shvatanju ujedinilačkog 
simbola 


1. »Ako se kaže: Brahman je najpre na Istoku 
rođen, onda se kao ono sunce Brahman svakodnevno 
rađa na Istoku.««“ 

2. »Onaj čovek u suncu jeste Parameštin, Brah- 
man, Atman.«“: 

3. Onaj čovek koga u suncu pokazuju, to je In- 
dra, Pradžapati, Brahman.«“: 

4. »Brahman je svetlost jednaka suncu.«" 

5. »Sta je ovaj Brahman, to je baš ono što si ja 
kao ona sunčana ploča." 


6. »Brahman je najpre rođen na Istoku, 
S horizonta otkriva sjaj krasnoga; 
Oblike ovoga sveta, najdublje, najviše, 
Pokazuje on, kolevku onoga što jeste i što 
nije. 
Otac sjajnoga, proizvodilac blaga, 
Ušao je u vazdušni prostor u svima oblicima; 


Jung, Wandl. und Symbole der Libido, Leipzig unđ 
Wien 1912. 
« Catap. Brahm. 14, 1, 3, 3 (Deussen). 
»2 Taitt. Ar. 10, 63, 15 (Deussen). 
« Cankh. Br. 8, 3 (Deussen). 
* Vai. Samh. 23, 48 (Deussen). 
« gatap. Br. 8, 5, 3, 7 (Deussen). 

Njega slave pohvalnom pesmom, mlado, 
Brahman je, izazivajući rastenje brahmanom 
(molitvom). 
Brahman je proizveo božanstva, Brahman je 
proizveo svet.« 


Kurzivom sam istakao izvesna, naročito karakte- 
ristična mesta, iz kojih proizlazi da Brahman nije 
samo ono što proizvodi nego i ono što je proizvedeno, 
što uvek iznova postaje. Pridevak »krasnoga« (vena), 
koji ovde važi za sunce, daje se na drugim mestima 
videocu, koji je obdaren božanskom svetlošću, jer, 
kao Brahman-sunce, i videočev duh obilazi »zemlju i 
nebo, gledajući Brahmana«."" Ova intimna veza, čak 
istovetnost božanske suštine sa Sopstvenošću (Atma- 
nom) čoveka, opšte je poznata. Navodim primer iz 
Atarvavede: 


»Brahmanov učenik hodi oživljujući oba sveta. 
U njemu su jednodušni svi Bogovi. 

On drži i nosi zemlju i nebo. 

On svojim tapasom“ hrani i svog učitelja. 
Brahmanovu učeniku dolaze radi posete 

Oci i bogovi, pojedinačno i zajedno; 


I sve bogove hrani on tapasom.« 


Brahmanov učenik je sam inkarnacija Brahma- 
na, iz čega nesumnjivo proizlazi istovetnost Brahma- 
nove Sopstvenosti s određenim psihološkim stanjem. 


7. »Bogovima nagnano, sija nenadvišeno sunce 
onde; 
Iz njega postaje brahmanska snaga, najviši 
Brahman, 
Bogovi svi, i što ono čini besmrtnim. 
Brahmanski učenik pun sjaja nosi Brahmana, 
U njemu su svi bogovi — utkani.aš: 


8. Brahman je i Prana = životni dah i kosmički 
princip Života; isto tako Brahman je Vayu = vetar, 


“«« Taitt. Br. 2, 8, 8 ss (Deussen). 

= Atharvaveda 2, 1, 4, 1, 11, 5 (Deussen). 

48 Vežbanje. Upor. Jung, Wandl. und Symb. d. Libido. 
+ Atharvaveda 11, 5, 23 s (Deussen). 

koji se u Brihadaranjaka-Upanišadi (3, 7) navodi kao 
kosmički i psihički princip života." 

9. »On koji je ovaj (Brahman) u čoveku i on koji 
je onaj (Brahman) u suncu jesu oba jedno«.:: 


10. (Molitva jednoga na samrti): »Lice istinitoga 
(Brahmana) pokriveno je zlatnom pločom. Podigni je, 
o Pušane (Savitri, sunce), da bismo videli istinitoga. 
O Pušane, jedini videoče, Jamo, Surjo (Sunce), sine 
Pradžapatija, raširi svoje zrake i skupi ih. Svetlost, 
koja je tvoj najlepši lik, ja je vidim. Ja sam ono što 
je on (tj. čovek u suncu).«:: 

11. »I ova svetlost, koja si ja nad ovim nebom, 
više od svega, više od svakoga, u najvišem svetu, nad 
kojim nema više nikakvih drugih svetova, to je ista 
svetlost koja je u dubini bića čovekova. I za to ima- 
mo ovaj vidljivi dokaz: naime, ako ovako dodirom 
osetimo ovde toplotu i telo." 


12. »Kao zrno pirinča, ili zrno ječma, ili zrno 
prosa, ili jezgra prosenog zrna, tako je ovaj duh u 
dubini Sopstvenosti zlatan kao plamen bez dima; i on 
je veći od neba, veći od prostora, veći od ove zemlje, 
veći od svih bića. On je duša života, on je moja duša; 
k njemu, odavde, k toj duši doći ću umirući.«"* 


13. U Atarvavedi (10, 2) Brahman se shvata kao 
vitalistički princip, kao životna snaga, koja stvara 
sve organe i nagone koji njima pripadaju. 

»Ko mu usađuje seme da prede konac roda, ko 
je nagomilao na njega duhovne snage, dao mu glas 
1 menjanje obličja?« 

I moć čovekova vodi poreklo iz Brahmana. Iz 
ovih navoda, kojih bi se broj mogao mnogostruko po- 
većati, izlazi nesumnjivo da se pojam Brahmana, po 
svima svojim atributima i simbolima, poklapa s onom 
idejom dinamičke i stvaralačke količine koju sam 
obeležio kao »libido«. Reč »Brahman« znači: 1) mo- 


M Deussen, Allg. Gesch. der Philos. 1, 2, p. 93 ss. 

" Taitt. Up. 2, 8, 5 (F. Max Miiller). 

va Brihadar. Up. 5, 15, 1 ss. (F. Max Miiller). 
Khandogya-Up. 3, 13, 7 s. (F. Max Muller). 

s« Catap. brahm. 10, 6, 3 (Deussen). 


216 


litvu, 2) basmu, 3) sveti govor, 4) sveto znanje (veda), 
5) svetu promenu, 6) apsolutno, 7) sveti stalež (bra- 
hmana). Dojsen (Deussen) kao naročito karakteristič- 
no ističe značenje molitve." Brahman dolazi od barh, 
farcire, »bujanje«,"“ tj. »molitva«, shvaćena kao »čo- 
vekova volja koja teži ka svetom, božanskom«. 


Ovo izvođenje ukazuje na izvesno psihološko sta- 
nje, naime na specifičnu koncentraciju libida, koja 
prebujnim inervacijama izaziva opšte stanje napreg- 
nutosti, a ovo je vezano sa osećanjem bujanja. Stoga 
se i u govornom jeziku o takvom stanju rado upotreb- 
ljavaju slike o preticanju, pucanju, prskanju itd. 
(»Wess das Herz voli ist, dess geht der Mund iiber = 
»kome je srce puno, prelivaju mu se usta«, tj. što je 
na srcu, to je i na jeziku). Indijska praksa teži da ovo 
stanje zagaćivanja ih nagomilavanja libida planski 
izazove odvajanjem pažnje (libida) od objekata i od 
psihičkih stanja, »suprotnosti«. Otcepljivanje čulnoga 
opažanja i gašenje sadržaja svesti nasilno dovodi do 
spuštanja svesti (sasvim kao u hipnozi) i time oživ- 
ljuje sadržaje nesvesnoga, tj. praiskonske slike, koje 
zbog svoje universalnosti i svoje neograničene staro- 
sti imaju kosmički i nadljudski karakter. Na taj način 
pojavljuju se sva ona upoređenja o suncu, ognju, pla- 
menu, vetru, dahu itd. koja su odvajkada važila kao 
simboli za snagu koja rađa, stvara, pokreće svet. Kako 
sam se tim upoređenjima libida opširno bavio u spe- 
cijalnom delu/' ne mogu ih ovde ponavljati. Ideja 
stvaralačkoga principa sveta jeste projekcija opaža- 
nja živoga bića u samom čoveku. Svakako ćemo uči- 
niti najbolje ako to biće apstraktno shvatimo kao 
energiju, da bismo unapred izbegli sva  vitalistička 
rđava razumevanja. Ali svakako moramo i na drugoj 
strani striktno odbiti ono hipostaziranje pojma ener- 
gije, koje čine moderni energetičari. S pojmom ener- 
gije dat je i pojam suprotnosti, jer energetički proces 


Allg. Gesch. der Philos. I, 1, p. 240 ss. 

Za to govori i veza Brahman-prana-Mataricvan (onaj 
koji u majci buja) Atharvaveda 11, 4, 15. 

Jung, Wandlungen und Symbole der Libido. 

nužno pretpostavlja egzistenciju jedne suprotnosti, tj. 
dvaju različnih stanja, bez kojih uopšte nikakav pro- 
ces nije mogućan. Svaki energetički fenomen (nema 
uopšte fenomena koji ne bi bio energetičan) manife- 
stu je početak i kraj, gore i dole, vrelo i hladno, ranije 
i docnije, poreklo i cilj itd., tj. dvojstva suprotnosti. 
Neodvojivost pojma energije od pojma suprotnosti 
vezana je i za pojam o libidu. Otuda libidni simboli 
mitološke ili filosofsko-spekulativne prirode ili su di- 
rektno predstavljeni suprotnostima, ili se najbliže 
razrešavaju u suprotnosti. Ja sam na ovaj unutrašnji 
rascep libida već ranije ukazao i time sam naišao na 
otpor s nepravom, kako mi se čini, jer neposredna 
asocijacija libidnoga simbola s pojmom suprotnosti 
daje mi za pravo. Ovu asocijaciju nalazimo i kod poj- 
ma ili simbola Brahmana. Na veoma značajan način 
forma Brahmana nahodi se kao molitva i u isti mah 
kao dosvetska stvaralačka snaga, a poslednja pri tome 
razrešena u polne suprotnosti, u jednoj himni 
Rigvede:“* 


»I ova molitva pevačeva, šireći se, 

Postala je krava, koja je već postojala pre sveta; 
U krilu ovoga boga zajedno prebivajući, 
Hranjenici jednake nege jesu bogovi. 

Šta je bilo drvo, šta je bilo stablo, 

Iz koga su zemlju i nebo isekli, 

Oboje, koji ne stare i večno su izdašni u pomoći, 
Kad bi dani iščezli i praskozorja? 

Tako veliko izvan njega ništa više nema, 

On je bik, koji nosi zemlju i nebo, 

Sito oblaka opasuje on kao krzno, 

Gospodar, kad ga, kao Sur ju, voze plavi konji. 
Kao sunčana strela obasjava on daleko zemlju, 
Prohujava kroz bića, kao vetar kroz maglu 

Gde putuje kao Mitra, Varuna. 

Rastavlja jaru kao u šumi Agni. 

Kad je dognana njemu krava rodila, 

Ona, pokrenuta, slobodno pasući, stvori nepokrenuto, 


Rodi sina, koji je stariji od  roditelja...« 
M Rigveda 10, 31, 6 (Deussen). 

U drugoj formi je ta sa tvorcem sveta neposred- 
no vezana suprotnost predstavljena u Catapatha-bra- 
hmanam 2, 2, 4: »Pradžapati:'* bio je ovaj svet u po- 
četku jedini, koji razmišljaše: ,Kako se ja mogu ras- 
plođivati?' Mučio se on, vežbao se u tapasu;" tada iz 
svojih usta rodi Agni (vatru), jer ju je proizveo iz 
>vojih usta," zato je Agni proždirač jela. — Pradža- 
pati razmišljaše: kao proždirač jela ja sam ovaj Agni 
iz sebe rodio; ali ovde nema ničega drugoga što bi on 
mogao da jede, jer zemlja je tada bila sasvim pusta; 
nije bilo nikakva zelen ja i nikakva drveća; to mu je 
bilo u misli. Tada se Agni okrenu njemu s  razvalje- 


nim ždrelom. — Tada mu reče njemu svojstvena ve- 
ličina: Zrtvuj! I Pradžapati saznade: meni svojstvena 
veličina govorila mi je i on je žrtvovao. — Na to se 


diže On koji tamo sija (sunce); na to se diže On koji 
ovde očišćuje (vetar). Tako se, dakle, Pradžapati time 
što je žrtvovao rasplodio i u isti mah sam sebe spa- 
sao smrti, koja ga je kao Agni htela progutati...« 


Žrtvovanje je uvek napuštanje dragocena koma- 
da, time žrtvovalac izbegava da bude pojeden, tj. ne 
nastaje preobraćanje u suprotnost, nego sjedinjava- 
nje i izjednačivan je, iz čega odmah nastaje nov libido, 
resp. oblik života, dižu se sunce i vetar. Na drugom 
mestu u Catapatha-brahmanam-u navodi se da je 
jedna polovina Pradžapati ja smrtna, druga besmrtna.:: 


Na sličan način, kao što se Pradžapati deli u bika 
i kravu, deli se i na dva principa: manas (razum) i 
vac (govor). »Pradžapati bio je jedini ovaj svet. Vac 
je bio on sam, Vac je obično njegovo drugo (njegov 
alter ego); on razmišljaše: pustiću da proiziđe ova 
Vac, i neka ode da prožme ovo sve. Tada on pusti da 


+ Kosmički, stvaralački princip = Libido. Taitt. Samh. 
5, 5, 2, 1: »On je kreature, pošto ih je stvorio, prožeo lju- 
bavlju.« 

© Samooplođivanje, askeza, introversija. 

«i Proizvođenje vatre u ustima ima značajnu vezu sa 
jezikom. Upor. uz to Jung. Wandl. und Symbole d. Libido. 

«2 Upor. motiv Dioskura u delu Jung, Wand. und. 
Symb. d. Libido. 

proiziđe Vac, i ona ode i sve ovo ispuni.«:* Ovo mesto 
je naročito interesantno ukoliko se govor ovde shvata 
kao stvaralački, ekstravertni libidni pokret, u Geteo- 
vu smislu kao dijastola. Dalja paralela je ovo mesto: 
»Pradžapati je doista bio ovaj svet, Vac mu je bilo 
njegovo drugo: nju je oplodio; ona osta bremenita; 
tada ona iziđe iz njega, stvori ova stvorenja, i poto" 
se opet vrati u Pradžapatija.«“ U Catapatha-Br. 8, 
1, 2, 9 pripisuje se Vacu čak veoma visok značaj: 
»Vac je doista mudri Vigvakarman, jer Vacom stvo- 
ren je ceo ovaj svet.« Ali u Catap.-Br. 1, 4, 5, 8 pi- 
tanje primata između manasa i vaca rešava se drukči- 
je: »Dogodilo se jedared da su se Razum i Govor bo- 
rili o prvenstvo. Razum govoraše: ,Ja sam bolji nego 
ti, jer ti ništa ne govoriš što ja ne bih bio saznao ra- 
nije." — Tada govoraše Govor: ,Ja sam bolji nego ti, 
jer što si ti saznao, to ja saopštavam, to ja rasprosti- 
rem.' Oni zamole Pradžapatija da reši pitanje. Pra- 
džapati se složi s Razumom i reče: .Svakako je Ra- 
zum bolji od tebe, jer što Razum čini, ti podražavaš 
i hodiš njegovim kolosekom; a obično lošiji podražava 
ono što bolji čini.'« (Dojsen). 


Ova mesta pokazuju da se tvorac sveta može raz- 
deliti u Razum i Govor, koji jedno prema drugome 
stoje u suprotnosti. Oba principa, kako Dojsen ističe, 
ostaju isprva u okviru Pradžapatija, tvorca sveta, kao 
što proizlazi iz ovoga mesta: »Pradžapati je žudeo: Ja 
hoću da budem mnogo, hoću da se rasplođujem. Tada 
je ćuteći razmišljao u svome razumu; što je bilo u 
njegovu razumu, to se obrazovalo u Brihat;" tada je 
on razmišljao: Ovo leži u meni kao plod tela, koje ću 
ja da rodim govorom. Tada on stvori govori — itd." 


Ovo mesto pokazuje oba principa u njihovoj pri- 
rodi kao psihološke funkcije; naime, manas kao in- 


es Deussen, Gesch. d. Phil. I, p. 206. Pancav. Br. 20, 
14, 12. 


«4 Weber, Ind. Stud. 9, 477. Naved. u Deussen, Gesch. d. 
Philos. 1, 1, p. 206. 
5 ime jednog Samana = pesma. 


xx Deussen, Loc. cit. I, 1, 205, Pancav. Br. 7, 6. 

troversiju libida s proizvođenjem jednoga unutra- 
šnjega produkta, a vac kao funkciju ispoljavanja, eks- 
traversije. S ovom pripremom možemo sada da shva- 
timo i drugo mesto": koje se tiče Brahmana: Brahman 
je stvorio dva sveta. »Pošto je ušao u onostranu po- 
lovinu (sveta), razmišljao je: Kako mogu da stižem u 
ove svetove? I on stiže u ovaj svet dvema stvarima: 
likom i imenom. — Ovo dvoje su dve velike nemani 
Brahmana; ko zna te dve velike nemani Brahmana, 
taj postaje velika neman; to dvoje su dve velike po- 
jave Brahmana.« 


Malo dalje »lik« se objašnjava kao manas (»Ma- 
nas je lik, jer se manasom zna da je on taj lik«) i 
»ime« kao vac (»jer vacom dohvata se ime«). Obe 
»nemani« Brahmana pojavljuju se, dakle, kao manas 
i vac, i time kao dve psihičke funkcije, kojima Bra- 
hman može da »stiže« u dva sveta, čime se očevidno 
misli na »vezu«. Razumom (manasom) introvertujući 
se »poima« ili »usvaja« lik stvari, a govorom (vacom) 
ekstravertujući se daje ime stvari. I jedno i drugo 
su veze, ili prilagođivanja, ili asimilacije stvari. I jed- 
na i druga neman očevidno se zamišljaju i personifi- 
kovane, a na to ukazuje i drugo ime »pojava« = 
yaksha, jer yaksha znači što i demon ili nadljudsko 
biće. Personifikacija znači psihološki uvek relativnu 
samostalnost (autonomiju) personifikovanoga sadrža- 
ja, tj. relativno otcepljivanje od psihičke hijerarhije. 
Takav sadržaj ne podvrgava se proizvoljnoj repro- 
dukciji, nego se sam spontano reprodukuje ili izmiče 
i svesti na isti način.“ Takvo otcepljivanje razvija se, 
na primer, kad postoji inkompatibilnost između Ja i 
izvesna kompleksa. Kao što je poznato, ovo otceplji- 
vanje opaža se veoma često između Ja i seksualnoga 
kompleksa. Ali i drugi kompleksi mogu da budu ot- 
cepljeni; na primer, kompleks moći, tj. zbir svih te- 
žnji i predstava koje su upravljene na postizanje lič- 
ne moći. Ali ima još jedna vrsta otcepljivanja, naime 


f Catap. Br. 11, 2, 3 (Deussen). 


s Upor. uz to Jung, Uber die Psychologie der Dem. 
praecox. Halle, 1907. 

otcepljivanje = svesnoga Ja s odabranom funkcijom od 
ostalih komponenata ličnosti. Ovo otcepljivanje može 
se obeležiti kao identifikacija Ja s izvesnom funkci- 
jom ili funkcionom grupom. Ovo otcepljivanje vrlo je 
često u ljudi koji naročito duboko poniru u jednu od 
svojih psihičkih funkcija i diferenciraju je do jedne 
jedine svesne funkcije prilagođivanja. Dobar knji- 
ževni primer takva čoveka jeste Faust u početku tra- 
gedije. Ostali sastavni delovi ličnosti približuju se u 
liku kudrova, a zatim u liku Mefistofela. Iako Mefi- 
stofel, kao što se nesumnjivo može dokazati mnogim 
asocijacijama, reprezentuje i seksualni kompleks, 
ipak bi, po mome mišljenju, bilo neopravdano tuma- 
čiti Mefistofela kao otcepljeni kompleks, dakle, na 
primer, kao potisnutu seksualnost. Ovo tumačenje je 
veoma usko, jer je Mefistofel još nešto više nego sama 
seksualnost, on je i moć, on je uopšte ceo život Fa- 
ustov, ukoliko on nije mišljenje i izučavanje. To naj- 
jasnije pokazuje uspeh ugovora sa đavolom. Kakve se 
neslućene mogućnosti ne razvijaju iz podmlađenoga 
Fausta! Stoga mi se čini da je pravilno shvatanje ono 
po kome se Faust s jednom funkcijom identifikovao i 
s njome se otcepio od celine svoje ličnosti. Docnije se 
mislilac u liku Vagnera odvaja od Fausta. 


Svesna sposobnost za jednostranost jeste znak 
najviše kulture. Ali neproizvoljna jednostranost, tj. 
ne moći drukčije negoli biti jednostran, jeste znak 
varvarstva. Stoga i najjednostranija diferenciranja 
nalazimo u varvarskih naroda, na primer pojave hri- 
šćanske askeze koje vređaju dobar ukus, paralelne 
pojave u jogina i u tibetanskom budizmu. Za varvar- 
skoga čoveka postoji čak uvek velika opasnost da po- 
stane žrtva neke jednostranosti i time izgubi iz vida 
celinu svoje ličnosti. Ovim sukobom, na primer, otpo- 
činje ep o Gilgamešu. Jednostranost kretanja pojav- 
ljuje se u varvarskoga čoveka sa demonskim priti- 
skom; tu ima nečega od ostrvljenosti i razgoropađe- 
nosti. Varvarska jednostranost uvek pretpostavlja 
izvestan stepen osakaćenosti instinkta, koje nema u 
primitivnog čoveka, zbog čega je primitivni čovek 
uopšte još slobodan od varvarske jednostranosti. 

Identifikacija s izvesnom funkcijom odmah vodi 
u zategnutost suprotnosti. Što je jednostranost pri- 
silni ja, tj. što je neobuzdaniji libido, koji goni na jed- 
nu stranu, to u jednostranosti ima više demonstva. 
Jer čovek o demonskoj opsednutosti ili o mađijskoj 
opčinjenosti govori onda kad ga ponese njegov vla- 
stiti neukroćeni, nedomestikovani libido. Manas i vac 
jesu na taj način doista veliki demoni, jer mogu da 
vrše silan uticaj na čoveka. Sve stvari koje vrše velik 
uticaj shvatane su kao bogovi ili demoni. Tako je 
manas u gnostici personifikovan kao zmijoliki Nus, 
vac kao Logos. Vac se odnosi prema Pradžapatiju kao 
Logos prema Bogu. Mi tako reći svakodnevno doživ- 
ljujemo kakvi su demoni introversija i ekstraversija. 
Kod svojih pacijenata vidimo, i osećamo sami na sebi, 
s kolikom snagom i neodoljivošću struji libido unutra 
i napolje, ili s kolikom se nepokolebljivošću može da 
utvrdi introvertan ili ekstravertan stav. Ako se zato 
manas i vac obeležavaju kao nemani Brahmana, to 
potpuno odgovara psihološkom stanju činjenica da se 
libido odmah pri svom pojavljivanju čepa na dve 
struje, koje se redovno pravovremeno smenjuju, ali 
ponekad se i simultano pojavljuju u formi sukoba, 
naime u strujanju upravljenom napolje i strujanju 
upravljenom unutra. Demonska strana oba kretanja 
leži u njihovoj nesavladljivosti i premoći. Ovaj kvali- 
tet svakako se primećuje samo onda kad je instinkt 
primitivnoga čoveka već u višoj meri ograničen, čime 
se sprečava prirodno i celishodno kretanje protiv jed- 
nostranosti, a kultura nije još toliko napredovala da 
bi čovek svoj libido već toliko pripitomio da drago- 
voljno i namerno može učestvovati u introversionom 
i ekstraversionom libidnom kretanju. 


c) Ujedinilački simbol kao dinamička zakonitost 


Razvitak spasavalačkoga principa iz dvojstava 
suprotnosti i postanak dvojstva suprotnosti iz istoga 
stvaralačkoga principa pratili smo u navodima iz in- 
dijskih izvora, a pri tome smo mogli da bacimo po- 

gled u očevidno zakonito psihološko dešavanje, koje 
lako možemo da ujedinimo i s pojmovima naše mo- 
deme psihologije. Ovaj utisak zakonitoga dešavanja 
daju nam i indijski izvori kad Brahmana identifikuju 
s rtom (rita). A šta je rta? Rta znači: čvrst poredak, 
određenja, pravac, odluku, sveti običaj, ustanovu, bo- 
žanski zakon, ono što je pravo, ono što je istinito. 
Njeno osnovno značenje po iskazu etimologije jeste: 
spajanje, (pravilnije) hod, pravac, direktiva. Ono što 
se dogodilo, što je uslovljeno rtom, ispunjava ceo 
svet, ali se rta naročito objavljuje u prirodnim pro- 
cesima, koji ostaju sebi jednaki, i najpre izazivaju 
predstavu pravilnoga povratka: »Po rti zasjala je ne- 
bom rođena zora.« Oci koji unose poredak u svet »po 
rti su uzneli na nebu sunce« koje je baš »svetio vid- 
ljivo lice rte«. Oko neba trči rtin točak s dvanaest pa- 
laca, koji nikada ne stari, godina. Agni se naziva iz- 
dankom rte. U delanju  čovekovu deluje rta kao 
moralni zakon, koji naređuje istinu i hod po pravom 
putu. »Ko se podvrgava rti, on hodi putem lepim i 
bez trnja.« Rta se pojavljuje i u kultu, ukoliko ovaj 
važi kao čarobničko ponavljanje resp. proizvođenje 
kosmičkoga dešavanja. Kao što vode teku pokorava- 
jući se rti, i zora rudi, tako se i »žrtva pali pod rtinim 
uhamljivanjem«;*: na putu rte Agni prinosi žrtvu bo- 
govima. »Bogove prizivam, čist od madđija; s rtom 
izvršujem svoje delo, stvaram svoje mišljenje«, kaže 
onaj koji žrtvuje. Rta se u Vedi ne pojavljuje perso- 
nifikovana, a po Bergenju (Bergaigne) ima nečega od 
konkretnoga bića. Kako rta izražava pravac dešava- 
nja, ima »putova rte«, ima »uzdodrža«" i brodova rte, 
bogovi se prigodno stavljaju s njom naporedo. Tako, 
na primer, o rti se kaže što se kaže o Varuni. I Mitra, 
stari sunčani bog, dovodi se u vezu s rtom (kao gore!). 
O Agniju kaže se: »Postaješ Varuna ako težiš rti.«" 


**  Nagoveštavanje konja, što ukazuje na dinamičku pri- 
rodu pojma rte. 

" Agni se naziva uzdodržom rte. Vedic Hymns. Sacred 
Books 46, p. 158, 7. p. 160, 3, p. 229, 8. 

« Upor. Oldenberg, Nachr. d. Gbtt. Ges. d. Wiss. 1915, 
p. 167 ss. Religion des Veda, p. 194 ss. Za ovaj navod zahva- 
lan sam ljubaznosti g. dr Abega u Cirihu. 

Bogovi su čuvari rte.'* Spomenuću još nekoliko bit- 
nih veza: 


1. »Rta je Mitra, jer Mitra je Brahman, i rta je 
Brahman.«": 


2. »Dajući brahmanima kravu čovek stiče sebi 
sve svetove, jer u njoj je ritam, zajedno s Brahma- 
nom, a i tapas.«" 


3. »Pradžapati se naziva prvencem rte.«" 

4. »Bogovi su slušali zakone rte.«"“ 

5.»0On koji je video njega, skrivenoga (Agni), on 
koji se približio struji rte.«" 

6. »O znaoče rte, znaj rtu! Bušenjem otvori mno- 
ge struje rte.«" 


Bušenje se odnosi na službu Agni ja, kome je ova 
himna posvećena. (Agni se ovde naziva i »crvenim bi- 
kom rte«.) U službi Agni ja buši se vatra kao magijski 
simbol ponovnog proizvođenja života. Ovde se otva- 
raju struje rte, očevidno s istim značenjem, naime 
struje života ponovo se dovode, iz veza oslobođeni li- 
bido.’ Ritualnim bušenjem vatre ili recitovanjem hi- 
mni izazvano dejstvo vernik prirodno zamišlja kao 
magijsko dejstvo objekta, a u stvari je to »omađija- 
vanje« subjekta, naime povišenje osećanja života, 
oslobođenje i povećanje životne snage, uspostavljanje 
psihičkoga potencijala. 


« Deussen, Allgem. Gesch. d. Philos. I, 1, p. 92. 
™ Catapatha-Brahmanam 4, 1, 4, 10 (Eggellng). 
74 Atharvaveda 10, 10, 33 (Deussen). 

w Atharvaveda 10, 12, 1, 61 (Deussen). 

w Vedic Hymns. Sacred Books, 46, p. 54. 

77 Vedic Hymns. Loc. cit. p. 61. 

78 Vedic Hymns. Loc. cit. p. 393. 


T» Oslobođenje libida stiče se ritualnim radom. Oslobo- 
đenje dovodi libido do svesne primenljivosti. On se dome- 
stikuje. Iz instinktivnoga, nedomestikovanoga stanja on se 
prenosi u stanje disponibiliteta. To crta stih u kome se kaže: 
»Kad su vladari, darežljiva gospoda, svojom snagom proiz- 
veli njega (Agni) iz dubine, iz forme bika« (Ved. Hymns. Loc. 
cit. p. 147). 

7. Tako se kaže: »Iako se on (Agni) iskrade, opet 
molitva ide pravce k njemu. One (molitve) izazvale 
su tok rtinih struja. 

Ponovno pojavljivanje osećanja života, osećanja 
navrele energije uopšte se rado upoređuje s otvore- 
nim kladencem, ili s topljenjem dosadnoga zimskoga 
leda u proleće, ili s kišom posle duge suše.“ 


8. S time se odlično poklapa ovo mesto: »Muzare 
rte mukale su i bile preobilne sa svojim punim vime- 
nima. Reke koje izdaleka moljahu milost (bogova) 
provalile su kroza stenu sa svojim strujama." 

Ova slika jasno ukazuje na zategnutost energije, 
na oslobađanje zagaćenoga libida. Rta se ovde pojav- 
ljuje kao posednica blagoslova, »muzara koje muču«, 
kao pravi izvor oslobođene energije. 


9. U saglasnosti sa spomenutom slikom kiše za 
oslobođenje energije jeste i ovo mesto: »Magle lete, 
oblaci grme. Kad su njega, koji buja od mleka rte, 
vodili najpravijim putovima rte, onda Arjaman, Mi- 
tra i Varuna, on koji zemlju obilazi, pune kožnu vre- 
ću (oblak) u materici donje (atmosfere).« 

Agni je onaj koji buja od mleka rte, ovde upore- 
đen sa snagom munje, koja izbija iz nagomilanih i ki- 
šom ispunjenih oblaka. Rta se ovde ponovo pojavljuje 
kao pravi izvor energije, u kome je i Agni rođen, kao 
što je to u Vedic Hymns, Loc. cit. p. 161, 7 izrično 
spomenuto. Rta je i put, tj. proces koji se vrši po 
zakonu. 

10. »Oni su klicanjem pozdravili struje rte, koje 
behu skrivene na mestu rođenja boga, na njegovu se- 
dištu. Kad je on razdeljen boravio u krilu voda, tada 
je on pio, itd. 

Ovo mesto dopunjuje ono što je malopre rečeno 
o rti kao izvoru libida, u kome boravi bog i iz kojega 
se on iznosi u sveštenoj proceduri. Agni je pozitivna 


80 vedic Hvmns. Loc. cit. p. 147. 

si Upor. uz to Tisthtrya-pesmu. Jung, Wandl. und Sym- 
bole d. Libido. 

82 Vedic Hvmns. Loc. cit. p. 88. 

83 Loc cit. p. 103. 

84 Loc. cit. p. 160, 2. 

pojava ranije latentnoga libida, on je izvršilac ili is- 
punjavalac rte, njen »uzdodrža« (upor. gore!), on 
oprema dve dugogrive, crvene kobile rte." Staviše, 
on drži rtu kao konja na uzdi (Ved. Hymns. Loc. cit. 
p. 382). On dovodi bogove ljudima, tj. njihovu snagu 
i njihov blagoslov, koji nisu ništa drugo nego odre- 
đena psihološka stanja, u kojima osećanje života i 
životna energija struje slobodnije i srećnije, u koji- 
ma je led probijen. Niče je shvatio to stanje u onom 
čudesnom stihu: 


»Der du mit dem Flammenspeere 
Meiner Seele Eis zerteilt, 
Dass sie brausend nun zum Meere 


Ihrer hochsten Hoffnung eilt«." 


11. S time se poklapaju ova prizivanja: »Neka se 
otvore božanska vrata, množioci rte — mnogo žuđena 
vrata, da bogovi mogu izići. Neka se noć i zora — 
mlade majke rte zajedno spuste na travu gde se 
žrtvuje«, itd." 

Analogija sa rađanjem sunca je očevidna. Rta se 
pojavljuje kao sunce, jer se iz noći i sutona rađa mla- 
do sunce. 


12. »O božanska vrata s lakim prolazom, otvorite 
se na našu zaštitu. Punite žrtvu blaženošću sve više 
i više: Mi se približavamo (s molitvama) noći i jutru 
— | množiocima životne snage, dvema mladim maj- 
kama rte.« 

Mislim da ne treba navoditi dalje dokaze za to 
da je pojam rte simbol libida, kao sunce, vetar itd. 
Samo je pojam rte manje konkretističan i sadrži ap- 
straktan elemenat određenoga pravca i zakonitosti, 
tj. određenoga, urednoga puta ili toka. To je, dakle, 
već filosofski simbol libida, koji se može upotrebi ti 
sa stoičkim pojmom udesa, EFiUapudvn. U stoičara 


»5 Ved. Hymns. Loc. cit. p. 244, 6 i p. 316, 3. 
8« »Ti koji kopljem plamenim 

razbijaš led moje duše, 

tako da ona hučno k moru 

svoje najviše nade hita.« 
: Ved. Hymns. Loc. cit. p. 153 i p. 8. 

zlPapv-ivt) ima, kao što je poznato, značenje stvara- 
lačke pratoplote i, u isti mah, određena zakonita toka 
(otuda i njeno značenje kao »pritisak zvezda«). libi- 
du kao psihološkom pojmu energije pripadaju ti atri- 
buti kao razumljivi po sebi: pojam energije uključuje 
ideju određeno upravljenoga toka eo ipso, jer tok 
uvek sleduje od više do niže zategnutosti. Tako isto 
i pojam libida, koji ne znači ništa drugo nego ener- 
giju toka života. Njegovi zakoni su zakoni životne 
energije. Libido kao pojam energije je kvantitativna 
formula za pojave života, koje, kao što je poznato, 
imaju različan intenzitet. Libido prolazi kao fizička 
energija kroza sve mogućne preobražaje, o kojima nas 
obaveštavaju fantazije nesvesnoga i mitovi. Ove fan- 
tazije su ponajpre _ samopreslikavanja energetičkih 
procesa menjanja, koji prirodno imaju određene za- 
kone, određen »put« toka. Ovaj put znači liniju ili 
krivulju optimuma kako energetičkoga razrešavanja 
tako i posla koji tome odgovara. Stoga je taj put izraz 
upravo za strujanje i manifestaciju energije. Put je 
rta, »pravi put« struja životne energije, libida, odre- 
đena putanja, na kojoj je mogućan tok koji se nepre- 
stano obnavlja. Ovaj put je i sudbina, ukoliko sudbi- 
na zavisi od naše psihologije. To je put našega odre- 
đenja i našega zakona. Bilo bi iz osnova lažno tvrditi 
da takav pravac nije ništa drugo nego naturalizam, 
čime se iskazuje mišljenje da se čovek prepušta svo- 
jim nagonima. Pri tome se pretpostavlja da nagoni 
uvek idu »dole«, i da je naturalizam neetičko spu- 
štanje na krivoj ravni. Ja nemam ništa protiv toga 
ako se naturalizam tako razumeva, ali moram napo- 
menuti da čovek koji je ostavljen samom sebi, dakle 
koji bi imao svaku priliku za spuštanje, kao, na pri- 
mer, primitivni čovek, ima morali zakonodavstvo 
koji strogošću zahteva ponekad znatno nadmašuju 
naš kulturni moral. Ništa ne menja na stvari ako pri- 
mitivnom čoveku važi kao dobro ili zlo nešto drugo 
negoli nama. Glavna je stvar da njegov »naturali- 
zam« vodi do zakonodavstva. Moralnost nije nikakvo 
lažno razumevanje koje je izmislio častoljubivi Moj- 
sije na Sinaju, nego pripada zajedno zakonima života 

i u normalnom toku života stvara se kao kuća, ili ga- 
lija, ili ma koje drugo kulturno oruđe. Prirodno stru- 
janje libida, baš taj srednji put, znači potpunu poslu- 
šnost prema osnovnim zakonima ljudske prirode, i 
upravo se ne može postaviti nikakav viši moralni 
princip nego ona saglasnost s prirodnim zakonima, a 
taj sklad daje libidu pravac u kome leži optimum ži- 
vota. Optimum života nije na strani gruboga egoizma, 
jer čovek nikada ne postiže optimum života na liniji 
egoizma, pošto je on, u osnovi uzevši, tako sazdan da 
mu radost bližnjega koju je on izazvao znači nešto 
nenadoknadivo. Isto tako optimum života ne može se 
postići na putu neobuzdane individualističke žudnje 
za nadmoćnošću, jer je kolektivni elemenat u čoveku 
toliko jak da bi mu njegova čežnja za zajednicom po- 
kvarila uživanje u golom egoizmu. Optimum života 
može se postići samo poslušnošću prema zakonima 
strujanja libida; ovi zakoni izazivaju pravilno pojav- 
ljivanje sistole i dijastole, koje daju radost i nužno 
ograničenje; a one postavljaju i životne zadatke indi- 
vidualne prirode. Bez ispunjenja tih zadataka nikad 
se ne može postići optimum života. 

Kad bi se dostizanje ovoga puta sastojalo samo u 
tome da se čovek predaje nagonima kao list na vodi 
talasima, kao što misli onaj koji se žali na »naturali- 
zam«, onda najdublja filosofska spekulacija što je 
istorija duha uopšte poznaje ne bi imala nikakav rai- 
son d'etre. Pri pogledu na filosofiju Upanišada dobiva 
se utisak kao da dostizanje puta ne spada baš u naj- 
prostije zadatke. Naše zapadnjačko razmetanje prema 
indijskim shvatanjima pripada našem varvarskom 
biću, koje je još daleko od toga da uopšte naslućuje 
ispravnost. Mi smo još uvek toliko nevaspitani da 
potrebujemo zakone spolja i učitelja, resp. oca, da bi- 
smo znali šta je dobro i mogli činiti šta valja. I kako 
smo još varvari, to nam se pouzdanje u zakone ljud- 
ske prirode i ljudskoga puta pričinjava kao opasan 
i neetički naturalizam. Zašto? Jer se u varvara pod 
tananom kulturnom kožom odmah pojavljuje beštija, 
i od toga on s pravom strahuje. Ali životinja se ne 
savlađuje time što se zatvara u kavez. Nema nikakve 

moralnosti bez slobode. Kad varvarski čovek odreši 
životinju, onda to nije nikakva sloboda, nego neslo- 
boda. Da bi čovek mogao biti slobodan, najpre mora 
da savlada svoje varvarstvo. To se dešava u principu 
na taj način što jedinka osnovu i motivnu snagu mo- 
ralnosti oseća i opaža kao sastavne delove svoje sop- 
stvene prirode, a ne kao spoljašnja ograničenja. Ali 
kako može čovek drukčije doći do ovoga osećaja i 
uviđaja negoli sukobom suprotnosti. 


d) Ujedinilački simbol u kineskoj filosofiji 


Pojam srednjega puta, onoga koji leži između 
suprotnosti, nalazimo i u Kini u obliku Taoa. Pojam 
Taoa pojavljuje nam se najviše u vezi s imenom jed- 
noga filosofa, Lao-Cea, rođenoga god. 604. pre n. e. 
Ali ovaj pojam je stariji negoli filosofija Lao-Cea. 
On ide zajedno s izvesnim predstavama stare narodne 
religije o Taou, »putu« neba. Ovaj pojam odgovara 
vedanskoj rti. Ovo su značenja Taoa: 1. put, 2. me- 
toda, 3. princip, 4. prirodna snaga ili životna snaga, 
5. zakoniti prirodni procesi, 6. ideja sveta, 7. uzrok 
svih pojava, 8. ono što je pravo, 9. ono što je dobro, 
10. moralni svetski poredak. Nekoji prevodioci prevo- 
de Tao čak izrazom bog, ne bez izvesnoga opravdanja, 
jer Tao podseća na konkretnu supstancijalnost isto 
onako kao rta. 


Najpre ću navesti nekoliko dokaza iz Tao-te-kin- 
ga, klasične knjige Lao-Cea: 

1. »Ja ne znam čiji je on (Tao) sin; čini se da je 
postojao pre božanstva." 

2.»0n je uređivačka prasnaga, koja je delala pre 
nego što su postali nebo i zemlja. Kako je bio tih i 
kao bez oblika, sam za se, nepromenljiv, sveobuhva- 
tan i neiscrpan! On se može shvatiti kao majka svih 
stvari. Ja ne poznajem njegovo ime, ali ga obeleža- 
vam kao Tao." 


Tao-te-king, cap. 4. 
8» Tao-te-king, cap. 25. 

3. Lao-Ce upoređuje Tao s vodom, da obeleži nje- 
govo biće: »Blagoslov vode pokazuje se u tome što 
ona svima dobro čini i pri tome ipak bez otpora uvek 
traži najniže mesto, kojega se svi ljudi klone. Ona 
ima u sebi nečega od Taoa.« — Misao »padanja« ne bi 
se jamačno mogla bolje izraziti. 


4. »Težnja za večno-onostranim vodi do gledanja 
snaga, a težnja za večno-ovostranim vodi do gledanja 
prostornosti.«" 


Srodnost sa brahmanskom osnovnom mišlju jeste 
očevidna, a da nije bio potreban neposredan dodir. 
Lao-Ce je sasvim originalan mislilac, i praiskonska 
slika, koja je osnova pojmu rte-Brahmana-Atmana i 
Taoa, jeste opšte ljudska, i kao primitivan pojam 
energije, kao »duševna snaga«, ili kako se inače može 
obeležiti, svugde se ponovo nalazi. 


5. »Večnost saznavati: to je mudrost. Ko večnost 
ne saznaje, taj dela slepo i nesrećno. Saznanje večno- 
sti donosi strpljivost. Strpljivost rađa plemenitost. 
Plemenitost donosi vlast. Vlast donosi nebesko biće. 
Nebesko biće donosi Taoa. Tao donosi trajanje. Ako 
Ja ne postoji više, onda nema nikakvih opasnosti.«“: 


Saznanje Taoa ima, dakle, kao posledicu spase- 
nje i uzvišen je, kao znanje Brahmana: čovek postaje 
jedno s Taoom, sa beskrajnim »stvaralačkim traja- 
njem«, da ovaj najnoviji filosofski pojam prikladno 
vezujemo za njegove starije srodnike, jer Tao je i hod 
vremena. 


Tao je iracionalna, i otuda sasvim neshvatljiva 
količina: »Tao je biće, ali neshvatljivo, ah ne- 
pojmljivo.«": 

6. Tao je i nešto što ne postoji: »Sve stvari pod 
nebom proizišle su iz njega kao bića, ali biće ovoga 
bića opet je proizišlo iz njega kao nebića.«": »Tao je 


vo Loc. cit. cap. 1. Prema nem. prevođu R. Wilhelma 
(Jena, 1923). 


e» Loc. cit. cap. 16. Prema istom nem. prevođu. 
»2 Loc. cit. cap. 21. 
»8 Loc. cit. cap. 40. 

sakriven, bezimen.«"* Tao je očevidno iracionalno sje- 
dinjenje suprotnosti, i zato simbol koji jeste i nije. 

7. »Duh doline je besmrtan, on se zove duboko 
žensko. Vrata dubokog ženskog zovu se nebo i koren 
zemlje.« 

Tao je stvaralačko biće, oplođavajući kao otac i 
rađajući kao majka. On je početak i svršetak svih 
bića. 

8. >Čije se delanje slaže sa Taoom, postaje jedno 
s Taoom.« Stoga se savršeni oslobađa iz suprotnosti, 
jer prozire njihovu prisnu vezu i alternativno pojav- 
ljivanje. Tako se kaže u gl. 9: »Sam se povući jeste 
put neba.« 


9. »Zato je on (savršeni) nepristupačan za pribli- 
žavanje, nepristupačan za otuđivanje, nepristupačan 
za korist, nepristupačan za štetu, nepristupačan za 
čast, nepristupačan za sramotu.«* 


10. Biti jedno sa Taoom liči na duhovno stanje 
deteta (gl. 10, 28, 55). 

Kao što je poznato, ovo psihološko zauzimanje 
stava pripada i uslovima sticanja hrišćanskoga car- 
stva božjega, koje je, u osnovi uzevši — pored svih 
racionalnih tumačenja — centralno iracionalno biće, 
slika i simbol od kojega proizlazi izbavilačko dejstvo. 
Hrišćanski simbol ima samo više socijalan (državni) 
karakter negoli srodni istočni pojmovi. Ovi poslednji 
neposrednije se vezuju za  dinamističke predstave 
koje postoje svakako od praiskonskih vremena, nai- 
me za sliku mađijske snage, koja proizlazi od stvari 
i ljudi, a na višem stepenu od bogova ili nekoga na- 
čela. 

11. Po predstavama taoističke religije, Tao se deli 
na načelno dvojstvo suprotnosti, na Yang i Yin. Yang 
je toplota, svetlost, muškost. Yin je hladnoća, tama, 
ženskost. Yang je i nebo, Yin zemlja. Iz Yang-snage 
vodi poreklo Schen, nebeski deo ljudske duše, a iz 
Yin-snage vodi poreklo Kvwei, zemaljski deo duše. 
Covek je na taj način, kao mikrokosmos, i ujedinitelj 


»4 Loc. cit. cap. 41. 
* Loc. cit. cap. 56. 

dvojstava suprotnosti. Nebo, čovek i zemlja obrazuju 
tri glavna elementa sveta, San-tsai. Ova slika je prvo- 
bitna predstava, koju slično nalazimo i na drugim 
mestima, na primer u zapadnoafričkom mitu o Oba- 
tali i Oduduji, praroditeljima (nebo i zemlja), koji za- 
jedno leže u nekoj Kalebasi dok između njih ne na- 
stane sin, čovek. Ćovek kao mikrokosmos koji u sebi 
ujedinjuje svetske suprotnosti odgovara, dakle, ira- 
cionalnom simbolu, koji ujedinjuje psihološke suprot- 
nosti. Ova praslika čoveka očevidno je lebdela pred 
očima i Šileru kad je simbol nazvao »živim likom«. 


Deljenje ljudske duše na Schen- ih Hwun-dušu 
ina Kwei- ili Poh-dušu jeste velika psihološka istina. 
Ova kineska predstava ponovo se pojavljuje na po- 
znatom mestu u Faustu: 


Dve duše žive, vaj! u biću mom, 
Jedna od druge želele bi poći! 

Jer jedna, gle, žestoka putna strast, 
Drži se zemlje udima prispojnim; 
A druge moć, zemljinu bežeć vlast, 


Uvis bi praocima dostojnim.*« 


Egzistencija dveju zasebnih, suprotnih tenden- 
cija, koje čoveka mogu da odvedu u ekstremne sta- 
vove i da ga u svet — bilo na njegovu duhovnu bilo 
na njegovu materijalnu stranu — zapletu i time raz- 
jedine s njim samim, zahteva egzistenciju jednog 
protivtega, koji je baš iracionalna količina Taoa. Sto- 
ga se vernik brižljivo trudi da živi u saglasnosti s Ta- 
oom, da ne bi zapao u zategnutost suprotnosti. Kako 
je Tao iracionalna količina, ona se ne može namerno 
napraviti, što Lao-Ce neprestano naglašava. Ovoj 
okolnosti drugi specifično kineski pojam,' Wuwei, du- 
guje svoje naročito značenje. To znači »ništa ne de- 
lati«, ali kako Ular odlično tumači: »Ne delati, ne 
nedelati«. Racionalno »htenje poslovanja«, u čemu je 
veličina i zlo naše epohe, ne vodi k Taou. 


N J. V. Gete, Faust, prvi deo tragedije, preveo R. J. 
Odavić, Beograd 1928, str, 43. 

Taoistička etika ide, dakle, za tim da onu iz osno- 
ve sveta proizišlu zategnutost suprotnosti razreši vra- 
ćanjem u Tao. Ovom prilikom moramo da se setimo 
i »mudraca iz Omija«, Nakae Toju,” onoga znameni- 
toga japanskoga filosofa XVII veka. Oslanjajući se na 
kinesko učenje Chu-Hi-škole, on je postavio dva prin- 
cipa, Ri i Ki. Ri je svetska duša, Ki je svetsko gradi- 
vo. Ali Ri i Ki su jedno isto, ukoliko su atributi Boga, 
i stoga postoje samo u njemu i njime. Bog je njihovo 
sjedinjenje. Isto tako duša obuhvata Ri i Ki. O Bogu 
kaže Toju: »Bog kao suština sveta obuhvata svet, ali 
se u isti mah nalazi sasvim blizu nas, i to u našem 
vlastitom telu.« Bog je za njega jedno opšte Ja, dok 
je individualno Ja u nama »nebo«, nešto natčulno, 
božansko, obeleženo kao Ryochi. Rvochi je »bog u 
nama« i boravi u svakoj jedinki. To je pravo Ja. Toju 
razlikuje, naime, pravo i lažno Ja. Lažno Ja je steče- 
na, iz naopakih mišljenja postala ličnost. Ovo lažno 
Ja moglo bi se bez teškoća obeležiti kao »persona«, 
naime kao ona ukupna predstava našega bića koju 
smo izgradili iz iskustava naših uticaja na okolinu i 
uticaja okoline na nas. Persona obeležava onu stranu 
kojom se neko pojavljuje samom sebi i okolini, ali 
ne ono što neko jeste, da govorimo recima Šopenhau- 
erovim. Ono što je neko, to je njegovo individualno 
ja, po Tojuu »pravo« Ja, Rvochi. Rvochi se naziva i 
»samo biće« (Alleinsein) i »poznavanje jedinog« (Al- 
leinkennen), očevidno zato što je to stanje koje se 
odnosi na Sopstvenost (Selbst) s onu stranu svih spo- 
ljašnjim iskustvom uslovljenih ličnih sudova. Toju 
shvata Rvochi kao »summum bonum«, kao »slast« 
(Brahman je ananda = slast). Rvochi je svetlost koja 
prožima svet, što Inouye takođe upoređuje s Brahma- 
nom. Rvochi je čovekoljublje, besmrtno, sveznalač- 
ko, dobro. Zlo dolazi od hotenja (Šopenhauer!). To je 
samoregulatorna funkcija, posrednik i ujedinitelj 
dvojstava suprotnosti, Rii Ki: To je, sasvim po indij- 
skoj predstavi, »stari mudrac, koji ti u grudima bo- 


U por. Tetsujiro Inouve, Die japanische Philosophie 
(u »Kultur der Gegenwart«, Leipzig und Berlin, 1913). 

ravi«, ili, kao što Wang-Yang-ming, kineski otac ja- 
panske filosofije, kaže: »U svakom srcu boravi Sejin 
(mudrac). Samo se u to ne veruje dovoljno duboko, 
zato je celina ostala pokopana.« 


Odavde nije više teško razumeti kakvu je iskon- 
sku sliku doneo za rešenje problema Vagnerov Par- 
sifal: trpljenje se sastoji u zategnutosti suprotnosti 
između Grala i Klingsorove moći, koja se sastoji u 
posedovanju svetoga koplja. U Klingsorovoj moći na- 
lazi se Kundra, instinktivna, još sveza snaga života, 
koja Amforti nedostaje. Parsifal oslobađa libido iz 
stanja neprestane  raspojasanosti, zato što, s jedne 
strane, nije pao pod njegovu moć, a, s druge strane, 
što je i od Grala odvojen. Amforta je kod Grala i 
pati zbog toga, naime zato što drugo nema. Parsifal 
nema nijedno od dvoga, on je »nirdvandva«, slobo- 
dan od suprotnosti, i stoga je on izbavitelj, darivalac 
isceljenja i obnovljene životne snage, ujedinitelj su- 
protnosti, naime svetloga, nebeskoga, ženskoga, Gra- 
la, i tamnoga, zemaljskoga, muškoga, koplja. Smrt 
Kundrina objašnjava se bez teškoće kao oslobođenje 
libida iz prirodske, nedomestikovane forme (iz »forme 
bika«, upor. gore!), koja od nje otpada kao mrtva 
forma, dok snaga kao strujanje novoga života izbija 
u blistanju Grala. Delimičnim neproizvoljnim uzdr- 
žavanjem od suprotnosti Parsifal je izazvao zagaći- 
vanje koje je omogućilo novo »padanje« i s time ma- 
nifestaciju obnovljene energije. Očevidno seksuali- 
stički jezik mogao bi nas lako zavesti da sjedinjenje 
koplja i gralske zdele jednostrano shvatimo kao oslo- 
bođenje seksualnosti. Ali sudbina Amfortina pokazu- 
je da nije seksualnost, nego, naprotiv, da je baš nje- 
govo spuštanje u prirodski, životinjski stav postalo 
uzrok njegova trpljenja i gubitka njegove moći. Za- 
vođenje od strane Kundre ima vrednost simboličkoga 
akta, koji ne znači to da je seksualnost ono što za- 
daje takve rane, nego, naprotiv, da je stav prirodske 
raspojasanosti, bezvoljnoga podleganja biološkome 
zadovoljstvu. Taj stav znači isto što i prevaga živo- 
tinjskoga dela naše duše. Onaj koga savlada životinja 
zadobija žrtvenu ranu, koja je namenjena životinji 

(radi daljega razvitka čovekova). Kao što sam već ra- 
nije istakao u svojoj knjizi Preobraćaji i simboli libi- 
da, nije reč, u osnovi uzevši, o seksualnome problemu, 
nego o domestikaciji libida, a o seksualnosti samo 
utoliko ukoliko je ona jedna od najvažnijih i najopa- 
snijih izražajnih oblika libida. Kad bi čovek u slučaju 
Amfortinu i u sjedinjenju koplja i Grala video samo 
seksualni problem, zapao bi u nerazrešljivu protiv- 
rečnost, jer bi onda ono što donosi štetu bilo u isti 
mah i ono što donosi isceljenje. Ali takav paradoks 
dopušten je i istinit samo ako se u isti mah sjedi- 
njenje suprotnosti posmatra na višoj ravni, naime ako 
se razume da nije reč o seksualnosti ni u ovom ni u 
onom obliku, nego samo o stavu kome je podvrgnuto 
svako delanje, pa otuda i seksualno. Moram nepresta- 
no naglašavati da praktički problem analitičke psiho- 
logije leži dublje negoli seksualnost i njeno potiski- 
vanje. Ovo gledište nesumnjivo je dragoceno za obja- 
šnjavanje onoga infantilnoga i stoga bolesnoga koma- 
da duše, ali je nedovoljno kao princip objašnjavanja 
za celinu ljudske duše. Ono što stoji s onu stranu sek- 
sualnosti ili nagona moći jeste zauzimanje stava pre- 
ma seksualnosti ili moći. Ukoliko zauzimanje stava 
nije samo intuitivan, tj. nesvestan spontan fenomen, 
nego i svesna funkcija, on je uglavnom poimanje. Na 
naše poimanje u svima problematičnim stvarima rede 
svesno, ali većinom nesvesno, u najvećoj meri utiču 
izvesne kolektivne ideje, koje stvaraju našu duhovnu 
atmosferu. Ove kolektivne ideje stoje u najužoj vezi 
s poimanjem života ili s pogledom na svet minulih 
stoleća ili tisućleća. Da li smo mi svesni ili nismo 
svesni te zavisnosti, to ne pripada ovamo, jer te ideje 
utiču na nas već kroz atmosferu u kojoj dišemo. Ove 
kolektivne ideje uvek imaju religiozan karakter, i 
neka filosofska ideja postiže kolektivan karakter 
samo ako ona izražava praiskonsku sliku, tj. kolek- 
tivnu prasliku. Religiozni karakter onih ideja dolazi 
otuda što one izražavaju stvarno stanje kolektivnoga 
nesvesnoga, a time i mogu da oslobode latentne ener- 
gije nesvesnoga. Veliki problemi života, kojima pri- 
pada i seksualnost, uvek stoje u vezi s praiskonskim 

slikama kolektivnoga nesvesnoga. Staviše, ove slike 
su prema prilikama činioci uravnotežavanja ili kom- 
penzovanja prema problemima što ih život nameće 
stvarnosti. To nije čudnovato utoliko što su slike ta- 
loži drevnih, više nego hiljadugodišnjih iskustava u 
borbi za prilagođivanje i postojanje. Stoga svi veliki 
doživljaji života, sve najviše zategnutosti dotiču bla- 
go ovih slika i izazivaju njihovo unutrašnje pojavlji- 
vanje, koje kao takvo postaje svesno ako jedinka ima 
samo toliko samosvesnosti (Selbstbesinnung) i snage 
poimanja da i misli o onom što doživljuje, a ne samo 
da to vrši, tj. da, i ne znajući, konkretno živi mitom 
i simbolom. 


4. RELATIVNOST SIMBOLA 
a) Služba ženi i služba duši 


Princip hrišćanskoga sjedinjenja suprotnosti je- 
ste služba Bogu, u budizmu služba  Sopstvenosti, a u 
Getea i Spitelera u simbolu službe ženi nalazimo slu- 
žbu duši uzetu kao princip spasenja. U tome, s jedne 
strane, leži moderni individualistički, a, s druge stra- 
ne, i primitivan polidemonistički princip, koji ne 
samo svakom plemenu nego i svakoj rodbini, svakoj 
porodici, čak i svakoj jedinki dodeljuje njen vlastiti 
religiozni princip. 

Srednjovekovni obrazac za Fausta zato i ima svoj 
naročiti značaj, jer je stvarno srednjovekovan eleme- 
nat ono što stoji u samim počecima modernoga indi- 
vidualizma. To je otpočelo, kao što se meni čini, slu- 
žbom ženi, čime je duša muškarčeva kao psihološki 
činilac znatno ojačana; jer služba ženi značila je slu- 
žbu duši. To nigde nije lepše i potpunije izraženo ne- 
goli u Danteovoj Božanstvenoj komediji Dante je du- 
hovni vitez svoje dame; za nju on doživljuje pustolo- 
vine u donjem i gornjem svetu. I u ovom junačkom 
poslu uzvisuje mu se njena slika do one onostrane, 
mistične figure božje matere, figure koja se oslobo- 
dila objekta i stoga postaje personifikacija čisto psi- 

hološkoga stanja stvari, naime onih nesvesnih sadr- 
žaja čiju personifikaciju ja obeležavam kao dušu. Tri- 
deset i treće pevanje Raja sadrži vrhunac duševnoga 
razvitka Danteova u Bernhardovoj molitvi: 


Djevo majko, ćerko sinka tvoga, 
Nad svim skromna, nad svim uzorita, 
Stavni cilju Savjeta Vječnoga, 

Tobom ljudska narav plemenita 
Tako posta da Tvorac pregori 


Postat djelom djela svog vlastita. 


Na Danteov razvitak odnosi se st. 22 ss.: 


Ovaj koji amo s najskrajnije 
Svjetske izbe, promotrivši s reda 
Sve konake duhova, prispije, 

Sad od tebe prosi milost, eda 
Pogled mu se uzvine naviše, 


Da praizvor Blaženstva ugleda. 


St. 31 SS. 


Da ga molbom tvojom riješiš tmuše 
Umrlosti, pa nek se zastori, 


Sto mu kriju Višnju radost sruše! 


St. 37 ss.: 


Ti od ljudske zaštiti ga bruke: 
Gle! Blaženku, gle! čete blažene 


Kako sa mnom za nj sklapaju ruke! 


Okolnost da ovde Dante govori na usta svetoga 
Bernharda ukazuje na preobraženje i uzvišenje nje- 
gova vlastitoga bića. Isto preobraženje doživljuje čak 
i Faust, koji od Margarete uzlazi do Helene, i od ove 
do božje matere i, višestruko menjajući svoje biće 


" Ovi i naredni stihovi iz Božanstvene komedije po pre- 
vodu: Dante Alighieri, Divna gluma, preveo i protumačio F. 
T. Kotor, 1910, str. 561—562. 

metafizičkom smrću, kao doktor Marijan postiže naj- 
viši cilj. Kao takav govori Faust svoju molitvu Devoj- 


ci 


majci: 


Carice, najviša, sveta! 


Pusti me očajnu, 
Pod nebesnim svodom da 
Tvoju vidim tajnu. 
Odobri što moja grud 
Nežno sad pokreće, 

I sa svetom ljubavi 
Na susret ti meće. 
Nas ne mogu svladati, 
Uz tebe smo voljni; 
Naše 


želje prestaju 


Cim smo zadovoljni. 
Najčistija devo ti, 
Majko časna, slavna — 
Ti si naša Carica 
Bogovima ravna. 
Pogled Majke pun je spasa, 
Trudite se da vas vidi, 

Sa zahtevom tada ćete 
Blaženi i sami biti. 
Svaka bolja onda volja 
Tek u tvojoj službi biva 
Devo, Majko, ti Božice! 


Ostaj nama milostiva. 


Ovom prilikom moramo 
simboličke atribute Bogorodice 
lepstviju: 


»Mater amabilis Ti 
Mater admirabilis Ti 
Mater boni consilii. Ti 
Speculum justitiae Ti 
Sedes sapientiae Ti 


" Prevod Milana Savića 
jevo 1920, str. 633—634, 638). 


(Gete, 


spomenuti i značajne 
u lauretanskom mo- 


ljupka majko, 
divna majko, 
majko dobroga saveta. 
ogledalo pravednosti, 


sedište mudrosti, 


Faust, Beograd—Sara- 

Causa nostrae laetitiae Ti uzroče naše radosti, 


Vas spirituale Ti duhovni sude, 

Vas honorabile Ti sude pun časti, 

Vas insigne devotionis Ti odlični sude pobožnosti, 

Rosa mystica, Ti duhovna ružo, 

Turris Davidica, Ti kulo Davidova, 

Tunis eburnea, Ti kulo od slonove kosti, 

Domus aurea, Ti zlatna kućo, 

Foederis arca Ti korabljo saveza, 

Janua coeli Ti nebeska kapijo, 

Stella matutina.« Ti jutarnja zvezdo. 
(Missale Romanum) 


Ovi atributi pokazuju funkcioni značaj slike o 
božjoj materi; oni pokazuju kako duševna slika delu- 
je na svesno zauzimanje stava, naime kao sud pobo- 
žnosti, kao čvrsta forma, kao izvor mudrosti i obnove. 

U najzbijenijem i najpreglednijem obliku nala- 
zimo ovaj karakteristični prelaz od službe ženi ka slu- 
žbi duši u ranohrišćanskom ispovednom spisu, u Pa- 
stiru Hermasa, koji je pisao oko 140. god. n. e. Grčki 
pisana knjiga sastoji se iz niza vizija i otkrivenja, 
koja u bitnom predstavljaju utvrđivanje nove vere. 
Knjiga je jedno vreme važila kao kanonska, ali je od 
Muratorskoga kanona odbačena. Ona počinje ovako: 


»Onaj koji me je odnegovao predao me je nekoj 
Rodi u Rimu. Posle mnogo godina ponovo sam se s 
njome upoznao i počeo je voleti kao sestru. Posle ne- 
koga vremena video sam je jedared gde se kupa u 
Tibru, i dao sam joj ruku i pomogao joj da iziđe iz 
reke. Kad sam ugledao njenu lepotu, pomislio sam u 
svome srcu: ,Bio bih srećan kad bih imao ženu takve 
lepote i takve ćudi.' To je bila jedina moja želja, i 
ništa drugo (ETEPOV Se ouSe ev).« Ovaj doživljaj bio je 
polazna tačka za vizionarnu epizodu, koja je posle 
toga sledovala. Kako se čini, Hermas je kao rob slu- 
žio kod Rode, pa je potom, kao što se to često deša- 
valo, bio oslobođen i ponovo se sreo s njome docnije. 
Pri tome u njemu se, po svoj prilici i zato što je pre- 
ma njoj osećao zahvalnost i zato što mu se ona svi- 

đala, rodilo ljubavno osećanje, ali je ono za njegovu 
svest imalo samo karakter bratske ljubavi. Hermas je 
bio hrišćanin, i osim toga, kao što se vidi iz daljega 
teksta, u ono vreme već otac porodice, i te okolnosti 
lako objašnjavaju potiskivanje erotskoga elementa. 
Tim pre je naročita situacija, koja ostavlja mnoga pi- 
tanja otvorena, bila podesna da mu u svesti izazove 
erotsku želju. On je zapravo u misli jasno izrazio da 
bi želeo da Rodu ima za ženu, ali se ograničava, kao 
što Hermas izrično ističe, na tu prostu konstataciju, 
začelo zato što su dalje i neposredni je želje odmah 
bile moralno potiskivane. Ovaj potisnuti libido, kao 
što se nesumnjivo vidi iz daljega teksta, proizveo je 
u njegovom nesvesnom jaku promenu, jer je oživio 
duševnu sliku i izazvao spontanu delatnost. Čitajmo 
dalje: 


»Posle izvesnoga vremena, kad sam išao u Kumu 
i delo božje slavio zbog njegove veličine, lepote i 
moći, počeo me je u daljem hodu hvatati san. I došla 
mi je neka misao, i odvela me kroz besputni kraj, 
kroz koji nikakav čovek nije mogao da ide. Ovo me- 
sto bilo je puno pukotina i vododerina. Prešao sam tu 
reku i stigao na ravno zemljište, gde sam pao na ko- 
lena, molio se Bogu i ispovedao svoje grehe. Dok sam 
se tako molio, otvorilo se nebo, i ja sam ugledao onu 
ženu za kojom sam čeznuo, i ona me je s neba po- 
zdravila i rekla mi: ,Zdravo, Hermase!' Ja sam je 
gledao i rekao joj: ,Gospodarice, šta radiš ti ovde?' 
A ona mi je odgovorila: .Primljena sam ovamo da te 
zbog tvojih grehova optužim pred Gospodom.' Ja sam 
joj rekao: .Optužuješ li me sada?' ,Ne', odgovorila je 
ona, ,ali čuj sada što ću ti reći. Bog, koji boravi u 
nebu, i koji je stvorio biće iz nebića, i koji ga je uve- 
ćao i umnožio radi svoje svete crkve, ljuti se na te 
što si se ogrešio o mene.' Ja sam joj odgovorio i re- 
kao: ,Zar sam se o tebe ogrešio? Gde sam i kada sam 
rekao tebi kakvu zlu reč? Zar nisam svagda i svugde 
gledao na te kao na boginju? Zar se nisam uvek pre- 
ma tebi ponašao kao prema sestri? Zašto, o gospođo, 
lažno tovariš na me tako rđave i nečiste stvari?' Ona 
se nasmejala i odgovorila mi: ,Požuda za grehom po- 

digla se u tvom srcu. Ili, zar se tebi ne čini da je to 
za pravedna čoveka grešno delo kad se grešna po- 
žuda podigne u njegovu srcu? Da, to je greh', rekla 
je ona, ,i to velik. Jer pravednik uvek teži za pra- 
vednim'.« 


Samotne šetnje, kao što se zna, idu naruku ma- 
štanju. Tako je Hermas na svome putu u Kumu raz- 
mišljao o svojoj gospodarici, pri čemu je potisnuta 
erotička fantazija postepeno spuštala svoj libido u ne- 
svesno. Zbog toga, tj. zbog opadanja intenziteta sve- 
sti, hvatao ga je san, i on je dospeo u somnambulno, 
resp. ekstatično stanje, koje nije ništa drugo nego na- 
ročito intenzivna fantazija, koja potpuno savlađuje 
svest. To očevidno nije nikakva erotička fantazija 
koja ga opseda, nego on biva u neku ruku premešten 
u drugu zemlju, što fantazija predstavlja kao prela- 
ženje preko neke reke i kao neko koračanje kroz 
besputnu zemlju. Na taj način njemu se nesvesno po- 
javljuje kao protivsvet ili nadsvet, u kome se odigra- 
vaju događaji i ljudi ponašaju slično kao u svetu 
stvarnosti. Njegova gospodarica-gospođa ne pojavlju- 
je mu se u nekoj erotičkoj fantaziji, nego u »božan- 
skom« obliku, kao boginja na nebu. Ta okolnost uka- 
zuje da je u nesvesno potisnuti erotički utisak oživeo 
u njemu gotovu prasliku boginje, dakle prapočetnu 
duševnu sliku. Erotički utisak, dakle, očevidno se u 
kolektivnom nesvesnom udružio s onim arhaičnim 
ostacima koji od pradavnih vremena čuvaju tragove 
moćnih utisaka o biću žene, utisaka o ženi kao majci 
io ženi kao devojci dostojnoj žudnje. Ti utisci bih su 
moćni zato što su kako u detetu tako i u zrelom čo- 
veku odrešivali sile koje bez okolišenja zaslužuju 
atribut božanstvenosti, naime neodoljivoga, neuslov- 
ljene moći. Saznanju tih istina kao demonskih moći 
nije poreklo toliko u moralnom potiskivanju koliko u 
samoregulisanju psihičkoga organizma, koji teži da 
se ovim okretanjem zaštiti od gubitka ravnoteže. Jer, 
ako psihi pođe za rukom da neodoljivoj snazi strasti, 
koja čoveka na milost i nemilost baca drugom na put, 
postavi protivtežu na taj način što na visini strasti 
bezgranično žuđenom objektu otme idola i čoveka 

primora da padne na kolena pred božanskim likom, 
onda ga je ona time spasla od bacanja prokletstva na 
objekat. On je vraćen samom sebi i nalazi se, pri- 
moran da se vezuje za se, ponovo između bogova i 
ljudi, na svome sopstvenom putu, podvrgnut svom 
sopstvenom zakonu. Golemi strah što ga oseća primi- 
tivan čovek, onaj strah od svega upečatljivoga, koji 
on odmah oseća kao čar snabdevenu mađijskom sna- 
gom, čuva ga od gubitka duše, kojega se tako reći 
boje svi primitivni narodi, jer posle toga gubitka po- 
javljuju se bolest i smrt. Gubitak duše odgovara otki- 
danju jednoga dela vlastitog bića, iščezavanju i eman- 
cipaciji jednoga kompleksa, koji time postaje tiranski 
uzurpator svesti, guši celinu ljudskoga bića, baca ga 
s njegova puta i primorava na radnje čija šlepa jed- 
nostranost kao neminovnu posledicu donosi samora- 
zorenje. Kao što je poznato, primitivni ljudi podležu 
takvim fenomenima kao što su ostrvljenost, razgoro- 
pađenost, opsednutost itd. Saznavanje demonskoga 
karaktera sile jeste uspešna zaštita, jer ta predstava 
odmah oduzima objektu najjaču čar i njen izvor pre- 
mešta u demonski svet, tj. u nesvesno, odakle je sila 
strasti i izbila u stvarnost. Ovom premeštanju libida 
u nesvesno služe i razna bajanja, kojima je cilj da 
dušu povrate i izvrše obajanje. 


Ovaj mehanizam očevidno delu je i u slučaju 
Hermasovu. Preobraćanje Rode u božansku gospoda- 
ricu oduzelo je stvarnom objektu snagu koja izaziva 
strast i donosi propast, i Hermasa podvrgava zakonu 
njegove duše i njenih kolektivnih određenja. Nesum- 
njivo je da je on na osnovu svojih sposobnosti jače 
učestvovao u duhovnim strujanjima svoga vremena. 
Njegov brat Pije baš u ono vreme sedeo je na vladi- 
čanskom prestolu u Rimu. Otuda je Hermas bio po- 
zvan da sarađuje na velikim zadacima svoga vremena 
u većoj meri nego što bi ih mogao realizovati kao 
negdašnji rob. Nijedna sposobna glava onoga vre- 
mena nije se mogla trajno protiviti istorijskom za- 
datku pohrišćanjivanja, osim ako su joj ograde i mi- 
sije rase prirodnim putem dodeljivale drugu funk- 
ciju u velikom duhovnom procesu preobražavanja. 


Ili" 243 


Kao god što spoljašnji uslovi života primoravaju čo- 
veka na socijalne funkcije, tako i duša sadrži kolek- 
tivna određenja, koja primoravaju na socijalizaciju 
mišljenja i uverenja. Preobražaj mogućnoga socijal- 
noga prekoračenja i mogućnoga samooštećenja stra- 
šću u službi duši podstakao je Hermasa na ispunja- 
vanje socijalnoga zadatka duhovne prirode, koji za 
ondašnje vreme, izvesno, nije bio baš od neznatnog 
značaja. 

Da bi bio sposoban za izvršivanje toga zadatka, 
očevidno je nužno da mu duša razori i poslednju mo- 
gućnost erotske veze sa objektom. Ova poslednja mo- 
gućnost je nečasnost prema samom sebi. Time što se 
Hermas svesno odriče erotičke želje, on dokazuje 
samo da bi mu prijatnije bilo kad erotička želja ne bi 
u njemu postojala, ali nikako ne dokazuje da on 
stvarno nema erotičkih namera i fantazija. Zato mu 
gospodarica-gospođa, duša, bespoštedno otkriva egzi- 
stenciju njegova greha i time ga oslobađa i tajne ve- 
zanosti za objekat. Time ona kao »sud pobožnosti« 
preuzima onu strast koja je ranije nameravala da se 
beskorisno utroši na objekat. Tu je morao da bude 
uništen i poslednji ostatak, da bi se time ispunio isto- 
rijski zadatak, koji se sastojao u odvajanju čoveka od 
čulne vezanosti, primitivne »participation mystique«. 
Za tadašnja čoveka ta je vezanost već bila postala ne- 
snosna. Stoga se moralo pojaviti diferenciranje du- 
hovnoga, da bi se uspostavila psihička ravnoteža. Svi 
filosofski pokušaji za uspostavljanje psihičke ravno- 
teže (aequanimitas), koji su se uglavnom zgušnjavah 
u stoičkom učenju, razbili su se o njihov racionali- 
zam. Um može da da ravnotežu samo onom čemu je 
um već organ ravnoteže. Ali za koliki broj ljudi i u 
kojim je vremenima istorije bio on to? Čovek re- 
dovno mora da prema nekom svom stanju ima i su- 
protnost, da bi se prinudno našao u sredini. Na osno- 
vu samoga uma on, ipak, nikada ne može da napusti 
ono što je u neposrednom stanju puno života i čulno- 
sti. Tako protiv moći i uživanja prolaznoga on mora 
da ima radost večnoga, a protiv strasti čulnoga da 
ima oduševljavanje natčulnim. Koliko mu je ovo ne- 

osporno stvarno, toliko mu ono mora da bude prinud- 
no delovno. 


Pošto je uvideo stvarno postojanje svoje erotičke 
želje, Hermas stiče mogućnost da dospe do priznanja 
metafizičkoga realiteta, tj. time duševna slika dobiva 
i onaj čulni libido koji, držeći se sve dotle konkret- 
noga objekta, a otada slike, daje idolu onaj realitet 
koji je čulni objekat odvajkada tražio samo za se. 
Tako duša može uticajno da govori i da svojim pra- 
vima s uspehom pribavi važenje. Posle gore saopšte- 
noga razgovora s Rodom, njena je slika iščezla i nebo 
se ponovo zatvorilo. Zato se sada pojavila neka »stara 
gospođa u blistavoj haljini«, koja Hermasa poučava 
da je njegova erotička želja grešan i besmislen podu- 
hvat protiv poštovanja dostojna duha, ali da se Bog 
ne ljuti na njega zbog toga, nego zato što on, Hermas, 
trpi grehove svoje porodice. Na taj vesti način libido 
se erotičkoj želji potpuno oduzima i u najbližem okre- 
tu prenosi u socijalni zadatak. Naročita finoća leži u 
okolnosti da je duša odbacila sliku Rode i dobila oblik 
stare žene, da bi erotički elemenat koliko je god mo- 
gućno stavila u pozadinu. Docnije Hermas otkrive- 
njem saznaje da je ta stara žena sama crkva, a time 
se konkretno-lično razrešava u apstrakciju, i ideja 
dobiva činjeničnost i stvarnost, koju ranije nije ima- 
la. Potom mu stara čita tajanstvenu knjigu koja je 
uperena protiv pagana i apostata, ali on njen smisao 
ne može da shvati. Docnije opet čujemo da knjiga sa- 
drži jednu misiju. Tako mu gospodarica-gospođa pre- 
daje njegov zadatak, koji on ima da izvrši kao njen 
vitez. Pojavljuje se i proba vrline. Jer uskoro zatim 
stara se Hermasu prividela i obećala mu da će ponovo 
doći oko petoga časa, da mu objasni otkrivenje. Her- 
mas se uputio u polje, na ugovoreno mesto. Kad je 
tamo prispeo, nađe postelju, pokrivenu dušekom i fi- 
nim platnom. »Kad sam te stvari video onde gde 
leže«, piše Hermas, »veoma se začudih, i tako reći 
spopadne me drhtanje, i kosa mi se nakostreši i kao 
da me uhvati paničan strah, jer sam ovde bio sam. 
Kad sam potom ponovo došao sebi, setih se slave bo- 
žje i ohrabrih se, padoh na kolena i ponovo Gospodu 

ispovedih svoje grehe, kao što sam i ranije bio učinio. 
A ona je došla sa šest mladih ljudi, koje sam već ra- 
nije video, i stala pored mene i počela slušati kako se 
molim i svoje grehove Gospodu ispovedam. I ona me 
se dotakla i progovorila: ,Hermase, prekini sve moli- 
tve radi svojih grehova. Moli se i za pravičnost, da 
možeš sa sobom poneti jedan deo toga.' I ona me je 
uzela za ruku, podigla i povela postelji, i rekla mla- 
dim ljudima: ,Idite i gradite!' A kad su mladi ljudi 
otišli i nas dvoje ostali sami, reče mi: ,Sedni amo!' Ja 
joj rekoh: ,Gospodarice, neka stari najpre sedne.' Ona 
reče: ,Cini što ti kažem, i sedni.' Ali kad sam ja po 
svojoj želji hteo da sednem s desne strane, ona me 
pokretom ruke uputi da sednem njoj s leve strane. 
Kad sam o tome razmišljao i bio zabrinut što mi nije 
dala da sednem s desne strane, ona mi reče: ¿Jesi li 
žalostan, Hermase? Mesto na desnoj strani je za dru- 
ge, koji su se Bogu već svideli i koji su za ime trpeli. 
A tebi još mnoge stvari nedostaju da bi mogao s nji- 
ma da sediš. Ali ostani kao dosad u svojoj prostoti, 
pa ćeš s njima da sediš, i tako treba da se događa 
svima kad su ispunili ono što je bio posao Onih i 
nosili ono što su Oni nosili.« 


Erotičko nepoznavanje situacije bilo je Hermasu 
veoma blisko. Sastanak mu se sviđa najpre kao ro- 
čište na »lepu i odvojenu mestu« (kao što on kaže). 
Nameštena dragocena postelja na fantastičan način 
podseća na Erosa, tako da je nemir koji obuzima 
Hermasa kad je vidi veoma pojmljiv. On očevidno 
mora erotičku asocijaciju moćno savlađivati da ne bi 
pao u neprijatno raspoloženje. On, doduše, kao što 
se čini, ne uviđa iskušenje, ukoliko to iskušenje nije 
možda pretpostavljeno baš u crtanju njegova nemira, 
kao samo sobom razumljivo, a ta časnost u čoveka ta- 
dašnjega vremena možda je pre mogućna negoli u 
modernoga čoveka. Jer tadašnji čovek stajao je ipak, 
uopšte uzev, svojoj prirodi još bliže negoli mi, i otuda 
je on pre mogao da neposredno opaža svoje prirodne 
reakcije i da ih pravilno upoznaje. U tome slučaju 
njegovo ispovedanje grehova odnosilo bi se na opaža- 
nje nesveta osećanja. U svakom slučaju, sledeće pita- 

nje — da li treba da sedi desno ili levo — nagove- 
štava moralnu opomenu, koju on prima od gospoda- 
rice. Iako su, naime, u rimskim proricanjima zname- 
nja koja su dolazila s leve strane važila kao povoljna, 
ipak je i u Grka i u Rimljana leva strana bila uopšte 
nepovoljna, na šta ukazuje dvostruko značenje reči 
»sinister«. Ali kao što dokazuje mesto u tekstu koje 
neposredno sleduje, ovde postavljeno pitanje o de- 
snoj i levoj strani nema, pre svega, nikakva posla s 
narodnim verovanjem, nego je biblijskog porekla i 
očevidno se odnosi na Mat. 25, 33: »Ovce će postaviti 
s desne strane sebi, a jarce s leve.« Zbog svoje beza- 
zlene i krotke prirode ovce su alegorija dobrih, a 
jarci zbog svoje neobuzdanosti i prčevitosti slika zlih. 
Time što mu gospodarica namenjuje mesto na levoj 
strani ona ga na lep način obaveštava o svome razu- 
mevanju za njegovu psihologiju. Kad je Hermas za- 
uzeo svoje mesto na levoj strani, i to malo snužden, 
kako on ističe, upućuje ga gospodarica na vizionarnu 
sliku, koja se razvija pred njegovim očima. On vidi 
kako mladići, potpomognuti desetinama hiljada dru- 
gih ljudi, podižu golemu kulu, čije se kamenje pri- 
ljubljuje jedno uz drugo kao saliveno. Ovakva naro- 
čito čvrsta i nerazoriva kula znači crkvu, kao što Her- 
mas doznaje. Gospodarica je crkva, i kula takođe. Već 
smo u atributima lauretanskog molepstvija videli da 
se Marija označava kao Turris Davidica i Turris 
eburnea, kao kula od slonove kosti. Čini se da je ovde 
reč o jednakom ili sličnom značenju. Nesumnjivo kula 
ima značenje čvrstog i zaštićenog, kao u psalmu 61, 
4: »Ti si moje utočište, jaka kula od neprijatelja.« 
Izvesna sličnost sa građenjem vavilonske kule biće 
ovde po svoj prilici isključena zbog naročito intenziv- 
nih unutrašnjih protivrazloga, ali u jednakoj meri i 
nagoveštena, jer je Hermas, s bolom gledajući nepre- 
stane shizme i jeretičke prepirke, morao da pati isto 
onako kao sve druge mislilačke glave one sfere. Taj 
utisak biće i najosnovniji razlog za pisanje ovoga is- 
povednoga spisa, kao što možemo razabrati iz onoga 
nagoveštaja da je otkrivena knjiga uperena protiv 
pagana i apostata. Heteroglosija, zbrka jezika, koja je 

onemogućila građenje vavilonske kule, vladala je go- 
tovo sasvim baš u prvim vekovima hrišćanske crkve 
i iziskivala očajna naprezanja od vernika da bi čovek 
postao gospodar tih konfuzija. Kako je tadašnje hri- 
šćanstvo bilo daleko od toga da sačinjava stado pod 
jednim pastirom, bilo je sasvim prirodno što je Her- 
mas težio da nađe moćnoga »pastira«, poimena, kao i 
onaj čvrsti i pouzdani oblik koji je elemente nanesene 
četirma vetrovima, sa brda i iz mora, stameno ujedi- 
njavao u jednu celinu. 


Htonsko žuđenje, čulnost u svima svojim razno- 
vrsnim oblicima, sa svim prianjanjem za čari okoline 
i sa svojom prinuđenošću da psihičku energiju rasipa 
na bezgranično raznovrsne stvari sveta jeste glavna 
prepona za potpunost jednoga jedinstveno upravlje- 
noga stava. Uklanjanje ove prepone moralo je, dakle, 
da bude jedan od najvažnijih zadataka onoga vre- 
mena. Stoga je sasvim razumljivo što nam se u poi- 
menu (pastiru) Hermasovu iznosi pred oči baš savla- 
đivanje toga zadatka. Već smo videli kako su se pr- 
vobitno erotičko uzbuđenje i njime razrešena energija 
preneli u personifikaciju nesvesnoga kompleksa, u 
figuru eklesije, stare gospođe, koja svojim vizionar- 
nim pojavljivanjem otkriva spontanost koja joj leži u 
osnovi. Tu doznajemo dalje da stara gospođa, crkva, 
postaje sad već tako reći kula, jer kula je takođe 
crkva. Ovaj prelazak iznenađuje nas, jer veza kule 
sa starom gospođom ne može se odmah uvideti. Ali 
nam atributi Marije u lauretanskom molepstviju po- 
mažu da pođemo pravim tragom, jer onde, kao što 
je spomenuto, nalazimo devojku-majku označenu kao 
»kulu«. 


Ovaj atribut vodi poreklo iz Pesme nad pesmama 
IV, 4: Sicut turris David collum tuum, quae aedifi- 
cata est cum propugnaculis (Vrat ti je kao kula Da- 
vidova, sazidana za oružje). 


VII, 4: Collum tuum sicut turris eburnea (Vrat 
ti je kao kula od slonove kosti). Slično VIII, 10: Ego 
muris, et ubera mea sicut turris (Ja sam zid, i dojke 
su moje kao kule). 

Pesma nad pesmama je, kao što je poznato, za- 
pravo profana ljubavna pesma, možda epitalamija 
(svadbena pesma), kojoj su čak i jevrejski naučnici 
još veoma kasno odricali kanonsko priznanje. Ali mi- 
stičko tumačenje volelo je da zaručnicu shvati kao 
izrailjski narod, a zaručnika kao Boga, Jahva, i to iz 
pravilna instinkta, naime da i erotsko osećanje pre- 
nese u božji odnos prema ćelom narodu. Iz istoga ra- 
zloga i hrišćanstvo se dokopalo Pesme nad pesmama, 
da zaručnika shvati kao Hrista, a zaručnicu kao crkvu. 
Psihologiji srednjega veka izvanredno je pristajala 
ova analogija, i ona je izazvala sasvim otvorenu hri- 
stovsku erotiku tadašnje mistike, za šta je Mehtilda 
iz Magdeburga jedan od najsjajnijih primera. Iz toga 
duha proizišlo je lauretansko molepstvije. Ono se u 
izvesnim atributima Deve Marije oslanja na Pesmu 
nad pesmama. To smo već pokazali za simbol kule. 
Već grčki oci upotrebljavaju ružu kao atribut Mari- 
jin, zajedno s ljiljanom, takođe se oslanjajući na Pe- 
smu nad pesmama 2, 1 s: Ego flos campi et lilium 
convallium. Sicut lilium inter spinas, sic amica mea 
inter filias (Ja sam ruža saronska, ljiljan u dolu. Sto 
je ljiljan među trnjem, to je draga moja među dje- 
vojkama). U srednjovekovnim himnama Mariji mno- 
go upotrebljavana slika je »zatvoren vrt« iz Pesme 
nad pesmama 4, 12 (Hortus conclusus, soror mea 
sponsa) i »zapečaćen studenac« (P. nad p. 4, 12: fons 
signatus). Neosporno erotičku prirodu ovih upoređe- 
nja primili su oci izrično kao takvu. Tako Amvrosije, 
na primer, zatvoren vrt objašnjava kao devičanstvo 
(virginitas), (De inst. virg. c. 10). Isto tako Amvro- 
sije (Com. in apoc. c. 6) upoređuje Mariju sa Mojsi- 
jevom košarom od trske: »per fiscellam scirpeam, 
beata virgo designata est. Mater ergo fiscellam scirpe- 
am in qua Moses ponebatur, praeparavit, quia sapien- 
tia deij quae est filius dei, beatam Mariam virginem 
elegit, in cuius utero hominem, cui per unitatem per- 
sonae conjungeretur, formavit«. Augustin se docnije 
služi čestim upoređenjem talama (ložnice) za Mariju, 
opet s izričnim ukazivanjem na anatomski smisao: 
»elegit sibi thalamum castum, ubi conjungeretur 

sponsus sponsae« (serm. 192) i »processit de thalamo 
suo, id est, de utero virginali« (serm. 124). 


Tumačenje suda (vas) kao utrobe (uterus) moglo 
bi, prema tome, važiti kao utvrđeno kad Amvrosije 
paralelno s gorenavedenim Augustinovim mestom 
kaže: »non de terra, sed de coelo vas sibi hoc, per 
quod descenderet, elegit, et sacravit templum pudo- 
ris« (De instit. virg. c. 5). I u grčkih otaca označiva- 
nje kao oICEuœ (sud, Gefass) nije retko. I tu oslanja- 
nje na erotičku alegoriku Pesme nad pesmama nije 
neverovatno, iako se izraz vas u tekstu Vulgate ne 
pojavljuje, ali se pojavljuje slika pehara i pijenja, 
7. 2: »Umbilicus tuus crater tornatilis, nunquam 
indigens poculis. Venter tuus sicut acervus tritici, 
vallatus lilis« (»Pupak je tvoj kao pehar okrugao, koji 
nikad nije bez mirisna vina. Trbuh je tvoj kao stog 
pšenice, ograđen ljiljanima«). Paralelno sa smislom 
prve rečenice ide upoređenje Marije s uljanicom 
udovice iz Sarepte u majstorskim pesmama Kolmar- 
skoga rukopisa (K. Bartsch. Stuttgart, 1862): »Sarep- 
ta in Svdonien lant dar Helyas wart gesant zuo 
einer witwen diu in solte neren, der glicht min lip 
wol wirueclich, do den propheten sant in mich got 
und uns wolt diu tiurunge verkeren.« Paralelno 
s drugom rečenicom kaže Amvrosije: in quo virginis 
utero simul acervus tritici et lilii flores germinabat: 
quoniam et granum tritici generabat et lilium, etc.« 
Katolički izvori (Salzer, Sinnbilder und Beinamen 
Mariens) za simboliku suda navode veoma daleka 
mesta, kao, na primer, Pesmu nad pesmama 1, 1: 
Osculetur me osculo oris sui: quia meliora sunt ubera 
tuo vino [»Da me hoće da poljubi poljupcem usta 
svojih, jer tvoja ljubav (zapravo »dojke«) slađa je od 
vina«]; štaviše, Knj. postanja II 16, 33 »I reče Moj- 
sije Aronu: uzmi krčag, i naspi pun gomor mane, i 
metni pred Gospoda da se čuva od kolena do kole- 
na vašega«. Ove izveštačene veze pre govore protiv 
biblijskoga porekla simbolike suda negoli za to po- 
reklo. Za mogućnost izvanbiblijskoga porekla uopšte 
govori činjenica da srednjovekovna himna Mariji 
slobodno uzima svoja upoređenja odasvuda i tako 

reći sve što je nekako dragoceno dovodi u vezu sa 
Devom Marijom. To što je simbol suda već veoma 
star — on vodi poreklo iz III do IV veka — ne go- 
vori protiv njegova svetovnoga porekla, jer već oci 
behu skloni izvanbiblijskim »paganskim«  upoređe- 
njima, kao što su, na primer, Tertulijan,» Augustin” 
i drugi upoređivali Devu sa još neobesvećenom zem- 
ljom, sa još neoranom njivom, izvesno ne bez pogle- 
danja na Koru Eleusinskih misterija. Takva upore- 
đenja dobivala su oblik iznad paganskih modela na 
isti način kao što je Kimon (Cumont) pokazao za 
ranu srednjovekovnu crkvenu ilustraciju knjige na 
primeru Ilijina uzlaska na nebo, koji se rado držao 
nekoga antičkoga mitranskoga obrasca. U različnim 
običajima, najviše u premeštanju Hristova rođenja 
na natalis soliš invicti, ugledala se crkva na pagan- 
ski obrazac. Hijeronim upoređuje Devu Mariju sa 
suncem kao majkom svetlosti. Ova označavanja iz- 
vanbiblijske prirode mogu da vode poreklo samo iz 
tadašnjih još čestih paganskih oblika posmatranja. 
Stoga je sasvim opravdano ako se čovek kraj sim- 
bola suda seća i tadašnje dobro poznate i daleko ra- 
širene gnostičke simbolike suda. Iz onoga vremena 
sačuvan je velik broj gema sa simbolom suda, vrča 
sa značajnim krionim vezama, koji odmah podseća 
na uterus i ligamenta lata. Ovaj sud obeležava se po 
Materu (Matter) kao »Vase of Sin«, možda u suprot- 
nosti prema himnama Mariji, koje nju slave kao vas 
virtutum. King (King) (The  Gnostics and their re- 
mains, p. 111) osporava ovo shvatanje kao proizvolj- 
no i pridružuje se Kelerovu (Kohler) shvatanju da se 
(uglavnom egipatska) slika na gemama odnosi na 
krčage dolapa koji je nilsku vodu izvlačio na polja, 
a na to ukazuju i naročite veze, koje su očevidno slu- 
žile za učvršćivanje krčaga za točak. Oplođavna de- 
latnost krčaga može se u antičkoj frazeologiji izraziti 
kao »oplođivanje Iside semenom Ozirisovim«, kako 


IM »lila terra virgo nondum pluviis nec imbribus foe- 
cundata«, etc. 

101 »Veritas de terra orta est, quia Christus de virgine 
natus est.« 

King primećuje. Češće se na sudu nalazi vi jača za 
žito, verovatno s obzirom na»mvstica vannus Jacchi«, 
XxEvov, figurativno mesto rođenja pšeničnoga zrna, 
simbola boga plodnosti. (Upor. Jung, Wandl. und 
Symb. der Libido, p. 319.) Običaj je bio u grčkoj 
svadbenoj ceremoniji da se nevesti stavi na glavu vi- 
jača napunjena plodovima, očevidne čini za plodnost. 
Ovo shvatanje susreta se sa starom egipatskom pred- 
stavom da sve proizlazi iz pravode, iz Nua ili Nuta, 
koja je identifikovana sa Nilom ili okeanom. Nu se 
piše trima loncima, trima vodenim znacima i zna- 
kom neba. U himni posvećenoj Ptah-Tenenu stoji: 
»Tvorce zrna, koje proizlazi iz njega u njegovu ime- 
nu Nu Stari, koji oplođava vodenu masu nebesku i 
koji čini da vode izbijaju na brdima, da dadu život 
muškarcu i ženi« fV. Badž (W. Budge), The Gods oj 
the Egvptians, 1904, I, 511]. Ser Valis Badž obratio 
mi je pažnju na to da simbolika uterusa postoji još 
i danas u južnom zaleđu Egipta kao čini za kišu i 
plodnost. Još se katkad dešava da urođenici u grmu 
ubiju ženu, te joj izvade uterus da se tim organom 
koriste u mađijskim ritusima  [Upor. Talbot (P. 
Amaury Talbot), In the shadow of the bush, p. 67, 
74, ss]. Ako zamislimo kako su crkveni oci bili pod 
jakim uticajem gnostičkih predstava i pored najja- 
čega otpora protiv ovih jeresi, onda se može razumeti 
da je baš u simbolici suda probio komad hrišćanski 
primenljivoga paganstva, i to utoliko lakše ukoliko 
je poštovanje Marije po sebi već paganski ostatak, 
koji je hrišćanskoj crkvi osiguralo nasledstvo Velike 
Matere (Magna Mater), Iside i drugih. I slika Vas 
sapientiae podseća na gnostički obrazac, naime na 
Sofiju, ovaj za gnosu tako značajan simbol. 


Ja sam se zadržao na simbolici suda malo duže 
nego što su moji čitaoci očekivali. Ali to sam učinio 
iz određena razloga, naime zato što mi je stalo da 
onu za rani srednji vek tako karakterističnu legendu 
o Gralu psihološki osvetlim u njenoj vezi sa službom 
ženi. Religiozna centralna predstava ovoga mnogo- 
struko variranoga legendnoga gradiva jeste sveti sud, 
jedna, kao što je svakome očevidno, sasvim nehri- 

šćanska slika, kojoj poreklo treba tražiti drugde, a 
ne u kanonskim izvorima. Meni se, prema gornjem, 
čini da je to pravi komad gnose, koji je ili tajnom 
tradicijom nadživeo zatiranje jeresi ili za svoje va- 
skrsavanje zahvaljuje nesvesnoj reakciji protiv vla- 
davine zvaničnoga hrišćanstva. Dalji život ili nesve- 
sno vaskrsavanje simbolike suda dokazuje pojačanje 
ženskoga principa u tadašnjoj muškoj psihologiji. 
Simbolisanje u zagonetnoj slici znači oduhovljavanje 
erotike oživljene službom ženi. Ali _oduhovljavanje 
znači uvek zadržavanje libidne količine, koja bi se 
inače neposredno u seksualnosti iživela. Ako se takva 
libidna količina zadrži, onda istina, prema iskustvu, 
jedan deo nje teče u oduhovljeni izraz, a drugi deo 
odlazi u nesvesno i tu deluje na izvesno oživljavanje 
korespondentnih slika, koje se izražavaju baš u sim- 
bolu suda. Simbol živi zadržavanjem izvesnih libid- 
nih oblika i sa svoje strane ponovo utiče na zadrža- 
vanje tih libidnih oblika. Razrešavanje simbola znači 
isto što i oticanje libida neposrednim putem, ili bar 
s jednom gotovo nesavladljivom prinuđenošću ka ne- 
posrednoj primeni. Ali živi simbol obajava tu opa- 
snost. Simbol gubi svoju tako reći magijsku ili, ako 
se hoće, oslobodilačku snagu čim je saznana njegova 
razrešljivost. Stoga simbol koji deluje mora da ima 
neku osobinu koja se ne može napasti. To mora da 
bude najbolji mogući izraz svagdašnjega pogleda na 
svet, izraz koji baš po smislu ne može biti nadmašen; 
zatim, on mora poimanju da bude toliko dalek da kri- 
tičkom intelektu nedostaju sva sredstva za moguć- 
nost valjanog rasturanja i, naposletku, njegova este- 
tička forma mora da bude uverljiva pred osećanjem, 
tako da se protiv nje ne mogu dići nikakvi argumen- 
ti emocionalne prirode. Simbol Grala očevidno je za 
izvesno vreme ispunjavao te zahteve, i toj okolno- 
sti zahvaljivao je za svoj živi uticaj, koji se, kao što 
pokazuje primer Vagnerov, nije ni danas sasvim 
ugasio, iako naše vreme i naša psihologija nezaustav- 
ljivo iziskuju njegovo rasturanje. 


Opšte zvanično hrišćanstvo ponovo je usisalo 
gnostičke elemente koji se objavljuju u psihologiji 

službe ženi i smestilo ih u pojačano poštovanje Ma- 
rije. Ja sam odabrao lauretansko molepstvije, kao po- 
znat primer ovog asimilacionog procesa, iz veoma ve- 
likog broja drugih isto tako interesantnih materija- 
li ja. S ovom asimilacijom opštem hrišćanskom sim- 
bolu propao je najpre u službi ženi razvijani pupo- 
ljak duševne kulture muškarčeve. Njegova duša, koja 
se razvijala u slici samoodbrane gospodarice, izgu- 
bila je individualni izraz svojim prelaskom u opšti 
simbol. Time se izgubila i mogućnost individualnoga 
diferenciranja, ona je potisnuta kolektivnim izrazom. 
Takvi gubici obično uvek imaju rđave posledice, koje 
su i u ovom slučaju uskoro sebi pribavile važenje. 
Dok se, naime, duševna veza prema ženi izražavala 
kolektivnim poštovanjem Marije, slika žene gubila je 
vrednost na koju ljudsko biće ima izvesno prirodno 
pravo. Ova vrednost, koja svoj prirodan izraz nalazi 
u individualnom izboru, prelazi, kad se individualni 
izraz nadoknadi kolektivnim, u nesvesno. U nesve- 
snom slika žene dobiva opsednuće, koje oživljuje 
infantilno-arhaične dominante (Upor. za ovaj pojam 
Jung, Die Psvchologie der unbewussten Prozesse. 
Ziirich, 1917). Relativno obezvrednošćivanje realne 
žene kompenzuje se demonskim crtama na taj način 
što se svi nesvesni sadržaji, ukoliko su aktivisani 
otcepljenim libidnim količinama, pojavljuju projici- 
rani na objekat. Relativno obezvrednošćivanje žene 
znači: muškarac je voli u izvesnom smislu manje, ali 
se zato žena pojavljuje kao progoniteljica, tj. kao ve- 
štica. Na taj način, s pojačanim poštovanjem Marije 
i zbog njega, razvilo se trabunjanje o vešticama, ta 
neugasna sramotna ljaga docnijega srednjega veka. 
Ali to nije bila jedina posledica. Otcepljenjem i poti- 
skivanjem važne progresivne tendencije nastalo je 
uopšte izvesno aktivisanje nesvesnoga. I ovo aktivi- 
sanje nije moglo u opštem hrišćanskom simbolu naći 
nikakav dovoljan izraz, jer bi adekvatni izraz posto- 
jao najpre u individualnim izražajnim oblicima. Ah 
ova okolnost spremila je zemljište za jeresi i shizme. 
Od toga se hrišćanski orijentisana svest morala fa- 
natički braniti. Bezumnost strahota inkvizicije bila 

je natkompenzovana sumnja, koja se nametala od 
strane nesvesnog i koja je naposletku izazvala jednu 
od najvećih shizmi crkve, naime reformaciju. 


Iz ovoga dužega raspravljanja dobivamo ovaj 
uviđaj: pošli smo od one vizije Hermasove u kojoj je 
on video kako se podizala neka kula. Stara gospođa, 
koja je ranije o sebi rekla da je kula, objašnjava doc- 
nije kulu kao simbol crkve. Njen značaj prelazi time 
na kulu, kojom se bavi i ceo dalji tekst poimena. 
Sad je za Hermasa reč o kuli, a ne više o staroj go- 
spođi, a kamoli o realnoj Rodi. Time je izvršeno od- 
rešivanje libida od realnoga objekta i njegovo pre- 
nošenje na simbol, njegovo prevođenje u funkciju 
simbola. Ideja opšte i jedinstvene crkve, izražena 
simbolom jedne kao iz stene isklesane i neoborive 
kule, postaje time u duhu Hermasovu stvarnost koja 
se više ne može vraćati u prošlost. Odrešenje libida 
od objekta premešta je u unutrašnjost subjekta, čime 
se aktivišu slike nesvesnoga. Ove slike su arhaični 
izrazni oblici, koji postaju simboli, a svi se sa svoje 
strane opet pojavljuju kao ekvivalenti za objekte 
koji su relativno izgubili vrednost. Ovaj proces je u 
svakom slučaju star koliko i čovečanstvo, jer se sim- 
boli nalaze već među reliktima doistorijskoga čove- 
ka, kao i u najnižega tipa čoveka koji danas još živi. 
Pri obrazovanju simbola, dakle, očevidno je da mora 
biti reči i o biološki veoma važnoj funkciji. Kako 
simbol može da živi samo time što objekat relativno 
gubi vrednost, to on očevidno služi i cilju obezvred- 
nošćivanja objekta. Kad bi objekat imao neuslovlje- 
nu vrednost, on bi bio i neuslovleni određivač sub- 
jekta, i time bi bila uništena sloboda delanja, jer ni 
relativna sloboda pored neuslovljenog determinisanja 
objektom ne bi više mogla postojati. Stanje apsolut- 
ne vezanosti za objekat znači isto što i potpuno eks- 
teriorisanje procesa svesti, tj. istovetnost subjekta i 
objekta, a time je uništena svaka mogućnost sazna- 
nja. Ovo stanje nalazi se u ublaženoj formi još i da- 
nas u primitivna čoveka. Takozvane projekcije, na 
koje često nailazimo pri praktičkoj analizi, nisu ta- 
kođe ništa drugo nego ostaci prvobitne istovetnosti 

subjekta s objektom. Takvim stanjem uslovljeno 
isključivanje saznanja i nemogućnost svesna iskustva 
znače znatne gubitke u sposobnosti prilagođivanja, 
koja je veoma važna za čoveka od prirode nenaoru- 
žana i nezaštićena, sa njegovim potomstvom koje je 
duži niz godina niže vrednosti u odnosu prema živo- 
tinjama. Ali besaznajno stanje i sa stanovišta afek- 
tivnosti znači opasnu inferiornost, ukoliko istovetnost 
osećanja s osećanim objektom utiče na to da, prvo, 
neki objekat može vršiti koje god jako dejstvo na 
subjekat i, drugo, da neki afekat subjekta bez pre- 
pona obuhvata i objekat i vrši nasilje. Sta pod tim 
razumevam, ilustruje jedna epizoda iz života Bušma- 
na: neki Bušman imao je malena sina, kojega je voleo 
s karakterističnom nežnom majmunskom ljubavlju 
primitivca. Ova ljubav je, da kažemo pravo psiho- 
loški, potpuno autoerotična, tj. subjekat voli samoga 
sebe u objektu. Objekat služi pri tome u neku ruku 
kao erotičko ogledalo. Jednoga dana posle ribanja 
vraća se Bušman kući srdit, jer ništa nije ulovio. 
Kao uvek, i tada je mališan istrčao radosno pred 
njega, ali ga je otac zgrabio i na mestu mu zavrnuo 
šiju. Razume se, on je potom mrtvo dete oplakivao 
s istom neprisebnošću s kojom ga je ranije zadavio. 


Ovaj slučaj jasno pokazuje istovetnost objekta 
sa svagdašnjim afektom. Jasno je da ovakav mentali- 
tet sprečava u hordi svaku organizaciju koja u višoj 
meri dopušta zaštitu. Stoga je on s obzirom na raz- 
množavanje i umnožavanje speci ja nepovoljan čini- 
lac, i zato se kod specije jakom vitalnošću mora po- 
tiskivati i preuobličavati. Iz toga cilja proizlazi i nje- 
mu služi simbol time što od objekta odvaja izvesnu 
količinu libida, time mu relativno oduzima vrednost 
i na taj način daje subjektu neku nadvrednost. Ali 
ova nadvrednost odnosi se na nesvesno u subjekta. 
Time se subjekat stavlja između spoljašnje i unu- 
trašnje determinante, i otuda nastaje mogućnost iz- 
bora i relativna sloboda subjektova. 


Simbol uvek proizlazi iz arhaičnih ostataka, iz 
plemensko-istorijskih engrama, o čijoj se starosti i 
poreklu može mnogo spekulisati, ali ništa određeno 

zaključiti. Bilo bi i sasvim nepravilno kad bismo hteli 
da simbole izvodimo iz ličnih izvora, na primer iz 
individualno potisnute seksualnosti. Takvo potiskiva- 
nje može najviše da dobavi količinu libida, koja akti- 
više arhaični engram. Ali engram odgovara nasleđe- 
nom načinu funkcije, koji svoje postojanje ne duguje 
možda nekom sekularnom seksualnom potiskivanju, 
nego činjenici nagonskoga diferenciranja uopšte. Ali 
nagonsko diferenciranje bilo je i jeste biološki nužna 
mera, koja nije možda svojstvena samo vrsti čovek, 
nego se isto tako manifestu je u polnoj zakržljalosti 
pčele radilice. Ovo poreklo simbola, u našem slučaju 
simbola suda, ja sam izveo iz arhaičnih predstava. 
Kao što je ovom simbolu osnova prapredstava uteru- 
sa, tako i za simbol kule možemo naslućivati slično 
poreklo. Simbol kule mogao bi pripadati nizu onih, u 
osnovi uzev, faličkih simbola kojima je bogata istori- 
ja simbola. Da se baš u onom trenutku kad Hermas 
pri pogledu na primamljivu postelju mora potiskivati 
erotičku fantaziju nameće falički simbol, što po svoj 
prilici odgovara erekciji, nije čudnovato. Mi smo vi- 
deli da su i drugi _simbolski atributi devojke-crkve 
nesumnjivo erotičkoga porekla, kao takvi već zbog 
svojega porekla potvrđeni Pesmom nad pesmama i, 
pored toga, još od otaca izrično tumačeni kao takvi. 
Simbol kule u lauretanskom molepstviju vodi po- 
reklo iz istoga izvora i mogao bi zato da ima i sličnu 
osnovu značenja. Atribut kule »od slonove  kosti« 
jeste nesumnjivo erotičke prirode, jer se odnosi na 
boju i glatkoću kože (Pesma nad p. 5, 14: »Njegovo 
telo je kao čista slonovača«). Ali i samu kulu susre- 
tamo u nesumnjivo erotičkoj vezi u Pesmi nad pe- 
smama 8, 10: »Ja sam zid i dojke su moje kao kule.« 
Time se ističu dojke, dakle njihova puna i napregnu- 
ta konsistencija, možda slično kao 5, 15: »Njegova 
bedra su kao mramorni stubovi.« Tome odgovara i 
7, 5: »Tvoj vrat je kula od slonove kosti« i »Tvoj nos 
je kao kula na Libanu«, čime se misli na vitkoću uz- 
rasta. Ovi atributi vode poreklo iz osećaja dodira i 
organskih osećaja, koji se stavljaju u objekat. Kao 
što se sumorna volja pojavljuje kao siva, a radosna 


17 Jung, Odabrana dela, V 257 


kao svetla i šarovita, tako stoji stvar i s osećajima 
dodira pod uticajem subjektivnih seksualnih osećaja, 
u ovom slučaju osećaja erekcije, čiji se kvaliteti pre- 
nose na objekat. Erotička psihologija Pesme nad pe- 
smama primenjuje u subjektu izazvane slike na 
objekat radi povišenja njegove vrednosti. Ali crkve- 
na psihologija primenjuje iste slike da libido upravi 
na objekat u slici, a psihologija Hermasova uzdiže 
nesvesno izazvanu sliku najpre do cilja po sebi, da 
tu ovaploti onu misao koja je veoma važna za ta- 
dašnji mentalitet, naime za stabilizaciju i organiza- 
ciju novodobivenoga hrišćanskoga pogleda na svet i 
stava. 


b)  Relativnost pojma o Bogu u Majstora Ekeharta 


Proces kroz koji je Hermas prošao predstavlja u 
malom ono što se u ranoj srednjovekovnoj psiholo- 
giji dešavalo u velikom: novo otkriće žene i obrazo- 
vanje ženskoga simbola Grala. Hermas je video Rodu 
u novoj svetlosti, ali time odrešena količina libida 
pretvorila mu se pod rukama u ispunjavanje njegova 
savremenoga zadatka. 


Po mome mišljenju, za našu psihologiju karakte- 
ristično je to što na pragu najnovijega vremena stoje 
dva duha koja su izvršila snažan uticaj na srca i 
glave mladoga naraštaja: Vagner i Niče; prvi je bra- 
nilac ljubavi, koji u svojoj muzici daje maha celoj 
skali osećajnih tonova od Tristana pa sve dole do ro- 
doskvrnilačke strasti, i od Tristana pa sve gore do 
najviše duhovnosti Grala; drugi je branilac moći i 
pobedničke volje individualnosti. Vagner u svom 
najvišem i poslednjem izrazu nadovezuje na legendu 
o Gralu, kao Gete na Dantea, a Niče na sliku gospod- 
ske kaste i gospodskoga morala, kako ga je srednji 
vek više no jedared ostvario u mnogim herojskim i 
viteškim likovima plave kose. Vagner raskida okove 
koji su stezali ljubav, Niče razbija »ploče vrednosti« 
koje su okivale individualnost. Oba teže sličnom ci- 
lju, ali stvaraju neisceljiv rascep, jer gde je ljubav, 

tu ne vlada nikakva moć pojedinca, a gde je moć 
pojedinca, tu ne vlada nikakva ljubav. 

To što trojica od najvećih nemačkih duhova u 
svojim najvećim delima nado vezu ju na ranu srednjo- 
vekovnu psihologiju, čini mi se da dokazuje da je 
baš ono vreme ostavilo jedno pitanje na koje otada 
još nije donesen odgovor. 


Moramo pokušati da se tome pitanju malo više 
približimo. Meni se, naime, čini kao da je ono strano 
nešto što se izražavalo u izvesnim viteškim redovi- 
ma tadašnjega vremena, i za šta se čini da je svoj 
izraz našlo u legendi o Gralu, bilo klica ili pupoljak 
nove orijentacione mogućnosti, nova simbola. Nehri- 
šćanstvenost, resp. gnostički karakter simbola o Gra- 
lu ukazuje na one rane hrišćanske jeresi, na one de- 
limično snažne začetke koji u sebi kriju obilje sme- 
lih i sjajnih ideja. Ali gnosa pokazuje nesvesnu psi- 
hologiju u najbogatijem razvitku, čak u perverznoj 
bujnoj izrasli, dakle upravo onaj elemenat koji se 
najviše odupire regulae fidei (pravilu vere), ono pro- 
metejsko i stvaralačko, koje se klanja samo vlastitoj 
duši, a nikako kolektivnom merilu. U gnosi nalazimo, 
razume se u grubom obliku, onu veru u moć vlasti- 
toga otkrivenja i vlastitoga saznanja koja je nedo- 
stajala docnijim vekovima. Ova vera ima svoje po- 
reklo u ponosnom osećanju vlastitoga srodstva sa Bo- 
gom, koje se ne podvrgava nikakvoj ljudskoj odred- 
bi, i koje u datom slučaju čak i bogove _ savlađuje 
snagom saznanja. U gnosi leži početak onoga puta 
koji vodi do psihološki tako značajnih saznanja ne- 
mačke mistike, koja je cvetala baš u ono vreme o 
kome mi govorimo. Karakteristično je za pitanje koje 
je pred nama da se sećamo i najvećega mislioca ono- 
ga vremena, Majstora Ekeharta. Kao što su se u vi- 
teštvu primećivali znaci nove orijentacije, tako nam 
se u Ekeharta pojavljuju nove misli, misli iste du- 
ševne orijentacije koja je pokrenula Dantea da ide 
za slikom Beatričinom u podzemlje nesvesnoga, a 
nadahnula pevače koji su pevali predanja o Gralu. 
Na žalost, iz ličnoga života Ekehartova nije nam po- 
znato ništa što bi nam objasnilo put kojim je on do- 

speo do duše, ali njegov superiorni način kojim on u 
svome govoru o kajanju kaže: »ouch noch erfraget 
man selten, daz die liute koment ze grozen dingen, 
sie sien zu dem ersten etwaz vertreten«, ukazuje na 
lično iskustvo. Ekehart je stran hrišćanskom oseća- 
nju grešnosti, a zanima nas njegovo osećanje unutra- 
šnjega srodstva sa Bogom. Čovek se oseća otrgnut iz 
atmosfere Upanišada. Mora da se u Ekeharta dogodi- 
lo sasvim izvanredno povišenje duševne vrednosti 
kad se mogao uzdići do tako reći čisto psihološkog, 
dakle relativnoga shvatanja Boga i njegova odnosa 
prema čoveku. Otkrivenje i opširno formulisanje re- 
lativnosti Boga prema čoveku i njegovoj duši čini mi 
se da je jedan od najvažnijih koraka na putu do psi- 
hološkoga poimanja religioznoga fenomena i time do 
mogućnosti oslobođenja religiozne funkcije iz zagu- 
šnih ograda intelektualne kritike, koja isto tako ima 
prava na postojanje. 


Time dospevamo do pravoga zadatka ovoga po- 
glavlja, naime do raspravljanja o relativnosti sim- 
bola. Pod relativnošću božjom razumevam shvatanje 
po kome Bog ne postoji »apsolutno«, tj. odrešen od 
ljudskoga subjekta i s onu stranu svih ljudskih uslo- 
va, nego po kome je on u izvesnom smislu zavisan od 
ljudskoga subjekta, te postoji uzajamna i neizbežna 
veza između čoveka i Boga, tako da se, s jedne stra- 
ne, čovek može razumeti kao funkcija Boga, a, s dru- 
ge strane, Bog kao psihološka funkcija čoveka. Za 
našu analitičku psihologiju, kao za nauku koja se 
mora shvatiti kao empirijska sa ljudskoga stanovišta, 
slika Boga je simbolični izraz izvesnoga psihološko- 
ga stanja ili funkcije koja je okarakterisana time što 
je ona nad svesnom voljom subjekta neuslovljeno 
nadmoćna i stoga može da iznuđava ili da omogućuje 
dela i napore čije bi izvođenje bilo nedostižno sve- 
snom naprezanju. Ovaj premoćni impuls — ukoliko 
se božja funkcija manifestu je u delanju — ili ova 
inspiracija koja nadmaša svesni razum dolazi od 
ustavljanja energije u nesvesnom. Ovim nagomilava- 
njem libida oživljuju se slike što ih kolektivno ne- 
svesno poseduje kao latentne mogućnosti, a među 

njima se nalazi slika Boga, ono utiskivanje koje je od 
praiskonskih vremena kolektivni izraz za najjače i 
najneuslovljenije uticaje nesvesnih libidnih koncen- 
tracija na svest. Otuda za našu psihologiju, koja se 
kao nauka mora ograničavati na iskustvo u okviru 
našem saznanju povučenih granica, Bog nije ni re- 
lativan, nego je funkcija nesvesnoga, tj. manifesta- 
cija otcepljene libidne količine koja je aktivisala 
sliku Boga. Razume se, za ortodoksno shvatanje Bog 
je apsolutan, tj. on postoji po sebi. Time je izraženo 
i potpuno otcepljivanje od nesvesnoga, što psihološki 
znači da čovek nije svestan činjenice da božanski uti- 
caj proizlazi iz vlastitoga unutrašnjega života. Ali 
stanovište božje relativnosti znači da se znatan deo 
nesvesnih procesa bar nago vesta van j em saznaje kao 
psihološki sadržaj. Ovaj uviđaj, razume se, može se 
pojaviti samo onde gde je duši poklonjena jedna više 
no obična pažnja, čime su sadržaji nesvesnoga iz svo- 
jih projekcija povučeni u objekte i njima (sadržaji- 
ma) data izvesna svesnost, na osnovu koje se oni po- 
javljuju kao pripadni subjektu i stoga i kao subjek- 
tivno uslovljeni. Ovaj slučaj pojavio se kod misti- 
čara. To ne znači da je ovaj slučaj uopšte prvo po- 
javljivanje ideje božje relativnosti: u primitivnih 
ljudi prirodno i u principu nalazi se relativnost božja, 
jer gotovo svugde na nižem stepenu shvatanje Boga 
jeste čisto dinamičke prirode, tj. Bog je božanska 
snaga, snaga zdravlja, duše, medicine, bogatstva, gla- 
vara itd., koja se izvesnim procedurama može uhva- 
titi i upotrebi ti za proizvođenje za život i ljudsko 
zdravlje nužnih stvari, a ponekad i za proizvođenje 
magijskih i neprijateljskih dejstava. Ovu snagu pri- 
mitivni čovek oseća i kao spoljašnju i kao unutra- 
šnju, tj. ne samo kao svoju vlastitu životnu snagu 
nego i kao »medicinu« u svome amuletu ili kao uticaj 
koji dolazi od njegova glavara. To je prva dokažljiva 
predstava duhovne snage koja sve prožima i ispunja- 
va. Psihološki, snaga fetiša ili prestiž medicinskoga 
čoveka jeste nesvesno subjektivno procenjivanje tih 
objekata. Reč je, dakle, u osnovi uzevši, o libidu, koji 
se nahodi u subjektivnoj nesvesti i opaža na objektu, 

jer se sve aktivisano nesvesno pojavljuje projicira- 
no. Prema tome, relativnost božja koja se pojavljuje 
u srednjovekovnoj mistici jeste vraćanje na primi- 
tivno stanje stvari. Međutim, srodne istočne predsta- 
ve o individualnom i nadindividualnom atmanu nisu 
nikakve regresije na primitivno, nego sa bićem Istoka 
saglasan konstantan dalji razvitak iz primitivnog, sa 
zadržavanjem principa koji se već razgovetno pojav- 
ljuju u primitivnom. Vraćanje na primitivno nije 
čudnovato utoliko ukoliko svaka istinski živa forma 
religije kultno ili etički organizuje jednu ili drugu 
primitivnu tendenciju, odakle joj baš pritiču tajan- 
stvene nagonske snage, koje proizvode onu potpunost 
ljudskoga bića u religioznom procesu.: Ovo vraća- 
nje, ili kao u indijskom, neprekinuta sveza s primi- 
tivnim, jeste dodirivanje materinske zemlje, praizvo- 
ra svake snage. U smislu svakog do racionalne ili 
etičke visine diferenciranoga shvatanja ove nagonske 
snage jesu »nečiste« prirode. Ali sam život teče u 
isti mah iz bistrih i iz mutnih izvora. Stoga njemu i 
nedostaje svaka suviše velika »čistota« življenja. 
Svako obnavljanje života ide kroz mutež i hodi dalje 
do bistrine. Ali što je veće razbistravanje i diferen- 
ciranje, to je slabiji životni intenzitet, baš zbog odli- 
vanja supstancija koje ga mute. Proces razvitka po- 
trebuje ne samo razbistravanje nego i uzmućivanje. 
To je veliki relativist Majstor Ekehart dobro uvideo 
kad je rekao: »Dar umbe lidet got gerne den schaden 
der sunden unde hat dicke gelitten und aller dickest 
verhenget iiber die menschen, die er hat versehen, 
daz er sie ze grozen dingen ziehen welle. Nim war! 
Wer was unserm herren je lieber unde heimlicher 
denne die aposteln waren? Der beleip nie keiner, er 
viele in totsiinden, alle waren sie totsiinder gewesen. 
Daz hat er in der alten unde niuwen e dicke bewiset 
von den, die ime verre die liebsten darnach males 
wurden, und ouch noch erfraget man selten, dez die 


1: Primera za to ima mnogobrojnih. Spomenuo sam ih 
nekoliko u svom spisu Wandl. und Symbole der Libido. 

liute koment ze grozen dingen, sie sien ze dem ersten 
etwas vertreten.” 

S jedne strane zbog svoje psihološke oštroumno- 
sti, a s druge strane zbog visine svojega religioznoga 
osećanja i mišljenja, Majstor Ekehart je najsjajniji 
predstavnik one kritičke struje u crkvi na kraju XIII 
veka. Stoga ću navesti niz njegovih izjava, koje 
osvetljavaju njegovo relativističko shvatanje Boga: 

1. »Jer čovek je doista Bog i Bog doista čo- 
vek. 

2. »Međutim, kome Bog nije takva unutrašnja 
imovina, nego svakoga boga mora sebi nabavljati 
spolja ovde ili onde, gde ga potom traži na nedovo- 
ljan način, posredstvom određenih dela, ljudi ili me- 
sta: taj ga baš nema, i onda se lako pojavljuje nešto 
što nekoga ometa. I to ga ne ometa samo rđavo dru- 
štvo nego i dobro, ne samo ulica nego i crkva, ne 
samo rđave reči i dela nego isto tako i dobre reči i 
dela. Jer prepona leži u njemu: Bog u njemu još nije 
postao svet. Kad bi mu on to bio, onda bi se on ose- 
ćao na svakom mestu i kod svih ljudi na svaki način 
i skriven: uvek bi imao Boga« etc." 

Ovo mesto je naročito psihološki interesantno; 
ono otkriva komad primitivnoga shvatanja Boga, kao 
što smo ga gore skicirali. »Nabavljati sebi svakoga 
boga spolja« znači isto što i primitivan pogled da se 
»tondi«:"* može pribaviti spolja. Svakako u Ekeharta 
pre može biti reči o govornoj figuri, o figuri koja 
omogućuje razgovetni problesak prasmisla. U sva- 
kom slučaju, jasno je da Ekehart ovde razumeva 
Boga kao psihološku vrednost. To se vidi iz ove re- 
čenice: Ko Boga sebi pribavlja spolja, taj je ometan 
objektima. Ko, naime, Boga ima spolja, taj ga je 


ios pfeiffer, Deutsche Mystiker, Bd. II. 

104 Von den Hindernissen an wahrer Geistlichkeit. H. 
Biittner, Meister Eckeharts Schriften und Predigten. Diede- 
richs, Jena, 1909, Bd. II, 185. 

1: Geist. Unterweisung, 4, H. Biittner, loc. cit. Bd. II, 
p. 8. 

"s: Pojam libida u Bataka. Warnecke, Die Religion der 
Batak, Leipzig 1909. Tondi je ime za mađijsku snagu oko 
koje se tako reći sve okreće. 

nužnim načinom projicirao u objektu, čime objekt 
dobiva jednu nadvrednost. Ali gde je to slučaj, tu 
objekat ima i prekomeran uticaj na subjekat i drži 
ga u izvesnoj ropskoj zavisnosti. Ekehart očevidno 
misli na ovu dobro poznatu vezanost za objekat, ko- 
jom se svet pojavljuje u ulozi Boga, tj. kao apsolut- 
no uslovljivačka veličina. Stoga on dalje kaže da 
takvom čoveku »Bog još nije postao svet«, jer mu je 
svet zamenio mesto Boga. Takav, dakle, nije nad- 
vrednost odrešio od objekta i introvertovao je, kako 
bi tu vrednost posedovao u sebi samom. A kad bi je 
posedovao u sebi samom, imao bi Boga (baš tu vred- 
nost) svagda kao objekat, kao svet, i tako bi mu Bog 
postao svetom. U istom spisu Ekehart kaže: »Ko se 
dobro oseća u duši, njemu je prijatno na svakom 
mestu i kod svih ljudi; a ko se osećao rđavo, njemu 
je neprijatno na svakom mestu i kod svih ljudi. Jer, 
ko se dobro oseća u duši, taj Boga ima u sebi.« Ko tu 
vrednost nosi u sebi, on je svugde dobre volje, on 
nije zavisan od objekata, tj. nije potrebit i ne oče- 
kuje od objekta ono što mu nedostaje. Iz tih razmi- 
šljanja mogli bismo kao dovoljan zaključak izvesti da 
je Bog u Ekeharta psihološko ili, tačnije rečeno, psi- 
hodinamičko stanje. 


3. »Drugi put pod božjim carstvom razumevaju 
dušu. Jer duša ima iste osobine kao i božanstvo. Pre- 
ma tome, sve što je ovde rečeno o božjem carstvu 
može se, ukoliko je sam Bog to carstvo, uistinu reći 
i o duši. Sve je postalo kroz njega, produžuje sv. Jo- 
van. O duši ima se to razumevati, jer duša je sve. Ona 
je to, jer je ona slika božja. Ali kao takva ona je i 
carstvo božje. — Toliko je, kaže jedan majstor, Bog 
u duši da se celo njegovo bogovanje osniva na njoj. 
Više je stanje u tome što je Bog u duši negoli što je 
duša u Bogu: što je ona u Bogu, time ona još nije 
blažena, ali je blažena otuda što je Bog u njoj. Osla- 
njajte se na to: Bog sam je blažen u duši. 


Duša, taj mnogoznačni i mnogotumačeni pojam, 
odgovara, istorijski uzeto, jednom psihološkom sadr- 
žaju kome u okviru granica svesti mora pripadati 
izvesna samostalnost. Jer, kad ne bi to bio slučaj, čo- 

vek ne bi nikada došao na misao da duši pripiše sa- 
mostalno biće kao da je ona objektivno opažljiva 
stvar. Ona mora biti sadržaj kome pripada sponta- 
nost, a time nužno i delimična nesvesnost, kao sva- 
kome autonomnom kompleksu. Primitivni čovek ima, 
kao što je poznato, redovno više duša, tj. više auto- 
nomnih kompleksa visoke samostalnosti, tako da oni 
imponuju kao odvojena bića (kao u izvesnih duhovno 
obolelih ljudi!). Na višem stepenu smanjuje se broj 
duša, dok se na najvišem dosad postignutom kultur- 
nom stepenu duša sasvim ne razreši u svesnost svih 
psihičkih procesa i time produžuje svoje postojanje 
samo još kao termin za celokupnost psihičkih proce- 
sa. Ovo trošenje duše je znak ne samo zapadnjačke 
nego i istočnjačke kulture. U budizmu sve se razre- 
šava u svesnost, čak se i samskare, nesvesne tvoračke 
snage, moraju postizati i preobražavati religioznim 
samorazvicem. S ovim sasvim opštim istorijskim 
razvitkom pojma duše stoji u protivrečnosti shvata- 
nje analitičke psihologije, jer ona ima pojam duše 
koji se poklapa s celokupnošću psihičkih funkcija. 
Mi, naime, definišemo dušu, s jedne strane, kao vezu 
prema nesvesnom, a, s druge strane, i kao personifi- 
kaciju nesvesnih sadržaja. Sa kulturnoga stanovišta 
tako reći za žaljenje je što još ima personifikacija ne- 
svesnih sadržaja, kao što je sa stanovišta obrazovane 
i diferencirane svesnosti žalosno što ima nesvesnih 
sadržaja. Ali, kako se analitička psihologija bavi 
stvarnim čovekom, a ne čovekom kakav bi on po iz- 
vesnim pogledima trebalo da bude, sleduje da se oni 
fenomeni koji već primitivnim ljudima daju povoda 
da govore o »dušama« još uvek pojavljuju, isto ona- 
ko kao što se u kojega evropskoga kulturnoga naro- 
da još nalazi golem broj onih koji veruju u aveti. Ako 
mi već postavljamo učenje o »jedinstvu Ja«, po ko- 
jemu ne može biti nikakvih samostalnih kompleksa, 
priroda baš ni najmanje ne vodi računa o takvim in- 
teligentnim teorijama. Ako je »duša« personifikacija 
nesvesnih sadržaja, onda je, kao što smo već defini- 
sali, i Bog nesvestan sadržaj, jedna personifikacija, 
ukoliko se zamišlja kao ličan, slika ili izraz ukoliko 

se zamišlja samo ili uglavnom dinamički, dakle u 
bitnom isto kao i duša ukoliko se ona zamišlja kao 
personifikacija nesvesnoga sadržaja. Shvatanje Maj- 
stora Ekeharta je, dakle, čisto psihološko. Dokle god 
je duša, kao što on kaže, samo u Bogu, ona nije bla- 
žena. Ako se pod »blaženošću« razumeva neko naro- 
čito zdravo i povišeno stanje života, onda ovo stanje, 
dakle, po Ekehartu ne može postojati dokle god je 
kao Bog obeležavana snaga, libido, sakrivena u ob- 
jektima. Jer dokle god glavna vrednost ili Bog, po 
Ekehartu, nije u duši, dotle je snaga napolju, dakle 
u objektima. Bog, tj. glavna vrednost, mora se po- 
vući iz objekta; time Bog dolazi u dušu, i to je »više 
stanje« i za Boga znači »blaženstvo«. Psihološki, to 
znači: ako se božji libido, tj. projicirana nadvrednost, 
sazna kao projekcija,'"" tako da saznanjem objekti 
izgube od značaja, onda se za tu nadvrednost smatra 
da pripada jedinki, i time nastaje povišeno osećanje 
života, tj. novo zadovoljstvo. Bog, tj. najviši inten- 
zitet života, nalazi se onda u duši, u nesvesnom. Ali 
to se ne sme da razumeva tako kao da bi onda Bog 
bio sasvim nesvestan, u tom smislu što bi i ideja o 
njemu iščezla iz svesti. Štaviše, stvar stoji tako da se 
glavna vrednost drukčije smešta i nalazi se unutra, a 
ne napolju. Nisu onda objekti autonomni činioci, nego 
je Bog postao autonomni psihološki kompleks. Ali 
autonoman kompleks je uvek samo delimično sve- 
stan, jer se on samo uslovljeno asocira sa Ja, tj. ni- 
kada tako da bi ga Ja sasvim moglo obuhvatiti, jer 
tada on ne bi više bio autonoman. 


Stoga od toga trenutka onaj koji de terminu je 
nije više nadvrednosni objekat, nego nesvesno. Iz ne- 
svesnoga dolaze tada uslovljivački uticaji, tj. oseća se 
i zna se da oni tada dolaze iz nesvesnoga, i time na- 
staje »jedinstvo bića« (Ekehart), jedna veza između 


i" Saznanje nečega kao projekcije ne sme se nikada 
rđavo razumeti kao čist intelektualan proces. Intelektualno 
saznanje razrešava jednu projekciju samo onda ako je ona 
ionako već zrela za razrešavanje. Intelektualnim sudom i 
voljom nemogućno je izvući libido iz projekcije koja ionako 
još nije zrela. 

svesnoga i nesvesnoga, pri kojoj svakako nesvesno 
ima veći značaj. Moramo sada pitati odakle dolazi to 
božanstvo ili slast ljubavi (ananda, kao što Indijci 
nazivaju brahmansko stanje)."" Viša vrednost leži 
u tome stanju kod nesvesnoga. Postoji, dakle, jedno 
spuštanje prema svesti, što će reći da se nesvesno 
pojavljuje kao determinantna količina, pri čemu Ja 
svesti o stvarnosti gotovo iščezava. Ovo stanje ima, 
s jedne strane, najveću sličnost sa stanjem deteta, a, 
s druge strane, sa stanjem  primitivnoga čoveka, na 
kojega u velikoj meri utiče nesvesno. Moglo bi se sa 
sigurnošću reći da je uspostavljanje ranijega rajsko- 
ga stanja uzrok ove blaženosti. Ali ostaje još da se 
razume zašto je ovo početno stanje tako naročito 
puno zadovoljstva. Ovo blaženo osećanje prati sve 
one trenutke koji su obeleženi osećanjem bujnoga ži- 
vota, dakle trenutke ili stanja gde je ono što je na- 
slagano moglo oteći bez prepona, gde nije bilo po- 
trebno da se svesnim naporom čini ovo ili ono, da se 
nađe neki put ili da se ostvari neko dejstvo. To su 
situacije ili raspoloženja »gde stvari teku spontano«, 
gde nije potrebno da se mučno uspostavljaju nekakvi 
uslovi koji obećavaju da će izazvati radost ili zado- 
voljstvo. Za ovu radost, koja, bez obzira na spolja- 
šnji svet, struji iz dubina bića i sve zagreva, vreme 
detinjstva je nezaboravljivi znak. Stoga je odnos de- 
teta prema roditeljima simbol za pravi unutrašnji 
uslov pod kojim se pojavljuje »blaženstvo«. Tako reći 
biti kao dete znači: posedovati zalihu naslaganoga 
libida, koji se još može razliti. Detetu libido struji u 
stvari, tako ono sebi stiče svet, a postepeno se ono i 
sliva sa svetom, kao što kaže religiozni jezik, jer mu 
stvari postepeno postaju prevažne. Potom se pojav- 
ljuje zavisnost od stvari. Iz toga sleduje nužnost 
žrtve, tj. povlačenja libida, rasecanja veza. Na taj 
način intuitivna doktrina religioznoga sistema poku- 
šava da ponovo skupi energiju, ona sama ovaj pro- 
ces sabiranja predstavlja u svojim simbolima. Viša 
vrednost objekta pokazuje prema nižoj vrednosti 


los William Blake, engleski mističar, kaže: »Energv is 
eternal delight.« Poetical Works. Vol. I, London 1906, p. 240. 

subjekta spuštanje unazad, zbog čega bi libido sasvim 
strujao prema subjektu kad ne bi bilo preponskih 
moći svesti. Kod primitivnih ljudi svugde vidimo 
prirodno religijsko vežbanje, jer oni bez teškoće 
mogu da idu za nagonom čas u ovom čas u onom 
pravcu. Religijskim vežbanjem stvaraju oni sebi po- 
novo potrebnu magijsku snagu, ili preko noći pono- 
vo stiču izgubljenu dušu. Orijentaciona tačka velikih 
religija »nije od ovoga sveta«; time je dato kretanje 
libida upravljeno na unutrašnje biće subjekta, tj. na 
njegovo nesvesno. Opšte povlačenje i introversija li- 
bida proizvodi onde koncentraciju libida, koja je 
simbolisana kao »dragocenost«, a u parabolama kao 
»dragocen biser«, kao »blago u njivi«. Poslednjom 
slikom služi se i Ekehart i objašnjava je ovako: »Ne- 
besko carstvo liči na blago koje je sakriveno u njivi, 
kaže Hristos. Ova njiva je duša — u kojoj sakriveno 
leži blago nebeskoga carstva. Stoga je Bog i svako 
stvorenje blaženo u duši.«"* Ovo tumačenje slaže se 
s našim psihološkim razmišljanjem. Duša je personi- 
fikacija nesvesnoga. U nesvesnome leži blago, tj. u 
introversiji spušteni potonuli libido. Ova količina li- 
bida obeležava se kao »božje carstvo«. Božje carstvo 
znači postojanu saglasnost ili ujedinjenje sa Bogom, 
život u njegovu carstvu, dakle u stanju u kome pre- 
težna količina libida leži u nesvesnom i odatle de- 
terminiše svesni život. U nesvesnom koncentrisani 
libido dolazi od objekta, od sveta, koji ga je ranijom 
nadmoćnošću uslovljavao. Tada je Bog bio »napolju«, 
a sada on dejstvuje iznutra kao sakriveno blago, koje 
se shvata kao »božje carstvo«. Očevidno je time iz- 
raženo da u duši nagomilani libido predstavlja vezu 
sa Bogom (božjim carstvom). Ako Majstor Ekehart 
dolazi do zaključka da je duša upravo božje carstvo, 
onda se ona zamišlja kao veza sa Bogom, i Bog bi bio 
snaga koja u njoj dela i koju ona opaža. Ekehart zove 
dušu i slikom Boga. Na osnovu etnoloških istorijskih 
shvatanja duše jasno saznajemo da je ona, s jedne 
strane, sadržaj koji pripada subjektu, a, s druge stra- 


109 Buttner, Loc. cit. Bd. II, p. 195. 

ne, i svetu duhova, tj. nesvesnom. Stoga i ima duša 
uvek nešto zemaljsko i nešto avetinjsko u sebi. To 
je isto slučaj i sa magijskom snagom, sa božjom sna- 
gom, u primitivnih ljudi, dok shvatanje viših kultur- 
nih stepena jasno odvaja čoveka od Boga i naposlet- 
ku ga podiže na visine najčistije idealnosti. Ali duša 
nikada ne gubi svoj srednji položaj. Stoga se duša 
mora smatrati kao funkcija između svesnoga subjek- 
ta i subjektu nepristupnih dubina nesvesnoga. De- 
terminativna snaga koja dela iz tih dubina (Bog) 
ocrtava se dušom, tj. ona stvara simbole, slike, i sama 
je samo slika. U tim slikama prenosi ona snage ne- 
svesnoga u svest. Ona je na taj način sud i prenosni- 
ca, organ opažanja za nesvesne sadržaje. Što ona 
opaža, to su simboli. A simboli su uobličene energije, 
snage, tj. determinativne ideje, koje imaju isto tako 
veliku duhovnu kao i afektivnu vrednost. Ako je, 
kao što Ekehart kaže, duša u Bogu, ona još nije bla- 
žena, tj. ako je ta funkcija opažanja sasvim preplav- 
ljena silom (dvnamis), to još nikako nije srećno sta- 
nje. Naprotiv, ako je Bog u duši, tj. ako duša — opa- 
žanje — poima nesvesno, i ako se otuda uobličila do 
slike i simbola, to je onda srećno stanje. Opažamo: 
srećno stanje je stvaralačko stanje. 


4. Tako Majstor Ekehart govori lepu reč: »Ako 
me neko pita: ,Zašto se molimo, zašto postimo, zašto 
činimo sva dobra dela, zašto smo kršteni, zašto je 
Bog postao čovekom?' — ja odgovaram: Da bi se Bog 
rodio u duši i duša opet u Bogu. Zato je pisano celo 
pismo. Zato je Bog stvorio ceo svet: da bi se Bog 
rodio u duši i duša opet u Bogu. Najintimnija priroda 
svakoga zrna ima u vidu pšenicu, i svaki metal zlato, 
i svaki začetak = čoveka!« 


Ovde Ekehart jasno iskazuje da je Bog u nesum- 
njivoj zavisnosti od duše, i u isti mah da je duša 
mesto božjega rođenja. Ova poslednja rečenica lako 
se može razumeti prema našim gornjim razmišljanji- 
ma. Funkcija opažanja (duša) dohvata sadržaje ne- 
svesnoga i kao stvaralačka funkcija rađa silu (dyna- 

mis) u simboličkom obliku." Što duša rađa, to su, 
psihološki uzeto, slike, za koje opšta racionalna pret- 
postavka misli da su bez vrednosti. Takve slike su 
bez vrednosti i ukoliko se ne mogu neposredno 
s uspehom iskoristiti u objektivnom svetu. Prva mo- 
gućnost iskorišćavanja jeste umetnička ukoliko neko 
raspolaže sposobnošću umetničkoga izražavanja," 
druga mogućnost iskorišćavanja je  jilosojska speku- 
lacija,» treća je quasi religiozna, koja vodi ka jeresi 
i osnivanju sekata; četvrta mogućnost je iskorišćava- 
nje snaga u slikama za preterivanje u svakom obliku. 
Dva poslednja iskorišćavanja ostvarena su naročito 
jasno u enkratitskom (uzdržijivom, asketskom) i anti- 
taktičkom (anarhističkom) pravcu gnostike. Ali osve- 
šćivanje slika ima indirektno i vrednost za prilago- 
đivanje stvarnosti ukoliko se time veza sa realnom 
okolinom oslobađa fantastične primese. Svoju glavnu 
vrednost, pak, imaju slike za subjektivnu sreću i za- 
dovoljstvo, bez obzira na to da li su spoljašnji uslovi 
povoljni ili nepovoljni. Biti prilagođen jeste jamačno 
ideal. Ali prilagođivanje nije uvek mogućno, jer ima 
položaja u kojima je jedino prilagođivanje strpljivo 
podnošenje. Ovaj oblik  pasivnoga  prilagođivanja 
omogućuje se i olakšava razvitkom slika fantazije. Ja 
kažem »razvitkom«, jer su fantazije isprva sirovo 
gradivo sumnjive vrednosti. Stoga se one moraju 
podvrći obradi, da dobiju onaj oblik koji je pogodan 
da da najveću meru uspeha. Ova obrada je pitanje 
tehnike, o kome ovom prilikom ne mogu raspravljati. 
Mogu, jasnosti radi, napomenuti samo toliko da po- 
stoje dve mogućnosti obrade: 1. reduktivna i 2. sin- 
tetička metoda. Prva metoda sve svodi na primitivne 
nagone, a druga iz datoga gradiva razvija proces di- 
ferenciranja ličnosti. Reduktivna i sintetička metoda 
dopunjuju jedna drugu, jer svođenje na nagon vodi 
do realiteta, do precenjivanja realiteta i time do nu- 


110 po Ekehartu, duša je isto toliko ono što poima ko- 
liko i ono što je pojmljeno. Biittner, Loc. cit. Bd. I, p. 186. 

ni Književni primeri za ovo jesu: E. T. A. Hoffmann, 
Mevrink, Barlach (Mrtvi dan), na višem stepenu: Spitteler, 
Goethe (Faust), Wagner. 

i2 Niče u Zaratustri. 

žnosti žrtve. Sintetička metoda razvija simboličke 
fantazije, koje proizlaze iz libida introvertnog žrtvom. 
Iz ovoga razvitka nastaje nov stav prema svetu, koji 
radi svoje diferencije zajemčava novo spuštanje. Ovo 
prelaženje u nov stav obeležio sam kao transcendent- 
nu funkciju." U obnovljenom stavu ponovo se kao 
pozitivno stvaranje pojavljuje na svetlost dana libido, 
koji je ranije utonuo u nesvesno. On odgovara po- 
novo zadobivenom vidljivom životu. To znači simbol 
božjega rođenja. Obrnuto, ako se libido povlači od 
spoljašnjega objekta i tone u nesvesno, tada je »duša 
u Bogu rođena«. Ali ovo stanje nije srećno (kao što 
Ekehart tačno primećuje), jer je reč o jednom, s obzi- 
rom na dnevni život, negativnom aktu, o silasku 
ka skrivenom bogu (deus absconditus). Ovaj ima oso- 
bine koje su veoma različne od osobina Boga što da- 
nju sija.“ 


Ekehart govori o božjem rođenju kao o procesu 
koji se češće ponavlja. Stvarno je proces o kojemu 
ovde raspravljamo psihološki proces, koji se nesvesno 
gotovo neprestano ponavlja, a kojega postajemo re- 
lativno svesni samo u njegovim sasvim velikim ko- 
lebanjima. Geteov pojam sistole i dijastole intuitivno 
je pogodio pravu stvar. Moglo bi biti reči o ritmu 
pojavljivanja života, o treptajima životnih snaga, koji 
redovno protiču nesvesno. To bi moglo da bude raz- 
log što je terminologija koja već za to postoji pre- 
težno religiozna ili mitološka, jer se takvi izrazi ili 
formule odnose uvek u prvom redu na nesvesne psi- 
hološke činjenice, a ne na faze Mesečeve ili na druge 
planetarne procese, kao što češće smatra naučno 
objašnjavanje mitova. Kako je reč o pretežno nesve- 
snim procesima, mi se u nauci veoma trudimo da iz 
slikovitoga jezika iziđemo bar toliko da postignemo 
nivo slikovitoga jezika drugih nauka. Duboko pošto- 


u: Upor. prethodno saopštenje u Jungovu spisu Psychot. 
der uribevo. Prozesse. 

114 Ekehart kaže: »Stoga se ponovo vraćam samom sebi, 
tu nalazim najdublje mesto, dublje od samoga pakla; jer i 
otuda goni me moja beda dalje: Ja, ipak, ne mogu pobeći! 
Tu ću zasesti i tu ću ostati.« Biittner, Loc. cit. I, 180. 

vanje velikih prirodnih tajni, koje religiozni jezik na- 
porno izražava simbolima što su posvećeni starinom, 
značajnošću i lepotom, ne unižava se proširivanjem 
psihologije na ove oblasti, do kojih dosadašnja nauka 
nije imala nikakva pristupa. Mi simbole pomeramo 
samo malo dalje nazad i komad njihove oblasti izvla- 
čimo na dnevnu svetlost, ali pri tome ne padamo u 
zabludu da smo time stvorili nešto više nego samo 
nov simbol za istu zagonetku, koja je svima vreme- 
nima pre nas bila zagonetka. Naša nauka je takođe 
slikoviti jezik, ali ona u praktičkom pogledu pristaje 
bolje negoli stara mitološka hipoteza, koja se izraža- 
vala konkretnim predstavama umesto, kao mi, poj- 
movima. 


5. Duša je »tek time što je stvorenje napravila 
Boga, tako da njega nije bilo sve dok duša nije po- 
stala nešto stvoreno. Ja sam pre nekoga vremena iz- 
javio: ,Što je Bog Bog, tome sam ja uzrok!' Bog se 
saznaje od duše: što je on božanstvo, to ima od samog 
sebe.«:': 

6. »Ali i Bog postaje i prolazi." 

7. »Kako ga izgovaraju sva stvorenja, postaje 
Bog. Dok sam još boravio na zemljištu božanstva, u 
njegovoj struji i vrelu, niko me nije pitao kuda bih 
želeo ili šta radim: tada nije bilo nikoga ko bi me 
mogao pitati. Tek pošto sam izišao, sva stvorenja 
objaviše Boga. — I zašto ona ne govore o božanstvu? 
— Sve što je u božanstvu jeste jedno, i o tome se ne 
može ništa govoriti. Samo Bog dela nešto; božanstvo 
ne dela ništa, ono nema ništa da dela, i ono se za tim 
nikada i nije osvrtalo. Bog i božanstvo se razlikuju 
kao delanje i nedelanje ničega.« — »Kad ponovo do- 
đem kući u Bogu, tada ništa više ne stvaram u sebi, 
tako je ovaj moj prodor mnogo vidniji nego moje 
prvo proizlaženje. Jer ja — jedan — donosim sva 
stvorenja, iz njihova vlastitog oseća ja podignuta u 
moje osećaje, da u meni i ona postanu jedno! Kad se 
tada vratim na zemljište božanstva, u njegovu struju 
i vrelo, niko me ne pita odakle dolazim ili gde sam 


u« Biittner, Loc. cit. Bd. I, p. 198. 
u« Biittner, Loc. cit. Bd. I, p. 147. 

bio: niko nije primetio da me nema. — To znači: Bog 
prolazi.«" 

Kao što iz ovih navoda proizlazi, Ekehart pravi 
razliku između Boga i božanstva, pri čemu je božan- 
stvo sve što ne zna sebe i sebe ne saznaje, dok se Bog 
pojavljuje kao funkcija duše, a duša kao funkcija 
božanstva. Božanstvo je očevidno svugde raširena 
stvaralačka moć, psihološki: rađalački, stvaralački 
nagon, koji sam sebe ne zna i ne saznaje, a može se 
uporediti sa Šopenhauerovom koncepcijom volje. Ali 
Bog se pojavljuje kao ono što je postalo iz božanstva i 
duše. Duša kao kreatura »izgovara« ga. On jeste uko- 
liko se duša razlikuje od nesvesnoga i ukoliko ona 
opaža snage i sadržaje nesvesnoga, a on prolazi čim 
duša utone u »struji i vrelu« nesvesne snage. Tako 
Ekehart kaže na drugom mestu: »Kad sam izišao iz 
Boga, tada su govorile sve stvari: ,Ima neki Bog!' To 
me ne može učiniti blaženim, jer pri tom poimam 
sebe kao kreaturu. Ali u probijanju, pošto hoću da 
slobodan stojim u volji božjoj, a i slobodan od te 
volje božje, i svih božjih dela, i od samoga Boga — 
tu sam ja više nego sve kreature, tu nisam ni Bog ni 
kreatura: jesam ono što sam bio i što ću ostati, sada 
i svagda! Tu dobivam polet, i on me izdiže iznad svih 
anđela. U poletu postajem toliko bogat da mi Bog ne 
može biti dovoljan, posle svega što je on kao Bog, 
posle svih njegovih božanskih dela: jer u tom pro- 
bijanju primam što sam ja i Bog zajednički. Tu sam 
što sam bio, tu niti opadam niti rastem, jer tu sam 
nešto nepomično što sve stvari pokreće. Tu Bog ne 
nalazi više nikakva mesta u čoveku, jer tu je čovek 
svojom siromaštinom ponovo zadobio ono što je na- 
vek bio i što će svagda ostati. Tu je Bog primljen 
u duh.« 


»Proizlaženje« (Hervorgehen) znači osvešćivanje 
nesvesnoga sadržaja i nesvesne snage u obliku ideje 
rođene iz duše. Ovaj akt je svesno odvajanje od ne- 
svesne sile, rastavljanje Ja kao subjekta od Boga (tj. 
nebesne sile) kao objekta. Time »postaje« Bog. Ako 


i" Buttner, Loc. cit. Bd. I, p. 148. 

se ovo odvajanje »probijanjem«, tj. »rastavljanjem« 
Ja od sveta i identifikacijom Ja s impulsivnom silom 
nesvesnoga ponovo uništi, onda Bog iščezava kao 
objekat i postaje subjekat koji se više ne razlikuje 
od Ja, tj. Ja kao relativno pozni proizvod diferenci- 
ranja ponovo se udružuje s mističkom, dinamičkom 
svepovezanošću (»participation mystique« primitiv- 
nih ljudi). To je uronjivanje u »struju i vrelo«. Sad 
su odmah jasne mnogobrojne analogije s predstava- 
ma Istoka. Pozvaniji od mene istakli su ih u obimnoj 
obradi. Ali ovaj paralelizam bez direktnoga uticaja 
dokazuje da Ekehart misli iz dubine kolektivnoga 
duha, koja je zajednička Istoku i Zapadu. Ova zajed- 
nička osnova, za koju se ne može činiti odgovornom 
nikakva zajednička istorija, jeste _ praosnova primi- 
tivne duhovne nastrojenosti s njenim primitivnim 
energetičkim pojmom Boga, gde se impulsivna sila 
još nije stvrdnula u kristalu apstraktne ideje Boga. 
Ovo vraćanje na prvobitnu prirodu, ova religiozno 
organizovana regresija ka psihičkim uslovima prasta- 
roga doba, jeste zajednička svima u najdubljem smi- 
slu živim religijama, počev od australijskih Cmaca::* 
pa sve do ekstaza hrišćanskih mističara našega vre- 
mena i naše kulture. Ovim vraćanjem ponovo se 
uspostavlja početno stanje, neverovatnoća identiteta 
sa Bogom, i zbog te neverovatnoće, koja je ipak po- 
stala veoma uticajan doživljaj, proizlazi novo spu- 
štanje: svet se ponovo stvara, jer se obnovio stav 
čovekov prema objektu. 


Dužnost je istorijske savesti da se na ovom me- 
stu, gde govorimo o relativnosti božjega simbola, se- 
timo i onoga u svome vremenu usamljenoga čoveka 
koji, kao što je to hteo tragičan udes, nikako nije 
mogao naći odnos prema svojoj vlastitoj viziji. 

Angel Silezije. Što se Majstor Ekehart, s velikim 
naporom mišljenja i mnogostruko u teško razumlji- 
vom jeziku, trudio da izrazi, to pokazuje Silezije u 
kratkim, dirljivo intimnim stihovima, ali koji, misle- 


na Spencer and Gillen, The Northern Tribes oj Central 
Australia. 

no, crtaju istu relativnost božju, koju je već Majstor 
Ekehart dokučio. Navodim niz tih stihova. Neka oni 
sami govore za sebe: 


18% 


Ja znam da bez mene 
Bog ne može ni trenutka živeti, 
Propadnem li ja, on mora 


Nužno duh napustili. 


Bog ne može bez mene 
Ni jednog jedinog crvića stvoriti, 
Ne spasem li ga ja s njime, 


On smesta mora propasti. 


Ja sam velik kao Bog: 
On je malen kao ja; 
On ne može biti nada mnom, 


Ja ne mogu biti pod njim. 


Bog je u meni oganj, 
I ja sam u njemu svetlost: 
Zar nismo mi jedan drugome 


Sasvim prisno zajednički? 


Bog me voli iznad sebe: 
Volim li ga ja tako, 
Ja mu dajem onda toliko 


Koliko on meni daje iz sebe! 


Bog je meni Bog i čovek: 
Ja sam njemu čovek i Bog: 
Ja gasim njegovu žeđ, 


I on me spašava iz bede. 


Bog se prilagođuje nama, 
On je ono što mi hoćemo: 
Jao nama ako i mi njemu 


Ne postajemo što treba da postajemo. 


Bog je ono što jeste: 
Ja sam ono što jesam: 
Poznaješ li dobro jednoga, 


Poznaješ i mene i njega. 

9. Ja nisam izvan Boga, 
I Bog nije izvan mene, 
Ja sam njegov sjaj i svetlost, 


I on je moj ukras. 


10. Ja sam loza u sinu, 
Otac je sadi i hrani, 
Plod koji iz mene raste 


Jeste Bog, sveti duh. 


11. Ja sam božje dete i sin, 
On je opet moje dete: 
Kako se to ipak dešava 


Da smo i jedan i drugi oboje? 


12, Ja sam moram sunce biti, 
Moram svojim zracima 
Da bezbojno more 


Celoga božanstva crtam. 


Bilo bi smešno pretpostavljati da takve smele 
misli, kao i misli Majstora Ekeharta, nisu ništa drugo 
do prazna izmišljan ja svesne spekulacije. Takve misli 
su uvek istorijski značajni fenomeni, koje nesvesna 
strujanja unose u kolektivnu psihu: hiljade drugih, 
bezimenih, stoje iza njih sa sličnim mislima i ose- 
ćanjima pod pragom svesti, spremne da otvore vrata 
novoga vremena. U smelosti ovih misli iskazuje se 
bezbrižnost i nepokolebljiva sigurnost nesvesnoga 
duha, koji će doslednošću prirodnoga zakona doneti 
duhovni preobražaj i obnovu. S reformacijom, stru- 
janje je dostiglo opštu površinu dnevnoga života. Re- 
formacija je u velikoj meri uklonila crkvu kao po- 
srednicu spasenja i uspostavila ličnu vezu s Bogom. 
Time je prekoračen vrhunac najveće objektivacije 
božje ideje, i otada se ponovo sve više i više subjek- 
tiviše pojam Boga. Rascepkavanje u sekte jeste lo- 
gička posledica toga procesa subjektivisanja. Krajnja 
posledica toga jeste individualizam, koji predstavlja 
nov oblik »odvojenosti« i kojega je neposredna opa- 
snost uronjivanje u nesvesnu silu (dvnamis). Kult 

»plave beštije« vodi poreklo iz toga razvitka, i još 
mnoge druge pojave kojima se naše vreme odlikuje 
pred drugim vremenima. Ali čim se dogodi ovo uro- 
njivanje u nagon, na drugoj strani neprestano se diže 
i otpor protiv čisto bezobličnoga, haotičnoga gole sile, 
potreba za oblikom i zakonom. Kad duša roni u stru- 
ju, ona mora i da stvara simbol, koji u sebi obuhvata 
snagu, zadržava je i izražava. Ovaj proces u kolektiv- 
noj psihi osećaju ili naslućuju oni pesnici i umetnici 
koji uglavnom stvaraju iz opažanja nesvesnoga, dakle 
iz nesvesnih sadržaja, i čiji je duhovni horizonat do- 
voljno širok da shvate glavne probleme vremena, bar 
u njihovoj spoljašnjoj pojavi. 

Spitelerov Prometej nastaje na jednoj psiholo- 
škoj prekretnici: on prikazuje raspadanje suprotno- 
snih dvojstava, koja su ranije bila još zajedno. Pro- 
metej, uobličavalac, sluga duše, iščezava iz kruga 
ljudi; samo ljudsko društvo, pokoravajući se bezdu- 
šnoj moralnoj rutini, pripada behemotu, protivnim, 
destruktivnim posledicama  preživljenoga ideala. U 
pravi čas Pandora (duša) stvara u nesvesnom spaso- 
nosnu dragocenost, koju čovečanstvo ne postiže, jer 
je ne razume. Obrt ka boljemu sleduje tek na osnovu 
zahvatanja prometejske tendencije, koja posredstvom 
uviđanja i razumevanja tek nekolike, a potom mnoge 
ljude privode svesti. Razume se, ne može biti druk- 
čije nego da to delo ima svoje koren je u intimnom 
doživljavanju tvorca. Ali kad bi se ono sastojalo samo 
u pesničkoj elaboraciji ovoga čisto ličnoga doživljaja, 
onda bi mu u velikoj meri nedostajali opšte važenje i 
trajnost. A kako ono doživljuje, predstavlja i obra- 
đuje ne samo ono što je lično nego uglavnom kole- 
ktivne probleme našega vremena i kao lične, onda 
mu pripada opšte važenje. Međutim, u isti mah ono 
je i pri prvoj svojoj pojavi moralo naići na ravno- 
dušnost savremenika, jer savremenici su kadgod u 
velikoj većini pozvani da održavaju neposrednu sa- 
dašnjost i da je slave, i na taj način da izazovu onaj 
fatalni završetak, čiji je zamršaj providencijalni stva- 
ralački duh već pokušao da resi. 

5. PRIRODA UJEDINILACKOG SIMBOLA U SPITELERA 


Moramo još sebi da položimo račun o važnom pi- 
tanju kakve osobine ima blago i simbol obnovljenoga 
života, koji pesnik oseća kao donosioca radosti i spa- 
senja. Već smo skupili niz dokaza koji prikazuju 
»božansku« prirodu, »božanstvo« blaga. Time je jasno 
rečeno da u ovom simbolu leže mogućnosti za nova 
energetička razrešenja, naime za oslobođenja nesve- 
sno vezanoga libida. Simbol kaže uvek: tako reći u 
ovom obliku mogućna je nova manifestacija života, 
spasenje od vezanosti i prezasićenosti života. Simbo- 
lom iz nesvesnoga oslobođeni libido simbolisan je kao 
podmlađen, ili uopšte kao nov bog, kao što se, na 
primer, u hrišćanstvu Jahve preobrazio u oca koji 
voli i uopšte u višu i duhovni ju moralnost. Motiv 
obnove božje:'* je uopšte raširen i stoga se može pret- 
postaviti kao poznat. Sto se tiče oslobodilačke snage 
blaga, kaže Pandora: 


»Nego gledaj, čula sam o jednom ljudskom rodu, 
bogatom bolovima i dostojnom da mu se čovek zato 
smiluje, i stoga sam izmislila jedan poklon, da možda, 
ukoliko mi dopuštaš, njime ublažavam ili tešim nji- 
hove mnoge bolove." Lišće drveta koje zaštićuje 
porođaj peva: »Jer ovde je sadašnjost, i ovde je bla- 
ženstvo, i ovde je milost." 


Vesništvo »čudesnoga deteta«, novoga simbola, 
jeste ljubav i radost, dakle stanje rajske vrste. Ovo 
vesništvo je paralela Hristovu rođenju, dok su po- 
zdravljanje od strane sunčane boginje? i čudo ro- 
đenja što ljudi u udaljenosti u tome trenutku postaju 
»dobri« i obdareni, atributi Budina rođenja. Iz 
Božjega blagoslova želeo bih istaći samo jedno zna- 
čajno mesto: »da bi se svakom čoveku dešavale one 
slike koje je on nekada kao dete gledao u šarenoj 


IM Upor. Jung, Wandlungen und Symbole der Libido. 
«o Spitteler, Loc. cit. p. 108. 

i« Loc. cit. p. 127. 

122 Loc. cit. p. 132. 

12S Loc. cit. p. 129. 

sanjarskoj svetlosti budućnosti«.::+: Time je očevidno 
rečeno da se detinjske fantazije mogu ispuniti, tj. da 
se one slike ne gube, nego treba da se zrelom čoveku 
ponovo približe i ispune. Stari Kule u Barlahovu 
Mrtvom danus kaže: »Kad noću ležim i pritiskuju 
me jastuci tame, onda se ponekad oko mene zbija 
zvučna svetlost, vidljiva mojim očima i čujna mojim 
ušima. I tada stoje oko moje postelje lepi likovi bolje 
budućnosti. Još ukočeni, ali izvanredne lepote, još 
spavaćivi — ali ko bi ih probudio, stvorio bi svetu 
bolje lice. Junak bi bio onaj koji bi to mogao“ — 
»Kakva bi srca tek time mogla da kucaju! Sasvim 
druga srca, koja sasvim drukčije kucaju nego što 
sada mogu.« — (O slikama.) »One ne stoje ni na 
kakvom suncu i nigde ih sunce ne osvetijuje. Ali one 
hoće i jedared moraju izići iz noć. To bi bila umet- 
nost, stvoriti ih na suncu, tada bi one živele.« I Epi- 
metej čezne za slikom, za blagom; on u razgovoru 
kaže o statui Herakla (heroja!): »To je smisao slike i 
s razumevanjem ona jedino našu slavu stavlja u to 
da doživljujemo priliku i koristimo je, da blago sa- 
zreva iznad naše glave i da ga dobivamo." I kad se 
blago, od Epimeteja odbijeno, donosi sveštenicima, 
ovi pevaju upravo onako kako je Epimetej za blagom 
ranije čeznuo: »O dođi, o Bože, sa svojom milošću«, 
da odmah zatim njima ponuđeno nebesko blago od- 
biju i naruže. Početak himne koju pevaju sveštenici 
lako je razumeti kao protestantsku crkvenu pesmu: 


»Dođi, o dođi, duše života, 
Istinski Bože od velnosti! 

Tvoja snaga nije uzalud, 

Ona nas ispunjava u svako doba; 
Tako će duh i svetlost i sjaj 
Biti u tamnom srcu. 

O, duše snage i jačine, 

Ti izvesni novi duše, 


Unapređuj u nama svoja dela«, itd. 


124 Loc. cit. p. 128. 
125 Paul Cassirer, Berlin, 1912, p. 16 s. 
12« Spitteler, Loc. cit. p. 138. 

Ova himna ide sasvim paralelno s našim pret- 
hodnim izvođenjima. Sto isti sveštenici koji tu pesmu 
pevaju odbacuju nov duh života, nov simbol, to sa- 
svim odgovara racionalističkom biću  epimetejskih 
kreatura. Um uvek traži rešenje na umnom, konse- 
kventnom, logičkom putu, i time ima pravo u svima 
srednjim položajima i problemima, ali u najvećim i 
presudnim pitanjima on nije dovoljan. On je nespo- 
soban da stvori sliku, simbol; simbol je iracionalan. 
Kad je racionalni put postao ćorsokak — što on posle 
nekolikog vremena obično postaje — onda rešenje 
dolazi sa strane sa koje se ne očekuje (»Kakvo dobro 
može doći od Nazareta?«). Ovaj psihološki zakon je, 
na primer, osnova mesijanskih proricanja. Sama pro- 
ricanja su projekcije nesvesnoga koje naslućuje bu- 
duće dešavanje. Kako je rešenje iracionalno, to se po- 
java spasitelja vezuje za nemogućan, tj. iracionalan 
uslov, dakle za trudnoću devojke.::" Ovo proricanje 
je kao mnoga druga, koja glase, na primer, ovako: 
»Magbet neće podleći nijednoj dušmanskoj moći sve 
dok dunsinanskom visu ne priđe velika birmanska 
šuma.« 


Rođenje spasitelja, tj. postanak simbola, dešava 
se onde gde se ne očekuje, i to baš onde otkuda je 
rešenje najneverovatnije. Tako kaže Isaije (58, 1): 

»Ali ko verova našem propovedanju, i mišica 
Gospodnja kome se otkri? 

Jer izniče pred njim kao šibljika, i kao koren iz 
suhe zemlje; ne bi obličja ni lepote u njega; i videsmo 
ga, i ne beše ništa na očima čega radi bismo ga po- 
želeli. 

Bio je najprezreniji i najodbačeniji između ljudi, 
bolnik i vičan bolestima, i kao jedan od koga svak 
zaklanja lice, prezren da ga ni za što ne uzimasmo.« 

Ono što spašava ne nastaje samo onde odakle se 
ništa ne očekuje, nego se pojavljuje, kao što ovo me- 
sto pokazuje, i u liku na kome nema ničega dostojnog 
poštovanja za epimetejski sud. Pri opisivanju odba- 
civanja simbola Spiteler se jedva svesno oslanja na 


i« Isaije 7,14. 

biblijski obrazac, inače bi se to primetilo na njego- 
vim recima. Sta više, on je uzimao iz iste dubine iz 
koje proroci i tvorci stvaraju simbole spasenja. 

Pojava spasitelja znači udruživanje suprotnosti: 

»I vuci će boraviti s janjcima, i risovi će ležati 
s jarićima, tele i lavić i ugojeno živinče biće zajedno, 
i malo dete vodice ih. 

I krava i medvedica zajedno će pasti, mlad nji- 
hova ležaće zajedno i lav će jesti slamu kao vo. 

I dete koje sisa igraće se nad rupom aspidinom, i 
dete odbijeno od sise _zavlačiće ruku svoju u rupu 
zmije vasiliska.«*: 

Priroda simbola spasenja jeste priroda deteta,** 
tj. dečja bezazlenost ili stav bez pretpostavaka pripa- 
da simbolu i njegovoj funkciji. Ovaj »detinjski« stav 
donosi eo ipso sa sobom to što se mesto samovoljstva 
i racionalne namernosti pojavljuje drugi princip vo- 
đenja, čija »božanstvenost« znači isto što i »nadmoć«. 
Princip vođenja je iracionalne prirode, i zato se on 
pojavljuje u ruhu čudesnoga. Ovu vezu lepo daje 
Isaije 9, 6: 

»Jer nam se rodi dete, sin nam se dade, kojemu 
je vlast na ramenu, i ime će mu biti: divni, savetnik, 
Bog silni, otac večni, knez mirni.« 

Ova određenja daju bitne osobine simbola spa- 
senja, koje smo već gore utvrdili. Kriterijum »bo- 
žanskoga« uticaja je neodoljiva snaga nesvesnoga 
impulsa. Junak je uvek figura snabdevena magij- 
skom snagom, koja nemogućno čini mogućnim. Sim- 
bol je srednji put, na kome se suprotnosti sjedinjuju 
za nova kretanja, vodeni tok, koji posle duge suše 
izliva plodnost; napregnutost pre spasenja upoređuje 
s trudnoćom: 

»Kao trudna žena, koja uskoro treba da rodi, 
takve su njene porođajne muke, ona viče u bolovima: 
tako je i nama, Gospode, pred tvojim licem. 

Tada smo i mi trudni, i strahujemo da jedva 
odahnjujemo; ali ne možemo zemlji pomoći. 


"8 Isaije U, 6 ss. 
129 »CČudesno dete« u Spitelera. 


281 


Ali tvoji mrtvi živeće, moji leševi uskrsnuće.« 

U aktu spasenja oživljuje se ono što je bilo neo- 
življeno, mrtvo, tj. psihološki: one funkcije koje su 
ležale ugarene i bile besplodne, nezaposlene, potisnu- 
te, prezrene, potcenjene, itd., najedared izbijaju i 
počinju živeti. Baš funkcija niže vrednosti produ- 
žuje život koji je bio u opasnosti da se u diferencira- 
noj funkciji ugasi.'““ Ovaj motiv vraća se u novoza- 
vetnoj misli o povratku," &TcoKaTdKrta<ncr_TCAVTCOV, 
koja je visoka forma razvitka one opšte raširene mi- 
sli junačkoga mita, po kome junak, kad izlazi iz utro- 
be kita, izvlači i svoje roditelje i sve one koje je 
neman ranije bila progutala, što Frobenijus zove 
»izmiljivanje svih« (»Allausschlupfen«).:** Vezu s ju- 
načkim mitom čuva i Isaije dva stiha dalje (27, 1): 

»Tada će Gospod svojim ljutim i velikim i jakim 
mačem pokarati obojicu, levijatana prugu zmiju, i 
levijatana krivuljastu zmiju, i ubiće zmaja koji je u 
moTU.« 

S rođenjem simbola prestaje regresija libida u 
nesvesno. Regresija prelazi u progresiju, vraćanje 
prelazi u tok. Time se lomi privlačna snaga praizvo- 
ra. Zato i stoji u Barlahovoj drami Mrtvi dan: 

Kule: »I tada stoje oko moje postelje lepi likovi 
bolje budućnosti. Još ukočeni, ali izvanredne lepote, 
još spavaćivi — ali ko bi ih probudio, stvorio bi svetu 
bolje lice. Junak bi bio onaj koji bi to mogao. 

Mati: Junaštvo u jadu i nevoljama! 

Kule: Ali možda bi ipak neko mogao! 

Mati: Trebalo bi da taj najpre sahrani svoju 
majku.« 


Motiv »materinskoga zmaja« sam ja ranije op- 
širno obradio, tako da to ovde ne moram ponavljati. 
Postanak novog života i nove plodnosti, onde gde se 


iso upor. gore moja raspravljanja uz Silerova pisma. 

i« Rimljanima 8, 19. 

u* Frobenius, Vek sunčanoga boga. 

iss Upor. Wandlungen und Symbole der Libido. S ubi- 
janjem levijatana ide u Spitelera paralelno savlađivanje be- 
hemota. 

nije moglo ništa očekivati, prikazuje i Isaije 35, 5 
i dalje: 

»Tada će se otvoriti oči slepima, i uši gluhima 
otvoriće se. 

Tada će hromi skakati kao jelen, i jezik nemoga 
pevaće, jer će u pustinji provreti vode i potoci u zem- 
lji sasušenoj. 

I onde gde je ranije bilo suho, postaće jezera; i 
gde je bila zemlja sasušena, postaće ledeni izvori. Gde 
je ranije bio stan zmajevski, biće trava, trska i sita. 

I onde će biti nasip i put, koji će se zvati sveti 
put; neće ići po njemu nečisti, nego će biti za njih; 
ko pođe njime, ni lud neće zalutati.« 

Simbol spasenja je nasip, put na kome se život 
može dalje kretati, bez muke i pritiska. 


Helderlin kaže u Patamu: 


»Blizu je 
I teško je shvatiti Boga. 
Ali gde je opasnost, tu raste 


I ono što će spasti.« 


Cini se kao da bi blizina Boga bila opasnost, tj. 
kao da bi koncentracija libida u nesvesnom bila opa- 
snost za svesni život. Stvarno stvar stoji ovako: što 
je više libido investiran u nesvesnom ili, bolje rečeno, 
što više sebe investira, to više raste uticaj, mogućnost 
uticaja nesvesnoga, tj. sve odbačene, ostavljene, pre- 
živele, štaviše od dalekih naraštaja sasvim izgubljene 
mogućnosti funkcije oživijuju i počinju vršiti sve veći 
uticaj na svest, uprkos često očajnoj odbrani svesnoga 
uviđanja. Ono što spašava je simbol, koji u sebi može 
obuhvatiti i udružiti svesno i nesvesno. Dok se svesti 
disponibilni libido u diferenciranoj funkciji postepe- 
no iscrpljuje i sve polaganije i teže popunjuje, i dok 
se simptomi nejedinstva sami sobom gomilaju, raste 
opasnost od poplave i razoren ja pomoću nesvesnih sa- 
držaja, ali u isti mah raste i simbol koji je pozvan da 
reši sukob. Međutim, simbol je najprisnije vezan s 
opasnim stvarima, tako da on ili njima može biti za- 
menjen, ih može da pri svojoj pojavi izazove baš zlo 

i razorenje. TJ svakom slučaju, pojava onoga što do- 
nosi spasenje vezana je najprisnije s razorenjem i 
opustošenjem. Kad staro ne bi bilo zrelo za smrt, 
ništa novo ne bi se pojavilo, i staro ne bi moglo i ne 
bi trebalo da bude uništeno kad novome ne bi na šte- 
tan način zauzimalo mesto. Ova prirodna psihološka 
veza suprotnosti nalazi se u Isaije 7, 16 i dalje. U 7, 
14 kaže se da će devojka roditi sina, kome će dati ime 
Emanuilo. Emanuilo karakteristično znači »Bog s 
nama«, tj. sjedinjenje s latentnom silom nesvesnoga, 
koja je zagarantovana u simbolu spasenja. Ali šta ovo 
sjedinjenje najpre treba da znači, pokazuju stihovi 
koji neposredno sleduju: 


»Jer pre nego što dete nauči odbaciti zlo a iza- 
brati dobro, ostaviće zemlju, na koju se gadiš, dva 
cara njezina.« 

8, 1: »I reče Gospod: uzmi preda se veliku knjigu 
i u njoj napiši čovečjim pismom: brz na plen, hitar 
na grabež.« 

8, 3: »Zatim pristupih proročici, i ona zatrudne i 
rodi sina. A Gospod mi reče: nađeni mu ime: brz na 
plen, hitar na grabež. 

Jer pre nego što dete nauči vikati: oče moj i maj- 
ko moja! odneće se blago damaštansko i plen sama- 
ri j ski pred carem asirskim.« 

8, 6: »Sto ovaj narod ne mari za vodu siloamsku 
koja teče tiho... 

Zato, evo, Gospod će na njih navesti silnu i ve- 
liku vodu iz reke, naime cara asirskoga i svu slavu 
njegovu, te će izići iz svih svojih potoka, i teći će 
povrh svih svojih bregova. 

I navaliće preko Jude, plaviće i razlivaće se i doći 
do grla, i krila će joj se raširiti preko svekolike tvoje 
zemlje, Emanuilo!« 

Već u svojoj knjizi Preobražaji i simboli libida 
ukazao sam na to da zmaj, opasnost od poplave, ubi- 
stvo deteta, ugrožavaju rođenje Boga. Psihološki to 
znači: da latentna sila može izbiti i svest preplaviti. 
Ova opasnost je za Isaiju strani car, koji upravlja 
neprijateljskim, moćnim carstvom. Za Isaiju, razume 
se, problem nije psihološki, nego je zbog svoje potpu- 

ne projekcije konkretan. U Spitelera, međutim, pro- 
blem je već veoma psihološki, i stoga odvojen od kon- 
kretnoga objekta, pa ipak se izražava u sasvim slič- 
nim oblicima kao u Isaija, iako jedva smemo da na- 
slućujemo svesno naslanjanje. Rođenje spasitelja 
znači isto što i kakva velika katastrofa, jer nov, mo- 
ćan život izbija onde gde se ne naslućuje nikakav 
život, nikakva snaga i nikakva mogućnost razvitka. 
On provaljuje iz nesvesnoga, tj. iz onoga dela psihe 
za koji se namerno ili nenamerno ne zna, i zato ga 
svi racionalisti obdelavaju kao ništa. Iz toga nevero- 
vatnog i odbacivanog dolazi nov priliv snage, obnova 
života. Ali šta znači neverovatno i odbacivano? To su 
svi oni psihički sadržaji koji su zbog svoje nesagla- 
snosti sa svesnim vrednostima potisnuti, dakle: ružno, 
nemoralno, neispravno, nesvrhovito, nesposobno itd. 
Tj., sve što se dotičnoj jedinki jedared tako pokazalo. 
Opasnost se sastoji u tome što čovek, zbog žestine s 
kojom se te stvari ponovo pojavljuju, zbog njihova 
novog i čudesnog sjaja, u tolikoj meri biva ponesen 
da sve ranije vrednosti odbacuje ili zaboravlja. Sto je 
ranije prezirano sad postaje vrhovni princip, a što je 
ranije bilo istina sad se zove zabluda. Ovo obrtanje 
vrednosti izjednačuje se s razorenjem dosadašnjih ži- 
votnih vrednosti, dakle jednako je zemlji koju je 
opustošila poplava. 

Tako u Spitelera nebeski dar Pandorin donosi 
zemlji i ljudima nesreću. Kao što iz Pandorine kutije 
u klasičnom mitu provaljuju bolesti, poplavljuju i 
pustoše zemlju, tako slična nesreća nastaje od blaga. 
Da to shvatimo, moramo sebi položiti račun o osobi- 
nama ovoga simbola. Prvi koji blago nalaze jesu se- 
ljaci, kao što su pastiri oni koji pozdravljaju spasite- 
lja. Oni ga okreću tamo i amo u svojim rukama »dok 
naposletku sasvim oglupaviše, shodno stranoj, raz- 
vratnoj, nezakonskoj pojavi«. Kad su ga doneli pred 
kralja i ovaj ga pokazao sa vesti radi ispitivanja, da 
ona kaže da ili ne, tada ona uplašeno skoči s ormana 
na pod, i sakri se pod krevet »nemogućna naslućiva- 
nja«. Kao preplašeni rak »otrovno buljeći, neprija- 
teljski rogušeći savijene klešte« — »tako je savest iz- 

virivala ispod kreveta i dogodilo se da se ona, što se 
Epimetej tvorevini bliže primicao, sve dalje povlačila 
neljubaznim pokretima. I tako ćuteći šćućurila se, ne 
izgovarajući ni jednu jedinu reč i ne dajući glasa od 
sebe, ma koliko je kralj molio, preklinjao i podsticao 
raznim besedama.« 

Očevidno je da je savesti novi simbol bio veoma 
nesimpatičan, i stoga je kralj seljacima savetovao da 
blago nose sveštenicima. »Jedva je Hifil-Hofal (vr- 
hovni sveštenik) pogledao lice slike, kad poče da se 
užasava i da se gadi, da viče i da galami, zaštićujući 
čelo rukama. 

,Dalje s tim ruglom, jer nešto protivbožansko leži 
u njemu i plotsko je njegovo srce i drskost bije iz nje- 
govih očiju. 

Zatim seljaci odnesu blago akademiji: ali nastav- 
nici visoke škole nađoše da slici nedostaje .osećanje 
i duša', a ,povrh toga ozbiljnost, a najviše i misao 
vodilja.' 

Zlatar naposletku nađe da je blago lažno i od 
prosta materijala. Na trgu, gde su seljaci hteli da se 
blaga oslobode, pojavi se policija. Čuvari prava, kad 
videše sliku, povikaše: ,Ima li srca u vašem telu i leži 
li iu vašoj duši savest da se to usuđujete i tako javno 
pred oči svih iznosite tu pravu, bestidnu, pohotljivu 
golotu? 

Brzo se tornjajte odavde! I teško vama samo ako 
slučajno tom slikom uprljate našu čistu decu zajedno 
sa belim ženama ...'« 

Pesnik je simbol obeležio kao stran, nemoralan, 
nezakonski, suprotan moralnim osećajima, oprečan 
osećanju i našoj predstavi duševnoga, isto tako i na- 
šem pojmu božanskoga; taj simbol govori čulnosti, 
bestidan je i može u velikoj meri da ugrozi javni mo- 
ral izazivanjem seksualnih maštanja. Ovi atributi, 
dakle, određuju neko suštastvo koje se nahodi u pro- 
tivrečnosti naročito s našim moralnim vrednostima, u 
drugom redu i s estetičkim vrednosnim sudom, jer u 
tom oskudevaju više osećajne vrednosti, i odsustvo 
smisli vodilje« nagovešćuje i iracionalnost njegova 
mislenoga sadržaja. Verdikat »protivbožansko« mogao 

bi se protumačiti i kao »protivhrišćansko«, jer ta isto- 
rija nije lokalizovana ni u dalekom starom veku ni u 
Kini. Ovaj simbol je, dakle, prema svima atributima 
predstavnik funkcije niže vrednosti, dakle neprizna- 
tih psihičkih sadržaja. Slika očevidno predstavlja — 
iako to nigde nije rečeno — go ljudski lik — »živi 
lik«. 

Ovaj lik izražava potpunu slobodu da čovek bude 
onakav kakav je, a u isti mah i dužnost da bude ona- 
kav kakav je; on, prema tome, znači najvišu moguć- 
nost kako estetičke tako i moralne lepote, ali po pri- 
rodi i ne u veštački priređenoj idealnoj formi on znači 
čoveka kakav bi mogao da bude. Takva slika, stav- 
ljena pred oči čoveku kakav je u datom trenutku, ne 
može pokrenuti u njemu ništa drugo nego ono što je 
ležalo vezano i uspavano, a nije s njime živelo. Ako 
slučaj htedne da je samo jednom polovinom civilizo- 
van, a drugom polovinom još varvarin, onda će po- 
gled na takvu sliku izazvati u njemu svako varvar- 
stvo. Mržnja ljudi uvek se koncentriše na nešto što 
im k svesti privodi njihove rđave osobine. Otuda je 
sudbina blaga s trenutkom njegove pojave u svetu 
i bila zapečaćena. Nemo pastirče, koje ga je najpre 
našlo, isprebijali su seljaci na mrtvo ime, a zatim 
»tresnuli« blago na ulicu. Time je simbol spasitelja 
završio svoju kratku, ali tipičnu karijeru. Naslanja- 
nje na hrišćansku misao o Hristovu stradanju oče- 
vidno je. Spasiteljska priroda blaga vidi se i otuda što 
se ono pojavljuje jedared samo svakih hiljadu godina; 
to je redak događaj, to »cvetanje blaga« i pojavljiva- 
nje jednoga spasitelja, jednoga Saoshianta, jednoga 
Bude. 

Svršetak karijere blaga tajanstven je: ono dospe- 
va u ruke nekoga Jevrejina putnika. »Ne beše to Je- 
vrejin ovoga sveta, i njegovo ruho iznad svake mere 
činilo nam se strano.«"* Taj naročiti Jevrejin može 
da bude samo Ahasver, koji nije primio pravoga spa- 
sitelja i sebi ovde sliku spasitelja tako reći krade. 
Priča o Ahasveru je pozna hrišćanska priča, koja se 


«* Spitteler, Loc. cit. p. 163. 

kao takva ne može datirati ranije negoli u početak 
XVII veka.' Ona psihološki proizlazi iz količine libi- 
da ili dela ličnosti koji u hrišćanskom stavu prema 
životu i svetu ne nalazi nikakve primene i stoga se 
potiskuje. Za taj deo Jevreji su odvajkada bih simbol, 
i otuda srednjovekovno ludilo proganjanja Jevreja. 
Ideja ritualnoga ubistva sadrži misao odbacivanja 
spasitelja u pooštrenom obliku, jer se trun u vlasti- 
tom oku vidi kao greda u oku brata. Misao o ritual- 
nom ubistvu nagoveštena je i u Spitelera, jer Jevre- 
jin krade čudesno dete poslano s neba. Ova misao je 
mitološka projekcija nesvesnoga opažanja da se dej- 
stvo spasenja neprestano osujećuje prisutnošću nespa- 
senoga dela u nesvesnom. Ovaj nesvesni, nedomesti- 
kovani, nevaspitani ili varvarski deo, koji se može 
držati samo na lancu, a ne može mu se dopustiti da 
bude slobodan, projicira se na one koji nisu prihva- 
tili hrišćanstvo, a u stvari to je u nama deo koji do- 
sad nije prošao kroz hrišćanski proces domestikacije. 
Postoji nesvesno opažanje toga oprečnoga dela, koje- 
mu čovek želi da poreče egzistenciju — otuda pro- 
jekcija. Nespokojstvo je konkretan izraz nespasenosti. 
Nespaseni deo odmah privlači k sebi novu svetlost, 
energiju novoga simbola. Time je na drugi način iz- 
raženo isto što smo već nagovestili ranije, kad smo 
govorili o uticaju simbola na opštu psihu: simbol 
razdražuje sve potisnute i neprihvaćene sadržaje, 
kao, na primer, u »čuvara trga«; isto tako u Hifil-Ho- 
fala, koji po svom nesvesnom otporu protiv svoje 
vlastite religije odmah ističe i pojačava protivbožan- 
stvenost i putenost novoga simbola. Afekat odbijanja 
odgovara količini potisnutoga libida. Moralnim preo- 
brtanjem čistoga nebeskoga dara u zagušljive mašta- 
rije tih glava izvršeno je ritualno ubistvo. Ali je 
uprkos tome pojavljivanje simbola delovalo. Doduše, 
on nije prihvaćen u svom čistom obliku, nego je pro- 
gutan od arhaičnih i nediferenciranih moći, pri čemu 
su još snažno pomagale svesna moralnost i estetika. 
Time počinje enantiodromija, promena iz dotadašnje 
vrednosti u nevrednost, od dotadašnjega dobra u zlo. 


IM E. Konig, Ahasver, 1907. 

Carstvo dobra, kojemu je Epimetej kralj, bilo je 
odavno u neprijateljstvu sa carstvom behemotovim. 
Behemot i levijatan"* jesu dve iz knjige o Jovu po- 
znate nemani Boga, simbolični izrazi njegove moći i 
snage. Kao grubi životinjski simboli, oni psihološki 
označavaju srodne snage ljudske prirode." Stoga 
kaže Jahve: 

»A gle, behemot, kojega sam stvorio s tobom 

Gle, njegova snaga je u njegovim bedrima, i nje- 
gova sila u žilama njegova trbuha. 

Svoj rep diže kao kedar, i žile njegovih butina 
spletene su kao grane: On je početak božjih pu- 
teva.« 

Ove reči moraju se pažljivo čitati: ovom snagom 
»počinju putevi Boga«, naime Jehove, jevrejskoga 
Boga, koji u Novom zavetu skida sa sebe ovaj oblik. 
On tamo nije više Bog prirode. Psihološki to znači da 
je ta gruba nagonska strana u nesvesnom naslaganog 
libida u hrišćanskom stavu trajno zatvorena u donjoj 
oblasti; time se jedna polovina Boga potiskuje, resp. 
upisuje se u račun čovekovih krivica, i u krajnjoj li- 
niji pripisuje oblasti đavolovoj. Otuda, kad nesvesna 
snaga počinje strujati gore, kad »počinju putevi bo- 
Žžji«, onda se pojavljuje Bog u liku behemota.::* Moglo 
bi se isto tako reći da se Bog onda predstavlja u đa- 
voljem liku. Ali ove moralne procene jesu optičke ob- 
mane: snaga života je s onu stranu moralnoga suda. 
Majstor Ekehart kaže: »Kažem li, dakle, da je Bog 
dobar: to nije istina, ja sam dobar, Bog nije dobar! 
Idem još dalje: ja sam bolji od Boga! Jer samo što je 
dobro može biti bolje, i samo što može bolje postati, 
to može postati najbolje. Bog nije dobar, i stoga ne 
može postati bolji, a zato što nije bolji, ne može po- 
stati ni najbolji. Daleko od Boga leže ova tri određe- 


ne Spitteler, Loc cit. p. 179. 

137 Upor. uz to Wondl. und Symbole der Libido, p. 58. 

138 Vulgata ima čak: nervi testiculorum ejus perplexi 
sunt. U Spitelera je Astarta ćerka behemotova — karakte- 
ristično. 

189 Upor. s tim Flournov, Une mystique moderne. Arch. 
de Psych. T. XV, 1915. 


18 Jung, Odabrana dela, V 289 


nja: »dobar«, »bolji«, »najbolji«. On stoji iznad svega 
toga." 


Kao neposredno dejstvo simbola spasenja proiz- 
lazi udruživanje suprotnih dvojstava: tako se idealno 
carstvo Epimetejevo udružuje sa carstvom behemo- 
tovim; tj. moralna svest ulazi u opasan savez s nesve- 
snim sadržajima i tome pripadnim, s ovim sadržajima 
istovetnim libidom. Ali Epimeteju su poverena božja 
deca, naime ona najviša dobra čoveštva, bez kojih 
čovek nije ništa drugo nego životinja. Udruživanjem 
s vlastitom nesvesnom suprotnošću pojavljuje se opa- 
snost od opustošen ja, uništenja ili poplave, tj. vred- 
nosti svesnoga mogle bi propasti na energetičkim 
vrednostima nesvesnoga. Da je ona slika prirodne le- 
pote i moralnosti bila prihvaćena i zadržana i da samo 
svojom nevinom prirodnošću nije poslužila kao na- 
dražaj za tešku prljavost pozadine naše »moralne« 
kulture, tada božja deca, uprkos savezu sa behemo- 
tom, ne bi bila ugrožena, jer bi Epimetej onda u sva- 
ko doba umeo razlikovati između vrednosti i nevred- 
nosti. Ali kako se simbol naše jednostranosti, naše 
racionalističke diferenciranosti i u isti mah zakržlja- 
losti pojavljuje kao neprihvatljiv, to nedostaje svako 
merilo za vrednost i nevrednost. Ako zatim udruži- 
vanje suprotnosnih dejstava ipak dođe kao viši do- 
gađaj, nužno se pojavljuje opasnost od poplave i uni- 
štenja, i to na karakterističan način stoga što se opa- 
sne protivtendencije prokrijumčare pod vidom »pra- 
vih pojmova«. Može se i ono što je rđavo i ubitačno 
racionalisati i estetisati. Tako se božja deca jedno za 
drugim predaju behemotu, tj. svesne vrednosti raz- 
menjuju se za čisto nagonstvo i otupavelost. Ranije 
nesvesne grube i varvarske tendencije gutaju svesne 
vrednosti, i zato behemot i levijatan postavljaju ne- 
vidljiva kita (nesvesno) kao simbol svoga principa, 
dok je korespondentni simbol epimetejske oblasti 
ptica. Kit, kao stanovnik mora, jeste uopšte simbol 
nesvesnoga koje proždire.'“' Ptica, kao stanovnik sve- 


140 Buttner, Loc. cit. I, p. 165. 
141 Obilni dokazi za to u: Wandlungen und  Svmbole der 
Libido. 


290 


tloga vazdušnoga carstva, jeste simbol svesne misli, 
ili čak ideala (krila!) i svetoga duha. 

Konačnu propast dobra sprečava posredovanje 
Prometejevo. On oslobađa poslednje božje dete, Me- 
siju, od nasilja njegovih neprijatelja. Mesija postaje 
naslednik božjega carstva, dok se Prometej i Epime- 
tej, personifikacije odvojenih suprotnosti, udruženi 
povlače u svoju »zavičajnu dolinu«. I jedan i drugi 
slobodni su od vlasti. Epimetej zato što je se morao 
odreći, a Prometej zato što za njom nikako i nije te- 
žio. Psihološki izraženo, to znači: introversija i eks- 
traversija prestaju dominirati kao jednostrane smer- 
nice, a time prestaje i disasocijacija psihe. Na njenom 
mestu pojavljuje se nova funkcija, simbolički pred- 
stavljena detetom, zvanim Mesija, koje je dugo ležalo 
spavajući. Mesija je posrednik, simbol nova stava, ono- 
ga koji udružuje suprotnosti. On je dete, dečak, koji, 
po starom obrascu »večnoga dečaka« (»puer aeter- 
nus«), svojom mladošću navešćuje preporođaj i po- 
novo zadobijanje izgubljenog (aTCOKaTĆffTaois). 

Sto je Pandora kao sliku donela na zemlju, što 
su ljudi odbacili i što im je donelo bedu, to se ispu- 
njuje u Mesiji. Ova simbolska veza odgovara čestom 
iskustvu u praksi analitičke psihologije: ako se u sno- 
vima pojavi kakav simbol, on se iz svih gore opširno 
navođenih razloga odbacuje, i on čak izaziva protiv- 
reakciju, koja odgovara invaziji behemota. Iz toga su- 
koba proizlazi uprošćivanje ličnosti na individualne 
osnovne crte koje postoje od početka života, i koje 
jamče za vezu sazrele ličnosti s energijskim izvorima 
detinjstva. Kao što Spiteler pokazuje, postoji pri tome 
prelasku velika opasnost u tome što se mesto simbola 
racionalistički prihvataju njime izazvani arhaični na- 
goni i donose u uobičajenim formama shvatanja. 

Engleski mističar V. Blejk (W. Blake) kaže: 
»Postoje dve klase ljudi: plodni* i oni koji proždi- 
ru.' Religija je težnja da se i jedni i drugi udruže. « 


142 poetical works, I p. 249. 

1s The prolific = plodni, onaj koji rađa iz sebe. 

144 The devouring = onaj koji proždire, prima u sebe. 
1: »Religion is an endeavour to reconcile the t\vol« 

Ovom Blejkovom rečju, koja na tako prost način sa- 
žima Špitelerove osnovne ideje i moja izvođenja, že- 
lim da završim ovo poglavlje. Ako sam Špitelerovo 
delo obradio s neobičnom opširnošću, to se, kao i pri 
tumačenju Šilerovih pisama, dogodilo da bih odao 
pravdu bogatstvu misli i podsticaja koje nam daje 
Spitelerov Prometej i Epimetej.  Ograničio sam se, 
koliko god je to bilo mogućno, na ono što je bitno, a 
namerno sam prećutao ceo niz problema kojima bi se 
morala posvetiti potpuna obrada toga dela. 

VI 


PROBLEM TIPOVA U PSIHIJATRIJI 


OTO GROS: »CEREBRALNA SEKUNDARNA FUNKCIJA« 


Sada pristupamo pokušaju jednoga psihijatra da 
izdigne dva tipa iz haotične raznovrsnosti takozvanih 
psihopatskih nižih vrednosti. Ova neobično obimna 
grupa obuhvata sva psihopatska granična stanja, koja 
se više ne smeju pribrajati oblasti pravih psihoza, 
dakle sve neuroze i sva stanja degeneracije, kao inte- 
lektualne, moralne, afektivne i druge psihičke niže 
vrednosti. Taj pokušaj učinio je Oto Gros (Otto 
Gross), koji je pod natpisom Cerebralna sekundarna 
funkcija (Die zerebrale Sekundarfunktion) god. 1902. 
objavio jednu teorijsku studiju, i njena osnovna hi- 
poteza dala mu je povoda da postavi dva psihološka 
tipa.: Iako je empirijski materijal koji ga je zanimao 
uzet iz oblasti psihičke niže vrednosti, ipak ništa ne 
smeta da se tu dobivena gledišta prenesu i na dalju 
oblast normalne psihologije, ukoliko, naime, neurav- 
noteženo duševno stanje daje ispitivaču naročito po- 
voljnu priliku da izvesne psihičke fenomene vidi u 
gotovo preteranoj jasnosti, fenomene koji se često 
samo nejasno mogu da opaze u okviru normalnih gra- 
nica. Nenormalno stanje deluje ponekad kao staklo za 


* Prerađeno, ali u suštini nepromenjeno, prikazivanje 
tipova daje Gros i u svojoj knjizi Uber psychopathologische 
MiTiderwertigkeiten. Braumiiller, Wien und Leipzig 1909, 
p. 27 ss. 

uveličivanje. Sam Gros u završnom poglavlju proši- 
ruje svoje zaključke i na dalje oblasti, kao što ćemo 
docnije videti. 


Pod »sekundarnom funkcijom« Gros razumeva 
cerebralan ćelijski proces, koji otpočinje pošto je 
»primarna funkcija« izvršila svoj posao. Primarna 
funkcija odgovarala bi pravom poslu ćelije, naime 
proizvođenju nekog pozitivnog psihičkog procesa, re- 
cimo predstave. Posao odgovara jednom energetičkom 
procesu, naime po svoj prilici razrešenju jedne he- 
mijske napregnutosti, tj. jednom hemijskom raspadu. 
Posle toga akutnoga ispražnjen ja koje Gros obeleža- 
va kao primarnu funkciju, počinje sekundarna funk- 
cija, tj. restitucija, ponovno izgrađivanje ishranom. 
Ova funkcija, već prema intenzitetu prethodnoga 
utroška energije, iziskivaće duže ili kraće vreme. Za 
to vreme ćelija se, s obzirom na ono što se ranije do- 
godilo, nahodi u promenjenom stanju, u jednoj vrsti 
nadraženoga stanja, koje ne može ostati bez uticaja 
na dalji psihički tok. Osobito visoko naglašeni, afekta 
puni procesi mogli bi značiti naročit utrošak energije, 
i stoga naročito produženi period restitucije ili sekun- 
darnu funkciju. Delovanje sekundarne funkcije na 
psihički tok zamišlja Gros kao dokažijivo specifično 
uticanje  narednoga  asocijacionoga razvoja, i to u 
smislu ograničavanja asocijacionoga izbora na »temu« 
predstavljenu u primarnoj funkciji, takozvane »glav- 
ne predstave«. Stvarno, ja sam malo docnije u svo- 
jim vlastitim eksperimentalnim radovima — a tako 
isto više mojih učenika u podudarnim ispitivanjima 
— mogao ukazati na fenomene  perseveracije prema 
visoko naglašenim predstavama, fenomene koji se 
brojno mogu dokazati. Moj učenik Eberšvajler (Eber- 
schweiler) u jednoj jezičkoj raspravi dokazao je taj 
isti fenomen u asonancama i aglutinacijama.: Iz pato- 
loškoga iskustva zna se još kako su česte persevera- 
cije baš pri teškim povredama mozga, kao što su apo- 


$ Jung, Diagnostische Associationsstudien. 

+ Eberschweiler, Untersuchungen iiber die sprachliche 
Komponente der Association. Inaug. Diss. Zurich 1908, Allg. 
Zeitschrift £. Psvchiatrie, 1908. 

pleksije, tumori, atrofična i druga stanja degenera- 
cije. na se svakako moraju pripisati baš toj s teško- 
ćama vezanoj restituciji. Grosova hipoteza ima otuda 
mnogo verovatnoće sama po sebi. Sasvim je prirodno 
postaviti pitanje da li nema jedinki ili čak tipova u 
kojih period restitucije, sekundarna funkcija, traje 
duže negoli kod drugih, i ne bi li se otuda eventualno 
mogle izvesti izvesne psihologije osobite vrste. Krat- 
ka sekundama funkcija u datom malom vremenskom 
razmaku utiče mnogo manje na konsekutivne asocija- 
cije negoli duga. Otuda se primarna funkcija može u 
prvom slučaju češće dogoditi. Stoga psihološka slika 
ovoga slučaja pokazuje svojstvenost brzo i neprestano 
obnavljane spremnosti akcije i reakcije, dakle neku 
vrstu skretljivosti, sklonost ka površnosti vezivanja, 
nedostatak dubljih, zatvorenijih sveza, izvesnu inko- 
herenciju, ukoliko se očekuje znatnost sveze. Među- 
tim, u jedinstvu vremena nameću se mnoge nove 
teme, ali se nikako ne produbljuju, tako da se a ni- 
veau pojavljuju i heterogene i različne vrednosti 
stvari, a time se izaziva utisak takozvanog »nivelisa- 
nja predstava« (Vernike — Wernicke). Ovo brzo uza- 
stopno sledovanje primarnih funkcija isključuje eo 
ipso doživljavanje afektivnih vrednosti predstava, i 
stoga afektivnost ne može da bude drukčija nego po- 
vršna. Ali time su u isti mah omogućena i brza pri- 
lagođivanja i promene stavova. Pravi misleni proces 
ili, bolje rečeno, apstrakcija pati prirodno od kratko- 
će sekundarne funkcije, jer proces apstrakcije zahteva 
trajnije zadržavanje polaznih predstava i njihova na- 
knadna delovanja, dakle dužu sekundarnu funkciju. 
Brže uspostavljanje primame funkcije uslovljava 
višu reagibilnost, svakako ne u intenzivnom, nego u 
ekstenzivnom smislu, i otuda hitrije poimanje nepo- 
sredne sadašnjosti, ali samo po njenoj površini, a ne 
po njenu dubljem značaju. Ova okolnost izaziva uti- 
sak beskritičnosti ili, prema prilikama, i utisak ne- 
manja predrasuda, izlaženja u susret i razumevanja, 
a u datom slučaju i utisak nerazumljive bezobzirno- 
sti, bestaktičnosti ili čak i nasilnosti. Suviše brzo pre- 
laženje preko dubljih značajnosti ostavlja utisak iz- 

vesne slepoće za sve stvari koje ne leže na krajnjoj 
površini. Brza reagibilnost pojavljuje se i kao tako- 
zvana prisutnost duha, smelost do lude hrabrosti, 
koja svoju pretpostavku ima u beskritičnosti, u ne- 
realisanju opasnosti. Brzina akcije pričinjava se kao 
odlučnost, ali je više slep impuls. Zahvatanje u tuđu 
oblast pojavljuje se kao po sebi razumljivo i olakša- 
no je nepoznavanjem afektivne vrednosti predstave, 
radnje i njena uticaja na bližnjega. Brzo obnovlje- 
nom spremnošću sprečava se obrađivanje opažanja i 
iskustava, tako da pamćenje redovno znatno trpi, jer 
u najviše slučajeva mogu se lako reprodukovati samo 
one asocijacije koje su u masama stupile u vezu. Re- 
lativno izolovani sadržaji naglo se gube, i stoga je 
beskrajno teže zapamtiti niz besmislenih (inkoherent- 
nih) reči negoli jednu pesmu. Brza zapaljivost, entu- 
zijazam koji se uskoro gasi, jesu dalje karakteristič- 
nosti, a isto tako izvesne bezukusnosti, koje nastaju 
zbog suviše brzoga sledovanja heterogenih sadržaja 
i zbog nerealisanja njihovih suviše diferentnih afek- 
ti vnih vrednosti. Mišljenje ima reprezentativan ka- 
rakter, dakle više karakter predstavljanja i nizanja 
sadržaja negoli karakter apstrakcije i sinteze. Pri 
ovom crtanju tipa s kratkom sekundarnom funkcijom 
ja sam u bitnom sledovao Grosa, dodajući nekoliko 
transkripcija u normalno. Gros, naime, zove ovaj tip: 
niža vrednost sa spljoštenom svešću. Ali ako suviše 
nezgrapne crte ublažimo do normalnog, dobićemo op- 
štu sliku, u kojoj će čitalac lako prepoznati Džorda- 
nov »less emotional type«, dakle ekstravertnoga. Sto- 
ga Grosu pripada velika zasluga što je prvi koji je 
postavio jedinstvenu i prostu hipotezu za ostvariva- 
nje ovoga tipa. 


Suprotan tip Gros obeležava kao nižu vrednost 
sa suženom svešću. Sekundarna funkcija ovoga tipa 
je naročito intenzivna i produžena. Njenim produže- 
njem omogućen je uticaj na konsekventnu asocijaciju 
u većoj meri negoli kod gorepomenutoga tipa. Poj- 
mljivo je u ovom slučaju prihvatiti i pojačanu pri- 
marnu funkciju, dakle obimniji i potpuniji rad ćelije 
negoli kod ekstraverta. Prirodna posledica toga bila 

bi produžena i pojačana sekundarna funkcija. Produ- 
žena sekundarna funkcija utiče na duže zadržavanje 
dejstva izazvanoga polaznom predstavom. Time na- 
staje efekat koji Gros obeležava kao »kontraktivno 
dejstvo«, naime naročito (u smislu polazne predstave) 
upravljeni izbor konsekutivnih asocijacija. Time se 
postiže obimnije realisanje ili produbljivanje »teme«. 
Predstava dejstvuje postojano, utisak ide duboko. 
Nepovoljna je posledica ograničavanja na užu oblast, 
i zbog toga trpi raznovrsnost i bogatstvo mišljenja. 
Ipak se sinteza bitno potpomaže, jer elementi koji se 
imaju spojiti ostaju sasvim dovoljno konstelisani da 
omoguće svoju apstrakciju. Zatim, sužavanje na jed- 
nu temu utiče, doduše, na obogaćivanje pripadnih 
asocijacija i na čvrstu unutrašnju povezanost i za- 
tvorenost predstavnoga kompleksa, ali i taj kom- 
pleks zatvara se prema svemu što njemu ne pripada 
i tako dospeva u asocijativno izolovanje, i taj feno- 
men Gros (oslanjajući se na Vernikeov pojam) obele- 
žava kao »sejunkciju«. Posledica sejunkcije kom- 
pleksa jeste nagomilavanje grupa predstava (ili kom- 
pleksa) koje među sobom ne stoje ni u kakvoj, ili sto- 
je samo u labavoj vezi. Ovo stanje pokazuje se spol ja 
kao disharmonična ili, kako je Gros naziva, kao se- 
junktivna ličnost. Izolovani kompleksi postoje najpre 
bez uzajamnoga uticaja jedan pored drugoga, i zbog 
toga se i ne prožimaju uzajamnim izjednačivanjem i 
popravljanjem. Oni su, istina, u sebi strogo i logički 
zatvoreni, ali im nedostaje popravni uticaj drukčije 
upravljenih kompleksa. Stoga se lako može dogoditi 
da se koji naročito jak i stoga i naročito odvojen i ne- 
promenljiv kompleks uzdigne do »nadvrednosne ide- 
je«, tj. postane dominantna, koja prkosi svakoj kritici 
i uživa potpunu autonomiju, tako da se uzdiže do ve- 
ličine koja svim ovlađuje, do »spleen«-a.“ U bolesnim 


+ Na drugom mestu (Psychopath. Mindeno. p. 41) Gros, 
kako mi se čini, s pravom razlikuje »nadvrednosnu ideju« 
i takozvani »vrednosno nadvišeni kompleks«. Poslednji fe- 
nomen, naime, nije karakterističan samo za ovaj tip, kao što 
Gros misli, nego i za drugi. »Konfliktni kompleks« zbog svoje 
osećajne naglašenosti ima uopšte znatnu vrednost, svejedno 
u kojega se tipa pojavljivao. 

slučajevima ona postaje luđačka ili paranoična ideja, 
tj. apsolutno nepokolebljiva veličina koja ceo život 
jedinke prinudno stavlja u svoju službu. Time se ceo 
mentalitet drukčije orijentiše, stanovište se »pome- 
ra«. Na osnovu ovoga shvatanja postanka paranoične 
ideje mogla bi se objasniti i činjenica da se u izve- 
snim početnim stanjima podesnim psihoterapeutskim 
procedurama paranoična ideja može korigovati, nai- 
me onda kada čoveku pođe za rukom da je vezuje sa 
drugim kompleksima predstava koji će je proširiti i 
stoga korigovati." Postoji i neka nesumnjiva oprez- 
nost, šta više bojažljivost s obzirom na asociranje ra- 
stavljenih kompleksa. Stvari moraju da ostanu čisto 
odvojene, mostovi između kompleksa kidaju se, tako 
reći, što je mogućno više rigoroznim i rigidnim for- 
mulisanjem sadržaja kompleksa. Gros tu tendenciju 
zove »strahom od asocijacija«  (Psvchopath. Mindertv. 
p. 40). Stroga unutrašnja zatvorenost takva komple- 
ksa otežava svaki pokušaj uticaja spolja. Takav poku- 
šaj može doneti pozitivne rezultate samo ako mu pođe 
za rukom da ili premisu ili zaključak kompleksa veže 
za koji drugi kompleks isto onako strogo i logično kao 
što su oni među sobom povezani. Nagomilavanje ne- 
dovoljno povezanih kompleksa prirodno izaziva jako 
izdvajanje napolje i, kao što bismo mi rekli, jako sla- 
ganje libida unutra. Otuda redovno primećujemo iz- 
vanrednu koncentraciju na unutrašnje procese, već 
prema prirodi čovekovoj, ili na fizičke senzacije u 
onoga koji je više emocionalno orijentisan, ili na du- 
hovne procese u onoga koji je više intelektualno ori- 
jentisan. Ličnost se pojavljuje sputana, apsorbovana 
ili rasuta, »potonula u misli« ili intelektualno jedno- 
strana ili hipohondrična. U svakom slučaju, nailazimo 
na slabo učestvovanje u spoljašnjem životu i jasnu 
sklonost ka zaziranju od ljudi i ka usamljenosti, koja 
se često kompenzuje naročitom ljubavlju prema živo- 
tinjama ili biljkama. Zato su unutrašnji procesi uto- 
liko više u kretanju, jer se s vremena na vreme do- 


* Upor. uz to: P. Bjerre, Zur Radikalbehandlung der 
chronischen Paranoia. Jahrb. fiir psychoanalytische For- 
schungen, Bd. III, p. 795 ss. 

tada malo povezani ili nikako nepovezani kompleksi 
iznenada »sudaraju« i time ponovo daju povoda za 
intenzivnu primarnu funkciju, koja isključuje vre- 
mensku dužinu sekundarne funkcije i njeno amalga- 
misanje dvaju kompleksa. Moglo bi se misliti da bi se 
na taj način jedared svi kompleksi mogli sudariti i 
time proizvesti opštu jedinstvenost i zatvorenost psi- 
hičkih sadržaja. Ova blagotvorna posledica pojavila 
bi se, razume se, samo kad bi se mogla zaustaviti pro- 
mena spoljašnjega života. Ali kako to nije mogućno, 
onda se ipak neprestano pojavljuju novi nadražaji, 
koji proizvode sekundarnu funkciju, i ova unakrst 
preseca i poremećuje unutrašnje linije. Shodno tome 
ovaj tip ima izrazitu tendenciju da odstranjuje spo- 
ljašnje nadražaje, da se uklanja promeni, da život u 
njegovu konstantnom toku, ako je to mogućno, zadr- 
žava dok nije izvršio sva unutrašnja amalgamisanja. 
Ako je reč o nekom bolesniku, on će tu tendenciju i 
jasno pokazivati, on će se, koliko god je to mogućno, 
od svega povlačiti i težiće da živi usamljeničkim živo- 
tom. Ali on će samo u lakim slučajevima nalaziti svo- 
je isceljenje na taj način. U svima težim slučajevima 
ne preostaje ništa drugo nego smanjivati inten- 
zitet primarne funkcije, a to je pitanje svakako 
jedno poglavlje sa sebe, i njega smo se već dotakli pri 
pretresanju Šilerovih pisama. Zaista je jasno da se 
ovaj tip odlikuje sasvim naročitim fenomenima afe- 
kta. Kao što smo videli, ovaj tip reališe asocijacije 
koje pripadaju polaznoj predstavi. On asocira u pu- 
noj meri materijal koji pripada temi, tj. ukoliko nije 
reč o materijali jama koje su već vezane za druge kom- 
plekse. Naiđe li kakav nadražaj na takav materijal, 
tj. na jedan kompleks, onda nastaje ili snažna reak- 
cija, eksplozija puna afekta, ili čak ne nastaje ništa 
ako izdvojenost kompleksa ništa ne pusti unutra. Ali 
ako se dogodi realisanje, sve afektivne vrednosti is- 
ključuju se; dešava se jaka afektivna reakcija, koja 
za sobom ostavlja dugo naknadno delovanje, koje 
vrlo često ostaje spolja neopaženo, ali se utoliko du- 
blje uvlači unutra. Docnija treperenja afekta ispunja- 

vaju jedinku i čine je nesposobnom da prihvata nove 
nadražaje dok afekat ne zanemi. Gomilanje nadra- 
žaja postaje nesnosno, zbog čega se pojavljuju žesto- 
ke reakcije odbrane. Pri jakoj kompleksnoj nagomi- 
lanosti nastaje uopšte hroničan stav odbrane, koji se 
može popeti do nepoverenja, šta više do ludila gonje- 
nja u patološkim slučajevima. Iznenadne eksplozije, 
smenjujući se sa ćutljivošću i odbranom, mogu lično- 
sti dati bizaran izgled, tako da takvi ljudi postaju 
zagonetka za svoju okolinu. Smanjena pripravnost 
usled unutrašnje zaokupljenosti izaziva nedostatak 
prisutnosti duha i brzog snalaženja. Zbog toga češće 
nastaju zamršene situacije, u kojima čovek ne ume 
sebi pomoći — opet jedan razlog više za povlačenje 
od društva. Prigodnim eksplozijama unosi se poreme- 
ćenost u veze sa drugima, i zbog smetenosti i bespo- 
moćnosti čovek oseća nemogućnost da veze ponovo 
dovede u pravilan tok. Ova nezgrapnost u prilagođi- 
vanju izaziva niz rđavih iskustava, koja neminovno 
stvaraju osećanje niže vrednosti ili gorčine, ako ne 
čak ogorčenosti, koja se rado okreće protiv onih što 
su bili pravi ili tobožnji uzročnici nesreće. Afektivni 
unutrašnji život je veoma intenzivan, i zbog mnogih 
afekata koji se i docnije osećaju proizlazi veoma fin 
preliv tonova i njihova opažanja, dakle naročito emo- 
cionalna senzitivnost, koja se i ispoljava naročitim za- 
ziranjem i bojažljivošću pred emocionalnim nadraža- 
jima ili svima situacijama u kojima bi takvi utisci 
bili mogućni. Osetljivost se okreće naročito protiv 
emocionalnih stanja okoline. Stoga se osorljive izjave 
mišljenja, tvrđenja puna afekta, uticaji na osećanje 
i slično unapred odbijaju — i to iz straha od vlastite 
emocije, koja bi mogla da ponovo izazove naknadan 
utisak, nad kojim čovek ne bi mogao postati gospo- 
dar. Iz ove senzitivnosti lako nastaje s vremenom u 
čoveku izvesna seta, koja se osniva na osećanju da 
je izdvojen iz života. Stoga na drugom mestu* Gros 
misli da je »turobnost« (»Tiefsinn«) naročita karakte- 
ristika ovoga tipa. Na istom mestu se naglašava da 


. Gross, Vber psychopathologische Mindertvertigkeiten, 


realisanje afektivne vrednosti lako izaziva afektivno 
precenjivanje, davanje suviše velike važnosti neče- 
mu. Jako ispoljavanje unutrašnjih procesa i isticanje 
emocionalnog u ovom liku omogućuje nam da lako 
upoznamo introvertna čoveka. Opis koji Gros daje 
mnogo je potpuniji od opisa u kome je Džordan opi- 
sao svoj »impassioned type«, ali bi ovaj u svojim 
glavnim crtama mogao da bude istovetan s tipom koji 
je ocrtao Gros. 


U V poglavlju svoga spisa Gros primećuje da u 
okviru normalne širine oba tipa niže vrednosti koje 
je on opisao predstavljaju fiziološke različnosti indi- 
vidualnosti.  Spljošteno-proširena i suženo-produblje- 
na svest jeste, dakle, različnost karaktera." Tip raši- 
rene svesti jeste, po Grosu, prvenstveno praktičan, 
zbog brzog prilagođivanja okolini. Unutrašnji život 
ne preteže, jer ne dolazi do izgrađivanja velikih kom- 
pleksa predstava. »Oni delaju energično vršeći pro- 
pagandu za vlastitu ličnost — a stoje li više, i za ve- 
like ideje koje su drugi preuzeli«.* Osećajni život 
ovoga tipa Gros smatra sa primitivan, a kod onih koji 
stoje više organizuje se »prihvatanjem gotovih ide- 
ala spol ja«. Time delatnost, resp. osećajni život (kao 
što kaže Gros) može da postane heroičan. »Ali je on 
uvek banalan.« Čini se da »heroično« i »banalno« ne 
pristaju jedno uz drugo. Ali nam Gros odmah poka- 
zuje šta on pod tim razumeva: u ovoga tipa ne postoji 
nikakva dovoljno bogato razvijena veza erotičkoga 
kompleksa predstava s ostalim sadržajem svesti, tj. s 
ostalim kompleksima estetičke, etičke, filosofske i re- 
ligiozne prirode. Frojd bi ovde govorio o potiskivanju 
erotičkoga elementa. Za Grosa je izraženo postojanje 
ove veze »pravi znak otmene prirode« (p. 61). Za iz- 
građivanje ove veze neizbežna je sekundarna funk- 
cija, jer se samo produbljivanjem i održavanjem ele- 
menata u svesnosti može ostvariti ova sinteza. Prim- 
ljenim idealima može se seksualnost, doduše, potisnu- 
ti na puteve socijalno korisnoga, ah se »ona nikada ne 


Loc. cit. p. 59. 


8 Upor. uz to slično utvrđivanje u Džordana. 

uzdiže iznad granica trivijalnosti«. Ovaj malo strogi 
sud odnosi se na stanje stvari koje se lako može obja- 
sniti suštinom ekstravertnoga karaktera: ekstraver- 
tan čovek orijentiše se samo na spoljašnjim podaci- 
ma, tako da glavna važnost njegove psihičke delatno- 
sti svagda leži u bavljenju oko tih podataka. Stoga 
malo ili gotovo ništa ne preostaje za sređivanje unu- 
trašnjih stvari. One se unapred moraju podvrgavati 
odlukama prihvaćenim spolja. Stoga se pod takvim 
okolnostima i ne može ostvariti veza više razvijenih 
sa manje razvijenim funkcijama, jer ona zahteva veo- 
ma mnogo vremena i napora, dugotrajan i težak rad 
na samovaspitanju, koji se uopšte ne može vršiti bez 
introversije. Za taj rad _ ekstravertnu čoveku nedo- 
staje vreme i uživanje, a osim toga sprečava ga u 
tome isto neprikriveno nepoverenje kojim on posma- 
tra svoj unutrašnji svet, a introvertni spoljašnji svet. 
Ali ne sme se verovati da bi introvertni, blagodareći 
svojoj većoj sintetičkoj sposobnosti i svojoj boljoj 
moći da reališe afektivne vrednosti, tako reći bez 
ustezanja mogao provesti i sintezu svoje individual- 
nosti, tj. pre svega od jedared uspostaviti harmoničnu 
vezu viših i nižih funkcija. Ja iznosim ovo formuli- 
sanje Grosova shvatanja, da je reč samo o seksualno- 
sti, jer, po mome mišljenju, nije reč samo o seksual- 
nosti nego i o drugim nagonima. Seksualnost je sva- 
kako veoma česta izrazna forma za neobuzdane, siro- 
ve nagone, ali je isto tako i težnja ka moći u svima 
svojim mnogovrsnim aspektima takav nagon. Gros je 
za introvertna čoveka izmislio izraz »sejunktivna lič- 
nost«, i time je istakao naročitu teškoću ovoga tipa da 
vezuje komplekse. Sintetička sposobnost introvert- 
noga tipa služi pre svega za to da obrazuje jedne od 
drugih možda odvojene komplekse. Tako i u intro- 
vertnoga kompleks seksualnosti ili egoistične težnje 
ka moći ili pohlepnosti za uživanjima ostaje izolovan 
i možda oštro rastavljen od drugih kompleksa. Sećam 
se, na primer, jednog introvertnoga, veoma intelektu- 
alnoga neurotičara, koji se naizmenično zadržavao u 
visokim sferama transcendentalnoga idealizma i u 
ozloglašenim bordelima predgrađa, a da njegova svest 

nije dopuštala egzistenciju moralnoga ili estetičkoga 
sukoba. Obe stvari vršene su, kao potpuno različne, 
sasvim odvojeno jedna od druge. Razume se, rezul- 
tat je bio teška neuroza pritiska. 

Ovu kritiku moramo imati na umu kad pratimo 
Grosova izvođenja o tipu sa produbljenom svešću. 
Produbljena svest je, kako kaže Gros, »osnova po- 
unutrašnjenih individualnosti«. Zbog jakoga kontrak- 
tivnoga efekta spoljašnji nadražaji svagda se posma- 
traju sa stanovišta jedne ideje. Mesto nagona ka 
praktičkome životu u takozvanoj stvarnosti pojavlju- 
je se »težnja za pounutrašnjivanjem«. »Stvari se ne 
poimaju kao pojedinačna pojava, nego kao delimični 
pojmovi velikih kompleksa predstava.« Ovo Grosovo 
shvatanje tačno se podudara s našim ranijim razmi- 
šljanjima povodom pretresanja nominalističkoga i re- 
alističkoga stanovišta i njegovih prethodnih stadiju- 
ma u platonskoj, megarskoj i kiničkoj školi. Iz Gro- 
sovih shvatanja lako se može uvideti u čemu se sasto- 
ji razlika između stanovišta: čovek s kratkom sekun- 
darnom funkcijom ima u vremenskom jedinstvu 
mnoge i samo labavo povezane primarne funkcije; on 
je, dakle, naročito vezan za pojedinu pojavu, za indi- 
vidualni slučaj. Otuda su universalia za njega samo 
nomina i lišena su stvarnosti. Naprotiv, za ljude s 
produženom sekundarnom funkcijom stoje svagda na 
prvom mestu unutrašnja stanja stvari, abstracta, 
ideje ili universalia; ona su za njega prava stvarnost, 
za koju on mora vezivati sve pojedinačne pojave. Sto- 
ga je on, sasvim prirodno, realist (u smislu sholasti- 
ke). Kako introvertnom način posmatranja svagda 
stoji iznad opažanja spoljašnjih stvari, on je sklon da 
bude relativist.. On oseća kao naročito prijatnu har- 
moniju okoline; ona odgovara njegovoj unutrašnjoj 
težnji za harmonizacijom njegovih izolovanih kom- 
pleksa. On se kloni svakoga »neometanoga pojavlji- 
vanja«, jer bi ga ono moglo dovesti do nadražaja koji 
suviše uznemiruje. (Moraju se izuzeti slučajevi eks- 
plozija afekta!) Socijalno obziran je je neznatno, jer 


+ Gross, p. 63. 
10 p. 64. 

ga apsorbuju unutrašnji procesi. Jako prevlađivanje 
vlastitih ideja sprečava usvajanje tuđih ideja i ideala. 
Jakim unutrašnjim obrađivanjem kompleksa pred- 
stava dobivaju one izrazit individualan karakter. 
»Osećajni život je često socijalno neupotrebljiv, ali 
uvek individualan.«" 

Ovo tvrđenje autorovo moramo podvrći iscrpnoj 
kritici, jer ono sadrži problem koji, prema mome is- 
kustvu, uvek daje povoda za najveće nesporazume 
između tipova. Introvertni intelektualac, koga Gros 
ovde očevidno ima na umu, ne ispoljava možda nika- 
kvo osećanje, nego logički korektna shvatanja, i ko- 
rektno delanje, dobrim delom zato što oseća prirodnu 
odvratnost prema iznošenju osećanja na pazar, i što 
se boji da nekorektnošću ne izazove nadražaje koji bi 
uznemiravali, tj. afekte u svojih bližnjih. On se boji 
neprijatnih afekata u drugih, zato što misli da oni 
imaju njegovu vlastitu senzitivnost i što je uvek 
uznemiren već i brzinom ekstravertnoga i njegovim 
delanjem na skokove. On potiskuje svoje osećanje, i 
otuda ono u njemu ponekad nabuja do strasti, pa ga 
zato on i suviše jasno primećuje. Emocije koje ga 
muče dobro su mu poznate. On ih upoređuje sa ose- 
ćanjima koja mu drugi, i to, razume se, na prvom 
mestu ekstravertni osećajni tipovi pokazuju, i nalazi 
da su njegova »osećanja« sasvim drukčija od onih u 
drugih ljudi. Zato mu pada na pamet da su njegova 
»osećanja« (tačnije rečeno: njegove emocije) jedin- 
stvena u svojoj vrsti, tj. individualna. Prirodno je da 
su ona različna od osećanja ekstravertnoga osećajno- 
ga tipa, jer ova su diferenciran instrumenat prilago- 
đivanja i stoga nemaju »prave strasnosti«, koja obe- 
ležava unutrašnja osećanja introvertnoga mislenoga 
tipa. Ali strast kao nešto nagonsko nema mnogo in- 
dividualnog po sebi, nego je u datom slučaju zajed- 
nička svima ljudima. Samo ono što je diferencirano 
može da bude individualno. Zato se u velikim afek- 
tima razlika tipova odmah i briše u prilog opštega 
»suviše ljudskoga«. U stvari, po mome mišljenju, 

ekstravertni osećajni tip ima u prvome redu pravo na 
individualnost osećanja, jer su njegova osećanja di- 
ferencirana; ali on pada u istu obmanu što se tiče 
njegova mišljenja. On ima misli koje ga muče. U po- 
ređuje ih s mislima koje iskazuje okolina, tj. u prvom 
redu introvertni misleni tipovi. On nalazi da se nje- 
gove misli malo slažu s njihovim mislima, i stoga ih 
smatra za individualne i sebe samoga možda za origi- 
nalna mislioca, ili potiskuje misli uopšte zato što niko 
inače tako ne misli. U stvari, to su misli koje ima 
ceo svet, ali koje se retko glasno govore. Po mome 
shvatanju, dakle, gornje tvrđenje Grosovo odgovara 
subjektivnoj obmani, ali ona je u isti mah opšte 
pravilo. 

»Povišena kontraktivna snaga omogućuje samo- 
udubljivanje u stvari ža koje više ne prianja nikakav 
neposredan vitalan interes.«: Time Gros pogađa bit- 
nu crtu introvertnoga mentaliteta: introvertni ima 
sklonost da razvija misao po sebi, bez ikakva obzira 
na svu spoljašnju stvarnost. U tome leži preimućstvo 
i opasnost. Velika je korist moći apstraktno razvijati 
misao s onu stranu čulnosti. Ali opasnost je u tome 
što se time tok misli udaljuje od svake praktičke pri- 
menljivosti, zbog čega njegova životna vrednost pro- 
porcionalno pada. Stoga introvertnome svagda poma- 
lo preti opasnost da suviše iziđe iz života i da stvari 
suviše posmatra pod njihovim simboličnim aspektom. 
I tu crtu Gros ističe. Ali ni ekstravertni se ne nahodi 
u boljem položaju, samo za njega stvar stoji drukčije. 
On ima sposobnost da svoju sekundarnu funkciju 
skraćuje na taj način što doživljuje gotovo samo po- 
zitivne funkcije, tj. što uopšte više ne prianja za 
stvarnost, nego se u nekakvoj opijenosti izdiže iznad 
nje, stvari više ne vidi i ne reališe ih, nego ih upo- 
trebljava još samo kao stimulacije. Ova sposobnost 
je velika veština, jer njome čovek može da se izvuče 
iz mnogih teških situacija (»Izgubljen si ako veruješ 
u opasnost«, Niče), ali je i velika šteta, jer se napo- 
sletku završava katastrofom, time što češće uvlači 
čoveka u gotovo neizbežan haos. 

Po Grosu, iz ekstravertnoga tipa proizlaze tako- 
zvani civilizatorski, a iz introvertnoga takozvani kul- 
turni geniji. Prvi oblik odgovara »praktičkom spro- 
vođenju i postizanju«, a drugi »apstraktivnom izna- 
laženju«. Gros na kraju izražava svoje uverenje da 
naše vreme naročito potrebuje suženo-produbljenu 
svest, nasuprot ranijim vremenima, koja su imala 
širu i površniju svest. »Mi se radujemo onom što je 
idealno, duboko, simbolično. Prostotom do harmonije 
— to je umetnost visoke kulture.« 


Gros je te reči pisao, zna se, 1902. godine. A 
sada? Kad bismo uopšte o tome smeli izraziti svoje 
mišljenje, morali bismo reći: potrebujemo očevidno i 
jedno i drugo, i civilizaciju i kulturu, skraćenje se- 
kundarne funkcije kod jednih i produženje kod dru- 
gih. Jer ne stvaramo jedno bez drugoga, i — na ža- 
lost, moramo to da priznamo — današnjem čovečan- 
stvu nedostaje i jedno i drugo. Čega kod jednoga ima 
suviše, toga kod drugoga ima premalo, i zato hoćemo 
da se izrazimo obazrivo. Jer neprestano pričanje o 
napretku postalo je neverodostojno i sumnjivo. 


Sažimajući, želeo bih napomenuti da se Grosovi 
pogledi idući dalje poklapaju s mojima. Staviše, moja 
terminologija — ekstra versi ja i introversija — 
opravdava se pred Grosovim shvatanjem. Ostaje nam 
samo još da kritički osvetlimo Grosovu fundamental- 
nu hipotezu, pojam sekundarne funkcije. 


Stvar je uvek mučna kad je reč o fiziološkim ili 
»organskim« hipotezama s obzirom na psihološke 
procese. Kao što je poznato, u vreme velikih uspeha 
ispitivanja mozga vladala je neka vrsta manije da se 
za psihološke procese fabriku ju hipoteze (među koji- 
ma hipoteza da se u snu čelični produžeci povlače 
nije najapsurdnija) koje su doživele ozbiljno razma- 
tranje i »naučnu« diskusiju. S pravom se govorilo o 
pravoj »mitologiji mozga«. Ali Grosovu hipotezu ni- 
kako ne bih želeo da obrađujem kao »mit mozga«, 
jer ona ima veoma veliku radnu vrednost. Ona je 
odlična radna hipoteza, što joj je i sa druge strane 

već višestruko priznato. Ideja sekundarne funkcije je 
isto tako prosta kao i genijalna. Ovim prostim poj- 
mom može se svesti na formulu koja zadovoljava ve- 
oma velik broj kompleksnih duševnih fenomena, i to 
fenomena čija bi se diferentna priroda opirala pro- 
stoj redukciji i klasifikaciji pomoću druge hipoteze. 
Kraj tako srećne hipoteze čovek je svagda u iskuše- 
nju da preceni njeno proširenje i njenu primenlji- 
vost. To bi i ovde mogao da bude slučaj. Pa ipak, i 
ova hipoteza, na žalost, ima samo ograničeno polje 
primenljivosti. Nećemo se nikako osvrtati na činje- 
nicu da je hipoteza po sebi samo postulat, jer niko 
nikada nije video sekundarnu funkciju moždane će- 
lije i niko ne bi mogao dokazati da bi i zašto bi tre- 
balo da sekundarna funkcija u principu ima kvalita- 
tivno jednak kontraktivni efekat na najbližu asocija- 
ciju kao primarna funkcija, koja je ipak po svojoj 
definiciji bitno različna od sekundarne funkcije. Po- 
stoji druga okolnost koja je, po mome mišljenju, 
mnogo teža: habitus psihološkoga stava može da se 
kod jedne iste jedinke promeni u najkraćem roku. 
Ako je trajanje sekundarne funkcije fiziološki ili or- 
ganski karakter, on se mora posmatrati kao više ili 
manje trajan. Onda se ne sme očekivati da će se 
trajanje sekundarne funkcije iznenada promeniti, jer 
to nikada ne vidimo kod fiziološkoga ili organskoga 
karaktera, izuzevši patološke promene. Kao što sam 
već više puta istakao, introversije i ekstraversije nisu 
nikakvi karakteri nego mehanizmi, koji se tako reći 
po volji mogu uključivati ili isključivati. Samo iz nji- 
hova habitualnoga prevlađivanja razvijaju se shodni 
karakteri. Izvesno, predilekcija se osniva na kojoj 
urođenoj dispoziciji, ali ova začelo nije svagda apso- 
lutno presudna. Često sam video da su uticaji sredine 
gotovo isto tako važni. Čak sam jedared doživeo da 
je neko ko je živeo u najbhžoj okolini jednoga intro- 
vertnoga čoveka i pokazivao jasno ekstravertno po- 
našanje svoj stav promenio i postao introvertan kad 
je docnije stupio u blisku vezu sa jednom izrazito 
ekstravertnom ličnošću. Mnogo puta video sam da 
izvesni lični uticaji u najkraćem roku i kod izrazita 

tipa bitno menjaju trajanje sekundarne funkcije, i 
da se, isto tako, ranije stanje ponovo uspostavlja ako 
je otpao strani uticaj. Meni se čini da se, shodno ta- 
kvim iskustvima, interesovanje mora više obratiti 
prirodi primarne funkcije. Sam Gros ističe naročito 
produženu funkciju posle predstava punih afekta" i 
time sekundarnu funkciju dovodi u zavisnost od pri- 
marne funkcije. Ne postoji u stvari nikakav plauzi- 
bilan razlog zašto bi trebalo da se učenje o tipovima 
osnuje na trajanju sekundarne funkcije: možda bi se 
ono isto tako moglo osnovati na intenzitetu primarne 
funkcije, jer je trajanje sekundarne funkcije ipak 
očevidno zavisno od intenziteta utroška energije, rada 
ćehje. Razume se, protiv toga moglo bi se prigovoriti 
da trajanje sekundarne funkcije zavisi od brzine re- 
stitucije, i da ima jedinaka s naročito hitrim ishra- 
njivanjem mozga, prema drugima, koje su manje 
srećne. U ovom slučaju mozak ekstravertnoga morao 
bi da ima veću restitucionu sposobnost negoli mozak 
introvertnoga. Za takvu veoma neverovatnu pretpo- 
stavku nedostaje dokazna osnova. Što nam je poznato 
o stvarnim osnovima produžene sekundarne funkcije 
ograničava se na činjenicu da, bez obzira na patološka 
stanja, naročiti intenzitet primarne funkcije logički 
utiče na produženje sekundarne funkcije. Shodno toj 
činjenici, dakle, pravi problem leži kod primarne 
funkcije i zgušnjava se u pitanje otkuda dolazi to da 
je kod jednoga primarna funkcija redovno intenziv- 
na, a kod drugoga slaba. Ako tako zaustavimo pro- 
blem na primarnoj funkciji, onda se pojavljuje nu- 
žnost da objasnimo otkuda vodi poreklo različni in- 
tenzitet i odista nagla promena intenziteta primarne 
funkcije. Ja to smatram za energetičan fenomen, koji 
zavisi od nekoga opštega stava. Čini se da intenzitet 
primarne funkcije u prvom redu zavisi od toga ko- 
lika je napregnutost spremnosti. Postoji li velika ko- 
ličina psihičke  napregnutosti, onda će i primarna 
funkcija biti naročito intenzivna sa srazmernim po- 
sledicama. Ako s rastenjem umora nategnutost po- 


i" p. 12. Isto tako Gros u svojoj knjizi Uber pathologi- 
sche  Minderivertigkeiten, Wien, 1909, p. 30 i p. 37. 

pusti, onda se pojavljuje skretljivost, površnost aso- 
cijacije, naposletku bežanje od ideja, dakle stanje 
koje je obeleženo slabom primarnom funkcijom i 
kratkom sekundarnom funkcijom. Opšta psihička na- 
pregnutost zavisi, sa svoje strane (bez obzira na fi- 
ziološke razloge, kao što je odmorenost itd.), od veo- 
ma kompleksnih činilaca, kao što su raspoloženje, 
pažnja, očekivanje, itd., dakle od vrednosnih sudova, 
koji su, sa svoje strane, opet rezultante iz svih pret- 
hodnih psihičkih procesa. Ja pod tim prirodno razu- 
mevam ne samo logičke nego i sudove osećanja. U 
našem tehničkom jeziku opštu napregnutost označa- 
vamo  energetički kao libido, a s gledišta psihologije 
svesti kao vrednost. Intenzivni proces je »zaposednut 
libidom« ili manifestacija hbida, drugim recima veo- 
ma napregnuto energetičko proticanje. Intenzivni 
proces je psihološka vrednost, i stoga se asocijativne 
veze koje iz njega proizlaze označavaju kao vredno- 
sne, u suprotnosti prema onima koje se ostvaruju 
kraj neznatnoga kontraktivnoga efekta, a te označa- 
vamo kao bezvrednosne ili površne. Napregnuti stav 
je veoma karakterističan za introvertnoga, dok ma- 
laksali, laki stav odaje" ekstravertnoga, izuzev izu- 
zetna stanja. Ali izuzeci su česti, i to kod jedne iste 
jedinke. Ako se introvertnome dade sasvim podudar- 
na harmonična sredina, on olabavljuje sebe do total- 
ne ekstraversije, i čovek misli da pred sobom ima 
ekstravertna čoveka. Ali neka se ekstravertni preme- 
sti u neku mračnu odaju, gde ga mogu nagrizati svi 
potisnuti kompleksi, i on će dospeti u napregnutost u 
kojoj će najslabije primetan nadražaj realisati u naj- 
primetniji. Tako izmene životnih situacija takođe 
mogu da utiču i da tip trenutno preobraze, ali time se 
redovno ne menja preimućstveni stav, tj. i pored pri- 
godne ekstraversije introvertni ostaje ono što je ra- 
nije bio, a isto tako i ekstravertni. 


Sažimam: čini mi se da je primarna funkcija va- 


žnija negoli sekundarna. Intenzitet primarne funk- 


Ova napregnutost odnosno malaksalost može se kat- 
kad dokazati čak u tonusu muskulature. Ona se redovno vidi 
izražena na licu. 

cije jeste presudni momenat. On zavisi od opšte psi- 
hičke napregnutosti, tj. od količine nagomilanog, 
disponibilnog libida. Momenat koji uslovljava to na- 
gomilavanje jeste kompleksno stanje stvari, koje je 
rezultanta svih prethodnih psihičkih stanja. Ono se 
može okarakterisati kao raspoloženje, pažnja, stanje 
afekta, očekivanje itd. Introversija je okarakteri- 
sana opštom napregnutošću, intenzivnom primarnom 
funkcijom i srazmerno dugom sekundarnom funkci- 
jom. Ekstraversija je okarakterisana opštom malaksa- 
lošću, slabom primarnom funkcijom i srazmerno 
kratkom sekundarnom funkcijom. 

VII 


PROBLEM TIPIČNIH STAVOVA U ESTETICI 


VORINGER: »APSTRAKCIJA I UOSECAVANJE« 


U neku ruku, po sebi se razume da sve oblasti 
ljudskoga duha koje se neposredno ili posredno bave 
psihologijom daju svoje priloge za pitanje kojim se 
ovde zanimamo. Pošto smo čuli glas filosofa, pesnika, 
lekara i poznavaoca ljudi, javlja se za reč estetičar. 
Estetika je po celoj svojoj suštini primenjena psiho- 
logija i zanima se ne samo estetičkom suštinom stvari 
nego i — možda u još većoj meri — psihološkim pi- 
tanjem estetičkoga stava. Tako fundamentalan feno- 
men kao što je suprotnost introversije i ekstraversije 
ne bi mogao stalno izmicati ni estetičaru, jer način na 
koji se oseća ili posmatra umetnost i lepo jeste kod 
različnih ljudi toliko različan da je nekome ta suprot- 
nost morala pasti u oči. Izuzev mnoge, više ili manje 
jednokratne ili jedinstvene u svojoj vrsti, individu- 
alne osobitosti stava, postoje dve suprotne osnovne 
forme koje je Voringer (Worringer) označio kao uživ- 
ljavanje ih  uosećavanje (Einfiihlung) i apstrakciju.: 
Njegova definicija uživljavanja oslanja se uglavnom 
na Lipsovu (Lipps). U Lipsa je uživljavanje »objekti- 
vizacija mene u nekom od mene razlikovanom pred- 
metu, svejedno da li ono što je objektivisano zaslu- 
žuje ime osećanja ili ne«. »Time što apercipujem neki 


Worringer, Abstraktion und Einfiihlung, III Auflage. 
Munchen 1911 (I Aufl. 1908). 

predmet, doživljujem, polazeći od njega, ili ostajući u 
njemu kao apercipovanom, podsticaj za određen na- 
čin unutrašnjega držanja. Ovaj se pojavljuje kao nji- 
me dat, meni od njega saopšten.«: Jodl (Jodl) obja- 
šnjava stvar ovako: »Čulni privid koji umetnik daje 
nije samo povod da se po zakonima asocijacije seća- 
mo srodnih doživljaja, nego time što on podleže op- 
štem zakonu eksternalizacije* i pojavljuje se kao ne- 
što izvan nas, mi u isti mah projiciramo u njega unu- 
trašnje procese koje on u nama reprodukuje, i time 
mu dajemo  estetičko — oživotvorenje = (asthetische Be- 
seelung) — izraz koji bi se mogao pretpostaviti izrazu 
»uživljavanje«, jer kod ove introjekcije sopstvenih 
unutrašnjih stanja u sliku nije reč samo o osećanjima 
nego o unutrašnjim procesima svake vrste. Vunt 
(Wundt) uosećavanje računa u elementarne procese 
asimilacije.“ Uživljavanje je, dakle, jedna vrsta pro- 
cesa opažanja, koji je obeležen time što se osećajno 
bitan psihički sadržaj premešta u objekat i objekat 
time introjicira — sadržaj koji svojom pripadnošću 
subjektu asimiliše objekat subjektu i vezuje ga sa su- 
bjektom toliko da subjekat sebe tako reći oseća u ob- 
jektu. Ipak se pri tome subjekat ne oseća kao proji- 
ciran u objekat, nego mu se objekat u koji se on uži- 
veo pojavljuje kao oživotvoren i kao da govori iz 
samoga sebe. Ova osobenost vodi poreklo otuda što 
projekcija nesvesne sadržaje prenosi u objekat, zbog 
čega se uživljavanje u analitičkoj psihologiji ozna- 
čava i kao prenošenje (Frojd). Stoga je  uživljavanje 


neka = ekstraversija. = Voringer estetičko doživljavanje 
u uživljavanju definiše ovako: »Estetičko uživanje je 
objektivisano  samouživanje«« Shodno tome samo je 


2 Lipps, Leitfaden der Psychologie, II Auflage, 1906, 
p. 193 s. 

' Pod eksternalizacijom Jodl razumeva lokalisanje čul- 
noga opažanja u prostoru. Ne čujemo tonove u ušima i ne 
vidimo boje u oku, nego na prostorno lokalisanom objektu. 
Loc. cit. Bd. II, p. 247. 

* Jodl, Lehrbuch der Psychologie, 1908, Bd. II, p. 436. 

d Wundt, Grundziige der physiologischen Psychologie, V 
Aufl., Bd. III, p. 191. 

* Loc. cit p. 4. 

ona forma lepa u koju se čovek može uživeti. Lips 
kaže: »Samo ukoliko postoji to uživljavanje, forme 
su lepe. Njihova lepota je ovo moje idealno slobodno 
uživanje u njima.«: Prema tome, forma u koju se 
čovek ne može uživeti jeste ružna. Time je dato i 
ograničenje teorije uživljavanja, jer ima oblika umet- 
nosti, kao što Voringer ističe, koje umetničkom stva- 
ranju stava uživljavanja ne odgovaraju. To su naro- 
čito istočnjački egzotični oblici umetnosti. Iz duge 
tradicije u nas zapadnjaka »prirodno lepo i prirodno 
istinito« utvrdilo se kao merilo umetnički lepog, jer 
to je uopšte i merilo koje pripada suštini grčko-rim- 
ske i zapadnjačke umetnosti. (Izvesne stilske forme 
srednjega veka svakako predstavljaju izuzetak od 
toga!) Naš opšti stav prema umetnosti jeste odvajka- 
da stav uživljavanja, i zato kao lepo možemo da obe- 
ležimo samo ono u što možemo da se uživimo. Ako 
je umetnički oblik objekta takav da je oprečan živo- 
tu, tako reći anorganski ili apstraktan, onda ne mo- 
žemo svoj život da unosimo u njega, a to svagda či- 
nimo kad se uživljujemo. (»U što se uživljujem jeste 
uopšte život«, Lips) Možemo se uživljavati samo u 
organske, prirodno istinite forme, u one koje hoće 
život. Pa ipak, postoji neka načelno druga umetnička 
forma, neki životu oprečan stil, koji poriče hotenje 
života, odvaja se od života, a ipak ističe pravo na le- 
potu. Gde umetničko stvaranje proizvodi životu 
oprečne, anorganske i apstraktne forme, tu ne može 
više da bude reči o umetničkom hotenju iz potrebe 
uživljavanja, nego čak o potrebi koja je uživljavanju 
direktno suprotna, dakle o tendenciji da se život pri- 
tesni. »Kao ovaj protivpol potrebe uživljavanja po- 
javljuje nam se nagon za apstrakcijom.« Sto se tiče 
psihologije nagona za apstrakcijom, kaže Voringer: 
»Sta su, dakle, psihičke pretpostavke nagona za ap- 
strakcijom? Imamo da ih tražimo u osećanju sveta 
onih naroda, u njihovu psihičkom držanju prema ko- 
smosu. Dok nagon za uživljavanjem ima za uslov 
srećan panteistički odnos poverenja između ljudi i 


i Lipps, Asthetik, p. 247. 
8 Worringer, Loc. cit. p. 16. 

pojava spoljašnjega sveta, nagon za apstrakcijom je 
posledica velike unutrašnje uznemirenosti čovekove 
zbog pojava spoljašnjega sveta i koresponduje s veo- 
ma transcendentalnom obojenošću svih predstava. 
Ovo stanje mogli bismo da nazovemo golemim du- 
hovnim strahom od prostora. Kada Tibul kaže: ,pri- 
mum in mundo fecit deus timorem' (najpre je u svetu 
bog stvorio strah), onda se to isto osećanje bojažljivo- 
sti može prihvatiti i kao koren umetničkoga stva- 
ranja.« 


U stvari, uži vi javan je pretpostavlja neku goto- 
vost, neko poverenje subjekta prema objektu. Uživ- 
ljavanje je dragovoljan predusretljiv pokret, koji 
subjektivni sadržaj prenosi u objekat i time izaziva 
subjektivnu asimilaciju, koja proizvodi dobru sagla- 
snost između subjekta i objekta ili njome u datom 
slučaju i obmanjuje. Pasivan objekat može se, dodu- 
še, subjektivno asimilisati, ali time nikako ne menja 
svoje stvarne kvalitete. Oni se prenošenjem samo 
zastiru i možda se čak vrši nasilje nad njima. Uživi ja- 
vanjem mogu da se proizvedu sličnosti i prividne za- 
jedničke stvari, koje po sebi u stvari ne postoje. Stoga 
se lako može razumeti da mora postojati i mogućnost 
druge vrste estetičke veze s objektom, naime stav 
koji se ne odaziva objektu, nego se čak udaljuje od 
njega i teži da se obezbedi protiv objektova uticaja na 
taj način što u subjektu proizvodi psihološku delat- 
nost kojoj je cilj da parališe objektov uticaj. Uživlja- 
vanje pretpostavlja objekat u neku ruku kao prazan, 
i zato ga može ispunjavati vlastitim životom. Apstra- 
kcija, međutim, pretpostavlja objekt u neku ruku kao 
živ i delatan, i stoga teži da se ukloni njegovu uti- 
caju. Apstraktivni stav je, dakle, centripetalan, tj. 
introvertan. Voringerov pojam apstrakcije odgovara 
time introvertnom stavu. Značajno je da Voringer 
uticaj objekta obeležava kao strah ili zaziranje. Onaj 
koji vrši apstrakciju zauzimao bi, dakle, prema ob- 
jektu stav kao da objekat ima kvalitet koji izaziva 
strah, tj. kao da vrši štetan ili opasan uticaj, protiv 
kojega se on mora braniti. Ovaj prividno aprioristički 
kvalitet objekta jeste nesumnjivo i neka projekcija, 

resp. prenošenje, ali prenošenje negativne vrste. Mo- 
rali bismo, dakle, pretpostaviti da aktu apstrakcije 
prethodi nesvestan akt projekcije, u kojemu se ne- 
gativno naglašeni sadržaji prenose na objekat. Kako 
je uživljavanje, kako i apstrakcija, akt svesti, i kako 
poslednjoj prethodi nesvesna projekcija, to smemo 
postaviti pitanje da li možda i uživljavanju ne pret- 
hodi kakav nesvestan akt. Kako je suština uživljava- 
nja projekcija subjektivnih sadržaja, onda prethodni 
nesvesni akt mora da bude suprotnost, naime oduzi- 
manje delotvorne moći objektu. Time se, naime, ob- 
jekat u neku ruku ispražnjava, oduzima mu se samo- 
delatnost, i na taj način on postaje podesan da pri- 
hvati subjektivne sadržaje onoga koji se uživljuje. 
Onaj koji se uživljuje teži da objekat nadahne svo- 
jim životom i da svoj život doživi u objektu; stoga je 
potrebno da samostalnost i diferencija između objek- 
ta i subjekta ne budu suviše velike. Otuda se nesve- 
snim aktom koji prethodi uživljavanju depotencira ili 
natkompenzuje samovlasnost objektova, tj. time što 
se subjekat nesvesno odmah nadređuje objektu. Ali 
nadredi van je može se dešavati samo nesvesno poja- 
čavanjem značaja subjektova. To se može zbivati ne- 
svesnom fantazijom, koja ili objekat odmah lišava 
vrednosti i snage, ili subjekat po viša va i nadređuje ga 
objektu. Tek na taj način nastaje onaj nagib koji 
potrebu je uživljavanje da bi subjektivne sadržaje 
moglo preneti u objekat. Onaj koji vrši apstrakciju 
nahodi se u jednom strašno oživljenom svetu, koji 
teži da ga nadmoćno priguši, i stoga se on povlači u 
sebe da kod sebe izmisli formulu spasenja, koja je 
podesna da njegovu subjektivnu vrednost uzvisi to- 
liko da može odoleti objektovu uticaju. Naprotiv, 
onaj koji se uživljuje nahodi se u svetu koji potrebu- 
je njegovo subjektivno osećanje da ima život i dušu. 
On s poverenjem oživotvorava taj svet, dok se onaj 
koji vrši apstrakciju s nepoverenjem povlači pred 
demonima objekata i apstraktnim tvorevinama podi- 
že sebi suprotan svet od kojega dobiva zaštitu. Ako 
dozovemo u pamet izvođenja prethodnih poglavlja, 
onda ćemo u uživljavanju lako upoznati mehanizam 

ekstraversije, i u apstrakciji mehanizam introversije. 
»Velika unutrašnja uznemirenost čovekova zbog po- 
java spoljašnjeg sveta« nije ništa drugo nego zazi- 
ranje od nadražaja u introvertnoga, koji se zbog svo- 
jega dubljega osećaja plaši suviše brze i suviše jake 
izmene nadražaja. Njegove apstrakcije i služe izra- 
zito cilju da jednim opštim pojmom ono što je nere- 
dovno i ono što je promenljivo uhvati u ograde zako- 
nitosti. Samo se po sebi razume da se ova u osnovi 
uzev mađijska procedura u najpunijem razvitku na- 
lazi kod primitivnoga čoveka, čiji geometrijski znaci 
nemaju toliko vrednost lepote koliko vrednost ma- 
đijsku. 

Voringer s pravom kaže: »Mučeni  zamršenom 
vezom i menjanjem pojava spoljašnjega sveta, takvi 
narodi osećali su golemu potrebu za spokojstvom. 
Mogućnost usrećenja, koju su oni tražili u umetnosti, 
nije se sastojala u tome da poniru u stvari spoljašnje- 
ga sveta, da sebe u njima uživaju, nego u tome da 
pojedinu stvar spoljašnjega sveta izvuku iz njene sa- 
movoljnosti i prividne slučajnosti, da je približava- 
njem apstraktnim formama ovekoveče i na taj način 
nađu odmorište u smeni pojava.«: 

»Ove apstraktne zakonite forme jesu, dakle, je- 
dine i najviše forme u kojima se čovek pred golemom 
zamršenošću slike sveta može da odmori.«:" 

Kao što Voringer kaže, baš istočnjačke umetnič- 
ke forme i religije pokazuju apstraktivni stav prema 
svetu. Istočnjaku, dakle, svet se uopšte mora pojav- 
ljivati drukčije negoli zapadnjaku, koji uživljava- 
njem daje dušu svome objektu. Istočnjaku je objekat 
a priori oživljen, on ima nadmoć nad njim, i stoga se 
povlači pred njim i apstrahuje svoje utiske. Odličan 
pogled na istočnjački stav daje Buda u Propovedi o 
ognju, gde kaže: »Sve stoji u plamenu. Oko i sva čula 
stoje u plamenu, zapaljena ognjem ljubavi, ognjem 
mržnje, ognjem obmane; zapaljena su rođenjem, sta- 
rošću, smrću, bolom i žalbama, brigom, čemerom i 
očajanjem. — Ceo svet stoji u plamenu; ceo svet je 


» Loc. cit. p. 18. 
10 Loc. cit. p. 21. 

prekriven dimom; ceo svet proždire vatra; ceo svet 
se trese.« Ovaj užasni i bola puni pogled na svet 
izazvao je u budista njihov apstraktivni stav, kao što 
je i Buda prema legendi na osnovu sličnoga utiska 
došao do svojega toka života. Dinamičko oživljavanje 
objekta kao osnova za apstrakciju našlo je odličan 
izraz u simboličnom jeziku Budinu. Ovo oživljavanje 
ne osniva se na uživljavanju, nego odgovara jednoj 
apriorističkoj nesvesnoj projekciji, projekciji koja 
zapravo postoji od samoga početka. Staviše, izrae 
»projekcija« pojavljuje se kao nepodesan da pravilno 
označi fenomen. Projekcija je zapravo akt koji se de- 
šava, a ne stanje koje se nahodi od početka, o kome 
je ovde očevidno reč. Po mome mišljenju, za to stanje 
pre je karakterističan Levi-Brilov pojam »participa- 
tion mystique«, jer taj pojam formuliše prvobitnu 
vezanost primitivnog čoveka za njegov objekat. Nje- 
govi objekti su, naime, dinamički oživljeni, ispunjeni 
duševnom tvari ili duševnom snagom (nikako uvek 
oživljeni, kao što uzima animistička hipoteza!), i stoga 
vrše neposredan psihički uticaj na čoveka, a taj uti- 
caj dolazi otuda što je čovek tako reći dinamički isto- 
vetan sa svojim objektom. Stoga u nekim primitiv- 
nim jezicima predmeti za upotrebu imaju oživljen 
rod (sufiks oživljenosti). Na sličan način za apstrak- 
tivni stav je objekat a priori oživljen i samodelatan i 
ne potrebu je uživljavanje; naprotiv, objekat vrši to- 
liko moćan uticaj da primorava na introversiju. Jako 
nesvesno opsedanje objekta libidom dolazi od njegove 
»participation mystique« s nesvesnim onoga koji je 
introvertno nastrojen. To jasno proizlazi iz reči Bu- 
dinih: svetski oganj je istovetan s ognjem libida u 
subjekta, s njegovom gorućom strašću, ali koja se 
njemu pojavljuje kao objekat, jer je nije diferencirao 
do subjektivno disponibilne funkcije. Stoga mu se 
apstrakcija pojavljuje kao funkcija koja se bori pro- 
tiv prvobitne »participation mystique«. Ona odvaja 
od objekta da bi uništila spajanje s njim. Ona, s jedne 
strane, vodi ka stvaranju umetničkih oblika, a, s dru- 
ge strane, ka saznanju objekta. U jednakoj meri i 
funkcija uživljavanja jeste organ ne samo umetnićko- 

ga stvaranja nego i saznanja. Ali ona se dešava na sa- 
svim drukčijoj osnovi nego apstrakcija. Kao što je 
ova osnovana na magijskom značaju i sili objekta, 
tako je uživljavanje osnovano na magijskom značaju 
subjekta, koji se posredstvom mističke identifikacije 
dokopava objekta. Kao što primitivni čovek stoji pod 
magijskim uticajem fetišove snage, tako je on, s dru- 
ge strane, i čarobnik i akumulator magijske snage 
kojom fetiš »ispunjava«. (Upor. uz ovo hurigarit 
Australijanaca.)" Nesvesno depotenciranje objekta, 
koje prethodi aktu uživljavanja, jeste takođe trajno 
stanje slabijega naglašavanja objekta. Ali zato su u 
onoga koji se uživljuje nesvesni sadržaji istovetni 
s objektom i ostavljaju ga neoživljenim i nenadah- 
nutim,'* zbog čega uživljavanje postaje nužno za sa- 
znanje suštine objektove. U ovom slučaju, dakle, 
moglo bi se govoriti o nekoj nesvesnoj apstrakciji 
koja stalno postoji i koja objekat predstavlja kao 
nenadahnut. Jer apstrakcija uvek ima to dejstvo: ona 
ubija svojevoljnost objekta dokle god je ova magijski 
vezana za dušu subjektovu. Stoga onaj ko vrši 
apstrakciju svesno je primenjuje, da bi se zaštitio od 
magijskoga uticaja objektova. Iz apriorističke neo- 
življenosti objekata proizlazi i uživljavaočev prisni 
odnos prema svetu: ništa ne postoji što bi na njega 
neprijateljski moglo uticati i pritesniti ga, jer on 
sam daje objektu život i dušu, iako se njegovoj svesti 
čini da stvar stoji baš obrnuto. Naprotiv, za onoga 
koji apstrahuje svet je ispunjen moćno delatnim i 
stoga opasnim objektima, i zato on oseća strah i, 
svestan svoje nemoći, povlači se od suviše bliskoga 
dodira sa svetom, da proizvede one misli i formule 
kojima se nada da će zadobiti prevlast. Stoga njego- 
va psihologija jeste psihologija onoga koji je prite- 
šnjen, dok se onaj koji vrši uživljavanje s apriori- 
stičkom pouzdanošću pojavljuje pred objektom, jer 
je objekat zbog svoje neoživljenosti bezopasan. Pri- 


Spencer and Gillen, The Northern Tribes of Central 
Australia. London 1904. 


Zato što su nesvesni sadržaji uživijavaočevi sami re- 
lativno neoživljeni. 

rodno je što je ovo karakterisanje shematično i ne 
može okarakterisati celu suštinu ekstravertnoga ili 
introvertnoga stava, nego samo može istaći izvesne 
nijanse, koje ipak imaju znatan značaj. 

Kao što onaj koji vrši uži vi javan je uživa u 
objektu sama sebe a da toga nije svestan, tako i onaj 
koji vrši apstrakciju, time što razmišlja o utisku koji 
mu dolazi od objekta, gleda sama sebe a za to ne zna. 
Jer ono što onaj koji vrši uživljavanje prenosi u 
objekat jeste on sam, tj. njegov vlastiti nesvesni sa- 
držaj, i ono što onaj koji vrši apstrakciju misli o svom 
utisku o objektu, to on misli o svojim vlastitim ose- 
ćanjima, koja mu se pojavljuju na objektu. Otuda je 
jasno da stvarnom dokuči van ju objekta pripadaju 
obe funkcije, kao i stvarnom umetničkom stvaranju. 
Obe funkcije i postoje svagda u jedinki, samo su ve- 
ćinom neravnomerno diferencirane. Zajednički koren 
ovih dvaju osnovnih oblika estetičkoga doživljavanja 
Voringer nalazi u nagonu za samoodricanjem.“ Kod 
apstrakcije čovek teži za tim da »u posmatranju ono- 
ga što je nužno i nepomerljivo bude oslobođen slu- 
čajnosti u ljudskom biću uopšte, prividne proizvolj- 
nosti opšte organske egzistencije«. Prema neizmer- 
nim neoživljenim objektima koji unose zabunu i stva- 
raju duboke utiske čovek sebi stvara jednu apstrak- 
ciju, tj. apstraktnu opštu sliku, koja utiske vezuje u 
zakonitu formu. Ova slika ima magijski značaj zašti- 
te protiv haotične izmene doživljavanja. Čovek po- 
nire u tu sliku i gubi se u njoj toliko da svoju ap- 
straktnu istinu najzad stavlja iznad realiteta života 
i time život, koji bi mogao omesti uživanje u ap- 
straktnoj lepoti, uopšte pritešnjava. On se na taj 
način sam podiže do jedne apstrakcije, identifikuje 
sebe s večnom važljivošću svoje slike i smiruje se u 
njoj time što mu ona u neku ruku postaje formula 
koja ga spašava. Na taj način on se odriče samoga 
sebe i svoj život predaje svojoj apstrakciji, u kojoj ga 
u neku ruku kristališe. Ali time što onaj koji vrši 
uživljavanje prenosi u objekat svoju delatnost, svoj 
život, on se time takođe prenosi u objekat, ukoliko 


i« Loc. cit. p. 26. 

preneseni sadržaj predstavlja bitan deo subjekta. On 
postaje objekat, identifikuje se s njime i na taj način 
lišava se samog sebe. Time što se objektiviše on se 
desubjektiviše. Voringer kaže: »Ali time što ovu 
volju za delatnost prenosimo u drugi objekat, mi 
jesmo u drugom objektu. Razrešeni smo od svojega 
individualnoga bića dokle god sa svojim nagonom za 
doživljavanjem izbijamo u koji spoljašnji objekat, u 
nekoj spoljašnjoj formi. Mi tako reći osećamo kako 
naša individualnost utiče u čvrste granice prema 
bezgraničnoj diferenciranosti individualne svesti. U 
ovom  samoobjektivisanju leži samoodricanje. Ovo 
potvrđivanje naše individualne potrebe delatnosti 
predstavlja u isto vreme ograničavanje njenih neo- 
graničljivih. mogućnosti, poricanje njenih nesjedin- 
ljivih diferenciranosti. Sa svojim unutrašnjim nago- 
nom za delatnošću mi se odmaramo u granicama ovo- 
ga objektivisanja«.“ Kao što za onoga koji vrši 
apstrakciju apstraktna slika predstavlja neku pri- 
mirenost, neki odbrambeni zid protiv rastvornih uti- 
caja nesvesno oživljenih objekata, tako je i za ono- 
ga koji vrši uživljavanje prenošenje na objekat za- 
štita protiv rastvornoga uticaja unutrašnjih subjek- 
tivnih činilaca, koji postoje u bezgraničnim moguć- 
nostima fantazije i u podudarnim podsticajima de- 
latnosti. Kao što se po Adleru introvertni neurotičar 
hvata neke »fiktivne linije vodilje«, tako se i ekstra- 
vertni neurotičar hvata objekta u koji vrši preno- 
šenje. Introvertni je svoju »liniju vodilju« apstraho- 
vao iz svojih dobrih i rđavih iskustava na objektu, i 
poverava se formuli kao nekom zaštitnom sredstvu 
protiv bezgraničnih mogućnosti života. 


Uživljavanje i apstrakcija, ekstraversija i intro- 
versija jesu mehanizmi prilagođivanja i zaštite. Uko- 
liko omogućuju prilagođivanje, oni zaštićuju čoveka 
od spoljašnjih opasnosti. Ukoliko su upravljene funk- 


i* Loc cit. p. 27. 


Fr. Th. Vischer u svome romanu Auch Einer odlično 
crta oživljene objekte. 

čije," oni oslobađaju čoveka od slučajno nagonskoga, 
šta više, oni ga čuvaju od toga time što mu omogu- 
ćuju neko samoodricanje. Kao što pokazuje svako- 
dnevno psihološko iskustvo, ima veoma mnogo ljudi 
koji se sasvim identifikuju sa svojom upravljenom 
funkcijom (»dragocenom« funkcijom), a to su izme- 
đu ostalog baš tipovi o kojima je ovde govoreno. 
Identifikacija s upravljenom funkcijom ima to neo- 
sporno preimućstvo što se čovek njome najbolje pri- 
lagođuje kolektivnim očekivanjima i zahtevima, i tek 
pri tome može još samoodricanjem da se otme svo- 
jim manje značajnim, nediferenciranim i _ neuprav- 
ljenim funkcijama. Nesebičnost  (»Selbstlosigkeit«), 
uostalom, sa stanovišta socijalnoga morala jeste naro- 
čita vrlina. Na drugoj strani, ipak, dolazi velika šteta 
od identifikacije s upravljenom funkcijom, naime 
degeneracija jedinke. Čovek je nesumnjivo sposoban 
za dalekosežnu mehanizaciju, ali ne u tolikoj meri 
da bi sasvim mogao dići ruke od sebe, a bez štete po 
sebe. Jer što se on više identifikuje s jednom funk- 
cijom, utoliko više opseda je libidom i utoliko više 
oduzima libido drugim funkcijama. One, doduše, duže 
vremena i podnose obimno uskraćivanje libida; ali 
jedared ipak reaguju. Jer, time što im se libido 
uskraćuje one postepeno dospevaju pod prag svesti, 
njihova asocijativna veza sa svešću popušta i time 
one polagano tonu u nesvesno. To je istoga znače- 
nja kao i regresivan razvitak, naime vraćanje rela- 
tivno razvijene funkcije na infantilni i naposletku na 
arhaični stepen. Ali kako je čovek samo relativno 
malo hiljada godina proveo u kultivisanom stanju, a 
mnoge stotine hiljada godina u nekultivisanom, u 
njemu su arhaični načini funkcije još izvanredno 
sposobni za život i lako se mogu ponovo oživeti. Ako 
se, dakle, izvesne funkcije uskraćivanjem libida dez- 
integruju, onda njihove arhaične osnove u nesvesnom 
prelaze u funkciju. Ovo stanje znači disasocijaciju 
ličnosti, jer arhaične funkcije nemaju nikakvih ne- 
posrednih veza sa svešću, dakle nikakvi prolazni mo- 


5 Upor. za upravljeno mišljenje Jung, Wandl. und 
Symbole der Libido, p. 7 ss. 


21 Jung, Odabrana dela, V 321 


stovi ne postoje između svesnoga i nesvesnoga. Stoga 
ukoliko _ samoodricanje ide dalje, utoliko dalje ko- 
rača i arhaisanje nedovoljno naglašenih funkcija. A 
s time raste i značaj nesvesnoga. Tada nesvesno po- 
činje simptomatički ometati upravljenu funkciju, i 
s time otpočinje onaj karakteristični circulus vitiosus 
na koji nailazimo kod mnogih neuroza: čovek poku- 
šava da uticaje koji ga nesvesno uznemiruju kompen- 
zuje naročitim naporima upravljene funkcije, i ta 
trka u datom slučaju produžuje se do nervnoga slo- 
ma. Mogućnost samoodricanja zbog identifikacije 
s upravljenom funkcijom ne osniva se možda samo na 
jednostranom ograničavanju na jednu funkciju, nego 
i na tome što je suština upravljene funkcije princip 
koji iziskuje samoodricanje. Tako svaka upravljena 
funkcija zahteva strogo isključenje svega onoga što 
ovamo ne pristaje, mišljenje isključuje svako oseća- 
nje koje ga uznemiruje, a isto tako osećanje isklju- 
čuje sve misli koje ga uznemiruju. Bez potiskivanja 
svega toga upravljena funkcija nikako se ne može 
ostvariti. Ali, nasuprot tome, samoregulisanje živoga 
organizma prirodno iziskuje harmonizaciju ljudskoga 
bića; stoga se uzimanje u obzir manje zaštićenih 
funkcija nameće kao životna nužnost i kao neizbežan 
zadatak vaspitanja ljudskoga roda. 

VIII 


PROBLEM TIPOVA U MODERNOJ FILOSOFIJI 


1. DZEMSOVI TIPOVI 


I u novijoj pragmatičkoj filosofiji otkriveno je 
postojanje dvaju tipova, i to je učinio Vilijam Džems 
(William James).: On kaže: »Istorija filosofije u ve- 
likoj meri je sudaranje izvesnih ljudskih tempera- 
menata (karakteroloških dispozicija). »Ma kakvoga 
temperamenta bio jedan filosof po pozivu, on u sva- 
kom slučaju pokušava, kad filosofira, da misli činje- 
nicu svojega temperamenta. Ipak njegov tempera- 
menat predstavlja predrasudu jaču no ma koja od 
njegovih objektivnih premisa. Temperamenat njego- 
vu dokazivanju u ovome ili onome pravcu daje va- 
žnost time što prema prilikama dovodi do sentimen- 
talni jega ili hladnijega gledanja na svet, isto onako 
kao činjenica ili princip. Čovek mislilac ima pove- 
renje u svoj temperamenat. On sebi želi svet koji se 
slaže s njegovim temperamentom, i on misli na svako 
predstavljanje sveta koje njemu dolikuje. Ljude dru- 
goga temperamenta on oseća kao ljude koji nisu pra- 
vilno usklađeni sa stvarnim karakterom sveta, i u 
osnovi uzev on ih posmatra kao nenadležne i kao 
ljude koji nikako nisu pravi filosofi, ma koliko u di- 
jalektičkoj umešnosti bili nadmoćniji od njega. Ali 


W. James, Pragmatism. A new name for some old 
ways of thinking. Longmans, London 1911. 
* Loc. cit. p. 6. 

u javnim diskusijama on ne može, prosto zbog svoje- 
ga temperamenta, polagati nikakvo pravo na naroči- 
to odlikovanje ili autoritet. Otuda vodi poreklo iz- 
vesno nedostajanje ozbiljnosti u filosofskoj diskusiji: 
najznačajnija od svih naših premisa nikada se ne po- 
minje.«* 

Potom Džems prelazi na _ karakterisanje dvaju 
temperamenata: kao što se u oblasti morala i životnih 
navika mogu da razlikuju ljudi koji su konvencio- 
nalni i oni koji se ponašaju neizveštačeno, u politič- 
kom pogledu oni koji veru ju u autoritet i anarhisti, 
u lepoj književnosti akademičari i realisti, u umet- 
nosti klasičari i romantičari, tako se, po Džemsovom 
mišljenju, i u filosofiji nalaze dva tipa, naime »ra- 
cionalist« i »empiričar«. Racionalist je »obožavalac 
apstraktnih i večnih principa«. Empiričar je »ljubav- 
nik činjenica u svoj njihovoj neuglađenoj raznovr- 
snosti«.“ Iako niko ne može da bude ni bez činjenica 
ni bez principa, ipak se pojavljuju sasvim različna 
gledišta, već prema tome kako se težina pomera na 
jednu ili drugu stranu. »Racionalizam« predstavlja 
Džems kao sinonim za »intelektualizam«, a »empiri- 
zam« kao sinonim za »senzualizam«. Iako ovo ujedna- 
čavanje, po mome mišljenju, nije osnovano, mi ćemo 
ipak, pre svega, zadržavajući za se kritiku, poći dalje 
za tokom Džemsovih misli. Po mome shvatanju, s in- 
telektualizmom se vezuje idealistička i optimistička 
tendencija, dok empirizam naginje ka materijalizmu 
i jednom samo uslovijenom i nesigurnom optimizmu. 
Racionalizam  (intelektualizam) je uvek  monističan. 
On počinje sa celinom i onim što je universalno i 
ujedinjuje stvari. Empirizam, međutim, počinje sa 
delom i od celine pravi zbir. On bi se mogao obele- 
žiti kao pluralističan.  Racionalist je čovek osećanja, 
empiričar tvrdoglavo biće. Prvi je, prirodno, sklon 
uverenju o slobodi volje, a drugi je sklon fatalizmu. 
Racionalist je lako dogmatičan u svojim konstataci- 
jama, empiričar je, naprotiv, skeptičniji.: Džems obe- 


8 Loc. cit. p. 7 s. 
+ Loc. cit. p. 9 
: Loc. cit. p. 10 ss. 

ležava racionalista kao  tender-minded (s nežnim i 
delikatnim duhom), a empiričara kao tough-minded 
(sa žilavim duhom). Time on očevidno pokušava da 
obeleži naročitu prirodu dvaju mentaliteta. U daljem 
toku našega izlaganja imaćemo prilike da ovo karak- 
terisanje podrobnije ispitamo. Zanimljivo je šta 
Džems kaže o predrasudama koje ta dva tipa gaje 
jedan prema drugome. »Oni nemaju baš visoko mi- 
šljenje jedan o drugome.“ Njihova tipska suprotnost 
igrala je ulogu u sva vremena filosofije, pa tako i 
danas. Tough-minded ocenjuje tender-minded-a kao 
sentimentalna, dok tender-minded smatra ovoga za 
nefina, tupa ili brutalna. Jedan smatra drugoga za 
inferiorna.« 


Kvalitete i jednoga i drugoga tipa stavlja Džems 
u ove dve kolone jednu pored druge: 


Tender-minded: Tough-minded: 

racionalističan (sleduje empirističan (sleduje 
principima) činjenicama) 

intelektualističan senzualističan 

idealističan materi jalističan 

optimističan pesimističan 

religiozan ireligiozan 

indeterminističan determinističan, fatalističan 

monističan pluralističan 

dogmatičan skeptičan 


Ovo raspoređivanje dodiruje različne probleme, 
na koje smo već nailazili u poglavlju o nominalizmu 
i realizmu. Tender-minded ima izvesne crte zajed- 
ničke s realistom, a tough-minded s nominalistom. 
Kao što sam gore izložio, realizam odgovara principu 
introversije, a nominalizam ekstra ver si je. Nesumnji- 
vo i prepirka o universalijama spada na prvome me- 
stu među one istorijske suprotnosti temperamenata 
u filosofiji koje skriveno nagoveštava Džems. Ove 
veze preporučuju nam da kod tender-minded-a misli- 
mo na introvertnoga, a kod tough-minded-a na eks- 
travertnoga čoveka. Ali nam još preostaje da podrob- 
nije ispitamo da li ta veza s pravom postoji ili ne. 


o Loc. cit. p. 12 s. 

Mome — svakako ograničenom — poznavanju 
Džemsovih spisa nije pošlo za rukom da nađe po- 
drobnije definicije ili opise tih dvaju tipova, iako 
Džems više puta govori o tim dvama načinima mi- 
šljenja, te ih obeležava otprilike i kao »thin« i 
»thick«. Flurnoj (Flournov)' objašnjava »thin« kao 
»mince, tenu, maigre, chetif«, a »thick« kao »epais, 
solide, massif, cossu«. Džems za tender-minded upo- 
trebljava jedared i izraz »soft-headed«, dakle doslov- 
ce »s mekanom glavom«. »Soft« je kao »tender« 
mekan, nežan, mio, blag, tih, dakle malo slab, utu- 
ljen, slabe snage, nasuprot izrazima »thick« i 
»tough«, a to su otporni, solidni, teško promenljivi 
kvaliteti, koji podsećaju na prirodu gradiva. Shodno 
tome Flurnoj objašnjava oba načina mišljenja ovako: 
»C'est l'opposition entre la facon de penser abstrac- 
tionniste — c'est-a-dire purement logique et dialecti- 
que, si chere aux philosophes, mais qui n'inspire a 
James aucune confiance, et qui lui parait fragile, 
creuse, ,chetive', parče que trop sevrće du contact 
des choses particulieres — et la fagon de penser con- 
crete, laquelle se nourrit de faits d'experience et ne 
quitte jamais la région terre a terre, mais solide, des 
ecailles de tortues ou autres donnees positives.« Iz 
ovoga komentara nikako se ne sme izvući zaključak 
da Džems jednostrano pristaje uz konkretno mišlje- 
nje. On udostojava oba stanovišta: »Facts are good, 
of course — give us lots of facts. Principles are good 
— give us plenty of principles.« Kao što je poznato, 
jedna činjenica nije nikada samo takva kakva je po 
sebi, nego i takva kakvu je posmatramo. Ako, dakle, 
Džems konkretno mišljenje obeležava kao »thick« ili 
»tough«, on dokazuje time da ovaj način mišljenja 
ima za njega nešto supstancijalno, otporno, dok mu 
se apstraktno mišljenje pojavljuje kao nešto slabo, 
tanano i bledo, možda čak, ako tumačimo kao Flur- 
noj, kao nešto slabunjavo i oronulo. Takvo shvatanje, 


i Th. Flournov, ha philosophie de W. James. Saint- 
-Blaise, 1911, p. 32. 
8 Loc: cit. p. 32. 

razume se, mogućno je samo onda ako je čovek sup- 
stancijalnost a priori povezao s konkretnom činjeni- 
com, a to je baš, kao što je rečeno, stvar tempera- 
menta. Ako »empirijski« mislilac svome konkretnom 
mišljenju pripisuje otpornu supstancijalnost, onda je 
to, gledano s apstraktnoga stanovišta, samoobmana, 
jer supstancijalnost, »tvrdoća« pripada  spoljašnjoj 
činjenici, a ne »empirijskom« mišljenju. Štaviše, ovo 
poslednje pokazuje se kao naročito slabo i ništavno, 
jer se prema spoljašnjoj činjenici toliko malo ume 
potvrditi da uvek zavisi od čulno datih činjenica, za 
njima trči i zbog toga se jedva može da uzdigne iznad 
prosto klasifikatorske i prikazivalačke delatnosti. Sa 
stanovišta mišljenja, dakle, konkretno mišljenje je 
nešto veoma slabo i nesamostalno, jer ono nema čvr- 
stinu u samome sebi, nego u spoljašnjim činjenicama, 
koje su nadređene mišljenju zbog uslovne vrednosti. 
Ovo mišljenje, dakle, obeleženo je nizom čulno ve- 
zanih predstava, koje se u pokret stavljaju ne toliko 
unutrašnjom mislenom delatnošću koliko izmenom 
čulnih opažanja. Niz konkretnih predstava uslovljen 
čulnim opažanjima nije, dakle, upravo ono što bi 
apstraktni mislilac obeležio kao mišljenje, nego u 
najboljem slučaju pasivna apercepcija. Stoga je tem- 
peramenat koji više voli konkretno mišljenje i njemu 
pripisuje supstancijalnost obeležen prevlađivanjem 
čulno uslovljene predstave prema aktivnoj apercep- 
cionoj delatnosti, koja proizlazi iz subjektivne voljne 
radnje, i predstave dobivene posredovanjem čula 
hoće da sredi prema namerama jedne ideje, tj. kraće 
rečeno: ovome temperamentu više je stalo do ob- 
jekta; objekat se zadahnjuje životom, on se ponaša 
kao tobože samostalan u subjektovu svetu predstava 
i shvatanje povlači prema sebi. Ovaj temperamenat, 
dakle, ekstravertuje. Mišljenje ekstravertnoga je 
konkretističko. Njegova čvrstina ne leži u njemu, 
nego u neku ruku izvan njega, u činjenicama u koje 
se prenosi život, i otuda vodi poreklo i Džemsova 
kvalifikacija kao »tough«. Ko se uvek stavlja na stra- 
nu konkretnoga mišljenja, tj. na stranu predstava o 
činjenicama, tome se apstrakcija pojavljuje kao ne- 

što slabo i ništavno, jer on je meri po čvrstini kon- 
kretne, čulno date činjenice. Ali ko stoji na strani 
apstrakcije, tome čulno data predstava nije ono što 
odlučuje, nego apstraktna ideja. Ideja, po uobičaje- 
nom shvatanju, nije ništa drugo nego apstrakcija 
jednog zbira iskustava. Pri tome čovek voli da duh 
ljudski predstavlja kao početnu čistu ploču (tabula 
rasa), na kojoj ostavljaju slova tek opažanje i isku- 
stvo sveta i života. Sa ovoga stanovišta, a to je sta- 
novište naše empirijske naučnosti u najširem smislu, 
ideja i ne može da bude ništa drugo nego epifeno- 
menalna, aposteriona apstrakcija iz iskustava, i stoga 
slabija i bleđa od ovih. Ali mi znamo da duh ne može 
biti tabula rasa, jer nam kritika naših mislenih prin- 
cipa pokazuje da su izvesne kategorije našega mišlje- 
nja date a priori, tj. pre svakoga iskustva, i pojavlju- 
ju se u isti mah sa prvim mislenim aktom, štaviše one 
su njegovi preformirani uslovi. Ali što je Kant do- 
kazao za logičko mišljenje, to važi za psihu još u 
mnogo većem obimu. Psiha je isto tako malo kao i 
duh (oblast mišljenja) u početku tabula rasa. Svaka- 
ko nedostaju konkretni sadržaji, ali sadržajne moguć- 
nosti nasleđenom i preformiranom funkcionalnom 
dispozicijom date su a priori. Ona nije ništa drugo 
nego rezultat funkcijskih navika mozgova u nizu pre- 
daka, talog pokušaja prilagođivanja i iskustava filo- 
genetičkoga niza. Novo postali mozak ili funkcijski 
sistem jeste, dakle, star, za sasvim određene svrhe 
udešen instrumenat, koji ne samo pasivno apercipuje 
nego i iz sebe aktivno sređuje iskustva i nagoni ih na 
izvesne zaključke i sudove. Ova sređivanja ne deša- 
vaju se pak slučajno ili proizvoljno, nego sleduju 
strogo preformiranim uslovima, koji nisu dati posre- 
dovanjem iskustva kao sadržaji posmatranja, nego su 
dati a priori kao uslovi posmatranja. To su ideje ante 
rem, formalni uslovi a priori povučene osnovne lini- 
je, koje gradivo iskustva upućuju na određen oblik, 
tako da se one, kao što ih je Platon shvatio, mogu za- 
mišljati kao likovi, u neku ruku kao sheme ili nasle- 
đene funkcijske mogućnosti, ali koje isključuju dru- 
ge mogućnosti ili ih bar ograničavaju u velikoj meri. 

Otuda proizlazi da i najslobodnije ispoljavanje duha, 
fantazija, nikada ne može zalutati u ono što je bez- 
granično (iako pesnik može tako osećati), nego ostaje 
vezano za preformirane mogućnosti, za praslike ili 
praiskonske slike.  Pripovedanja bajki najudaljenijih 
naroda pokazuju u sličnosti svojih motiva tu veza- 
nost za izvesne praslike. Čak i slike koje su osnova 
naučnim teorijama pokazuju to ograničenje, na pri- 
mer eter, energija, njihova preobražavanja i njihova 
postojanost, teorija o atomima, afinitet itd. 


Kao što, dakle, u duhu onoga koji konkretno 
misli prevlađuje i daje pravac čulno data predstava, 
tako u duhu onoga koji apstraktno misli preteže besa- 
držajna i stoga nepredstavljiva praslika. Ona ostaje 
relativno neaktivna dokle god se objekat zadahnjuje 
životom i time uzdiže do uslovnoga činioca mišljenja. 
Ali ako se u objekat život ne prenosi, te se on time 
lišava svoje preponderancije u duhovnome procesu, 
onda se njemu uskraćena energija vraća u subjekat. 
U subjekat se nesvesno prenosi život i time se bude 
u njemu spavaćive preformirane slike, i ove se zbog 
toga pojavljuju kao delatni činioci u duhovnome pro- 
cesu, svakako u nepredstavljivoj formi, u neku ruku 
kao nevidljivi režiseri, iza kulisa. Kako su one samo 
aktivisane funkcione mogućnosti, one su bez sadrža- 
ja, stoga nepredstavljive, i zato teže za ispunjenjem. 
One iskustveno gradivo povlače u svoju formu i ne 
predstavljaju činjenice, nego sebe u činjenicama. One 
se unekoliko zaodevaju činjenicama. Stoga nisu neka 
poznata ishodišna tačka, kao empirijska činjenica u 
konkretnome mišljenju, nego se mogu tek doživeti 
nesvesnim  uobličavanjem iskustvenoga gradiva. I 
empiričar može svoje iskustveno gradivo da raščla- 
njava i uobličava, ali on ga uobličava možda prema 
nekom konkretnom pojmu, koji je stvorio na osnovu 
prethodnih iskustava. 

Naprotiv, onaj koji apstrahuje uobličava prema 
nekom nesvesnom propisu, i tek a posteriori iz po- 
jave koju je uobličio doživljuje ideju prema kojoj je 
davao oblik. Empiričar, shodno svojoj psihologiji, 
svagda je sklon da usvaja, i onaj koji apstrahuje 

uobličava iskustveno gradivo proizvoljno prema ble- 
dim, slabim i nedovoljnim pretpostavkama, jer on 
duhovni proces onoga koji apstrahuje odmerava pre- 
ma svome vlastitom modus procedendi. Ali prava 
premisa, ideja ili praslika onome koji apstrahuje je- 
ste nepoznata upravo onako kao empiričaru teorija, 
koju će on naknadno, posle mnogih i mnogih ekspe- 
rimenata, izgraditi iz iskustva. Kao što sam u jednom 
ranijem poglavlju objasnio, jedan vidi individualni 
objekat i interesu je se za njegovo individualno drža- 
nje, a drugi u prvome redu vidi sličnosne veze izme- 
đu objekata i ne vodi računa o individualnosti činje- 
nice, jer mu je ono što vezuje i spaja rasturene i raz- 
novrsne pojave prijatnije i donosi mu  spokojstvo. 
Ali za prvoga je sličnosna veza upravo nešto tegobno, 
nešto što mu narušava spokojstvo, i to ga, prema pri- 
likama, čak sprečava da se dočepa saznanja objekto- 
ve osobitosti. Što se više uživljuje u pojedini objekat, 
utoliko on više saznaje njegovu osobitost i utoliko 
više iščezava mu činjenica sličnosne veze s nekim 
drugim objektom. Ali ako se on ume da uživi i u 
drugi objekat, onda je kadar da sličnost dvaju obje- 
kata oseti i shvati u mnogo većoj meri negoli onaj 
koji ju je pre svega uvideo samo spolja. Onaj koji 
konkretno misli može, zbog činjenice što se najpre 
uživljuje u jedan a zatim u drugi objekat, samo veo- 
ma polagano dolaziti do saznanja sličnosnih veza, i 
zato se njegovo mišljenje pojavljuje kao tegljivo. Ali 
veoma lako teče njegovo uživljavanje. Međutim, 
onaj koji apstraktno misli brzo dokazuje sličnosti, in- 
dividualne objekte zamenjuje generalnim obeležji- 
ma i tom iskustvenom gradivu daje oblik svojom vla- 
stitom unutrašnjom mislenom delatnošću, ali ova se 
nalazi pod jakim uticajem »senaste«  praslike, isto 
onako kao i konkretno mišljenje pod uticajem objek- 
ta. Što je veći uticaj objekta na mišljenje, utoliko 
ono više urezuje njegove crte u mislenu sliku. Ali 
ukoliko objekat manje dejstvuje u duhu, utoliko jače 
apriorna ideja udara svoj pečat na iskustvo. Zbog 
prekomernoga značaja empirijskoga objekta nastaje 
onda u nauci izvesna vrsta teorije specijalista, koja 

se, na primer, u psihijatriji pojavljuje kao ona po- 
znata »mitologija mozga«, gde se pokušava da se neka 
veća iskustvena oblast objasni principima koji su od- 
lični za objašnjenje izvesnih usko ograničenih kom- 
pleksa činjenica, ali sasvim nedovoljni za svaku dru- 
gu upotrebu. Ali, obrnuto, apstraktno mišljenje, koje 
prihvata pojedinu činjenicu samo zbog njene slično- 
sti s nekom drugom činjenicom, stvara universalnu 
hipotezu, koja, doduše, ideju više ili manje predstav- 
lja čisto, ali sa suštinom konkretnih činjenica ima 
isto toliko malo ili isto toliko mnogo posla koliko i 
mit. U svojoj krajnjoj formi, dakle, obe forme mi- 
šljenja proizvode mitologiju, od kojih se jedna kon- 
kretno izražava ćelijama, atomima, treptajima i mno- 
gim sličnim stvarima, a druga »večnim« idejama. 
Krajnji empirizam ima bar to preimućstvo da činje- 
nice izloži što čistije. Ali krajnji ideologizam ima 
preimućstvo da apriorne forme, ideje ili _praslike 
ogleda u najvećoj mogućnoj čistoti. Teorijski rezul- 
tati prvoga iscrpljuju se njegovim iskustvenim gra- 
divom, praktički rezultati drugog ograničavaju se na 
prikazivanje psihološke ideje. Kako je naš sadašnji 
naučni duh jednostrano nastrojen konkretno-empi- 
rijski, to on delo onoga koji prikazuje ideju ne ume 
ceniti, jer mu činjenice stoje iznad poznavanja pra- 
formi u kojima ih ljudski razum poima. Zaokretanje 
na stranu konkretizma jeste, kao što je poznato, re- 
lativno mlada tekovina, koja vodi poreklo iz epohe 
prosvećenosti. Uspesi toga razvitka dostojni su div- 
ljenja, ali. su izazvali nagomilavanje empirijskoga 
gradiva, koje svojom nepreglednošću više stvara za- 
bunu negoli jasnoću. Ono nužno vodi naučnome se- 
paratizmu i time mitologiji specijalista, koja znači 
smrt universalnosti. Ali _ prevlađivanje empirizma 
nije samo zaguši van je aktivnoga mišljenja nego i 
opasnost za stvaranje teorija u okviru jedne disci- 
pline. Međutim, odsutnost opštih gledišta ide naruku 
mitskom stvaranju teorija, ni manje ni više nego što 
to čini i odsutnost empirijskih gledišta. 


Stoga ja smatram da su Džemsovi termini ten- 
der-minded i tough-minded samo jednostrano oče- 

vidni i, u osnovi uzev, sadrže izvesno prejudiciran je. 
Ali iz ovoga izlaganja moglo bi biti jasno da Džem- 
sova tipizacija obrađuje iste tipove koje sam ja obe- 
ležio izrazima introvertan i ekstravertan. 


2. KARAKTERISTIČNA SUPROTNOSNA DVOJSTVA 
D2EMSOVIH TIPOVA 


a) Prvo suprotnosno dvojstvo koje Džems navodi 
kao oznaku za razlikovanje tipova jeste racionalizam 
prema empirizmu. 

Ja sam se, kao što će čitalac primetiti, već u 
prethodnom izjasnio za ovu suprotnost i pri tome 
suprotnost shvatio kao ideologizam prema empiriz- 
mu. Klonio sam se izraza »racionalizam«, jer je kon- 
kretno, empirijsko mišljenje isto tako »racionalno« 
kao i aktivno, ideološko mišljenje. Ratio upravlja i 
jednom i drugom formom. A, osim toga, ne postoji 
samo jedan logički racionalizam, nego i racionalizam 
osećanja, ukoliko je, naime, racionalizam pre svega 
opšte psihološko zauzimanje stava u odnosu na ra- 
cionalnost mišljenja i osećanja. S ovim shvatanjem 
pojma »racionalizam« ja se nahodim u svesnoj su- 
protnosti prema  istorijsko-filosofskom shvatanju, 
koje izraz »racionalistički« upotrebljava u smislu 
»ideološki«, resp. racionalizam shvata kao primat 
ideje. Kod novijih filosofa ratio je svakako izgubila 
čisto idealni karakter i rado se obeležava kao moć, 
nagon, hotenje, štaviše kao osećanje, ili kao metoda. 


Svakako je ratio — psihološki posmatrano — iz- 
vestan stav, koji je kao što kaže Lips, praćen »oseća- 
njem objektivnosti«. U Baldvina (Baldwin)* je ratio 
»konstitutivni, regulativni princip duha«. Herbart 
(Herbart) objašnjava um kao »moć razmišljanja«. 
Sopenhauer kaže za um da on ima samo jednu funk- 
ciju, naime »obrazovanje pojma; i iz ove jedine funk- 
cije veoma lako i same sobom objašnjavaju se sve 


» Baldwin, Handbook of Psychology I, p. 312. 
= Herbart, Psvchologie als Vfissenschaft, $§ 117. 

one gorenavedene pojave kojima se život čovekov 
razlikuje od života životinja, i na primenu ili nepri- 
menu one funkcije ukazuje prosto sve što se svugde 
i u svako doba nazivalo umnim ili neumnim«.": »Go- 
renavedene pojave« tiču se izvesnih ispoljavanja uma 
koja je Sopenhauer skupio, naime »savlađivanje afe- 
kata i strasti, sposobnost da se grade zaključci i opšti 
principi«, »saglasno delanje većeg broja jedinki«, 
»civilizacija, država; zatim nauka, čuvanje ranijega 
iskustva«, itd. Ako za Sopenhauera um ima funkciju 
obrazovanja pojmova, onda on, prema tome, ima ka- 
rakter onakva stava psihičkoga aparata koji je pode- 
san da mislenom aktivnošću obrazuje pojmove. Sa- 
svim u tome smislu jednoga stava shvata um i Jeru- 
zalem (Jerusalem), naime kao dispoziciju volje, koja 
nas osposobljava da se u svojim odlukama služimo 
umom i da savlađujemo strasti. 

Um je, dakle, sposobnost da budemo umni, od- 
ređen stav koji omogućuje mišljenje, osećanje i 
delanje prema objektivnim vrednostima. Ove »objek- 
tivne« vrednosti sa stanovišta empirizma proizlaze iz 
iskustva, ali sa gledišta ideologizma iz aktivnoga akta 
ocene uma, koji bi tada u Kantovu smislu bio »moć 
suđenja i delanja prema načelima«. Jer um je u Kan- 
tu izvor ideje, koji je »umov pojam«, »kojega se 
predmet ne može naći u iskustvu«, i koji sadrži »pra- 


sliku upotrebe razuma — kao regulativni princip 
radi opšte povezanosti naše empirijske upotrebe ra- 
zumaxć.'" Ovo shvatanje je čisto introvertno. Prema 


njemu stoji empirističko shvatanje Vuntovo; po nje- 
mu um pripada kompleksnim intelektualnim funk- 
cijama koje se sa svojim »prvim stepenima, koji im 
daju neizbežne čulne supstrate, u jednom opštem 
izrazu« obuhvataju u celinu. »Očevidno je da je ovaj 
pojam ,intelektualnog' ostatak psihologije moći, koji 
možda još više negoli stari pojmovi pamćenje, razum, 
fantazija itd. pati od mešanja sa logičkim gledištima 
koja leže izvan psihologije, i da on postaje utoliko 


" Schopenhauer, Welt als Wille und Vorstellung I, $ 8. 


= Jerusalem,  Lehrb. der Psychologie, p. 195. 
is Kant, Log. p. 140 s. 

neodređeniji i u isti mah proizvoljniji ukoliko obu- 
hvata raznovrsnije psihičke sadržaje.« »Ako za sta- 
novište naučne psihologije nema nikakva pamćenja, 
nikakva razuma i nikakve fantazije, nego samo iz- 
vesnih elementarnih psihičkih procesa i njihovih 
veza, koje se u prilično proizvoljnom razlikovanju 
obuhvataju pod onim imenom, onda, razume se, ima 
još manje neke ,inteligencije' ili intelektualne funk- 
cije' kao jednoga jedinstvenoga pojma podudarnoga 
sa ma kojim stanjem činjenica koje treba čvrsto 
ograničiti. Pa ipak ostaju izvesni slučajevi gde je ko- 
risno, iako u jednom zbog načina psihološkoga po- 
smatranja izmenjenom smislu, poslužiti se onim poj- 
movima iz staroga inventara psihologije moći. Ovi 
slučajevi nastaju onde gde nailazimo na kompleksne, 
iz različnih sastavnih delova pomešane fenomene, 
koji zbog pravilnosti svoje veze pre svega i iz prak- 
tičkih razloga iziskuju da se o njima vodi računa, ili 
gde nam individualna svest pruža određene pravce 
dara i obrazovanja, i gde pravilnost veze opet poziva 
na analizu takvih kompleksnih duhovnih darova. Ali, 
razume se, u svima ovim slučajevima zadatak je da 
ne ostajemo kod tako obrazovanih generalnih poj- 
mova, nego da ih, gde god je mogućno, svodimo na 
njihove proste  činioce.«* Ovo shvatanje je čisto eks- 
travertno. Naročito karakteristična mesta istakao 
sam kurzivnim slovima. Dok su za introvertno stano- 
vište »generalni pojmovi« kao um, intelekat itd. 
»moći«, tj. proste osnovne funkcije koje raznovrsnost 
psihičkih procesa što ih one prate obuhvataju u je- 
dinstvenome smislu, oni za ekstravertno, empiristič- 
ko stanovište nisu ništa drugo nego sekundarni, iz- 
vedeni pojmovi, komplikacije elementarnih procesa, 
a na ove poslednje ekstravertno stanovište pre- 
mešta vrednosni akcenat. Istina, po ovom stanovištu, 
takvi pojmovi ne mogu se obići, ali bi ih u principu 
svagda trebalo »svoditi na njihove proste činioce«. 
Samo se po sebi razume da empirističko stanovište 
ne može misliti nikako drukčije nego reduktivno 


u Wundt, Grundziige der phys. Psychol. V Auflage, Bd. 
III, p. 582 s. 

s obzirom na opšte pojmove, jer za njega su pojmovi 
uvek samo ono što je iz iskustva izvedeno. Ono uop- 
šte ne poznaje nikakve »pojmove uma«, ideje a prio- 
ri, jer je njegovo mišljenje podešeno pasivno aper- 
ceptivno prema čulno uslovljenom iskustvu. Zbog 
ovoga stava objekat je uvek naglašen, on je u neku 
ruku ono što dela i primorava nas na saznanja i kom- 
plikovane zaključke uma, i ovi zahtevaju postojanje 
opštih pojmova, koji pak služe samo za to da izvesne 
grupe fenomena shvate pod jednim kolektivom. Tako 
opšti pojam, naravno, nije ništa drugo nego jedna 
sekundama količina, koja zapravo, osim u jeziku, i 
ne postoji. Stoga nauka umu, fantaziji itd. ne može 
priznati nikakvo pravo na posebnu egzistenciju, uko- 
liko smatra da stvarno postoji samo ono što postoji 
kao čulno data činjenica, kao »elementaran činilac«. 
Ali ako je mišljenje, kao što je to slučaj kod intro- 
vertnoga, aktivno aperceptivno, onda um, intelekat, 
fantazija itd. imaju vrednost osnovne funkcije, moći, 
tj. mogućnosti ili delanja iznutra, jer za to stanovište 
vrednosni akcenat leži na pojmu, a ne na elementar- 
nim procesima koje poklapa i obuhvata pojam. Ovo 
mišljenje je poreklom sintetičko. Ono iskustveno gra- 
divo sređuje prema shemi pojma i upotrebljava ga 
da ispuni svoje ideje. Pojam se pojavljuje kao acti- 
vum, i to iz vlastite unutrašnje snage, koja zahvata 
iskustveno gradivo i uobličava ga. Ekstravertni kao 
izvor ove snage pretpostavlja, s jedne strane, čistu 
proizvoljnost, a, s druge, suviše brzu generalizaciju 
ograničenih iskustava. Introvertni, koji nije svestan 
svoje vlastite psihologije mišljenja pa je možda čak 
sam pomodni empirizam usvojio kao putokaz, bezu- 
spešno se brani od ove zamerke. Ali zamerka nije ni- 
šta drugo nego jedna projekcija ekstravertne psiho- 
logije. Jer, aktivni misleni tip energiju svoje mislene 
delatnosti ne dobiva ni iz proizvoljnosti ni iz isku- 
stva, nego iz ideje, tj. iz urođene funkcionalne forme, 
koja je aktivisana njegovim introvertnim zauzima- 
njem stava. Ovoga izvora on nije svestan, jer on ide- 
ju zbog njene apriorne besadržajnosti može da sazna 
tek u uobličavanju a posteriori, naime u formi koju 

prima mišljenjem obrađeno iskustveno gradivo. Ali 
za ekstravertnoga objekat i elementarni proces jesu 
važni i neizbežni stoga što je on ideju nesvesno pro- 
jicirao u objekat i što se samo empirijskim sabira- 
njem i upoređivanjem može da uzdigne do pojma i 
time do ideje. Oba pravca mišljenja značajno su su- 
protstavljena jedan prema drugome: jedan iz svoje 
nesvesne ideje uobličava gradivo i tako dolazi do 
iskustva; drugi ide za gradivom koje sadrži njegovu 
nesvesnu projekciju ideje i tako dospeva do ideje. 
Ova suprotnost stavova ima u sebi nešto što čoveka 
mislioca nadražuje, i zato je i izazvala najvatrenije i 
najbezuspešnije naučne diskusije. 

Nadam se da ovo raspravljanje dovoljno oprav- 
dava moje shvatanje da razum (ratio) i njegovo jed- 
nostrano uzdizanje do principa, upravo racionalizam, 
pripadaju empirizmu isto toliko koliko i ideologizmu. 
Mesto da govorim o ideologizmu, mogao bih da upo- 
trebim i reč »idealizam«. Ali ovoj upotrebi smeta 
njegova suprotnost prema »materijalizmu«, i ja kao 
suprotnost prema »materijalističkom« ne bih mogao 
reći »ideološki«, jer materijalist, kao što pokazuje 
istorija filosofije, često isto tako može da bude ideo- 
log, naime u slučaju ako nije nikakav empiričar, 
nego aktivno misli polazeći od opšte ideje materije. 


b) Drugo suprotno dvojstvo koje Džems postav- 
lja jeste = intelektualizam prema  senzualizmu (senza- 
cionalizmu!). 

Senzualizam je izraz koji obeležava suštinu eks- 
tremnoga empirizma. On u čulnom iskustvu nalazi 
jedino i isključivo vrelo saznanja. Senzualistički stav 
je sasvim orijentisan prema objektu koji daju čula, 
dakle napolje. Očevidno je da Džems misli na inte- 
lektualan, a ne na neki estetički senzualizam, ali baš 
zato čini se da »intelektualizam« nije suprotnost koja 
tome odgovara. Psihološki intelektuahzam je stav 
koji se obeležava time što uslovnu glavnu vrednost 
daje intelektu, dakle saznavanju na pojmovnom ste- 
penu. S ovim stavom ja mogu da budem i senzualist, 
naime u slučaju ako svoje mišljenje zaposlim kon- 
kretnim pojmovima, koji svi skupa vode poreklo iz 

čulnoga iskustva. Stoga i empiričar može da bude 
intelektualan. Filosofski intelektualizam se upotreb- 
ljava otprilike promisoue sa racionalizmom, i stoga 
bismo opet ideologizam morali uzeti kao suprotnost 
prema senzualizmu, ukoliko je i senzualizam u svojoj 
suštini samo krajnji empirizam. 

c) Treće Džemsovo suprotnosno dvojstvo jeste 
idealizam prema materijalizmu. 

Već kod senzualizma moglo se pretpostavljati da 
Džems time ne misli samo na pojačan empirizam, tj. 
na intelektualan senzualizam, nego da je izrazom 
»sensationalistic« hteo možda istaći i ono što je ve- 
zano za oset bez obzira na sve intelektualno. Kad ka- 
žem vezano za oset mislim na stvarnu čulnost, sva- 
kako ne u vulgarnom smislu kao voluptas, nego kao 
psihološki stav u kojemu nije toliko objekat u koji se 
čovek uživljuje koliko čista činjenica čulnoga uzbu- 
đenja i oseta ona količina koja daje orijentaciju i od- 
ređivanje. Ovaj stav može se obeležiti i kao reflek- 
toran, jer ceo mentalitet zavisi od čulnoga oseta te u 
njemu i dostiže vrhunac. Objekat se ne dohvata ni 
apstraktnim saznanjem ni uživljavanjem, nego dej- 
stvuje svojom prirodnom formom postojanja, i su- 
bjekat se orijentiše isključivo na čulnim osetima koje 
izaziva dodir s objektom. Ovaj stav odgovarao bi pri- 
mitivnom mentalitetu. Suprotnost koja njemu pri- 
pada jeste intuitivni stav, obeležen osetnim poima- 
njem, koje nije ni intelektualno ni osećajno, nego 
oboje u isti mah u nerazlučenoj mešavini. Kao što se 
čulni objekat pojavljuje u opažanju, tako se i psi- 
hički sadržaj pojavljuje u intuiciji, dakle, quasi ilu- 
zionaran ili halucinatoran. 

Na osnovu toga što je u Džemsa tough-minded 
obeležen ne samo kao »sensationalistic« nego i kao 
»materialistic« (a dalje još i kao »irreligious«) pojav- 
ljuje se dvoumljenje da li on doista svojom tipizaci- 
jom ima u vidu istu suprotnost tipova kao ja. Mate- 
rijalizam se vulgarno svagda razumeva kao stav koji 
se orijentiše prema »materijalnim« vrednostima, da- 
kle kao neka vrsta moralnoga senzualizma. Džemsovo 
karakterisanje davalo bi, dakle, veoma nepovoljnu 

sliku kad bismo tim izrazima hteli podmetnuti njihov 
vulgaran značaj. To izvesno ne bi bilo u pameti 
Džemsu, čije ranije navedene reči o tipovima hoće da 
spreče jedan nesporazum u ovom pravcu. Čovek, da- 
kle, ne bi mogao pogrešiti ako uzme da Džems uglav- 
nom ima u vidu filosofski značaj izraza o kojima je 
reč. Tada materijalizam znači stav koji se svakako 
orijentiše prema materijalnim vrednostima, ali ne 
prema »čulnim«, nego prema činjeničnim vrednosti- 
ma; pri tome se pod »činjenicom« razumeva nešto 
spoljašnje i tako reći gradivno. Suprotnost tome jeste 
»idealizam«, koji u filosofskom smislu glavnu vred- 
nost pripisuje ideji. Pod tim se ne može razumevati 
moralan idealizam, inače bismo, suprotno Džemsovoj 
nameri, morali pretpostavljati i to da se pod materi- 
jalizmom razumeva moralan senzualizam. Ako, da- 
kle, prihvatimo da on pod materijalizmom razumeva 
stav koji orijentacionu glavnu vrednost stavlja na 
realnu činjeničnost, onda ponovo dolazimo do toga da 
i u ovome atributu otkrijemo ekstravertnu osobenost, 
i time se naše početne sumnje rasturaju. Da filosof- 
ski idealizam odgovara introvertnom ideologizmu, to 
smo već videli. Ali moralan idealizam ne bi ni na koji 
način bio karakterističan za introvertnoga, jer i ma- 
teri jalist može biti moralno idealističan. 


d) Četvrto suprotnosno  dvojstvo je optimizam 
prema pesimizmu. 

Nisam sasvim siguran da li se ova poznata su- 
protnost po kojoj se mogu razlikovati ljudski tempe- 
ramenti odmah sme primeniti na Džemsove tipove. 
Da li je, na primer, Darvinov empirizam i pesimisti- 
čan? On je to izvesno za nekoga ko ima ideologistički 
pogled na svet, i na drugi tip čoveka gleda kroz na- 
očari nesvesne projekcije osećanja. Ali sam empiri- 
čar ne treba stoga nikako da svoj pogled shvati kao 
pesimističan. Ili da li je, na primer, mislilac Sopen- 
hauer, čiji je pogled na svet sasvim  ideologistički 
(potpuno kao čisti ideologizam Upanišada), shodno 
Džemsovoj tipizaciji možda optimističan? Sam Kant, 
veoma čist introvertan tip, stoji s onu stranu opti- 
mizma i pesimizma, isto onako kao veliki empiričari. 

Stoga mi se čini da ni ova suprotnost nema nikakva 
posla sa Džemsovim tipovima. Kao što ima optimi- 
stičkih introvertnih, tako isto ima i optimističkih eks- 
travertnih i vice-versa. Ali bilo bi veoma lako moguć- 
no da se Džemsu ova zabluda potkrala na osnovu ma- 
lopre nagoveštene subjektivne projekcije. Materija- 
listički ili čisto empiristički ili pozitivistički pogled na 
svet pojavljuje se stanovištu ideologizma kao apso- 
lutno bezutešan. Ono ga, dakle, mora osećati kao pe- 
simističan pogled na svet. Ali ko veruje u Boga »ma- 
teriju«, tome se materijalistički pogled na svet pojav- 
ljuje kao optimističan. Materijalističkim shvatanjem, 
naime, preseca se ideologizmu životni nerv, jer se 
time koči njegova glavna snaga, aktivno apercipova- 
nje i ostvarivanje praslika. Stoga mu se takav pogled 
na svet mora pojavljivati kao sasvim pesimističan, jer 
ga on lišava svake nade da će večnu ideju ikada po- 
novo ugledati ostvarenu u pojavi. Svet realnih činje- 
nica znači za njega progonstvo i trajnu bezavičajnost. 
Ako, dakle, Džems materijalistički pogled na svet 
stavlja paralelno s pesimizmom, onda bi ta okolnost 
ukazivala na to da on lično pripada ideologističkoj 
strani — pretpostavka koja bi se lako mogla potvr- 
diti mnogim drugim crtama iz života ovoga filosofa. 
Ova okolnost mogla bi objasniti i to zašto je tough- 
-minded dobio tri malo sumnjiva epiteta: senzualisti- 
čan, materijalističan, ireligiozan. Na istu okolnost 
ukazuje i ono mesto u Pragmatizmu gde Džems obo- 
stranu odvratnost tipova upoređuje sa susretom iz- 
među bostonskih turista i stanovništva Kripl Krika." 
Ovo upoređenje je za drugi tip malo laskavo i dopu- 
šta da zaključujemo o osećajnoj odvratnosti, s kojom 
se ni jaka volja za pravičnost ne može takmičiti. Ali 
čini mi se da je ovaj mali »document humain« baš 
dragocen dokaz za činjenicu izazivačke različnosti 
oba tipa. Možda se može činiti sitničarski što ja po- 
malo udaram glasom baš na takve osećajne inkompa- 


James, Pragmatism, p. 13. Bostonci su poznati zbog 
svojega »ođuhovljenoga« estetizma. Cripple Creek je poznati 
rudarski distrikt u Virdžiniji. Suprotnost, dakle, može se 

tibilnosti. Alija sam se mnogostrukim iskustvima 
uverio u to da baš takva, u pozadini svesti zadržava- 
na osećanja ponekad na nepovoljan način utiču i na 
najlepši rezonman i ometaju sporazumevanje. Lako 
se može pomisliti da i stanovništvo Kripl Krika na 
bostonske turiste gleda naročitim očima. 

e) Peto suprotnosno dvojstvo jeste religioznost 
prema ireligioznosti. 

Važenje ove suprotnosti za Džemsovu psiholo- 
giju tipova bitno zavisi, razume se, od definicije koju 
Džems daje religioznosti. Kad on suštinu religiozno- 
sti sasvim s ideologističkoga stanovišta poima kao 
stav u kome religiozna ideja igra dominantnu ulogu 
(u suprotnosti prema osećanju), onda on ima izvesno 
pravo što tip tough-minded obeležava i kao ireligio- 
zan. Ali Džems misli suviše široko i suviše ljudski da 
ne bi video da religiozni stav može biti determinisan 
i religioznim osećanjem. Ta sam on kaže: »Naše oso- 
bito uvažavanje činjenica nije u nama neutralisalo 
svaku religioznost. Ali ovo uvažavanje je u samom 
sebi tako reći religiozno. Naš naučni stav je pobožan 
(our scientific temper is devout).«:“ Nedostatak dubo- 
koga poštovanja prema »večnim« idejama empiričar 
naknađuje nekom tako reći religioznom verom u re- 
alnu činjenicu. Ako neko svoj stav orijentiše na ideji 
Boga, onda je to psihološki isto kao kad bi on to činio 
na ideji tvari ili kao kad bi realne činjenice podigao 
do determinantnoga činioca svojega stava. Ukoliko 
se ovo orijentisanje dešava samo neuslovljeno, utoli- 
ko zaslužuje epitet »religiozan«. Ali sa jednoga viso- 
koga stanovišta realna činjenica je isto tako veoma 
dostojna da bude neuslovljen činilac, kao ideja, pra- 
slika, koju je stvorio sudar čoveka i njegovih unutra- 
šnjih uslova s tvrdim činjenicama spoljašnje stvar- 
nosti pre toliko miri jada godina. Neuslovljeno pošto- 
vanje realnih činjenica ni na koji način sa psiholo- 
škoga stanovišta ne može se nikada obeležiti kao ire- 
ligiozno. Tough-minded ima baš svoju empirističku 
religiju, kao što tender-minded ima svoju ideologi- 
stičku religiju. Svakako je i činjenica naše savreme- 


*« James, Loc. cit. p. 15. 

ne kulturne epohe to što naukom vlada objekat, a 
religijom subjekat, tj. ideologizam, jer ideja koja dej- 
stvuje iz same sebe morala se ipak nekud skloniti, 
pošto je u nauci svoje mesto morala ostaviti objektu. 
Ako se religija na taj način shvati kao savremena 
kulturna pojava, onda Džems ima pravo što empiri- 
čara obeležava kao ireligiozna čoveka, ali samo to- 
liko. Kako filosofi nisu neuslovljeno sasvim odvojena 
ljudska klasa, njihovi tipovi i izvan oblasti ljudi koji 
se bave filosofijom prostiraće se u opšte čovečanstvo, 
možda dotle dokle dopire kultivisano čovečanstvo 
uopšte. Već iz ovoga opštega razloga ne bismo smeli 
polovinu kulturnoga čovečanstva obeležavati kao ire- 
ligioznu. Mi čak iz psihologije primitivnih ljudi zna- 
mo da religiozna funkcija pripada prosto postojanju 
duše i svagda i svugde postoji, ma koliko bila nedi- 
ferencirana. 


Ako ne prihvatimo malopre nagoveštenu ograni- 
čenost pojma »religija« u Džemsa, onda opet mora 
biti reči o osećajnom faut pas, koje se, kao što smo 
videli, i suviše lako dešava. 

f) Šesto suprotnosno dvojstvo jeste indetermini- 
zam prema determinizmu. 

Ova suprotnost je psihološki interesantna. Samo 
se po sebi razume da empirizam kauzalno misli, čime 
je aksiomatično usvojena nužna veza između uzroka 
i posledice. Empiristički stav stiče orijentaciju objek- 
tom u koji se čovek uživljuje, on je u neku ruku pod 
uticajem spoljašnje činjenice i osećanja nužnosti neke 
posledice koja proizlazi iz nekoga uzroka. Sasvim je 
prirodno što se ovom stavu psihološki nameće utisak 
nepromenljivosti kauzalnih veza. Identifikacija unu- 
trašnjih psihičkih procesa s tokom spoljašnjih činje- 
nica data je već zato što se objektu u aktu uživlja- 
vanja nesvesno daje znatna količina vlastite aktiv- 
nosti, vlastitoga života. Time se subjekat asimiluje 
objektu, iako onaj koji se uživljuje misli da asimi- 
luje objekat. Ali ako na objektu leži jak vrednosni 
akcenat, time objekat poseduje značaj koji i sa svoje 
strane utiče na subjekat i primorava ga na disimila- 
ciju sa samim sobom. Kao što je poznato, ljudska psi- 

hologija je kao kameleon; to praktički psiholog sa- 
znaje svakodnevno. Gde god prevlađuje objekat, tu 
se dešavaju ujednačavanja s prirodom objekta. Tako, 
na primer, identifikacija sa voljenim objektom igra 
znatnu ulogu u analitičkoj terapiji. Osim toga, psiho- 
logija primitivnih ljudi daje nam mnoštvo primera 
disimilacije u prilog objekta, na primer često ujedi- 
njavanje s totemskom životinjom ili s duhovima pre- 
daka. Stigmatizacija od srednjovekovnih pa do novo- 
vekovnih svetaca pripada takođe ovamo. U podraža- 
vanju Hrista  (»imitatio Christi«)  disimilacija je 
podignuta čak do principa. Kraj ove nesumnjive sklo- 
nosti ljudske psihe ka disimilaciji psihološki se lako 
može razumeti preuzimanje objektivnih kauzalnih 
veza u subjekat. Psiha time, kao što je rečeno, pada 
pod uticaj isključivoga važenja kauzalnoga principa, 
i tu je već potreban ceo saznajno-teorijski alat da se 
čovek odbrani od premoći toga utiska. Pri tome do- 
lazi u obzir otežavajuća okolnost da nas empiristički 
stav celim svojim držanjem sprečava da verujemo u 
unutrašnju slobodu. Jer svaki dokaz, čak i svaka mo- 
gućnost dokaza, nedostaje nam. Šta treba da znači 
ono bledo, nejasno osećanje slobode prema golemom 
pritisku objektivnih dokaza suprotnoga dela? Stoga je 
determinizam empiričara tako reći neizbežan, pod 
pretpostavkom da empiričar misli, i ne voli — kao 
što se to često dešava — da ima dve fioke, jednu za 
nauku, a drugu za religiju koju je primio od roditelja 
i socijeteta. Kao što smo videli, suština ideologizma 
osniva se na nesvesnom aktivisanju ideje. Ovo akti- 
visanje može da počiva na naknadnoj, u životu steče- 
noj odvratnosti prema uživljavanju, ali može da po- 
stoji i od rođenja, kao a priori od prirode stvoren i 
potpomognut stav. (U svome praktičkome iskustvu 
viđao sam takve slučajeve u više mahova.) U ovom 
poslednjem slučaju ideja je a priori aktivna, ali tako 
da, zbog svoje praznine i nepredstavljivosti, nije data 
svesti. Ona je kao nadmoćna unutrašnja, ali nepred- 
stavljiva, činjenica nadređena »objektivnim« spolja- 
šnjim činjenicama, i bar osećanje svoje nezavisnosti 
i slobode daje subjektu, koji se zbog svojega unutra- 

šnjega ujednačavanja s idejom oseća prema objektu 
kao nezavisan i slobodan. Ako je ideja glavni činilac 
orijentacije, ona sebi asimiluje subjekat isto onako 
kao što i subjekat pokušava da uobličavanjem isku- 
stvenoga gradiva asimiluje sebi ideju. Dakle, sasvim 
kao kod gore pretresanog empirističkoga stava, de- 
šava se disimilacija subjekta sa samim sobom, ali u 
obrnutom smislu, tj. u ovome slučaju u prilog ideje. 
Nasleđena praslika je količina koja nadživljuje sva 
vremena, te stoji iznad svih pojavnih promena, pre 
svakoga i iznad svakoga  individualnoga iskustva. 
Stoga ideji pripada naročita moć. Ako je aktivisana, 
ona izrazito osećanje moći prenosi u subjekat, time 
što sebi posredstvom unutrašnjega nesvesnoga uživ- 
ljavanja asimiluje subjekat. Iz toga izbija u subjektu 
osećanje moći, nezavisnosti, slobode i večnosti. (Upor. 
uz to Kantove postulate o Bogu, slobodi i besmrtno- 
sti.) Ako subjekat oseća slobodnu delatnost svoje nad 
realnu činjenicu uzdignute ideje, onda je prirodno što 
mu se nameće misao slobode. Ako je njegov ideologi- 
zam čist, on mora dospeti čak do indeterminističkoga 
osvedočenja. 


Suprotnost o kojoj smo ovde raspravljali jeste u 
velikoj meri karakteristična za naše tipove. Ekstra- 
vertni obeležen je svojom težnjom za objektom, uživ- 
ljavanjem u objekat i identifikacijom s objektom, i 
svojom traženom zavisnošću od objekta. On se nahodi 
pod uticajem objekta isto toliko koliko teži da ga asi- 
miluje. Međutim, introvertni je obeležen svojim pri- 
vidnim samopotvrđivanjem prema objektu. On se 
buni protiv svake zavisnosti od objekta, odbacuje uti- 
canje koje vrši objekat, čak ponekad oseća strah od 
toga. Utoliko, pak, više zavisi od ideje, koja ga zašti- 
ćuje od spoljašnje zavisnosti i daje mu osećanje unu- 
trašnje slobode, ali stoga i izrazitu psihologiju moći. 

g) Sedmo suprotnosno dvojstvo je monizam pre- 
ma pluralizmu. 

Prema onom što je gore kazano, odmah se može 
razumeti da stav koji je orijentisan idejom teži mo- 
nizmu. Ideja uvek ima hijerarhičan karakter, bila ona 
dobivena apstrakcijom iz predstava i konkretnih poj- 

mova, ili a priori postojala kao nesvesna forma. U 
prvome slučaju ona je najviša tačka zdanja, koja u 
neku ruku sve što stoji pod njom završava i time obu- 
hvata, a u drugom slučaju ona je nesvesni zakono- 
davac, koji reguliše mogućnosti i nužnosti mišljenja. 
U oba maha ideja ima dominantnu osobinu. Iako po- 
stoji množina ideja, ipak ponekad jedna ideja za 
kraće ili duže vreme prevlađuje i monarhijski kon- 
steliše velik broj psihičkih elemenata. Obrnuto, isto 
je tako jasno da stav koji se orijentiše prema objektu 
uvek ima sklonost ka množini principa (pluralizam), 
jer raznovrsnost objektovih osobina prinudno izaziva 
i množinu pojmova i principa, bez kojih se jedno ob- 
jašnjenje ne može prilagoditi suštini objekta. 


Monistička tendencija pripada stavu introversi- 
je, pluralistička tendencija stavu ekstraversije. 

h) Osmo suprotnosno dvojstvo je dogmatizam 
prema skepticizmu. 

I u ovome slučaju lako se može uvideti da se 
dogmatizam u prvome redu drži stava koji ide za 
idejom, iako nesvesno ostvarivanje ideje eo ipso nije 
dogmatizam. Pa ipak, način na koji se nesvesna ideja 
tako reći nasilno ostvaruje ostavlja u onima što stoje 
spolja utisak kao da onaj koji misli prema idejama 
polazi od neke dogme i njena čvrstog okvira u koji 
se utiskuje iskustveno gradivo. Stav koji se upravlja 
prema objektu pojavljuje se, sasvim razumljivo, s ob- 
zirom na sve ideje a priori kao skeptičan, jer želi da 
do reči dođu u prvome redu objekat i iskustvo, ne 
vodeći računa o opštim idejama. Skepticizam je u 
ovome smislu čak neminovan prethodni uslov sva- 
koga iskustva. 

I ovo suprotnosno dvojstvo potvrđuje bitnu slič- 
nost Džemsovih tipova s mojima. 


3. KA KRITICI D2EMSOVA SHVATANJA 


Kad kritikujem Džemsovo shvatanje, moram pre 
svega istaći da se ono bavi gotovo isključivo kvalite- 
tima mišljenja. U jednom filosofskom delu jedva se 

može drukčije i očekivati. Ali ova okvirom uslovlje- 
na jednostranost lako daje povoda za pometnju. Jer, 
nije teško ove ili one osobine, ili čak neke od njih, 
dokazati na oprečnom tipu. Ima, na primer, empiri- 
čara koji su dogmatični, religiozni, idealistični, inte- 
lektualistični i racionalistični; i obrnuto, ima ideologa 
koji su materijalistični, pesimistični, deterministični i 
ireligiozni. Ako se već može ukazati na to da ovi iz- 
razi obeležavaju veoma kompleksna stanja stvari, pri 
čemu dolaze u pitanje još veoma različne nijanse, 
time ipak nije otklonjena mogućnost pometnje. 
Džemsovi izrazi jesu, pojedinačno uzeti, suviše pro- 
strani i samo u celokupnosti svojoj daju približnu 
sliku tipske suprotnosti a da je time, ipak, ne svode 
na prostu formulu. U svemu, Džemsovi tipovi su dra- 
gocena dopuna slike tipova koju smo dobili iz ostalih 
izvora. Džemsu pripada velika zasluga što je prvi put 
s izvesnom opširnošću ukazao na izvanredni značaj 
temperamenata za uobličavanje filosofskoga mišlje- 
nja. Njegovo pragmatičko shvatanje hoće da udruži 
suprotnosti filosofskih pogleda uslovljenih razlikom 
temperamenata. Kao što je poznato, pragmatizam je 
daleko raširen filosofski pravac koji vodi poreklo iz 
engleske filosofije (F. C. S. Schiller), i koji »istini« 
priznaje vrednost ograničenu na njenu praktičnu 
dejstvenost i korisnost, ponekad ne vodeći računa o 
njenoj osporljivosti sa ovoga ili onoga stanovišta. Ka- 
rakteristično je da Džems svoje prikazivanje ovoga 
filosofskog pogleda počinje baš suprotnošću tipova i 
time tako reći zasniva nužnost pragmatičkoga pogle- 
da na svet. Time se ponavlja onaj prizor koji nam je 
već pružio rani srednji vek. Tadašnja suprotnost gla- 
sila je: nominalizam prema realizmu, i Abelar je bio 
onaj koji je tražio sjedinjenje u sermonizmu ili kon- 
ceptualizmu. Ali kako je tadašnjem shvatanju pot- 
puno nedostajalo psihološko gledište, to se, shodno 
tome, i njegov pokušaj rešenja završio jednostrano 
logičko-intelektualistički. Džems ide dublje, on su- 
protnosti shvata psihološki i, saobrazno s tim, poku- 
šava da da pragmatičko rešenje. Što se tiče vrednosti 
toga rešenja, čovek se, dabogme, ne sme predavati ni- 

kakvim iluzijama: pragmatizam je samo sredstvo za 
nevolju, koje sme zahtevati pravo na važenje dokle 
god, izvan temperamentom obojenih saznajnih mo- 
gućnosti intelekta, nisu otvorena nikakva druga vre- 
la, koja bi obrazovanju filosofskoga pogleda mogla 
dodati nove elemente. Bergson (Bergson) je dabogme, 
ukazao na intuiciju i mogućnost jedne »intuitivne 
metode«. Ali, kao što je poznato, stvar je ostala samo 
na ukazivanju. Dokaz metode nedostaje a i neće biti 
tako lako doneti ga, iako Bergson sme da ukaže na 
svoje pojmove »životnoga elana«  (»elan vital«) i 
»stvaralačkog trajanja«  (»duree creatrice«) kao na 
rezultate intuicije. Bez obzira na ovo intuitivno shva- 
ćeno osnovno poimanje, koje svoje psihološko oprav- 
danje izvodi iz činjenice da je ono već starini, spe- 
cijalno _ neoplatonizmu, bilo sasvim dobro poznata 
kombinacija neposrednoga saznanja, Bergsonova me- 
toda je intelektualistička, a ne intuitivna. U neupo- 
redljivo većoj meri intuitivnim izvorom poslužio se 
Niče i time se oslobodio samog intelekta u svojemu 
filosofskom obrazovanju posmatranja, svakako na ta- 
kav način i u tolikoj meri da je njegov intuicionizam 
daleko prekoračio granice  filosofskoga pogleda na 
svet, i doveo do umetničkoga dela, koje predstavlja 
veličinu dobrim delom nepristupačnu filosofskoj kri- 
tici. Time, razume se, mislim na PZaratustru, a ne na 
zbirke filosofskih aforizama, koje su pristupačne u 
prvome redu psihološkoj kritici, i to zbog svoje pre- 
težno intelektualističke metode. Ako se, dakle, uop- 
šte sme govoriti o nekoj »intuitivnoj metodi«, za to 
je, po mojemu mišljenju, Ničeov Zaratustra dao naj- 
bolji primer i u isti mah ubedljivo dokazao moguć- 
nost neintelektualističkoga i ipak filosofskoga poima- 
nja problema. Kao prethodnici Ničeova intuicionizma 
pojavljuju mi se Šopenhauer i Hegel, prvi zbog osc- 
ćajne intuicije, koja presudno utiče na njegovo po- 
smatranje, a drugi zbog idealne intuicije, koja leži u 
osnovi njegova sistema. U oba ova prethodnika sta- 
jala je intuicija — ako mi je taj izraz dopušten — 
ispod intelekta, a kod Ničea iznad njega. 

Suprotnost obeju »istina« iziskuje ponajpre pro- 
gramatički stav, ako čovek uopšte želi da bude pra- 
vičan prema drugome stanovištu. Ma koliko bila pra- 
gmatička metoda neizbežna, ona ipak pretpostavlja 
suviše mnogo rezignacije i tako se gotovo neminovno 
vezuje s nedostatkom stvaralačkoga uobličavanja. Ali 
do rešenja sukoba suprotnosti ne dolazi se ni logičko- 
-intelektualističkim obrazovanjem kompromisa, kao u 
konceptualizmu, ni  pragmatičkim  odmeravanjem 
praktičke vrednosti logički neudružljivih pogleda, 
nego jedino u pozitivnom stvaralaštvu ili delu, koje 
u sebe prima suprotnosti kao nužne elemente koor- 
dinacije, isto onako kao što koordinisano kretanje mi- 
šića uvek u sebi obuhvata i inervaciju antagonista. 
Stoga pragmatizam ne može da bude ništa drugo 
nego prelazan stav, koji treba da pripremi put stva- 
ralačkom delu otklanjanjem predrasuda. Novim pu- 
tem, koji priprema pragmatizam i na koji ukazuje 
Bergson, već je, kao što se meni čini, koraknula ne- 
mačka — razume se, neakademska — filosofija: Niče 
je taj koji je sa sebi svojstvenom nasilnošću razbio 
ta zatvorena vrata. Njegovo delo izvodi nas preko 
onoga što nas ne zadovoljava u pragmatičkom reše- 
nju, i to isto onako snažno kao što je pragmatičko pri- 
znanje životne vrednosti jedne istine savladalo suvu 
jednostranost nesvesnoga konceptualizma poabelar- 
ske filosofije — i još ima da je savlađuje. 

IX 


PROBLEMI TIPOVA U BIOGRAFICI 


OSTVALD: »VELIKI LJUDI« 


Kao što se otprilike sme očekivati, i oblast bio- 
graf ike daje svoj prilog za problem psiholoških tipo- 
va. Treba zahvaliti prirodno-naučnoj metodici jedno- 
ga Vilhelma Ostvalda: što je upoređivanjem jednoga 
broja biografija uglednih ispitivača prirode izišla na 
videlo tipska psihološka suprotnost, koju Ostvald obe- 
ležava kao klasični i romantični tip... »Dok je prvi«, 
kaže Ostvald, »okarakterisan svestranom potpunošću 
svakoga pojedinoga posla, ali istovremeno povučenim 
bićem i slabom ličnom uticajnošću na svoju okolinu, 
romantičar pada u oči suprotstavljenim osobinama. 
Njemu je svojstvena ne samo potpunost pojedinoga 
rada nego i raznovrsnost i veoma primetna original- 
nost mnogobrojnih dela koja brzo sleduju jedno za 
drugim, i on obično neposredno i moćno utiče na svo- 
je savremenike.« »I treba naglasiti da je brzina men- 
talne reakcije merodavna za to da li otkrivač pripada 
prvome ili drugome tipu. Ispitivači s veoma velikom 
brzinom reakcije jesu romantičari, a oni s malom 
klasičari.«* Klasičar polagano stvara i ponekad tek 
relativno kasno donosi najzrelije plodove svojega 


Ostwalđ, Grosse Manner, III und IV Aufl., Leipzig 
1910. 
+ Loc. cit. p. 44. 
* Loc. cit. p. 44. s. 

duha.“ Jedno obeležje klasičnoga tipa koje, po Ost- 
valdu, nikada ne nedostaje jeste »neuslovljena po- 
treba da pred javnošću bude slobodan od zablude«.: 
Klasičnom tipu kao naknada za nedovoljni lični uti- 
caj zajamčen je utoliko izdašniji uticaj spisom«: Sva- 
kako se čini da su tome uticaju postavljene i granice, 
kao što se može videti iz ovoga slučaja iz biografije 
Helmholcove (Helmholtz) koji je pomenuo Ostvald: 
povodom Helmholcovih matematičkih ispitivanja o 
dejstvima indukcionih udaraca Di Boa-Rejmon (Du 
Bois-Reymond) piše ispitivaču: »Ti moraš — ne uzmi 
to za zlo — više obratiti pažnju na to da apstrahuješ 
od svojega vlastitoga stanovišta znanja, pa da se sta- 
viš na stanovište onih koji još ne znaju o čemu je 
reč i što želiš da im objasniš.« Helmholc na to odgo- 
vara: »Što se tiče prikazivanja u članku, ono mi je 
baš ovoga puta zadalo mnogo muke, i ja sam mislio 
naposletku da smem biti njime zadovoljan.« Uz ovo 
Ostvald primećuje: »On nikako ne ulazi u pitanje 
čitalaca, jer, prema postupku klasičara, on piše za sa- 
moga sebe, tj. tako da se prikazivanje njemu čini da 
je bez prigovora, a ne drugima.« Karakteristično je 
što Di Boa u istome pismu piše Helmholcu: »Tvoju 
raspravu i izvod pročitao sam nekoliko puta, ali ni- 
sam shvatio šta si zapravo bio učinio i kako si učinio. 
Naposletku sam sam pronašao tvoju metodu, i tek 
postepeno razumevao sam tvoje prikazivanje.« 


Ovaj slučaj u životu klasičnoga tipa, kome retko 
ili nikada ne polazi za rukom da »istovrsne duše za- 
pali na svojoj«,"' jeste sasvim tipičan slučaj i pokazuje 
da njemu pripisivani uticaj posredstvom spisa uglav- 
nom dolazi otuda što on redovno utiče tek posthum- 
no, tj. kad naknadno bude otkriven iz svojih spisa, 
kao što se to otprilike dogodilo Robertu Majeru (Ro- 
bert Mayer). Čini mi se da i njegovim spisima veoma 
često nedostaje ubedljivi, plameni, neposredno lični 
uticaj, jer spis je naposletku isto onako ličan izraz 


* Loc. cit. p. 89. 
« Loc. cit. p. 94. 
* Loc. cit. p. 100. 
7 Loc. cit. p. 100. 

kao i konversacija ili predavanje. Uticaj, dakle, koji 
klasičar vrši posredstvom spisa ne osniva se toliko na 
spoljašnjim  podstrekivačkim kvalitetima njegova 
spisa koliko na okolnosti da je spis naposletku jedino 
ono što od njega preostaje i iz čega se naknadno može 
rekonstruisati u čemu je bio rad čovekov. Jer čini mi 
se da je činjenica, koja proizlazi i iz Ostvaldova opisa, 
da klasičar retko saopštava šta radi i kako radi, nego 
saopštava šta je postigao, bez obzira na to što nje- 
gova publika ništa ne naslućuje o njegovu putu. čini 
se da za klasičara put i način stvaranja nemaju veliki 
značaj, jer su s njegovom ličnošću, koju on čuva u 
pozadini, najprisnije vezani. 


Svoja dva tipa Ostvald upoređuje sa četirma sta- 
rim temperamentima', i to s obzirom na polaganu i 
brzu reakciju, a ta se osobenost njemu pojavljuje kao 
fundamentalna. Polagana reakcija odgovara flegma- 
tičnom i melanholičnom temperamentu, a brza reak- 
cija sangviničnom i holeričnom. Ona sangvinični i 
flegmatični tip posmatra kao normalne srednje tipo- 
ve, dok mu se holerični i melanholični tip čine kao 
bolesne preteranosti osnovnih karaktera. Kad se pre- 
gledaju biografije Hamfrija Devija (Humphrv Davy) 
i Libiha (Liebig), s jedne strane, i biografije Roberta 
Majera i Faradejeva (Faradav), s druge strane, stvar- 
no je lako uvideti da su prvi u isti mah izraziti »ro- 
mantičari« i sangvinično-holerični, a drugi isto tako 
jasni »klasičari« i flegmatično-melanholični. Ovo Ost- 
valdovo razmišljanje čini mi se kao sasvim ubedljivo, 
jer su četiri stara temperamenta veoma verovatno 
konstruisana po istom principu iskustva po kome je 
i Ostvald postavio klasični i romantični tip. Četiri 
temperamenta očevidno su razlikovanja prema gledi- 
štu afektivnosti, tj. reakcija koje se pojavljuju u 
afektu. Ali ova klasifikacija, sa psihološkoga stano- 
višta, jeste površna; ona sudi samo po spoljašnjoj po- 
javi. Po ovoj staroj podeli, čovek koji se spolja po- 
naša mirno i neprimetno pripada flegmatičnom tem- 
peramentu. On važi kao »flegmatičan« i time se ubra- 


S Loc. cit. p. 372. 

ja među flegmatičare. Ali, u stvari, može se desiti da 
je on sve, ali nikakav flegmatičar, nego čak osetljiva, 
štaviše strasna priroda, u koje emocija protiče sasvim 
iznutra, a najjače unutrašnje uzbuđenje izražava se 
najvećim spoljašnjim  spokojstvom. O toj činjenici 
vodi računa Džordanovo shvatanje tipova. Ono ne 
sudi po površnom utisku, nego po dubljem poimanju 
ljudske prirode. Ostvaldova fundamentalna oznaka 
za razlikovanje osniva se, kao i stara podela tempe- 
ramenata, na spoljašnjem utisku. Njegov »roman- 
tični« tip okarakterisan je činjenicom brze reakcije 
ka spoljašnjosti.  »Klasični« tip reaguje možda isto 
tako brzo, ali ka unutrašnjosti. Kad čovek pređe Ost- 
valdove biografije, odmah vidi da »romantični« tip 
odgovara  ekstravertnom,  »klasični«  introvertnom. 
Hamfri Devi i Libih su školski primeri za ekstravert- 
ni tip, kao Robert Majer i Faradej za introvertni tip. 
Reagovanje ka spoljašnjosti karakteristično je za eks- 
travertnoga, kao što je reagovanje ka unutrašnjosti 
karakteristično za introvertnoga. Ekstravertni nema 
nikakvih naročitih teškoća u ličnom ispoljavanju, on 
svojoj sadašnjosti pribavlja važnost gotovo neproiz- 
vodno, jer ćelom svojom prirodom teži da sebe pre- 
nese u objekat. Lako se predaje okolini, i to u formi 
koja je okolini razumljiva i stoga prihvatljiva. Forma 
je redovno dopadljiva, ali u svakom slučaju razum- 
ljiva, čak i kad je neprijatna. Jer osobina je brzoga 
reagovanja i ispoljavanja da se u objekat ne prenosi 
samo ono što je dragoceno nego i ono što je bez vred- 
nosti, pored onoga što zadobija takođe i misli i afekti 
koji odbijaju. Zbog brzoga ispoljavanja i prenošenja 
sadržaji su u maloj meri prerađeni i stoga lako ra- 
zumljivi, i već iz čisto vremenskoga nado vezi van ja 
neposrednih ispoljavanja nastaje postupnost slika 
koje publici jasno prikazuju put kojim je ispitivač 
prošao i način na koji je do rezultata došao. Međutim, 
introvertni, koji najpre reaguje ka unutrašnjosti, re- 
dovno se ne odriče svojih reakcija (izuzev eksplozije 
afekta!). On prećutkuje svoje reakcije, ali one mogu 
da budu isto onako nagle kao i reakcije ekstravert- 
noga Zato se one ne pojavljuju, i otuda introvertni 

lako ostavlja utisak sporosti. Kako su neposredne re- 
akcije uvek veoma lične, to ekstravertni ne može ni- 
šta drugo nego da ispoljava svoju ličnost. Introvertni, 
međutim, sakriva svoju ličnost time što prećutkuje 
svoje neposredne reakcije. On ne teži za uživi java- 
njem, za prenošenjem svojih sadržaja u objekat, nego 
za apstrakcijom od objekta. Stoga svoje reakcije ne 
ispoljava neposredno, nego više voli da ih u sebi dugo 
obrađuje, da se potom pojavi sa gotovim rezultatom. 
On teži za tim da svoj rezultat što više oslobodi lič- 
noga i da ga prikaže kao jasno odvojen od svake lične 
veze. Stoga se njegovi sadržaji u spoljašnjem svetu 
pojavljuju u što više apstrahovanoj i depersonalizo- 
vanoj formi kao rezultati dugoga unutrašnjeg rada. 
Ali time su oni postali i teško razumljivi, jer publici 
nedostaje svako poznavanje pripremanja i načina na 
koji je ispitivač dospeo do svojega rezultata. Publici 
nedostaje i lična veza, jer introvertni sebe zatajuje i 
time joj sakriva svoju ličnost. Ali baš su lične veze 
ono što omogućuje razumevanje onde gde izneverava 
intelektualno poimanje. Ova okolnost mora se uvek 
brižljivo uzimati u obzir tamo gde je reč o ocenjiva- 
nju razvitka introvertnoga čoveka. Čovek je redovno 
rđavo informisan o introvertnome, jer ga ne može 
videti. Kako on ne može neposredno reagovati prema 
spoljašnjem svetu, to se ni njegova ličnost ne ispo- 
ljava. Stoga njegov život uvek ostavlja publici široko 
polje za fantastična tumačenja i projekcije ako on — 
na primer zbog svojih radnji — uopšte ikada postane 
predmet opštega interesovanja. 


Ako stoga Ostvald kaže da je za romantičara ka- 
rakteristična duhovna rana zrelost, onda moramo 
dodati da romantičar svoju ranu zrelost upravo po- 
kazuje, dok klasičar isto tako može rano da bude 
zreo, ali svoje proizvode zatvara u sebi, ne namerno, 
nego zbog nemoći da ih se neposredno liši. Zbog 
oskudnoga osećajnoga diferenciranja ostaje u intro- 
vertnome još veoma dugo izvesna nespretnost, neki 
istinski infantilizam lične veze, tj. onoga elementa 
koji Englez obeležava kao »personalitv«. Njegovo 
lično ispol javan je je toliko nesigurno i neodređeno, i 

on sam u tome pogledu toliko osetljiv da se samo s 
proizvodom koji se njemu čini savršen usuđuje da 
se pokaže okolini. I on više voli da pusti da za njega 
govori njegov proizvod, mesto da se za svoj proizvod 
lično zauzima. Iz toga stava proizlazi, razume se, to- 
liko odugovlačenje njegova pojavljivanja na pozor- 
nici sveta da ga čovek lako može obeležiti kao dockan 
zrela. Ali tako površan sud potpuno previđa okolnost 
da se infantilizam onoga koji je prividno rano sazreo 
i diferenciran prema spoljašnjosti nalazi prosto unu- 
tra, u njegovoj vezi sa njegovim unutrašnjim bićem. 
Ova činjenica obelodanjuje se tek pozno u životu 
rano sazreloga, na primer u obliku neke moralne ne- 
zrelosti, ili, što je veoma često slučaj, u nekom pri- 
metnom infantilizmu mišljenja. 


Romantičar redovno ima povoljnije mogućnosti 
za razvitak i pojavljivanje negoli klasičar, kao što 
Ostvald valjano primećuje. On izlazi pred publiku 
vidljivo i ubedljivo, i čini da se njegov lični značaj 
upoznaje u njegovim reakcijama. Time se za njega 
brzo postavljaju mnoge dragocene veze, koje oplođa- 
vaju njegov rad i potpomažu njegov razvitak u ši- 
rinu». Obrnuto, klasičar ostaje sakriven; nedostatak 
ličnih veza ograničava rasprostiranje njegova polja 
rada, ali time njegova delatnost dobiva u dubini i 
plod njegova rada u trajašnosti i čvrstini. Oduševlje- 
nje imaju oba tipa, ali ekstravertnome se usta prebi- 
vaju onim čega mu je srce puno, dok oduševljenje in- 
trovertnome zatvara usta. Tako on i ne užiže nikakvo 
oduševljenje u svojoj okolini i stoga mu nedostaje 
krug saradnika koji imaju slično udešenu prirodu. 
Kad bi on i uživao u saopštavanju i imao nagon za 
njim, opet ga lakonizam njegova izraza i njime uslov- 
ljeno nerazumevanje i čuđenje publike plaše i zadr- 
žavaju od daljih saopštavanja, jer mu vrlo često niko 
i ne veruje da ima da saopšti ma šta izvanredno. Nje- 
gov izraz, njegova »personalitv« čine se površnom 
sudu kao obični, dok romantičar često već sam po sebi 
izgleda »interesantan« i poseduje veštinu da taj uti- 

sak još podvuče dopuštenim, ili čak i nedopuštenim 
sredstvima. Ova diferencirana sposobnost izražava- 
nja je podesna pozadina za značajne misli i predu- 
sretljivo pomaže oskudnom razume van ju publike da 
pređe preko praznina njena mišljenja. Stoga je sa- 
svim umesno za tip kad Ostvald ističe uspešno i sjajno 
nastavnikovanje romantičarovo.  Romantičar se uživ- 
ljuje u učenika i stoga u pravom trenutku zna pravu 
reč. Klasičar se, međutim, bavi svojim mislima i pro- 
blemima i zato potpuno previđa teškoće razumevanja 
kod svojega učenika. O  klasičaru  Helmholcu Ost- 
vald'" primećuje: On »i pored svojega golemoga zna- 
nja, svojega obimnoga iskustva i svojega stvaralač- 
koga duha nikada nije bio dobar učitelj: nije reago- 
vao odmah, nego tek posle nekoga vremena. Ako bi 
mu učenik u laboratorijumu postavio neko pitanje, 
on bi obećao da će o tome razmisliti, pa bi posle ne- 
koliko dana i doneo odgovor. Ali ovaj odgovor nala- 
zio bi se toliko daleko od učenika da je ovaj samo u 
veoma retkim slučajevima umeo da pronađe vezu 
između teškoće koju je osećao i zaokružene teorije 
opštega problema koju mu je učitelj izneo. Tako je 
nedostajala ne samo trenutna pomoć, do koje je 
početniku najviše stalo, nego i neposredno prema lič- 
nosti učenika podešeno rukovođenje, kojim se ovaj 
od početne prirodne nesamostalnosti u malim stup- 
njevima razvija do potpunoga savlađivanja odabrane 
naučne oblasti. Svi ti nedostaci dolaze sasvim nepo- 
sredno otuda što učitelj ne može odmah da reaguje 
na potrebu za učenjem koja se baš pojavila, nego mu 
je za očekivani i željeni uticaj potrebno toliko vre- 
mena da samo dejstvo zbog toga propada.« 


Ostvaldovo objašnjenje na osnovu spore reakcije 
introvertnoga čini mi se nedovoljno. Ne može se do- 
kazati da je Helmholc imao slabu brzinu reakcije. On 
samo ne reaguje prema spoljašnjosti, nego prema 
unutrašnjosti. Ne uživljuje se u učenika, i stoga ne 
razume šta učenik želi. Kako je sasvim podešen za 
svoje misli, ne reaguje na ličnu želju učenikovu, nego 


10 Loc. cit. p. 377. 

na misli što ih je u njemu izazvalo pitanje učenikovo, 
i to tako brzo i temeljno da odmah naslućuje dalju 
vezu, koju ne može da u trenutku pregleda i da je 
izrazi u apstraktnom i izrađenom obliku, ali ne zato 
što misli suviše sporo, nego zato što mu je objektivno 
nemogućno da celu dimenziju naslućenoga problema 
u jednom trenutku zbije u gotovu formulu. On, ra- 
zume se, ne opaža da učenik nema ni pojma o tome 
problemu, nego misli da je reč o nekom problemu, a 
ne o vrlo prostom i jevtinom savetu koji bi on odmah 
mogao dati kad bi samo jasno mogao sebi predstaviti 
šta je učeniku u tome trenutku potrebno da bi mogao 
ići dalje. Ali, kao introvertan čovek, on se ne uživ- 
ljuje u psihologiju drugoga, nego se uživljuje u sebe, 
u svoje vlastite teorijske probleme, i od učenika 
primljenu pređu prede dalje pored teorijskoga pro- 
blema, prilagodivši se problemu, a ne trenutnoj po- 
trebi učenikovoj. Ovaj osobeni stav introvertnoga 
učitelja jeste, u pogledu nastavničke delatnosti, na- 
ravno, veoma necelishodan, a i nepovoljan s obzirom 
na ličan utisak što ga introvertni ostavlja. On izaziva 
utisak sporosti, nastranosti, čak i ograničenosti, i zato 
ga ne samo dalja publika nego i njegovi bliži drugovi 
po struci veoma često potcenjuju, sve dok o njegovu 
mislenom radu ne razmisle docniji ispitivači, prerade 
ga i prevedu. Matematičaru Gausu (Gauss) toliko je 
nastavnikovanje bilo neprijatno da je svakom pojedi- 
nom studentu koji mu se javio saopštavao da se nje- 
gov tečaj iz matematike verovatno neće ostvariti, da 
bi se na taj način oslobodio nužnosti da mora preda- 
vati. Tegobnost nastavničke delatnosti bila je za nje- 
ga, kao što Ostvald odlično primeouje, »u nužnosti što 
mora u predavanju izricati naučne rezultate a da 
prethodno nije najpodrobnije utvrdio i doterao do- 
slovni tekst. Da svoje rezultate saopštava drugima 
bez te obrade, to je možda u njemu izazivalo osećanje 
kao da stranima treba da se pokazuje u noćnom 
ruhu«.:: Ovom napomenom Ostvald dodiruje veoma 
bitnu tačku, naime već gore pomenutu odvratnost in- 


« Ostwald, Loc. cit. p. 380. 

trovertnoga prema tome da dozvoli da u okolinu do- 
laze drukčija negoli sasvim nelična saopštenja. 


Ostvald ističe da romantičar svoju karijeru re- 
dovno mora da završi već relativno rano zbog sve 
veće i veće iscrpenosti. Ostvald je sklon da i ovu či- 
njenicu objasni većom brzinom reakcije. Kako ja 
mislim da pojam brzine mentalne reakcije još ni iz- 
daleka nije objašnjen, a ni dosad nikako nije doka- 
zano, i teško da će se i dokazati, da se reakcija prema 
spoljašnjosti pojavljuje brže negoli prema unutra- 
šnjosti, to mi se čini da se ranija iscrpenost ekstra- 
vertnoga otkrivača bitno osniva na njemu svojstve- 
noj reakciji prema spoljašnjosti. On već veoma rano 
počinje da publiku je, brzo postaje poznat, rano ra- 
zvija intenzivnu publicističku i akademsku delatnost, 
održava lične veze s raširenim krugom prijatelja i po- 
znanika i, povrh toga, uzima neobično velikog uče- 
šća u razvitku svojih učenika.  Introvertni naučnik 
počinje docnije publikovati, njegovi radovi pojavlju- 
ju se jedan za drugim u većim vremenskim razma- 
cima, oni su većinom oskudniji u izrazu, u njima 
nema ponavljanja jedne teme, ukoliko se ne može 
izneti nešto osnovno novo; zbog pregnantnoga lako- 
nizma naučnoga saopštavanja, često nedostaju svi po- 
daci o pređenome putu ili o obrađenim materijali ja- 
ma, i stoga se njegovi radovi ne razumevaju i ne po- 
klanja im se pažnja, i tako naučnik ostaje nepoznat. 
Njegovo nemanje volje za nastavnikovanje ne traži 
nikakvih učenika, njegova oskudna poznatost isklju- 
čuje veze s većim krugom poznanika, i stoga on re- 
dovno živi povučen ne samo iz nevolje nego i po iz- 
boru, slobodan od opasnosti da se suviše troši. Nje- 
gova reakcija prema unutrašnjosti neprestano ga vodi 
k usko ograničenim putovima njegove istraživalačke 
delatnosti, koja po sebi, doduše, izaziva jako napre- 
zanje i dugotrajnu iscrpenost, ali ne dopušta nikakve 
sporedne utroške na poznanike i učenike. Svakako 
kao otežavajuće dolazi u obzir da očevidni uspeh ro- 
mantičarov znači i osveženje koje unapređuje život, 
ali koje je klasičaru veoma često uskraćeno, tako da 
je on primoran da svoje jedino zadovoljenje traži u 

potpunosti svojega naučnoga rada. Stoga mi se čini 
da se relativno rana iscrpenost romantičnoga genija 
osniva na reakciji prema spoljašnjosti, a ne na većoj 
brzini reakcije. 

Svoju podelu tipova Ostvald ne zamišlja kao ap- 
solutnu u tom smislu što bi se svaki naučnik odmah 
mogao prikazati kao pripadnik jednoga ili drugoga 
tipa. Ali on smatra »da se baš sasvim veliki« veoma 
često odlučno mogu uvrstiti u jednu ili drugu krajnju 
grupu, dok »srednji ljudi« mnogo češće predstavljaju 
i srednje članove s obzirom na brzinu reakcije." 

Sažimajući, želim napomenuti da Ostvaldove 
biografije sadrže delimično veoma dragocen materi- 
jal za psihologiju tipova i da ubedljivo utvrđuju po- 
klapanje romantičnoga tipa s ekstravertnim, s jedne, 
i klasičnoga tipa s introvertnim, s druge strane. 


12 Ostwalđ, Loc. cit. p. 372 s. 


357 


OPSTI OPIS TIPOVA 


I. UVOD 


U redovima koji sleduju pokušaću da dam opšti 
opis psihologije tipova. Pre svega, to treba da se iz- 
vrši za oba opšta tipa, od kojih sam jednoga obeležio 
kao introvertna, a drugoga kao ekstravertna. U pri- 
logu ću zatim pokušati još da dam izvesnu karakte- 
ristiku onih specijalnih tipova čija se osobenost 
ostvaruje time što se jedinka uglavnom posredstvom 
funkcije koja je kod nje najviše diferencirana prila- 
gođuje ili orijentiše. Prve bih označio kao opšte ti- 
pove  podešenosti, koji se razlikuju pravcem svojega 
interesovanja, kretanjem svojega libida, a druge kao 
funkcione tipove. 

Opšti tipovi podešenosti razlikuju se, kao što je 
u ranijim poglavljima mnogostruko istaknuto, svojim 
naročitim stavom prema objektu. Introvertni se po- 
naša prema objektu apstrahujući; on, u osnovi uzev, 
svagda gleda na to da objektu uskrati libido, kao da 
bi morao preduprediti premoć objektovu. Ekstravert- 
ni, međutim, ponaša se prema objektu pozitivno. On 
potvrđuje njegov značaj u tolikoj meri da svoj su- 
bjektivni stav postojano orijentiše prema objektu i 
s njime ga dovodi u vezu. U osnovi uzev, objekat za 
njega nikada nema dovoljno vrednosti, i stoga se nje- 
gov značaj mora pojačavati. Oba tipa su u tolikoj 
meri različni i njihova suprotnost toliko pada u oči 

da je njihova egzistencija odmah očevidna i laiku u 
psihološkim stvarima, ako mu je jedared na to obra- 
ćena pažnja. Svako poznaje one zatvorene, teško pro- 
zrive, često plašljive prirode, koje predstavljaju ne 
može biti jaču suprotnost prema onim drugim otvo- 
renim, druželjubivim, češće vedrim ili bar ljubaznim 
i pristupačnim karakterima, koji izlaze na kraj sa 
celim svetom ili se i prepiru, ali su opet s njim u vezi, 
utiču na njega i primaju uticaj od njega. Čovek je 
prirodno sklon da takve razlike shvati najpre kao 
individualne slučajeve naročitoga obrazovanja karak- 
tera. Ali ko ima priliku da upozna mnoge ljude, lako 
će otkriti da kod ove suprotnosti nikako nije reč o 
izolovanim individualnim slučajevima nego čak o 
tipičnim individualnim slučajevima, koji su mnogo 
opštiji nego što je moralo pre svega pretpostavljati 
ograničeno psihološko iskustvo. U stvari, reč je, kao 
što su prethodna poglavlja mogla pokazati, o jednoj 
fundamentalnoj suprotnosti, koja je čas jasna čas ne- 
jasnija, ah uvek vidljiva kad je reč o jedinkama s 
prilično izrazitom ličnošću. Na takve ljude ne naila- 
zimo možda samo među obrazovanima, nego uopšte 
u svima slojevima stanovništva, i zbog toga se naši 
tipovi mogu dokazati ne samo kod običnoga radnika i 
seljaka nego i kod najviše diferenciranih pripadnika 
jedne nacije. Ni razlika u polu ništa ne menja na toj 
činjenici. Jednake suprotnosti nalaze se i kod žena 
u svima slojevima stanovništva. Takva opšta rašire- 
nost jedva bi se mogla pojaviti kad bi tu bilo reči o 
jednoj stvari svesti, tj. o svesno i namerno odabra- 
nom stavu. U tome slučaju izvesno bi određen, isto- 
vrsnim vaspitanjem i obrazovanjem povezan i shodno 
tome lokalno ograničen sloj stanovništva bio najglav- 
niji nosilac takva stava. Ali stvar nikako ne stoji 
tako, nego se, baš suprotno tome, tipovi dele vero- 
vatno bez izbora. U istoj porodici jedno je dete intro- 
vertno, drugo ekstravertno. Kao tip podešenosti, pre- 
ma tim činjenicama, kao opšti i po izgledu slučajno 
podeljeni fenomen, ne može biti stvar svesnoga suda 
ili svesne namere, to on za svoje postojanje mora 
svakako da duguje nekom nesvesnom, instinktivnom 

razlogu. Otuda suprotnost tipova, kao opšti psihološki 
fenomen, mora ma kako da ima svoje biološke pret- 
hodnike. 


Veza između subjekta i objekta, biološki posma- 
trana, jeste uvek odnos = prilagođivanja, jer svaka 
veza između subjekta i objekta pretpostavlja modifi- 
katorske uticaje jednoga na drugo. Ove modifikacije 
sačinjavaju prilagođivanje. Otuda su tipični stavovi 
prema objektu procesi prilagođivanja. Priroda pozna- 
je dva fundamentalno različna puta prilagođivanja i 
time omogućenog daljeg postojanja živih organizama: 
jedan put je pojačana plodnost pri relativno slabijoj 
snazi za odbranu i trajanju života pojedine jedinke; 
drugi put je naoružanje jedinke svakojakim sredstvi- 
ma  samoodržanja pri relativno slabijoj plodnosti. 
Čini mi se da je ova biološka suprotnost ne samo ana- 
logon nego i opšta osnova naših dvaju psiholoških na- 
čina prilagođivanja. Ovde bih želeo da se ograničim 
na opšte ukazivanje, na osobenost ekstravertnoga, s 
jedne strane, da se postojano troši i u sve rasprostire, 
i na tendenciju introvertnoga, s druge strane, da se 
brani protiv spoljašnjih zahteva, da se što više uzdr- 
žava od svih trošenja energije koja se odnose direkt- 
no na objekat, ali da zato sebi stvori što obezbeđeniju 
i moćnu poziciju. Stoga Blejkova intuicija nije rđavo 
oba tipa obeležila kao »prolific« i »devouring type«. 
Kao što pokazuje opšta biologija, oba puta su utrvena 
i na svoj način uspešna, a tako isto i tipični stavovi. 
Sto jedan ostvaruje obimnim vezama, drugi postiže 
monopolom. 


Na osnovu činjenice da ponekad već kod dece u 
prvim godinama života upoznajemo tipični stav, mo- 
ramo pretpostaviti da borba za opstanak, kao što je 
uopšte razumevaju, nikako nije onaj činilac koji pri- 
morava na određen stav. Svakako, i to s jakim doka- 
zima, moglo bi se zameriti tome da maloletno dete, 
čak već i odojče, mora da vrši psihološki napor pri- 
lagođivanja nesvesne prirode, jer naročito osobenost 
materinskih uticaja izaziva u deteta specifične reak- 
cije. Ovaj argumenat može se pozivati na nesumnjive 
činjenice, ali postaje ništavan kad se spomene isto 


360 


tako nesumnjiva činjenica da dva deteta iste majke 
mogu već rano pokazivati suprotan tip, a da se ni u 
najmanjoj meri ne može dokazati promena u mate- 
rinu stavu. Iako ni pod kojim okolnostima ne bih že- 
leo da potcenim nedoglednu važnost materinskih uti- 
caja, ovo me iskustvo primorava na zaključak da se 
presudni činilac mora tražiti u dispoziciji deteta. Što 
jedno dete, pored svih mogućnih istovrsnih spolja- 
šnjih uslova, prima ovaj, a drugo onaj tip, to se u 
krajnjoj liniji mora pripisati individualnoj dispoziciji. 
Ja pri tome, naravno, imam na umu samo one sluča- 
jeve koji su pod normalnim uslovima. Pod nenormal- 
nim uslovima, tj. gde je reč o ekstremnim i stoga ne- 
normalnim stavovima kod majki, može se deci na- 
metnuti i relativno istovrstan stav nasiljem nad nji- 
hovom individualnom dispozicijom, koja bi možda 
bila odabrala drugi tip da je nisu ometali nikakvi 
nenormalni spoljašnji uticaji. Gde se dogodi takvo, 
spoljašnjim uticajem uslovljeno, krivotvorenje tipa, 
tu jedinka postaje docnije većinom neurotična, i nje- 
no isceljivanje mogućno je samo ako jedinka izgradi 
sebi stav koji joj prirodno odgovara. 


Što se tiče naročite dispozicije, o tome ne znam 
da kažem ništa drugo do to da očevidno ima jedinki 
koje imaju veću lakoću ili sposobnost, ili kojima je 
podesni je da se prilagođuju na jedan, a ne na drugi 
način. Za tu stvar mogli bi doći u pitanje našem zna- 
nju nepristupačni, u krajnjoj liniji fiziološki razlozi. 
Da takvih može biti, postalo mi je verovatno zbog is- 
kustva da preokret u tipu može, prema okolnostima, 
veoma nauditi dobrom fiziološkom zdravlju organi- 
zma, time što većinom uzrokuje jaku iscrpenost. 


II. EKSTRAVERTNI TIP 


Zbog preglednosti i jasnoće prikazivanja nužno 
je da pri opisivanju ovoga tipa i sledećih tipova ra- 
zlikujemo psihologiju svesnoga i nesvesnoga. Stoga 
ćemo najpre pristupiti opisu fenomena svesti. 

1. OPSTI STAV SVESTI 


Kao što je poznato, svaki čovek orijentiše se na 
podacima što mu ih daje spoljašnji svet; ali vidimo 
da to može biti slučaj na jedan više ili manje presu- 
dan način. Neko u činjenici da je napolju hladno od- 
mah nalazi povod da obuče ogrtač, a drugi, koji želi 
da ojača i otvrdne, smatra da je to izlišno; neko se 
divi novom tenoru, jer mu se divi ceo svet, a drugi 
mu se ne divi, ne možda zato što mu se on ne bi svi- 
đao, nego zato što smatra da ono čemu se svi dive ne 
treba još pozadugo da bude dostojno divljenja; neko 
se podvrgava datim okolnostima, jer, kao što iskustvo 
pokazuje, nešto drugo ipak nije mogućno, a drugi je 
uveren da će, ako se nešto već hiljadu puta tako do- 
godilo, hiljadu i prvi događaj biti nov slučaj, itd. Prvi 
se orijentiše na datim spoljašnjim činjenicama, a dru- 
gi rezerviše sebi shvatanje koje se umeće između nje- 
ga i onoga što je objektivno dato. Ako orijentisanje 
na objektu i na objektivnom preteže tako da najčešće 
i najglavnije odluke i radnje nisu uslovljene subjek- 
tivnim shvatanjima, nego objektivnim okolnostima, 
onda se govori o ekstravertnom stavu. Ako je ovaj 
habitualan, govori se o ekstravertnom tipu. Ako neko 
tako misli, oseća i dela, jednom rečju: živi onako kao 
što neposredno odgovara objektivnim okolnostima i 
njihovim zahtevima, onda je on ekstravertan. On živi 
tako da očevidno objekat kao determinantna količina 
u njegovoj svesti igra veću ulogu negoli njegovo su- 
bjektivno shvatanje. On svakako ima subjektivna 
shvatanja, ali je njihova determinantna snaga slabija 
negoli snaga spoljašnjih objektivnih uslova. Stoga on 
i ne očekuje da će ikada u svom vlastitom unutra- 
šnjem biću naići ma na kakve neuslovljene činioce, 
jer takve poznaje samo izvan sebe. Na epimetejski 
način njegovo unutrašnje biće podleže spoljašnjem 
zahtevu, svakako ne bez borbe; ali kraj uvek ispada 
u prilog objektivnoga uslova. Njegova cela svest gle- 
da na spoljašnji svet, jer mu važna i presudna deter- 
minacija svagda dolazi spolja. Ali ona mu otuda do- 
lazi jer je on otuda i očekuje. Iz ovoga osnovnoga 

stava proizlaze tako reći sve osobenosti njegove psi- 
hologije, ukoliko se ove ne osnivaju ili na primatu 
određene psihološke funkcije ili na individualnim na- 
ročitostima. 


Interesovanje i pažnja sleduju objektivnom sti- 
caju okolnosti, u prvom redu okolnostima najbliže 
okoline. Ne samo lica nego i stvari jesu ono što pri- 
vlači interesovanje. Shodno tome i delanje se uprav- 
lja prema uticajima lica i stvari. Ono je neposredno 
vezano za objektivne činjenice i determinacije, te se 
iz njih može tako reći iscrpno objasniti. Delanje je na 
primetain način vezano za objektivne prilike. Ukoliko 
delanje nije samo reaktivno s obzirom na nadražaje 
okoline, ono ipak svagda ima karakter koji se može 
primeniti na realne prilike i u okviru datoga nalazi 
dovoljan i primeren slobodan prostor. Ono nema ni- 
kakvih ma kako ozbiljnih tendencija da iziđe izvan 
toga prostora. Isto važi i za interesovanje: objektivni 
sticaj prilika ima gotovo neiscrpnu draž, tako da in- 
teresovanje normalno nikada i ne traži nešto drugo. 
Moralni zakoni delanja poklapaju se s podudarnim 
zahtevima socijeteta, resp. s normalnim shvatanjem 
koje ima opšte važenje. Kad bi uobičajeno shvatanje 
bilo drugo, onda bi i subjektivne moralne ideje vo- 
dilje bile druge, a da time ništa ne bi bilo izmenjeno 
na celokupnom psihološkom habitusu. Ova stroga 
uslovljenost objektivnim činiocima nikako ne znači, 
kao što bi se to moglo činiti, potpuno ili čak idealno 
prilagođivanje životnim uslovima uopšte. Ekstravert- 
nu pogledu ovakvo ulagođivanje (Einpassung) u ob- 
jektivno dato mora na svaki način izgledati kao pot- 
puno prilagođivanje (Anpassung), jer tome pogledu 
neko drugo merilo nije uopšte dato. Ali, kad se stvar 
posmatra s višega stanovišta, time nikako nije rečeno 
da je objektivno dato i u svima okolnostima normal- 
no. Objektivni uslovi mogu vremensko-istorijski ili 
lokalno da budu nenormalni. Jedinka koja je ulago- 
đena u te okolnosti učestvuje, doduše, u nenormal- 
nom stilu okoline, ali se, zajedno sa ćelom svojom 
okolinom, nahodi u nenormalnom položaju s obzirom 
na opštevažeće zakone života. Pojedinac može pri tom 

svakako napredovati, ali samo dok sa ćelom svojom 
okolinom ne propadne zbog greha prema opštim za- 
konima života. U toj propasti on mora učestvovati s 
istom pouzdanošću s kojom je ranije bio ulagođen u 
objektivno dato. On se ulagodio, ari se nije prilago- 
dio, jer prilagođivanje iziskuje više nego samo neo- 
metano hođenje sa svagdašnjim uslovima neposredne 
okoline. (Ukazujem na Spitelerova Epimeteja.) Pri- 
lagođivanje iziskuje posmatranje onih zakona koji su 
opštiji negoli lokalni i vremensko-istorijski uslovi. 
Cisto ulagođivanje je ograničenost normalnoga eks- 
travertnoga tipa. Za svoju normalnost  ekstravertni 
tip duguje, s jedne strane, okolnosti što se relativno 
bez smetnje ulagodio u date prilike i prirodno nema 
nikakvih drugih zahteva nego da ispuni objektivno 
date mogućnosti, dakle da se, na primer, prihvati po- 
ziva koji na tome mestu ili u to vreme pruža nadama 
bogate mogućnosti, ili da čini ili obavlja baš to što 
okolina trenutno potrebu je i što od njega očekuje, ili 
da se uzdržava od svih novotarija koje još nisu sa- 
svim primljene ili nekako drukčije premašaju očeki- 
vanje okoline. A, s druge strane, njegova se normal- 
nost osniva i na toj važnoj okolnosti što ekstravertni 
premalo vodi računa o činjeničnosti svojih subjektiv- 
nih potreba i nužnih stvari. To je, naime, njegova sla- 
ba tačka, jer tendencija njegova tipa ide u tolikoj 
meri prema spoljašnjosti da se lako i najosetnija od 
svih subjektivnih činjenica, naime zdravlje tela, kao 
premalo objektivna, kao premalo »spoljašnja«, ne 
uzima dovoljno u obzir, tako da se više ne ostvaruje 
zadovoljenje elementarnih potreba neophodno nužnih 
za fizičko zdravlje. Zbog toga trpi i telo, a nekmoli 
duša. Ipak ovu poslednju okolnost ekstravertni re- 
dovno malo primećuje, ali je utoliko više primećuje 
njegova najbliža domaća okolina. Gubitak ravnoteže 
on opaža tek kad se pojavljuju nenormalni telesni 
osećaji. 


Ovu opipljivu činjenicu on ne može prevideti. 
Prirodno je što on nju smatra kao konkretnu i »ob- 
jektivnu«, jer za njegov mentalitet nema ničega dru- 
goga — kod njega. Kod drugoga on odmah vidi »uo- 

braženje«. Suviše ekstravertan stav može da postane 
i bezobziran prema subjektu toliko da se poslednji 
sasvim žrtvuje takozvanim objektivnim zahtevima, 
na primer postojanim povećavanjem posla, jer su 
ipak pred očima porudžbine i jer se moraju ispuniti 
mogućnosti koje su se nametnule. 


Opasnost ekstravertnoga jeste u tome što se on 
uvlači u objekte i u njima se sasvim gubi. Funkcio- 
nalna (nervna) ili stvarna telesna remećenja koja otu- 
da nastaju imaju kompenzatoran značaj, jer ona su- 
bjekat  primoravaju na neko _ nedragovoljno samo- 
ograničavanje. Ako su simptomi funkcionalni, oni 
svojom naročitom prirodom mogu simbolički da 
izražavaju psihološku situaciju; na primer u pevača 
čija slava naglo dostiže opasnu veličinu, koja ga za- 
vodi na nesrazmerno trošenje energije, zbog nervne 
smetnje iznenada malaksavaju visoki tonovi. U čo- 
veka koji je od najskromnijih početaka veoma brzo 
dospeo do veoma uticajnoga i nadama bogatoga dru- 
štvenoga položaja, psihogeno se pojavljuju svi simp- 
tomi brdske bolesti. Čoveka koji namerava da se ože- 
ni obožavanom i bezmerno precenjivanom ženom ve- 
oma sumnjiva karaktera spopada nervni grč u 
ždrelu, koji ga prinuđava da se ograniči na dve šolje 
mleka na dan, a uzima ih svaka tri časa. Time je 
stvarno sprečen da posećuje svoju verenicu i može se 
zanimati samo još ishranom svoga tela. Čoveka koji 
nije više sposoban za napore svojega vlastitom zaslu- 
gom ogromno proširenoga posla snalaze nervni na- 
padi žeđi, zbog kojih on brzo podleže histeričnom 
alkoholizmu. Kao što se meni čini, najčešća neuroza 
ekstravertnoga tipa jeste histerija. Školski primer 
histerije uvek je karakterisan preteranim opštenjem 
s licima iz okoline, a isto tako je upravo imitatorsko 
ulagođivanje u prilike karakteristična osobenost. 
Osnovna crta histeričnoga bića jeste postojana ten- 
dencija da se ono pravi interesantnim i izaziva utiske 
u onih s kojima saobraća. Korelat tome je poslovična 
sugestibilnost, povodijivost za drugim licima. Oče- 
vidna ekstraversija pokazuje se u sklonosti ka saop- 
štavanju i poverljivosti histeričnoga lica, koja pone- 

kad ide do saopštavanja sasvim fantastičnih sadržaja, 
i otud vodi poreklo prekorevanje histerične laži. Hi- 
sterični »karakter« je ponajpre preterivanje u nor- 
malnome stavu, komplikovano zatim zbog kompen- 
zatorskih reakcija nesvesnoga, koje nasuprot prete- 
ranoj ekstraversiji psihičku energiju zbog telesnih 
remećenja primoravaju na introversiju. Zbog reakci- 
je nesvesnoga nastaje druga kategorija simptoma, 
koji imaju više introvertan karakter. Ovamo, pre sve- 
ga, pripada bolesno pojačana delatnost fantazije. 
Posle ovoga opštega karakterisanja ekstravertnoga 
stava prelazimo sada na opis promena što ih doživ- 
ljuju osnovne psihološke funkcije zbog ekstravertno- 
ga stava. 


2. STAV NESVESNOGA 


Možda se čini čudnovato što govorim o nekom 
»stavu nesvesnoga«. Kao što sam dovoljno objasnio, 
ja vezu nesvesnoga prema svesti zamišljam kao kom- 
penzatornu. Po tome shvatanju nesvesnom bi isto 
tako pripadao stav kao i svesti. 

U prethodnom odeljku istakao sam tendenciju 
ekstravertnoga stava prema izvesnoj jednostranosti, 
naime dominantni položaj objektivnoga činioca u 
toku psihičkoga dešavanja. Ekstravertni tip svagda 
teži da se (prividno) preda uticaju objekta i da svoj 
subjekat asimiliše objektu. Opširno sam ukazao na 
konsekvencije koje mogu da proiziđu iz preterivanja 
ekstravertnoga stava, naime na štetno prigušivan je 
subjektivnoga činioca. Prema tome, može se očekiva- 
ti da će psihološka kompenzacija svesnoga ekstra- 
vertnoga stava naročito naglašavati subjektivni mo- 
menat, tj. imaćemo da u nesvesnom dokažemo jaku 
egocentričnu tendenciju. Ovaj dokaz stvarno polazi 
za rukom praktičkom iskustvu. Ovde ne ulazim u ka- 
zuističko, nego ukazujem na naredne odeljke, gde kod 
svakoga funkcionoga tipa pokušavam da prikazem 
karakteristični stav nesvesnoga. Ukoliko je u ovom 
odeljku reč samo o kompenzaciji opštega ekstravert- 
noga stava, ograničavam se na isto tako opštu karak- 

teristiku kompenzatorskoga stava nesvesnoga. Stav 
nesvesnoga za uspešnu dopunu svesnoga ekstravert- 
noga stava ima neku vrstu introvertnoga karaktera. 
Ono koncentriše energiju na subjektivni momenat, tj. 
na sve potrebe i zahteve koji su zbog suviše ekstra- 
vertnoga svesnoga stava prigušeni ili potisnuti. Kao 
što već iz prethodnoga odeljka jasno sleduje, može se 
lako shvatiti da orijentacija prema objektu i objek- 
tivno datom vrši nasilje nad mnogim subjektivnim 
pokretima, mišljenjima, željama i nužnostima i liša- 
va ih one energije koja im na prigodan način treba 
da pripada. Čovek nije nikakva mašina, koja se u 
datom slučaju može prepraviti za sasvim druge cilje- 
ve i koja zatim funkcioniše na sasvim drukčiji način 
i s istom pravilnošću kao i ranije. Čovek svagda sa 
sobom nosi celu svoju istoriju i istoriju čovečanstva. 
Ali istorijski činilac predstavlja životnu potrebu ko- 
joj mora u susret izlaziti mudra ekonomija. Sto je 
dosad bilo mora u novom nekako doći do reči i uzeti 
učešća u životu. Stoga cela asimilacija objektu nailazi 
na protest pritešnjenoga minoriteta onoga što je bilo 
dosad i što je bilo od početka. Iz ovoga sasvim opšte- 
ga razmišljanja lako se može shvatiti zbog čega ne- 
svesni zahtevi ekstravertnoga tipa imaju zapravo pri- 
mitivan i infantilan, sebičan karakter. Kad Frojd za 
nesvesno kaže da ono može »samo želeti«, onda to u 
velikoj meri važi za nesvesno ekstravertni tip. Ulago- 
đivanje u objektivno dato i asimilacija njemu spreča- 
va osvešćivanje nedovoljnih subjektivnih pokreta. 
Ove tendencije (misli, želje, afekti, potrebe, osećanja 
itd.) dobijaju prema stepenu svoje potisnutosti regre- 
sivan karakter, tj. ukoliko su manje priznate, utoliko 
postaju infantilnije i arhaični je. Svesni stav otima im 
njihova relativno disponibilna posedanja energije i 
ostavlja im od energije samo ono što se može obele- 
žiti kao prvobitni instinkt. Instinkt se ne može uni- 
štiti proizvoljnim merama pojedine jedinke; to bi izi- 
skivalo čak dugo organsko preobražavanje mnogih 
naraštaja, jer instinkt je energetički izraz određene 
organske nastrojenosti. Tako, naposletku, kod svake 
pritešnjene tendencije ostaje znatan prinos energije, 

koji odgovara jačini instinkta, i čuva svoju delotvor- 
nu moć, iako je oduzimanjem energije postao nesve- 
stan. Što je svesni ekstravertni stav potpuniji, uto- 
liko je infantilniji i arhaičniji nesvesni stav. Nesvesni 
stav ponekad je karakterisan brutalnim egoizmom, 
koji daleko prekoračuje detinjsku prirodu i graniči se 
s opakošću. Tu one želje za incestom, koje Frojd opi- 
suje, nalazimo u punom cvetu. Po sebi se razume da 
su ove stvari sasvim nesvesne i da oku laičkoga po- 
smatrača ostaju skrivene dokle god ekstravertni sve- 
sni stav ne dostigne nikakav viši stepen. Ali dođe li 
do preterivanja svesnoga stanovišta, onda simptoma- 
tično izlazi na vidik i nesvesno, tj. nesvesni egoizam, 
infantilizam i arhaizam, gubi svoj prvobitni kompen- 
zatorski karakter time što se pojavljuje u više ili ma- 
nje otvorenoj opoziciji prema svesnome stavu. To se 
dešava ponajpre u apsurdnom preterivanju svesnoga 
stanovišta, a to preterivanje treba da služi priguši- 
vanju nesvesnoga, ali ovo se redovno završava jed- 
nom reductio ad absurdum svesnoga stava, tj. slo- 
mom. Katastrofa može da bude objektivna, ukoliko 
se objektivne svrhe postepeno iskrivljuju u subjek- 
tivne. Tako se, na primer, jedan štampar za dvadeset 
godina dugoga teškoga rada od običnoga nameštenika 
bio uzdigao do samostalnoga  sopstvenika veoma 
ugledne radnje. Radnja se sve više i više širila, i on 
joj se sve više i više posvećivao, time što je postepeno 
sve svoje sporedno interesovanje svodio na nju. Po- 
sao ga je progutao, a to ga je gurnulo u propast na 
ovaj način: nesvesno, radi kompenzacije njegovih 
isključivih poslovnih interesa, oživele su u njemu iz- 
vesne uspomene iz njegova detinjstva. On je tada na- 
lazio veliku radost u slikanju i crtanju. Mesto da se, 
dakle, latio te sposobnosti kao sporednoga zanimanja 
radi održavanja ravnoteže, on je nju kanalisao u svoj 
posao i počeo fantazirati o »umetničkom« uobličava- 
nju svojih proizvoda. Na nesreću, fantazije su postale 
stvarnost: on je stvarno počeo proizvoditi po svom 
vlastitom primitivnom i infantilnom ukusu, s takvim 
ishodom da je posle nekoliko godina njegov posao 
krenuo u propast. On je delao prema jednom od naših 

»kulturnih ideala«, po kome  delotvorni čovek sve 
mora koncentrisati na jedan krajnji cilj. Ali je otišao 
suviše daleko i pao je kao žrtva moći subjektivnih, 
infantilnih zahteva. 


Međutim, katastrofalno rešenje može da bude i 
subjektivne vrste, naime u obliku nekoga nervnoga 
sloma. Takav slom pojavljuje se na taj način što ne- 
svesno protivdejstvo može naposletku da ukoči sve- 
snu akciju. U tome slučaju svesti se kategorički na- 
meću zahtevi nesvesnoga i time izazivaju koban ra- 
scep, koji se većinom ispoljava u tome što ljudi ili 
više ne znaju šta zapravo hoće, ni za šta nemaju više 
volje, ili na jedared hoće suviše mnogo i pokazuju su- 
više volje, ali za nemogućne stvari. Pritezanje infan- 
tilnih i primitivnih nagona, koje je češće nužno iz 
kulturnih razloga, lako dovodi do neuroze ili do zlo- 
upotrebe narkotičkih tvari, kao što su alkohol, mor- 
fijum, kokain itd. U još težim slučajevima rascep se 
završava samoubistvom. Značajna osobenost nesve- 
snih tendencija jeste u tome što one, ukoliko se sve- 
snim = nepriznavanjem lišavaju svojih energija, uto- 
liko dobivaju destruktivan karakter, i to čim presta- 
nu da budu kompenzatorne. Ah prestaju da budu 
kompenzatorne kada dostignu stanje koje odgovara 
kulturnom nivou apsolutno nepomirljivom s našim. 
Od toga trenutka nesvesne tendencije obrazuju blok 
koji je u svakom pogledu suprotan svesnom stavu i 
čije postojanje dovodi do otvorenoga sukoba. Činje- 
nica da stav nesvesnoga kompenzuje stav svesti dola- 
zi uopšte do izraza u psihičkoj ravnoteži. Normalan 
ekstravertan stav, naravno, nikada ne znači da se 
jedinka uvek i svugde ponaša prema ekstravertnoj 
shemi. U svima okolnostima u iste jedinke biće za 
posmatranje mnogo psiholoških događaja gde meha- 
nizam introversije dolazi u pitanje. Ekstravertnim 
nazivamo samo držanje u kome preteže mehanizam 
ekstraversije. U tome slučaju svagda je najviše dife- 
rencirana psihička funkcija u ekstravertnoj primeni, 
dok se manje diferencirane funkcije nalaze u intro- 
vertnoj primeni, tj. funkcija više vrednosti većinom 
je svesna i potpuno pada pod kontrolu svesti i svesne 

namere, dok su manje diferencirane funkcije manje 
svesne, resp. delimično nesvesne, i u mnogo slabijoj 
meri podvrgnute svesnoj proizvoljnosti. Funkcija više 
svesti svagda je izraz svesne ličnosti, njena namera, 
njena volja i njeno izvršivanje, dok manje diferenci- 
rane funkcije pripadaju stvarima koje se nekome de- 
šavaju. To ne treba da budu baš lapsus linguae, ili ca- 
lami, ili kakve druge omaške, nego mogu i polovinom 
ili trima četvrtinama da proizlaze iz namera, time što 
manje diferencirane funkcije imaju i slabiju svesnost. 
Klasičan primer za to je ekstravertni osećajni tip, 
koji uživa u izvanrednom osećajnom odnosu sa svo- 
jom okolinom, ali kome se dešava da ponekad ispo- 
ljava sudove s krajnjom netaktičnošću. Ovi sudovi 
proizlaze iz njegovog manje diferenciranoga i manje 
svesnoga mišljenja, koje je samo delimično pod nje- 
govom kontrolom i, osim toga, nedovoljno se odnosi 
na objekat, pa stoga može da utiče kao bezobzirno u 
velikoj meri. 


Manje diferencirane funkcije u ekstravertnom 
stavu svagda odaju izvanrednu subjektivnu uslovlje- 
nost izrazite egocentričnosti i ličnoga predubeđenja, 
čime dokazuju svoju blisku vezu s nesvesnim. U 
njima postojano izlazi na videlo nesvesno. Čovek ne 
sme sebi uopšte predstavljati da nesvesno trajno leži 
sakriveno pod tolikim i tolikim naslagama i da se u 
neku ruku može otkrivati samo mučnim dubinskim 
bušenjem. Naprotiv, nesvesno se postojano uliva u 
svesno psihološko zbivanje, i to u tako velikoj meri 
da je posmatraču ponekad teško resiti koje karakter- 
ne osobine treba da se pripisuju svesnoj, a koje ne- 
svesnoj ličnosti. Ova teškoća pojavljuje se uglavnom 
kod lica koja se u malo većoj meri izražavaju negoli 
druga. Razume se, veoma zavisi i od stava posmatra- 
čevog da li on više shvata svesni ili nesvesni karak- 
ter jedne ličnosti. Uopšte, posmatrač koji je nastro- 
jen da sudi pre će shvatiti svestan karakter, dok će 
posmatrač koji je nastrojen da opaža više biti pod 
uticajem nesvesnoga karaktera, jer sud se više inte- 
resuje za svesno motivisanje psihičkoga dešavanja, 
dok opažanje više registruje čisto dešavanje. Ali uko- 

liko u jednakoj meri primenjujemo opažanje i sud, 
lako nam se može dogoditi da nam se jedna ličnost 
pojavljuje u isti mah kao introvertna i ekstravertna, 
a da pre svega ne bismo znali kazati kome stavu pri- 
pada funkcija više vrednosti. U takvim slučajevima 
samo temeljna analiza funkcijskih osobina može nam 
pomoći da stečemo prihvatljivo shvatanje. Pri tome 
treba voditi računa koja je funkcija sasvim potčinje- 
na kontroli svesti i motivaciji, a koje funkcije imaju 
karakter slučajnoga i spontanoga. Prva funkcija je 
uvek više diferencirana nego ove druge, koje, osim 
toga, imaju pomalo infantilne i primitivne osobine. 
Ponekad prva funkcija daje utisak normalnosti, dok 
ove druge imaju u sebi nešto nenormalno i patološko. 


3. OSOBENOSTI PSIHOLOŠKIH OSNOVNIH FUNKCIJA 
U EKSTRAVERTNOME STAVU 


a) Mišljenje 


Zbog ekstravertnoga opštega stava orijentiše se 
mišljenje prema objektu i objektivnim činjenicama. 
Ova orijentacija mišljenja pokazuje izrazitu oso- 
bitost. 

Mišljenje uopšte hrani se, s jedne strane, iz 
subjektivnih, u krajnjem redu nesvesnih izvora, a, 
s druge strane, iz objektivnih činjenica dobivenih 
posredstvom čulnih percepcija. Ekstravertno mišlje- 
nje određuju ovi poslednji činioci u većoj meri ne- 
goli prvi. Sud uvek pretpostavlja neko merilo; za 
ekstravertni sud punovažno je i presudno merilo uze- 
to iz objektivnih prilika, svejedno da li je ono pred- 
stavljeno neposredno objektivnom, čulno opažljivom 
činjenicom, ili objektivnom idejom, jer objektivna 
ideja je takođe nešto spol ja dato i spol ja uzeto, iako 
se ona subjektivno odobrava. Stoga ekstravertnom 
mišljenju nikako nije potrebno da bude čisto kon- 
kretno mišljenje o činjenicama, nego ono može isto 
tako biti i čisto idealno mišljenje, ukoliko je samo 
dokazano da su ideje kojima se misli u većoj meri 
uzete spol ja, tj. dobivene posredstvom tradicije, va- 

spitanja i u toku obrazovanja. Kriterijum prosuđiva- 
nja da li je jedno mišljenje ekstravertno sastoji se, 
dakle, najpre u pitanju prema kome se merilu suđe- 
nje upravlja, da li je ono dobiveno spolja ili je sub- 
jektivnoga porekla. Dalji kriterijum je pravac za- 
ključivanja, naime pitanje da li je mišljenje prven- 
stveno okrenuto ka spol jasnosti ili ne. Bavljenje mi- 
šljenja konkretnim predmetima nije nikakav dokaz 
za njegovu ekstravertnu prirodu, jer ja se mogu mi- 
sleći zanimati konkretnim predmetom, time što svoje 
mišljenje apstrahujem od njega ili time što svoje mi- 
šljenje njime konkretišem. Ako se moje mišljenje i 
zanima konkretnim stvarima, i ukoliko bi se i moglo 
obeležiti kao ekstravertno, ipak ostaje neizvesno i 
karakteristično kojim će pravcem mišljenje udariti, 
naime da li ono u svom daljem toku ponovo vodi 
k objektivnim datostima, spoljašnjim činjenicama ili 
opštim, već datim pojmovima, ili ne. Za praktičko 
mišljenje trgovca, tehničara, prirodnonaučnoga istra- 
živača odmah je očevidan pravac prema objektu. 
Sto se tiče filosofova mišljenja, tu ne može biti sum- 
nje ako pravac njegova mišljenja smera na ideje. U 
ovome slučaju mora se, s jedne strane, ispitati da li 
su te ideje samo apstrakcije iz iskustva na objektu i 
time ne predstavljaju ništa drugo nego više kolek- 
tivne pojmove, koji u sebi obuhvataju zbir objektiv- 
nih činjenica; s druge strane, mora se ispitati da li 
su te ideje (ako, naime, nisu očevidne kao apstrak- 
cije iz neposrednih iskustava) možda došle tradicijom 
ili su uzete iz duhovne okoline. Može li se na to pi- 
tanje potvrdno odgovoriti, onda te ideje takođe pri- 
padaju kategoriji objektivnih datosti, i zato se i ovo 
mišljenje može obeležiti kao ekstravertno. 


I pored toga što sam preduzeo da suštinu intro- 
vertnoga mišljenja ne prikazujem ovde, nego u jed- 
nom docnijem odeljku, ipak mi se čini neizbežno da 
već ovde dam nekoliko obavešten ja. Jer, kad čovek 
tačno razmisli šta sam maločas rekao o ekstravert- 
nome mišljenju, lako može doći do zaključka da time 
uopšte ne mislim na sve ono što se razumeva pod 
mišljenjem. Mišljenje koje nije upravljeno ni na 

objektivne činjenice ni na opšte ideje ne zaslužuje, 
moglo bi se reći, ime »mišljenja«. Ja sam svestan toga 
da naše vreme i njegovi odlični predstavnici poznaju 
i priznaju samo ekstravertni tip mišljenja. To, s jed- 
ne strane, dolazi otuda što redovno svako mišljenje 
što se vidi na površini sveta u obliku nauke i filoso- 
fije, ili i umetnosti, neposredno vodi poreklo od 
objekta ili se uliva u opšte ideje. Iz oba razloga ono 
mi se pojavljuje, ako i ne svagda kao evidentno, a 
ono ipak u suštini kao razumljivo i stoga kao relativ- 
no važeće. U tome smislu može se reći da je zapravo 
poznat samo ekstravertni intelekat, naime baš onaj 
koji se orijentiše na objektivno datome. Ali postoji 
— sad počinjem da govorim o introvertnome intelek- 
tu — i sasvim drugi način mišljenja, kome se čak 
teško može poricati ime  »mišljenja«, naime način 
koji se ne orijentiše ni na neposrednom objektiv- 
nom iskustvu ni na opštim i objektivno posredova- 
njem dobivenim idejama. Do ovoga drugoga načina 
mišljenja došao sam na ovaj način: kad se u misli- 
ma zanimam nekim konkretnim objektom ili nekom 
opštom idejom, i to tako da pravac mojega mišljenja 
u krajnjoj liniji vodi ponovo natrag ka mojim pred- 
metima, onda taj intelektualni proces nije jedini psi- 
hički proces koji se u meni trenutno dešava. Prela- 
zeći preko svih mogućnih osećaja (oseta) i osećanja 
koja se pored mojega toka misli više ili manje prime- 
ćuju kao smetnja, ističem da je moj tok misli koji 
polazi od objektivno datoga i teži objektivnome po- 
stojano takođe u vezi sa subjektom. Ova veza je con- 
ditio sine qua non, jer bez nje uopšte ne bi bilo ni- 
kakva toka misli. Ako se već moj tok misli, koliko 
je god to mogućno, upravlja prema objektivno datom, 
ipak je to moj subjektivni tok misli, koji niti se može 
kloniti mešanja subjektivnoga niti biti bez njega. Ako 
već težim ka tome da svome toku misli u svakome 
pogledu dam objektivan pravac, ipak ne mogu spre- 
čiti subjektivni paralelni proces i njegovo direktno 
učestvovanje a da ne oduzmem život svome toku 
misli. Ovaj subjektivni paralelni proces ima prirodnu 
i samo više ili manje izbežnu tendenciju da objektiv- 

no dato subjektiviše, tj. asimiluje subjektu. Padne li 
glavni akcenat na subjektivni proces, onda nastaje 
ona druga vrsta mišljenja koja je suprotna ekstra- 
vertnome tipu, naime na subjektu i na subjektivno 
datom orijentisani pravac, koji ja obeležavam kao 
introvertan. Iz ovoga drugoga orijentisanja nastaje 
mišljenje koje niti je determinisano objektivnim či- 
njenicama niti upravljeno na objektivno dato, dakle 
mišljenje koje polazi od subjektivno datoga i okreće 
se subjektivnim idejama ili činjenicama subjektivne 
prirode. Ja ovde neću dalje da ulazim u ovo mišlje- 
nje, nego hoću samo da utvrdim njegovo postojanje, 
da time dam nužnu dopunu ekstravertnome toku 
misli i objasnim njegovu suštinu. Ekstravertno mi- 
šljenje dolazi do izraza samo na taj način što objek- 
tivnoj orijentaciji pripada izvesna prevaga. Ta okol- 
nost ništa ne menja u logici mišljenja, nego samo 
sačinjava onu od Džemsa kao pitanje temperamenta 
shvaćenu razliku između mislilaca. Orijentisanjem 
prema objektu nije, kao što je rečeno, ništa prome- 
njeno u suštini mislene funkcije, ali je promenjeno 
u njenoj pojavi. Kako se upravlja prema objektivno 
datom, ona se pojavljuje kao prikovana za objekat, 
kao da bez spoljašnjega orijentisanja ne bi ni mogla 
postojati. Ona se pojavljuje quasi u pratnji spolja- 
šnjih činjenica, ili se čini da je postigla svoju visi- 
nu ako se može ulivati u kakvu opštevažljivu ideju. 
Čini se da je ona svagda pod uticajem objektivno da- 
toga i da svoje zaključke može donositi samo s nje- 
govim pristankom. Stoga ona izaziva utisak neslobo- 
de i ponekad kratkovidosti, i pored sve okretnosti u 
prostoru ograničenom objektivnim granicama. 


Ono što ovde opisujem jeste samo utisak pojave 
ekstravertnoga mišljenja u posmatraču, koji već sto- 
ga mora stajati na drugom stanovištu, jer inače ni- 
kako ne bi ni mogao posmatrati pojavu ekstravert- 
noga mišljenja. Zbog svojega drugoga stanovišta on 
i vidi samo pojavu, a ne njegovu suštinu. A ko sam 
stoji u suštini ovoga mišljenja, on može doista da 
shvati njegovu suštinu, ali ne njegovu pojavu. Oce- 
njivanje prema samoj pojavi ne može odati pravdu 

suštini, i zato se ono u najviše slučajeva završava 
oduzimanjem vrednosti. Ali po suštini ovo mišljenje 
nije manje plodno i stvaralačko negoli introvertno 
mišljenje, samo njegova moć služi drugim ciljevima 
negoli ovo. Ova razlika naročito se primećuje kad se 
ekstravertno mišljenje dočepa gradiva koje je spe- 
cifičan predmet subjektivno orijentisanoga mišljenja. 
Ovo je slučaj ako se, na primer, subjektivno uvere- 
nje analitički objašnjava iz objektivnih činjenica ili 
kao posledica i izvođenje iz objektivnih ideja. Ali za 
našu prirodnonaučno orijentisanu svest razlika izme- 
đu jednoga i drugoga načina mišljenja postaje još 
očevidnija kad subjektivno orijentisano mišljenje po- 
kušava da objektivno dato dovede u veze koje nisu 
objektivno date, tj. da ga potčini subjektivnoj ideji. 
I jedno i drugo oseća se kao presezanje i pri tome 
se pojavljuje ono dejstvo senke što ga jedan za dru- 
gim imaju oba načina mišljenja. Subjektivno orijen- 
tisano mišljenje pojavljuje se tada kao čista proiz- 
voljnost, a ekstravertno mišljenje kao najobičniji i 
banalni inkomenzurabilitet. Stoga oba stanovišta ne- 
prestano ratuju jedno protiv drugoga. Moglo bi se 
misliti da bi se ovaj spor lako mogao završiti time što 
bi se predmeti subjektivne prirode sasvim odvojili 
od onih objektivne prirode. Ovo odvajanje je, na ža- 
lost, nemogućna stvar, iako su mnogi pokušali da ga 
izvedu. A kad bi to odvajanje i bilo mogućno, ono bi 
bilo velika nevolja, jer su oba orijentisanja po sebi 
jednostrana te imaju samo ograničeno važenje, i baš 
zato potrebuju svoje uzajamno uticanje. Ako objek- 
tivno dato stavi mišljenje pod svoj uticaj ma u kojoj 
većoj meri, ono mišljenje sterilizuje time što ga po- 
nižava do čista dodatka objektivno datoga, tako da 
ono ni u kome pogledu ne može više da se oslobodi 
objektivno datoga do izrađivanja apstraktna pojma. 
Proces mišljenja ograničava se tada na čisto »misle- 
no praćenje« (»Nachdenken«), ne u smislu »razmi- 
šljanja« (»Uberlegung«), nego u smislu čistoga podra- 
žavan ja, koje u suštini ne kaže ništa drugo nego ono 
što se očevidno i neposredno nalazilo već u objektiv- 
no datom. Takav misleni proces prirodno vodi natrag 

k objektivno datom, ali nikada preko njega, dakle ni 
do spajanja iskustva s objektivnom idejom; i obrnu- 
to, ako ovo mišljenje ima za predmet objektivnu ide- 
ju, ono neće moći da postigne praktičko pojedinačno 
iskustvo, nego će uporno ostajati u jednom više ili 
manje tautološkom stanju. Za ovo materijalistički 
mentalitet daje jasne primere. 


Ako ekstravertno mišljenje zbog pojačane deter- 
minacije objektom podlegne objektivno datom, onda 
se ono, s jedne strane, sasvim gubi u pojedinačnom 
iskustvu i proizvodi gomilanje nesvarenih empirij- 
skih materijali ja. Teška masa više ili manje nepove- 
zanih pojedinačnih iskustava stvara stanje mislene 
disocijacije, koja redovno na drugoj strani izaziva 
psihološku kompenzaciju. Ova se sastoji u jednoj 
kako prostoj tako i opštoj ideji, koja nagomilanoj, 
ali iznutra nepovezanoj celini treba da da povezanost, 
ili posredno bar slutnju takve povezanosti. Podesne 
ideje za tu svrhu jesu možda »materija« ili »energi- 
ja«. Ali ako mišljenje u prvom redu ne zavisi suviše 
od spoljašnje činjenice, nego od neke ideje koja je 
ovladala činjenicama, onda iz kompenzacije siroma- 
štva te ideje nastaje utoliko izrazitije nagomilavanje 
činjenica, koje su baš jednostrano grupisane prema 
relativno ograničenu i sterilnu stanovištu, i pri tome 
redovno mnogo dragoceniji i umniji aspekti stvari 
potpuno propadaju. Vrtoglavo obilje takozvane nauč- 
ne literature naših dana duguje, na žalost u visokom 
postotku, svoju egzistenciju ovoj rđavoj orijentaciji. 


b) Ekstravertni = misleni tip 


Kao što iskustvo pokazuje, psihološke osnovne 
funkcije u jednoj istoj jedinki retko ih gotovo nika- 
da nemaju sve istu jačinu ih isti stepen razvitka. Re- 
dovno preteže jedna ili druga funkcija kako u jačini 
tako i u razvitku. Ako među psihološkim funkcijama 
pripada prvenstvo mišljenju, tj. ako jedinka svoje 
životne radnje izvršuje uglavnom pod rukovodstvom 
mišljenja i razmišljanja, tako da sve ma kako važne 

radnje proizlaze, ili bi bar po tendenciji trebalo da 
proizlaze, iz intelektualno mišljenih motiva, onda je 
reč o mislenu tipu. Takav tip može da bude intro- 
vertan ili ekstravertan: mi se ovde najpre bavimo 


ekstravertnim  mislenim tipom. Ovaj tip, dakle, po 
definiciji, biće čovek koji teži — naravno, samo uko- 
liko je čist tip — da celokupno svoje ispol javan je Ži- 


vota stavi u zavisnost od intelektualnih zaključaka, 
koji se u poslednjem redu svagda orijentišu na objek- 
tivno datom, ili na objektivnim činjenicama ili opšte- 
važećim idejama. Ovaj tip čoveka ne samo sebi nego 
i svojoj okolini prema objektivnoj činjeničnosti, 
resp. njenoj objektivno orijentisanoj intelektualnoj 
formuli, daje presudnu moć. Tom formulom meri se 
dobro i zlo, određuje se lepo i ružno. Pravilno je sve 
što odgovara ovoj formuli, nepravilno što njoj pro- 
tivreči, i slučajno što pored nje indiferentno protiče. 
Kako se ova formula pojavljuje shodno svetskom 
smislu, ona postaje i svetski zakon, koji uvek i svu- 
gde mora doći do ostvarenja ne samo u pojedinač- 
nom nego i u opštem. Kao jšto se ekstravertni misle- 
ni tip podređuje svojoj formuh, to mora da čini i 
njegova okolina za svoju vlastitu sreću, jer ko to ne 
čini, taj je neispravan, on se protivi svetskom zako- 
nu, i stoga je nerazuman, nemoralan i besavestan. 
Ekstravertnom mislenom tipu njegov moral zabra- 
njuje da trpi izuzetke, jer njegov moral mora da po- 
stane stvarnost pod svima okolnostima, pošto je to, 
kao što se njemu pojavljuje, najčistije formulisanje 
objektivne činjeničnosti i stoga mora da bude i opšte- 
važeća istina, neizbežna za spasenje čovečanstva. To 
ne možda iz ljubavi prema bližnjemu, nego sa višega 
stanovišta pravednosti i istine. Sve što se u njegovoj 
vlastitoj prirodi oseća kao protivrečno ovoj formuli 
jeste samo nepotpunost, slučajno podbacivanje, koje 
će prvom prilikom biti popravljeno, a ako to ne pođe 
za rukom, onda je ono bolesno. Ako bi trebalo da to- 
lerancija sa bolesnicima, bolnicima i nenormalnima 
čini sastavni deo formule, za to se nalazi specijalna 
ustanova, na primer zavodi za spašavanje, bolnice, 
zatvori, kolonije itd., resp. planovi i nacrti za to. Za 

pravo izvođenje redovno nije dovoljan motiv pra- 
vičnosti i istine, za to je potrebna još i prava ljubav 
prema bližnjemu, koja ima više posla sa osećanjem 
negoli s jednom intelektualnom formulom. »Zapravo 
bi trebalo« ili »moralo bi se« igraju veliku ulogu. 
Ali ako je formula dovoljno prostrana, onda ovaj tip 
kao reformator, kao državni tužilac i čistilac savesti, 
ili kao propagator važnih novina, može da igra za so- 
cijalni život veoma korisnu ulogu. Međutim, što je 
formula uža, to više ovaj tip postaje zanovetalo, mu- 
drijaš i prema sebi pravični kritičar, koji bi sebe i 
druge želeo da stegne u jednu shemu. Time su na- 
značene sve krajnje tačke između kojih se kreće 
množina ovih tipova. 


Shodno suštini ekstravertnoga stava, delanja i 
ispoljavanja ovih ličnosti su utoliko povoljnija ili 
bolja što se dalje vrše u spoljašnjem svetu. Njihov 
najbolji aspekat nalazi se na periferiji njihove sfere 
delanja. Sto čovek dublje prodire u njihovu nadle- 
žnost, utoliko se više primećuju nepovoljne posledi- 
ce njihove tiranije. Na periferiji pulsira još drugi 
život, koji istinu formule oseća kao poštovanja do- 
stojan dodatak ostalome. Ali, što se dublje prodire u 
delokrug formule, utoliko više izumire svaki život 
koji ne odgovara formuli. Vlastiti pripadnici najviše 
kušaju rđave posledice ekstravertne formule, jer 
oni su prvi koji neumitno bivaju time usrećeni. A još 
više pati od toga sam subjekat, i time dolazimo do 
druge strane psihologije ovoga tipa. 


Okolnost što nikada nije bilo niti će ikada biti 
intelektualne formule koja bi mogla u sebi obuhvatiti 
i prikladno izraziti punoću života i njegovih moguć- 
nosti izaziva zaustavljanje, resp. isključivanje drugih 
važnih oblika i manifestacija života. U prvome redu 
to će biti kod ovoga tipa čoveka svi od osećanja za- 
visni oblici života koje sustiže ugušivanje, na primer: 
estetičke manifestacije, ukus, smisao za umetnost, ne- 
govanje prijateljstva itd. Iracionalni oblici, kao re- 
ligiozna iskustva, strasti i slično, često su izbrisani 
do potpune nesvesnosti. Ovi prema okolnostima iz- 
vanredno važni oblici života produžuju najvećim de- 

lom nesvesno postojanje. Iako ima izuzetnih ljudi 
koji ceo svoj život mogu da prinesu kao žrtvu odre- 
đenoj formuli, ipak mnogi ne mogu zauvek da žive u 
toj isključivosti. Ranije ili docnije — već prema spo- 
ljašnjim prilikama i unutrašnjoj nastrojenosti — in- 
telektualnim stavom potisnuti oblici života primeti- 
će se posredno time što remete svesno upravljanje 
životom. Dostigne li ovo remećenje znatan stepen, 
onda se govori o jednoj neurozi. U najviše slučajeva 
stvar svakako ne ide tako daleko, jer jedinka in- 
stinktivno dopušta sebi preventivna ublažavanja for- 
mule, svakako posredstvom prikladnoga umnoga za- 
odevanja lepim ruhom. Time je stvoren ventil sigu- 
nosti. 


Zbog svoje relativne ili potpune nesvesnosti, 
tendencije i funkcije isključene iz svesnoga stava 
ostaju u relativno nerazvijenom stanju. Prema sve- 
snoj funkciji one imaju manju vrednost. Ukoliko su 
nesvesne, one su stopljene s ostalim sadržajima ne- 
svesnoga, i zbog toga dobijaju bizaran karakter. Uko- 
liko su svesne, one igraju sekundarnu ulogu, iako su 
veoma značajne za celokupnu psihološku sliku. Re- 
mećenje koje proističe iz svesti u prvom redu pogađa 
osećanja, jer ona najpre protivreče ukočenoj intelek- 
tualnoj formuli, i stoga se i potiskuju najintenzivni- 
je. Nijedna funkcija ne može biti sasvim isključena, 
nego samo znatno nagrđena. Ukoliko se osećanja sa- 
movoljno daju uobličavati i podređivati, ona moraju 
potpomagati intelektualni stav svesti i prilagođivati 
se njegovim namerama. Ali ovo je mogućno samo do 
izvesnoga stepena; jedan deo osećanja ostaje nepo- 
koran i stoga se mora potiskivati. Ako potiskivanje 
uspe, ono se gubi iz svesti i onda pod pragom svesti 
razvija delatnost koja je u protivrečnosti sa svesnim 
namerama, i koja prema okolnostima postiže efekte 
kojih je ostvarenje za jedinku potpuna zagonetka. 
Tako, na primer, svesni, često izvanredni altruizam 
ometa tajna, samoj jedinki sakrivena samoživost, 
koja u osnovi uzev nekoristoljubivim radnjama uti- 
skuje pečat  koristoljubivosti. Čiste etičke namere 
mogu jedinku da dovedu u kritičku situaciju, gde se 

ponekad više nego čini kao da su presudni sasvim 
drugi motivi, a ne etički. To su dobrovoljni spasioci 
ili čuvari morala, koji se iznenada sami pojavljuju 
kao ljudi koje treba spašavati ili kao kompromitova- 
ni. Zbog svoje namere da spašavaju oni rado upotreb- 
ljavaju sredstva koja su podesna da izazovu baš ono 
čemu se čovek hteo ukloniti. Ima ekstravertnih 
idealista koji ostvarivanje svoga ideala za spasenje 
ljudi hoće da potpomognu u tolikoj meri da se sami 
ne ustežu od laži i drugih nečasnih sredstava. Ima u 
nauci više bolnih primera gde su veoma zaslužni ispi- 
tivači iz najdubljega uverenja u istinu i opštu važlji- 
vost svoje formule krivotvorili dokaze u prilog svo- 
jega ideala, i to prema formuli: cilj opravdava sred- 
stvo. Samo osećajna funkcija niže vrednosti, koja ne- 
svesno zavodi, može da izazove takve zabludelosti 
kod ljudi koji inače visoko stoje. 


Niža vrednost osećanja u ovoga tipa ispoljava se 
još i na drugi način. Svesni stav, kao što to odgovara 
stvarnoj formuli koja prevlađuje, jeste više ili ma- 
nje neličan, često u tolikoj meri da od toga znatno 
pate lični interesi. Ako je svesni stav ekstreman, onda 
otpadaju svi lični obziri, i oni protiv sopstvene lično- 
sti. Vlastito zdravlje zanemaruje se, socijalni polo- 
žaj propada, vlastitoj porodici nanosi se šteta u nje- 
nim najvitalnijim interesima, u zdravstvenom, finan- 
sijskom i moralnom pogledu, sve u službi ideala. U 
svima slučajevima pati lično uzimanje učešća u dru- 
goj službi, ukoliko ovo nije slučajno pokretač naše 
formule. Stoga se često dešava da uža porodica, na 
primer baš rođena deca, poznaje takva oca samo kao 
svirepa tiranina, dok se u daljoj okolini razleže slava 
o njegovu čoveštvu. Ne možda uprkos, nego baš zbog 
visoke neličnosti svesnoga stava, osećanja su nesve- 
sno izvanredno lično osetna te izazivaju izvesne tajne 
predrasude, poimence izvesnu gotovost da se, na pri- 
mer, objektivna opozicija protiv formule rđavo shvati 
kao lična zlonamernost, ili da se svagda pravi nega- 
tivna pretpostavka o kvalitetima drugih, da se una- 
pred obesnaže njihovi argumenti, razume se da bi 
se zaštitila sopstvena osetljivost. Zbog nesvesne oset- 

ljivosti govor se veoma često ubrzava, zaoštrava, po- 
staje agresivan. Često se pojavljuju insinuacije. Ose- 
ćanja imaju karakter nečega što je naknadno i što 
hramlje, kao što i odgovara funkciji niže vrednosti. 
Otuda postoji izrazita nastrojenost za osećanje od- 
mazde. Ma koliko da je velikoga obima individualno 
požrtvovanje za intelektualni cilj, osećanja su sitni- 
čarski podozriva, ćudljiva i konzervativna. Sve 
novo, što još nije sadržano u formuli, posmatra se 
kroz veo nesvesne mržnje i prema tome se ocenjuje. 
Oko sredine pređašnjega veka dogodilo se da je neki 
zbog svoje čovekoljubivosti znameniti lekar pretio 
jednom asistentu da će ga otpustiti zato što je ovaj 
upotrebio termometar; jer formula glasi: groznica se 
poznaje po pulsu. Sličnih slučajeva ima, kako je po- 
znato, mnogo. Sto su osećanja jače potisnuta, utoliko 
ona gore i potajnije utiču na mišljenje, koje inače 
može da bude u besprekornom položaju. Intelektual- 
no stanovište koje bi možda zbog svoje vrednosti 
koja mu stvarno pripada moglo polagati pravo na 
opšte priznanje, zbog uticaja nesvesne lične osetlji- 
vosti doživljuje karakterističnu promenu: ono postaje 
dogmatski ukočeno. Samopotvrđivanje ličnosti pre- 
nosi se na njega. Istina se više ne ostavlja njenu 
prirodnom delovanju, nego se zbog identifikacije sub- 
jekta s njom obrađuje kao osetljivo luče, kome je pa- 
kosni kritičar naneo bol. Kritičar se napada i ruši, 
možda još ličnim invektivama, i nijedan argumenat 
prema okolnostima nije rđav toliko da se ne bi pri- 
menio. Istina se mora iznositi dok javnosti ne počne 
bivati jasno da očevidno nije reč toliko o istini ko- 
liko o njenu ličnom proizvodniku. 


Ali dogmatizam intelektualnoga stanovišta zbog 
nesvesnoga mešanja nesvesnih ličnih osećanja do- 
življuje još dalje osobite promene, koje se ne osni- 
vaju toliko na osećanju sensu strictiori koliko na pri- 
mesi drugih nesvesnih činilaca koji su s potisnutim 
osećanjem stopljeni u nesvesnom. I pored toga što 
baš um dokazuje da svaka intelektualna formula 
može biti istina samo s ograničenim važenjem i sto- 
ga nikada ne može polagati pravo na apsolutnu vla- 

davinu, ipak formula praktički zauzima takvu pre- 
težnost da sva druga stanovišta i mogućnosti pored 
nje odlaze u pozadinu. Ona zamenjuje svaki opštiji, 
neodređeniji i stoga skromniji i istinitiji pogled na 
svet. Zato i dolazi na mesto onoga opštega pogleda 
koji se obeležava kao religija. Zbog toga formula po- 
staje religija, iako u suštini nema nikakve veze s ne- 
čim religioznim. Time ona dobiva i karakter neuslov- 
ljenosti, koji je bitan za religiju. Ona postaje tako 
reći intelektualna praznoverica. A sve one psihološke 
tendencije koje se njome potiskuju nagomilavaju se 
u nesvesnom kao suprotna pozicija, te izazivaju na- 
pade sumnje. Za odbranu od sumnje svesni stav po- 
staje fanatičan, jer fanatizam nije ništa drugo nego 
natkompenzovana sumnja. Ovaj razvitak vodi napo- 
sletku do preterano branjene svesne pozicije i do iz- 
građivanja apsolutno suprotne pozicije, koja je, na 
primer, u suprotnosti prema svesnom racionalizmu 
do krajnosti iracionalna, a u suprotnosti prema mo- 
dernoj naučnosti svesnoga stanovišta do krajnosti 
arhaična i praznoverna. Zbog toga se onda javljaju 
oni, iz istorije nauka poznati, ograničeni i smešni po- 
gledi o koje su se spotakli mnogi veoma zaslužni na- 
učnici. Ponekad se nesvesna strana u takva čoveka 
ovaploćuje u nekoj ženi. 


Ovaj čitaocu začelo dobro poznati tip nalazi se, 
prema mome iskustvu, uglavnom kod muškaraca, 
kao što je mišljenje uopšte funkcija koja više prevla- 
đuje u muškarca negoli u žene. Ako mišljenje dođe 
do vlasti, onda je, koliko ja mogu da vidim, većim 
delom reč o mišljenju koje prati pretežno intuitivnu 
duhovnu delatnost. 


Mišljenje ekstravertnoga mislenoga tipa jeste 
pozitivno, tj. ono stvara. Ono vodi ili novim činjeni- 
cama ili opštim shvatanjima disparatnih iskustvenih 
materijalija. Njegov sud je uopšte  sintetičan. Ono 
gradi i kad rastavlja, jer svagda preko rasturanja 
prelazi nekom novom sastavljanju, nekom drugom 
poimanju, koje ono što je rastavilo na drugi način po- 
novo sjedinjuje, ili datom gradivu dodaje nešto dalje. 

Stoga bi se na taj način sud uopšte mogao obeležiti i 
kao predikativan. Svakako je karakteristično da ono 
nikada nije destruktivno ili takvo da apsolutno odu- 
zima vrednost, nego uvek razorenu vrednost zame- 
njuje drugom. Ova osobina dolazi otuda što je mi- 
šljenje nekoga mislenoga tipa tako reći kanal u kome 
uglavnom teče njegova životna energija. Neprestano 
napredovanje života ispoljava se u njegovu mišlje- 
nju, zbog čega njegova misao dobiva progresivni, 
proizvodilački karakter. Njegovo mišljenje nije u za- 
stoju ili čak u povlačenju. Ali ove poslednje osobine 
mišljenje stiče ako mu ne pripada prvenstvo u sve- 
sti. Kako je ono u ovome slučaju relativno bezna- 
čajno, to mu nedostaje i karakter neke pozitivne ži- 
votne delatnosti. Ono ide za drugim funkcijama; po- 
staje epimetejsko time što postaje quasi zakasnela 
dosetka, koja se svagda zadovoljava time da preži- 
vajući razmišlja o onome što je prethodilo i što se 
već dogodilo, da ga raščlanjuje i svaruje. Kako u 
ovome slučaju stvaralački činilac leži u drugoj funk- 
ciji, mišljenje nije više progresivno, nego je u zasto- 
ju. Njegov sud dobija izrazit karakter  inherencije, 
tj. sasvim se ograničava na obim svojega gradiva koje 
se nahodi pred njim, nigde ga ne prekoračujući. Ono 
se zadovoljava više ili manje apstraktnim konstato- 
vanjem a da iskustvenom gradivu ne dodeljuje vred- 
nost koja se ne bi u njemu već unapred nalazila. In- 
herentni sud ekstravertnoga mišljenja orijentisan 
je na objektu, tj. njegovo konstatovanje sleduje uvek 
u smislu objektivna značaja iskustva. Stoga on ne 
ostaje samo pod orijentacionim uticajem objektivno 
datoga nego ostaje čak u oblasti pojedinoga iskustva, 
i ne iskazuje o ovome ništa što njime već nije dato. 
Ovo mišljenje lako se može posmatrati kod ljudi koji 
ne mogu propustiti da iza jednoga utiska ili jednoga 
iskustva stavljaju umnu i nesumnjivo veoma važnu 
napomenu, ali koja ne prelazi ni u šta preko datoga 
obima iskustva. Takva napomena kaže u osnovi samo 
ovo: »Razumeo sam, mogu o tome da razmišljam.« 
Aliito je dovoljno. Takav sud znači najviše uvršća- 
vanje nekoga iskustva u jednu objektivnu svezu, ali 

je pri tome odmah očevidno da iskustvo pripada u taj 
okvir. 


Ali ako neka druga funkcija, a ne mišljenje, ima 
prvenstvo svesti u ma kako višem stepenu, onda mi- 
šljenje, ukoliko je tada uopšte svesno, i ukoliko se 
ne nalazi u neposrednoj zavisnosti od prevlađivačke 
funkcije, dobija negativan karakter. Ukoliko je mi- 
šljenje podređeno prevlađivačkoj funkciji, ono se 
svakako može pojavljivati kao pozitivno, ali bliže 
ispitivanje može lako dokazati da ono prosto izražava 
prevlađivačku funkciju i podupire je dokazima, često 
u očevidnoj protivrečnosti sa mišljenju svojstvenim 
zakonima logike. Ovo mišljenje, dakle, otpada za raz- 
matranje koje je u pitanju. Mi se, naprotiv, zanima- 
mo osobinama onoga mišljenja koje se ne može pod- 
rediti prvenstvu druge funkcije, nego ostaje verno 
svom vlastitom principu. Posmatranje i ispitivanje 
ovoga mišljenja je teško, jer je ono u konkretnom 
slučaju svagda više ili manje potisnuto stavom svesti. 
Stoga se ono mora većinom izvući tek iz pozadina 
svesti, ako slučajno u trenutku slabosti jedared ne 
iziđe na površinu. Ono se obično mora izmamljivati 
pitanjem: »Ali šta vi zapravo mislite, u osnovi uzev, 
i u dubini duše, o toj stvari?« Ili se mora pribeći čak 
lukavstvu i pitanje možda ovako formulisati: »Sta 
mislite da ja o toj stvari mislim?« Ovaj poslednji 
oblik mora se, naime, odabrati ako je pravo mišlje- 
nje nesvesno i zato projicirano. Mišljenje koje se na 
taj način izmamljuje na površinu svesti ima karak- 
teristične osobine, i baš zbog njih ga ja obeležavam 
kao negativno. Njegov habitus najbolje je okarakte- 
risan dvema recima »ništa nego«. Gete je ovo mišlje- 
nje personifikovao u figuri Mefistofelovoj. Ono, pre 
svega, pokazuje tendenciju da predmet svoga suđenja 
svede na ma koju banalnost i da mu oduzme sopstven 
samostalan značaj. To se dešava na taj način što se 
predmet predstavlja kao da se nalazi u zavisnosti od 
neke druge banalne stvari. Proiziđe li između dva 
muškarca kakav sukob prividno stvarne prirode, 
onda negativno mišljenje kaže: »Cherchez la femme.« 
Ako neko brani ili zastupa neku stvar, onda negativ- 

no mišljenje ne pita za značaj stvari, nego: »Koliko 
on time dobija?«  Molešotu (Moleschott) pripisivana 
reč: »Der Mensch ist, was er isst« (»Čovek je ono što 
jede«) ide takođe u ovo poglavlje, kao i još mnoge 
druge izjave i shvatanja koje ne treba doslovce na- 
voditi. Ne samo destruktivnost ovoga mišljenja nego 
i u datom slučaju ograničena korisnost ne potrebuju 
začelo nikakva dalja objašnjenja. Ah postoji i druga 
forma negativnoga mišljenja, koja se u prvi mah za- 
čelo jedva mogla upoznati kao takva, a to je teosof- 
sko mišljenje, koje se danas rapidno rasprostire u 
svima delovima sveta, možda kao reakciona pojava 
na materijalizam prethodne epohe. Teosofsko mišlje- 
nje, kako izgleda, nikako nije reduktivno, nego sve 
uzdiže do transcendentnih i sveobuhvatnih ideja. 
Neki san, na primer, nije više skroman san, nego do- 
življaj na nekoj »drugoj ravni«. Zasad još neobjašnji- 
va činjenica telepatije objašnjava se veoma prosto 
»vibracijama« koje idu od jednoga do drugoga. Obič- 
na nervna poremećenost objašnjena je veoma prosto 
time što se nešto dogodilo astralnom telu. Izvesne 
antropološke osobenosti atlantskih primorskih sta- 
novnika lako se objašnjavaju propašću Atlantide, 
itd. Treba samo da otvorite ma koju teosofsku knjigu 
pa da se ugušite od saznanja da je sve već objašnje- 
no, i da »duhovna nauka« uopšte nije više ostavila 
nijednu zagonetku. Ovaj način mišljenja, u osnovi 
uzev, isto tako je negativan kao i materijalističko 
mišljenje. Ako ovo poslednje shvata psihologiju kao 
hemijske promene ganglijskih ćelija, ih kao ispruža- 
nje ili povlačenje ćelijskih produžetaka, ili kao unu- 
trašnju sekreciju, onda je ono praznoverno isto tako 
kao i teosofija. Jedina razlika je u tome što mate- 
rijalizam sve svodi na nama dobro poznatu filosofiju, 
a teosofija na pojmove indijske metafizike. Ako se 
san svodi na pretovaren stomak, time ipak san još 
nije objašnjen, i ako se telepatija objašnjava kao »vi- 
bracija«, time je isto tako malo rečeno. Jer šta je 
»vibracija?« Oba načina objašnjavanja nisu samo ne- 
moćna nego su i destruktivna, jer ozbiljno izučava- 
nje problema ometaju time što prividnim objašnje- 

njem odvraćaju interesovanje od stvari i u prvome 
slučaju privode ga stomaku, a u drugom slučaju ima- 
gmarnim vibracijama. Oba načina mišljenja su jalo- 
va i vode jalovosti. Negativni kvalitet dolazi otuda 
što je ovo mišljenje neopisano jevtino, tj. siromašno 
proizvodnom i stvaralačkom energijom. To je mišlje- 
nje zakačeno za brod drugih funkcija. 


c) Osećanje (čuvstvovanje) 


Osećanje u ekstravertnome stavu orijentiše se 
prema objektivno datom, tj. objekat je neminovna 
determinanta načina osećanja. Ono se nalazi u sa- 
glasnosti s objektivnim vrednostima. Ko osećanje 
uvek poznaje samo kao subjektivno stanje neće od- 
mah razumeti suštinu ekstravertnoga osećanja, jer se 
ekstravertno osećanje koliko je god mogućno oslo- 
bodilo subjektivnoga činioca i zato se sasvim pod- 
vrglo uticaju objekta. I onde gde se prividno poka- 
zuje kao nezavisno od kvaliteta konkretnoga objek- 
ta, ono ipak stoji u vlasti tradicionalnih ih inače 
opštevažećih vrednosti. Ja mogu da se opredelim za 
predikat »lep« ili »dobar« ne zato što bih iz subjek- 
tivnoga osećanja nalazio da je objekat »lep« ili »do- 
bar«, nego zato što je prikladno da ga zovem »lepim« 
ili »dobrim«; i to prikladno utoliko ukoliko bi su- 
protan sud ma kako remetio opštu osećajnu situaci- 
ju. Kod takva prikladna osećajnog suda nikako nije 
reč o pretvaranju ili čak o laži, nego o aktu užleblji- 
vanja. Tako, na primer, može se neka slika obeležiti 
kao »lepa« zato što se uopšte pretpostavlja da je u 
nekom salonu obešena i poznatim imenom potpisana 
slika »lepa«, ili zato što bi predikat »ružan« mogao 
vređati porodicu srećnoga posednika, ili zato što po- 
setilac ima intenciju da stvori prijatnu osećajnu 
atmosferu, a za to je nužno da se sve oseća kao pri- 
jatno. Takva osećanja upravljena su na osnovu objek- 
tivnih determinanata. Ona su kao takva genuina i 
predstavljaju vidljivu osećajnu funkciju. Isto onako 
kao što se ekstravertno mišljenje oslobađa subjektiv- 

nih uticaja koliko god je to mogućno, tako i ekstra- 
vertno osećanje mora proći izvestan proces diferen- 
ciranja dok ne bude lišeno svakoga  subjektivnoga 
dodatka. Osećajnim aktom proizvedena procenjironja 
odgovaraju ili neposredno objektivnim vrednostima 
ili bar izvesnim tradicionalnim i svuda raširenim 
vrednosnim metilima. Ovoj vrsti osećanja treba ve- 
likim delom pripisati što tako mnogi ljudi idu u po- 
zorište, na koncerat ili u crkvu, i to s pravilno od- 
merenim pozitivnim osećanjima. Njemu treba pripi- 
sati i razne mode i, što je mnogo dragocenije, pozi- 
tivno i rašireno potpomaganje socijalnih, filantrop- 
skih i drugih kulturnih poduhvata. U ovim stvarima 
ekstravertno osećanje pokazuje se kao stvaralački či- 
nilac. Bez ovoga osećanja, na primer, ne može se za- 
misliti lepa i harmonična društvenost. Utoliko je 
ekstravertno osećanje isto tako dobrotvorna, umno 
delatna moć kao i ekstravertno mišljenje. Ali se ovo 
blagotvorno dejstvo gubi čim objekat zadobije pre- 
teran uticaj. U ovome slučaju, naime, suviše ekstra- 
vertno osećanje premnogo vuče ličnost u objekat, tj. 
objekat asimiliše lice, a zbog toga lični karakter ose- 
ćanja, koji sačinjava njegovu glavnu draž, propada. 
Time osećanje postaje hladno, stvarno i neverodostoj- 
no. Ono odaje neku tajnu nameru, ili u svakom slu- 
čaju izaziva takvo podozrenje kod mirnoga i prosto- 
dušnoga posmatrača. Ono više ne ostavlja onaj pri- 
jatni i osvežavajući utisak koji svagda prati genuino 
osećanje, nego se oseća poza i glumaštvo, iako je 
možda egocentrična namera još sasvim nesvesna. 
Takvo preterano ekstravertno osećanje ispunjava, do- 
duše, estetička očekivanja, ali ne govori više srcu, 
nego samo još čulima, ili — što je gore — samo još 
razumu. Ono, doduše, može estetički da ispunjava 
situaciju, ali se ograničava na to i ne utiče dalje iz- 
van toga. Ono je postalo jalovo. Ide li ovaj proces 
dalje, razvija se čudnovato protivrečna disocijacija 
osećanja: ono se osećajnim procenjivanjima dokopa- 
va svakoga objekta, i nadovezuju se mnogobrojne 
veze, koje jedna drugoj u duši protivreče. Kako tak- 
ve stvari nikako ne bi bile mogućne kad bi postojao 

prilično naglašen subjekat, to se ugušuju i poslednji 
ostaci stvarno ličnoga stanovišta. Pojedini osećajni 
procesi usisavaju subjekat u tolikoj meri da posma- 
trač dobiva utisak kao da još postoji samo proces 
osećanja a nikakav subjekat osećanja. Osećanje u 
ovom stanju sasvim je izgubilo svoju prvobitnu ljud- 
sku toplotu, ono ostavlja utisak poze, nečega leprša- 
voga i lakomislenoga, nepouzdanoga i sumnjivoga i, 
u gorim slučajevima, utisak histeričnoga. 


d) Ekstravertni osećajni (čuvstveni) tip 


Ukoliko je osećanje neosporno vidljivija svojstve- 
nost ženske psihologije negoli mišljenje, to se najiz- 
razitiji osećajni tipovi i nalaze kod ženskoga pola. 
Ako ekstravertno osećanje ima prvenstvo, onda 
govorimo o ekstravertnom osećajnom tipu. Primeri 
koji mi lebde pred očima kod ovoga tipa tiču se goto- 
vo bez izuzetka žena. Ova vrsta žene živi prema me- 
rilu svojega osećanja. Osećanje takve žene vaspita- 
njem se razvilo u užlebljenu i kontroli svesti pod- 
vrgnutu funkciju. U slučajevima koji nisu ekstremni 
osećanje ima lični karakter, iako je subjektivno već 
u višoj meri prigušeno. Stoga se ličnost pojavljuje 
kao užlebljena u objektivne odnose. Osećanja odgo- 
varaju objektivnim situacijama i opštevažećim vred- 
nostima. To se nigde ne pokazuje razgovetnije negoli 
u takozvanom ljubavnom izboru: voli se _ »podesni« 
muškarac, a ne neki drugi; on je podesan, ne možda 
zato što bi sasvim odgovarao subjektivnoj sakrivenoj 
suštini žene — to ona većinom uopšte i ne zna — 
nego zato što stalež, starost, imanje, veličina i uva- 
ženost njegove porodice odgovaraju svim razložnim 
zahtevima. Razume se, takvo formulisanje moglo bi 
se odbaciti kao ironija i oduzimanje vrednosti kad 
ne bih bio duboko uveren da ljubavno osećanje te 
žene savršeno odgovara njenu izboru. Ono je istin- 
sko, a ne možda pametna smicalica. Takvih »na ra- 
zumu zasnovanih« brakova ima vrlo mnogo, i oni ni- 
kako nisu najlošiji. Takve žene su dobre drugarice 

svojih muževa i dobre majke dokle god njihovi mu- 
ževi ili deca imaju psihičku konstituciju koja je obič- 
na u njihovu društvu i njihovoj zemlji. »Pravo« ose- 
ćati može se samo onda kad ništa drugo ne remeti 
osećanje. Ali osećanje ništa u tolikoj meri ne remeti 
kao mišljenje. Otuda je otprve razumljivo što se mi- 
šljenje kod ovoga tipa prigušuje koliko je god mo- 
gućno. Ali time nikako ne treba da bude rečeno da 
takva žena uopšte ne misli; naprotiv, ona misli možda 
veoma mnogo i veoma umešno, ali njeno mišljenje 
nije nikada sui generis, nego _epimetejski privesak 
njena osećanja. Sto ne može osećati, o tome ona ne 
može svesno ni misliti. »Ta ne mogu misliti o onom 
što ne osećam«, rekla mi je jedna takva žena sa sil- 
nim negodovanjem. Ukoliko osećanje dopušta, ona 
može veoma dobro misliti, ali svaki ma kako logički 
zaključak koji bi mogao izazvati remećenje osećanja 
odbacuje se a limine. O njemu ona prosto ne misli. I 
tako se ceni i voli sve što je prema objektivnom pro- 
cenjivanju dobro; ostalo kao da postoji samo izvan 
njega samoga. Ali ova se slika menja kad značaj 
objekta dostigne još viši stepen. Kao što sam već 
objasnio, tada sleduje takva asimilacija subjekta 
s objektom da subjekat osećanja više ili manje pro- 
pada. Osećanje gubi lični karakter, ono postaje ose- 
ćanje po sebi, i dobiva se utisak kao da se ličnost 
sasvim razrešava u svagdašnje osećanje. Kako se u 
životu neprestano menjaju situacije, koje izazivaju 
različne ih čak međusobno nepodudarne osećajne to- 
nove, to se ličnost razrešava u isto tako mnogo raz- 
ličnih osećanja. Jedared je čovek ovo, drugi put sa- 
svim nešto drugo — prividno; jer u stvari takva 
raznolikost ličnosti jeste nešto memogućno. Osnova 
ličnosti ipak ostaje istovetna sa sobom i stoga stupa 
u otvorenu opoziciju prema smenjivanju osećajnih 
stanja. Zbog toga posmatrač u osećanju iznošenom 
na pazar ne nalazi više ličan izraz onoga koji oseća, 
nego, naprotiv, alteraciju njegove ličnosti, dakle 
ćudljiv prohtev. Prema stepenu disocijacije između 
Ja i svagdašnjega osećajnog stanja pojavljuju se 
više ili manje znaci nesaglasnosti i ne jedinstva sa sa- 

mim sobom, tj. prvobitno kompenzatorni stav nesve- 
snoga postaje otvorena opozicija. To se ponajpre po- 
kazuje u preteranom ispoljavanju osećanja, na pri- 
mer u zvučnim i nametljivim osećajnim predikatima, 
ali ovi su takvi da primećujemo da im nedostaje iz- 
resna verodostojnost. Oni zvuče potmulo i nisu uver- 
ljivi. Naprotiv, na osnovu njih već upoznajemo mo- 
gućnost da se time natkompenzuje otpor, i da bi stoga 
takav osećajni sud mogao glasiti i sasvim drukčije. 
A malo docnije on i glasi drukčije. Treba situacija da 
se samo malo izmeni, pa da odmah izazove na popri- 
šte sasvim suprotno procenjivanje istoga objekta. 
Rezultat je takva iskustva da posmatrač ne može 
ozbiljno uzeti ni jedan ni drugi sud. On počinje da 
svoj sopstveni sud zadržava za se. Ali kako je ovome 
tipu pre svega stalo do toga da postavi intenzivan 
osećajni odnos s okolinom, to će biti nužni udvostru- 
čeni napori da se savlada uzdržljivo ponašanje oko- 
line. To pogoršava situaciju na putu circulus vitiosu- 
sa. Sto se jače naglašava osećajna veza s objektom, 
utoliko se nesvesna opozicija više približuje površini. 

Već smo videli da ekstravertni osećajni tip naj- 
više ugušuje svoje mišljenje, jer je baš mišljenje naj- 
podobnije da osećanje poremeti. Iz toga razloga i 
mišljenje, ako hoće da dospe do iole čistih rezultata, 
najviše isključuje osećanje, jer ništa nije tako po- 
dobno da mišljenje poremeti i krivotvori kao osećaj- 
ne vrednosti. Stoga je mišljenje ekstravertnoga ose- 
ćajnoga tipa, ukoliko je samostalna funkcija, potisnu- 
to. Kao što sam već spomenuo, ono nije sasvim po- 
tisnuto, nego samo utoliko ukoliko njegova neumit- 
na logika nužno izaziva zaključke koji osećanju ne 
odgovaraju. Ah ono je dopušteno kao sluga oseća- 
nja ili, bolje rečeno, kao njegov rob. Njegova hrpte- 
njača je slomljena, ono ne može da, shodno svom 
sopstvenom zakonu, sprovede samo sebe. Međutim, 
kako ipak postoji neka logika i neumitno pravilni 
zaključci, oni se negde i dešavaju, ali izvan svesti, 
naime u nesvesnom. Zato je nesvesni sadržaj ovoga 
tipa u prvom redu mišljenje osobite vrste. Ovo mi- 
šljenje je infantilno, arhaično i negativno. Dokle god 

svesno osećanje zadržava lični karakter ili, drugim 
recima, dokle god ličnost nije progutala pojedina 
osećajna stanja, nesvesno mišljenje ponaša se vršeći 
kompenzaciju. Ali ako se ličnost disocira i razreši u 
pojedina jedno drugom protivrečna osećajna stanja, 
identitet ličnosti gubi se, subjekat postaje nesvestan. 
Međutim, time što subjekat dospeva u nesvesno, on 
se asocira s nesvesnim mišljenjem i time nesvesnom 
mišljenju pomaže da dođe do prigodne svesnosti. Što 
je jača svesna osećajna veza i što ona zato osećanje 
više lišava ja-stva (»ent-icht«), utoliko jača postaje 
i nesvesna opozicija. To se ispoljava u tome što se 
baš oko najviše procenjenih objekata sabiraju nesve- 
sne misli, koje nemilosrdno ruše vrednost tih obje- 
kata. Mišljenje u stilu »ništa nego« ovde je sasvim 
na mestu, jer razara nadmoćnost osećanja vezanoga 
za objekat. Nesvesno mišljenje dostiže površinu u 
obliku misli koje često imaju prirodu opsesije i čiji 
je opšti karakter negativan i takav da oduzima vred- 
nost. Stoga kod žena ovoga tipa ima trenutaka u ko- 
jima se najlošije misli zaustavljaju na onim objekti- 
ma kojima osećanje pridaje najveću vrednost. Ne- 
gativno mišljenje služi se svima infantilnim predra- 
sudama ili upoređenjima koja su podobna da osećaj- 
nu vrednost stave u sumnju, i ono privlači sve pri- 
mitivne instinkte da bi osećanja moglo objasniti kao 
»ništa nego«. Više je uzgredna napomena kad ovde 
spominjem da se na taj način daje učešća i kolektiv- 
nom nesvesnom, celokupnosti primordijalnih slika, i 
tada iz njihove obrade ponovo proizlazi mogućnost 
regeneracije stava na nekoj drugoj osnovi. 

Najglavniji oblik neuroza u ovoga tipa jeste hi- 
sterija, sa svetom svojih karakterističnih infantilno- 
-seksualnih nesvesnih predstava. 


e) Kratak pregled racionalnih tipova 


Oba opisana tipa označavam kao racionalne tipo- 
ve ih tipove suđenja, jer su okarakterisani primatom 
funkcije razumskoga rasuđivanja. Opšte je obeležje 
tih dvaju tipova to što je njihov život u velikoj meri 

podređen razumskome sudu. Treba svakako da uz- 
memo u obzir da li pri tome govorimo o stanovištu 
subjektivne psihologije jedinke ili o stanovištu po- 
smatrača koji spolja opaža i sudi. Ovaj posmatrač, 
naime, mogao bi lako doći do suprotnoga suda, i to 
ako samo ono što mu se ukazuje intuitivno shvata i 
po tome sudi. Život ovoga tipa u svojoj celokupnosti 
nije nikada zavisan samo od razumskoga suda, nego 
u gotovo isto tako velikoj meri i od nesvesne nera- 
zumnosti. Onoga ko posmatra samo ono što se pred 
njim dešava, ne vodeći računa o unutrašnjem gaz- 
dinstvu jedinkine svesti, mogu lako da zbune nera- 
zumnost i slučajnost izvesnih nesvesnih jedinkinih 
izjava u većoj meri negoli razumnost njenih svesnih 
namera i motivacija. Stoga svoj sud osnivam na tome 
što jedinka oseća kao svoju svesnu psihologiju. Ali 
dopuštam da bi se takva psihologija isto tako dobro 
mogla baš obrnuto shvatiti i predstaviti. I uveren 
sam da bih, da sam imam drugu individualnu psiho- 
logiju, racionalne tipove na obrnut način, polazeći od 
nesvesnoga, opisao kao iracionalne. Ova okolnost 
otežava prikazivanje i razumljivost psiholoških sta- 
nja činjenica na način koji se ne sme potcenjivati, 
i neizmerno povećava mogućnost nesporazuma. Di- 
skusije koje proizlaze iz ovih nesporazuma redovno 
su beznadežne, jer se govori jedno mimo drugo. Ovo 
iskustvo bilo je za mene jedan razlog više da se u 
svome prikazivanju oslanjam na subjektivno svesnu 
psihologiju, jer se time dobiva bar određena objek- 
tivna podrška, koja sasvim otpada ako bi čovek hteo 
da psihološku zakonitost zasniva na nesvesnom. U 
ovome slučaju, naime, objekat više ne bi mogao imati 
pravo iskazivanja svoga mišljenja, jer on zna o sve- 
mu drugom više negoli o vlastitom nesvesnom. Sud 
bi time bio ostavljen samo posmatraču — pouzdano 
jemstvo za to da će se on osnivati na njegovoj vla- 
stitoj individualnoj psihologiji i da će se ova posma- 
traču nametnuti. Ovaj slučaj, po mome mišljenju, 
nalazi se kako u Frojdovoj tako i u Adlerovoj psi- 
hologiji. Jedinka je time sasvim predata nahođenju 
posmatračeva suda. Ali to ne može biti slučaj ako se 

za osnovu uzme svesna psihologija posmatračeva. U 
ovome slučaju on je merodavan, jer jedini poznaje 
svoje svesne motive. 


Razumnost svesnoga upravljanja životom u oba 
ova tipa znači svesno isključivanje slučajnoga i nera- 
zumnoga. Razumski sud predstavlja u ovoj psiholo- 
giji moć koja neodređeno i slučajno u realnom deša- 
vanju goni u određene forme ili bar pokušava da ih 
nagna. Time se, s jedne strane, između životnih mo- 
gućnosti stvara određen izbor, jer se svesno prihvata 
samo ono što odgovara razumu, a, s druge strane, sa- 
mostalnost i uticaj onih psihičkih funkcija koje služe 
opažanju onoga što se dešava bitno se ograničavaju. 
Ovo ograničavanje oseta i intuicije, razume se, ni- 
kako nije apsolutno. Ove funkcije postoje kao svu- 
gde, samo njihovi proizvodi podležu izboru razum- 
skoga suda. Apsolutna jačina oseta, na primer, nije 
presudna za motivaciju delanja, nego sud. Funkcije 
opažanja dele, dakle, u izvesnom smislu sudbinu ose- 
ćanja u slučaju prvoga tipa i sudbinu mišljenja u dru- 
gome slučaju. One su relativno potisnute i stoga u 
manje diferenciranom stanju. Ova okolnost daje ne- 
svesnom naših dvaju tipova osobito obeležje: što ovi 
ljudi čine svesno i namerno, jeste razumno (shodno 
njihovu razumu!), a što im se dešava, to odgovara 
suštini, s jedne strane, infantilno-primitivnih oseta, 
a, s druge strane, istih takvih intuicija. Sta treba ra- 
zumevati pod ovim pojmovima, pokušaću da prika- 
zem u narednim odeljcima. U svakom slučaju, ono 
što se ovim tipovima dešava jeste iracionalno (razu- 
me se, kad se stvar posmatra s njihova stanovišta). 
A kako ima veoma mnogo ljudi koji više žive od ono- 
ga što im se dešava negoli od onoga što rade iz ra- 
zumne namere, može se lako desiti slučaj da takav 
čovek naša dva tipa posle brižljive analize obeleži 
kao iracionalne. Mora mu se dopustiti da nesvesno 
jednoga čoveka često ostavlja mnogo jači utisak ne- 
goli njegovo svesno, i da su njegova dela često znat- 
no teža negoli njegove razumne motivacije. 


Razumnost tih dvaju tipova je objektivno ori- 
jentisana, zavisna od objektivno datoga. Njihova ra- 

zumnost odgovara onome što kolektivno važi kao 
razumno. Subjektivno, njima ne važi kao razumno 
ništa drugo do ono što svi smatraju za razumno. Ali 
i razum je dobrim delom subjektivan i individualan. 
U našem slučaju ovaj deo je potisnut, i to utoliko više 
ukoliko je značaj objekta veći. Stoga potiskivanje 
uvek ugrožava subjekat i subjektivni razum, i kad 
njemu pripadnu, oni dospevaju pod vlast nesvesno- 
ga, koje u ovome slučaju ima veoma neprijatne oso- 
bitosti. O njegovu mišljenju već smo govorili. K tome 
dolaze primitivni oseti, koji se ispoljavaju kao oseti 
primoravanja, na primer u obliku kakve nenormalne, 
prinudne pohlepnosti za uživanjima, koja može da 
dobije sve mogućne oblike, i primitivne intuicije, 
koje za pometene i njihovu okolinu mogu neposred- 
no da postanu patnja. Sve neprijatno i mučno, sve 
nemilo, ružno ili rđavo, izvlači se njuškanjem ili se 
ubacuje naslućivanjem, i ponajviše je pri tome reč 
o poluistinama, koje su, više nego ma šta drugo, po- 
dobne da izazovu nesporazume najotrovnije vrste. Iz 
jakoga uticaja što ga vrši opozicija nesvesnih sadr- 
žaja proizlazi nužnim načinom i često prolamanje 
svesnoga razumnog pravila, naime veoma primetna 
vezanost za slučajnosti, koje ih posredstvom svoje 
osećajne jačine, ili posredstvom svojega nesvesnoga 
značaja zadobivaju prinudan uticaj. 


f) Oset (osećaj, senzitivitet) 


U ekstravertnome stavu oset je pretežno uslov- 
ljen objektom. Kao čulna percepcija oset je, pri- 
rodno, zavisan od objekta. Ali on je isto tako, pri- 
rodno, zavisan i od subjekta, i otuda postoji i jedan 
subjektivni oset, koji je po svome načinu sasvim 
različan od objektivnoga oseta. U ekstravertnome 
stavu subjektivno učešće oseta, ukoliko dolazi u pi- 
tanje njegova svesna primena, jeste sprečeno ili po- 
tisnuto. Isto tako je oset kao iracionalna funkcija re- 
lativno potisnut ako mišljenje ih osećanje imaju 
prvenstvo, tj. on funkcioniše svesno samo utoliko 

ukoliko svesni, rasuđivački stav slučajna opažanja 
obraća u sadržaje svesti, drugim recima reališe ih. 
Čulna funkcija sensu strictiori je prirodno apsolut- 
na, sve se, na primer, vidi i čuje ukoliko je to fizio- 
loški mogućno, ali sve ne dostiže onu vrednost pra- 
ga koju jedna percepcija mora da ima da bi bila i 
apercipovana. To se menja ako nema prvenstvo ni- 
jedna druga funkcija nego baš oset. U ovome sluča- 
ju iz oseta objekta ništa se ne isključuje i ništa se 
ne potiskuje (izuzev subjektivno učešće, kao što je 
već spomenuto). Oset se prvenstveno determiniše 
objektom, i oni objekti koji izazivaju najjači oset 
jesu presudni za psihologiju jedinke. Time nastaje 
izrazito čulna vezanost za objekte. Stoga je oset vital- 
na funkcija koja je snabdevena najjačim životnim 
nagonom. Ukoliko objekti izazivaju osete, utoliko 
važe i, ukoliko je to na osnovu oseta uopšte moguć- 
no, svest ih prima, odgovarali oni sudu razuma ili ne. 
Njihovo vrednosno merilo je samo jačina oseta uslov- 
ljena njihovim objektivnim osobinama. Zbog toga svi 
objektivni procesi ulaze u svest ukoliko oni uopšte 
izazivaju osete. Ali to su samo konkretni, čulno 
opažljivi objekti ih procesi koji u ekstravertnome 
stavu izazivaju osete, i to samo takvi koje bi svako 
i u sva vremena osetio kao konkretne. Stoga se je- 
dinka orijentiše prema činjeničnosti koja je u pra- 
vom smislu veoma osetna za čula. Funkcije suđenja 
stoje ispod konkretne činjenice oseta i zato imaju 
osobine manje diferenciranih funkcija, dakle izvesnu 
negativnost s infantilno-arhaičnim crtama. Najjače 
je potiskivanjem pogođena, razume se, osetu suprot- 
na funkcija, naime funkcija nesvesnoga opažanja, 
intuicije. 


g) Ehkstravertni osetni = (senzitivni) tip 


Ne postoji nijedan drugi ljudski tip koji bi po 
realizmu bio ravan ekstravertnom osetnom tipu. Nje- 
gov objektivni smisao za činjenice izvanredno je 
razvijen. On u svome životu gomila realna iskustva 

na konkretnom objektu, i što je izrazitiji, to se manje 
služi svojim iskustvom. Njegov doživljaj u izvesnim 
slučajevima ne postaje uopšte ono što bi zasluživalo 
ime »iskustva«. Sto on oseti, to mu služi najviše kao 
odvođenje k novim iskustvima, i sve što možda novo 
ulazi u krug njegovih interesovanja stečeno je na 
putu iskustva i treba tome cilju da služi. Ukoliko je 
čovek sklon da izrazit smisao za čistu činjeničnost 
shvata kao razuman, on će takve ljude slaviti kao pa- 
metne. Ali oni to u stvari nisu, jer su osetu iracio- 
nalnoga slučaja isto tako podvrgnuti kao i osetu ra- 
cionalnoga dešavanja. Takav tip — često je reč pri- 
vidno o muškarcima — ne misli, razume se, da je 
»podložan« osetima. On će se, naprotiv, na taj izraz 
osmejkivati kao na sasvim neprikladan, jer za njega 
je oset konkretno ispoljavanje života. Njegova na- 
mera odnosi se na konkretno uživanje, a isto tako i 
njegova moralnost. Jer pravo uživanje ima svoj na- 
ročiti moral, svoju naročitu umerenost i zakonitost, 
svoju nesebičnost i gotovost na žrtvu. Njemu nije 
potrebno da bude čulan neotesanac, nego on može 
svoje osete da diferencira do najveće estetičke čistote 
a da ni u najapstraktnijem osećanju nikada ne bude 
neveran svome principu objektivnoga oseta.  Vulje- 
nov (Wulfen) čičeron bezobzirnoga uživanja života 
jeste otvorena samoispovest takva tipa. Kad se knji- 
ga tako posmatra, čini mi se da je dostojna čitanja. 


Na nižem stepenu ovaj tip je čovek opipljive 
stvarnosti, bez sklonosti ka refleksijama i bez name- 
ra da vlada. Njegov neprestani motiv je da oseća 
objekat, da ima senzacija i da uživa ako je mogućno. 
On nije neljubazan čovek, često ima prijatnu i živu 
sposobnost za uživanje, ponekad je veseo bratac, a 
ponekad estet sa puno ukusa. U prvome slučaju ve- 
liki problemi života zavise od više ili manje dobra 
ručka, a u drugom pripadaju dobrom ukusu. Kad 
takav čovek zadovoljava oset, onda je za njega sve 
bitno rečeno i ispunjeno. Ništa ne može da bude više 
nego konkretno i stvarno, a pretpostavke pored toga 
ili iznad toga dopuštene su samo ukoliko pojačavaju 
oset. Nikako ne treba da ga pojačavaju u prijatnom 

smislu, jer ovaj tip nije običan pohotljivac, nego želi 
samo najjači oset, koji on po svojoj prirodi uvek mora 
da prima spol ja. Što dolazi iznutra, čini mu se kao 
bolesno i odbacljivo. Ukoliko misli i oseća, on uvek 
svodi na objektivne osnove, tj. na uticaje koji do- 
laze od objekta, bez obzira na najjače izvrtanje lo- 
gike. Opipljiva stvarnost daje mu da na svaki način 
odahne. U ovome pogledu on je čovek neočekivano 
lakoveran. Psihogen simptom će bez dvoumljenja ve- 
zivati za nisko barometarsko stanje, a postojanje 
kakva psihička sukoba čini mu se kao nenormalna 
sanjarija. Njegova ljubav nesumnjivo se osniva na 
veoma osetnim dražima objekta. Ukoliko je norma- 
lan, on je upadljivo užlebljen u datu stvarnost, upad- 
ljivo zato što je to uvek vidljivo. Njegov ideal je 
činjeničnost, on je pun obzira u svakome pogledu. 
Nema nikakvih ideja-ideala, pa stoga i nikakva raz- 
loga da se ikako drukčije ponaša prema istinskoj 
stvarnosti. To se izražava u svima spoljašnjim stva- 
rima. On se dobro odeva, prema svojim prilikama, 
kod njega se dobro pije i jede, udobno se sedi, ili se 
bar shvata da njegov prefinjeni ukus sme polagati 
neka prava na njegovu okolinu. On čak uverava da 
se izvesne žrtve za volju stilu nesumnjivo nagrađuju. 


Ali što oset više preteže, tako da subjekat koji 
oseća iščezava iza senzacije, utoliko taj tip postaje 
neprijatniji. On se razvija ili u gruboga sladostrasni- 
ka ili u beskrupuloznoga, rafinovanoga estetu. Koli- 
ko mu tada objekat postaje neizbežan, toliko se 
objektu kao nečemu što postoji u sebi i sobom odu- 
zima vrednost. Nad njim se zločinački vrši nasilje i 
isceđivanje time što se uopšte još upotrebljava samo 
kao povod za oset. Sa vezivanjem za objekat tera se 
u krajnost. Ali time se i nesvesno iz kompenzator- 
ske uloge goni u otvorenu opoziciju. Pre svega, poti- 
snute intuicije pribavljuju sebi važnost u obliku pro- 
jekcija na objekat. Nastaju najneobičnije pretpostav- 
ke: ako je reč o nekom seksualnom objektu, onda 
ljubomorne fantazije igraju veliku ulogu, a isto tako 
i stanja plašnje. U težim slučajevima razvijaju se 
fobije svake vrste, a naročito simptomi prinudnosti. 

Patološki sadržaji dobivaju karakter irealnosti, i če- 
sto su moralno i religiozno obojeni. Cesto se razvija 
cepidlačka rabulistika, smešnoskrupulozna moralnost 
i primitivna, praznovema i »magijska« religioznost, 
koja se vraća na apstruzne verske obrede. Sve ove 
stvari vode poreklo iz potisnutih, manje diferencira- 
nih funkcija, koje u takvim slučajevima odudaraju 
od svesti i utoliko se upadljivije pojavljuju ukoliko 
se čini da se osnivaju na apsurdnijim pretpostavka- 
ma, sasvim u suprotnosti prema svesnom smislu za 
činjenice. Cela kultura osećanja i oseta prikazuje se 
u ovoj drugoj ličnosti posunovraćena u bolesnu pri- 
miti vnost; razum je mudrovanje i cepidlačenje, mo- 
ral je pusto moralisanje i očevidno farisejstvo, reli- 
gija je apsurdna praznoverica, moć naslućivanja, taj 
otmen čovekov dar, jeste lično mudrijašenje i dovi- 
janje, onjušivanje svakoga ugla, i, mesto u širinu, 
ide u najuže prisnosti suviše ljudske sićušnosti. 


Specijalni prinudni karakter neurotičkih simpto- 
ma predstavlja nesvesnu suprotnost prema  svesnoj 
moralnoj neusiljenosti stava čistoga oseta, koji, sa 
stanovišta racionalnoga suda, bez obzira prihvata 
ono što se dešava. Ako već nepostojanje pretpostav- 
ki u osećajnoga (osetnoga) tipa nikako ne znači apso- 
lutnu bezakonost i neograničenost, ipak kod njega sa- 
svim bitno ograničavanje otpada sudom. Ali racional- 
ni sud predstavlja svesnu prinudu, koju racionalni tip 
sebi na izgled dragovoljno nameće. Ova prinuda spo- 
pada osetni tip nesvesnoga. Povrh toga, vezanost ra- 
cionalnoga tipa za objekat baš zbog egzistencije suda 
nikada ne znači toliko koliko onaj neuslovljeni odnos 
koji senzitivni tip ima prema objektu. Ako njegov 
stav dostiže nenormalnu jednostranost, on je stoga u 
opasnosti da isto tako podlegne zahvatu nesvesnoga 
kao što se svesno pridržava objekta. Ako je već po- 
stao neurotičan, onda se prema njemu mnogo teže 
može postupati, jer se funkcije kojima se lekar obra- 
ća nalaze u relativno nediferenciranu stanju i zato 
su malo ili nimalo pouzdane. Više puta treba se latiti 
afekti vnih sredstava presi je da mu čovek nešto učini 
svesnim. 

h) Intuicija 


Intuicija kao funkcija nesvesnog opažanja uprav- 
lja se u ekstravertnom stavu sasvim na spoljašnje 
objekte. Pošto je intuicija uglavnom nesvestan pro- 
ces, to se i njena suština veoma teško može svesno 
shvatiti. U svesti intuitivnu funkciju zamenjuje iz- 
vestan stav očekivanja, gledanje i zagledan je, pri 
čemu svagda tek naknadni rezultat može pokazati 
koliko se zagledalo i koliko se stvarno videlo na 
objektu. Kao što i oset, ako ima prvenstvo, nije samo 
reaktivan proces, koji dalje nema značaja za objekat, 
nego, naprotiv, neka actio, koja objekat zahvata i 
uobličava ga, tako i intuicija nije samo opažanje, či- 
sto gledanje, nego aktivan, stvaralački proces koji 
isto toliko unosi u objekat koliko iz njega izvlači. 
Kao što nesvesno izvlači neposrednu saznaju, tako 
on stvara i nesvesno dejstvo u objektu. Intuicija po- 
sreduje svakako da se najpre steknu samo shke ili 
opažanja veza i odnosa, koji se posredstvom drugih 
funkcija ih nikako ili samo veoma zaobilaznim pu- 
tovima mogu postići. Ove slike imaju vrednost odre- 
đenih saznanja, koja presudno utiču na delanje, uko- 
liko glavna važnost pripada intuiciji. U ovome slu- 
čaju psihičko prilagođivanje osniva se gotovo samo 
na intuicijama. Mišljenje, osećanje i oset su relativ- 
no potisnuti, pri čemu je najviše pogođen oset, jer je 
kao svesna čulna funkcija najveća smetnja intuiciji. 
Oset čisto, nepredubeđeno, naivno gledanje ometa 
nametljivim čulnim nadražajima, koji pogled uprav- 
ljaju na fizičke površine, dakle baš na stvari iza ko- 
jih intuicija teži da dođe. Kako se intuicija u ekstra- 
vertnome stavu, pretežno upravlja na objekat, ona 
se zapravo veoma približuje osetu, jer stav očekiva- 
nja prema spoljašnjim objektima može se služiti go- 
tovo isto tako velikom verovatnoćom oseta. Ali da 
bi se intuicija mogla provesti, mora oset u velikoj 
meri da se uguši. Pod osetom razumevam u ovom slu- 
čaju prosti i neposredni čulni oset kao čvrsto ocrtanu 

fiziološku i psihičku činjenicu. To se naime mora 
unapred izrično utvrditi, jer, ako intuitivnoga pitam 
prema čemu se orijentiše, on će mi govoriti o stvari- 
ma koje u dlaku liče na čulne osete. Više puta poslu- 
žiće se i izrazom oset ih »osećaj». On stvarno ima 
osete, ali se ne upravlja prema samim osetima, nego 
su mu oni samo uporišne tačke za posmatraj. Oni su 
izabrani pomoću nesvesnog pretpostavljanja. Ne po- 
stiže glavnu vrednost fiziološki najjači oset, nego 
neki drugi, koji se nesvesnim stavom  intuitivnoga 
znatno uvećava u svojoj vrednosti. Time on even- 
tualno postiže glavnu vrednost, i svesti intuitivnoga 
čini se kao da je on čist oset. Ali on to stvarno nije. 
Kao što oset u ekstravertnome stavu teži da zadobije 
najjaču činjeničnost, jer se samo time stvara izgled 
puna života, tako intuicija teži za dohvatanjem naj- 
većih mogućnosti, jer se posmatranjem mogućnosti 
naslućivanje najviše zadovoljava. Intuicija teži za 
otkrivanjem mogućnosti u objektivno datome, stoga 
je ona kao samo priređena funkcija (naime ako joj 
ne pripada prvenstvo) i pomoćno sredstvo, koje auto- 
matski dela ako nikakva druga funkcija ne može 
otkriti izlaz iz svugde zatvorene situacije. Ako intui- 
cija ima prvenstvo, onda se sve obične životne situa- 
cije čine kao da su zatvoreni prostori koje intuicija 
ima da otvori. Ona postojano traži izlaze i nove mo- 
gućnosti spoljašnjega života. Intuitivnom stavu sva- 
ka životna situacija postaje u najkraćem roku tam- 
nica, težak okov koji goni na traženje rešenja. Objek- 
ti kao da s vremena na vreme imaju gotovo prete- 
ranu vrednost, naime onda kad imaju da služe baš 
nekom rešenju, nekom oslobođenju, nalaženju neke 
nove mogućnosti. Tek što su ispunili svoju dužnost 
kao stepen ili most, oni prividno nemaju više nikakve 
vrednosti i odbacuju se kao dosadan privesak. Jedna 
činjenica važi samo utoliko ukoliko otvara nove mo- 
gućnosti koje je prevazilaze, i jedinku oslobađaju nje. 
Nove mogućnosti su prinudni motivi kojih se intui- 
cija ne može osloboditi i kojima ona sve drugo 
žrtvuje. 

i) Ekstravertni intuitivni tip 


Gde intuicija prevlađuje, tu nastaje psihologija 
osobite vrste, i ona se mora poznati. Kako se intui- 
cija orijentiše prema objektu, može se primetiti jaka 
zavisnost od spoljašnjih situacija, ali je način zavi- 
snosti sasvim različan od zavisnosti senzitivnoga 
(osetnog) tipa. Intuitivan tip nikada se ne nalazi onde 
gde se mogu naći opštepriznate stvarne vrednosti, 
nego uvek onde gde postoje mogućnosti. On ima fin 
njuh za ono što klija i obećava budućnost. Nikada se 
on ne nalazi u stabilnim, odavno postojećim i valja- 
no zasnovanim odnosima koji imaju opštepriznatu, 
ali ograničenu vrednost. Kako se uvek nahodi na 
putu ka novim mogućnostima, on preti da će se za- 
gušiti u stabilnim odnosima. On, istina, shvata nove 
objekte i putove s velikom intenzivnošću i ponekad 
s izvanrednim entuzijazmom, da bi ih se bez pijeteta 
i prividno bez sećanja hladnokrvno odrekao čim je 
utvrđen njihov obim pa mu dalje ne dopuštaju da 
naslućuje onakav njihov znatan razvitak. Dokle god 
postoji neka mogućnost, intuitivni tip vezan je za 
nju sudbinskom moći. Čini se kao da se ceo njegov 
život rađa u novoj situaciji. Ima se utisak, i on ga 
sam ima, kao da je baš sad postigao definitivni obrt 
u svom životu, i kao da otada ništa drugo više ne 
može misliti niti išta drugo osećati. Čak i kad bi to 
sve bilo ma kako pametno i celishodno, ništa ga neće 
zadržati od toga da jednoga dana istu situaciju koja 
mu se činila kao oslobođenje i spasenje posmatra kao 
tamnicu i da se prema njoj kao takvoj i ponaša. Ni 
razum ni osećanje ne mogu ga zastrašiti ili zadržati 
od neke nove mogućnosti, čak i kad bi ona prema 
okolnostima bila u protivrečnostima s njegovim do- 
sadašnjim uverenjima. Mišljenje i osećanje, neiz- 
bežne komponente uveren ja, jesu kod njega manje 
diferencirane funkcije, koje nemaju nikakvu presud- 
nu važnost i stoga snazi intuicije ne mogu suprotsta- 
viti nikakav trajan otpor. Pa ipak su samo ove funk- 
cije kadre da uspešno kompenzuju prvenstvo intuici- 

je time što intuitivnom tipu daju sud, koji mu kao 
tipu sasvim nedostaje. Moralnost intuitivnoga tipa 
nije ni intelektualna ni osećajna, nego on ima svoj 
sopstveni moral, naime vernost prema svome shvata- 
nju i dragovoljno podvrgavanje moći toga morala. 
Osvrtanje na napredak okoline slabo je. Njeno fizič- 
ko zdravlje tohcno je valjan argumenat kao i njego- 
vo vlastito. Isto tako on ima malo poštovanja za uve- 
renja i životne navike svoje okoline, tako da ga često 
smatraju za nemoralna i bezobzirna pustolova. Kako 
se njegova intuicija zanima spoljašnjim objektima i 
njuhom iznalazi spoljašnje mogućnosti, on se rado 
predaje pozivima gde svoje sposobnosti može u naj- 
većoj meri svestrano razviti. Mnogi trgovci, predu- 
zetnici, spekulanti, agenti, političari itd. pripadaju 
ovome tipu. 


Još više no kod muškaraca čini se da se ovaj 
tip pojavljuje kod žena. U ovome poslednjem slučaju 
intuitivna sposobnost otkriva se daleko manje u po- 
zivu negoli, naprotiv, u društvu. Takve žene ume ju 
da se koriste svima socijalnim mogućnostima, da 
sklapaju društvene veze, da pronalaze muškarce od 
vrednosti, da bi zbog neke nove mogućnosti ponovo 
sve napustile. 


Otprve je razumljivo da je takav tip ne samo 
kao narodni privrednik nego i kao unapređivač kul- 
ture neobično značajan. Ako je valjan, tj. ne suviše 
samoživo nastrojen, on može da stekne neobične za- 
sluge kao inicijator ili bar kao unapređivač svih po- 
četaka. On je prirodan branilac svih minoriteta koji 
obećavaju budućnost. Pošto on, ako je manje po- 
dešen prema stvarima negoli prema ljudima, naslu- 
ćuje u njima izvesne sposobnosti i korisnosti, može 
da pravi i »ljude«. Niko kao on nema sposobnosti da 
ohrabri svoje bližnje i da ih oduševi za neku novu 
stvar, iako će ih već prekosutra opet ostaviti. Sto je 
njegova intuicija jača, to se i njegov subjekat više 
stapa sa viđenom mogućnošću. On je oživljuje, izno- 
si je očigledno i s ubedljivom toplotom, tako reći je 
ovaploćuje. To nije nikakvo glumaštvo, nego sudbina. 

Ovaj stav ima svoje velike opasnosti, jer intui- 
tivni tip suviše lako rasejava svoj život time što oživ- 
ljuje ljude i stvari, i širi oko sebe obilje života, ali 
njime ne živi on, nego drugi. Kad bi on mogao da 
se zadrži na stvarima, pripadali bi mu plodovi nje- 
gova rada, ali on i suviše brzo mora da trči za novom 
mogućnošću i da ostavlja svoja tek posejana polja, 
koja će drugi žeti. Na završetku, on odlazi prazan. 
Ali ako intuitivni pusti da stvar dotle dođe, onda mu 
i njegovo nesvesno postaje protivnik. Nesvesno intui- 
tivnoga tipa ima izvesnu sličnost s nesvesnim oset- 
noga tipa. Mišljenje i osećanje su relativno poti- 
snuti i obrazuju u nesvesnom infantilno-arhaične mi- 
sli i osećanja, koji se mogu da uporede s onima su- 
protnoga tipa. Oni se pojavljuju takođe u obliku 
intenzivnih projekcija i isto tako su apsurdni kao 
misli i osećanja osetnoga tipa, samo im, kao što se 
meni čini, nedostaje mistički karakter, oni se odnose 
najviše na konkretne, quasi realne stvari, kao što su 
seksualna, finansijska i druga naslućivanja, na pri- 
mer nanjušivanje bolesti. Cini se da ova različnost 
vodi poreklo od potisnutih realnih oseta. Ovi posled- 
nji otkrivaju se obično na taj način što se intuitivni 
tip iznenada prilepi za veoma neprikladnu ženu ili, 
u suprotnom slučaju, za neprikladna muškarca, i to 
zato što su ta lica dodirnula arhaičnu senzitivnu sfe- 
ru. Iz toga proizlazi neka nesvesna prinudna veza- 
nost za kakav objekat, najčešće bez ikakva izgleda na 
uspeh. Takav slučaj je već simptom prinudnosti, koji 
je i za ovaj tip sasvim karakterističan. On polaže 
pravo na sličnu slobodu i nevezanost kao i senzitivni 
tip, jer svoja rešavanja ne podvrgava nikakvim ra- 
cionalnim sudovima, nego samo opažanju slučajnih 
mogućnosti. On se ograničenja oslobađa razumom i 
stoga u neurozi podleže nesvesnom pritisku, mudro- 
vanju, dovijanju i prinudnoj vezanosti za senzaciju 
objekta. U svesti on obdelava oset i osećani objekat 
sa suverenom nadmoćnošću i _bezobzirnošću. To ne 
znači da on možda misli da je bezobziran i nadmoćan; 
on objekat koji svako može da vidi prosto ne vidi i 
prelazi preko njega, kao i senzitivni tip; samo, ovaj 

poslednji ne vidi dušu objekta. Za to se objekat doc- 
nije osvećuje, i to u obliku hipohondričnih prinudnih 
ideja, fobija i svih mogućnih apsurdnih oseta tela. 


j) Kratak pregled iracionalnih tipova 


Oba dovde opisana tipa označavam kao iracio- 
nalne iz već objašnjenoga razloga što oni svoje tvo- 
renje i delanje ne osnivaju na racionalnim sudovima, 
nego na apsolutnoj jačini opažanja. Njihovo opaža- 
nje odnosi se na ono što se samo dešava i što se ne 
podvrgava nikakvom izboru sudom. U ovome pogle- 
du oba poslednja tipa imaju znatnu nadmoćnost nad 
oba prva, racionalna tipa. Ono što se objektivno de- 
šava jeste zakonito i slučajno. Ukoliko je zakonito, 
ono je pristupačno razumu, a ukoliko je slučajno, 
ono je razumu nepristupačno. Moglo bi se reći i 
obrnuto, da mi na onom što se dešava obeležavamo 
kao zakonito ono što se našem razumu tako pojavlju- 
je, a kao slučajno ono u čemu ne možemo da otkri- 
jemo nikakvu zakonitost. Postulat universalne zako- 
nitosti ostaje postulat samo našega razuma, ali nika- 
ko nije postulat naših funkcija opažanja. Kako se ni 
na koji način ne zasnivaju na principu razuma i nje- 
gova postulata, one su po svojoj suštini iracionalne. 
Stoga ja i tipove opažanja po njihovoj suštini obele- 
žavam kao iracionalne. Ali bi bilo sasvim nepravilno 
da možda ove tipove shvatamo kao »nerazumne« zato 
što sud stavljaju ispod opažanja. Oni su samo u ve- 
likoj meri empirijski; zasnivaju se samo na iskustvu, 
čak u tolikoj meri da njihov sud ne može najčešće 
da ide uporedo s njihovim iskustvom. Ali, 1 pored 
toga, postoje funkcije suđenja, samo one velikim de- 
lom svoj život žive nesvesno. Ukoliko se nesvesno i 
pored svojega odvajanja od svesnoga subjekta ipak 
neprestano pojavljuje, utoliko se i u životu iracional- 
nih tipova otkrivaju upadljivi sudovi i upadljivi akti 
odlučivanja u obliku prividnoga mudrovanja, hladno- 
ga nadrirasuđivanja i prividno smišljenog izbora lica 
i situacije. Ove crte imaju infantilno ili i primitivno 

obeležje; ponekad su upadljivo naivne, ponekad i 
bezobzirne, oštre i nasilne. Racionalno nastrojenome 
moglo bi se lako činiti kao da su ovi ljudi po svome 
pravome karakteru racionalistični i puni namera u 
rđavom smislu. Ali taj sud važio bi samo za njihovo 
nesvesno, a nikako za njihovu svesnu psihologiju, 
koja je sasvim podešena prema opažanju te je zbog 
svoje iracionalne suštine sasvim neshvatljiva racio- 
nalnom sudu. Nekom ko je racionalno nastrojen može 
se naposletku činiti kao da takvo nagomilavanje slu- 
čajnosti uopšte ne zaslužuje ime »psihologija«. Ira- 
cionalni popravlja taj prezirni sud utiskom koji u 
njemu ostavlja racionalni: on ovoga gleda kao nešto 
što je samo upola živo i čija se jedina svrha života 
sastoji u tome da na sve živo baca okove razuma i da 
mu sudovima steže vrat. To su, razume se, poslednje 
krajnosti, ali se one pojavljuju. Sud racionalnoga 
lako bi mogao iracionalnoga predstaviti kao racio- 
nalna čoveka slabije kakvoće, ako ga, naime, shvati 
iz onoga što mu se dešava. Njemu se, naime, ne de- 
šava ono što je slučajno — u tome je on majstor — 
nego racionalni sud i racionalna namera jesu stvari 
koje ga snalaze. To je racionalnu čoveku jedva shvat- 
ljiva činjenica, i njena neizmišljivost jednaka je samo 
još čuđenju iracionalnoga koji je otkrio nekoga koji 
racionalne ideje stavlja više negoli živo i stvarno de- 
šavanje. Nešto takvo čini mu se jedva verovatno. 
Redovno je beznadežno hteti mu uopšte nešto načel- 
no predlagati u tome pravcu, jer je njemu racionalno 
obaveštavanje isto tako nepoznato i čak neprijatno 
kao što bi se racionalnom činilo neizmišljivo da sklo- 
pi ugovor bez uzajamne izjave i obaveze. 


Ova tačka vodi me problemu psihičke veze među 
predstavnicima različnih tipova. Psihička veza ozna- 
čava se u novoj psihijatriji, naslanjajući se na jezik 
francuske škole hipnotista, kao »raport«. Raport se 
sastoji u prvome redu u osećanju postojeće saglasno- 
sti, i pored priznate različnosti. Čak i priznanje po- 
stojećih različnosti jeste, ukoliko je ono samo zajed- 
ničko, već raport, osećanje saglasnosti. Ako ovo ose- 

ćanje, kad se ukaže slučaj, u većoj meri učinimo sve- 
snim, onda otkrivamo da ono nije samo osećanje čija 
se priroda ne može dalje analisati, nego u isti mah i 
uviđaj ili sadržaj saznanja koji tačku saglasnosti 
predstavlja u mislenom obliku. Ovo racionalno pred- 
stavljanje važi samo za racionalnoga, a nikako za ira- 
cionalnoga, jer se njegov raport ne osniva ni najma- 
nje na sudu, nego na paralelitetu onoga što se deša- 
va, živoga dešavanja uopšte. Njegovo osećanje sagla- 
snosti jeste zajedničko opažanje neke senzacije ili 
intuicije. Racionalni bi rekao da se raport s iracio- 
nalnim osniva na čistoj slučajnosti. Ako se objektivne 
situacije slučajno podudaraju, onda se ostvaruje ne- 
što kao ljudska veza, ali niko ne zna koliku važnost 
ima ta veza ili koliko će trajati. Racionalnom često 
dolazi upravo neprijatna misao da veza traje tačno 
dotle dok spoljašnje okolnosti slučajno pokazuju 
neku zajedničnost. To se njemu ne čini kao naročito 
ljudska stvar, dok iracionalni baš u tome nalazi naro- 
čito lepu ljudskost. Rezultat je to da jedan posmatra 
drugoga kao bezvezna, kao čoveka u koga se ne može 
pouzdati, i s kojim se nikada ne može pravilno izići 
na kraj. Do takva rezultata dolazi čovek svakako 
samo ako svesno pokušava da položi račun o načinu 
saobraćanja s okolinom. Kako takva psihološka save- 
snost nije suviše uobičajena, često proizlazi da se i 
pored apsolutne različnosti stanovišta ostvaruje neka 
vrsta raporta, i to na ovaj način. Jedan s prećutnom 
projekcijom pretpostavlja da drugi u bitnim tačkama 
ima isto mišljenje, a drugi sluti ili oseća objektivnu 
zajedničnost, ali prvi o njoj nema nikakve svesne 
slutnje, te će odmah osporiti njeno postojanje, isto 
onako kao što drugom nikada neće pasti na pamet 
da bi trebalo da se njegova veza osniva na zajednič- 
kome mišljenju. Takav raport je najčešći: on se osni- 
va na projekciji koja docnije postaje izvor nespora- 
zuma. Psihička veza u ekstravertnome stavu uvek se 
reguliše prema objektivnim činiocima, prema spolja- 
šnjim uslovima. Ono što je neko u svom unutrašnjem 
biću nema nikada presudan značaj. Za našu sadašnju 
kulturu ekstravertni stav je u načelu merodavan za 

problem ljudske veze; razume se, raspravlja se i o 
introvertnome principu, ali on važi kao izuzetak i 
poziva se na toleranciju okolnoga sveta. 


III. INTROVERTNI TIP 


1. OPSTI STAV SVESTI 


Kao što sam već u odeljku I, 1 ovoga poglavlja 
izložio, introvertni tip razlikuje se od ekstravertnoga 
u tome što se on ne orijentiše, kao ovaj drugi, pre- 
težno na objektu i na objektivno datome, nego na 
subjektivnim činiocima. U pomenutom odeljku pod 
I naveo sam da se introvertnome između opažanja ob- 
jekta i njegova vlastita delanja uvlači njegovo su- 
bjektivno shvatanje, koje sprečava da delanje dobije 
karakter koji odgovara objektivno datom. To je, ra- 
zume se, specijalan slučaj koji je naveden samo radi 
primera i koji treba da posluži samo očevidnom pred- 
stavljanju. Ovde, samo se po sebi razume, moramo 
potražiti opšti ja formulisanja. 


Introvertna svest vidi, doduše, spoljašnje uslove, 
ali odabira subjektivnu determinantu kao presudnu. 
Stoga se ovaj tip upravlja prema onome činiocu opa- 
žanja i saznanja koji predstavlja subjektivnu dispo- 
ziciju za primanje čulnoga nadražaja. Dva lica, na 
primer, gledaju isti objekat, ali ga nikada ne vide 
tako da bi obe na taj način dobivene slike bile isto- 
vetne. Bez obzira na različnu oštrinu čulnih organa i 
na ličnu jednačinu, postoje često dubokosežne razlike 
u načinu i meri psihičke asimilacije percepcione slike. 
Dok se ekstravertni tip svagda pretežno poziva na 
ono što mu dolazi od objekta, introvertni se pretežno 
oslanja na ono što spoljašnji utisak u subjektu privo- 
di ka konstelaciji. TJ pojedinom slučaju jedne aper- 
cepcije može, razume se, razlika da bude veoma 
delikatna, ali u celini psihološkoga gazdinstva ona se 
otkriva u najvećoj meri, i to u obliku ograde koju čini 
Ja. Da odmah kažem unapred: ono shvatanje koje bi 

s Vajningerom (Weininger) ovaj stav htelo da obeleži 
kao filautički ili, po mome mišljenju, kao autoerotički 
ili egocentrički ili subjektivistički ili egoistički, ja 
smatram kao shvatanje koje skreće s pravoga puta i 
oduzima vrednost. Ono odgovara predrasudi ekstra- 
vertnoga stava prema suštini introverta. Ne sme se 
nikada zaboraviti — ali ekstravertno shvatanje zabo- 
ravlja to suviše lako — da je svako opažanje i sazna- 
vanje ne samo objektivno nego i subjektivno uslovije- 
no. Svet nije samo onakav kakav je po sebi nego i 
onakav kakav mi se pojavljuje. Staviše, u osnovi uzev, 
mi nemamo nikakva merila za ocenjivanje onoga sve- 
ta koji subjekat ne bi mogao asimilovati. Kad bi se 
prevideo subjektivni činilac, to bi značilo poricati 
veliku sumnju u apsolutnu mogućnost saznanja. Time 
bi se došlo na put onoga praznoga i bljutavoga pozi- 
tivizma koji je naružio prekretnicu našega veka, a 
time i u onu intelektualnu neskromnost koja je pret- 
hodnik osećajne grubosti i neke ne samo tupe nego 
i nadute nasilnosti. Precenjivanjem objektivne moći 
saznanja potiskujemo značaj subjektivnoga činioca, 
značaj baš subjekta. Ali šta je subjekat? Subjekat je 
čovek, mi smo subjekat. Nezdravo je zaboravljati da 
saznanje ima subjekat, i da uopšte nema nikakva 
saznanja i da stoga i nema za nas nikakva sveta gde 
niko ne kaže: »Ja saznajem«, ali time iskazuje su- 
bjektivno ograničavanje svega saznanja. Isto važi za 
sve psihičke funkcije: one imaju jedan subjekat koji 
je neizbežan kao i objekat. Karakteristično je za naše 
sadašnje ekstravertno procenjivanje da reč »subjek- 
tivan« ponekad zvuči gotovo kao pokuda, ali svakako 
kao »čisto subjektivan« znači opasno oružje, odre- 
đeno da pogodi onoga koji nije potpuno uveren u ne- 
uslovljenu nadmoćnost objekta. Stoga moramo biti 
načisto s tim šta se misli izrazom »subjektivan« u 
ovome ispitivanju. Kao subjektivni činilac označavam 
onu psihološku akciju ili reakciju koja se sa delova- 
njem i uticajem objekta stapa u novo psihičko činje- 
ničko stanje. Ukoliko subjektivni činilac od najstari- 
jih vremena i kod svih naroda na svetu ostaje u 
veoma velikoj meri istovetan sa samim sobom — 

time što su elementarna opažanja i saznanja tako reći 
svagde i u sva vremena ista — utoliko je on isto tako 
čvrsto zasnovan realitet kao i spoljašnji objekat. Kad 
stvar ne bi tako stajala, onda se nikako i ne bi moglo 
govoriti o nekoj trajnoj i u bitnosti istoj i postojanoj 
stvarnosti, i sporazume van je s predan j ima bilo bi 
nemogućna stvar. Utoliko je, stoga, subjektivni či- 
nilac nešto isto tako neumitno dato kao i rasprostr- 
tost mora i poluprečnik Zemlje. Utoliko i subjektivni 
činilac polaže pravo na sve dostojanstvo jedne koli- 
čine koja određuje svet i koja se nikada i nigde ne 
može isključiti iz računa. On je drugi svetski zakon, 
i ko se na njemu zasniva, zasniva se na istoj tolikoj 
sigurnosti, na istom tolikom trajanju i važenju, kao i 
onaj koji se poziva na objekat. Ali kao što objekat i 
objektivno dato nikako ne ostaju uvek isti, jer su 
podvrgnuti ne samo trošnosti nego i slučajnosti, tako 
i subjektivni činilac podleže promenljivosti i indivi- 
dualnoj slučajnosti. A time je i njegova vrednost 
samo relativna. Prekomerni razvitak introvertnoga 
stanovišta u svesti ne vodi, naime, ka boljoj i pri- 
hvatljivijoj primeni subjektivnoga činioca, nego ka 
veštačkom subjektivisanju svesti, kome se ne može 
uštedeti zamerka da je »čisto subjektivno«. Zbog toga 
nastaje suprotnost prema desubjektivisanju svesti u 
nekom preteranom ekstravertnom stavu, koji zaslu- 
žuje  Vajningerovu oznaku »misautičan«. Budući da 
se introvertni stav oslanja na opšti, veoma realan i 
apsolutno neizbežan uslov psihološkoga prilagođiva- 
nja, to su izrazi kao »filautičan«, »egocentričan« i 
slični više neumesni i za osudu, jer izazivaju predra- 
sudu da je svakad reč samo o dragom Ja. Ništa ne bi 
bilo tako naopako kao takva pretpostavka. Ali na nju 
čovek često nailazi ako ispituje sudove ekstravertno- 
ga o introvertnome. Ovu zabludu začelo nikako ne 
bih želeo da pripišem  pojedinome ekstravertnome, 
nego pre da je stavim na račun danas opštevažećega 
ekstravertnoga shvatanja koje se ne ograničava na 
ekstravertni tip, nego ga, protiv njega samoga, u istoj 
meri zastupa i drugi. Poslednjega čak s pravom poga- 

đa zamerka da je neveran svom vlastitom postupku, 
dok se prvome bar to ne može zameriti. 


Introvertni stav upravlja se u normalnom slu- 
čaju prema psihološkoj strukturi koja je u načelu 
data nasledstvom, i ta struktura je subjektu ima- 
nentna količina. Ali ona se nikako ne sme staviti kao 
prosto istovetna sa subjektovim Ja, što bi se moglo 
dogoditi zbog gore pomenutih oznaka, nego je ona 
psihološka struktura subjektova pre svakoga razvitka 
jednoga Ja. Subjekat, koji je zapravo osnova, upravo 
Sopstvenost (das Selbst), jeste mnogo obimnije negoli 
Ja time što prvo obuhvata i nesvesno, dok je drugo 
u bitnosti središte svesti. Kad bi Ja bilo istovetno sa 
Sopstvenošću, onda bi bilo neshvatljivo kako se u 
snovima možemo pojavljivati ponekad u sasvim dru- 
gima oblicima i značenjima. Svakako je za introvert- 
noga karakteristična osobenost to što on, sledujući 
isto tako vlastitoj sklonosti kao i opštoj predrasudi, 
svoje Ja zamenjuje Sopstvenošću, i svoje Ja podiže 
do subjekta psihološkoga procesa, čime vrši baš ono 
ranije pomenuto, bolesno subjektivisanje svesti, koje 
ga otuđuje od objekta. Psihološka struktura je isto 
ono što je Semon (Semon) obeležio kao mnemu, a ja 
kao kolektivno nesvesno. Individualna Sopstvenost je 
deo ili isečak ili predstavnik jednoga svugde, u svima 
živim bićima postojećega i shodno tome stupnjevi- 
toga načina psihološka proticanja, koji je u svakome 
biću ponovo urođen. Od davnina urođeni način de- 
lanja obeležava se kao instinkt, a za način psihičkoga 
dohvatanja objekta predložio sam da se obeležava 
kao arhetip. Sta se razumeva pod instinktom, mogu 
začelo pretpostaviti da je svima poznato. Drukčije 
stvar stoji s arhetipovima. Pod tim razumevam isto 
što sam ranije, oslanjajući se na Jakoba Burkharta 
(Jakob Burckhardt), obeležio kao »praiskonsku sliku« 
i opisao u devetom poglavlju ovoga dela. Moram či- 
taocu da ukazem na to poglavlje, a naročito na članak 
o »slici«. Arhetip je simbolična formula, koja svagde 
stupa u funkciju ili onde gde još nema nikakvih sve- 
snih pojmova, ili gde takvi iz unutrašnjih ili spolja- 

šnjih razloga uopšte nisu mogućni. Sadržaji kolektiv- 
noga nesvesnoga zastupljeni su u svesti kao izrazite 
sklonosti i shvatanja. Jedinka ih redovno shvata kao 
objektom uslovljene — što je, u osnovi uzev, pogre- 
šno — jer oni proizlaze iz nesvesne strukture psihe i 
samo ih izaziva uticaj objekta. Ove subjektivne sklo- 
nosti i shvatanja jači su nego uticaj objekta, njihova 
psihička vredaiost je viša, tako da se oni superponuju 
svima utiscima. Kao što se introvertnom čini neshvat- 
ljivo da objekat svagda ima da bude presudan, tako 
ekstravertnome ostaje zagonetka kako to da subjek- 
tivno stanovište treba da bude nadmoćnije nego ob- 
jektivna situacija. On neizbežno dolazi do naslućiva- 
nja da je introvertni ili uobražen egoist ili doktrina- 
ran zanesenjak. Ponovo bi došao na hipotezu da 
introvertni stoji pod uticajem nekoga nepoznatoga 
kompleksa moći. Ovu predrasudu introvertni nesum- 
njivo predusreće time što njegov određeni i veoma 
uopštavalački način izražavanja, koji prividno svako 
drugo mišljenje unapred isključuje, ide naruku eks- 
travertnoj predrasudi. Povrh toga već bi sama odluč- 
nost i upornost subjektivnoga suda, koji je svemu 
objektivno datom a priori nadređen, bile dovoljne da 
izazovu utisak jake egocentričnosti. Protiv ove pred- 
rasude introvertnome većinom nedostaje pravilni 
argumenat: on, naime, ne zna za nesvesne, ali sasvim 
opštevažeće pretpostavke svojega subjektivnoga suda 
ili svojih subjektivnih opažanja. Shodno stilu vreme- 
na, on traga izvan svoje svesti, a ne iza nje. Ako je 
čak malo neurotičan, onda to znači više ili manje 
potpuno nesvestan identitet onoga što zovemo Ja sa 
Sopstvenošću, čime se Sopstvenost u svome značaju 
obara na nulu, a Ja bezmerno raste. Nesumnjivo, za 
uobličavanje sveta presudna moć subjektivnoga či- 
nioca utisku je se tada u Ja, i time se izaziva prete- 
rano polaganje prava na moć i upravo glupava ego- 
centričnost. Svaka psihologija koja biće čovekovo 
svodi na nesvesni nagon ka moći rođena je iz takve 
nastrojenosti. Mnoge bezukusnosti u Ničea, na pri- 
mer, duguju svoje postojanje subjektivisanju svesti. 

2. NESVESNI STAV 


Nadmoćni položaj subjektivnoga činioca u svesti 
znači smanjivanje vrednosti objektivnome  činiocu. 
Objekat nema onaj značaj koji bi zapravo trebalo da 
mu pripada. Kao što u ekstravertnome stavu igra su- 
više veliku ulogu, tako u introvertnome stavu ima 
suviše malo da kaže. Koliko se svest introvertnoga 
subjektiviše i Ja dobiva značaj koji mu ne pripada, 
toliko se objektu suprotstavlja pozicija koja se ne 
može zadugo održati. Objekat je količina nesumnjive 
moći, dok je Ja nešto veoma ograničeno i trošno. 
Nešto drugo bilo bi kad bi Sopstvenost istupila pre- 
ma objektu. Sopstvenost i svet su komenzurabilne 
količine, i stoga normalan introvertan stav ima isto 
toliko opravdanosti za svoje postojanje i važenja ko- 
liko i normalan ekstravertan stav. Ali ako je Ja uzelo 
na se pravo na subjekat, onda prirodno, radi kom- 
penzacije, nastaje nesvesno pojačanje objektova uti- 
caja. Ova promena otkriva se time što, i pored po- 
nekad upravo bolesna napora da Ja zadobije obezbe- 
đenu nadmoćnost, objekat i objektivno dato razvijaju 
premoćne uticaje, koji su utoliko nesavladljiviji uko- 
liko jedinku nesvesno dohvataju i time se neodoljivo 
nameću svesti. Zbog toga što Ja ima oskudnu vezu 
s objektom — žudnja za savlađivanjem, naime, nije 
nikakvo prilagođivanje — nastaje u nesvesnom kom- 
penzatorska veza s objektom, i ona u svesti pribavlja 
sebi važnost kao vezanost za objekat koja je neuslov- 
ljena i ne sme se uguši vati. Što Ja više teži da sebi 
obezbedi sve mogućne slobode, nezavisnosti, neoba- 
vezanosti i nadmoćnosti, utoliko više dospeva u rop- 
stvo objektivno datog. Sloboda duha vezuje se lancem 
sramotne, finansijske zavisnosti, bezbrižnost delanja 
doživljuje jedno za drugim bojažljivo klecanje pred 
javnim mišljenjem, moralna nadmoćnost pada u ka- 
ljugu veza manje vrednosti, zapovedničko uživanje 
završava se bednom čežnjom da čovek bude voljen. 
Nesvesno se stara u prvome redu za vezu s objektom, 
i to na način koji je podesan da iz osnova razori ilu- 
ziju moći i fantaziju nadmoćnosti u svesti. Objekat 
dobija dimenzije koje izazivaju plašnju, i pored sve- 

snoga omalovažavanja. Zbog toga Ja još jače vrši 
odvajanje i savlađivanje objekta. Naposletku Ja se 
okružuje pravim sistemom obezbeđivanja (kao što je 
Adler odlično ocrtao), koja teže da sačuvaju bar var- 
ljivo mišljenje o nadmoćnosti. Ali time se introvertni 
sasvim odvaja od objekta i potpuno se satire, s jedne 
strane, u merama za odbranu, a s druge strane, u 
besplodnim pokušajima da objektu imponuje i da 
uspe. Međutim, ova naprezanja postojano presecaju 
silni utisci što ih introvertni dobiva od objekta. Pro- 
tiv njegove volje objekat mu neprekidno imponuje, 
on u njemu izaziva najneprijatnije i najtrajnije afek- 
te i progoni ga na svakom koraku. Njemu stalno tre- 
ba neki golem, unutrašnji rad da bi se mogao »odr- 
žati«. Otuda je tipičan oblik njegove neuroze psiha- 
stenija, bolest koja je obeležena, s jedne strane, veli- 
kom senzitivnošću, a s druge strane velikom iscrpiji- 
vošću i hroničnom zamorenošću. 


Analiza ličnoga nesvesnoga daje množinu fanta- 
zija moći udruženih sa strahom pred snažno oživlje- 
nim objektima, kojima introvertni u stvari i lako 
pada kao žrtva. Iz straha pred objektom razvija se, 
naime, naročita strašljivost da sebi ili svome mišlje- 
nju pribavi važnost, jer on se boji pojačanoga uticaja 
objektova. Boji se veoma uticajnih afekata u drugih 
i jedva se može odbraniti od straha da ne dospe pod 
tuđ uticaj. Objekti, naime, imaju za njega strašne, 
moćne kvalitete, koje im on, doduše, ne može svesno 
pogledom prouzrokovati, ali za koje misli da ih opaža 
svojim nesvesnim. Kako je njegova svesna veza s ob- 
jektom relativno potisnuta, ona ide kroz nesvesno, 
gde je obasipaju kvaliteti nesvesnoga. Ovi kvaliteti u 
prvome redu jesu infantilno-arhaioni. Zbog toga nje- 
gova veza s objektom postaje primitivna i dobiva sve 
one osobitosti koje karakterišu primitivnu vezu s ob- 
jektom. Stvar stoji tada tako kao da objekat poseduje 
mađijsku silu. Strani, novi objekti izazivaju strah i 
nepoverenje, kao da kriju nepoznate opasnosti, sta- 
rinski objekti su kao nevidljivim koncima obešeni o 
njegovu dušu, svaka promena pojavljuje se kao re- 
mećenje, ako ne upravo kao opasnost, jer kao da zna- 

či mađijsku oživljenost objekta. Samotno ostrvo gde 
se kreće samo ono čemu je dopušteno da se kreće, po- 
staje ideal. Roman F. T. Višera (F. Th. Vischer) Još 
jedan (»Auch Einer«) pruža odličan pogled u tu stra- 
nu introvertnoga duševnoga stanja, a u isti mah i u 
simboliku kolektivnoga nesvesnoga koja se krije iza 
toga stanja, a koju ja u ovome opisu tipova ostavljam 
po strani, jer ona ne pripada samo tipu, nego je opšta. 


3. OSOBENOSTI PSIHOLOŠKIH OSNOVNIH FUNKCIJA 
U INTROVERTNOME STAVU 


a) Mišljenje 


Pri opisu ekstravertnoga mišljenja već sam dao 
kratku karakteristiku introvertnoga mišljenja, na 
koju ovde još jedared želim da ukazem. Introvertno 
mišljenje orijentiše se u prvome redu na subjektiv- 
nome činiocu. Subjektivni činilac predstavljen je u 
najmanju ruku subjektivnim osećanjem pravca, koje 
na kraju krajeva određuje sudove. Ponekad je to i 
više ili manje gotova slika, koja u neku ruku služi 
kao merilo. Mišljenje se može zanimati konkretnim 
ih apstraktnim količinama, ali se uvek na presudnom 
mestu orijentiše na subjektivno datome. Ono, dakle, 
ne vodi iz konkretnoga iskustva ponovo natrag u ob- 
jektivne stvari, nego ka subjektivnome sadržaju. 
Spoljašnje činjenice nisu uzrok i cilj ovoga mišljenja, 
iako bi introvertni veoma često želeo da svome mi- 
šljenju da takav izgled, nego ovo mišljenje počinje u 
subjektu i vodi natrag ka subjektu, i onda kad pre- 
duzima najdalje izlete u oblast realne činjeničnosti. 
Otuda ono, s obzirom na postavljanje novih činjenica, 
uglavnom neposredno ima vrednost, ukoliko u prvo- 
me redu posredno daje nova shvatanja, a mnogo ma- 
nje poznavanje novih činjenica. Ono stvara postav- 
ljanje pitanja, otvara vidike i poglede, ali prema či- 
njenicama ispoljava rezervisano držanje. One su mu 
prikladne kao ilustrativni primeri, ali ne smeju da 
pretežu. Činjenice se sabiraju samo kao dokazi, ali 
nikako zbog samih sebe. Ovo drugo se uopšte, ako se 

dešava, vrši samo kao komplimenat ekstravertnome 
stilu. Činjenice za ovo mišljenje imaju sekundaran 
značaj, ali pretežnu vrednost ima za njega razvitak 
i prikazivanje subjektivne ideje, početne simbolične 
slike, koja pred njegovim unutrašnjim pogledom stoji 
manje ili više tamna. Ono stoga nikada ne teži za 
mislenom rekonstrukcijom konkretne  činjeničnosti, 
nego za nekim uobličavanjem tamne slike u ideju 
punu svetlosti. Ono hoće da postigne  činjeničnost, 
hoće spoljašnje činjenice da vidi onako kako one 
ispunjavaju okvir njegove ideje, i njegova stvara- 
lačka snaga pokazuje se u tome što ovo mišljenje 
može da proizvede i ideju koja nije ležala u spolja- 
šnjim činjenicama, a ipak je njihov najprikladniji, 
apstraktan izraz, i njegov zadatak završen je ako se 
od njega stvorena ideja pojavljuje kao proistekla iz 
spoljašnjih činjenica i ako se može dokazati da joj 
one daju važenje. 


Ali, kao što ekstravertnome mišljenju nikada ne 
polazi za rukom da iz konkretnih činjenica izvuče va- 
ljan iskustveni pojam ili da stvori nove činjenice, isto 
tako introvertnome mišljenju ne polazi za rukom da 
svoju početnu sliku uvek prenese u ideju prilagođenu 
činjenicama. Kao što u prvome slučaju čisto empirij- 
sko gomilanje činjenica osakaćuje misao i ugušuje 
smisao, tako i introvertno mišljenje pokazuje opasnu 
sklonost da činjenice na silu sabija u oblik svoje slike 
ili da ih čak ignoriše, da bi mogao razviti sliku svoje 
fantazije. U ovome slučaju predstavljena ideja neće 
moći poricati svoje poreklo iz tamne arhaične slike. 
Ostaće na njoj mitološka crta, koja se tumači možda 
kao »originalnost«, a u gorim slučajevima kao ćudlji- 
vost, jer njen arhaičan karakter stručnjacima koji 
nisu upoznati s mitološkim motivima nije kao takav 
jasan. Subjektivna snaga uveravanja takve ideje 
obično nije velika, ali je utoliko veća ukoliko manje 
dolazi u dodir sa spoljašnjim činjenicama. Iako se 
onome koji zastupa ideju može činiti kao da bi njegov 
oskudni činjenički materijal bio razlog i uzrok vero- 
dostojnosti i važenja njegove ideje, ipak nije tako, 
jer ideja svoju snagu uveravanja dobiva iz svojega 

nesvesnoga arhetipa, koji je kao takav opštevažeći i 
istinit, i večno će biti istinit. Ali ova istina u takvom 
obliku je opšta i u tolikoj meri simbolična da uvek 
najpre mora ući u trenutno prihvaćena i prihvatljiva 
saznanja, da postane praktička istina sa nešto malo 
životne vrednosti. Šta bi, na primer, bila kauzalnost 
koja se nigde u praktičkim uzrocima i praktičkim po- 
sledicama ne bi mogla saznati? 


Ovo mišljenje lako se gubi u bezmernoj istini 
subjektivnoga činioca. Ono stvara teorije radi teorije, 
prividno s obzirom na stvarne ili bar mogućne činje- 
nice, ali s jasnom sklonošću da od idealnoga pređe na 
čisto slikovito. Time se, doduše, ostvaruju shvatanja 
mnogih mogućnosti, ali od njih nijedno ne postaje 
stvarnost, i naposletku se stvaraju slike koje uopšte 
više ne izražavaju ništa što je spolja stvarno, nego su 
»samo« još simboli onoga što je prosto nesaznatljivo. 
Time ovo mišljenje postaje mistično i isto tako ne- 
plodno kao mišljenje koje se odigrava samo u okviru 
objektivnih činjenica. Kao što se ovo drugo spušta na 
nivo predočavanja činjenica, tako se prvo rasipa u 
predočavanju nepredstavljivoga, koje se nahodi čak 
s onu stranu svake slikovitosti. Predočavanje činje- 
nica je neosporno istinito, jer je subjektivni činilac 
isključen, i činjenice se dokazuju same iz sebe. Tako 
i predočavanje nepredstavljivoga ima subjektivno 
neposrednu, ubedljivu snagu i dokazuje se iz svojega 
vlastitoga postojanja. Prvo kaže: Est, ergo est (Jest, 
dakle jest); a poslednje: Cogito, ergo cogito (Mislim, 
dakle mislim). U krajnost doterano introvertno mi- 
šljenje dospeva do evidencije svoga vlastitoga su- 
bjektivnoga bića, a ekstravertno mišljenje do eviden- 
cije svoje potpune istovetnosti s objektivnom činjeni- 
com. Kao što ovo samo sebe poriče svojim potpunim 
pretapanjem u objekat, tako se ono oslobađa svakoga 
sadržaja i zadovoljava svojim golim postojanjem. 
Time se u oba slučaja dalje koračanje života iz mi- 
slene funkcije istiskuje u područje drugih psihičkih 
funkcija, koje su dotle egzistirale u relativnoj nesve- 
snosti. Izvanredno osiromašenje introvertnoga mišlje- 
nja u objektivnim činjenicama kompenzuje se obi- 

ljem nesvesnih činjenica. Ukoliko se svest sa misle- 
nom funkcijom više ograničava na najmanji i koliko 
je god mogućno na prazan krug, ali za koji se čini da 
sadrži svu punoću božanstva, utoliko se više nesvesna 
fantazija obogaćuje množinom arhaično uobličenih 
činjenica, pandemonijumom mađijskih i iracionalnih 
količina, koje već prema vrsti funkcije što je najpre 
zamenjuje mislena funkcija kao nosačica života do- 
bivaju naročito lice. Ako je to intuitivna funkcija, 
onda se »druga strana« gleda očima jednoga Kubina 
(Kubin) ili jednoga  Mojrinka. Ako je to osećajna 
funkcija, onda nastaju do tada nečuvene, fantastične 
osećajne veze i osećajni sudovi protivrečnostima bo- 
gatoga i nerazumljivoga karaktera. Ako je to osetna 
funkcija, onda čula u vlastitom telu i izvan njega 
otkrivaju novo, ono što se nikada pre nije osetilo i 
doživelo. Podrobnije ispitivanje tih promena lako 
može dokazati pojavljivanje primitivne psihologije sa 
svima njenim obeležjima. Razume se, ono što se isku- 
silo nije samo primitivno nego i simbolično, i uko- 
liko se ono pokazuje kao starije i prvobitni je, utoliko 
je istiniti je budućnošću. Jer sve staro našega nesve- 
snoga ima u vidu ono što dolazi. U običnim okolno- 
stima ne polazi za rukom ni prelazak na »drugu stra- 
nu«, a nekmoli spasavalački prolaz kroz nesvesno. 
Prelazak se najviše ometa _ svesnim otporom protiv 
podvrgavanja Ja nesvesnoj činjeničnosti, uslovnome 
realitetu nesvesnoga objekta. Stanje je disocijacija, 
drugim recima neuroza s karakterom unutrašnjega 
satiranja i sve veće moždane  iznurenosti, psiha- 
stenije. 


b) Introvertni misleni tip 


Kao što bi jedan Darvin mogao predstavljati nor- 
malni ekstravertni misleni tip, tako bi se, na primer, 
Kant mogao obeležiti kao suprotni normalni intro- 
vertni misleni tip. Kao što prvi govori u činjenicama, 
tako se poslednji poziva na subjektivna činioca. Dar- 
vin hita na prostrano polje objektivne činjeničnosti, 

a Kant zadržava za sebe jednu kritiku saznanja uop- 
šte. Uzmemo li jednoga Kivijea (Cuvier) i stavimo ga 
prema Ničeu, onda suprotnosti još više zaoštravamo. 


Introvertni misleni tip okarakterisan je prima- 
tom gore opisanoga mišljenja. On se, kao njegov eks- 
travertni paralelni slučaj, presudno nahodi pod uti- 
cajem ideja, ah ove ne proizlaze iz objektivno datoga, 
nego iz subjektivne osnove. On će, kao i ekstravertni, 
ići za svojim idejama, ali u obrnutom pravcu, ne 
prema spoljašnjosti, nego prema unutrašnjosti. On 
teži za produbljivanjem a ne za rasprostiranjem. 
Ovom osnovom on se razhkuje od svojega ekstra- 
vertnoga paralelnoga slučaja u znatnoj meri i na oče- 
vidan način. Ono što drugoga odlikuje, naime nje- 
gova intenzivna vezanost za objekat, njemu ponekad 
gotovo sasvim nedostaje, kao uostalom svakome in- 
trovertnome tipu. Ako je objekat neki čovek, onda 
taj čovek jasno oseća da on zapravo samo negativno 
dolazi u pitanje, tj. u blažim slučajevima postaje sve- 
stan svoje izlišnosti, a u gorim slučajevima oseća se 
direktno odbačen kao činilac remećenja. Ova negativ- 
na veza sa objektom, ravnodušnost do isključenja, 
karakteriše svakoga introvertnoga, a i opis introvert- 
noga tipa uopšte veoma otežava. U njemu sve teži 
iščezavanju i skrivenosti. Njegov sud pokazuje se kao 
hladan, nesavitljiv, proizvoljan i bezobziran, jer se 
manje odnosi na objekat negoli na subjekat. Nema tu 
da se oseti ništa što bi objektu davalo možda višu 
vrednost, nego uvek nešto prevazilazi objekat i omo- 
gućuje da se duboko oseti subjektivna nadmoćnost. 
Može tu da bude učtivosti, ljubaznosti i uljudnosti, 
ali češće s naročitim ukusom izvesnoga nespokojstva, 
koje iza toga otkriva jednu nameru, naime nameru 
obezoružanja protivnika. On treba da se umiri ili 
ućutka, jer bi mogao unositi nered. On, doduše, nije 
nikakav protivnik, ali, ako je osetljiv, on će osećati 
izvesno suzbijanje, a možda i smanjivanje vrednosti. 
Objekat uvek podleže izvesnom zanemarivanju ili, u 
gorim slučajevima, biva okružen nepotrebnim mera- 
ma obazrivosti. Tako ovaj tip rado iščezava iza oblaka 
nesporazuma, koji postaje utoliko gušći ukoliko on 

kompenzatorski pokušava da pomoću svojih funkcija 
manje vrednosti prihvati ličinu izvesnoga urbaniteta, 
koja često stoji u najopštijoj suprotnosti prema nje- 
govu stvarnom biću. Ako se on pri izgrađivanju svo- 
jega sveta ideja i ne usteže ni od kakva ma kako 
smela preduzeća, i stoga ne misli nikakvu misao, jer 
bi ona mogla da bude opasna, prevratnička, jeretička 
i mogla bi da vređa osećanje, opet ga obuzima naj- 
veća bojažljivost ako preduzeće treba da postane 
spoljašnja stvarnost. To mu ide uz dlaku. Ako on 
svoje misli i donese na svet, ne vodi ih kao zabrinuta 
majka svoju decu, nego ih izlaže i veoma se ljuti ako 
same ne obezbeđuju sebi uspeh. Njegovo ponajčešće 
prekomerno neman je praktičke sposobnosti ili njego- 
va nenaklonost prema reklami potpomažu ga pri 
tome u svakome pogledu. Ako se njemu čini da je 
njegov proizvod valjan i u redu, on mora i da bude 
valjan, i drugi imaju toj istini prosto da se poklone. 
On se začelo neće mnogo truditi da nekoga, uglavnom 
nekoga od uticaja, pridobije za to. A ako to čini, onda 
to čini ponajviše u tolikoj meri _nevešto da postiže 
protivno od onoga što je nameravao. S takmacima u 
vlastitoj struci doživljava većinom rđava iskustva, jer 
nikada ne ume da osvoji njihovu naklonost; on im 
obično čak daje na znanje kako su mu izlišni. U pro- 
duživanju svojih ideja ponajviše je uporan, svojeglav 
i nepristupačan uticaju. Od toga čudnovato odudara 
njegova sugestibilnost prema ličnim uticajima. Ako 
je upoznata prividna bezopasnost nekoga objekta, 
onda je ovaj tip veoma pristupačan baš elementima 
manje vrednosti. Oni ga zahvataju sa strane nesve- 
snoga. On dozvoljava da ga zlostavljaju i na najsra- 
motniji način iskorišćavaju ako samo nije ometan u 
produživanju svojih ideja. On ne vidi kad ga s leđa 
pljačkaju i praktički mu hude, jer mu je njegova 
veza sa objektom sekundarna, i objektivno procenji- 
vanje njegova proizvoda nesvesno. Kako svoje pro- 
bleme prema mogućnosti izmišlja, on ih komphkuje i 
stoga je svagda upleten u sva mogućna premišljanja. 
Koliko mu je jasna struktura njegovih misli, toliko 

mu je nejasno gde i kako one spadaju u stvarni svet. 
On se samo teško može pomiriti s time da prihvati da 
se nešto što je njemu jasno ne čini jasno i svakome 
drugom. Njegov stil je većinom otežan dodacima od 
svake ruke, ograničenjima, obazrivostima, sumnjama, 
koje vode poreklo od njegova dvoumljenja i usteza- 
nja. Posao mu teško ide od ruke. On ili je ćutljiv ili 
nailazi na ljude koji ga ne razumeju; time sakuplja 
dokaze za neizmerljivu glupost ljudsku. Ako ga slu- 
čajno jedared shvate, pada u lakoverno precenjiva- 
nje. Rado postaje žrtva častoljubivih žena, koje ume- 
ju da iskoriste njegovu beskritičnost prema objektu, 
ili se razvija u misantropskoga matoroga momka sa 
detinjskim srcem. Više puta je i njegovo spoljašnje 
ponašanje nevešto, možda do sitnica pažljivo, da ot- 
kloni uzbuđenje i graju, ili je značajno bezbrižno, 
detinjski naivno. U svojoj specijalnoj oblasti rada on 
izaziva najžešću protivrečnost, s kojom ništa ne ume 
da počne, ako se svojim primitivnim  afektom ne 
upusti možda u isto tako zajedljivu i besplodnu pole- 
miku. On važi kao bezobziran i autoritativan u širem 
krugu. Ukoliko ga čovek podrobnije upoznaje, utoliko 
sud o njemu postaje povoljniji, i najbliža okolina 
ume do najveće mere da ceni prisan dodir s njim. 
Onome koji podalje stoji čini se da je on narogušen, 
nepristupačan i nadmen, više puta i ozlojeđen zbog 
svojih po društvo nepovoljnih predrasuda. Kao lični 
učitelj ima slab uticaj, jer mu je mentalitet njegovih 
učenika nepoznat. Ni poučavanje, u osnovi uzev, ni- 
malo ga ne interesuje, ako slučajno nije neki teorijski 
problem. On je loš učitelj, jer za vreme poučavanja 
misli o nastavnom gradivu i ne zadovoljava se pred- 
stavljanjem toga gradiva. 


S pojačavanjem njegova tipa postaju njegova 
uverenja tvrđa i nesavitljivija. Strani uticaji se is- 
ključuju, a on lično za one koji podalje stoje postaje 
nesimpatičniji, i stoga zavisniji od najbliže okoline. 
Njegov govor postaje ličniji i bezobzirniji, a njegove 
ideje postaju duboke, ali se u gradivu koje još po- 
stoji ne mogu više dovoljno izražavati. Nedostatak se 

naknađuje emotivnošću i osetljivošću. Strani uticaji, 
koje on spolja oštro odbija, osvajaju ga iznutra, od 
strane nesvesnoga, i on mora protiv njih da gomila 
dokaze, i to protiv stvari koje se onima što stoje na- 
polju čine sasvim izlišne. Kako se zbog neman ja veze 
sa objektom njegova svest subjektiviše, to mu se kao 
najvažnije čini ono što se u potaji njegove osobe naj- 
više tiče. I on počinje da svoju subjektivnu istinu 
zamenjuje svojom osobom. Doduše, neće pokušavati 
da ikoga lično primorava da usvoji njegova uveren ja, 
ali će otrovno i lično kidisati na svaku kritiku, ma 
koliko bila pravična. Na taj način on se postepeno 
usamljuje u svakome pogledu. Njegove isprva plodo- 
nosne ideje postaju destruktivne, jer se truju talo- 
ženjem ozlojeđenja. S izolacijom prema spoljnjem 
svetu raste borba s nesvesnim uticajima, koji ga po- 
stepeno počinju slabiti. Pojačana naklonost prema 
usamljenosti treba da ga štiti od nesvesnih uticaja, 
ali ga ona redovno vodi dublje u sukob, koji ga iz- 
nutra satire. 


Mišljenje introvertnoga tipa je pozitivno i sin- 
tetično s obzirom na razvitak ideja, koje se u sve ve- 
ćoj meri približuju večnom važenju praslika. Ali ako 
se njihova veza razlabavi objektivnim iskustvom, 
onda one postaju mitološke i za trenutno vremensko 
stanje neistinite. Stoga je ovo mišljenje dragoceno i 
za savremenika samo dok stoji u očevidnoj i razum- 
ljivoj vezi sa činjenicama koje su poznate savremeni- 
cima. Ali ako mišljenje postaje mitološko, ono postaje 
irelevantno i rastura se samo u sebi. Ovome mišlje- 
nju suprotne relativno nesvesne funkcije osećanja, 
intuiranja i oseta jesu od manje vrednosti i imaju 
primitivno ekstravertan karakter, i njemu treba pri- 
pisati sve neprijatne i mrske uticaje objekta kojima 
je podvrgnut introvertni misleni tip. Mere za samo- 
obezbeđenje i preponska polja što ih takvi ljudi obič- 
no prave oko sebe jesu dovoljno poznati, tako da nji- 
hov opis mogu sebi da uštedim. Sve to služi za od- 
branu od »magijskih« uticaja, a tu spada i bojažlji- 
vost pred ženskim polom. 

c) Osećanje (čuvstvovanje) 


Introvertno osećanje uglavnom je determinisano 
subjektivnim činiocem. To znači za osećajni sud isto 
tako bitnu razliku od ekstravertnoga osećanja kao što 
se introversija mišljenja razlikuje od ekstraversije. 
Nesumnjivo je da intelektualno prikazivanje ili i 
samo približno opisivanje introvertnoga osećajnog 
procesa spada među teže stvari, iako naročita suština 
ovoga osećanja neuslovljeno pada u oči ako je čovek 
uopšte umotri. Kako se ovo osećanje uglavnom pod- 
vrgava subjektivnim prethodnim uslovima i samo se 
sekundarno zanima objektom, to se ono mnogo ma- 
nje pojavljuje i redovno se pogrešno razumeva. To 
je osećanje koje objektima prividno oduzima vred- 
nost i stoga se ponajviše negativno otkriva. Postoja- 
nje pozitivna osećanja može se tako reći samo indi- 
rektno dokučiti. Ono ne teži da se slije s objektivnim, 
nego da mu sebe nadredi time što nesvesno pokušava 
da ostvari slike koje mu leže u osnovi. Stoga ono 
svagda teži za slikom na koju ne može naići u stvar- 
nosti, a koju je ono u neku ruku ranije videlo. Ono 
bez pažnje nemarno klizi preko objekata koji nikada 
nisu podesni za njegov cilj. Ono teži za unutrašnjom 
intenzivnošću, za koju objekti daju najviše podstreka. 
Dubina ovoga osećanja može se samo naslutiti, ali se 
ne može jasno shvatiti. Ono ljude čini ćutljivima i 
teško pristupačnima, jer se pred objektovom brutal- 
nošću povlači kao mimoza, da osetom dokuči duboku 
pozadinu subjektovu. Radi zaštite ono se zaklanja za 
negativne osećajne sudove ili za upadljivu ravno- 
dušnost. 


Praiskonske slike su, kao što je poznato, isto to- 
liko ideja koliko i osećanje. Stoga i osnovne ideje kao 
Bog, sloboda i besmrtnost imaju isto toliko osećajne 
vrednosti koliko su značajne kao ideje. Shodno tome, 
sve što je rečeno o introvertnome mišljenju moglo bi 
se preneti i na introvertno osećanje, samo se sve što 
se onde dokučuje mišlju ovde dokučuje osećanjem. 
Ali činjenica da se misli redovno mogu razumljivije 

izraziti negoli osećanja uslov je što je kod ovoga ose- 
ćanja već potrebna izvanredna jezička ili umetnička 
izražajna sposobnost da se njegovo bogatstvo ma i 
približno prikaže ili saopšti. Kao što subjektivno mi- 
šljenje zbog svojega neman ja odnosa teško može da 
izazove adekvatno razumevanje, tako to možda u još 
većoj meri važi za subjektivno osećanje. Da bi se 
drugima saopštilo, ono mora da nađe spoljašnju for- 
mu koja je podesna da, s jedne strane, subjektivno 
osećanje podudarno shvati, a, s druge strane, da ga 
bližnjemu preda tako da u njemu nastane paralelan 
proces. Zbog relativno velike unutrašnje (kao i spo- 
ljašnje) jednakosti ljudi ovo se dejstvo može postići, 
iako je izvanredno teško naći formu koja odgovara 
osećanju, dokle god se, naime, osećanje još stvarno 
uglavnom orijentiše na blagu praiskonskih slika. Ali 
ako ga iskvari egocentričnost, ono postaje nesimpa- 
tično, jer se tada pretežno zanima samo još svojim Ja. 
Ono tada neminovno izaziva utisak sentimentalna sa- 
moljublja, težnje da sebe napravi interesantnim, pa 
čak i bolesnog posmatračkog utonuća u sebe. Kao što 
subjektivisana svest introvertnoga mislioca teži za 
apstrakcijom apstrakcija i time postiže samo najjaču 
intenzivnost po sebi prazna mislena procesa, tako se 
i egocentrično osećanje produbljuje do besadržajne 
strasnosti, koja samo sebe oseća. Ovaj stepen je mi- 
stično-ekstatičan i priprema prelazak u osećanjem 
potisnute, ekstravertne funkcije. Kao što prema in- 
trovertnome mišljenju stoji primitivno osećanje, za 
koje objekti prianjaju magijskom snagom, tako se 
prema introvertnome osećanju pojavljuje primitivno 
mišljenje, koje u konkretizmu i ropstvu prema činje- 
nicama traži sebi ravna. Osećanje se postepeno oslo- 
bađa veza sa objektom i stvara sebi neku samo su- 
bjektivno vezanu slobodu delanja i savesti, i ova se 
u datom slučaju odriče svih običaja i navika. Ali uto- 
liko više nesvesno mišljenje podleže moći objektiv- 
noga. 

d) Introvertni osećajni (čuvstveni) tip 


Primat introvertnoga osećanja našao sam uglav- 
nom kod žena. Poslovica »Tiha voda breg roni« važi 
za ove žene. One su većinom tihe, teško pristupačne, 
nerazumljive, više puta sakrivene iza detinjske ih ba- 
nalne ličine, a više puta i melanholična temperamen- 
ta. One sjajem ne upadaju u oči i ne pokazuju se. 
Kako se pretežno predaju svome subjektivno orijen- 
tisanom osećanju da ih ono vodi, to njihovi pravi mo- 
tivi ostaju većinom sakriveni. Prema spoljašnjem 
svetu one pokazuju harmoničnu neupadljivost, pri- 
jatno spokojstvo, simpatičan paralelizam, koji ne želi 
da drugoga pobuđuje, da izaziva u njemu utisak ili da 
ga čak pridobija i menja. Ako je ova spoljašnja strana 
malo izraziti ja, onda se nameće tiho naslućivan je in- 
diferentnosti i hladnoće, koje se može pojačati do na- 
slućivan ja ravnodušnosti prema dobru i zlu drugih. 
Tada se jasno primećuje osećajni pokret koji se otu- 
đuje od objekta. Kod normalnoga tipa ovaj slučaj po- 
javljuje se svakako samo ako objekat na neki način 
dejstvuje suviše moćno. Stoga se osećajna pratnja de- 
šava samo dok se objekat kreće u srednjem osećaj- 
nom položaju na svom vlastitom putu i ne teži da 
preseca put drugoga. Prave emocije objekta ne prate 
se, nego se ugušuju i odbacuju, ili bolje rečeno »ra- 
shlađuju« negativnim osećajnim sudom. Iako svagda 
postoji gotovost za spokojan i harmoničan paralelan 
hod, ipak se prema stranom objektu ne pokazuje ni- 
kakva ljubaznost, nikakvo toplo susretanje, nego in- 
diferentan, do odbijanja hladan postupak. Ponekad 
se dobiva utisak da se oseća izlišnost vlastitoga posto- 
janja. Protiv nečega što zanosi, što je entuzijastično, 
taj tip pazi ponajpre na dobronamernu nadmoćnost i 
kritiku, koja osetljivu objektu lako uzima vetar iz 
jedara. Ali navala emocije može se oštro odbiti ubi- 
stvenom hladnoćom ako ona jedinku slučajno ne do- 
hvati sa strane nesvesnoga, tj., drugim recima, ako 
ne oživi neku praiskonsku osećajnu sliku i time za- 
robi osećanje ovoga tipa. Kad se pojavi taj slučaj, 
onda takva žena prosto oseti trenutnu uzetost, protiv 

koje se docnije neminovno javlja utoliko žešći otpor, 
koji će dostići objekat na najranjivijem mestu. Veza 
sa objektom odražava se koliko je god mogućno u ne- 
kom mirnom i sigurnom srednjem položaju osećanja 
pod upornim uskraćivanjem strasti i njene neodme- 
renosti. Stoga izražavanje osećanja ostaje oskudno, i 
objekat trajno oseća smanjenje svoje vrednosti, ako 
ga postane svestan. To svakako nije uvek slučaj, jer 
manjak veoma često ostaje nesvestan, ali zato s vre- 
menom, zbog nesvesnoga prava na osećanje razvija 
simptome koji treba da izvojuju povećanu pažnju. 
Kako ovaj tip ponajčešće izgleda hladan i rezervisan, 
to mu površan sud lako odriče svako osećanje. Ali 
to je u osnovi pogrešno, jer osećanja nisu ekstenziv- 
na, nego intenzivna. Ona se razvijaju u dubinu. Dok 
se, na primer, ekstenzivno osećanje samilosti na po- 
desnu mestu ispoljava recima i delima i uskoro se 
može ponovo osloboditi toga utiska, intenzivna sami- 
lost opire se svakome izrazu i dobiva strasnu dubinu, 
koja bedu sveta poima u sebi i smrzava se na njoj. 
Ona može možda da izbije preko mere i da dovede do 
tako reći herojskoga dela koje čoveka zgranjava, ali 
prema kome ni objekat ni subjekat ne mogu naći 
pravilan odnos. Spolja se i šlepom oku ekstravertnoga 
ova samilost pojavljuje kao hladnoća, jer ona ne čini 
ništa vidljivo, a u nevidljive snage ekstravertna svest 
ne može verovati. Ovaj nesporazum je karakteristi- 
čan doživljaj u životu ovoga tipa i redovno se regi- 
struje kao najvažniji argumenat protiv svake dublje 
osećajne veze sa objektom. Ali šta je stvarni predmet 
ovoga osećanja to je normalnome tipu dato samo na- 
slućivanjem. Svoj cilj i svoj sadržaj on izražava sam 
pred sobom možda u skrivenoj i pred profanim očima 
bojažljivo čuvanoj religioznosti, ili u isto tako od iz- 
nenađenja obezbeđenim poetskim slikama, ne bez 
tajnoga častoljublja da ostvari neku nadmoćnost nad 
objektom. Zene koje imaju dece unose mnogo od toga 
u decu time što im tajno uhvaju svoju strasnost. 


Iako u normalnom tipu nagoveštena tendencija 
da se ono što se tajno oseća jedared otvoreno i vidlji- 
vo nadredi objektu, ili da mu se pobednički nametne, 

ne igra nikakvu ulogu remetnicu i nikada ne vodi do 
ozbiljna pokušaja u tome pravcu, ipak nešto od toga 
prokapljuje u lično uticanje na objekat, u obliku ne- 
koga često teško odredi jivoga, dominantnoga uticaj a. 
To se oseća otprilike kao mučno ili zagušljivo oseća- 
nje, koje opčinjava okolinu. Time ovaj tip dobiva 
neku tajanstvenu moć, koja u najvećoj meri može da 
fascinuje naročito ekstravertnoga čoveka, jer dodiru- 
je njegovo nesvesno. Ova moć vodi poreklo od ose- 
ćanjem dohvaćenih, nesvesnih slika, ali je svest lako 
vezuje za Ja, i time se uticaj iskrivljuje u smislu lične 
tiranije. Ako se nesvesni subjekat identifikuje sa Ja, 
onda se i tajanstvena moć intenzivnoga osećanja me- 
nja u banalno i naduto vlastoljublje, u taštinu i tiran- 
sko primoravanje. Otuda nastaje tip žene koji je zbog 
svojega  beskrupuloznoga  slavoljublja i zbog svoje 
podmukle svireposti na zlu glasu. Ali ovaj preokret 
vodi u neurozu. 


Dokle god se Ja oseća ispod visine _ nesvesnoga 
subjekta i osećanje dokučuje više i moćnije stvari 
negoli Ja, dotle je tip normalan. Nesvesno mišljenje 
je, doduše, arhaično, ali spremno da pomoću reduk- 
cija kompenzuje prigodne prohteve da se Ja podigne 
do subjekta. Ali ako se ipak pojavi taj slučaj zbog 
potpunoga prigušivan ja reduktivnih nesvesnih misle- 
nih uticaja, onda nesvesno mišljenje prelazi u opozi- 
ciju i projicira se u objekte. Time subjekat koji je 
postao egocentričan može da oseti moć i značaj obje- 
kata kojima je oduzeta vrednost. Svest počinje ose- 
ćati »što drugi misle«. Razume se, drugi misle sve 
mogućne niskosti, snuju zlo, podbadaju i prave splet- 
ke u potaji, itd. To subjekat mora preteći time što 
sam počinje da preventivno pravi spletke i da sum- 
njiči, da osluškivanjem ispituje i da kombinuje. Na- 
padaju ga glasovi, i moraju se praviti grčeviti napori 
da se opasna podleglost koliko je god mogućno obrne 
u nadmoćnost. Nastaju beskrajna suparništva potaj- 
ne prirode, i u tim ogorčenim borbama ne samo što 
se ne izbegava nikakvo rđavo ili nisko sredstvo nego 
se i vrline zloupotrebljavaju, samo da bi se mogao 
iskoristiti neki adut. Takav razvitak vodi do iznure- 

nosti. Oblik neuroza je manje histeričan negoli neu- 
rasteničan, kod žena često s jakim saučestvovanjem 
telesnoga stanja, na primer anemije s posledičnim 
stanjima. 


e) Kratak pregled racionalnih tipova 


Oba opisana tipa jesu racionalna ukoliko se osni- 
vaju na funkcijama racionalnoga suđenja. Racionalni 
sud osniva se ne samo na objektivno datome nego i 
na subjektivnom. Prevlađivanje jednoga ili drugoga 
činioca, uslovljeno nekom dispozicijom koja često po- 
stoji od rane mladosti, svakako potiskuje razum. 
Stvarno racionalan sud trebalo bi, naime, da se po- 
ziva ne samo na objektivni nego i na subjektivni či- 
nilac, i da vodi računa i o prvome i o drugome. Ali 
to bi bio idealan slučaj i pretpostavljao bi ravnome- 
ran razvitak ekstraversije i introversije. Međutim, 
oba kretanja se isključuju i ne mogu, dokle god po- 
stoji njihova dilema, da uopšte budu jedno pored 
drugoga, nego najviše jedno za drugim. Stoga je i u 
običnim okolnostima idealan razum nemogućan. Ra- 
cionalan tip uvek ima tipično variran razum. Tako in- 
trovertni racionalni tipovi nesumnjivo imaju racio- 
nalan sud, samo se ovaj sud više upravlja prema su- 
bjektivnome činiocu. Logika nigde ne treba da bude 
savijena, jer jednostranost leži u premisi. Premisa je 
prevlađivanje subjektivnoga činioca, koje postoji pre 
svih zaključaka i sudova. On se unapred pojavljuje 
sa po sebi razumljivo višom vrednošću negoli objek- 
tivni činilac. Pri tome, kao što je rečeno, nikako nije 
reč o nekoj datoj vrednosti, nego o prirodnoj dispo- 
ziciji koja postoji pre svakoga davanja vrednosti. 
Stoga se introvertnome racionalni sud nužno pojav- 
ljuje za nekoliko nijansi drukčiji negoli ekstravert- 
nome. Tako se introvertnome, da spomenemo najop- 
štiji slučaj, onaj lanac zaključaka koji vodi do 
subjektivnoga činioca pojavljuje kao malo racional- 
niji negoli onaj koji vodi k objektu. Ova, u pojedinom 
slučaju pre svega neznatna, gotovo neprimetna, ra- 

zlika izaziva u velikome nepremostive suprotnosti, 
koje su utoliko iritativnije ukoliko je nekome u po- 
jedinom slučaju rninimalno pomeranje stanovišta 
manje svesno zbog psiholoških premisa. Glavna za- 
bluda u koju se pri tome redovno upada jeste to što 
se čovek trudi da neku zabludu dokaže u zaključku, 
mesto da prizna različnost psiholoških premisa. Ta- 
kvo priznanje teško pada svakom racionalnom tipu, 
jer potkopava prividno apsolutno važenje njegova 
principa i predaje ga njegovoj suprotnosti, što je jed- 
nako katastrofi. 


Gotovo još više negoli ekstravertni tip, nespora- 
zumu podleže introvertni; ne možda zato što mu je 
ekstravertni bespoštedniji ili kritičniji protivnik nego 
što bi on sam mogao da bude, nego zato što je stil 
epohe, za kojim on sam ide, protiv njega. Ne prema 
ekstravertnome, nego prema našem opštem zapad- 
njačkom shvatanju sveta, on se nalazi u manjini, 
svakako ne brojno, nego po svome osećanju. Kako 
ubeđeno ide za opštim stilom, on potkopava sam sebe, 
jer je savremeni stil sa svojim gotovo isključivim pri- 
znavanjem  vidljivoga i opipljivoga protiv njegova 
principa. Gn subjektivnome činiocu zbog njegove ne- 
vidljivosti mora smanjivati vrednost i primoravati 
sebe da učestvuje u ekstravertnome povećavanju ob- 
jektivne vrednosti. On sam potcenjuje subjektivnog 
činioca, i zato ga pritiskuju osećanja niže vrednosti. 
Stoga nije nikakvo čudo što se subjektivni činilac baš 
u naše vreme, a naročito u onim pokretima koji iz- 
miču ispred sadašnjosti, ispoljava na preteran i stoga 
bezukusan i karikiran način. Mislim na današnju 
umetnost. Potcenjivanje vlastitoga principa čini in- 
trovertnoga egoističnim i natura mu psihologiju po- 
tlačenoga. Što je egoističniji, sve više mu se i čini kao 
da su drugi, koji za savremenim stilom mogu da idu 
verovatno do kraja, ugnjetači od kojih se on mora 
braniti i prema kojima mora zauzimati odbrambeni 
stav. On većinom ne vidi da glavnu pogrešku čini 
time što se ne pridržava subjektivnoga činioca s onom 
vernošću i predanošću s kojom se ekstravertni upra- 
vlja prema objektu. Zbog  potcenjivanja vlastitoga 

principa njegova naklonost prema egoizmu postaje 
neizbežna, a time on stiče i predrasudu ekstraverta. 
Ali kad bi ostao veran svome principu, on bi sasvim 
pogrešno bio procenjen kao egoist, i opravdanost nje- 
gova stava potvrdila bi se opštim posledicama toga 
stava i razbila nesporazume. 


f) Oset (senzitivitet) 


I oset, koji je po svojoj celoj suštini upućen na 
objekat i objektivni nadražaj, podleže u introvertno- 
me stavu znatnoj promeni. I on ima subjektivna či- 
nioca, jer pored objekta koji se oseća stoji subjekat 
koji oseća, i koji objektivnome nadražaju doprinosi 
svoju subjektivnu dispoziciju. Oset u introvertnome 
stavu osniva se pretežno na subjektivnome učešću 
percepcije. Šta se time misli, jasno se vidi pre svega 
iz umetničkih dela koja reprodukuju spoljašnje ob- 
jekte. Ako, na primer, više slikara slika jedan isti 
pejsaž, trudeći se da bude dat verno, ipak će svaka 
slika biti različna od druge, ne možda samo zbog više 
ili manje razvijena umenja, nego uglavnom zbog ra- 
zlična gledanja; štaviše, na nekojim slikama pojaviće 
se neka izrazito psihička različnost u položaju nastro- 
jenja i pokretu boje i figure. Ove osobine odaju više 
ili manje jako učestvovanje subjektivnoga činioca. 
Subjektivni činilac oseta je u suštini isti kao i za 
druge već pretresane funkcije. Nesvesna dispozicija 
je ono što menja čulnu percepciju već u njenu posta- 
janju i zbog toga joj oduzima karakter čista uticaja 
objektova. U ovome slučaju oset se pretežno vezuje 
za subjekat, a tek u drugome redu za objekat. Koliko 
izvanredno jak može da bude subjektivni činilac, naj- 
jasnije nam pokazuje umetnost. Prevlađivanje su- 
bjektivnoga činioca ide ponekad od potpunoga uguši- 
vanja čistoga uticanja objektova, pa ipak pri tome 
oset ostaje oset, i svakako je on tada postao neko opa- 
žanje subjektivnoga činioca, i objektovo  uticanje 
palo je na stepen čista pokretača. Introvertni oset ra- 
zvija se u tome pravcu. Postoji, doduše, pravo čulno 

opažanje, ali se ono pojavljuje tako kao da objekti 
zapravo i ne prodiru u subjekat, nego kao da subje- 
kat gleda stvari sasvim drukčije ili sasvim druge 
stvari negoli drugi ljudi. Stvarno subjekat opaža iste 
stvari kao svako drugi, ali se tada ni na koji način 
ne zadržava kod čistoga objektova uticaja, nego se 
zanima subjektivnim opažanjem što ga je izazvao ob- 
jektivni nadražaj. Subjektivno opažanje znatno je 
različno od objektivnoga. Ono se u objektu ili nikako 
ne može naći ili se može naći najviše naslućivanjem, 
tj. ono, doduše, može da bude slično u drugim ljudi- 
ma, ali se objektivnim odnosima stvari ne može ne- 
posredno zasnivati. Ono ne ostavlja utisak nekoga 
proizvoda svesti, za to je i suviše genuino. Ali ostav- 
lja neki psihički utisak, jer se u njemu mogu saznati 
stvari nekoga višega psihičkoga poretka. Međutim, 
taj se poredak ne podudara sa sadržajima svesti. Reč 
je o kolektivno-nesvesnim pretpostavkama ili dispo- 
zicijama, o mitološkim slikama, pramogućnostima 
predstava. Na subjektivnom opažanju leži karakter 
značajnoga. Ono kaže više negoli čista slika objekta, 
naravno samo onome kome subjektivni činilac uop- 
šte nešto kaže. Nekome drugome čini se da reprodu- 
kovani subjektivni utisak pati od osobine da nema 
dovoljne sličnosti s objektom, i da je stoga svoj cilj 
promašio. Otuda subjektivni oset više dohvata poza- 
dine fizičkoga sveta negoli njegovu površinu. Ono 
kao presudnu stvar ne oseća realitet objekta, nego 
realitet subjektivnoga činioca, naime praiskonskih 
slika, koje u svojoj celokupnosti predstavljaju jedan 
psihički svet u ogledalu. Ali ovo ogledalo ima naro- 
čitu sposobnost da sadašnje sadržaje svesti ne pred- 
stavlja u njihovu za nas poznatom obhku, nego u 
izvesnom smislu sub specie aeternitatis, naime otpri- 
like onako kako bi ih gledala neka svest stara milion 
godina. Takva svest videla bi postajanje i nestajanje 
stvari u isti mah s njihovim sadašnjim i trenutnim 
bićem; i ne samo to nego u isti mah i drugo što je 
bilo pre njihova postajanja i što će biti posle njihova 
nestajanja. Sadašnji trenutak je toj svesti nevero- 
vatan. Po sebi se razume da je to samo upoređenje, 

ali meni je ono potrebno da u neku ruku očigledno 
predstavim naročitu suštinu introvertnoga oseta. In- 
trovertni oset posredno daje neku sliku koja objekat 
reprodukuje manje negoli što ga pokriva talogom 
prastaroga i potonjega subjektivnoga iskustva. Time 
se čisti čulni utisak razvija u dubinu bogatoga naslu- 
ćivan ja, dok ekstravertni oset dohvata trenutno i na 
površini otvorenu bit stvari. 


g) Introvertni osetni (senzitivni) tip 


Primat introvertnoga oseta stvara određen tip 
koji se odlikuje izvesnim osobenostima. To je iracio- 
nalan tip, ukoliko između onoga što se dešava ne iza- 
bira pretežno prema racionalnim sudovima, nego se 
upravlja prema onome što se baš dešava. Dok je eks- 
travertni osetni tip determinisan intenzivnošću ob- 
jektova uticaja, introvertni se orijentiše prema inten- 
zivnosti subjektivnoga učešća oseta izazvanoga ob- 
jektivnim nadražajem. Pri tome, kao što se vidi, iz- 
među objekta i oseta ne postoji nikakva proporcio- 
nalna, nego prividno sasvim neodmerena i proizvolj- 
na veza. Stoga se spolja tako reći nikada ne može 
unapred videti šta će ostaviti utisak, a šta neće. Kad 
bi postojala jačini oseta proporcionalna izražajna 
sposobnost i revnost, onda bi iracionalnost ovoga tipa 
izvanredno padala u oči. Takav slučaj postoji, na pri- 
mer, ako je jedinka umetnik koji stvara. Ali kako je 
to izuzetan slučaj, to za introverta karakteristična iz- 
ražajna teškoća sakriva i njegovu iracionalnost. On, 
naprotiv, može padati u oči svojim spokojstvom, svo- 
jom  pasivnošću ili racionalnim samosavlađivanjem. 
Ova osobenost, koja obmanjuje površni sud, duguje 
svoje postojanje nevezanosti za objekte. Objektu se, 
doduše, u normalnom slučaju nikako ne smanjuje 
vrednost svesno, ali mu se njegov nadražaj i podstrek 
oduzima na taj način što ga odmah zamenjuje su- 
bjektivna reakcija, koja se dalje više ne odnosi na 
stvarnost objekta. To, razume se, deluje kao neko 
oduzimanje vrednosti objektu. Takav tip može neko- 

me lako da postavi pitanje zašto čovek uopšte postoji, 
zašto da uopšte još objektima bude opravdano posto- 
janje, kad se ipak sve bitno dešava bez objekta. Ova 
sumnja može da bude opravdana u ekstremnim slu- 
čajevima, ali ne u normalnom slučaju, jer je osetu 
objektivni nadražaj neizbežan, samo on proizvodi ne- 
što drugo nego što bi se po spoljašnjem stanju stvari 
moglo naslućivati. Kad se stvar posmatra spol ja, čini 
se kao da uticanje objekta uopšte ne prodire do su- 
bjekta. Ovaj utisak je utoliko tačan ukoliko se su- 
bjektivni sadržaj koji vodi poreklo iz nesvesnoga 
utisku je između subjekta i objekta i uništava uticaj 
objekta. Ovo utiskivanje može da se dešava s tolikom 
oštrinom da se dobiva utisak kao da se jedinka nepo- 
sredno brani od objektovih uticaja. U nekom ma na 
koji način pojačanom slučaju takva odbrana i zaštita 
stvarno i postoji. Ako je nesvesno samo malo poja- 
čano, onda subjektivno učešće oseta postaje živo u 
tolikoj meri da gotovo sasvim prekriva uticaj objekta. 
Iz toga, s jedne strane, nastaje za objekat osećanje 
potpuna oduzimanja vrednosti, a, s druge strane, za 
subjekat iluzionarno shvatanje stvarnosti, koje samo 
u bolesnim slučajevima ide dotle da jedinka nije više 
kadra da pravi razliku između stvarnoga objekta i 
subjektivnoga opažanja. Iako tako važno razlikova- 
nje sasvim iščezava tek u nekom gotovo psihotičkom 
stanju, ipak davno pre toga može subjektivno opa- 
žanje u najvećoj meri da utiče na mišljenje, oseća- 
nje i delanje, i pored toga što se objekat jasno vidi 
u svoj svojoj stvarnosti. U slučajevima gde uticaj ob- 
jekta zbog naročitih okolnosti, na primer zbog na- 
ročite intenzivnosti ili potpune analogije s nesvesnom 
slikom, prodire sve do subjekta, i normalni slučaj 
ovoga tipa ima povoda da dela po ovom nesvesnom 
obrascu. Ovo delanje je, s obzirom na objektivnu 
stvarnost,  ikizionarnoga karaktera i stoga veoma 
čudnovato. Ono jednim udarcem otkriva od stvarno- 
sti udaljenu subjektivnost tipa. Ali gde uticaj objekta 
ne prodire potpuno, tu on nailazi na slabo učestvova- 
nje i dobronamernu neutralnost, koja svagda teži da 
donese mir i ravnotežu. Ono što je suviše nisko malko 

se podigne, što je suviše visoko spusti se malo niže, 
što je entuzijastično ublažuje se, što je ekstravagant- 
no obuzdava se, i što je neobično svodi se na »pravu« 
formulu, sve to da bi se uticaj objekta održao u po- 
trebnim granicama. Zbog toga i ovaj tip utiče na oko- 
linu vršeći pritisak, ukoliko njegova bezazlenost ne 
stoji izvan svake sumnje. Ako je ovo poslednje slu- 
čaj, onda jedinka lako postaje žrtva agresivnosti i 
vlastoljublja drugih. Takvi ljudi daju se redovno zlo- 
upotrebljavati, i zato se na nepodesnom mestu svete 
pojačanom resistencijom i bandoglavošću. Ako ne po- 
stoji nikakva izražajna sposobnost, onda svi utisci idu 
unutra u dubinu i drže svest opčinjenu, tako da joj 
nije mogućno da zagospodari fascinatornim utiskom. 
Ovome tipu za njegove izraze stoje na relativnom ra- 
spolaganju samo arhaične izražajne mogućnosti, jer 
su mišljenje i osećanje relativno nesvesni, a ukoliko 
su svesni, raspolažu samo nužnim, banalnim i svako- 
dnevnim izrazima. Stoga su oni kao svesne funkcije 
sasvim nepodesni da subjektivna opažanja dadu ade- 
kvatno. Zato je ovaj tip veoma teško dokučljiv ob- 
jektivnome razumevanju, kao što i sam sebi najčešće 
ostaje nerazumljiv. 


Njegov razvitak udaljuje ga uglavnom od stvar- 
nosti objekta i predaje ga njegovim subjektivnim 
opažanjima, koja njegovu svest orijentišu u smislu 
neke arhaične stvarnosti, iako on ostaje sasvim ne- 
svestan ove činjenice zbog nedostatka uporednoga 
suda. Ali on se stvarno kreće u nekome mitološkome 
svetu, u kome mu se ljudi, životinje, železnice, kuće, 
reke i brda pojavljuju delimično kao milostivi bo- 
govi, a delimično kao zlonamerni demoni. Da mu se 
oni tako pojavljuju, toga on nije svestan. Ali kao 
takvi oni utiču na njegovo suđenje i delanje. On sudi 
i dela kao da ima posla s takvim silama. To počinje 
da mu pada u oči tek kad svoje osete otkrije kao to- 
talno različne od stvarnosti. Ako je više sklon objek- 
tivnome razumu, on će tu razliku osetiti kao bolesnu; 
međutim, ako je, veran svojoj iracionalnosti, sklon da 
svome osetu pripiše vrednost realiteta, onda mu ob- 
jektivni svet postaje privid i komedija. Ali tu dilemu 

postižu samo krajnosti skloni slučajevi. Jedinka se 
redovno zadovoljava svojom zatvorenošću i banalno- 
šću stvarnosti, ali prema njoj se ona ponaša nesvesno 
arhaično. 


Njeno nesvesno je uglavnom obeleženo potiski- 
vanjem intuicije, koja ima ekstravertan i arhaičan 
karakter. Dok ekstravertna intuicija ima onu karak- 
terističnu pronicljivost, »dobar nos« za sve moguć- 
nosti objektivne stvarnosti, arhaična ekstravertna in- 
tuicija ima moć duha za sve podozrive, mračne, pr- 
ljave i opasne pozadine stvarnosti. Prema ovoj 
intuiciji stvarna i svesna namera objekta neće ništa 
značiti, nego ona njuška za svima mogućnostima ar- 
haičnih prethodnih stepena takve namere. Stoga ona 
ima nešto što upravo opasno potkopava, i to stoji u 
najoštrijem kontrastu sa dobronamernom nevinošću 
svesti. Dokle god se jedinka ne udaljuje suviše od 
objekta, nesvesna intuicija dejstvuje kao blagotvorna 
kompenzacija za malo fantastični i lakovernosti sklo- 
ni stav svesti. Ali ako nesvesno stupa u opoziciju 
prema svesti, tada takve intuicije dostižu površinu i 
razvijaju svoje opasne uticaje time što se na prinu- 
dan način nameću svesti te izazivaju najneprijatnije 
prisilne predstave o objektima. Neuroza koja otuda 
nastaje jeste redovno prinudna neuroza, u kojoj se 
histerične crte povlače iza simptoma iscrpenosti. 


h) Intuicija 


Intuicija u introvertnome stavu upravlja se na 
unutrašnje objekte, kao što bi se s pravom mogli 
označiti elementi nesvesnoga. Unutrašnji objekti od- 
nose se, naime, prema svesti sasvim analogno kao 
spoljašnji objekti, iako oni nisu fizičkoga, nego psi- 
hološkoga realiteta. Unutrašnji objekti pojavljuju se 
intuitivnom opažanju kao subjektivne slike stvari, na 
koje čovek ne može nailaziti u spoljašnjem iskustvu, 
nego one sačinjavaju sadržaje nesvesnoga, u krajnjoj 
liniji kolektivnoga nesvesnoga. Ovi sadržaji u svome 
posebnome biću (per se), razume se, nisu pristupačni 

nikakvome iskustvu, a to je osobina koju oni imaju 
zajedničku sa spoljašnjim objektima. Kao što su spo- 
ljašnji objekti samo sasvim relativno onakvi kakve ih 
percipujemo, tako su i pojavni oblici unutrašnjih ob- 
jekata relativni, proizvodi njihove nama nepristupač- 
ne esencije i osobenosti intuitivne funkcije. Kao oset, 
tako i intuicija ima svoga subjektivnog činioca, koji 
se u ekstravertnoj intuiciji prigušuje koliko je god 
mogućno, ali u introvertnoj postaje merodavna veli- 
čina. Iako introvertna intuicija može da dobije pod- 
streka od spoljašnjih objekata, ona se ipak ne zadr- 
žava kod spoljašnjih mogućnosti, nego kod onoga što 
je spoljašnjim stvarima unutra izazvano. Dok se in- 
trovertni oset uglavnom ograničava na opažanje svo- 
jevrsnih inervacionih pojava posredstvom nesvesno- 
ga i kod njih se zadržava, intuicija prigušuje ovu 
stranu subjektivnoga činioca i opaža sliku koju je ta 
inervacija prouzročila. Na primer, nekoga je zadesio 
neki psihogeni napad nesvestice. Oset se zadržava 
kod svojevrsnih osobenosti ovoga inervacionoga po- 
remećaja i opaža sve svoje kvalitete, svoju intenziv- 
nost, svoje vremensko proticanje, način svojega na- 
stajanja i nestajanja sa svima pojedinostima, a da se 
ni najmanje ne izdiže iznad toga i ne korača svome 
sadržaju, od kojega je poremećaj proizišao. Međutim, 
intuicija iz oseta prima samo podstrek za neposrednu 
delatnost, ona pokušava da vidi iza njega, te uskoro 
i opaža unutrašnju sliku, koja je izazvala izraznu po- 
javu, baš napad nesvestice. Ona vidi sliku čoveka koji 
posrče, jer ga je strela pogodila u srce. Ova slika fa- 
scinuje intuitivnu delatnost, zadržava se kod nje i 
teži da ispita sve pojedinosti. Ona zadržava sliku i s 
najživljim učešćem konstatuje kako se ta slika menja, 
dalje razvija i naposletku iščezava. Na taj način in- 
trovertna intuicija opaža sve pozadinske procese ot- 
prilike s istom jasnošću kao ekstravertni oset spolja- 
šnje objekte. Stoga za intuiciju nesvesne slike postižu 
dignitet stvari ili objekata. Ali kako intuicija isklju- 
čuje sudelovanje oseta, to ona ne postiže nikakvo ili 
postiže samo nedovoljno poznavanje inervacionih 
poremećaja, uticaja na telo posredstvom nesvesnih 

slika. Zbog toga se slike pojavljuju kao odvojene od 
subjekta, s posebnom egzistencijom, bez veze s licem. 
Zbog toga u napred pomenutom primeru introvertni 
intuitivac koga je zadesio napad nesvestice ne bi do- 
šao na misao da se opažena slika ma na koji način 
može odnositi na njega samoga. Razume se, nekome 
ko je nastrojen da sudi to se čini gotovo neshvatljivo, 
ali je i pored toga činjenica koju sam više puta isku- 
sio kod ovoga tipa. 


Značajnu ravnodušnost ekstravertnoga intuitivca 
s obzirom na spoljašnje objekte ima i introvertni s 
obzirom na unutrašnje objekte. Kao što ekstravertni 
intuitivac neprestano njuška za novim mogućnostima 
i ide za njima, ne vodeći računa ni o svome dobru i 
zlu, a ni o dobru i zlu drugih, nemarno prelazi preko 
ljudskih obzira i, u večnoj žudnji za promenom, oba- 
ra ono što je tek podignuto, tako se i introvertni kre- 
će od slike do slike, trčeći za svima mogućnostima 
što se pojavljuju iz krila nesvesnoga, a da ne uspo- 
stavlja vezu sa sobom. Kao što onome koji svet do- 
hvata samo osetima svet nikada ne postaje moralni 
problem, tako ni intuitivcu svet slika nikada ne po- 
staje problem. On je jednome kao i drugome estetički 
problem, pitanje opažanja, »senzacija«. Na taj način 
introvertni intuitivac gubi svest o svojoj telesnoj eg- 
zistenciji kao i o njenom uticaju na druge. Ekstra- 
vertno stanovište reklo bi o njemu: »Stvarnost ne 
postoji za njega, on se predaje sanjarijama.« Shvata- 
nje slika nesvesnoga, što ih stvaralačka snaga proiz- 
vodi u neiscrpnom obilju, svakako je neplodno s ob- 
zirom na neposrednu korisnost. Ukoliko su, ipak, ove 
slike mogućnosti shvatanja koja energiji u određe- 
nom slučaju mogu da dadu novo spuštanje, utoliko je 
i ova funkcija, koja je od spoljašnjega sveta najuda- 
ljenija, neizbežna u psihičkom celokupnom gazdin- 
stvu, kao što podudarni tip nikako ne sme nedostajati 
psihičkom životu jednoga naroda. Izrailj ne bi imao 
svojih proroka kad ovaj tip ne bi postojao. Introvert- 
na intuicija poima slike koje vode poreklo iz aprior- 
nih, tj. nasledstvom datih, osnova nesvesnoga duha. 
Ovi arhetipovi, čije je intimno biće nepristupačno 

iskustvu, predstavljaju talog psihičkoga funkcionisa- 
nja niza predaka, tj. milionskim ponavljanjem nago- 
milana i u tipove zgusnuta iskustva organskoga po- 
stojanja uopšte. Stoga su u ovim arhetipovima za- 
stupljena sva iskustva koja su se od davnina na ovoj 
planeti dogodila. Ona su u arhetipovima utoliko ja- 
snija ukoliko su bila mnogobrojnija i intenzivnija. 
Arhetip bio bi, da kažemo s Kantom, otprilike nou- 
menon slike koju intuicija opaža i u opažanju proiz- 
vodi. Kako, pak, nesvesno nikako nije nešto što je 
samo tu kao psihičko caput mortuum, nego čak nešto 
što učestvuje u životu i doživljuje preobražaje, pre- 
obražaje koji uopšte stoje u unutrašnjoj vezi s opštim 
dešavanjem, to introvertna intuicija opažanjem unu- 
trašnjih procesa daje izvesne podatke koji mogu da 
budu izvanredno važni za shvatanje opštega dešava- 
nja; ona može čak da unapred vidi ne samo nove mo- 
gućnosti nego i ono što se docnije doista ispunjava. 
Njeno proročko predviđanje može se objasniti nje- 
nom vezom s arhetipovima, koji predstavljaju zako- 
nito proticanje svih stvari koje se mogu iskusiti. 


i) Introvertni intuitivni tip 


Osobenost introvertne intuicije stvara takođe, 
ako postigne primat, svojevrstan tip čoveka, naime 
mističnoga sanjara i vidovnjaka, s jedne strane, i fan- 
tasta i umetnika, s druge strane. Poslednji slučaj mo- 
gao bi da bude normalni slučaj, jer uopšte kod ovoga 
tipa postoji sklonost da se ograničava na karakter 
opažanja u intuicije. Intuitivac ostaje redovno na 
opažanju, njegov najveći problem je opažanje, i — 
ukoliko je on produktivan umetnik — uobličavanje 
opažanja. Ali fantast se zadovoljava posmatranjem, 
kome se on predaje da ga ono uobličava, tj. determi- 
niše. Produbljivanje intuicije izaziva, razume se, neko 
često izvanredno udaljavanje jedinke od opipljive 
stvarnosti, tako da sam svojoj bližoj okolini postaje 
zagonetka. Ako je on umetnik, njegova umetnost ob- 
javljuje izvanredne, od sveta udaljene stvari, koje se 

prelivaju u svima bojama, znamenite i banalne, lepe i 
groteskne, uzvišene i ćudljive u isti mah. Ako nije 
nikakav umetnik, on je često nepriznat genije, za- 
boravljena veličina, neka vrsta mudre polubudale, 
figura za »psihološke« romane. 


Iako ne stoji sasvim na liniji introvertnoga tipa 
intuicije da od opažanja pravi moralan problem, jer 
je za to potrebno izvesno pojačanje funkcija suđenja, 
ipak je dovoljno već relativno neznatno diferencira- 
nje suda da se posmatranje iz čisto estetičke oblasti 
prenese u oblast morala. Time nastaje odlika ovoga 
tipa koja je od svojega estetičkoga oblika bitno ra- 
zlična, ali za introvertnoga intuitivca ipak karakteri- 
stična. Moralni problem nastaje ako se intuitivac 
stavlja u vezu sa svojom vizijom, ako se više ne zado- 
voljava čistim posmatranjem i njegovim estetičkim 
procenjivanjem i uobličavanjem, nego dolazi do pi- 
tanja: Sta znači to za mene ih za svet? Sta otuda pro- 
izlazi za mene ili za svet u pogledu dužnosti ili za- 
datka? Cisti intuitivac, koji sud potiskuje ili ga pose- 
duje samo u oblasti opažanja, nikada, u osnovi uzev, 
ne dolazi do ovoga pitanja, jer njegovo pitanje je 
samo kako on opaža. On stoga moralni problem sma- 
tra nerazumljivim ili čak apsurdnim, i zato koliko 
god je mogućno preteruje mišljenje preko onoga što 
je gledao. Drukčije postupa moralno nastrojeni intu- 
itivac. On se zanima značajem svoje vizije, ne stara 
se toliko za njene dalje estetičke mogućnosti koliko 
za njena _ mogućna moralna dejstva, koja za njega 
proizlaze iz njene sadržajne važnosti. Njegov sud 
omogućuje mu, svakako više puta samo neodređeno, 
da sazna da je on kao čovek, kao celina, nekako une- 
sen u svoju viziju, da je ona nešto što može ne samo 
da se posmatra nego što bi moglo i da postane život 
subjekta. Zbog toga saznanja oseća se obaveznim da 
svoju viziju preobliči u svoj vlastiti život. Ali kako 
se on u glavnoj stvari oslanja samo na viziju, to nje- 
gov moralni pokušaj ispada jednostran; on sebe i svoj 
život čini simboličnim, prilagođenim, doduše, unu- 
trašnjem i večnom smislu dešavanja, ali neprilago- 
đenim sadašnjoj pravoj stvarnosti. Time se on lišava 

i uticajnosti na nju, jer ostaje nerazumljiv. Njegov 
jezik nije onaj kojim govore svi, nego suviše subjek- 
tivan. Njegovim argumentima nedostaje uverljiva 
ratio. On može samo ispovedati ili propovedati. On 
je glas propovednikov u pustinji. 


Introvertni intuitivac najviše potiskuje oset 
objekta. Time je obeleženo njegovo nesvesno. U ne- 
svesnom postoji kompenzatorna ekstravertna osetna 
funkcija arhaičkoga karaktera. Stoga bi se nesvesna 
ličnost najpre mogla opisati kao ekstravertan osetni 
tip niže, primitivne vrste. Nagonstvo i neumerenost 
su osobine ovoga oseta, sa izvanrednom vezanošću za 
čulan utisak. Ovaj kvalitet kompenzuje retki visinski 
vazduh svesnoga stava i daje mu izvesnu težinu, tako 
da se potpuna »sublimacija« ometa. Ali ako se zbog 
forsiranoga preterivanja svesnoga stava javi potpuno 
podređivanje unutrašnjem opažanju, onda nesvesno 
prelazi u opoziciju, i tada nastaju prinudni oseti s 
prekomernom vezanošću za objekat, koji se opiru 
svesnom stavu. Oblik neuroze je prinudna neuroza, 
koja kao simptome pokazuje delimično hipohondrične 
pojave, delimično preosetljivost čulnih organa, deli- 
mično prinudna vezivanja za određena lica ili druge 
objekte. 


j) Kratak pregled iracionalnih tipova 


Oba ocrtana tipa gotovo su nepristupačna nekom 
spoljašnjem prosuđivanju. Kako su introvertni, te 
zbog toga imaju slabiju sposobnost ili gotovost za 
ispoljavanje, oni daju samo malo povoda za tačno 
prosuđivanje. Kako se njihova glavna delatnost okre- 
će unutra, spolja se ne vidi ništa do uzdržavanje, pri- 
tajenost, ravnodušnost ili nesigurnost i prividno ne- 
osnovana zbunjenost. Ako se nešto ispoljava, onda su 
to većim delom indirektne manifestacije po vrednosti 
nižih i relativno nesvesnih funkcija. Ispoljavanja ta- 
kve vrste uslovljavaju, razume se, predrasudu oko- 
line prema ovim tipovima. Zbog toga su oni obično 
potcenjivani ili, u najmanju ruku, neshvaćeni. Ko- 

liko ovi tipovi sami sebe ne shvataju, jer im nedostaje 
sud u velikoj meri, toliko oni ne mogu ni da razu- 
meju zašto ih javno mišljenje potcenjuje. Oni, naime, 
ne uviđaju da je njihov rad koji ide napolje i stvarno 
osobina niže vrednosti. Njihov pogled je omađijan 
bogatstvom subjektivnih događaja. Što se god dešava, 
to je u tolikoj meri zanimljivo i ima toliko neiscrpnu 
draž da oni i ne primećuju da ono što od toga saop- 
štavaju okolini redovno sadrži samo veoma malo od 
onoga što oni sami u sebi kao vezani s tim doživljuju. 
Fragmentarni i obično samo epizodski karakter nji- 
hovih saopštavanja traži suviše mnogo razumevanja 
i uslužnosti okoline, a osim toga njihovu saopštavanju 
nedostaje toplota koja pritiče objektu i koja bi jedina 
mogla imati uverljivu snagu. Naprotiv, ovi tipovi 
veoma često pokazuju  osorljivo ponašanje prema 
okolini iako toga nikako nisu svesni, a i ne namera- 
vaju da to pokažu. Čovek će takve ljude pravičnije 
ocenjivati i s više popustljivosti okruživati ako zna 
kako se ono što se unutra sagleda teško može preneti 
u razumljiv jezik. Ova popustljivost, pak, ni na koji 
način ne sme ići toliko daleko da bi im se iziskivanje 
saopštavanja uopšte opraštalo. To bi za takve tipove 
bilo od najveće štete. Sudbina sama priprema im, mo- 
žda još više nego drugim ljudima, silne spoljašnje 
teškoće, koje mogu da ih otrezne od zanosa unutra- 
šnjega posmatranja. Ali to mora da bude velika po- 
treba koja im naposletku iznuđava ljudsko saopšta- 
vanje. 


S ekstravertnoga i racionalističkoga stanovišta 
ovi tipovi su odista najnekorisniji od svih ljudi. Po- 
smatrani s višega stanovišta, takvi ljudi su živi sve- 
doci za činjenicu da je raskošni i veoma burni svet 
i njegov prebujni a opojni život ne samo izvan čo- 
veka nego i u čoveku. Izvesno su ovi tipovi jedno- 
strane demonstracije prirode, ah su one veoma pouč- 
ne za onoga koji se ne da zaslepiti svagdašnjom du- 
hovnom modom. Ljudi takva stava su unapređivači 
prosvete i vaspitači na svoj način. Njihov život uči 
više nego što oni kažu. Iz njihova života, i dobrim de- 
lom upravo iz njihove najveće pogreške, iz njihove 

nemoći saopštavanja, razumevamo jednu od najvećih 
zabluda naše kulture, naime praznu veru u kaziva- 
nje i predstavljanje, prekomerno precenjivanje pou- 
čavanja recima i metodama. Detetu začelo mogu da 
imponuju velike reči roditelja. Ali, po svemu sudeći, 
veru je se da se dete time i vaspita. U stvari, život 
kojim roditelji žive vaspita dete, a ono što roditelji 
povrh toga dodaju u recima i gestovima decu može 
samo da zbuni. Isto važi za učitelja. Ali, toliko se 
veruje u metode da se, ako je samo metoda dobra, 
čini da je i učitelj koji se njome služi posvećen. Čo- 
vek niže vrednosti nije nikada dobar učitelj. Ali svo- 
ju štetnu nižu vrednost, koja učenika truje, on krije 
iza svoje izvanredne metodike i isto tako sjajne in- 
telektualne izražajne sposobnosti. Razume se, učenik 
u zrelijim godinama ne zahteva ništa bolje nego po- 
znavanje korisnih metoda, jer je već podlegao opštem 
stavu koji veruje u pobedonosnu metodu. Već je 
iskusio da je najpraznija glava koja dobro može po- 
navljati neku metodu najbolji učenik. Njegova cela 
okolina govori i pokazuje mu da je svaki uspeh i sva 
sreća napolju, i da su potrebne samo pravilne metode 
da se postigne ono što se želi. Ili, da li mu možda 
život njegova učitelja veronauke pokazuje onu sreću 
koja zrači iz bogatstva unutrašnjega posmatranja? 
Izvesno, iracionalni introvertni tipovi nisu nikakvi 
učitelji potpune čovečnosti. Njima nedostaje razum 
i etika razuma; ali njihov život uči drugoj mogućno- 
sti, koju naša kultura, na žalost, prenebregava. 


k) Glavna funkcija i pomoćna funkcija 


Prethodnim opisima ne bih nikako hteo da iza- 
zovem utisak kao da se ovi tipovi češće pojavljuju u 
takvoj čistoti. To su, u neku ruku, samo galtonske 
porodične fotografije koje zajedničku, i stoga tipičnu 
crtu gomilaju i zbog toga je nesrazmemo ističu, dok 
se individualne crte isto tako nesrazmemo brišu. 
Tačno ispitivanje individualnoga slučaja pokazuje 

očevidno zakonsku činjenicu da, pored najviše dife- 
rencirane funkcije, svagda u svesti postoji i da je re- 
lativno determinativna druga funkcija sekundarnoga 
značaja i stoga manje diferencirana. Da radi jasnosti 
još jedared ponovimo: svesni mogu da budu proizvodi 
svih funkcija; ali mi govorimo o svesnosti jedne 
funkcije samo ako volji na raspolaganju stoji ne samo 
njeno izvršavanje, nego ako je i njen princip mero- 
davan za orijentaciju svesti. Međutim, poslednje je 
slučaj samo ako, na primer, mišljenje nije samo raz- 
mišljanje i zrelo umovanje, nego ako njegovo zaklju- 
čivanje poseduje apsolutno važenje, tako da logički 
zaključak u datom slučaju bez ikakve druge eviden- 
cije važi ne samo kao motiv nego i kao garanti ja 
praktičkoga delanja. Ovaj apsolutni položaj glavne 
sile pripada empirijski samo jednoj funkciji i može 
samo jednoj funkciji pripadati, jer bi isto tako sa- 
mostalna intervencija druge funkcije nužnim nači- 
nom dala drugu orijentaciju, koja bi prvoj, bar deli- 
mično, protivrečila. Ali kako je životni uslov za sve- 
sni proces prilagođivanja imati jasne i jednoznačne 
ciljeve, to se prirodno uskraćuje priređenost druge 
funkcije. Stoga druga funkcija može imati samo se- 
kundaran značaj, što se i empirijski svagda potvrđu- 
je. Njen sekundarni značaj sastoji se u tome što ona 
ne kao primarna funkcija u datom slučaju jedina važi 
kao apsolutno pouzdana i merodavna, nego više do- 
lazi u obzir kao pomoćna ili dopunska funkcija. Kao 
sekundarna funkcija može se prirodno pojaviti samo 
takva kojoj suština ne stoji u suprotnosti prema glav- 
noj funkciji. Na primer: pored mišljenja nikada se 
ne može pojaviti osećanje kao druga funkcija, jer 
njegova suština stoji i suviše u suprotnosti prema 
suštini mišljenja. Mišljenje mora brižljivo da isklju- 
čuje osećanje ako hoće da bude stvarno, svome prin- 
cipu verno mišljenje. To, razume se, ne isključuje da 
ima jedinki u kojih je mišljenje na jednakoj visini 
kao osećanje, pri čemu oboje imaju jednaku svesnu 
motivsku snagu. Ali u takvom slučaju i nije reč o di- 
ferenciranu tipu, nego o relativno nerazvijenu mi- 
šljenju i osećanju. Stoga ravnomerna svesnost i 

nesvesnost funkcija jeste obeležje primitivnoga du- 
hovnoga stanja. 

Sekundarnoj funkciji, kao što iskustvo pokazuje, 
uvek je suština drukčija, ali ne u suprotnosti prema 
glavnoj funkciji. Dakle, na primer, mišljenje kao 
glavna funkcija lako se može udružiti s intuicijom 
kao sekundarnom funkcijom, ili isto tako dobro i 
s osetom, ali, kao što je rečeno, nikada s osećanjem. 
Ne samo intuicija nego i oset nisu suprotni mišlje- 
nju, tj. ne moraju se bezuslovno isključivati, jer oni 
mišljenju nisu suštinski slični u obrnutom smislu, 
kao osećanje, koje se kao funkcija suđenja uspešno 
takmiči s mišljenjem, nego su funkcije opažanja koje 
mišljenju pružaju dobrodošlu pomoć. Otuda, čim bi 
oni dospeli na mišljenju jednaku visinu diferencira- 
nja, uslovili bi promenu stava koja bi protivrečila 
tendenciji mišljenja. Oni bi, naime, iz stava suđenja 
napravili stav opažanja. Time bi za mišljenje neiz- 
bežni princip racionalnosti bio prigušen u prilog 
iracionalnosti čistoga opažanja. Stoga je pomoćna 
funkcija mogućna i korisna samo ukoliko služi glav- 
noj funkciji, a da pri tome ne zatraži pravo na auto- 
nomiju svojega principa. 


Za sve praktičke tipove važi načelo da oni, pored 
svesne glavne funkcije, imaju još jednu relativno 
svesnu, pomoćnu funkciju, koja je u svakome pogle- 
du različna od suštine glavne funkcije. Iz ovih me- 
šanja nastaju dobro poznate slike, na primer: prak- 
tički intelekat, koji je udružen s osetom, spekulativni 
intelekat, koji je prožet intuicijom, umetnička intui- 
cija, koja posredstvom osećanja suda odabira i pred- 
stavlja svoje slike, filosofska intuicija, koja po- 
sredstvom jakoga intelekta prenosi svoju viziju u 
sferu razumljivoga, itd. 

Podudarno sa  svesnim  funkcionim odnosom 
uobličava se i nesvesno funkciono grupisanje. Tako, 
na primer, svesnom praktičkom intelektu odgovara 
nesvestan intuitivno-osećajni stav, pri čemu funkci- 
ju osećanja zadešava relativno jače sprečavanje ne- 
goli intuiciju. Ova osobenost ima svakako interesa 
samo za onoga koji se zanima praktičkim psihološkim 

obdelavanjem takvih slučajeva. Ali ovome je važno 
da zna za to. Ja sam, naime, više puta video kako se 
lekar trudi da, na primer, kod nekoga izvrsnog inte- 
lektualca osećajnu funkciju neposredno razvije iz ne- 
svesnoga. Ovaj pokušaj mogao bi začelo uvek pro- 
pasti, jer on znači suviše veliko vršenje nasilja nad 
svesnim stanovištem. Ako vršenje nasilja uspe, onda 
zbog toga nastaje prava prisilna zavisnost pacijenta 
od lekara, »prenošenje« koje se još samo brutalno 
može preseći, jer zbog vršenja nasilja pacijent gubi 
stanovište, pošto njegov lekar postaje njegovo sta- 
novište. Ali pristup k nesvesnom i prema najviše po- 
tisnutoj funkciji otvara se tako reći sam, i s dovolj- 
nim čuvanjem svesnoga stanovišta, ako tok razvitka 
ide preko sekundarne funkcije, dakle u slučaju ra- 
cionalna tipa preko iracionalne funkcije. Ova, naime, 
daje svesnom stanovištu takav vidik, i pregled nad 
onim što je mogućno i što se dešava da time svest 
dobiva dovoljnu zaštitu protiv destruktivnoga uticaja 
nesvesnoga. Obrnuto, iracionalan tip zahteva jači 
razvitak u svesnom zastupljene racionalne pomoćne 
funkcije, da bi bio dovoljno pripremljen da dočeka 
udarac nesvesnoga. 


Nesvesne funkcije nahode se u arhaično-animal- 
nom stanju. Njihovi simbolični izrazi koji se pojav- 
ljuju u snovima i fantazijama predstavljaju većinom 
borbu ili istupanje dveju životinja ili dvaju čudovišta 
jednoga protiv drugoga. 

XI 


DEFINICIJE 


Čitaocu će se možda učiniti suvišnim što tekstu 
svoga ispitivanja dodajem naročiti odeljak o defini- 
cijama pojmova. Ja sam, međutim, dovoljno iskusio 
da se baš pri psihološkim radovima ne može dovolj- 
no oprezno postupati sa pojmovima i izrazima, jer 
baš u psihološkoj oblasti, više nego igde, nailazimo 
na najveće razlike u značenju pojmova, što često daje 
povoda najupornijim nesporazumima. Ovo zlo ne 
proizlazi samo otuda što je psihologija mlada nauka, 
nego i otuda što se čitaocu iskustveni materijal, ma- 
terijal naučnoga ispitivanja, ne može tako reći kon- 
kretno staviti pred oči. Psihološki ispitivač oseća se 
neprestano prinuđenim da onu stvarnost koju sam 
posmatra predstavi opširnim i tako reći posrednim 
opisivanjem. O neposrednom predstavljanju može 
biti reči samo ukoliko se saopštavaju elementarne 
činjenice, kojima se može pristupiti pomoću mere i 
broja. Ali koliko se od stvarne psihologije čoveka 
može da doživi i posmatra kao činjenica koju je bro- 
jem i merom mogućno shvatiti? Postoje takva stanja, 
i ja smatram da sam baš u svojim studijama o asoci- 
jacijama' i dokazao da se još vrlo komplikovanim 
stanjima stvari može pristupiti pomoću metode me- 
renja. Ali ko je dublje ušao u suštinu psihologije i 
ko psihologiji kao nauci postavlja više zahteve, nai- 


© Jung, Diagnostische Associationsstudien. J. A. Barth. 
Leipzig, 1911. II Auflage. 

me da se ona u svojoj egzistenciji ne sme vezivati 
samo za jadno i ograničeno životarenje, koje bi joj 
bilo nametnuto granicama prirodnonaučine metodike, 
taj je i uvideo da eksperimentalnoj metodi nikada 
neće poći za rukom da pravilno shvati suštinu ljud- 
ske duše, pa čak ni da pruži približno vernu sliku 
složenih duševnih pojava. 


Međutim, čim napustimo oblast u kojoj se stanja 
stvari shvata ju pomoću mere i broja, upućeni smo na 
pojmove, koji nam moraju da zamene meru i broj. 
Određenost koju mera i broj pružaju posmatranoj 
činjenici može biti nadoknađena samo  određenošću 
pojmova. Ali, kao što je svakom ispitivaču i radniku 
u toj oblasti suviše dobro poznato, današnji psiholo- 
ški pojmovi pate od vrlo velike neodređenosti i mno- 
goznačnosti, tako da se ljudi uzajamno jedva mogu 
da razumeju. Uzmimo samo kao primer pojam »ose- 
ćanje« (Gefuhl) i pokušajmo sebi da predstavimo šta 
se sve pod tim pojmom razumeva, da bismo dobili 
predstavu o raznovrsnosti i mnogoznačnosti psiholo- 
ških pojmova. Pa ipak je time izraženo nešto karak- 
teristično, što je, doduše, meri i broju nepristupačno, 
a ipak je shvatljivo kao nešto što postoji. Čovek ne 
može da se toga prosto odrekne, kao što to čini Vun- 
tova fiziološka psihologija kad se ovih stanja kao 
suštastvenih osnovnih pojmova odriče, ili kad poku- 
šava da ih zameni elementarnim činjenicama ili da 
ih u njih raščlani. Na ovaj način biva izgubljen jedan 
važan deo psihologije. 


Da bi izbegao ovo zlo stanje stvoreno precenji- 
vanjem prirodnonaučne metodike, čovek je prinuđen 
da pribegne pouzdanim pojmovima. Da bismo dospeli 
do takvih pojmova, potreban je svakako rad mnogih, 
a donekle i consensus gentium. Kako ovo nije mo- 
gućno postići otprve i odmah, to se svaki pojedinačni 
ispitivač mora bar potruditi da svojim pojmovima da 
izvesnu čvrstinu i određenost, a to najbolje postiže na 
taj način što će objasniti značenje svih pojmova koje 
je upotrebljavao, tako da svako može videti šta nji- 
ma hoće da se kaže. 

Da bih odgovorio ovoj potrebi, želeo bih da u 
redovima koji sleduju izložim svoje osnovne psiho- 
loške pojmove po azbučnom redu. Istovremeno bih 
zamolio čitaoca da se u slučaju sumnje seti ovih mo- 
jih objašnjenja. Samo se po sebi razume da ja ovim 
objašnjenjima i definicijama hoću samo da kažem 
u kome smislu se ovim pojmovima služim, a ni u 
kome slučaju ne želim reći da bi ova upotreba na 
svaki način bila jedino mogućna, ili bezuslovno tačna. 


1. Afekat. — Pod afektom treba razumeti ono 
osećajno stanje koje je obeleženo, s jedne strane, pri- 
metnom telesnom inervacijom, a, s druge, stvarnim 
smetnjama u predstavnom toku.: Kao sinonim afekta 
upotrebljavam emociju. Ja razlikujem — u suprot- 
nosti prema Blojleru (v. afektivnost) — osećanje od 
afekta, iako je njegov prelaz u afekat lak, jer svako 
osećanje, čim dospe do izvesne jačine, izaziva telesne 
inervacije i na taj način postaje afekat. Pa ipak, bilo 
bi dobro iz praktičkih razloga praviti razliku između 
afekta i osećanja, jer osećanje može da bude funkcija 
kojom samovoljno raspolažemo, dok se sa afektom to 
po pravilu obično ne događa. Uz to se afekat jasno 
razlikuje od osećanja po vidljivim telesnim inerva- 
cijama, dok osećanju ove inervacije u većini sluča- 
jeva nedostaju ili su tako slaboga intenziteta da se 
samo najfinijim instrumentima mogu dokazati, na 
primer, putem  psihogalvanskih pojava.’ Afekat se 
pojačava osetom onih telesnih inervacija što ih je 
sam izazvao. Ovakvo zapažanje dalo je povoda 
Džems-Langeovoj teoriji afekata, koja uopšte afekat 
i izvodi prvobitno iz telesnih inervacija. Nasuprot 


* Upor. uz to: Wundt, Grundz. der phys. Psych. V 
Auflage, III, p. 209 ss. 

Fć-re, Note sur des modifications de la risistance 
ilectrique etc. Comptes-Rendus de la Societe de Biologie, 
1888, p. 217 ss. 

Veraguth, Das psychogalvanische Reflexphanomen. Mon. 
schr. f. Psych. u Neurol. XXI, p. 387. 

Jung, On psychophysical relations etc. Journ. of Ab- 
norm. Psych. I, 247. 

Binswanger, Uber das Verhalten des psychogalvanischen 
Phdnomens etc. Diagnost. Assoc. stud. II, 118. 

tome ekstremnom shvatanju, ja shvatam afekat, 
s jedne strane, kao jedno psihičko stanje osećanja, a, 
s druge strane, kao jedno fiziološko inervaciono sta- 
nje, i ta stanja nagomilavajući se uzajamno deluju 
jedno na drugo, a to znači da se pojačanom osećanju 
pridružuje jedna osećajna komponenta kojom se afe- 
kat više približuje osetima (v. 0.) i bitno se razlikuje 
od stanja osećanja. Izrazite, tj. jakim telesnim iner- 
vacijama praćene afekte ne ubrajam u oblast funk- 
cija osećanja, nego u oblast funkcija oseta (v. funk- 
cija). 

2. Afektivnost. — Afektivnost je pojam koji je 
Blojler skovao. Afektivnost označuje i sadrži u sebi 
»ne samo afekte u stvarnom smislu nego i laka ose- 
ćanja ili osećajne tonove zadovoljstva i nezadovolj- 
stva«.“ Blojler od  afektivnosti razlikuje, s jedne 
strane, čulne osete i ostale telesne osete, a, s druge 
strane, »osećanja«, ukoliko su ona unutarnji opa- 
žajni procesi (na primer, osećanje izvesnosti, verovat- 
nosti) i ukoliko su nejasne misli ili saznanja.’ 


3. Apercepcija. — Apercepcija je psihički proces 
pomoću koga se kakav nov sadržaj pridaje već datim 
sadržajima na taj način što ga označavamo kao poj- 
mljivog, shvaćenog ili kao jasnog.' Razlikuje se 
aktivna i pasivna apercepcija; prva je proces pri 
kome subjekat sam od sebe, iz sopstvenih motiva, 
svesno i s pažnjom usvaja nov sadržaj i asimiliše ga 
sa drugim sadržajima koji stoje u pripravnosti; dru- 
ga je proces pri kome se kakav nov sadržaj spolja 
(putem čula) ili iznutra (iz nesvesnoga) nameće svesti 
i na neki način iznuđava pažnju i shvatanje. U prvom 
slučaju akcenat delatnosti je na samom Ja, u dru- 
gome akcenat leži na novom sadržaju koji se nameće. 


4. Apstrakcija. — Apstrakcija je, kao što već 
sama reč nagoveštava, vađenje ili odvajanje kakva 
sadržaja (kakva značenja, kakve opšte oznake itd.) 


Bleuler, Affektivitat, Suggestibilitiit, Paranoia, 1906, 


» Loc. cit., p. 13 s. 
+ Upor. Wimdt, Grundz. der phys. Psych. I, 322. 

iz jedne sveze koja sadrži i druge elemente, čija je 
kombinacija kao celina nešto jedanputno ili indivi- 
dualno i baš zato nešto neuporedivo. Jedanputnost, 
svojevrsnost i neuporedivost ometaju saznanje, zbog 
čega se ostali elementi vezani za sadržaj koji se oseća 
kao bitan moraju želji za saznanjem pričinjavati kao 
nepripadni. 

Otuda je apstrakcija duhovna delatnost koja ono 
što se oseća kao bitan sadržaj ili stanje stvari oslo- 
bađa iz njegove veze sa onim što se oseća kao ne- 
pripadan elemenat na taj način što ga odvaja od 
njega, drugim recima što ga diferencira (vidi ovo). 
Apstraktno je u širem smislu sve ono što je izdvoje- 
no iz svoje veze s onim što se, s obzirom na svoje 
značenje, oseća kao nebitno. 

Apstrakcija je delatnost koja je uopšte svojstve- 
na psihološkim funkcijama. Postoji apstraktivno mi- 
šljenje, isto takvo osećanje, oset i intuiranje (vidi 
ove pojmove). Apstraktivno mišljenje uzdiže sadržaj 
koji se odlikuje misaonim, logičkim osobinama iz 
onoga što je nebitno. Apstraktivno osećanje čini isto 
to sa sadržajem koji nosi osećajno obeležje, a isto 
tako postupaju oset i intuicija. Postoje, dakle, na isti 
način apstraktne misli kao što postoje apstraktna 
osećanja; ove poslednje Sali (Sully) naziva intelek- 
tualnim, estetskim i moralnim.’ Nahlovski (Nahlow- 
sky)* tome dodaje religiozno osećanje. Apstraktna 
osećanja odgovarala bi u mome shvatanju »višim« 
ili »idealnim« osećanjima Nahlovskoga. Ja stavljam 
apstraktna osećanja u isti red sa apstraktnim misli- 
ma. Apstraktni osećaj obeležio bih kao estetski osećaj, 
za razliku od čulnog osećaja (v. osećaj, oset). Ap- 
straktnu intuiciju obeležavam kao simboličku intu- 
iciju, za razliku od fantazijske intuicije (v. fantazija 
i intuicija). 

U ovome delu na pojam apstrakcije u isti mah 
nadovezujem shvatanje jednog s njome vezanoga psi- 
hoenergetičkoga procesa. Kada se prema kakvu 
objektu stavim u odnos apstrakcije, ne dopuštam 


7 Sully, Hum. mind. II c. 16. 
s Nahlowsky, Das Gefiihlsleben, p. 48. 


29 Jung, Odabrana dela, V 449 


objektu da na mene deluje kao celina, nego izdva- 
jam jedan deo samoga objekta iz njegovih veza, pri 
čemu isključujem one delove za koje smatram da 
nisu bitni. Moja je namera da se oslobodim objekta 
kao jednokratne i svojevrsne celine i da istaknem 
samo jedan deo istoga objekta. Shvatanje celine mi 
je, doduše, dato, ali ja se u to shvatanje ne udubi ju- 
jem, moj interes se ne uliva u celinu, nego se od 
objekta kao celine s istaknutim delom povlači u 
mene samog, što znači u moj pojmovni svet, koji je 
gotov postavljen ili konstelisan u korist apstrakcije 
jednog dela objekta. (Drugačije osim pomoću subjek- 
tivne pojmovne konstelacije ne mogu iz objekta 
apstrahovati.) »Interes« shvatam kao energiju = li- 
bido (vidi ovo) koju objektu pridajem kao vrednost, 
ili koju objekat privlači eventualno i protiv moje 
volje ili tako da ja toga nisam svestan. Otuda ja 
apstrakcioni proces poočeviđujem kao povlačenje li- 
bida od objekta, kao protivstrujanje vrednosti od 
objekta ka subjektivnom apstraktnom sadržaju. Ap- 
strakcija za mene, dakle, znači energetsko oduzi- 
manje vrednosti objektu. Apstrakcija je, da kažem 
drugim recima, jedno introvertno libidno kretanje. 


Apstraktivnim nazivam stav (vidi ovo) kad on, 
s jedne strane, vrši introversiju, a, s druge strane, 
istovremeno jedan deo objekta koji se oseća kao bitan 
asimiliše s apstraktnim sadržajima što se već nalaze 
u subjektu. Ukoliko je jedan sadržaj apstraktniji, 
utoliko se on manje može predstaviti. Ja se pridru- 
žujem Kantovu shvatanju, po kome je jedan pojam 
utoliko apstraktniji »ukoliko je više razlika stvari iz 
njega izostavljeno«", u tome smislu što se apstrakcija 
u najvišem stepenu od objekta apsolutno udaljuje i 
na taj način dospeva do krajnje nepredstavljivosti, a 
ovaj apstrakt ja nazivam idejom (v. ideja). Obrnuto, 
apstrakt koji još raspolaže predstavijivošću i oči- 
glednošću jeste konkretan pojam (v. konkretizam). 


5. Arhaizam. — Arhaizmom nazivam starodrevni 
karakter psihičkih sadržaja i funkcija. Pri tome se 


» Kant, Log.'$ 6. 

ne misli na arhaističku, tj. imitovanu starinu, kako 
je prikazuju, na primer, poznorimska dela likovne 
umetnosti ili »gotika« XIX stoleća, nego se misli 
samo na osobine koje imaju karakter relikta. Kao 
takve osobine označavamo sve one psihološke crte 
koje po svojoj suštini stoje u skladu s osobinama pri- 
mitivnoga mentaliteta. Jasno je da je arhaizam vezan 
u prvome redu sa fantazijama nesvesnoga, tj. sa pro- 
izvodima nesvesne fantazijske delatnosti koji dopiru 
do svesti. Kvalitet slike je arhaičan kada u sebi sa- 
drži nepobitne mitološke paralele." Arhaične su aso- 
cijacije po analogiji nesvesne fantazije, kao i njihov 
simbolizam (v. simbol). Arhaizam je identitetska veza 
sa objektom (v. identitet), »participation mystique« 
(v. 0.). Arhaizam je konkretizam mišljenja i osećanja. 
Arhaizam je, dalje, neodoljiva sila i nesposobnost za 
samosavladivanje (ponesenost). Arhaizam je slivenost 
psiholoških funkcija (v. diferenciranje), na primer 
mišljenja i osećanja, osećanja i oseta, osećanja i in- 
tuicije, kao i slivenost delova jedne funkcije (audition 
coloriee),  ambitendencija_ i ambivalencija (Blojler), 
što znači slivenost sa suprotnim, npr. osećanja i pro- 
tivosećanja. 


6. Asimilacija. — Asimilacija je  ujednačenje 
nova sadržaja svesti sa već pripravnim subjektivnim 
materijalom,“ pri čemu se naročito ističe sličnost no- 
voga sadržaja sa gotovim subjektivnim materijalom, 
eventualno na štetu samostalnoga kvaliteta novoga 
sadržaja.“ Asimilacija je, u osnovi uzev, apercepcio- 
ni proces (v. apercepcija), koji se od čiste apercepcije 
razlikuje po elementu ujednačavanja sa subjektiv- 
nim materijalom. U tome smislu Vunt kaže:* »Naj- 
upadljivije se pojavljuje ovaj način formiranja (nai- 
me asimilacija) kod predstava onda kad asimilatorni 
elementi postaju putem reprodukcije, a asimilovani 
putem neposrednog čulnog utiska. Pri tome se ele- 
menti slika pamćenja unose na neki način u spoljni 


" Upor. uz to: Jung, Wandl. und Symbole der Libido. 
u Wundt, Log. I, 20. 

i" Upor. Lipps, Leitf. đ. Psych. II Auflage, p. 104. 

is Wundt, Grundz. d. phys. Psych. III, 529. 

objekat, tako da se, naročito ako se objekat i repro- 
dukovani elementi znatno razlikuju jedan od drugo- 
ga, izvršeni čulni opažaj pojavljuje kao iluzija, koja 
nas obmanjuje u pogledu pravih osobina stvari.« 

Ja upotrebljavam asimilaciju u nešto proširenom 
smislu, naime kao ujednačavanje objekta sa subjek- 
tom uopšte, i suprotstavljam joj  disimilaciju, kao 
ujednačavanje subjekta sa objektom, i kao otuđiva- 
nje subjekta od samog sebe u korist objekta, bilo da 
je to kakav spoljašnji objekat ili kakav »psihološki«, 
na primer neka ideja. 


7.  Diferenciranje. — Diferenciranje znači razvi- 
janje razlika, izdvajanje delova iz celine. Ja taj po- 
jam upotrebljavam u ovome radu poglavito u smislu 
psiholoških funkcija. Dokle god je jedna funkcija u 
tolikoj meri stopljena s jednom ili više funkcija, na 
primer mišljenje sa osećanjem, ili osećanje s osetom 
itd., da se nikako ne može sama pojavljivati, ona je 
u arhaičnom (v. o.) stanju, nije diferencirana, tj. nije 
kao jedan naročiti deo iz celine izdvojena i kao takva 
samostalno ne postoji. Nediferencirano mišljenje je 
nesposobno da misli odvojeno od drugih funkcija, 
tj. s njime se postojano mešaju osetne senzacije ili 
osećanja ili intuicije; nediferencirano osećanje meša 
se, na primer, s osetnim senzacijama i fantazijama, 
na primer seksualiziranje (Frojd) osećanja ili mišlje- 
nja u neurozama. Po pravilu je nediferencirana funk- 
cija time i okarakterisana što ima osobine ambiva- 
lencije i ambitendencije,'* tj. svaka pozicija vodi pri- 
metno sa sobom svoju negaciju, iz čega proizlaze zna- 
čajne smetnje pri upotrebi nediferencirane funkcije. 
Nediferencirana funkcija je i u svojim pojedinim de- 
lovima sli vena; tako je, na primer, nediferencirana 
sposobnost oseta time oštećena što se pojedine čulne 
sfere mešaju (audition coloriee), jedno nediferenci- 
rano osećanje, na primer, pomešanošću mržnje i lju- 


i" Bleuler, Die negative Suggestibilitat, Psych. Neur. 
Wochenschr. 1904, 27/28. 
Isti, Zur Theorie des schizophrenen Negativismus, Psych. 


Neur. Wochenschr. 1910, 18/21. 
Isti, Lehrbuch der Psychiatrie, p. 92, 285. 

bavi. Ukoliko je jedna funkcija sasvim ili većim de- 
lom nesvesna, utoliko ona nije diferencirana, nego u 
svojim delovima i sa drugim funkcijama sli vena. Di- 
ferenciranje se sastoji u izdvajanju funkcije od dru- 
gih funkcija i u odvajanju njenih pojedinačnih delova 
jednoga od drugoga. Bez diferenciranja pravac je 
nemogućan, jer pravac jedne funkcije, resp. njena 
upravljenost na nešto osniva se na odvajanju i isklju- 
čivanju nebitnoga. Slivanjem sa nebitnim onemogu- 
ćena je upravljenost na nešto; samo diferencirana 
funkcija pokazuje se kao ona koja je sposobna da 
daje pravac. 

8. Disimilacija (vidi asimilacija). 

9. Duša. — U toku svojih ispitivanja strukture 
nesvesnoga našao sam povoda da provedem pojmov- 
no razlikovanje između duše i psihe. Pod psihom ra- 
zumevam celokupnost svih psihičkih procesa, ne 
samo svesnih nego i nesvesnih. Pod dušom, međutim, 
razumevam određen, ograničen kompleks funkcija, 
koji bi se najbolje mogao okarakterisati kao »ličnost« 
(»Personlichkeit«). Da bih opisao šta pod tim pod- 
robnije razumevam, moram učiniti još nekoliko na- 
pomena o gledištima koja su podalje od nas. To su 
naročito pojave somnambulizma, udvajanja karakte- 
ra, razdvajanja ličnosti. Za njihovo izučavanje stekli 
su zasluga u prvom redu francuski naučnici, koji su 
nam dali da razumemo gledište mogućnog mnoštva 
ličnosti u jednoj istoj jedinki." Otprve je jasno da se 
u normalne jedinke nikada ne može pojaviti više lič- 
nosti; ali zbog tih slučajeva pružena mogućnost di- 
socijacije ličnosti verovatno bi bar kao nagoveštaj 
postojala i u normalnoj širini. U stvari, i malo po- 
oštrenom psihološkom posmatranju polazi za rukom, 


» Azam, Hypnotisme — Double Conscience, Pariš, 1887. 

Morton Prince, The dissociation of a personality, 1906. 

Landmann, Die Mehrheit geistiger Persdnlichkeiten in 
einem Individuum, 1894. 


Ribot, Die Personlichkeit, 1894. 

Flournov, Des Indes a la Planete Mars, 1900. 

Jung, Zur Psychol. u. Pathol. sog. occulter Phaenome- 
ne, 1902. 

bez suviše velikih teškoća, da u normalnih jedinki 
bar naslućivanjem dokaže tragove razdvajanja ka- 
raktera. Čovek mora, na primer, samo da tačno po- 
smatra nekoga u različnim okolnostima, pa će otkriti 
kako se njegova ličnost upadljivo menja pri prela- 
ženju iz jedne sredine u drugu, pri čemu se svaki put 
pojavljuje oštro ocrtan i od ranijega jasno različan 
karakter. Poslovični izraz »na ulici anđeo — kod kuće 
đavo« jeste jedna iz svakodnevnoga iskustva proi- 
stekla formulacija fenomena razdvajanja ličnosti. 
Određena sredina iziskuje određen stav. Sto se duže 
ili što se češće iziskuje ovaj sa sredinom podudarni 
stav, tim pre on postaje habitualan. Veoma mnogo 
ljudi obrazovanoga staleža mora da se najviše kreće 
u dvema sasvim različnim sredinama: u domaćem 
krugu, u porodici, i u poslovnome životu. Dve sasvim 
različne okoline iziskuju dva sasvim različna stava, 
koji već prema stepenu identifikacije (v. 0.) Ja sa 
svagdašnjim stavom uslovljavaju udvajanje karakte- 
ra. Shodno socijalnim uslovima i nužnostima socijal- 
ni karakter orijentiše se, s jedne strane, prema oče- 
kivanjima ili zahtevima poslovne sredine, a, s druge 
strane, prema socijalnim namerama i težnjama sub- 
jekta. Domaći karakter svakako bi se redovno mogao 
uobličavati više prema subjektovim iziskivanjima la- 
godnosti i udobnosti, i otuda dolazi da se ljudi koji 
su u javnom životu izvanredno energični, hrabri, 
uporni, tvrdoglavi i bezobzirni, kod kuće i u porodici 
pojavljuju kao dobrodušni, meki, popustljivi i slabi. 
Koji je sad pravi karakter, prava ličnost? Na to pi- 
tanje često je nemogućno odgovoriti. Ovo kratko pro- 
suđivanje pokazuje da i kod normalne jedinke raz- 
dvajanje karaktera ni na koji način nije nemogućno. 
Stoga čovek začelo ima pravo da pitanje disocijacije 
ličnosti obrađuje i kao problem normalne psihologije. 
Po mome mišljenju, na gornje pitanje — da produ- 
žimo raspravljanje — moglo bi se odgovoriti da takav 
čovek uopšte nema nikakva prava karaktera, tj. da 
uopšte nije individualan (v. 0.), nego da je kolektivan 
(v. 0.), tj. podudaran s opštim okolnostima, s opštim 
očekivanjima. Da je individualan, on bi pored sve 

različnosti stava imao samo jedan isti karakter. On 
ne bi bio identičan sa svagdašnjim stavom, i ne bi 
mogao i ne bi hteo sprečavati da njegova individual- 
nost ma na koji način dođe do izraza u jednom kao i 
u drugom stanju. On je doista individualan, kao sva- 
ko biće, ali nesvesno. Svojom više ili manje potpu- 
nom identifikacijom sa svagdašnjim stavom on vara 
u najmanju ruku druge, a često i sebe, u pogledu 
svog pravog karaktera; on uzima ličinu, za koju zna 
da, s jedne strane, odgovara njegovim namerama, a, 
s druge strane, zahtevima i mišljenjima njegove oko- 
line, i pri tome preteže čas jedan čas drugi momenat. 
Ovu ličinu, naime ad hoc uzeti stav, nazvao sam 
persona,“ što je bilo oznaka ličine antičkoga glumca. 
Ko se identifikuje s ličinom, toga zovem »ličnim« (u 
suprotnosti prema »individualan«). 

Oba stava gore zamišljanoga slučaja jesu dve ko- 
lektivne ličnosti, koje želimo da sažmemo prosto pod 
imenom persona ili personae. Već sam nagovestio da 
je prava individualnost različna i od jednoga i od dru- 
goga. Persona je, dakle, kompleks funkcija koji se ost- 
vario iz razloga prilagođivanja ili potrebne udobnosti, 
ali nije identičan s individualnošću. Kompleks funkci- 
ja u persone odnosi se samo na odnos prema objektima. 

Od veze jedinkine sa spoljašnjim objektom treba 
oštro razlikovati vezu sa subjektom. Pod subjektom 
razumevam najpre one nejasne i tamne pokrete, ose- 
ćanja, misli i osetne senzacije koji ne pritiču dokažiji- 
vo iz kontinuiteta svesnoga doživljavanja na objektu, 
nego pre narušavajući i ometajući, a ponekad i una- 
pređujući izronjavaju iz tamnih dubina, iz donjih 
slojeva i pozadina svesti, i u svojoj celokupnosti sači- 
njavaju opažanje života nesvesnoga. Subjekat, shva- 
ćen kao »unutrašnji« objekat, jeste nesvesno. Kao što 
postoji odnos prema spoljašnjem objektu, spoljašnji 
stav, tako postoji i odnos prema unutrašnjem objektu, 
unutrašnji stav. Razumljivo je da je ovaj unu- 
trašnji stav zbog svoje do krajnosti intimne i te- 
ško pristupačne suštine mnogo nepoznati ja stvar ne- 


» Jung, La structure de l'inconscient. Arch. de Psycho- 
logie, I, XVI, p. 152. 

goli spoljašnji stav, koji svako otprve može da vidi. 
Ali mi se čini da nije suviše teško steći pojam o tome 
unutrašnjem stavu. Sva ona takozvana slučajna koče- 
nja, ćudljivi prohtevi, raspoloženja, maglovita oseća- 
nja i fragmenti fantazije, koji katkad ometaju kon- 
centrisani korisni rad, a katkad i spokojstvo najnor- 
malnijega čoveka, i koji se racionalno svode čas na 
telesne uzroke čas na druge povode, gotovo redovno 
nemaju svoju osnovu u uzrocima koje im pripisuje 
svest, nego su opažanja nesvesnih procesa. Ovim po- 
javama pripadaju, naravno, i snovi, koji se, kao što 
je poznato, rado svode na kakve spoljašnje i površne 
uzroke, kao rđavo varenje, ležanje na leđima i slično, 
iako takvo objašnjenje ne može nikada izdržati strogu 
kritiku. Stav pojedinih ljudi prema ovim stvarima je 
sasvim različan. Jedan ni najmanje ne haje za svoje 
unutrašnje procese, on može preko toga tako reći da 
sasvim olako pređe, a drugi im je u najvećoj meri 
podvrgnut; već pri ustajanju neka fantazija ili neko 
neprijatno osećanje pokvari mu raspoloženje za ceo 
dan, nejasan, neprijatan osećaj sugeriše mu pomisao 
na neku tajnu bolest, neki san ostavi u njemu mračno 
naslućivanje, iako inače nije praznoveran. Drugi su 
opet samo epizodično pristupačni ovim nesvesnim po- 
kretima ili samo izvesnoj kategoriji tih pokreta. Jed- 
nome oni možda uopšte još nikada nisu došli do svesti 
kao nešto o čemu bi se moglo misliti, a drugome su 
oni problem svakodnevnoga mozganja. Jedan im daje 
fiziološku vrednost ili ih pripisuje ponašanju bližnje- 
ga, a drugi nalazi u njima religiozno otkrivenje. 


Ovi sasvim različni načini postupanja s pokreti- 
ma nesvesnoga jesu isto tako habitualni kao stavovi 
prema spoljašnjemu objektu. Stoga unutrašnji stav 
odgovara jednom isto tako određenom kompleksu 
funkcija kao i spoljašnji stav. Onim slučajevima u 
kojima se unutrašnji psihički procesi prividno sasvim 
previđaju nedostaje isto toliko tipičan unutrašnji 
stav, kao što onima koji konstantno previđaju spo- 
ljašnji objekat, realitet činjenica, nedostaje tipičan 
spoljašnji stav. Persona ovoga poslednjega u ne su- 

više retkim slučajevima ima karakter _ bezveznosti, 
ponekad čak slepe bezobzirnosti, koja se često savija 
tek pred surovim udarcima sudbine. Nije retkost da 
baš takve jedinke, čija je persona obeležena tvrdom 
bezobzirnošću i bezveznošću, često prema procesima 
nesvesnoga imaju stav čiji je karakter do krajnosti 
podložan uticajima. Ukoliko su one spolja nepodložne 
uticajima i nepristupačne, utoliko su meke, labave i 
uplivljive prema svojim unutrašnjim procesima. Sto- 
ga u ovim slučajevima unutrašnji stav odgovara unu- 
trašnjoj ličnosti, koja je od spoljašnje dijametralno 
različna. Ja poznajem, na primer, jednoga čoveka 
koji je bespoštedno i slepo razorio životnu sreću svo- 
jih bližnjih, ali koji je prekinuo važna poslovna pu- 
tovanja da bi mogao uživati u lepoti šumske ivice 
koju je ugledao iz voza. Takvi ili slični slučajevi iz- 
vesno su svakome poznati, tako da nije potrebno na- 
brajati primere. Kao što nam svakodnevno iskustvo 
daje pravo da govorimo o spoljašnjoj ličnosti, tako 
nam ono daje i pravo da pretpostavljamo postojanje 
unutrašnje ličnosti. Unutrašnja ličnost je postupak i 
način kako se neko ponaša prema svojim psihičkim 
procesima, ona je unutrašnji stav, karakter, koji on 
okreće nesvesnome. Spoljašnji stav, spoljašnji karak- 
ter, obeležavam kao personu, unutrašnji stav obele- 
žavam kao animu (anima), kao dušu. U kolikoj je 
meri neki stav habitualan, u tolikoj meri je on više 
ili manje čvrsto sastavljen kompleks funkcija, s ko- 
jim se Ja više ili manje može identifikovati. Jezik 
to plastički izražava: ako neko ima habitualan stav 
prema izvesnim situacijama, onda se obično kaže: 
»On je sasvim drugi ako čini ovo ili ono.« Time je 
utvrđena samostalnost funkcionoga kompleksa habi- 
tualna stava: čovek bi rekao kao da je neka druga 
ličnost uzela jedinku u posed, kao da je »u nju ušao 
drugi duh«. Ista samostalnost kakva veoma često pri- 
pada spoljašnjem stavu polaže pravo i na unutrašnji 
stav, na dušu. Jedna od najtežih veština vaspitanja 
sastoji se u tome da se izmeni persona, spoljašnji 
stav. Isto tako je teško izmeniti dušu, jer je njena 
struktura obično isto tako čvrsta kao i struktura per- 

sone. Kao što je persona biće koje često sačinjava 
ceo prividni karakter jednoga čoveka i u datome slu- 
čaju ga nepromenjeno prati kroz ceo život, tako je i 
njegova duša određeno ocrtano biće ponekad nepro- 
menljivo čvrsta i samostalna karaktera. Stoga se ona 
može više puta vrlo dobro okarakterisati i opisati. 


Sto se tiče karaktera duše, po mome iskustvu 
važi opšte načelo da se ona u svemu prema spolja- 
šnjem karakteru ponaša komplementarno. Duša obič- 
no, kao što iskustvo pokazuje, sadrži sve one opšte- 
ljudske osobine koje nedostaju svesnome stavu. Tira- 
nin mučen strašnim snovima, mračnim slutnjama i 
unutrašnjim plašnjama, jeste tipična figura. Spolja 
bezobziran, tvrd i nepristupačan, u sebi je pristupa- 
čan svakoj senci, podložan svakoj ćudljivosti, kao da 
je najnesamostalnije, najsavitljivije biće. Njegova 
duša sadrži, dakle, one opšteljudske osobine uplivlji- 
vosti i slabosti koje sasvim nedostaju njegovu spo- 
ljašnjem stavu, njegovoj personi. Ako je persona 
intelektualna, onda je duša, sasvim pouzdano, sen- 
timentalna. Ali komplementarni karakter duše od- 
nosi se i na polni karakter, kao što sam to u više ma- 
hova nesumnjivo video. Veoma ženstvena žena ima 
mušku dušu, veoma muževni muškarac ima žensku 
dušu. Ova suprotnost dolazi otuda što, na primer, mu- 
škarac nije sasvim i u svima stvarima muškarac, nego 
normalno ima i izvesnih ženskih crta. Sto je spolja- 
šnji stav više muški, to su u njemu više izdvojene 
ženske crte; zato se one pojavljuju na duši. Ova okol- 
nost objašnjava zašto su baš veoma muževni muškar- 
ci podvrgnuti karakterističnim slabostima: prema po- 
kretima nesvesnoga oni pokazuju žensku povitljivost 
i uplivijivost. Obrnuto, baš najženstvenije žene pre- 
ma izvesnim unutrašnjim stvarima često ispoljavaju 
nepoučljivost, tvrdoglavost i svojeglavost, a te oso- 
bine u takvoj intenzivnosti mogu se naći samo kod 
muškarca kao spoljašnji stav. To su crte muške pri- 
rode, koje su, izdvojene iz ženskoga spoljašnjega sta- 
va, postale osobine duše. Ako zato govorimo o nekoj 
animi kod muškarca, morali bismo, sledstveno, govo- 
riti o nekom animu (animus) kod žene, da duši žene 

damo pravo ime. Kao što kod muškarca uopšte u 
spoljašnjem stavu pretežu logika i smisao za činjeni- 
ce ili se bar smatraju kao ideali, tako kod žene pre- 
teže osećanje. Ali u duši odnos se obrće, muškarac 
oseća u sebi, a žena razmišlja. Stoga muškarac lakše 
pada u potpuno očajanje tamo gde žena još uvek 
može da teši i da se nada, i stoga se on pre ubija ne- 
goli žena. Ukoliko žena može pasti kao žrtva socijal- 
nih prilika, na primer kao prostitutka, utoliko mu- 
škarac podleže impulsima nesvesnoga, alkoholizmu i 
drugim porocima. 


Sto se tiče opšteljudskih osobina, karakter duše 
može se izvesti iz karaktera persone. Sve što bi nor- 
malno trebalo da je u spoljašnjem stavu, ali tu 
veoma primetno nedostaje, nesumnjivo se nalazi u 
unutrašnjem stavu. To je osnovno pravilo, i ono mi 
se neprestano potvrđivalo. Ali što se tiče individual- 
nih osobina, u ovom pogledu ništa se ne može dedu- 
kovati. Može biti izvesno samo to da su individualne 
osobine, ako je neko identičan sa svojom personom, 
asocirane sa dušom. Iz ove asocijacije proizlazi u sno- 
vima čest simbol duševne trudnoće, koja se oslanja 
na iskonsku sliku rođenja junaka. Dete koje ima da 
se rodi znači tada individualnost koja još svesno ne 
postoji. Kao što je persona kao izraz prilagođivanja 
sredini redovno pod uticajem sredine i od nje uobli- 
čena, tako je i duša veoma uobličena od nesvesnoga 
i njegovih kvaliteta. Kao što persona u primitivnoj 
sredini gotovo nužnim načinom prima primitivne 
crte, tako i duša uzima, s jedne strane, arhaične crte 
nesvesnoga, a, s druge strane, simbolično-prospek- 
tivan karakter nesvesnoga. Otuda vodi poreklo »bo- 
gatstvo naslućivanja« i »stvaralačko«  unutrašnjega 
stava. Identitet sa personom automatski uslovljava 
nesvestan identitet sa dušom, jer ako je subjekat, Ja, 
nerazličit od persone, onda on nema nikakve svesne 
veze sa procesima nesvesnoga. Stoga on predstavlja 
same te procese, identičan je s njima. Ko je bezu- 
slovno sam svoja spoljašnja uloga, bezuslovno je i 
podlegao unutrašnjim procesima, tj. on će u datom 
slučaju s bezuslovnom nužnošću preseći svoju spolja- 

šnju ulogu ili je dovesti ad absurdum (enantiodromi- 
ja, v. 0.). Potvrđivanje individualne linije sasvim je 
isključeno, i život protiče u neizbežnim suprotnosti- 
ma. U ovome slučaju duša je i uvek projicirana u 
podudaran, realan objekat, prema kome onda postoji 
gotovo bezuslovan odnos zavisnosti. Sve reakcije koje 
ishode od ovoga objekta imaju neposredan, iznutra 
napadački uticaj na subjekat. Često je reč o tragič- 
nim vezivanjima (v. duševna slika). 


10. Duševna slika. — Duševna slika je određen 
slučaj među psihičkim slikama (v. 0.), koje stvara ne- 
svesno. Kao što se persona, spoljašnji stav, u snovi- 
ma predstavlja slikama izvesnih lica koja odnosne 
osobine imaju u naročito izraženom obliku, tako se 
i duša, unutrašnji stav, u nesvesnom predstavlja od- 
ređenim licima koja imaju s dušom podudarne oso- 
bine. Takva slika zove se duševna slika. Ponekad su 
to i sasvim nepoznata ili mitološka lica. Kod muška- 
raca duša se u nesvesnom redovno predstavlja kao 
žensko lice, kod žena kao muško lice. U onim slu- 
čajevima gde je individualnost nesvesna i stoga sa 
dušom asocirana, duševna slika ima istopolan karak- 
ter. U svima onim slučajevima gde je dat identitet 
s personom (v. duša), te je stoga duša nesvesna, du- 
ševna slika je stavljena u realno lice. Ovo lice je 
predmet intenzivne ljubavi ili isto tako intenzivne 
mržnje (ili i straha). Uticaji ovoga lica imaju ka- 
rakter neposrednosti i bezuslovne prinudnosti, jer 
svagda dobivaju afekti van odgovor. Afekat dolazi 
otuda što je stvarno svesno prilagođivanje objektu 
koji predstavlja duševnu sliku nemogućno. Zbog ne- 
mogućnosti i nepostojanja objektivne veze libido se 
gomila i eksploduje u ispražnjavanju afekta. Afekti 
se pojavljuju svagda mesto neuspelih  prilagođiva- 
nja. Svesno prilagođivanje objektu koji predstavlja 
duševnu sliku baš je zato nemogućno što je subjekat 
nesvestan duše. Kad bi je on bio svestan, mogao bi 
je razlikovati od objekta a time i poništiti neposred- 
na dejstva objekta, jer ta dejstva proizlaze od pro- 
jekcije duševne slike na objekat. 

Kao realan nosilac duševne slike za muškarca je 
najpodobnija žena, zbog ženskoga kvaliteta njegove 
duše, a za ženu muškarac. Gde god postoji bezuslov- 
na, tako reći magijski uticajna veza među polovima, 
reč je o projekciji duševne slike. Kako su, pak, ove 
veze česte, to i duša mora biti često nesvesna, tj. 
mnogi ljudi moraju biti nesvesni toga kako se pona- 
šaju prema unutrašnjim psihičkim procesima. Kako 
ova nesvesnost svagda ide zajedno sa srazmerno pot- 
punom identifikacijom s personom (v. duša), to ova 
poslednja očevidno mora biti česta. To se sa stvar- 
nošću podudara utoliko ukoliko se doista mnogi ljudi 
potpuno identifikuju sa svojim spoljašnjim stavom i 
stoga nemaju nikakav svestan odnos prema unutra- 
šnjim procesima. Pojavljuje se i obrnut slučaj, da 
se duševna slika ne projicira, nego ostaje kod sub- 
jekta, iz čega proizlazi identifikacija sa dušom uto- 
liko ukoliko je tada odnosni subjekat uveren da je 
postupak i način kako se on ponaša prema unutra- 
šnjim procesima njegov jedini i stvarni karakter. U 
ovome slučaju persona se zbog svoje nesvesnosti pro- 
jicira, i to na istopolan objekat, što je osnova za mno- 
ge slučajeve otvorene ili više latentne homoseksual- 
nosti ili prenošenja na oca kod muškaraca i prenošenja 
na majku kod žena. Takvi slučajevi uvek se odnose na 
ljude sa defektnim spoljašnjim prilagođivanjem i 
s relativnom bezveznošću, jer identifikacija sa du- 
šom stvara stav koji se pretežno orijentiše na opa- 
žanju unutrašnjih procesa, čime se objektu oduzima 
uslovni uticaj. 


Ako se duševna slika projicira, pojavljuje se 
bezuslovno afektivno vezivanje za objekat. Ako se ne 
projicira, nastaje relativno neprilagođeno stanje, koje 
je Frojd delimično opisao kao narcisizam. Projekcija 
duševne slike razrešava od bavljenja unutrašnjim 
procesima dokle god se ponašanje objekta slaže sa 
subjektom. Time je subjektu omogućeno da njegova 
persona živi i dalje se razvija. Razume se, objekat 
neće moći zadugo da svagda odgovara zahtevima du- 
ševne slike, iako ima žena koje zapostavljaju svoj 
vlastiti život te im polazi za rukom da muževima veo- 


461 


ma dugo vremena predstavljaju duševnu sliku. Tu 
im pomaže biološki ženski instinkt. Isto može nesve- 
sno da čini i muž za ženu, samo se zbog toga on laća 
dela koja u dobrom i u rđavom naposletku prevazi- 
laze njegove sposobnosti. Tu i njemu pomaže biolo- 
ški muški instinkt. Ako se duševna slika ne projicira, 
nastaje s vremenom upravo bolesno diferenciranje 
veze s nesvesnim. Subjekat u sve većoj meri plave 
nesvesni sadržaji, koje on zbog oskudne veze s objek- 
tom ne može ni korisno upotrebljavati ni ma na koji 
drugi način obrađivati. Po sebi se razume da takvi 
sadržaji u velikoj meri hude odnosu prema objektu. 
Ova dva stava su, naravno, krajnji granični sluča- 
jevi, između kojih leže normalni stavovi. Kao što je 
poznato, normalno se nikako ne odlikuje naročitom 
jasnošću, čistotom ili dubinom svojih psiholoških fe- 
nomena, nego, naprotiv, njihovim opštim priguše- 
njem i otrtošću. U ljudi sa dobrodušnim i neagresiv- 
nim spoljašnjim stavom duševna slika redovno ima 
zloćudan karakter. Književan primer za to je demon- 
ska žena, koja prati Diva u Spitelerovu Olimpijskom 
proleću. Propali čovek je za idealističke žene češće 
nosilac duševne slike, i otuda je u takvim slučajevi- 
ma česta »fantazija spasenja«, a isti je slučaj kod 
muškaraca, gde je prostitutka okružena oreolom duše 
koju treba spasti. 


11.  Ekstraversija. — Ekstraversija znači obrta- 
nje libida (v. 0.) ka spoljašnjoj strani. Ovim pojmom 
označavam očevidnu vezu subjekta s objektom u smi- 
slu pozitivna kretanja subjektivnoga interesovanja 
k objektu. Neko ko se nahodi u ekstravertnom stanju 
misli, oseća i dela s obzirom na objekat, i to na ne- 
posredan i spolja jasno opažljiv način, tako da ne 
može postojati nikakva sumnja u njegov pozitivan 
stav prema objektu. Stoga je ekstraversija u neku 
ruku premeštanje interesovanja iz subjekta na obje- 
kat. Ako je ekstraversija intelektualna, subjekat se 
prenosi u objekat mislima; ako je ekstraversija ose- 
ćajna, subjekat se prenosi u objekat osećanjima. U 
stanju ekstraversije postoji jaka, iako ne isključiva 
uslovljenost objektom. Može se govoriti o aktivnoj 

ekstraversiji ako se ekstraversija želi namerno, i o 
pasivnoj ekstraversiji ako objekat ekstraversiju iz- 
nuđava, tj. ako sam privlači interesovanje subjekta, 
eventualno protiv namere subjektove. 


Ako je stanje ekstraversije habitualno, onda iz 
toga nastaje ekstravertan tip (v. tip). 


12. Emocija (vidi afekat). 


13. Enantiodromija. — Enantiodromija znači 
»idenje u suprotnost«. Ovim pojmom se u filosofiji 
Heraklitovoj" obeležava  suprotnosna igra zbivanja, 


naime shvatanje po kome sve što bitiše prelazi u svo- 
ju suprotnost. »Od živoga postaje mrtvo, a od mrtvo- 
ga živo, od mladoga staro, a od staroga mlado, od 
budnoga spavaćivo, a od spavaćivoga budno, struja 
stvaranja i propadanja nikada ne prestaje." »Jer 
podizanje i razaranje, razaranje i podizanje, to je 
norma koja vlada nad svima krugovima života pri- 
rode, nad najmanjima i nad najvećima. Čak i sam 
kosmos, kao što je iz pravatre proizišao, vratiće se 
ponovo u nju — dvostruki proces, koji se odigrava u 
odmerenim rokovima, iako su ovi u isto vreme gole- 
mi vremenski razmaci, uvek će se ponovo odigra- 
vati.«" Ovo je enantiodromija Heraklitova po reci- 
ma pozvanih tumača. Mnogobrojne su izjave iz He- 
raklitovih usta koje ovome shvatanju daju izraza. 
Tako on kaže: »I priroda teži ka suprotnome, i iz 
ovoga, a ne iz istoga, rađa sklad.« 


»Kad ste rođeni, spremajte se za život i time 
podležite smrti.« 


»Za duše je smrt postati voda, za vodu smrt po- 
stati zemlja. Od zemlje postaje voda, od vode duša.« 


»Sve stvari zamenjuju se vatrom, i vatra se za- 
menjuje svima stvarima, isto kao zlato robom i roba 
zlatom .« 


" Stobaeus, Ekl. 1,58: et'japiJižvnv Si Xiyov £x t-fe fevavrio 
Sporta? STHJUOVPY&V T&V UVTMV. 


»8 Zeller, Die Phil. der Griechen, II Auflage, I, 456. 
" Gompertz, Griech. Denker. I, 583. 

U psihološkoj primeni svoga principa Herdklit 
kaže: »Neka vam, Efešani, nikada ne ponestane blaga, 
da vaša zapuštenost izbije na svetlost.«:" 


Enantiodromijom označujem pojavljivanje ne- 
svesne suprotnosti, naime u vremenskome nizu. Ovaj 
karakteristični fenomen pojavljuje se svugde gde 
ekstremno jednostrani pravac vlada svesnim životom, 
tako da se u vremenu izgrađuje isto toliko jaka ne- 
svesna suprotna pozicija, koja se prvobitno ispoljava 
u kočenju svesnoga stvaranja, a docnije u prekidu 
svesnoga pravca. Dobar primer za enantiodromiju je 
psihologija Pavlova i njegova prelaza u hrišćanstvo, 
a isto tako istorija o  preobraćanju Rajmunda Lula 
(R. Lullus), identifikacija sa Hristom oboleloga Ničea, 
njegovo uznošenje do nebesa Vagnera, preobražaj 
Svedenborgov (Swedenborg) iz naučnika u pro- 
roka, itd. 


14. Fantazija. — Pod fantazijom razumevam dve 
različne stvari, naime 1. fantazmu i 2. imaginativnu 
delatnost. Iz moga teksta proizlazi šta sam s vremena 
na vreme razumevao pod fantazijom. Pod fantazijom 
kao fantazmom razumevam kompleks predstava koji 
se od drugih kompleksa predstava razlikuje time što 
mu spolja ne odgovara nikakvo realno stanje stvari. 
Iako se jedna fantazija prvobitno može osnivati na 
slikama sećanja stvarnih doživljaja, ipak njen sadržaj 
ne odgovara nikakvom spoljašnjem realitetu, nego je 
bitno samo odliv stvaralačke duhovne delatnosti, de- 
lanje ili proizvod kombinacije energijom posednutih 
psihičkih elemenata. Ukoliko se psihička energija 
može podvrći samovoljnom pravcu, utoliko se i fan- 
tazija može proizvesti svesno i samovoljno, ili kao 
celina ili bar kao deo. U prvom slučaju ona nije ništa 
drugo nego kombinacija svesnih elemenata. Ali je 
ovaj slučaj samo veštački i teorijski značajan ekspe- 
rimenat. U stvarnosti svakodnevnoga psihološkoga 
iskustva fantazija je većinom ili izazvana očekivalač- 
kim, intuitivnim stavom, ili je provala nesvesnih sa- 
držaja u svest. Mogu se razlikovati aktivne i pasivne 


20 Diels, Fragm. d. Vorsokr. I, 79. 


464 


fantazije; prve su izazvane intuicijom, tj. stavom 
upravljenim na opažanje nesvesnih sadržaja, pri če- 
mu libido odmah poseda sve elemente koji izronja- 
vaju iz nesvesnoga te ih asocijacijom paralelnih ma- 
teri jalij a privodi k visini jasnosti i očevidnosti; druge 
se bez prethodnoga i popratnoga intuitivnoga stava 
odmah pojavljuju u očevidnom obliku pri potpuno 
pasivnom stavu subjekta koji saznaje. Ove fantazije 
pripadaju psihičkim »automatizmima« (Zane). Ove 
poslednje fantazije mogu se, naravno, pojaviti samo 
u relativnoj disocijaciji psihe, jer njihovo ostvarenje 
pretpostavlja da se bitna količina energije otela sve- 
snoj kontroli i posela nesvesne materijalije. Tako 
Savlova vizija pretpostavlja da je on nesvesno već 
hrišćanin, što je bilo nepoznato njegovu svesnom uvi- 
đanju. Pasivna fantazija uvek vodi poreklo iz jed- 
noga u odnosu prema svesti suprotnoga procesa u ne- 
svesnome, koji približno usredsređuje na se isto to- 
liko energije kao i svesni stav, pa je stoga i sposoban 
da slomi otpor ovoga poslednjega. 


Aktivna fantazija, međutim, duguje za svoje po- 
stojanje ne samo jednostrano intenzivnom i suprot- 
nom nesvesnom procesu nego, isto tako, sklonosti 
svesnoga stava da prihvati nagoveštavanja ili frag- 
mente relativno slabo naglašenih, nesvesnih veza i da 
ih asociranjem paralelnih elemenata uobliči do pot- 
pune očiglednosti. Kod aktivne fantazije, dakle, nije 
nužno reč o nekom disociranom duševnom stanju, 
nego čak o pozitivnom učestvovanju svesti. Ako pa- 
sivna forma fantazije često nosi pečat bolesnoga ili 
bar nenormalnoga, aktivna forma često pripada naj- 
višim ljudskim duhovnim delatnostima. Jer, u njoj 
svesna i nesvesna ličnost subjektova slivaju se u je- 
dan zajednički i ujedinjavalački proizvod. Tako 
uobličena fantazija može da bude najviši izraz jedin- 
stva individualnosti i ovu poslednju stvarati baš 
upravo savršenim izrazom njena jedinstva. (Upor. uz 
to Silerov pojam »estetičkoga raspoloženja«). Pasiv- 
na fantazija po pravilu nikada nije izraz individual- 
nosti koja je dospela do jedinstva, jer ona, kao što je 
rečeno, pretpostavlja jaku disocijaciju, koja se sa svo- 

je strane može osnivati samo na isto tako jakoj su- 
protnosti nesvesnoga prema svesti. Stoga iz takva 
stanja irupcijom u svest proizišla fantazija nikada 
neće moći biti savršen izraz u sebi ujedinjene indi- 
vidualnosti, nego pretežno stanovišta nesvesne lič- 
nosti. Život Pavlov je dobar primer za to: njegovo 
obrtanje hrišćanskoj veri odgovaralo je usvajanju ra- 
nije nesvesnoga stanovišta i potiskivanju dotadašnje- 
ga antihrišćanskoga stanovišta, a ovo poslednje otkri- 
valo se u njegovim histeričnim napadima. Stoga pa- 
sivna fantazija uvek potrebuje svesnu kritiku, ako ne 
treba da jednostrano pribavi važenje stanovištu ne- 
svesne suprotnosti. Naprotiv, aktivna fantazija kao 
proizvod, s jedne strane, svesna stava koji nesve- 
snom nije suprotan i, s druge strane, nesvesnih pro- 
cesa, koji se prema svesti ne odnose kao suprotnost, 
nego samo kompenzatorski, ne potrebuje te kritike, 
nego samo razumevanja. 


Kao kod sna (koji nije ništa drugo nego pasivna 
fantazija), tako i kod fantazije treba razlikovati ma- 
nifestan i latentan smisao. Prvi proizlazi iz neposred- 
noga posmatranja fantazijine slike, neposrednoga 
iskaza fantastičkoga kompleksa predstava. Manifest- 
ni smisao u stvari često jedva zaslužuje ovo ime, iako 
je on kod fantazije uvek mnogo više razvijen negoli 
kod sna, što bi verovatno dolazilo otuda što fantazija 
sna redovno ne potrebuje nikakvu naročitu energiju 
da se može uspešno suprotstavljati slabom otporu 
spavaćive svesti, zbog čega već i malo suprotne i 
samo lako kompenzatorske tendencije mogu dospeti 
do opažanja. Fantazija jave, međutim, mora da ra- 
spolaže već znatnom energijom da bi mogla savladati 
preponu koja dolazi od svesnoga stava. Osim toga, 
nesvesna suprotnost mora biti veoma važna da bi 
mogla dospeti u svest. Kad bi se ona sastojala samo 
u nejasnim i teško shvatljivim nagoveštajima, nikada 
ne bi mogla da pažnju (svesni libido) upravi na se u 
tolikoj meri da bi mogla prekinuti svezu sadržaja 
svesti. Stoga je nesvesni sadržaj upućen na veoma 
jaku unutrašnju vezu, koja se ispoljava baš u izrazi- 
tu manifestnu smislu. Manifestni smisao uvek ima 

karakter očevidna i konkretna procesa, koji zbog svo- 
je objektivne irealnosti ne može zadovoljiti svest koja 
polaže pravo na razumevanje. Zato će ona težiti za 
nekim drugim značenjem fantazije, za njenim tuma- 
čenjem, dakle za latentnim smislom. Iako postojanje 
latentna smisla fantazije pre svega nikako nije si- 
gurno, i ništa ne stoji na putu eventualnom ospora- 
vanju mogućnosti latentna smisla, ipak je polaganje 
prava na razumevanje koje zadovoljava dovoljno za 
podrobno ispitivanje. Ovo istraživanje  latentnoga 
smisla može isprva da bude čisto kauzalne prirode, 
u postavljanju pitanja o psihološkim uzrocima ostva- 
rivanja fantazije. Ovo postavljanje pitanja vodi, 
s jedne strane, do povoda za fantaziju koji se nalaze 
daleko nazad, a, s druge strane, do utvrđivanja na- 
gonskih snaga, koje se energično moraju učiniti od- 
govornima za ostvarivanje fantazije. Kao što je po- 
znato, Frojd je ovaj pravac naročito intenzivno iz- 
gradio. Ja sam ovaj način tumačenja obeležio kao 
reduktivan. Opravdanje reduktivna shvatanja odmah 
je očevidno, i isto je tako sasvim razumljivo ako za 
izvestan temperamenat ovaj način tumačenja psiho- 
loških stanja stvari ima nešto što zadovoljava, tako 
da se više ne polaže nikakvo pravo na dalje razume- 
vanje. Ako neko glasno uzvikne vapijući za pomoć, 
onda je ta činjenica dovoljno i zadovoljavajuće obja- 
šnjena ako se onaj koji vapije trenutno nalazi u ži- 
votnoj opasnosti. Ako neko sanja bogate trpeze, a 
dokazano je da je ležući u postelju bio gladan, onda 
ovo objašnjenje njegova sna zadovoljava. Ako neko 
ko prigušuje svoju seksualnost, možda kakav sred- 
njovekovni svetac, ima seksualnu fantaziju, onda je 
ova činjenica redukcijom na prigušivanu seksualnost 
dovoljno objašnjena. 


Ako bismo, naprotiv, hteli da Petrovu viziju 
objasnimo time što bismo je sveli možda na činje- 
nicu da je on patio od gladi i stoga od nesvesnoga 
dobio poziv da jede nečiste životinje, ih da je jede- 
nje nečistih životinja uopšte značilo samo ispunjenje 
neke zabranjene želje, onda takvo objašnjenje ima 
malo onoga što zadovoljava. Isto tako ne može zado- 

voljiti naše zahtevanje ako bismo Savlovu viziju, na 
primer, hteli svesti na njegovu potisnutu zavist zbog 
uloge koju je Hrist igrao kod svojih sunarodnika, na 
osnovu čega se on identifikovao sa Hristom. Oba 
objašnjenja mogu da imaju u sebi nečega istinitoga, 
ali ne stoje ni u kakvom odnosu prema vremensko- 
-istorijski uslovljenoj psihologiji ne samo Petra nego 
i Pavla. Ovo objašnjenje je suviše prosto i suviše jev- 
tino. Istorija sveta ne može se pretresati kao problem 
fiziologije ili lične chronique scandaleuse. Ovo sta- 
novište bilo bi suviše ograničeno. Stoga smo primo- 
rani da svoje shvatanje o latentnom smislu fantazije 
znatno proširimo; najpre u kauzalnom pogledu; psi- 
hologija pojedinca nikad se ne može iscrpno objasni- 
ti iz njega samoga, nego se mora jasno uvideti i da je 
i kako je njegova individualna psihologija uslovljena 
vremensko-istorijskim okolnostima. Ona nije samo 
fiziološki, biološki ili lični nego i vremensko-istorijski 
problem. Zatim, neko psihološko stanje stvari nikad 
se ne može iscrpno objasniti samo iz njegove kauzal- 
nosti, ukoliko je kao živ fenomen uvek nerazlučno 
uklopljeno u kontinuitet životnoga procesa, tako da 
je, doduše, s jedne strane uvek nešto što je postalo, a 
s druge strane uvek i nešto što postaje, stvaralačko. 
Psihološki momenat ima Janovo lice: on gleda nazad 
i napred. Time što postaje, on priprema i ono što će 
se dogoditi u budućnosti. Kad ne bi tako bilo, onda 
bi namera, svrha, postavljanje ciljeva, proračunava- 
nje ili naslućivan je unapred bili psihološke nemoguć- 
nosti. Ako neko ispoljava neko mišljenje, i mi ovo 
stanje stvari dovodimo u vezu samo s tim što je ra- 
nije neko drugi ispoljavao neko mišljenje, onda je 
ovo objašnjenje praktički sasvim -nedovoljno, jer mi 
želimo da znamo ne samo uzroke toga delanja, da 
bismo ga shvatili, nego i to što on time misli, za ka- 
kvim ciljem ide i šta namerava, šta želi time da po- 
stigne. Ako znamo još i to, onda smo obično zado- 
voljni. U svakodnevnom životu otprve i sasvim in- 
stinktivno dodajemo objašnjenju finalno stanovište; 
štaviše, veoma često baš finalno gledište smatramo za 
presudno, sasvim prelazeći preko stricte uzročnoga 


468 


momenta, očevidno u instinktivnom priznanju stva- 
ralačkoga momenta psihičke suštine. Ako tako dela- 
mo u svakodnevnome iskustvu, onda i naučna psiho- 
logija mora voditi računa o toj okolnosti, i to na taj 
način što neće stati samo na striete kauzalno stano- 
vište, koje je prvobitno primila od prirodne nauke, 
nego će uzimati u obzir i finalnu prirodu psihičkoga. 

Ako, dakle, na osnovu svakodnevnoga iskustva 
finalno orijentisanje sadržaja svesti čvrsto stoji iznad 
svake sumnje, onda pre svega nema nikakva povoda 
za pretpostavku da to ne bi bio slučaj i kod sadržaja 
nesvesnoga, s ograničenjem suprotnoga iskustva. Po 
mome iskustvu, ne postoji nikakav povod za ospora- 
vanje finalnoga orijentisanja nesvesnih sadržaja; na- 
protiv: slučajevi u kojima se postiže dovoljno obja- 
šnjenje samo uvođenjem finalnoga gledišta jesu zai- 
sta mnogobrojni. Ako, dakle, Savlovu viziju posma- 
tramo s obzirom na pavlovsku misiju u svetu, i stoga 
dođemo do zaključka da je Savle, istina, svesno pro- 
gonio hrišćane, ali nesvesno bio usvojio hrišćansko 
stanovište i pretezanjem i provaljivanjem nesvesnoga 
postao hrišćanin, jer je njegova nesvesna ličnost za 
tim ciljem težila u instinktivnom poimanju nužnosti 
i značajnosti toga dela, onda mi se čini da je ovo 
objašnjenje značenja toga stanja stvari adekvatni je 
negoli reduktivno objašnjenje ličnim momentima, 
iako su ovi poslednji nesumnjivo učestvovali u ovom 
ili onom obliku, jer »suviše ljudskog« ima svugde. 
Isto tako u Delima apostolskim dati nagoveštaj final- 
nog objašnjenja Petrove vizije više zadovoljava ne- 
goli fiziološko-lično nagađanje. 

Sažimajući, možemo, dakle, reći da fantaziju tre- 
ba razumevati ne samo kauzalno nego i finalno. Kau- 
zalnom objašnjavanju ona se pojavljuje kao simptom 
nekoga fiziološkoga ili ličnoga stanja, koje je rezultat 
prethodnih događaja. Finalnom objašnjavanju, među- 
tim, fantazija se pojavljuje kao simbol koji pomoću 
materijalija što stoje na raspolaganju teži da obeleži 
ili shvati određen cilj ili čak izvesnu buduću psiholo- 
šku liniju razvitka. Kako je aktivna fantazija glavno 
obeležje umetničke duhovne delatnosti, to je umetnik 

ne samo prikazivač nego stvaralac i stoga  vaspitač, 
jer njegova dela imaju vrednost simbola koji obele- 
žavaju buduće linije razvitka. Ograničenije ili opštije 
socijalno važenje simbola zavisi od ograničenije ili 
opštije životne sposobnosti stvaralačke individualno- 
sti. Sto je individualnost nenormalnija, tj. što je za 
život nesposobni ja, to ograničenije socijalno važenje 
imaju njom proizvedeni simboli, iako su simboli za 
odnosnu individualnost apsolutno značajni. Postoja- 
nje latentnoga smisla fantazije može se samo onda os- 
poravati ako postoji i shvatanje da prirodan proces 
nema uopšte smisla koji zadovoljava. Prirodna nauka, 
međutim, istakla je smisao prirodnoga procesa u ob- 
liku prirodnih zakona. Prirodni zakoni su, kao što se 
priznaje, ljudske hipoteze, postavljene radi objašnje- 
nja prirodnoga procesa. Ali ukoliko je pouzdano utvr- 
đeno da se postavljeni zakon slaže s objektivnim pro- 
cesom, utoliko imamo pravo da govorimo o nekom 
smislu prirodnoga dešavanja. A u kojoj nam meri po- 
đe za rukom da pokažemo zakonitost fantazije, toliko 
imamo i prava da govorimo o njenu smislu. Ali nađe- 
ni smisao može samo onda zadovoljavati ili, drugim 
recima, dokazana zakonitost zaslužuje samo onda to 
ime ako adekvatno izražava suštinu fantazije. Postoji 
zakonitost na prirodnom procesu i zakonitost prirod- 
noga procesa. Doduše, zakonito je da se sanja kad se 
spava; ali to nije nikakva zakonitost koja iskazuje ne- 
što o suštini sna. Dokaz nekoga fiziološkoga izvora 
fantazije jeste čist uslov njena postojanja, ali nikakav 
zakon njene suštine. Zakon fantazije kao psihološko- 
ga fenomena može biti samo psihološki. 


Dolazimo do druge tačke našega objašnjavanja 
pojma fantazije, naime do pojma imaginativne delat- 
nosti. Imaginacija je reproduktivna ili stvaralačka 
delatnost duha uopšte, a da nije pri tom neka naro- 
čita moć, jer ona se može odigravati u svima osnov- 
nim oblicima psihičkoga dešavanja, u mišljenju, ose- 
ćanju, osetu i intuiranju. Fantazija kao imaginativna 
delatnost jeste za mene prosto neposredni izraz psihi- 
čke životne delatnosti, psihičke energije, koja svesti 
nije data drukčije nego u obliku slika ili sadržaja, 

kao što se i fizička energija ne pojavljuje drukčije 
nego kao fizičko stanje koje na fizičkom putu nadra- 
žuje čulne organe. Kao što svako fizičko stanje — 
energetički posmatrano — nije ništa drugo nego si- 
stem sila, tako i jedan psihički sadržaj nije ništa dru- 
go — ako se energetički posmatra — nego sistem sila 
koji se pojavljuje svesti. Stoga se s ovoga stanovišta 
može reći da fantazija kao fantazma nije ništa drugo 
nego određena količina libida koja se svesti nikada 
ne može pojaviti drukčije nego baš u obliku neke sli- 
ke. Fantazma je jedna »idee-force«. Fantaziranje kao 
imaginativna delatnost je istovetno s proticanjem psi- 
hičkoga procesa energije. 


15. Funkcija. — Pod psihološkom funkcijom ra- 
zumevam izvestan oblik psihičke delatnosti koji u ra- 
zličnim okolnostima načelno ostaje sebi jednak. Ener- 
getički posmatrana, funkcija je pojavni oblik libida 
(v. 0.), koji u različnim okolnostima načelno ostaje 
sebi jednak, možda na sličan način kao što se fizikal- 
na snaga može posmatrati kao svagdašnji pojavni ob- 
lik fizikalne energije. Razlikujem u svemu četiri os- 
novne funkcije, dve racionalne i dve iracionalne, na- 
ime mišljenje i osećanje, oset i intuiranje. Zašto baš 
četiri funkcije nazivam osnovnim funkcijama, za to 
ne mogu da navedem nikakav razlog a priori, nego 
mogu samo istaći da mi se ovo shvatanje izgradilo u 
toku dugogodišnjega iskustva. Razlikujem ove funk- 
cije jednu od druge, jer se ne mogu odnositi jedna 
na drugu, resp. redukovati. Princip mišljenja, na pri- 
mer, apsolutno je različan od principa osećanja, itd. 
Razlikujem načelno sve funkcije od fantaziranja, jer 
mi se fantaziranje čini kao naročiti oblik delatnosti, 
koji se može pokazati u svima četirma osnovnim fun- 
kcijama. Volja mi se pojavljuje kao sasvim sekundar- 
na psihička pojava, a isto tako i pažnja. 


16. Funkcija niže vrednosti. — Pod funkcijom 
niže vrednosti razumevam onu funkciju koja pri pro- 
cesu diferenciranja ostaje u zastoju. Jer, kao što isku- 
stvo pokazuje, jedva je mogućno — zbog nenaklo- 
nosti opštih uslova — da neko u isti mah razvije sve 

svoje psihološke funkcije. Već socijalni zahtevi do- 
nose sa sobom to da čovek, pre svega i u najviše 
slučajeva, najjače diferencira onu funkciju za koju je 
ili od prirode najbolje osposobljen, ili koja mu daje 
najuspešnija sredstva za njegov  socijalan uspeh. 
Vrlo često, gotovo redovno, čovek se manje ili više 
potpuno identifikuje s najviše povlašćenom i otuda 
najviše razvijenom funkcijom. Iz toga nastaju psiho- 
loški tipovi. Pored jednostranosti procesa ovoga raz- 
vitka, jedna ili više funkcija nužnim načinom zaosta- 
ju u razvitku. Stoga se one podesno mogu obeležiti 
kao »funkcije niže vrednosti«, i to u psihološkom, a 
nikako u psihopatološkom smislu, jer ove zaostale 
funkcije nikako nisu bolesne, nego su samo zaostale 
u poređenju sa povlašćenom funkcijom. Ponajviše, tj. 
u normalnim slučajevima, funkcija niže vrednosti 
delimično ili većim delom pripada nesvesnom. Uko- 
liko se sav libido privodi povlašćenoj funkciji, funk- 
cija niže vrednosti razvija se regresivno, tj. vraća se 
u svoje arhaične prethodne stadijume, i zbog toga 
postaje inkompatibilna sa svesnom i povlašćenom 
funkcijom. Ako neka funkcija koja bi normalnim na- 
činom trebalo da bude svesna pripadne nesvesnom, 
onda i za tu funkciju specifična energija pripada ne- 
svesnom. Jedna prirodna funkcija, kao, na primer, 
osećanje, poseduje energiju koja joj pripada od pri- 
rode, ona je čvrsto organizovan živ sistem, kome se 
ni pod kakvim okolnostima ne može sasvim odrediti 
njegova energija. Time što funkcija niže vrednosti 
postaje nesvesna, ostatak njene energije prenosi se u 
nesvesno i time se nesvesno oživljuje na neprirodan 
način. Iz toga nastaju fantazije koje odgovaraju 
funkciji što je postala arhaična. Stoga se analitičko 
oslobođenje funkcije niže vrednosti iz nesvesnoga 
može dogoditi samo ako se na površinu iznesu ne- 
svesne slike fantazije koje je bila pokrenula baš 
funkcija što je postala nesvesna. Osvešćivanjem ovih 
fantazija ponovo se osvešćuje i funkcija niže vredno- 
sti, i time joj se stvara mogućnost razvitka. 


17. Ideja. — U ovome radu upotrebljavam pone- 
kad pojam ideje da njime obeležim izvestan psiholo- 

ški elemenat koji ima blisku vezu s onim što ja zovem 
slikom (v. 0.). Slika može biti lične ili nelične prove- 
nijencije. U poslednjem slučaju ona je kolektivna i 
odlikuje se mitološkim kvalitetima. Tada je obeleža- 
vam kao iskonsku sliku. Ako, pak, ona nema nikakav 
mitološki karakter, tj. ako joj nedostaju očigledni 
kvaliteti pa je samo kolektivna, onda govorim o ideji. 
Prema tome, ideju upotrebljavam kao izraz za smi- 
sao neke iskonske slike koja je odvojena, apstraho- 
vana, od konkretizma slike. Ukoliko je ideja apstrak- 
cija, ona se pojavljuje kao nešto iz elementarnoga 
izvedeno ili razvijeno, kao proizvod mišljenja. U ovo- 
me smislu sekundarnoga i izvedenoga shvataju ideju 
Vuni?: i drugi. Ali ukoliko ideja nije ništa drugo nego 
formulisani smisao neke iskonske slike, u kojoj je on 
već simbolično bio predstavljen, suština ideje nije ni- 
šta izvedeno ili proizvedeno, nego, sa psihološkoga 
stanovišta, ona postoji a priori, kao data mogućnost 
mislenih veza uopšte. Stoga je ideja po suštini (ne po 
formulisanju) a priori egzistentna i uslovna psiholo- 
ška količina. U ovome smislu je ideja u Platona pra- 
slika stvari, u Kanta _ »praslika upotrebe razumax«, 
transcendentan pojam, koji kao takav prekoračuje:* 
granicu saznatljivosti, pojam uma, »čiji se predmet 
nikako ne može naći u iskustvu«."“ Kant kaže: »Iako 
sada o transcendentalnim pojmovima uma moramo 
da kažemo: oni su samo ideje, ipak ih nikako nećemo 
moći da smatramo za suvišne i ništavne. Jer, iako se 
pomoću njih ne može odrediti nijedan objekat, ipak 
oni mogu u osnovi i neopaženo služiti razumu kao ka- 
non za proširivanje i jednoglasnost njegove upotrebe, 
pomoću koga kanona razum, doduše, ne saznaje ni- 
kakav predmet više nego što bi saznao pomoću svojih 
pojmova, ali se ipak u ovome saznanju pomoću njega 
bolje i dalje kreće. Da ne govorimo o tome što oni 
možda omogućuju prelaz od pojmova prirode ka 
praktičkim pojmovima, te na taj način mogu samim 


21 Phll. Stud. VII, 13. 
2* Kritik d. reinen Vernunft. Ed. Kehrbach, p. 279 ss. 
23 Logik, p. 140. 

moralnim idejama da pribave oslonac i vezu sa spe- 
kulativnim saznanjima uma.«:: 


Sopenhauer kaže: »Pod idejom razumevam, da- 
kle, svaki određeni i čvrsti stepen objektivacije volje, 
ukoliko je ona stvar po sebi i stoga tuđa mnoštvu, a 
ti se stepeni u svemu odnose prema pojedinim stva- 
rima kao njihovi večni oblici ili njihovi obrasci." 
U Šopenhauera je ideja svakako očigledna zato što 
je on shvata sasvim u smislu onoga što ja obeležavam 
kao iskonsku sliku, ali je ona ipak za jedinku nesa- 
znatljiva, objavljuje se samo »čistome subjektu sa- 
znanja«, koji se uzdigao iznad hotenja i individual- 
nosti. 


Hegel ideju sasvim hipostasira i daje joj atribut 
jedino realnoga bića. Ona je »pojam, realitet pojma 
i jedinstvo jednoga i drugoga«." Ona je »večno pro- 
izvođenje«.: 

U Lasvica (Lasswitz) ideja je »zakon koji uka- 
zuje pravac u kome treba da se razvija naše isku- 
stvo«. Ona je »najpouzdaniji i najviši realitet«.: 

U Koena (Cohen) ideja je »samosvest pojma«, 
»osnivanje« bića. 

Ne želim umnožavati svedočanstva za primarnu 
prirodu ideje. Ono što sam naveo može da bude do- 
voljno da pokaže kako se i ideja shvata kao osnova, a 
priori egzistentna količina. Ovaj poslednji kvalitet 
ona ima od svojega prethodnoga stepena, iskonske, 
simbolične slike (v. 0.). Svoju sekundarnu prirodu 
apstraktnoga i izvedenoga ima od racionalne obrade, 
kojoj se iskonska slika podvrgava da bi se učinila po- 
desnom za racionalnu upotrebu. Pošto je iskonska 
slika psihološka količina koja svagda i svugde ponovo 
nastaje, isto se u izvesnom smislu može reći i o ideji, 
ali ona, zbog svoje racionalne prirode, mnogo više 


24 Kritik đ. reinen Vernunft. Kehrbach. 

26 weit als Wille und Vorstellung, Bd. I, § 25. 
26 Loc. cit. § 49. 

27 Asthet. I, 138. 

28 Logik, III, p. 242 s. 

2» Wirklichkeit, p. 152, 154. 

so Looifc, p. 14, 18. 

podleže promeni zbog racionalne obrade na koju veo- 
ma utiču vreme i okolnosti, a ta obrada daje joj for- 
mulisanja koja odgovaraju svagdašnjem duhu vre- 
mena. Zbog toga što vodi poreklo od iskonske slike 
neki filosofi pripisuju joj transcendentni kvalitet, što 
zapravo ideji kako je ja shvatam ne pripada, nego 
pre iskonskoj slici, koja ima kvalitet bezvremenosti, 
jer je odvajkada i svugde kao sastavni deo zajedno 
data ljudskome duhu. Svoj kvalitet samostalnosti ona 
takođe dobiva od iskonske slike, koja nikada nije na- 
činjena, nego svagda postoji te iz sebe ulazi u opa- 
žanje, tako da bi se moglo reći i to da ona od sebe 
teži za svojim ostvarenjem, ukoliko je duh oseća kao 
aktivno određenu potenciju. Ovo shvatanje nije u 
stvari opšte, nego je po svoj prilici stvar stava (vidi 
gl. VII). 

Ideja je psihološka količina koja određuje ne 
samo mišljenje nego, kao praktička ideja, i osećanje. 
Termin ideja upotrebljavam svakako najviše samo 
kad govorim o određivanju mišljenja kod onoga koji 
misli; isto tako govorio bih o ideji pri određivanju 
osećanja kod onoga koji oseća. Naprotiv, terminolo- 
ški je na mestu govoriti o određivanju iskonskom 
slikom ako je reč o apriornom određivanju jedne ne- 
diferencirane funkcije. Dvostruka priroda ideje kao 
nečega primarnoga i u isti mah sekundarnoga povlači 
za sobom da se izraz ponekad upotrebljava promiscue 
s »iskonskom slikom«. Za introvertni stav ideja je 
primum movens, za ekstravertni ona je produkat. 


18. Identifikacija. — Pod identifikacijom razu- 
mevam psihološki proces pri kome se ličnost delimič- 
no ili u svemu sama od sebe desimiliše (v. asimilaci- 
ja). Identifikacija je otuđivanje od samoga sebe u 
prilog objekta, u koji se subjekat u neku ruku pre- 
odeva. Identifikacija s ocem, na primer, znači prak- 
tički usvajanje načina i postupanja očeva, kao kad bi 
sin bio ocu jednaka, a ne od oca različna individual- 
nost. Identifikacija se razlikuje od imitacije po tome 
što je identifikacija nesvesna imitacija, dok je imita- 
cija svesno podražavanje. Imitacija je neizbežno po- 
moćno sredstvo za mladenačku ličnost koja se još 

razvija. Ona utiče unapređujući dokle god ne služi 
kao sredstvo čiste udobnosti i time ne ometa razvitak 
prikladne individualne metode. Isto tako može iden- 
tifikacija da služi unapređivanju dokle god se još ne 
može ići individualnim putem. Ali ako se stvori bolja 
individualna mogućnost, onda identifikacija pokazuje 
svoj patološki karakter na taj način što je otada ona 
isto tako prepona kao što je ranije služila nošenju i 
unapređivanju. Ona tada izaziva disocijaciju time što 
se zbog nje subjekat čepa na dva jedno drugom tuđa 
dela ličnosti. Identifikacija se ne odnosi uvek na lica, 
nego i na stvari (na primer, na kakav duhovni pokret, 
na posao itd.) i na psihološke funkcije. Štaviše, po- 
slednji je slučaj naročito važan (upor. gl. II). U tome 
slučaju identifikacija vodi do izgrađivanja sekundar- 
na karaktera, i to na taj način što se jedinka sa svo- 
jom najboljom funkcijom identifikuje u tolikoj meri 
da se od svoje prvobitne karakterne sklonosti velikim 
delom ili sasvim otuđuje, zbog čega njena prava indi- 
vidualnost podleže nesvesnom. Taj slučaj je gotovo 
pravilo kod svih ljudi s jednom diferenciranom funk- 
cijom. On je, štaviše, nužno prolazište na putu indivi- 
duacije uopšte. Identifikacija s roditeljima ili najbli- 
žim pripadnicima porodice jeste delimično normalna 
pojava ukoliko se poklapa s porodičnim identitetom 
koji a priori postoji. U tome slučaju preporučljivo je 
ne govoriti o identifikaciji, nego, kao što to odgovara 
stanju stvari, o identitetu. Identifikacija s pripadni- 
cima porodice razlikuje se od identiteta po tome što 
nije a priori data činjenica, nego tek postaje sekun- 
darna ovim procesom: jedinka koja se razvija i izlazi 
iz prvobitnoga porodičnoga identiteta nailazi u pro- 
cesu svoga prilagođivanja i razvitka na preponu ne- 
savladljivu u prvi mah, i zbog toga nastaje gomilanje 
libida, koji postepeno traži regresivan izlaz. Regre- 
sijom se ponovo oživljuju ranija stanja, među osta- 
lima i porodični identitet. Taj regresivno ponovo 
oživljeni, zapravo već gotovo savladani identitet jeste 
identifikacija s pripadnicima porodice. Sve identifi- 
kacije s licima nastaju na tome putu. Identifikacija 
ide uvek sa ciljem da načinom i postupkom drugoga 

postigne neku korist, ili da ukloni neku preponu, ili 
da reši neki zadatak. 


19. Identitet. — O identitetu govorim u slučaju 
neke psihološke jednakosti. Identitet je uvek nesve- 
stan fenomen, jer bi svesna jednakost uvek već pret- 
postavljala svest o dvema stvarima koje su jedna sa 
drugom jednake, pa prema tome i razdvajanje su- 
bjekta i objekta, a time bi fenomen identiteta već bio 
uništen. Psihološki identitet pretpostavlja svoju ne- 
svesnost. On je karakteristika primitivnoga mentali- 
teta i prava osnova »mističke participacije«, koja, na- 
ime, nije ništa drugo nego preostatak prvobitne psi- 
hološke nerazličnosti subjekta i objekta, dakle pri- 
mordijalnoga nesvesnoga stanja; zatim je on karak- 
teristika ranoga infantilnoga stanja duha, i naposlet- 
ku i karakteristika nesvesnoga u odrasloga kulturno- 
ga čoveka, koje, ukoliko nije postalo sadržaj svesti, 
trajno ostaje stanje identiteta s objektima. Na identi- 
tetu s roditeljima osniva se identifikacija (v. o.) s ro- 
diteljima; isto tako, na njemu se osniva mogućnost 
projekcije i introjekcije (v. 0.). Identitet je u prvome 
redu nesvesna jednakost s objektima. On nije nika- 
kvo izjednačivan je, nikakva identifikacija, nego apri- 
orna jednakost, koja uopšte nikada nije bila predmet 
svesti. Na identitetu se osniva naivna predrasuda da 
je psihologija jednoga jednaka sa psihologijom dru- 
goga, da svugde važe isti motivi, da je ono što je meni 
prijatno prijatnost, po sebi se razume, i za drugoga, 
da je ono što je za mene nemoralno mora biti nemo- 
ralno i za drugoga, itd. Na identitetu se osniva i opšte 
raširena težnja kojom čovek hoće da na drugome po- 
pravi ono što bi trebalo da izmeni sam u sebi. Na 
identitetu se osniva, zatim, mogućnost sugestije i psi- 
hičke zaraze. Naročito jasno pojavljuje se identitet u 
patološkim slučajevima, na primer u paranoičnom 
pogrešnom mišljenju o odnošenju, gde se u drugoga 
pretpostavlja vlastiti subjektivni sadržaj kao nešto 
po sebi razumljivo. Ali identitet je i mogućnost sve- 
sna kolektivizma, svesna socijalna stava, koji je u 
idealu hrišćanske ljubavi prema bližnjemu našao svoj 
najviši izraz. 

20. Individuacija. — Pojam individuacije igra u 
našoj psihologiji znatnu ulogu. Individuacija je uop- 
šte proces stvaranja i pojedinačivanja pojedinačnog 
bića, specijalno razvitak psihološke jedinke kao bića 
različnog od opštega, od kolektivne psihologije. Stoga 
je individuacija proces diferenciranja, koji ima za 
cilj razvitak individualne ličnosti. Nužnost individu- 
acije je utoliko prirodna ukoliko sprečavanje indivi- 
duacije pretežnim ili čak isključivim normiranjem 
prema kolektivnim merilima znači huđenje individu- 
alnoj životnoj delatnosti. Ali individualnost je već 
fizički i fiziološki data i, shodno tome, izražava se i 
psihološki. Stoga bitno ometanje individualnosti znači 
veštačko osakaćivanje. Jasno je otprve da socijalna 
grupa koja se sastoji iz osakaćenih jedinaka nikako 
ne može biti zdrava i trajno za život sposobna usta- 
nova, jer samo onaj socijetet koji svoju unutrašnju 
vezu i svoje kolektivne vrednosti može da očuva po- 
red najveće mogućne slobode pojedinca može da 
očekuje trajnu životnost. Kako jedinka nije samo po- 
jedinačno biće nego pretpostavlja i kolektivne odnose 
prema svojoj egzistenciji, to i proces individuacije 
ne vodi u upojedin javan je, nego u intenzivniju i op- 
štiju kolektivnu vezu. 

Psihološki proces individuacije usko je vezan sa 
takozvanom transcendentnom funkcijom, ukoliko se 
ovom funkcijom daju individualne razvojne linije, 
koje se nikada ne mogu postići putem naznačenim 
kolektivnim normama (v. simbol). 


Individuacija ni u kakvim okolnostima ne može 
biti jedini cilj psihološkoga vaspitanja. Pre nego što 
se individuacija može uzeti za cilj, mora biti posti- 
gnut vaspitni cilj prilagođivanja za egzistenciju nu- 
žnom minimumu kolektivnih normi: biljka koja tre- 
ba da se razvija do najvišeg mogućnoga razvitka 
svoje osobenosti mora pre svega da ima mogućnost 
rastenja i uspevanja na zemljištu u koje je zasađena. 
Individuacija se uvek više ili manje nahodi u suprot- 
nosti prema kolektivnoj normi, jer ona je u odvaja- 
nju i diferenciranju od opštega i u izgrađivanju po- 
sebnoga, ali ne tražene posebnosti, nego posebnosti 

koja je a priori već u nastrojenosti osnovana. Među- 
tim, suprotnost prema kolektivnoj normi samo je pri- 
vidna suprotnost, jer pri tačnijem posmatranju indi- 
vidualno stanovište nije suprotno prema kolektivnoj 
normi, nego samo drukčije orijentisano. Individualni 
put zapravo i ne može da bude suprotnost prema ko- 
lektivnoj normi, jer bi suprotnost prema poslednjoj 
mogla da bude samo suprotstavljena norma. Ali indi- 
vidualni put upravo nikada nije norma. Norma na- 
staje iz celokupnosti individualnih putova i ima opra- 
vdanje egzistencije i uticaj na unapređivanje života 
samo ako uopšte postoje putovi koji s vremena na 
vreme hoće da se orijentišu prema nekoj normi. 
Norma ne služi ničemu ako ima apsolutno važenje. 
Stvaran sukob s kolektivnom normom nastaje samo 
ako se individualan put podiže do norme, što je za- 
pravo namera ekstremnoga individualizma. Ova na- 
mera je, naravno, patološka i sasvim protivna životu. 
Ona, prema tome, nema nikakva posla s individuaci- 
jom, koja, doduše, udara individualnom stranputi- 
com, te baš zato i potrebuje normu radi orijentacije 
prema društvu i radi utvrđivanja za život nužne veze 
jedinaka u socijetetu. Stoga individuacija vodi pri- 
rodnom uvažavanju kolektivnih normi, dok je isklju- 
čivo kolektivnom životnom orijentisanju norma u sve 
većoj meri suvišna, zbog čega prava moralnost pro- 
pada. Što je jače kolektivno normiranje čoveka, to je 
veća njegova individualna nemoralnost. Individuacija 
se poklapa sa razvitkom svesti iz prvobitnoga stanja 
identiteta (v. identitet). Stoga individuacija znači pro- 
širivanje sfere svesti i svesnoga psihološkoga života. 


21. Individualnost. — Pod individualnošću razu- 
mevam  svojstvenost i osobitost jedinke u svakom 
psihološkom pogledu. Individualno je sve što nije ko- 
lektivno, dakle sve što pripada samo jednome, a ne 
većoj grupi jedinaka. O psihološkim elementima je- 
dva se može iskazati da su individualnost, nego samo 
o njihovu svojstvenom i u svojoj vrsti jedinstvenom 
grupisanju i kombinaciji (v. jedinka). 

22. Intelekat. —  Intelektom nazivam  upravljeno 
mišljenje (v. 0.). 

23. Introjekcija. — Introjekciju je uveo Avena- 
rijus“' kao termin koji odgovara projekciji. Ali pod 
tim shvaćeno ubacivanje subjektivna sadržaja u obje- 
kat isto se tako dobro izražava i pojmom projekcije, 
i zato bi trebalo da se za taj proces zadrži termin 
»projekcija«. Ferenci (Ferenczi) je pojam introjekcije 
definisao kao suprotan »projekciji«, naime kao uno- 
šenje objekta u subjektivni krug interesovanja, dok 
»projekcija« znači premeštanje subjektivnih sadržaja 
u objekat." »Dok paranoičar pokrete koji su postali 
neprijatni izbacuje iz svoga Ja, neurotičar_ pomaže 
sebi na taj način što veći deo spoljašnjega sveta pri- 
ma u svoje Ja i čini ga predmetom nesvesnih fanta- 
zija.« Prvi mehanizam je projekcija, drugi introjek- 
cija. Introjekcija je neka vrsta »procesa razređiva- 
nja«, »proširivanje kruga interesovanja«. Po Feren- 
ci ju, introjekcija je i normalan proces. Psihološki, 
dakle, introjekcija je proces asimilacije (v. 0.), dok je 
projekcija proces  disimilacije. Introjekcija znači 
ujednačavanje objekta sa subjektom, a projekcija ra- 
zlikovanje objekta od subjekta posredstvom jednog u 
objekat premeštenog subjektivnoga sadržaja. Intro- 
jekcija je proces ekstraversije, ukoliko je za ujedna- 
čavanje objekta potrebno uživljavanje, uopšte opse- 
danje objekta. Može se razlikovati pasivna i aktivna 
introjekcija; prvim oblicima pripadaju procesi preno- 
šenja pri obrađivanju neuroza, uopšte svi slučajevi 
gde objekat vrši bezuslovno privlačenje ka subjektu; 
drugom obliku pripada uživljavanje kao proces pri- 
lagođivanja. 


24. Introversija. — Introversija je obrtanje libi- 
da k unutrašnjoj strani. Time je izražen negativan 
odnos subjekta prema objektu. Interesovanje se ne 
kreće prema objektu, nego se povlači ka subjektu. 
Neko ko je introvertno nastrojen misli, oseća i dela 
na način na osnovu koga se jasno vidi da je subjekat 
u prvome redu ono što motiviše, dok objektu pripada 
najviše sekundama vrednost. Introversija može da 


si Menschl. Weltbegr. p. 25 ss. 
82 Ferenczi, Introjektion und — Ubertragung, p. 10 ss. 

ima više intelektualan ili više osećajan karakter, a 
isto tako može da je karakteriše intuicija ili oset. 
Introversija je aktivna ako subjekat hoće izvesno od- 
vajanje u odnosu prema objektu, a pasivna ako su- 
bjekat libidnu snagu koja struji nazad od objekta ne 
može da vrati k objektu. Ako je introversija habitu- 
alna, onda se govori o introvertnu tipu (v. tip). 


25. Intuicija (od intueri = gledati, posmatrati). 
— Intuicija je, po mome shvatanju, osnovna psiho- 
loška funkcija (v. 0.). To je ona psihološka funkcija 
koja nesvesnim putem  udešava opažanja. Predmet 
ovoga opažanja može da bude sve, spoljašnji i unu- 
trašnji objekti ili njihove veze. Osobitost intuicije 
jeste u tome što ona nije ni čulna percepcija, ni ose- 
ćanje, ni intelektualan zaključak, iako može da se 
pojavljuje i u tome obliku. Kod intuicije pokazuje se 
nekakav sadržaj kao gotova celina, a da ne bismo bili 
sposobni navesti ili pronaći na koji se način taj sadr- 
žaj ostvario. Intuicija je vrsta instinktivnoga dokuči- 
vanja, svejedno kakvih sadržaja. Ona je, kao oset 
(v. 0.), iracionalna (v. o.) funkcija opažanja. Njeni sa- 
držaji, kao i sadržaji oseta, imaju karakter datosti, u 
suprotnosti prema karakteru »izvedenosti«, »proizve- 
denosti« osećajnih i mislenih sadržaja. Stoga intui- 
tivno saznanje dobiva svoj karakter od pouzdanosti i 
izvesnosti, i stoga je bilo mogućno da za Spinozu 
»scientia intuitiva« bude najviši oblik saznanja." 
Intuiciji je ta osobina zajednička s osetom, čija je fi- 
zička osnova razlog i uzrok njegove izvesnosti. Isto 
tako, izvesnost intuicije osniva se na određenom psi- 
hičkom stanju stvari, ali ostvarivanje i gotovost ovo- 
ga bili su nesvesni. Intuicija se pojavljuje u subjek- 
tivnom ili objektivnom obliku; prvi je opažanje ne- 
svesnih psihičkih stanja stvari koja su uglavnom su- 
bjektivne provenijencije, a drugi opažanje stanja 
stvari koja se osnivaju na subliminalnim opažanjima 
na objektu i na njima izazvanim subliminalnim ose- 
ćanjima i mislima. Treba još razlikovati konkretne i 
apstraktne oblike intuicije, već prema stepenu sude- 

lovanja oseta. Konkretna intuicija posreduje za opa- 
žanja koja se tiču činjeničnosti stvari, a apstraktna 
intuicija posreduje za opažanje idealnih veza. Kon- 
kretna intuicija je reaktivan proces, ukoliko otprve 
sleduje iz datih stanja stvari. Međutim, apstraktna 
intuicija, kao i apstraktni oset, potrebuje izvestan 
elemenat smera, volju ili nameru. 


Intuicija je, pored oseta, karakteristika infantil- 
ne i primitivne psihologije. Ona detetu i primitivcu 
u odnosu prema jakom ispoljavanju utiska oseta u 
njih posreduje za opažanje mitoloških slika, prethod- 
nih stupnjeva ideja (v. 0.). Intuicija se ponaša prema 
osetu kompenzatorski, i ona je, kao i oset, kolevka 
gde se mišljenje i osećanje razvijaju kao racionalne 
funkcije. Intuicija je iracionalna funkcija, iako se 
mnoge intuicije mogu naknadno razložiti u svoje 
komponente, i time i njihovo ostvarivanje dovesti u 
saglasnost s načelima razuma. Neko ko svoj opšti stav 
orijentiše prema principu intuicije, dakle prema 
opažanjima o nesvesnom, pripada  intuitivnom tipu" 
(v. tip). Već prema primenjivanju intuicije na unu- 
trašnje stvari, na saznavanje ili unutrašnje gledanje, 
ili na spoljašnje stvari, na delanje i izvođenje, može 
se razlikovati introvertni i ekstravertni intuitivac. U 
nenormalnim slučajevima pojavljuje se jako stapanje 
sa sadržajima kolektivnoga nesvesnoga i isto tako ve- 
lika uslovljenost tim sadržajima, zbog čega intuitivni 
tip može da se pojavljuje kao do krajnosti iraciona- 
lan i neshvatljiv. 


26. Iracionalan. — Ovaj pojam ne upotrebljavam 
u smislu onoga što je razumu protivno, nego u smislu 
onoga što se nahodi izvan razuma, naime onoga što se 
razumom ne može osnovati. Ovamo pripadaju ele- 
mentarne činjenice, na primer da Zemlja ima Mesec, 
da je hlor elemenat, da voda na 4° C dostiže najveću 
gustinu. Iracionalan je, dalje, slučaj, iako se naknad- 
no može dokazati njegov racionalni kauzalitet. Ira- 
cionalno je činilac bića, koji se, doduše, komplikaci- 


Zasluga za otkrivanje egzistencije ovoga tipa pripada 
M. Molizeru. 

jom racionalnoga objašnjavanja sve dalje može da 
pomera, ali koji zbog toga, naposletku, komplikuje 
objašnjavanje u tolikoj meri da ono prevazilazi moć 
shvatanja racionalnoga mišljenja i tako dostiže nje- 
gove granice još pre nego što bi ono obuhvatilo ce- 
linu sveta zakonom razuma. Potpuno racionalno ob- 
jašnjenje objekta koji stvarno jeste (dakle, koji nije 
samo postavljen) jeste utopija ili ideal. Samo objekat 
koji nije bio postavljen može se i racionalno potpuno 
objasniti, jer u njemu u samom početku nema ničega 
više nego što je postavljeno upravo razumom mišlje- 
nja. I empirijska nauka postavlja racionalno ograni- 
čene objekte, ukoliko zbog namernoga isključenja 
onoga što je slučajno ne uzima u obzir stvarni obje- 
kat kao celinu, nego uvek samo jedan za njegovo 
racionalno posmatranje istaknut deo. Tako je mišlje- 
nje kao upravljena funkcija racionalno, a isto tako i 
osećanje. Ali ako ove funkcije ne uklanjaju racional- 
no određen izbor objekta ili osobina i veza objekto- 
vih, nego ono što je slučajno opaženo, čega obično na 
stvarnom objektu uvek ima, onda se one lišavaju 
pravca i zato gube nešto od svojega racionalnoga ka- 
raktera, jer primaju ono što je slučajno. Zbog toga 
postaju delimično iracionalne. Mišljenje i osećanje 
koje se upravlja prema slučajnim opažanjima te je 
baš stoga iracionalno jeste intuitivno ili osetom de- 
terminirano mišljenje i osećanje. Kako intuicija tako 
i oset jesu psihološke funkcije, koje svoju potpu- 
nost dostižu u apsolutnome opažanju onoga što se 
uopšte dešava. Stoga one shodno svojoj suštini mo- 
raju biti nastrojene za apsolutnu slučajnost i za svaku 
mogućnost; zato se moraju sasvim lišiti racionalnoga 
pravca. Stoga ih ja obeležavam kao iracionalne funk- 
cije, u suprotnosti prema mišljenju i osećanju kao 
funkcijama koje svoju potpunost postižu u potpunoj 
saglasnosti sa zakonima razuma. lako iracionalno kao 
takvo nikada ne može da bude predmet koje nauke, 
ipak je za praktičku psihologiju veoma važno što je 
pravilno procenila momenat iracionalnoga. Praktička 
psihologija, naime, nabacuje mnoge probleme koji se 
uopšte ne mogu racionalno resiti, nego iziskuju neko 

iracionalno rešenje, tj. načinom koji ne odgovara za- 
konima razuma. Suviše isključivim očekivanjem ili 
čak uverenjem da za svaki sukob mora postojati i 
racionalna mogućnost izglađivanja može se omesti 
stvarno rešenje iracionalne prirode (v. racionalan). 


27. Ja. — Pod Ja razumevam kompleks pred- 
stava koji čini središte polja moje svesti i za koji mi 
se čini da ima veliki kontinuitet i identitet sa samim 
sobom. Stoga govorim i o Ja-kompleksu.": Ja-kom- 
pleks je ne samo sadržaj svesti nego i uslov svesti (v. 
0.), jer svestan je meni psihički elemenat ukoliko je 
vezan za Ja-kompleks. Ali ukoliko je Ja-kompleks 
samo središte moje svesti, on nije identičan sa celi- 
nom moje psihe, nego je samo kompleks među dru- 
gim kompleksima. Stoga pravim razliku između Ja i 
Sopstvenosti (Selbst), ukoliko je Ja samo subjekat 
moje svesti, a Sopstvenost (Selbst) subjekat moje ce- 
lokupne, dakle i nesvesne psihe. U ovome smislu bila 
bi Sopstvenost (Selbst) jedna (idealna) količina koja 
u sebi obuhvata Ja. Sopstvenost (Selbst) rado se po- 
javljuje u nesvesnoj fantaziji kao nadređena ili ide- 
alna ličnost, možda kao Faust u Getea i Zaratustra u 
Ničea. Radi idealnosti arhaične crte  Sopstvenosti 
(Selbst) prikazivane su i kao odvojene od »višega« 
(Sopstvenosti — Selbst), u Getea u liku Mefista, u 
Spitelera u liku Epimeteja, u hrišćanskoj psihologiji 
u liku Hrista i đavola ili antihrista, a u Ničea Zara- 
tustra otkriva svoju senku u »najružnijem čoveku«. 


28. Jedinka. — Jedinka je pojedinačno biće; psi- 
hološka jedinka karakterisana je svojom osobenom i 
u izvesnom pogledu jednokratnom psihologijom. Oso- 
benost individualne psihe manje se pojavljuje na nje- 
nim elementima, a više na njenim kompleksnim tvo- 
revinama. Jedinka (psihološka) ili psihološka indivi- 
dualnost postoji nesvesno a priori, a svesno samo uto- 
liko ukoliko postoji svest o osobenosti, tj. ukoliko po- 
stoji svesna različnost od drugih. Sa fizičkim data je 
psihička individualnost kao korelat, ali, kao što je re- 

čeno, pre svega nesvesno. Potreban je proces svesna 
diferenciranja, individuacije (v. 0.), da se individual- 
nost napravi svesnom, tj. da se izdigne iz identiteta s 
objektom. Identitet individualnosti s objektom znači 
isto što i njegova nesvesnost. Ako je individualnost 
nesvesna, onda ne postoji nikakva psihološka indivi- 
dualnost, nego samo kolektivna psihologija svesti. U 
ovom slučaju pojavljuje se nesvesna individualnost 
kao istovetna s objektom, projicirana na objekat. 
Zbog toga objekat ima suviše veliku vrednost i su- 
više jak determinativan uticaj. 


29. Kolektivno. — Kolektivnim nazivam sve one 
psihičke sadržaje koji nisu svojstveni jednoj, nego 
istovremeno većem broju jedinaka, dakle društvu, 
narodu ili čovečanstvu. Takvi sadržaji su od Levi- 
-Brila:* opisane »mistične kolektivne predstave« (re- 
presentations collectives) primitivaca, kao i kultur- 
nom čoveku dobro poznati opšti pojmovi o pravu, 
državi, religiji, nauci itd. Ali ne nazivaju se kolektiv- 
nim samo pojmovi i shvatanja nego i osećanja. Levi- 
-Bril pokazuje kako kolektivne predstave u primiti- 
vaca predstavljaju istovremeno i kolektivna osećanja. 
Zbog ove kolektivne osećajne vrednosti on »repre- 
sentations colUectives« obeležava i kao »mystiques«, 
jer su ove predstave ne samo intelektualne nego i 
emocionalne." Kod kulturnoga čoveka vezuju se s iz- 
vesnim kolektivnim pojmovima i kolektivna oseća- 
nja, na primer s kolektivnom idejom Boga, ili prava, 
ili otadžbine, itd. Karakter kolektivnoga ne pripada 
samo pojedinim psihičkim elementima ili sadržajima 
nego i celim funkcijama (v. o.). Tako, na primer, može 
mišljenje uopšte kao cela funkcija da ima kolektivan 
karakter ukoliko je, naime, opštevažeće, na primer sa 
zakonima logike podudarno mišljenje. Isto tako može 
osećanje kao cela funkcija da bude kolektivno uko- 
liko je, na primer, identično s opštim osećanjem, dru- 
gim recima ukoliko odgovara opštim očekivanjima, 


se Levy-Bruhl, Les fonctions mentales dans les societis 
inferieures, p. 27 ss. 

na primer opštoj moralnoj svesti. Isto tako su kolek- 
tivni onaj oset ili način kako se oseća i ona intuicija 
koji su istovremeno svojstveni većoj grupi ljudi. Su- 
protnost prema kolektivnome jeste individualno (v.o.). 


30. Kompenzacija. — Kompenzacija znači izjed- 
načenje ili zamenu. Taj pojam uveo je zapravo Ad- 
ler» u psihologiju neuroza." Ona kompenzaciju sma- 
tra za funkcionalno izjednačavanje osećanja niže 
vrednosti pomoću jednoga kompenzatornoga psiho- 
loškoga sistema, slično kompenzatornom organskom 
razviću kod organa niže vrednosti.“ Tako kaže 
Adler: »Sa odvajanjem od materinoga organizma ot- 
počinje za ove organe niže vrednosti i organske siste- 
me borba sa spoljašnjim svetom, koja nužnim nači- 
nom mora da se razbukti i sa većom žestinom da radi 
no kod aparata koji je normalno razvijen. — Ali fe- 
talni karakter daje u isti mah povišenu mogućnost 
kompenzacije i natkompenzacije, pojačava sposobnost 
za prilagođivanje običnim i neobičnim stvarima i 
obezbeđuje obrazovanje novih i viših formi, novih i 
viših delatnosti.« Osećanje niže vrednosti kod neuro- 
tičara, koje po Adleru etiološki odgovara nižoj vred- 
nosti organa, daje povoda za jednu »pomoćnu kon- 
strukciju«,“ upravo za kompenzaciju koja se sastoji u 
stvaranju jedne fikcije koja treba da smanjuje nižu 
vrednost. Fikcija ili »fiktivna linija vodilja« je psiho- 
loški sistem koji teži da nižu vrednost preobrazi u 
višu vrednost. Značajna je za ovo shvatanje egzisten- 
cija jedne iskustveno neosporne kompenzatorne fun- 
kcije u oblasti psiholoških procesa. Ona odgovara 
sličnoj funkciji u fiziološkoj oblasti, samokrmanjenju 
i samoupravljanju organizma. Dok Adler svoj pojam 
kompenzacije ograničava na izjednačivan je osećanja 
niže vrednosti, ja pojam kompenzacije shvatam uop- 
šte kao funkcionalno ujednačivanje, kao samoreguli- 


» Adler, Vber den nervosen Charakter. 1912. 

s Nagoveštaji učenja o kompenzaciji nalaze se i kod 
Grossa, a podstrek za to dao je Anton. 

+ Adler, Studie uber Mindervoertigkeit von Organen, 
1907. 

a Isti, Vber den nervdsen Charakter, p. 14. 

sanje psihičkoga aparata.“ U tom smislu shvatam ak- 
tivnost nesvesnoga (v. o.) kao ujednačenje opštega 
stava u kome je pomoću funkcije svesti stvorena jed- 
nostranost. Psiholozi svest rado upoređuju s okom; 
govori se o vidnu polju i vidnoj tački svesti. Ovim 
upor eden j em je suština funkcije svesti tačno okarak- 
terisana: samo mali broj sadržaja može istovremeno 
dospeti do najvišega stepena svesti, i samo ograničen 
broj sadržaja može se istovremeno zadržati u polju 
svesti. Svest u svojoj aktivnosti vrši odabiranje. Oda- 
biranje zahteva pravac. A pravac zahteva isključenje 
svega što svesti ne pripada. Iz toga mora katkad pro- 
izići izvesna jednostranost u orijentisanju svesti. Od 
odabranog pravca isključeni i zadržani sadržaji tonu 
prvo u nesvesno, ali zbog svoje efektivne egzistencije 
drže ipak ravnotežu protiv svesne orijentacije, koja 
se zbog umnožavanja svesne jednostranosti isto tako 
umnožava i naposletku dovodi do vidne zategnutosti. 
Ova zategnutost predstavlja izvesno kočenje svesne 
delatnosti, koja se, doduše, najpre umnoženim sve- 
snim naporima može porušiti. Ali se ova zategnutost 
neprestano povećava na taj način što se zadržani ne- 
svesni sadržaji ipak saopštavaju svesti, i to pomoću 
snova i slika koje same izronjavaju. Ukoliko je veća 
jednostranost svesnoga stava, utoliko su suprotniji 
sadržaji koji proizlaze iz nesvesnoga, tako da se može 
govoriti o pravom kontrastu između svesnoga i ne- 
svesnoga. U ovom slučaju se pojavljuje kompenza- 
cija u formi funkcije koja proizvodi kontrast. Ovo je 
ekstreman slučaj. Po pravilu, kompenzacija nesve- 
snim nije nikakav kontrast, nego izjednačenje ili do- 
puna svesne orijentacije. Nesvesno daje, na primer u 
snu, sve one za svesnu situaciju konstelisane, ali sve- 
snim izborom ometene sadržaje, čije bi poznavanje 
bilo neophodno svesti radi potpuna prilagođavanja. 

U normalnome slučaju kompenzacija je nesve- 
sna, tj. ona nesvesnim regulisanjem deluje na svesnu 
aktivnost. Pri neurozama nesvesno se pojavljuje u 
tako jakom kontrastu prema svesti da se kompen- 


« Jung, Collecteđ Papers on Analytical Psychology. II 
Ed., p. 278 SS. 

zacija remeti. Otuda je analitičkoj terapiji cilj osve- 
šćivanje nesvesnih sadržaja, da bi se na taj način 
kompenzacija ponovo uspostavila. 

31. Kompleks moći. — Kompleksom moći obele- 
žavam ponekad celokupni kompleks svih onih pred- 
stava i težnji koje imaju tendenciju da Ja stave iznad 
drugih uticaja i da ove podrede Ja-u, bilo da ti uti- 
caji vode poreklo od ljudi i prilika, bilo da proizlaze 
iz vlastitih, subjektivnih nagona, čuvstava i misli. 


32. Konkretizam. — Pod pojmom konkretizma 
razumevam naročitu osobenost mišljenja i osećanja 
koja predstavlja suprotnost prema apstrakciji. Kon- 
kretno znači zapravo »sraslo«. Konkretno zamišljen 
pojam je pojam koji se predstavlja kao s drugim 
pojmovima srastao i sliven. Takav pojam nije 
apstraktan, nije izdvojen i po sebi zamišljen, nego je 
u vezi s nečim i mešovit. On nije diferenciran pojam, 
nego se još nalazi u čulno datom opažajnom materi- 
jalu. Konkretističko mišljenje se kreće u isključivo 
konkretnim pojmovima i opažajima, i svagda se od- 
nosi na čulnost. Isto tako ni konkretističko osećanje 
nikada se ne može odvojiti od čulne vezanosti. 

Primitivno mišljenje i osećanje je isključivo 
konkretističko, i uvek se odnosi na čulnost. Misao 
primitivca nema nikakve izdvojene samostalnosti, 
nego je vezana za materijalnu pojavu. Ona se najviše 
uzdiže do stepena analogije. Isto tako i primitivno 
osećanje uvek se odnosi na materijalnu pojavu. Mi- 
šljenje i osećanje osnivaju se na osetu i samo se malo 
od njega razlikuju. Konkretizam je, prema tome, 
arhaizam (v. 0.). Magijski uticaj fetiša ne doživljuje 
se kao subjektivno osećajno stanje, nego se oseća kao 
magijsko dejstvo. To je konkretizam osećanja. Pri- 
mitivac ne doživljuje misao božanstva kao subjekti- 
van sadržaj, nego je sveto drvo prebivalište, tj. sam 
Bog. To je konkretizam mišljenja. Kod kulturnoga 
čoveka konkretizam mišljenja sastoji se, na primer, 
u nesposobnosti da se misli nešto drugo nego čulno 
date činjenice neposredno očigledne, ili u nesposob- 
nosti da se subjektivno osećanje razlikuje od čulno 
datoga objekta osećanja. 

Konkretizam je pojam koji potpada pod opštiji 
pojam »participation mystique« (v. 0.). Kao što »par- 
ticipation mystique« predstavlja slivanje jedinke sa 
spoljašnjim objektima, tako i konkretizam predstav- 
lja slivanje mišljenja i osećanja s osetima. Konkre- 
tizam uslovljava da je predmet mišljenja i osećanja 
svaki put istovremeno i predmet oseta. Ovo slivanje 
sprečava diferenciranje mišljenja i osećanja i obe 
funkcije zadržava u sferi oseta, tj. čulne vezanosti, 
zbog čega se one nikada ne mogu da razviju do čistih 
funkcija, nego uvek ostaju u pratnji oseta. Otuda 
proizlazi pretezanje osećajnoga (osetnoga) činioca u 
psihološkoj orijentaciji. (O značaju osetnoga činioca 
vidi »oset, osećaj« i »tip«.) 

Rđava strana konkretizma je u vezanosti funk- 
cije za osete. Kako je oset opažanje fizioloških na- 
dražaja, to konkretizam zadržava funkciju ili u čul- 
noj sferi ili je njoj neprestano vraća. Ovim se izaziva 
čulna vezanost psiholoških funkcija, koja umanjuje 
psihičku samostalnost jedinke u korist čulno datih 
činjenica. S obzirom na cenjenje činjenica ova ori- 
jentacija je, naravno, dragocena, ali ne s obzirom na 
tumačenje činjenica i njihova odnosa prema jedinki. 
Konkretizam izaziva prevagu značaja činjenica i time 
vrši potiskivanje individualnosti i njene slobode u 
korist objektivnoga procesa. Ali kako jedinka nije 
uslovljena samo fiziološkim nadražajima nego i činio- 
cima koji su u datom slučaju u suprotnosti sa spolja- 
šnjim činjenicama, to konkretizam izaziva projekciju 
ovih unutarnjih činilaca u spoljašnju činjenicu i time 
tako reći praznoverično precenjivanje golih činjeni- 
ca, isto kao kod primitivaca. Dobar primer za ovo 
je konkretizam osećanja u Ničea i time izazvano pre- 
cenjivanje dijete, a isto tako materijalizam Molešotov 
»čovek je ono što jede«. Primer za praznoverično pre- 
cenjivanje činjenica je hipostasiranje pojma ener- 
gije u  Ostvaldovu monizmu. 


33.  Konstruktivan. — Ovaj pojam upotrebljavam 
na sličan način kao sintetično, u neku ruku kao obja- 
šnjenje poslednjega pojma. Konstruktivan znači »po- 
dižući«. Ja upotrebljavam »konstruktivno« i »sinte- 


489 


tično« za obeležavanje metode koja je suprotstavljena 
reduktivnoj metodi.“ Konstruktivna metoda odnosi 
se na obdelavanje nesvesnih sadržaja (snova, fanta- 
zija). Ona polazi od nesvesnoga proizvoda kao od ne- 
koga simboličnoga izraza (v. 0.), koji predstavlja na 
prvome mestu deo  psihološkoga razvića." Meder 
(Maeder) u tom pogledu govori o jednoj stvarnoj 
prospektivnoj funkciji nesvesnoga, koja quasi igra- 
jući se anticipuje potonji psihološki razvitak." I 
Adler priznaje jednu prospektivnu funkciju nesve- 
snoga.‘ Izvesno je da se produkat nesvesnoga ne sme 
smatrati kao nešto što je jednostrano postalo, u neku 
ruku kao krajnji produkat, jer bi mu se inače morao 
odreći svaki celishodan smisao. I sam Frojd pripi- 
suje snu teleološku ulogu bar kao »čuvaru spava- 
njać,'" dok se prospektivna funkcija po njemu ogra- 
ničava uglavnom na »želje«. Karakter celishodnosti 
nesvesnih tendencija ne može se po analogiji sa dru- 
gim psihološkim ili fiziološkim funkcijama a priori 
osporavati. Stoga produkat nesvesnoga shvatamo kao 
izraz koji je orijentisan prema nekom cilju ili nekoj 
svrsi, a koji tačku za pravac karakteriše simboličnim 
jezikom.“ Shodno tome shvatanju, konstruktivna 
metoda tumačenja ne bavi se izvorima ili polaznim 
materijali jama koje služe kao osnova nesvesnome 
produktu, nego traži da simbolični produkat dovede 
do jednoga opštega i razumljivoga izraza.“ Slobodna 
domišljanja za nesvesni produkat posmatra ju se, 
dakle, s obzirom na pravac cilja, a ne s obzirom na 
poreklo. Ona se posmatraju pod uglom budućega de- 
lanja i počivanja; pri tome se pažljivo uzima u obzir 
njihov odnos prema položaju svesti, jer po kompen- 


= Jung, Inhalt der Psychose. II Auflage, p. 29 ss. 

+ Opširan primer za ovo vidi u Jung, Psych. u. Path. 
sog. occult. Phaen. 1902. 

+ Maeder, Vber das Traumproblem. Jahrb. f. psvcho- 
analyt. u. psvchopatholog. Forsch. Bd. V, 647. 

+ Adler, Vber den nervdsen Charakter. 

" Freud, Traumdeutung. 

“ Silberer (Probleme der Myst. und ihrer Symbole, p. 
149 ss) slično se izražava u formulisanju analogičkoga značaja. 

+ Jung, Die Psych. der unbew. Prozesse, p. 95 ss. 

zatornom shvatanju nesvesnoga aktivnost nesvesnoga 
ima za položaj svesti značaj ujednačivanja i dopunji- 
vanja. Kako je reč o prethodnoj orijentaciji, to stvar- 
ni odnos prema objektu dolazi mnogo manje u obzir 
negoli pri reduktivnome postupku, koji se bavi ve- 
zama s objektom koje su se stvarno dogodile. Na- 
protiv, reč je o subjektivnom stavu, u kome objekat 
pre svega znači samo jedan znak za subjektove ten- 
dencije. Otuda konstruktivna metoda ide za tim da 
nesvesnom produktu dade smisao koji se odnosi na 
budući stav subjekta. Kako nesvesno po pravilu može 
da stvara samo simbolične izraze, to konstruktivna 
metoda služi za to da simbolično izraženi smisao 
razjasni u tolikoj meri da se pri tome pojavi ukazi- 
vanje koje će pravilno postaviti svesnu orijentaciju, 
pri čemu se subjektu za njegovo delanje daje nužna 
saglasnost sa nesvesnim. 


Kao što se nijedna psihološka metoda tumačenja 
ne zasniva samo na asocijacionome materijalu anali- 
zanda, tako se i konstruktivno stanovište služi izve- 
snim uporednim materijali jama. Kao što se reduk- 
tivno tumačenje služi izvesnim biološkim, fiziolo- 
škim, folklornim, literarnim i drugim uporednim 
predstavama, tako je i konstruktivno obrađivanje 
misaonoga problema upućeno na filosofske paralele, 
a obrađivanje problema intuicije na mitološke i re- 
ligijsko-istorijske paralele. 

Konstruktivna metoda je neminovno individua- 
listička, jer se budući kolektivan stav razvija samo 
preko jedinke. Suprotno tome je reduktivna metoda 
kolektivna, jer ona od individualnoga slučaja vodi 
natrag ka opštim osnovnim stavovima ili činjenica- 
ma. Konstruktivnu metodu može subjekat neposred- 
no primenjivati na svoj subjektivni materijal. U 
ovom poslednjem slučaju ona postaje intuitivna me- 
toda, primenjena na izgrađivanje opšteg smisla ne- 
svesna produkta. Ovo izgrađivanje nastaje putem 
asocijativnoga (dakle, ne aktivno aperceptivnoga, 
v. 0.) pridruživanja daljega materijala, koji simbo- 
ličan izraz nesvesnoga (na primer san) obogaćuje i 
produbljuje tako da on dospeva do one jasnoće koja 

omogućuje svesno poimanje. Obogaćenjem simbolič- 
noga izraza on se utkiva u opšti je spojeve i na taj 
način asimiliše. 

34. Libido. — Pod libidom razumevam psihičku 
energiju." Psihička energija je intenzitet psihičkoga 
procesa, njegova psihološka vrednost. Pod tim nikako 
ne treba razumevati pridatu vrednost moralne, este- 
tičke ili intelektualne vrste, nego se psihološka vred- 
nost prosto određuje po njenoj determinativnoj snazi, 
koja se ispoljava u određenim psihičkim dejstvima 
(»Leistungen« — »rezultatima«). Pod libidom ne ra- 
zumevam ni psihičku snagu, a tako su ga kritičari 
pogrešno protumačili više puta. Ja ne hipostasiram 
pojam energije, nego ga upotrebljavam kao pojam za 
intenzitete ili vrednosti. Pitanje da li postoji neka 
specifična, psihička snaga ili ne nema nikakva posla 
s pojmom libida. Izraz libido češće upotrebljavamo 
promiscue s »energijom«. Opravdanje za to što psi- 
hičku energiju nazivam libidom opširno sam izneo 
u radovima navedenim u zabelešci pri dnu strane 363. 


35. Misao. — Misao je analizom mišljenja odre- 
đeni sadržaj ili gradivo mislene funkcije (v. o.). 


36. Mišljenje. — Ja mišljenje shvatam kao jednu 
od četiri osnovne psihološke funkcije (v. funkcije). 
Mišljenje je ona psihološka funkcija koja, shodno 
svojim sopstvenim zakonima, dovodi date predstavne 
sadržaje u (pojmovni) spoj. Ono je aperceptivna de- 
latnost i kao takva se deli u aktivnu i pasivnu mi- 
slenu delatnost. Aktivno mišljenje je voljna radnja, 
pasivno mišljenje je događaj. U prvome slučaju pred- 
stavne sadržaje podvrgavam volji koja hoće akt su- 
đenja, a u drugom slučaju uređuju se pojmovne veze, 
obrazuju se sudovi, koji su u datom slučaju u opreč- 
nosti sa mojom namerom, ne odgovaraju pravcu mo- 
jega cilja i otuda nemaju za mene osećanje pravca, 
iako naknadno mogu da dođem do uviđanja njihove 
upravljenosti na osnovu aktivnoga apercepcionoga 


vo Upor. uz to Jung, Wandl. und Symbole der Libido, 


p. 119. 
Isti, Darstellung der  psychoanalytischen Theorie, p. 30 ss. 

akta. Aktivno mišljenje, prema tome, odgovaralo bi 
mome pojmu upravljenoga" mišljenja. Pasivno mi- 
šljenje je u mome dole navedenom radu bilo nedo- 
voljno označeno kao »fantaziranje«.:: 


Prosto nizanje predstava, što izvesni psiholozi 
nazivaju asocijativnim mišljenjem," za mene nije 
mišljenje, nego samo predstavljanje. O mišljenju bi 
se, po mome shvatanju, trebalo govoriti samo onde 
gde je reč o vezi predstava posredstvom jednoga poj- 
ma, gde se, drugim recima, nalazimo pred aktom su- 
đenja, bilo da taj akt suđenja proističe iz naše na- 
mere ili ne. 


Sposobnost mišljenja upravljenoga na nešto ja 
obeležavam kao intelekat, a sposobnost pasivnoga ili 
neupravljenoga mišljenja obeležavam kao intelek- 
tualnu intuiciju. Dalje, upravljeno mišljenje, intele- 
kat, nazivam racionalnom (v. 0.) funkcijom, budući 
da na osnovu pretpostavke meni svesnih razumnih 
normi predstavne sadržaje sređuje pod pojmove. Na- 
suprot tome neupravljeno mišljenje, intelektualna 
intuicija, za mene je iracionalna (v. o.) funkcija, bu- 
dući da ono na osnovu meni nesvesnih i zato racio- 
nalno nesaznanih normi procenjuje i uređuje pred- 
stavne sadržaje. Ali ja u datom slučaju mogu nak- 
nadno saznati da i intuitivni akt suđenja odgovara 
razumu, iako je postao putem koji se meni pojavljuje 
kao iracionalan. 


Pod osećajnim mišljenjem ne razumevam intui- 
tivno mišljenje, nego mišljenje koje je zavisno od 
osećanja, dakle mišljenje koje ne sleduje svome sop- 
stvenome  logičkome principu, nego je podređeno 
principu osećanja. U osećajnom mišljenju zakoni lo- 
gike nahode se samo prividno dati, a u stvari su uki- 
nuti u korist namere osećanja. 


37. Nagon. — Kad govorim o nagonu u ovom ili 
u drugim radovima, onda time mislim na isto ono 
što se obično shvata pod tom rečju: naime primora- 


"Jung, Wandl. und Symbole d. Libido, p. 7 ss. 
52 Loc cit. p. 19. 
“~ James, Grundriss der Psych, p. 464. 

nost na izvesne delatnosti. Primoranost može proizla- 
ziti iz spoljašnjega ili unutrašnjega nadražaja, koji 
psihički izaziva mehanizam nagona, ili iz organskih 
razloga, koji leže izvan sfere psihičkih kauzalnih od- 
nosa. Nagonska je svaka psihička pojava koju nije 
izazvala nikakva voljna namera, nego dinamičko pri- 
moravanje, bilo da to primoravanje neposredno vodi 
poreklo iz organskih, dakle izvanpsihičkih, izvora, 
bilo da je uslovijeno energijama što ih je prosto iza- 
zvala voljna namera; u poslednjem slučaju s ograni- 
čenjem da proizvedeni rezultat prevazilazi dejstvo za 
kojim je išla voljna namera. Pod pojam nagona spa- 
daju, po mome mišljenju, svi oni psihički procesi 
čijom energijom svest ne raspolaže.“ Po ovome shva- 
tanju pripadaju, dakle, afekti (v. 0.) ne samo nagon- 
skim nego i osećajnim procesima (v. osećanje). Psi- 
hički procesi koji su u običnim okolnostima funkcije 
volje (tj., dakle, sasvim podvrgnuti kontroli svesti) 
mogu na nenormalan način da postanu nagonski pro- 
cesi, time što im se pridružuje nesvesna energija. 
Ova pojava javlja se svugde gde je sfera svesti ogra- 
ničena ih potiskivanjima inkompatibilnih sadržaja, 
ili gde se zbog iscrpenosti, intoksikacija ili uopšte pa- 
toloških moždanih procesa pojavljuje »abaissement 
du niveau mental« (Zane), gde, jednom rečju, svest 
više ne kontroliše ili još ne kontroliše najjače nagla- 
šene procese. 


Takve procese koji su nekad u neke jedinke bili 
svesni, ali su se s vremenom automatisali, ne bih 
obeležio kao nagonske, nego kao automatske procese. 
Oni se i normalno ne ponašaju kao nagoni, jer se u 
normalnim okolnostima nikada ne pojavljuju kao 
primoravan ja. Oni čine to samo ako im pritiče neka 
energija koja im je strana. 


38. Nesvesno. — Pojam nesvesnoga za mene je 
isključivo psihološki pojam, a nikako filosofski u 
smislu nekoga metafizičkoga pojma. Nesvesno je, po 
mome mišljenju, psihološki granični pojam, koji po- 


Upor. Jung, Instinct and the Unconscious. The Journal 
of Psychology, Vol. X, 1. 

kriva sve one psihičke sadržaje ili procese koji nisu 
svesni, tj. nisu vezani za Ja na opažljiv način. Oprav- 
danje za to što uopšte govorim o postojanju nesve- 
snih procesa proizlazi mi jedino iz iskustva, i to naj- 
pre iz psihopatološkoga iskustva, koje nesumnjivo do- 
kazuje da, na primer, u slučaju histeričke amnesije 
Ja ne zna za postojanje raširenih psihičkih komplek- 
sa, ali da prosta hipnotička procedura može da u idu- 
ćem trenutku savršeno reprodukuje izgubljeni sadr- 
žaj. Iz hiljada iskustava ove vrste izvedeno je oprav- 
danje da se govori o postojanju nesvesnih psihičkih 
sadržaja. Pitanje u kome se stanju nahodi nesvestan 
sadržaj dokle god nije izvučen na površinu svesti, 
izmiče svakoj mogućnosti saznanja. Stoga je sasvim 
suvišno hteti nešto o tome naslućivati. Takvim fan- 
tazijama pripada naslućivanje cerebracije, fiziolo- 
škoga procesa itd. Takođe je sasvim nemogućno na- 
vesti koliki je obim nesvesnoga, tj. koje sadržaje ono 
u sebi obuhvata. O tome odlučuje samo iskustvo. Po- 
sredstvom iskustva pre svega znamo da svesni sadr- 
žaji zbog gubitka svoje energetičke vrednosti mogu 
da postanu nesvesni. To je normalni proces zaborav- 
ljanja. Da se ovi sadržaji pod pragom svesti prosto ne 
gube, znamo na osnovu iskustva, i oni ponekad još 
posle desetina godina mogu da izrone iz utonulosti u 
podesnim okolnostima, na primer u snu, u hipnozi, 
kao kriptomnesija“', ili osvežavanjem asocijacija za- 
boravljenim sadržajem. 


Iskustvo nas, dalje, uči da svesni sadržaji bez 
suviše osetnoga gubitka mogu da dospeju pod prag 
svesti na osnovu intencionalnoga zaboravljanja, što 
Frojd označava kao potiskivanje mučna sadržaja. 
Slično dejstvo nastaje zbog disocijacije ličnosti, neko 
rasturivanje zatvorenosti svesti zbog žestoka afekta, 
ili zbog nervous shock, ili zbog raspada ličnosti u 
shizofreniji (Blojler). 


*« Upor. Flournov, Des Indes d la Planete Mars, 1900. 

Isti, Nouvelles observations sur un cas de somnambu- 
lisme avec glossolalie. Arch. de Psvchologie, T. I. p. 101. 

Jung, Zur Psych. und Path. sog. occulter Phaen., 1902. 

Isto tako znamo iz iskustva da čulne percepcije 
zbog svojega slaboga intenziteta ili zbog skretanja 
pažnje ne postižu nikakvu svesnu apercepciju, a ipak 
postaju svesni sadržaji zbog nesvesne apercepcije, 
što se opet, na primer, može dokazati hipnozom. Isto 
može da bude slučaj za izvesne zaključke i druge 
kombinacije koje, zbog suviše slabe vrednosti ili zbog 
skretanja pažnje ostaju nesvesne. Naposletku, isku- 
stvo nas uči i to da ima nesvesnih psihičkih veza, na 
primer mitoloških slika koje nikada nisu bile pred- 
met svesti, koje, dakle, proizlaze sasvim iz nesvesne 
delatnosti. 


Dotle nam iskustvo daje uporišta za pretpostav- 
ku postojanja nesvesnih sadržaja. Ah nam ono ništa 
ne može iskazati o tome šta možda može da bude ne- 
svestan sadržaj. Uzaludno je stvarati pretpostavke o 
tome, jer je sasvim nedogledno šta bi sve moglo da 
bude nesvestan sadržaj. Gde je najniža granica jedne 
subliminalne čulne percepcije? Ima li neko određi- 
vanje mere za finoću ili širinu prostiranja nesvesnih 
kombinacija? Kada je zaboravljen sadržaj totalno 
ugašen? Na ta pitanja nema nikakva odgovora. 

Ali naše dosadašnje ispitivanje o prirodi nesve- 
snih sadržaja dopušta nam izvesnu opštu podelu istih. 
Možemo da razlikujemo lično nesvesno koje obuhva- 
ta sve akvizicije ličnoga postojanja, dakle zaboravlje- 
no, potisnuto, pod pragom opaženo, mišljeno i ose- 
ćajno. Ali pored ovih ličnih nesvesnih sadržaja ima 
i drugih sadržaja, koji ne proizlaze iz ličnih akvizi- 
cija, nego iz nasleđene mogućnosti psihičkoga funk- 
cionisanja uopšte, naime iz nasleđene strukture 
mozga. To su mitološke veze, motivi i slike, koji u 
svako doba i svugde mogu ponovo da nastanu bez 
istorijske tradicije ili migracije. Ove sadržaje obele- 
žavam kao kolektivno  nesvesne. Isto onako kao što 
se svesni sadržaji nahode u nekoj delatnosti, tako se 
nahode i nesvesni sadržaji, kao što nas iskustvo uči. 
Kao što iz svesne psihičke delatnosti proizlaze izvesni 
rezultati ili proizvodi, tako i iz nesvesne delatnosti 
proizlaze proizvodi, na primer snovi i fantazije. Su- 
višno je spekulisati o tome koliko je učestvovanje 

svesti, na primer, u snovima. San nam se predstavlja, 
mi ga ne stvaramo svesno. Izvesno je da svesna re- 
produkcija ili čak već opažanje mnogo menjaju na 
tome, ali ne mogu da unište osnovnu činjenicu pro- 
duktivnoga pokreta nesvesne provenijencije. 

Funkcionalni odnos nesvesnih procesa prema 
svesti možemo nazvati kompenzatornim (v. o.) odno- 
som, ukoliko nesvesni proces, kao što iskustvo poka- 
zuje, izvlači na površinu subliminalni materijal, koji 
je konstelisan položajem svesti, dakle sve one sadr- 
žaje koji, kad bi sve bilo svesno, ne bi mogli nedo- 
stajati na svesnoj slici situacije. Kompenzatorna 
funkcija nesvesnoga utoliko se jasnije pojavljuje 
ukoliko je jednostraniji svesni stav, i za to patologija 
daje obilne primere. 


39. Orijentisanje — Kao orijentisanje obeleža- 
vam opšti princip nekoga stava (v. o.). Svaki stav ori- 
jentiše se prema izvesnom gledištu, bilo to gledište 
svesno ili ne bilo. Takozvani stav moći orijentiše se 
prema gledištu moći kojom Ja vlada prigušivalačkim 
uticajima i uslovima. Stav mišljenja orijentiše se, na 
primer, na logičkom principu kao svom najvišem za- 
konu. Stav oseta orijentiše se na čulnom opažanju 
datih činjenica. 

40. Oset (Senzitivitet), osećaj (Empfindung). — 
Oset je po mome shvatanju, jedna od osnovnih psi- 
holoških funkcija (v. funkcija). Vunt takođe ubraja 
oset u elementarne psihološke fenomene." 

Oset ili osećaj je ona psihološka funkcija koja 
posreduje između nadražaja i opažaja. Stoga je oset 
istovetan s percepcijom. Oset treba strogo razliko- 
vati od osećanja, jer osećanje je sasvim drugi proces, 
koji se, na primer, može pridružiti kao »osećajni ton« 
oseta. Oset se ne odnosi samo na spoljašnji fizički 
nadražaj nego i na unutrašnji, tj. na promene unu- 
trašnjih organa. Otuda je oset u prvome redu čulni 


5 Sto se tiče istorije pojma oseta uporedi: 
Wunđt, Grundz. d. phys. Psych. I, p. 350 ss. 


Dessoir, Geschichte der neuern deutschen Psychologie. 
Villa, Einl. in d. Psych. der Gegenioart. 
v. Hartmann, Die moderne Psychologie. 

osećaj, tj. percepcija posredstvom čulnih organa i 
»čula tela« (kinestetički, vazomotorni itd.). On je, 
s jedne strane, elemenat predstavljanja, ukoliko po- 
sreduje između predstavljanja i percepcione slike 
spoljašnjega objekta, a, s druge strane, elemenat 
osećanja, jer percepcijom telesne promene daje ose- 
ćanju karakter afekta (v. afekat). Time što oset po- 
sreduje između svesti i telesne promene, on pred- 
stavlja i fiziološke nagone. On nije s njima istovetan, 
jer je samo perceptivna funkcija. 


Treba praviti razliku između čulnoga ili kon- 
kretnoga i apstraktnoga oseta. Prvi obuhvata sobom 
forme o kojima smo ranije govorili. Drugi označava 
izvedenu, tj. od drugih psiholoških elemenata odvo- 
jenu vrstu oseta. Konkretni oset, naime, ne pojavlju- 
je se nikada »čist«, nego uvek pomešan s predsta- 
vama, osećanjima i mislima. Apstraktni oset, među- 
tim, predstavlja diferenciranu vrstu percepcije, koja 
bi se mogla označiti kao »estetička« ukoliko se, sle- 
dujući svome vlastitom principu, odvaja ne samo od 
svih primesa razlika percipovanoga objekta nego i 
subjektivnih primesa osećanja i misli, i time se uz- 
diže do stepena čistote koji nikada ne pripada kon- 
kretnom osetu. Konkretni oset, na primer, jednoga 
cveta posreduje ne samo za opažaj samoga cveta nego 
i za opažaj stabljike, listova, nalazišta itd. On se od- 
mah i meša sa osećanjima prijatnosti ili neprijatnosti 
što ih je izazvao pogled na cvet, ili s istovremeno 
izazvanim percepcijama mirisa, ili s mislima, na pri- 
mer, o njegovoj botaničkoj klasifikaciji. Apstraktni 
oset, međutim, istaknuto obeležje cveta, na primer 
njegovu blistavo crvenu boju, odmah uzdiže do jedi- 
noga ili glavnoga sadržaja svesti, odvojenoga od svih 
nagoveštenih primesa. Apstraktni oset uglavnom pri- 
pada umetnicima. On je, kao svaka apstrakcija, pro- 
dukat diferenciranja funkcije, i zato ništa prvobitno. 
Prvobitni oblik funkcije je uvek konkretan, tj. po- 
mešan (v. arhaizam i konkretizam). Konkretni oset 
kao takav jeste reaktivan fenomen. Apstraktni oset, 
međutim, kao svaka apstrakcija, nije nikada bez 
volje, tj. elementa pravca. Na apstrakciju oseta 

upravljena volja jeste izraz i ispoljavanje estetičkoga 
osećajnoga (osetnoga) stava. 

Oset u velikoj meri karakteriše suštinu dece i 
primitivaca, ukoliko on u svakome slučaju preteže u 
odnosu prema mišljenju i osećanju, ali ne nužno u 
odnosu prema intuiciji. Ja, naime, shvatam oset kao 
svesnu percepciju, a intuiciju kao nesvesnu percep- 
ciju. Oset i intuicija predstavljaju za mene dve su- 
protnosti ili dve funkcije koje se uzajamno kompen- 
zuju, kao mišljenje i osećanje. Mislena i osećajna 
funkcija kao samostalne funkcije razvijaju se kako 
ontogenetički tako i filogenetički iz oseta (razume se, 
isto tako iz intuicije kao nužne suprotnosti oseta). 

Ukoliko je elementaran fenomen, oset je nešto 
prosto dato, što nije podvrgnuto zakonima razuma, u 
suprotnosti prema mišljenju i osećanju. Stoga ja oset 
obeležavam kao iracionalnu (v. o.) funkciju, iako ra- 
zumu polazi za rukom da velik broj oseta primi u 
racionalne veze. 

Čovek koji svoj celokupni stav orijentiše prema 
principu oseta pripada  osetnom = (senzitivnom) tipu 
(v. tipovi). 

Normalni oseti su srazmerni, tj. oni po proceni 
odgovaraju intenzitetu fizičkoga nadražaja. Patološki 
oseti su nesrazmerni, tj. nenormalno slabi ili nenor- 
malno jaki; u prvome slučaju oni su sprečeni, a u 
drugom preterani. Sprečavanje nastaje zbog prevla- 
đivanja druge funkcije, preterivanje zbog nenormal- 
ne slivenosti sa drugom funkcijom, na primer zbog 
slivenosti sa još nediferenciranom čuvstvenom ili 
mislenom funkcijom. Preteranost oseta u tome slu- 
čaju prestaje čim je s osetom slivena funkcija za sebe 
diferencirana. Naročito jasne primere daje psiholo- 
gija neuroza, gde veoma često preteže jaka seksuali- 
zacija (Frojd) drugih funkcija, tj. slivenost seksual- 
noga osećaja sa drugim funkcijama. 


41. Osećanje (čuvstvo). — Osećanje (čuvstvo) je 
analizom osećanja određeni sadržaj ili gradivo ose- 
ćanja funkcije (v. o.). 

42. Osećanje = (čuvstvovanje).  — Osećanje ubra- 
jam u četiri osnovne psihološke funkcije. Ne mogu se 

priključiti onom psihološkom pravcu koji osećanje 
shvata kao sekundarnu, od »predstava« ili oseta za- 
visnu pojavu, nego sa Hefdingom  (Hoffding), Vun- 
tom, Lemanom (Lehmann), Kilpeom  (Kiilpe),  Baldvi- 
nom i drugim nalazim u osećanju (čuvstvovanju) sa- 
mostalnu funkciju sui generis." Osećanje je pre svega 
proces koji se vrši između Ja i data sadržaja, i to pro- 
ces koji sadržaju daje određenu vrednost u smislu 
usvajanja ili odbijanja (»prijatnost« ili »neprijat- 
nost«), ali zatim i proces koji se, bez obzira na tre- 
nutni sadržaj svesti ili na trenutne osetne senzacije, 
može pojavljivati tako reći izolovan kao »raspolože- 
nje« (»Stimmung«). Ovaj poslednji proces može se 
kauzalno odnositi na ranije sadržaje svesti, ali to ne 
mora nužno biti, jer on isto tako može proizlaziti i iz 
nesvesnih sadržaja, kao što to obilno dokazuje psiho- 
patologija. Ali i raspoloženje, bilo da je ono dato opšte 
ili samo kao parcijalno osećanje, znači neko procenji- 
vanje, ali ne nekoga određenoga, pojedinoga sadržaja 
svesti, nego celoga trenutnoga položaja svesti, i to 
opet u smislu usvajanja ili odbijanja. Stoga je oseća- 
nje pre svega sasvim subjektivan proces, koji u sva- 
kom pogledu može da bude nezavisan od spoljašnje- 
ga nadražaja, iako se pridružuje svakom osećaju 
(osetnoj senzaciji).“ Čak »ravnodušan« osećaj ima 
neki »osećajni ton«, naime ton ravnodušnosti, čime je 
opet izraženo neko procenjivanje. Stoga je osećanje i 
neka vrsta suđenja, ali koje je od intelektualnoga suda 
utoliko različno ukoliko se ne vrši radi donošenja 
neke pojmovne sveze, nego radi nekoga pre svega 
subjektivnoga usvajanja ili odbijanja. Procenjivanje 


“ Sto se tiče istorije pojma osećanja i teorije osećanja 
uporedi: Wundt, Grundz. d. physiol. Psych. Isti, Grundz. d. 
Psych. p. 35 ss. 


Nahlowsky, Dos Geftihlsleben in seinen wesentlichen 
Erscheinungen, etc. 

Ribot, Psych. d. Gefiihle. 

Lehmann, Die Hauptgesetze des menschlichen Gefiihls- 


lebens. 
Villa, Einleitung in d. Psych. d. Gegenwart, p. 208 ss. 
58 za razlikovanje osećanja i osećaja (osetne senzacije) 


upor. Wundt, Grundz. d. physiol. Psych. I, 350 ss. 

osećanjem prostire se na svaki sadržaj svesti, ma 
kakve vrste on bio. Pojačava li se intenzitet osećanja, 
nastaje afekat (v. afekat), koji je osećajno stanje 
s primetnim telesnim inervacijama. Osećanje se od 
afekta razlikuje po tome što ne izaziva nikakve pri- 
metne telesne inervacije, tj. toliko malo i toliko 
mnogo kao i običan misleni proces. Obično, »prosto« 
osećanje je konkretno (v. 0.), tj. pomešano sa drugim 
funkcionim elementima, na primer veoma često 
s osetima. U tome naročitome slučaju ono se može 
obeležiti kao afektivno, ili (kao što se, na primer, 
u ovome radu dešava) kao osećajni  senzitivitet, pod 
kojim se razumeva pre svega nerazdvojno slivanje 
osećanja s elementima oseta. Ovo karakteristično me- 
šanje nahodi se svugde gde se osećanje pokazuje kao 
funkcija koja nije diferencirana, najjasnije u psihi 
neurotičara s diferenciranim mišljenjem. Iako je 
osećanje po sebi samostalna funkcija, ono ipak može 
da dospe u zavisnost od neke druge funkcije, na pri- 
mer od mišljenja, zbog čega nastaje osećanje koje se 
prema mišljenju ponaša kao njegova pratnja i samo 
se utoliko ne potiskuje iz svesti ukoliko pristaje u 
intelektualne sveze. Od običnoga konkretnoga oseća- 
nja treba razlikovati apstraktno osećanje. Kao što 
apstraktni pojam (v. mišljenje) čini da otpadnu raz- 
like stvari što ih je on obuhvatio, tako se i apstraktno 
osećanje izdiže iznad razlika pojedinih od njega 
procenjenih sadržaja i proizvodi »raspoloženje« ili 
položaj osećanja, koji u sebi obuhvata različna po- 
jedina procenjivanja i time ih potire. Kao što mišlje- 
nje sadržaje svesti raspoređuje prema pojmovima, 
tako i osećanje raspoređuje sadržaje svesti prema nji- 
hovoj vrednosti. Što je osećanje konkretni je, to je 
subjektivnija i ličnija vrednost koju ono daje; a što 
je apstraktnije, to je opšti ja i objektivnija vrednost 
koju ono daje. Kao što potpuno apstraktan pojam 
više ne pokriva pojedinačnost i osobenost stvari, nego 
samo njihovu opštost i nerazličnost, tako se i potpu- 
no apstraktno osećanje ne pokriva više pojedinačnim 
momentom i kvalitetom njegova osećanja, nego samo 
celokupnošću svih momenata i njihove nerazličnosti. 

Prema tome osećanje je kao i mišljenje racionalna 
funkcija, ukoliko se, kao što iskustvo pokazuje, vred- 
nost uopšte dodeljuje prema zakonima razuma. 


Gornjim definicijama, naravno, nije okarakteri- 
sana suština osećanja, nego je osećanje njima samo 
spolja opisano. Intelektualna pojmovna moć pokazu- 
je se kao nesposobna da suštinu osećanja formuliše u 
pojmovnome jeziku, jer mišljenje pripada kategoriji 
inkomenzurabilnom osećanju, kao što se uopšte ni- 
jedna osnovna psihološka funkcija ne može potpuno 
izraziti drugom. Ovoj okolnosti treba pripisati što 
nijedna intelektualna definicija nikada neće biti u 
položaju da u iole dovoljnoj meri izrazi specifičnost 
osećanja. Time što se osećanja klasifikuju ništa nije 
dobiveno za shvatanje njihove suštine, jer i najtač- 
nija klasifikacija moći će uvek da naznači samo onaj 
intelektualno shvatljiv sadržaj na kome ili s kojim se 
osećanja pojavljuju povezana, a da time, ipak, nije 
dohvatila specifičnost osećanja. Koliko god ima raz- 
ličnih i intelektualno dohvatljivih klasa sadržaja, isto 
toliko može se razlikovati osećanje, a da time, ipak, 
sama osećanja ne budu iscrpno klasifikovana, jer 
iznad svih mogućnih intelektualno dohvatljivih klasa 
sadržaja još ima osećanja koja se otimaju intelek- 
tualnom rubrikovanju. Već je misao klasifikacije in- 
telektualna i stoga suštini osećanja inkomenzurabil- 
na. Zato se moramo zadovoljiti time što ćemo nazna- 
čiti granice pojma. 


Način procenjivanja osećanjem može se upore- 
diti s intelektualnom apercepcijom, kao  apercepcija 
vrednosti. Može se razlikovati aktivna i pasivna ose- 
ćajna apercepcija. Pasivni osećajni akt karakterisan 
je time što sadržaj izaziva ili privlači osećanje, on 
iznuđava osećajno učestvovanje subjektovo. Među- 
tim, aktivni osećajni akt daje vrednosti od strane 
subjekta, on procenjuje sadržaje prema intenciji, i to 
prema osećajnoj, a ne intelektualnoj intenciji. Stoga 
je aktivno osećanje  upravljena funkcija, delanje 
volje, na primer voljenje u suprotnosti prema zaljub- 
ljenosti. Ovo poslednje stanje bilo bi neupravljeno, 
pasivno osećanje, kao što već pokazuje i jezička upo- 

treba, jer ona prvo obeležava kao delatnost, a ono 
drugo kao stanje. Neupravljeno osećanje je osećajna 
intuicija. U tačnijem smislu, dakle, samo aktivno, 
upravljeno osećanje može se obeležiti kao racional- 
no, a pasivno je iracionalno, ukoliko proizvodi vred- 
nosti bez sudelovanja, eventualno čak i protiv name- 
re subjektove. 

Ako se celokupni stav jedinke orijentiše prema 
funkciji osećanja, onda govorimo o osećajnom tipu 
(v. tip). 

43. »Participation mystique«. — Ovaj termin 
vodi poreklo od Levi-Brila."* Pod tim se razumeva 
naročita vrsta psihološke vezanosti s objektom. Ona 
se sastoji u tome što se subjekat ne može jasno raz- 
likovati od objekta, nego je s ovim vezan neposred- 
nom vezom, koja se može obeležiti kao parcijalni 
identitet. Ovaj identitet osniva se na nekom aprior- 
nom jedinstvu objekta i subjekta. Stoga je mistička 
participacija preostatak toga praštan ja. Ona se ne od- 
nosi na celinu veze subjekta i objekta, nego samo na 
izvesne slučajeve u kojima se pojavljuje fenomen te 
osobite vezanosti. Razume se, participacija je pojava 
koja se najbolje može posmatrati kod primitivaca; 
ona je ipak veoma česta i kod kulturnoga čoveka, 
iako ne u istoj rasprostranjenosti i intenzivnosti. Kod 
kulturnoga čoveka ona postoji između lica, rede iz- 
među lica i stvari. U prvome slučaju ona je takozvani 
odnos prenošenja, kod koga objektu (redovno) pripa- 
da u neku ruku magijski, tj. neuslovljeni uticaj na 
subjekat. U drugom slučaju reč je ili o sličnim utica- 
jima jedne stvari, ili o vrsti identifikacije s jednom 
stvari ili s idejom iste. 

44. Projekcija. — Projekcija znači stavljanje ne- 
koga subjektivnoga procesa u objekat. (To u suprot- 
nosti prema introjekciji, v. 0.). Prema tome, projek- 
cija je proces disimilacije, ukoliko se subjektivan sa- 
držaj oduzima subjektu i u neku ruku utelovljuje u 
objekat. To su ne samo mučni i inkompatibilni sa- 
držaji, kojih se subjekat oslobađa projekcijom, nego i 


Levy-Bruhl, Les fonetions mentales dans les sociiles 
inférieures, Pariš, 1912. 

pozitivne vrednosti, koje su subjektu ma iz kojih 
razloga, na primer zbog samopotcenjivanja, nepristu- 
pačne. Projekcija se osniva na arhaičnom identitetu 
(v. 0.) subjekta i objekta, ali se kao projekcija može 
obeležiti tek ako se pojavila nužnost rasturanja iden- 
titeta s objektom. Ova nužnost pojavljuje se ako 
identitet izaziva remećenje, tj. ako se zbog odsu- 
stva projiciranoga sadržaja znatno hudi prilagođiva- 
nju i stoga postaje poželjno vraćanje projiciranoga 
sadržaja u subjekat. Od toga trenutka dotadašnji par- 
cijalni identitet dobiva karakter projekcije. Stoga iz- 
raz »projekcija« obeležava stanje identiteta koje se 
primetilo i zbog toga postalo predmet kritike, bilo 
vlastite kritike subjektove bilo kritike drugoga. 


Može se razlikovati pasivna i aktivna projekcija. 
Prva forma je obična forma svih patoloških i mnogih 
normalnih projekcija koje ne proizlaze ni iz kakve 
namere, nego su samo automatsko dešavanje. Druga 
forma nalazi se kao bitan sastavni deo akta uživlja- 
vanja. Uživljavanje je (v. 0.), doduše, kao celina pro- 
ces introjekcije ukoliko služi za to da objekat dovede 
u intimnu vezu sa subjektom. Da se ova veza uspo- 
stavi, subjekat odvaja od sebe neki sadržaj, na pri- 
mer osećanje, premešta ga u objekat unoseći njime 
život u objekat, i na taj način uvodi objekat u sub- 
jektivnu sferu. Ali aktivna forma projekcije nahodi 
se i kao akt suđenja, koji ide za tim da rastavi subje- 
kat i objekat. U tome slučaju subjektivan sud kao 
važeće stanje stvari odvaja se od subjekta i premešta 
u objekat, zbog čega se subjekat odvaja od objekta. 
Projekcija je, prema tome, proces introversije ukoli- 
ko ona u suprotnosti prema introjekciji ne dovodi ni 
do kakva unošenja i ujednačivanja, nego do razlu- 
čivanja i odvajanja subjekta od objekta. Stoga ona 
igra glavnu ulogu kod paranoje, koja redovno vodi 
do totalne izolacije subjekta. 


45. Racionalan. — Racionalno je ono što je ra- 
zumno, što odgovara razumu. Ja razum shvatam kao 
stav čiji je princip da mišljenje, osećanje i delanje 
uobličava prema objektivnim vrednostima. Objektiv- 
ne vrednosti postavljaju se prosečnim iskustvom, 

s jedne strane, spoljašnjih, a, s druge strane, unutra- 
šnjih psiholoških činilaca. Ova iskustva ne bi nikako 
mogla predstavljati objektivne »vrednosti« kad bi 
kao takve »dobivale vrednost« od subjekta, što je već 
akt razuma. Ali racionalni stav koji nam dopušta da 
objektivne vrednosti uopšte objasnimo kao važe- 
će nije delo pojedinoga subjekta, nego istorije sveta. 
Najveći broj objektivnih vrednosti — a baš s time i 
razum — jesu od davnina primljeni, čvrsto sastavlje- 
ni kompleksi predstava, i na njihovoj organizaciji de- 
lale su nebrojene hiljade godina s istom nužnošću 
s kojom priroda živoga organizma reaguje na proseč- 
ne i neprestano ponavljane uslove okoline i njima 
suprotstavlja podudarne komplekse funkcija, kao, na 
primer, oko koje savršeno odgovara prirodi svetlosti. 
Stoga bi se moglo govoriti o nekom preegzistentnom, 
metafizičkom svetskom razumu kad ne bi reagovanje 
živoga organizma koje odgovara prosečnom spolja- 
šnjem uticaju uopšte bilo neizbežan uslov njegove 
egzistencije, a tu misao je već izrazio Šopenhauer. 
Stoga ljudski razum nije ništa drugo nego izraz pri- 
lagođenosti onome što se prosečno pojavljuje, što se 
staložilo u postepeno čvrsto organizovanim komplek- 
sima predstava, koji sačinjavaju objektivne vredno- 
sti. Zakoni razuma su, dakle, oni zakoni koji obele- 
žavaju i regulišu prosečni »pravi«, prilagođeni stav. 
Racionalno je sve što se slaže s tim zakonima, a ira- 
cionalno (v. 0.), naprotiv, sve što se ne podudara s tim 
zakonima. 


Racionalne funkcije su mišljenje i osećanje, 
ukoliko presudno stoje pod uticajem akta razmišlja- 
nja. One svoju namenu najpotpunije dostižu u sve 
savršenijem slaganju sa zakonima razuma. Među- 
tim, iracionalne funkcije su one koje idu za čistim 
opažanjem, kao što je intuiranje i oset, jer one mo- 
raju, koliko god je to mogućno, da budu bez racio- 
nalnog, a ovo pretpostavlja isključenje svega izvan- 
razumskog, da bi mogle dospeti do potpunoga opaža- 
nja svega što se dešava. 


46. Reduktivan. — Reduktivan znači »svodeći«. 
Služim se ovim izrazom da obeležim onu psihološku 

metodu tumačenja koja nesvesni proizvod ne shvata 
sa gledišta simboličnoga izraza, nego kao semiotičan, 
kao znak ili kao simptom nekoga procesa koji je u 
osnovi. Shodno tome, reduktivna metoda obdelava 
nesvesni proizvod u smislu nekoga svođenja na ele- 
mente, na osnovne procese, bilo da su oni reminiscen- 
cije na događaje koji su se stvarno odigrali, bilo da 
su elementarni procesi koji aficiraju psihu. Otuda je 
reduktivna metoda orijentisana unazad (u suprotnosti 
prema konstruktivnoj metodi, v. 0.), ili u istorijskom 
smislu ili u prenosnom smislu svođenja kompleksne i 
diferencirane količine na nešto opštije i elementar- 
nije. Frojdova i Adlerova metoda tumačenja jesu re- 
duktivne ukoliko obe redukuju na elementarne pro- 
cese želje i težnje, u poslednjoj liniji infantilne ili 
fiziološke prirode. Nesvesnom proizvodu pripada pri 
tome nužno samo vrednost prenosna izraza, za šta za- 
pravo ne bi trebalo da se primenjuje termin simbol 
(v. 0.). Dejstvo redukcije s obzirom na značaj nesve- 
snoga proizvoda leži u rasturanju, time što se on ili 
svodi na svoje istorijske prethodne stepene i time 
uništava, ili ponovo integrališe onom elementarnom 
procesu iz koga je proizišao. 


47. Simbol. — Pojam simbola, po mome shvata- 
nju, stoga se razlikuje od pojma prosta znaka. Zna- 
čenje  simboličnoga i značenje  semiotičnoga jesu sa- 
svim različne stvari. Ferero (Ferrero)"" u svojoj knji- 
Zi, strogo uzev, ne govori o simbolu, nego o znaku. 
Na primer: stari običaj da se pri prodaji nekoga zem- 
ljišta predaje komad zelena busena može se vulgar- 
no obeležiti kao »simboličan«, ali po svojoj prirodi 
on je sasvim semiotičan. Komad zelena busena je 
znak, stavljen za celo zemljište. Točak sa krilima u 
železničkoga činovnika nije nikakav simbol železni- 
ce, nego znak koji obeležava pripadnost železničkome 
saobraćaju. Simbol, međutim, uvek pretpostavlja da 
je odabrani izraz najbolja mogućna oznaka ili for- 
mula za stanje stvari koje je relativno nepoznato, ali 
se zna ili se zahteva da postoji. Ako se, dakle, točak 


«o Ferrero, Les lois psychologiques du symbolisme, 1895. 

sa krilima u železničkoga činovnika objašnjava kao 
simbol, onda bi time bilo rečeno da taj čovek ima po- 
sla s nekim nepoznatim načinom delanja, koji se ne 
može drukčije ili bolje izraziti nego krilatim točkom. 
Svako shvatanje koje simbolični izraz objašnjava kao 
analogiju ili skraćenu oznaku neke poznate stvari je- 
ste semiotično. Shvatanje koje simbolični izraz obja- 
šnjava kao najbolje mogućnu i zato kao najjasniju i 
naj karakteristični ju formulaciju neke relativno ne- 
poznate stvari jeste simbolično. Shvatanje koje sim- 
bolični izraz objašnjava kao nameran opis ili preo- 
bličavanje neke poznate stvari jeste alegorično. Obja- 
šnjenje krsta kao simbola božanske ljubavi jeste 
semiotično, jer »božanska ljubav« ono stanje stvari 
koje se ima izraziti obeležava tačnije i bolje negoli 
krst, koji može imati još mnoga druga značenja. Sim- 
bolično je, međutim, ono objašnjenje krsta koje, iz- 
nad svih iznalažljivih objašnjenja, gleda na krst kao 
na izraz nekog još nepoznatoga i nerazumljivoga mi- 
stičkoga ili transcendentnoga, tj. pre svega psiholo- 
škoga stanja stvari, koje se prosto najprikladnije 
može predstaviti krstom. 


Dokle god je simbol živ, on je izraz neke stvari 
koja se inače ne može bolje obeležiti. Simbol je živ 
samo dok je bremenit značenjem. Ali ako je njegov 
smisao iz njega rođen, tj. ako je nađen onaj izraz 
koji traženu, očekivanu ili naslućivanu stvar još bolje 
formuliše negoli dotadašnji simbol, onda je simbol 
mrtav, tj. on ima još samo istorijski značaj. Stoga se 
o njemu može još uvek govoriti kao o nekom simbo- 
lu, uz prećutnu pretpostavku da se o njemu govori 
kao o onom što je on bio kad svoj bolji izraz još nije 
iz sebe bio rodio. Način na koji Pavle i starija mi- 
stička spekulacija postupaju sa simbolom krsta po- 
kazuje da je on za njih bio simbol koji je na nenad- 
mašan način predstavljao ono što je neizrečeno. Za 
svako esoteričko objašnjenje simbol je mrtav, jer je 
esoterikom sveden na (veoma često prividno) bolji 
izraz, i zbog toga služi kao prost znak za drugde pot- 
punije i bolje poznate veze. Živ je simbol uvek samo 
za eksoteričko stanovište. Izraz koji je stavljen za 

poznatu stvar ostaje uvek prost znak i nikada nije 
simbol. Stoga je sasvim nemogućno da se živ, tj. zna- 
čenjem bremenit simbol stvori iz poznatih veza. Jer 
ono što je tako stvoreno ne sadrži nikada više nego 
što je unutra stavljeno. Svaki psihički proizvod, uko- 
liko je trenutno najbolje mogućni izraz za neko još 
nepoznato ili samo relativno poznato stanje stvari, 
može se shvatiti kao simbol ukoliko je čovek sklon 
pretpostavci da izraz namerava da obeleži i ono što 
se tek naslućivalo, ali se jasno još nije znalo. Uko- 
liko svaka naučna teorija obuhvata neku hipotezu, 
dakle ukoliko je anticipatorna oznaka nekoga u su- 
štini još nepoznatog stanja stvari, ona jeste simbol. 
Zatim je svaka psihološka pojava simbol pod pret- 
postavkom da ona kazuje još nešto više i nešto drugo, 
što se otima sadašnjem saznanju. Ova pretpostavka 
je mogućna prosto svugde gde postoji svest koja je 
podešena za dalje mogućnosti značenja stvari. Ona 
nije mogućna samo onde, i to samo za tu istu svest, 
gde je svest sama proizvela neki izraz koji treba da 
iskazuje upravo toliko koliko je bilo u nameri nje- 
gova proizvođenja, dakle, na primer, neki matema- 
tički izraz. Ali za drugu svest ovo ograničenje nikako 
ne postoji. Ona može i matematički izraz da shvati 
kao simbol za neko u nameri njegova proizvođenja 
skriveno, nepoznato psihičko stanje stvari, ukoliko 
ovo stanje stvari onome koji je stvorio semiotični iz- 
raz nije dokažljivo poznato i stoga nije moglo da bude 
predmet svesne upotrebe. Da li je nešto simbol ili 
nije, to zavisi pre svega od stava posmatračke sve- 
sti, jednoga razuma, na primer, koji dato stanje stvari 
ne uzima samo kao takvo nego i kao izraz nepozna- 
toga. Stoga je odista mogućno da neko postavlja sta- 
nje stvari koje se nikako ne čini simbolično njegovu 
posmatranju, ali se takvo svakako čini nekoj drugoj 
svesti. 


Isto tako mogućan je obrnut slučaj. Ima, u stva- 
ri, proizvoda čiji simbolični karakter ne zavisi od 
stava posmatračke svesti, nego se od sebe otkriva u 
simboličnu uticaju na posmatrača. To su proizvodi 
koji su tako uobličeni da bi morali biti bez ikakva 

smisla kad im ne bi pripadao simboličan smisao. Tro- 
ugao sa upisanim okom jeste kao čista činjeničnost 
toliko besmislen da je nemogućno da ga posmatrač 
shvati kao prosto slučajnu igračku. Takvo uobličava- 
nje neposredno nameće simbolično shvatanje. Ovaj 
uticaj biva potpomognut ili češćim i istovetnim po- 
javljivanjem istoga uobličavanja ili naročito brižlji- 
vim načinom proizvođenja, koji je, naime, izraz jedne 
tome pridavane naročite vrednosti. Simboli koji se 
uobličavaju baš u tome opisanom načinu ili su mrtvi, 
tj. nadmašeni boljim formulisanjem, ili su proizvodi 
čija simbolična priroda zavisi samo od stava posma- 
tračke svesti. Ovaj stav, koji datu pojavu shvata kao 
simboličnu, možemo skraćeno beležiti kao simboličan 
stav. On je odnosima stvari samo jednim delom 
opravdan, a drugim delom je izliv određena pogleda 
na svet, onoga koji dešavanju, bilo u velikom ili u 
malom, pridaje neki smisao i tom smislu pridaje iz- 
vesnu veću vrednost negoli čistoj činjeničnosti. Na- 
suprot ovom shvatanju stoji drugo, koje akcenat 
svagda stavlja na čistu činjeničnost i smisao podre- 
đuje činjenicama. Za ovaj poslednji stav nema nigde 
nikakvih simbola onde gde se simbolika osniva samo 
na načinu posmatranja. Naprotiv, i za njega ima sim- 
bola, naime upravo onih koji od posmatrača iziskuju 
pretpostavljanje skrivena smisla. Božji lik sa bičjom 
glavom može se, doduše, objasniti kao ljudsko telo 
sa bičjom glavom. Ali ovo objašnjenje jedva bi se 
merilo sa simboličnim objašnjenjem, jer je simbol 
suviše nametljiv da bi se moglo preći preko njega. 
Simbol koji svoju simboličnu prirodu pokazuje na- 
metljivo ne treba još nikako da bude živ simbol. On, 
na primer, može da utiče samo na istorijski ili filo- 
sofski razum. On izaziva intelektualno ili estetičko 
interesovanje. Ali simbol je živ samo ako je i za po- 
smatrača najbolje i najviše mogućan izraz onoga što 
se naslućuje, a još se ne zna. U takvim okolnostima 
on izaziva nesvesno učestvovanje. On vrši uticaj ko- 
jim stvara i unapređuje život. Kao što Faust kaže: 


»Kako drukčije na me utiče ovaj znak...« 

Živi simbol formuliše bitno nesvestan deo, i što je 
taj deo opštije raširen, to je opštiji i uticaj simbola, 
jer u svakome dodiruje srodnu žicu. Kako je simbol, 
s jedne strane, najbolje mogućni i za datu epohu ne- 
nadmašni izraz za ono što je još nepoznato, to on 
mora proizlaziti iz onoga što je na j diferencirani je i 
najkomplikovanije u savremenoj duhovnoj atmosfe- 
ri. Ali kako živi simbol, s druge strane, mora da 
obuhvata ono što je srodno nekoj većoj ljudskoj gru- 
pi da bi uopšte mogao da na takvu utiče, to on mora 
da dohvata upravo ono što može da bude zajedničko 
nekoj većoj ljudskoj grupi. To nikada ne može biti 
ono što je veoma diferencirano i vrlo teško dostupno, 
jer to postiže i razumeva samo malen broj, nego to 
mora biti nešto još tako primitivno da njegovo svu- 
dašnje prisustvo bude izvan svake sumnje. Samo ako 
simbol to dohvata i izražava najboljim mogućnim iz- 
razom, on ima opšti uticaj. U tome se sastoji snažni 
i u isti mah spasonosni uticaj nekoga živoga socijal- 
noga simbola. 


Isto što kažem ovde o socijalnom simbolu važi i 
za individualni simbol. Ima individualnih psiholoških 
proizvoda koji imaju očevidno simboličan karakter, 
koji nam otprve nameću simboličko shvatanje. Za 
jedinku oni imaju sličan funkcionalan značaj kao so- 
cijalni simbol za veću ljudsku grupu. Ali ovi proiz- 
vodi nikada nisu samo svesna ili samo nesvesna po- 
rekla, nego proizlaze iz ravnomerne saradnje i jed- 
noga i drugoga. Ne samo čisti proizvodi svesti nego i 
isključivo nesvesni proizvodi nisu eo ipso uverljivo 
simbolični, nego je simboličkom stavu posmatračke 
svesti ostavljeno da im pripisuje karakter simbola. 
Ali oni se isto tako mogu shvatiti i kao sasvim kau- 
zalno uslovljene činjenice, možda u smislu kao što se 
crveni eksantem šarlaha može shvatiti kao »simbol« 
šarlaha. U ovome slučaju svakako se s pravom govori 
o »simptomu«, a ne o simbolu. Stoga Frojd, po mome 
mišljenju, sa svoga stanovišta s pravom nije govo- 
rio o simboličkim, nego o simptomatičnim radnja- 
ma," jer za njega ove pojave nisu simbolične u ovde 


ši Freud, Zur Psychopathologie des Alltaglebens. 

definisanom smislu, nego su simptomatični znaci 
određena i opštepoznata osnovnoga procesa. Ima, na- 
ravno, neurotičara koji svoje nesvesne proizvode, 
koji su u prvome redu i uglavnom simptomi bolesti, 
shvataju kao veoma značajne simbole. Ali uopšte 
uzev to nije slučaj. Naprotiv, današnji neurotičar čak 
je i suviše sklon da i ono što je značajno shvata kao 
»simptom«. Činjenica da postoje dva distinktna, je- 
dan drugom protivrečna i s ove i s one strane rev- 
nosno branjena shvatanja o smislu i nesmislu stvari 
poučava nas da očevidno ima procesa koji ne izra- 
žavaju nikakav naročit smisao, koji su samo konse- 
kvencije, a nimalo simptomi, i drugih procesa koji u 
sebi nose skriven smisao; koji ne samo što neće da od 
nečega vode poreklo nego čak hoće da nešto postanu 
i koji su zato simboli. Našem taktu i našoj oceni 
ostavljeno je da reše gde imamo posla sa simptomi- 
ma, a gde sa simbolima. 


Simbol je uvek tvorevina veoma kompleksne 
prirode, jer se sastavlja iz činjenica svih psihičkih 
funkcija. Zbog toga on nije ni racionalne ni iracio- 
nalne prirode. On, doduše, ima jednu stranu koja se 
odaziva razumu, ali i jednu stranu koja je razumu 
nepristupačna jer je sastavljena ne samo iz činjenica 
racionalne prirode nego i iz iracionalnih činjenica či- 
stoga unutrašnjega i spoljašnjega opažanja. Bo- 
gatstvo naslućivan ja i obilje značenja u simbola izi- 
skuje ne samo mišljenje nego i osećanje, i njegova 
naročita slikovitost, ako je uobličena u čulnu formu, 
izaziva ne samo oset nego i intuiciju. Živi simbol ne 
može se ostvariti u otupelu i malo razvijenu duhu, 
jer će se takav duh zadovoljiti simbolom koji već 
postoji, onakvim kakvog mu ga pruža ono što tradi- 
cionalno postoji. Samo čežnja visoko razvijena duha, 
kome pruženi simbol više ne daje najviše sjedinjenje 
u jednom izrazu, može da stvori nov simbol. Ali kako 
simbol proizlazi baš iz svoje najviše i poslednje du- 
hovne tekovine, i u isti mah mora da obuhvati i naj- 
dublje osnove svojega bića, to on ne može jednostra- 
no proizlaziti iz visoko diferenciranih duhovnih funk- 
cija, nego mora u jednakoj meri voditi poreklo i iz 

najnižih i najprimitivnijih pokreta. Da bi ovo sara- 
đivanje najsuprotnijih stanja uopšte bilo mogućno, 
ona oba moraju da stoje jedno pored drugoga u naj- 
punijoj suprotnosti. Ovo stanje mora da bude naj- 
žešće razilaženje za samim sobom, i to u tolikoj meri 
da se teza i antiteza negiraju, a Ja ipak mora da pri- 
zna svoje bezuslovno učestvovanje u tezi i antitezi. 
Ali ako postoji pobeđenost jednoga dela, onda će sim- 
bol pretežno biti proizvod drugoga dela, i baš u istoj 
meri i manje biti simbol nego simptom, naime 
simptom prigušene antiteze. Međutim, koliko je sim- 
bol samo simptom, toliko mu nedostaje i oslobodilač- 
ki uticaj, jer ne izražava potpuno opravdanje posto- 
janja svih delova psihe, nego podseća na prigušivanje 
antiteze, čak i ako ne bi trebalo da svest sebi daje 
računa o tome. Ali ako postoji potpuna jednakost i 
ravnopravnost suprotnosti, potvrđena bezuslovnim 
učestvovanjem Ja u tezi i antitezi, onda je time stvo- 
ren zastoj htenja, jer se više ne može hteti, zato što 
svaki motiv ima pored sebe svoj jednako jak pro- 
tivmotiv. Kako život nikada ne podnosi zastoj, na- 
staje slaganje životne energije, koja bi dovela do ne- 
podnošljiva stanja kad iz zategnutosti suprotnosti ne 
bi nastala nova spajalačka funkcija, koja prevazilazi 
suprotnosti. Ali ona prirodnim načinom nastaje iz 
regresije hbida, a tu regresiju izazvalo je nagomila- 
vanje. Kako je potpunim razilaženjem volje napre- 
dak onemogućen, to libido otiče nazad, struja tako 
reći teče natrag k izvoru, tj. pored zastoja i neaktiv- 
nosti svesti nastaje aktivnost nesvesnoga, gde sve 
diferencirane funkcije imaju svoj zajednički, arhaič- 
ni koren, od kojega primitivni mentalitet pokazuje 
još mnogobrojne ostatke. Aktivnošću nesvesnoga iz- 
vlači se na površinu sadržaj koji je podjednako kon- 
stelisan tezom i antitezom i ponaša se prema jednoj 
i drugoj kompenzatorski (v. 0.). Kako ovaj sadržaj 
pokazuje vezu ne samo prema tezi nego i prema anti- 
tezi, on sačinjava srednju osnovu, na kojoj se suprot- 
nosti mogu da pomire. Shvatimo li, na primer, su- 
protnost kao suprotnost čulnosti i duhovnosti, onda 
srednji, iz nesvesnoga rođeni, sadržaj zbog svojega 


512 


duhovnoga bogatstva veza daje dobrodošao izraz i 
zbog svoje čulne očiglednosti dohvata čulnu antitezu. 
Ali između teze i antiteze razdvojeno Ja nalazi u 
jednoj srednjoj osnovi svoju suprotnost, svoj jedan i 
vlastit izraz, i ono će ga žudno dohvatiti da bi se 
spasio iz svoje razdvojenosti. Stoga zategnutost su- 
protnosti struji u srednji izraz i brani ga od borbe 
suprotnosti koja uskoro počinje na njemu i u njemu, 
a te suprotnosti pokušavaju da nov izraz razreše u 
svome smislu. Duhovnost od izraza nesvesnoga hoće 
da napravi nešto duhovno, a čulnost nešto čulno, jed- 
na hoće da od toga napravi nauku i umetnost, a druga 
čulno doživljavanje. Razrešavanje nesvesnoga proiz- 
voda u jedno ili drugo polazi za rukom ako Ja nije 
bilo potpuno razdvojeno, nego je više stajalo na ovoj 
negoli na onoj strani. Ako sad jednoj strani pođe za 
rukom razrešavanje nesvesnoga proizvoda, onda na 
tu stranu pada ne samo nesvesni proizvod nego i Ja, 
zbog čega nastaje identifikacija Ja sa najviše zašti- 
ćivanom funkcijom (v. funkcija niže vrednosti). Zbog 
toga će se proces razdvajanja ponoviti docnije na 
višem stepenu. Ako zbog čvrstine Ja ni tezi ni anti- 
tezi ne pođe za rukom da razreši nesvesni proizvod, 
onda je time dokazano da je nesvesni izraz nadmoć- 
niji ne samo od jedne nego i od druge strane. Cini 
mi se da su čvrstina Ja i nadmoćnost srednjega iz- 
raza nad tezom i antitezom korelati koji se uzajam- 
no uslovljavaju. Ponekad bi se reklo kao da je čvrsti- 
na urođene individualnosti ono što je presudno, a 
ponekad i to kao da nesvesni izraz ima nadmoćnu 
snagu koja Ja podstiče na bezuslovnu čvrstinu. Ali, 
u stvari, možda bi stvar mogla stajati tako da čvrsti- 
na i određenost individualnosti, s jedne, i nadmoćna 
snaga nesvesnoga izraza, s druge strane, nisu ništa 
drugo nego znaci jednoga istoga stanja stvari. Ako 
nesvesni izraz ostaje toliko očuvan, onda on sačinja- 
va sirovo gradivo koje nije za razrešavanje, nego za 
uobličavanje, i to gradivo postaje zajednički pred- 
met za tezu i antitezu. On time postaje nov sadržaj i 
vlada celim stavom, uništava rascep i snagu suprot- 
nosti goni u zajedničko korito. Time je uništen za- 

stoj života, i život može da teče dalje s novom sna- 
gom i novim ciljevima. 


Ovaj opisani proces u njegovu totalitetu obele- 
žio sam kao transcendentnu funkciju, pri čemu pod 
»funkcijom« ne razumevam neku osnovnu funkciju, 
nego kompleksnu, iz drugih funkcija sastavljenu 
funkciju, a nazivom »transcendentna« neću da obe- 
ležim nikakav metafizički kvalitet, nego činjenicu da 
je ovom funkcijom stvoren prelazak iz jednoga stava 
u drugi. Tezom i antitezom obrađeno sirovo gradivo, 
koje u svome procesu uobličavanja sjedinjuje suprot- 
nosti, jeste živi simbol. U njegovu za dugu epohu ne- 
razrešljivu sirovu gradivu leži njegovo bogatstvo na- 
slućivanja, a u obliku što ga njegovo sirovo gradivo 
prima pod uticajem suprotnosti leži njegov uticaj na 
sve psihičke funkcije. Nagoveštaj i osnova simbolo- 
tvornoga procesa nalaze se u oskudnim izveštajima o 
periodima inicijacije osnivača religija, na primer: 
Isus i satana, Buda i Mara, Luter i đavo, Cvingli_ i 
njegova svetska predistorija, obnovljenje Fausta na 
osnovu ugovora sa đavolom u Getea. U  Zaratustri 
nalazimo pri kraju odličan primer za prigušivanje 
antiteze u liku »najružnijega čoveka«. 


48. Sintetički (vidi konstruktivan). 


49. Slika. — Kad u ovom delu govorim o slici, 
onda ne mislim na psihičko odslikavanje spoljašnje- 
ga objekta, nego mnogo više na shvatanje koje svoje 
poreklo ima u poetskoj jezičkoj upotrebi, naime 
mislim na sliku fantazije, koja se samo indirektno 
odnosi na opažaj spoljašnjega objekta. Ova slika više 
počiva na nesvesnoj aktivnosti fantazije, i kao njen 
produkat ona se svesti prikazuje više ili manje stra- 
na, otprilike u vidu kakve vizije ili halucinacije, ali 
bez ispoljavanja patološkoga karaktera koji obično 
ove pojave nose, tj. bez pripadanja ma kakvoj klinič- 
koj slici bolesti. Slika nosi psihološki karakter kakve 
predstave u fantaziji, a nikada quasi realni karakter 
halucinacije, tj. ona nikada ne stoji na mestu stvar- 
nosti i uvek se razlikuje od čulne stvarnosti kao 
»unutarnja« slika. Čak joj po pravilu nedostaje sva- 

ka projekcija u prostor, iako u izuzetnim slučajevi- 
ma može čak u neku ruku i spolja da se pojavi. Ovaj 
način pojavljivanja označujemo kao arhaični (v. 0.), 
ako nije u prvome redu patološki, ali to mu ni u kome 
slučaju ne oduzima karakter arhaičnoga. Na primi- 
tivnome stupnju, tj. u mentalitetu primitivnoga, unu- 
tarnja slika lako se premešta u prostor kao vizija ili 
kao halucinacija čula sluha, a da nije patološka. 

Iako slici po pravilu ne pripada nikakav karakter 
stvarnosti, ipak prema prilikama mogu da joj pripi- 
šem utoliko veći značaj za duševno doživljavanje, tj. 
veliku psihološku vrednost, koja predstavlja unutra- 
šnju »stvarnost«, koja u datom slučaju prevazilazi 
psihološki značaj »spoljašnje« stvarnosti. U tom slu- 
čaju jedinka se ne orijentiše prema prilagođivanju 
stvarnosti, nego prema prilagođivanju unutrašnjim 
zahtevima. 

Unutrašnja slika je jedna kompleksna količina, 
sastavljena iz najrazličitijih materijalija najrazličiti- 
jega porekla. Pa ipak, to nije nikakav konglomerat, 
nego jedan u sebi jedinstven proizvod, koji ima svoj 
sopstveni samostalni smisao. Slika je koncentrisan 
izraz celokupne psihičke situacije ne samo ili pre- 
težno baš nesvesnih sadržaja. Slika je, doduše, izraz 
nesvesnih sadržaja, ali ne svih sadržaja uopšte, nego 
samo onih koji su momentano konstelisani. Ova kon- 
stelacija proizlazi, s jedne strane, iz sopstvene aktiv- 
nosti nesvesnoga, a s druge strane iz momentanoga 
položaja same svesti, koji uvek u isti mah podstiče 
i aktivnost pripadnih subliminalnih materijalija, dok 
nepripadne koči. Prema tome je slika izraz kako ne- 
svesne tako i svesne momentane situacije. Tumače- 
nje njena smisla ne može, dakle, polaziti ni samo od 
svesti ni samo od nesvesti, nego samo od njihove uza- 
jamne veze. 

Ja nazivam sliku iskonskom* onda kad ima 
arhaičan karakter. O arhaičnom karakteru govorim 
onda kad slika pokazuje uočljivo slaganje sa pozna- 
tim mitološkim motivima. U ovom slučaju ona izra- 


: Oslanjajući se na jednu izjavu J. Burckhardta. Upor. 
Jung, Wandl. u. Symb. der Lib, p. 35. 

žava, s jedne strane, pretežno kolektivno-nesvesne 
(v. 0.) materijali je, a, s druge strane, ukazuje na to 
da se momentano stanje svesti manje nahodi pod lič- 
nim uticajem, a više pod kolektivnim. 


Jedna lična slika nema ni arhaičan karakter ni 
kolektivan značaj, nego izražava lično-nesvesne sa- 
držaje i lično-uslovljeno stanje svesti. 


Iskonska slika, koju sam na drugome mestu obe- 
ležio i kao »arhetip«,*: jeste uvek kolektivna, tj. ona 
je zajednička u najmanju ruku svima narodima, ili 
svima vremenima. Verovatno je da su glavni mito- 
loški motivi zajednički svima rasama i svima vreme- 
nima; mogao sam, na primer, da dokažem da se 
velik broj motiva iz grčke mitologije nalazi u sno- 
vima i fantazijama duševno obolelih najčistokrvnijih 
crnaca.*: 


Iskonska slika je mnemički talog, engram (Se- 
mon), koji je proizišao zgušnjavanjem nebrojenih, 
međusobno sličnih procesa. Engram je u prvoj hniji 
i na prvome mestu taloženje i na taj način tipična 
osnovna forma izvesnog duševnog doživljavanja koje 
se uvek vraća. Zato je on kao mitološki motiv i je- 
dan izraz koji uvek dejstvuje i neprestano se vraća, 
te kao takav izvesno duševno doživljavanje ili budi 
ili na podesan način formuliše. Iskonska slika je psi- 
hički izraz jedne fiziološko-anatomski određene uro- 
đenosti. Ako se stavimo na stanovište da je jedna od- 
ređena anatomska struktura nastala pod uticajem 
uslova okoline na živo gradivo, onda iskonska slika 
u svome stalnom i opšte rasprostrtom javljanju od- 
govara jednom isto tako opštem i stalnom spolja- 
šnjem uticaju, koji otuda mora imati karakter pri- 
rodnoga zakona. Na taj način bi se mogao mit od- 
nositi na prirodu (na primer, mitovi o suncu na sva- 
kodnevno rađanje i zalaženje sunca ili na isto tako 
za čula veoma osetnu promenu godišnjih vremena). 


e» Jung, Instinct and the Unconscious. The Journal of 
Psychology, Vol. X, 1. 


* Značajan primer jedne arhaične slike nalazi se u: 
Jung, Wandl. u. Symb. d. Lib, p. 94 f. 

Ali bi pri tome preostajalo pitanje zašto se onda kao 
sadržaj mita ne bi prosto pojavljivali sunce i njegove 
prividne promene direktno i nesakriveno. Međutim, 
činjenica da se sunce ili mesec ili meteorološki pro- 
cesi pojavljuju bar u alegorijama upozorava nas na 
samostalnu saradnju psihe, koja, dakle, u ovom slu- 
čaju ne može biti samo produkat ili otisak uslova 
okoline. Jer odakle bi ona onda uopšte dobivala spo- 
sobnost za neko stanovište izvan čulnog opažanja? 
Odakle bi joj onda uopšte pridolazila sposobnost da 
stvori nešto više ili nešto drugo osim potvrde svedo- 
čanstva čula? Otuda smo prinuđeni pretpostaviti da 
data moždana struktura svoju prirodu ne duguje 
samo uticaju uslova okoline nego isto toliko i naro- 
čitom i samostalnom svojstvu žive materije, dakle 
nekom zakonu koji je dat sa životom. Stoga je data 
kakvoća organizma, s jedne strane, proizvod spolja- 
šnjih uslova i, s druge strane, opredeljenja koja su 
inherentna svemu živome. Prema tome se i iskonska 
slika, s jedne strane, nesumnjivo mora odnositi na 
izvesne za čula veoma osetne prirodne procese koji 
se svagda obnavljaju i stoga su uvek delatni, a, s dru- 
ge strane, isto tako nesumnjivo na izvesna unutrašnja 
opredeljenja duhovnoga života uopšte. Svetlosti orga- 
nizam suprotstavlja novu tvorevinu, oko, a prirodno- 
me procesu duh suprotstavlja kakvu simboličnu sliku 
koja prirodni proces prima isto onako kao oko svet- 
lost. I kao što je oko svedočanstvo za naročitu i sa- 
mostalnu stvaralačku delatnost žive materije, isto 
tako je i iskonska slika izraz sopstvene i neuslovlje- 
ne, tvoračke snage duha. 


Iskonska slika je na taj način obuhvatan izraz 
živoga procesa. Čulnim i unutarnjim duhovnim opa- 
žajima, koji se pojavljuju najpre kao neuređeni i 
nepovezani, ona daje smisao koji unosi red i veze, 
i na taj način ona psihičku energiju oslobađa veza- 
nosti za nagi i neshvaćeni opažaj. Ali iskonska slika 
i opažajem draži oslobođene energije vezuje za od- 
ređen smisao, i ovaj vodi delanje putovima koji od- 
govaraju smislu. Iskonska slika oslobađa neupotreb- 
ljive, nagomilane energije, na taj način što upućuje 

na prirodu, a sam prirodni nagon prevodi u duhovne 
forme. 

Iskonska slika je prvi stepen ideje (v. 0.), ona je 
kolevka ideje. Iz iskonske slike razum, izdvajanjem 
iskonskoj slici svojstvenoga i nužnoga konkretizma 
(v. 0.), razvija jedan pojam — upravo ideju — ali 
ovaj se od drugih pojmova razlikuje time što nije 
iskustvu dat, i što se otvara kao osnova svega isku- 
stva. Ovu osobinu primila je ideja od iskonske slike, 
koja kao izraz specifične strukture mozga svemu 
iskustvu dodeljuje i određenu formu. 


Stepen psihološke uticajnosti iskonske slike od- 
ređuje se stavom same jedinke. Ako je stav uopšte 
introvertan, onda prirodnim načinom zbog odvajanja 
libida od spoljašnjega objekta nastaje pojačano na- 
glašavanje unutrašnjega objekta, misli. Iz toga proiz- 
lazi naročito intenzivan razvitak misli na liniji koju 
je nesvesno obeležila iskonska slika. Na taj način 
iskonska slika pojavljuje se najpre indirektno. Dalji 
hod misaonoga razvića dovodi do ideje, koja nije 
ništa drugo do iskonska slika koja je dospela do mi- 
saonoga formulisanja. Preko ideje vodi samo razvi- 
tak protivfunkcije, tj. čim je ideja intelektualno 
shvaćena, ona hoće da utiče na život. Stoga ona pri- 
vlači osećanje, koje je u ovom slučaju mnogo manje 
diferencirano i otuda mnogo konkretni je negoli mi- 
šljenje. Stoga je osećanje nečisto, i, zato što je nedi- 
ferencirano, još spojeno sa nesvesnim. Zato je je- 
dinka nesposobna da osećanje s takvim osobinama 
udruži s idejom. U ovom slučaju iskonska slika po- 
javljuje se kao simbol na unutrašnjem obzorju, te po- 
moću svoje konkretne prirode dohvata, s jedne stra- 
ne, osećanje koje se nalazi u nediferenciranom kon- 
kretnom stanju, a pomoću svoga značaja dohvata i 
ideju, kojoj je ona mati, te tako spaja ideju sa oseća- 
njem. Iskonska slika u ovome obliku pojavljuje se 
kao posrednik i time ponovo dokazuje svoju spa- 
sonosnu uticajnost, koju je u religijama uvek imala. 
Stoga bih ja ono što Sopenhauer kaže o ideji pre pri- 
menio na iskonsku sliku, zato što, kao što sam obja- 
snio pod rečju »ideja«, ideja mora biti shvaćena ne 

sasvim kao nešto apriorno, nego upravo i kao nešto 
izvedeno i naknadno razvijeno. Stoga, kad dalje bu- 
dem navodio Šopenhauerove reči, molim čitaoca da 
reč »ideju« u tekstu uvek zameni »iskonskom sli- 
kom« da bi razumeo šta ja ovde mislim: 


»Jedinka kao takva nikada ne saznaje — ideju 
— nego je saznaje samo onaj koji se iznad svega hte- 
nja i iznad sve individualnosti uzdigao do istoga sub- 
jekta saznanja: dakle, ona je dostižna samo geniju, 
i zatim onome koji se zbog povišenja svoje čiste sa- 
znajne moći, izazvanog u najviše slučajeva delima 
genija, nahodi u genijalnom raspoloženju: otuda se 
ona ne može prosto, nego samo uslovno saopštiti, 
ukoliko se shvaćena i (na primer) u umetničkom delu 
ponavljana ideja svakome sviđa na osnovu njegove 
sopstvene intelektualne vrednosti«, itd. 


»Ideja je jedinstvo koje se zbog vremenske i 
prostorne forme naše intuitivne aprehenzije raspalo 
u mnoštvo.« 


»Pojam liči na mrtav sanduk u kome sve što se 
u njega stavilo doista leži jedno pored drugoga, ali 
iz koga se i ne može izvaditi više no što se u njega 
stavilo: ideja, naprotiv, u onome koji ju je shvatio 
razvija predstave, koje su s obzirom na s njom istoi- 
meni pojam nove: ona liči na živ, snagom samorazvi- 
janja i rađanja snabdeven organizam, koji proizvodi 
ono što nije ležalo smešteno u njega.«“" 


Šopenhauer je jasno uvideo da se »ideja«, tj. 
iskonska slika po mojoj definiciji, ne može postići na 
putu na kome se pojam ili »ideja« stiču (»ideja« po 
Kantu »Begriff aus Notionenx"'), nego da je za to 
potreban jedan elemenat s one strane razumova for- 
mulisanja, otprilike, kako Šopenhauer kaže, »genijal- 
no raspoloženje« (»geniale Stimmung«), pri čemu se 
ne misli ni na šta drugo do na jedno osećajno stanje. 
Jer od ideje do iskonske slike dospeva se samo na taj 
način što se put koji vodi do ideje preko vrhunca 
ideje produžuje u protivfunkciju. 


«5 Welt als Wille und Vorstellung. Bd. I, $ 49. 
«e Kritik der reinen Vernunft. Kehrb., p. 279. 

Iskonska slika se odlikuje živošću, za razliku od 
ideje, koja se odlikuje jasnošću. Ona je naročit živ 
organizam, »obdaren proizvodilačkom snagom«, jer 
je iskonska slika nasleđena organizacija psihičke 
energije, čvrst sistem, koji nije samo izraz nego i 
mogućnost toka energetičkoga procesa. Ona obeleža- 
va, s jedne strane, način kojim je energetički proces 
od pravremena neprestano tekao, i to na isti način, a 
istovremeno omogućuje i neprestano ponavljanje za- 
konitoga toka time što aprehenziju i psihičko poima- 
nje situacija omogućuje na takav način da se život 
može neprestano dalje produžavati. Na taj način je 
iskonska slika nužna suprotnost instinktu, koji je ce- 
lishodno delanje, ali pretpostavlja i isto tako sa 
smislom podudarno kao i celishodno poimanje svag- 
dašnjih situacija. Ova aprehenzija date situacije za- 
jemčava se slikom koja postoji a priori. Ona pretpo- 
stavlja primenljivu formulu bez koje aprehenzija 
kakvog novog stanja stvari ne bi bila mogućna. 


50. Sopstvenost,  suštastveno biće (Selbst) (v. Ja). 

51. Stav. — Ovaj pojam je relativno nova teko- 
vina psihologije. Ona vodi svoje poreklo od Milera 
(Miiller) i Sumana (Schumann). Dok Kilpe™ definiše 
stav kao predispoziciju senzornih i motornih centara 
za određeno uzbuđenje ili kakav stalan impuls, 
Ebinghaus (Ebbinghaus)» ga shvata u širem smislu 
kao pojavu vežbanja, koja ono što je uobičajeno uno- 
si u pojedinačnu radnju koja od uobičajenoga odstu- 
pa. Iz Ebinghausova pojma stava proizlazi i naša 
upotreba pojma. Stav je za nas gotovost psihe da 
agira ili reagira u jednome određenome pravcu. Po- 
jam je naročito važan baš za psihologiju kompleksnih 
duševnih pojava, ukoliko dovodi do izraza onu oso- 
bitu psihološku pojavu, naime da izvesni nadražaji 
u izvesno vreme moćno deluju, a u drugo slabo ili ni- 
kako. Imati stav znači: za nešto određeno biti spre- 
man, čak i kad je to određeno nesvesno, jer imati 
stav znači isto što i apriorna upravljenost na odre- 


xx Pflugers Arch. Bd. 45, 37. 


»8 Gr. der Psychol. p. 44. 
w Gr. der Psychol. I, 681 f. 

đeno, bez obzira na to da li je ovo određeno pred- 
stavljeno ili nije. Gotovost, kako je ja kao stav shva- 
tam, sastoji se u tome što je tu izvesna subjektivna 
konstelacija, određena kombinacija psihičkih činila- 
ca ili sadržaja, koja će ili delanje u ovome ili onome 
određenome pravcu determinisati, ili kakav spolja- 
šnji nadražaj shvatiti na ovaj ili onaj određeni način. 
Bez stava je aktivna apercepcija (v. 0.) nemogućna. 
Stav uvek ima tačku za pravac koja može biti svesna 
ili nesvesna, jer će spremljena kombinacija sadržaja 
u aktu apercepcije nova sadržaja nepogrešno istaći 
one kvalitete ili momente koji se pojavljuju kao pri- 
padni subjektivnom sadržaju. Otuda se dešava izbor 
ili sud koji isključuje ono što ne pripada. Sta pripa- 
da ili šta ne pripada rešava se spremljenom kombi- 
nacijom sadržaja ili konstelacijom. Da li je tačka za 
pravac stava svesna ili nesvesna, to nema značaja za 
odabiračko dejstvo stava, jer je izbor već a priori dat 
stavom i, uostalom, sleduje automatski. Ali je prak- 
tično razlikovati svesno i nesvesno, jer su neobično 
često data i dva stava, naime svestan i nesvestan. 
Time treba da bude izraženo da svest ima priprema- 
nje drugih sadržaja negoli nesvesno. Naročito je iz- 
razita dvojnost stava u neurozama. 


Pojam stava ima sa Vuntovim pojmom apercep- 
cije izvesno srodstvo, ali s tom razlikom što pojam 
apercepcije obuhvata u sebi proces odnosa spremlje- 
noga sadržaja prema sadržaju koji je nov i koji ima 
da se apercipuje, dok se pojam stava odnosi isključivo 
na subjektivno spremljeni sadržaj. Apercepcija je u 
neku ruku most koji već dati i spremljeni sadržaj 
spaja s novim sadržajem, dok je stav u neku ruku 
podupirač mosta na jednoj obali, a novi sadržaj podu- 
pirač na drugoj obah. Stav znači iščekivanje, a išče- 
kivanje deluje uvek odabirajući i dajući pravac. Sa- 
držaj koji je veoma naglašen i nahodi se u vidnom 
polju svesti obrazuje (event. zajedno sa drugim sadr- 
žajima) izvesnu konstelaciju, koja znači isto što i od- 
ređen stav, jer takav sadržaj svesti uskorava opaža- 
nje i apercipovanje svega istovrsnog, a koči sve 
neistovrsno. On stvara stav koji njemu odgovara. 

Ovaj automatski fenomen je bitan povod za jedno- 
stranost svesne orijentacije. Došlo bi se do potpuna 
gubljenja ravnoteže kada u psihi ne bi postojala sa- 
moregulatorna, kompenzatorna funkcija (v. 0.), koja 
svesni stav koriguje. U ovome smislu je dvojstvo sta- 
va, dakle, normalan fenomen, i on se sa svojim ome- 
tanjem pojavljuje samo ako je svesna jednostranost 
preterana. Stav kao obična pažnja može da bude re- 
lativno nevažna delimična pojava, ili i opšti princip 
koji određuje celu psihu. Iz razloga dispozicije, ili iz 
razloga uticaja sredine, ili vaspitanja, ili opštega ži- 
votnoga iskustva, ili uverenja, može habitualno da 
postoji sadržajna konstelacija, koja stalno i do naj- 
manjih sitnica proizvodi izvestan stav. Neko ko ne- 
daće života oseća naročito duboko imaće po svojoj 
prirodi stav koji stalno iščekuje nedaće. Ovaj prete- 
rani svesni stav je kompenzovan nesvesnim stavom 
prema zadovoljstvu. Pritešnjeni ima osetan stav pre- 
ma onome šta ga pritešnjiva, on se opredeljuje u 
iskustvu za ovaj momenat, vidi ga svuda, i otuda 
njegov nesvesni stav teži ka moći i nadmoćnosti. 


Prema vrsti habitualnoga stava celokupna psiho- 
logija jedinke različito je orijentisana i u osnovnim 
crtama. Iako opšti psihološki zakoni važe za svaku 
jedinku, ipak oni za pojedinu jedinku nisu karakteri- 
stični, jer je priroda njihova delanja sasvim različita 
prema prirodi opštega stava. Opšti stav je uvek re- 
zultat svih činilaca koji na psihu mogu da utiču, da- 
kle urođene dispozicije, vaspitanja, uticaja sredine, 
životnih iskustava, diferenciranjem (v. o.) stečenih 
shvatanja i ubeđenja, kolektivnih predstava itd. Egzi- 
stencija individualne psihologije bila bi isključena 
bez apsolutno fundamentalnoga značaja stava. Ali 
opšti stav izaziva tako velika pomeranja snaga i pro- 
mene u odnosima pojedinačnih funkcija između sebe 
da iz toga rezultuju opšta dejstva, a ova češće dovode 
u pitanje važenje opštih psiholoških zakona. Iako se, 
na primer, izvesna mera ispoljavanja seksualne funk- 
cije smatra kao neophodna iz fizioloških i psiholoških 
razloga, ipak ima jedinki koje se nje, bez štete, tj. 
bez patoloških pojava i bez ma na koji način vidlji- 

vih ograničenja delatnih sposobnosti, lišavaju u veli- 
koj meri, dok u drugim slučajevima i neznatne smet- 
nje u toj oblasti mogu da izazovu opšte posledice. 
Koliko su goleme individualne različnosti vidi se 
možda najbolje u pitanju  prijatnost — neprijatnost. 
Tu izneveravaju sva pravila. Šta, najzad, postoji što 
čoveku u nekoj prilici nije pričinilo prijatnost, a šta 
što mu u drugom slučaju nije učinilo neprijatnost? 
Svaki nagon, svaka funkcija može se podvrći drugoj 
i biti joj pratnja. Nagon ka svom Ja ili nagon ka moći 
može sebi da potčini seksualnost ili seksualnost isko- 
rišćuje Ja. Mišljenje, bujno rastući, prekrili sve dru- 
go, ili osećanje proguta mišljenje i osete, već prema 
stavu. 


U osnovi uzeto, stav je individualan fenomen i 
otima se naučnome načinu posmatranja. Ipak se u 
iskustvu mogu razlikovati izvesni tipovi prema stavu, 
ukoliko se mogu razlikovati i izvesne psihičke funk- 
cije. Ako jedna funkcija habitualno ima prevagu, 
onda proizlazi tipičan stav. Prema prirodi diferenci- 
rane funkcije sleduju sadržajne konstelacije, koje 
stvaraju stav koji im odgovara. Tako postoji tipičan 
stav čoveka koji misli, čoveka koji oseća, čoveka koji 
oseća i čoveka koji intuira. Osim ovih čisto psiholo- 
ških tipova po stavu, čiji se broj možda može još 
uvećati, postoje i socijalni tipovi, naime takvi kojima 
kolektivna predstava udara pečat. Oni su okarakteri- 
sani različnim -izmima. Ovi kolektivno uslovljeni 
stavovi su na svaki način vrlo važni, i u izvesnim 
slučajevima čak premašuju po značaju čisto indivi- 
dualan stav. 


52. Stepen objekta. — Pod tumačenjem na ste- 
penu objekta razumevam ono shvatanje jednog sna 
ili jedne fantazije u kome se lica ili okolnosti što se u 
njima pojavljuju vezuju za objektivno-realna lica ili 
okolnosti. To u suprotnosti prema stepenu subjekta 
(v. 0.), pri kome se lica ili okolnosti što dolaze u snu 
vezuju samo za subjektivne količine. Frojdovo shva- 
tanje sna kreće se gotovo samo na stepenu objekta, 
ukoliko se želje u snu tumače kao želje koje se odnose 

na realne objekte ili se odnose na seksualne procese, 
koji spadaju u fiziološku, dakle izvanpsihološku sferu. 


53. Stepen subjekta. — Pod tumačenjem na ste- 
penu subjekta razumevam ono shvatanje jednoga sna 
ili jedne fantazije kod koga se lica ili okolnosti što 
se u njima pojavljuju dovode u vezu sa subjektivnim, 
sasvim vlastitoj psihi pripadnim činiocima. Kao što 
je poznato, shka nekoga objekta koja se nalazi u na- 
šoj psihi nije nikada sa objektom apsolutno jednaka, 
nego najviše slična. Ona se ostvaruje, istina, čulnom 
percepcijom i apercepcijom ovih nadražaja, ali baš 
procesima koji već pripadaju našoj psihi, a koje je 
objekat samo izazvao. Svedočanstvo naših čula po- 
klapa se, doduše, kao što iskustvo pokazuje, u velikoj 
meri s kvalitetima objekta, ali naša je apercepcija 
pod gotovo nepreglednim subjektivnim uticajima, 
koji čine velike teškoće pravom saznanju nekoga 
ljudskoga karaktera. Tako kompleksna psihička koli- 
čina kakvu predstavlja ljudski karakter daje, osim 
toga, čistoj čulnoj percepciji samo veoma slaba upo- 
rišta. Za saznanje ljudskoga karaktera potrebno je i 
uživljavanje, razmišljanje i intuicija. Zbog ovih kom- 
plikacija, naravno, konačni sud uvek ima samo veoma 
sumnjivu vrednost, tako da je slika, u koju mi uobli- 
čavamo neki ljudski objekat, na svaki način do kraj- 
nosti subjektivno uslovljena. Stoga se u praktičnoj 
psihologiji dobro čini ako se slika, imago, nekoga čo- 
veka oštro razlikuje od njegove stvarne egzistencije. 
Zbog krajnje subjektivnoga ostvarenja jedne imago 
ona je često pre slika subjektivnoga kompleksa funk- 
cija negoli slika samoga objekta. Stoga je pri obrađi- 
vanju nesvesnih proizvoda bitno da se imago ne stav- 
lja odmah kao identična s objektom, nego, naprotiv, 
da se shvata kao slika subjektivne veze s objektom. 


Obrađivanje nesvesna proizvoda na stepenu su- 
bjekta pokazuje prisustvo subjektivnih sudova i ten- 
dencija, kojima se za nosioca postavlja objekat. Ako 
se, dakle, u nesvesnu proizvodu pojavljuje objekat- 
ska imago, onda nije reč eo ipso o realnom objektu, 
nego isto tako, možda čak pretežno, o subjektivnom 
kompleksu funkcija (v. duševna slika). Primena tu- 

mačenja na stepenu subjekta dopušta nam obimno 
psihološko tumačenje ne samo sna nego i književnih 
dela, u kojima su pojedine figure predstavnici za re- 
lativno slabe komplekse funkcija u psihi pesnikovoj. 


54. Svest. — Pod svešću razumevam vezanost 
psiholoških sadržaja za Ja (v. Ja), ukoliko Ja ovu ve- 
zanost kao takvu oseća.” Veze sa Ja, ukoliko ih on ne 
oseća kao takve, jesu nesvesne (v. 0.). Svest je funk- 
cija ili delatnost" koja održava vezu psihičkih sadr- 
žaja sa Ja. Svest, po mome mišljenju, nije istovetna 
sa psihom, zato što meni psiha znači celokupnost svih 
psihičkih sadržaja, koji nisu svi nužnim načinom di- 
rektno spojeni sa Ja, tj. nisu vezani za Ja u tolikoj 
meri da bi im pripadao karakter svesnosti. Postoji 
veliki broj psihičkih kompleksa koji nisu svi nužnim 
načinom spojeni sa Ja." 

55. Tip. — Tip je primer ili obrazac koji na ka- 
rakterističan način izražava karakter neke vrste ili 
opštosti. U užem smislu ovoga rada, tip je karakteri- 
stičan obrazac opšta stava (v. o.) koji se pojavljuje u 
mnogim individualnim oblicima. Od mnogobrojnih 
stvarnih i mogućnih stavova ističem u ovom izuča- 
vanju u svemu četiri, naime one koji se uglavnom 
orijentišu prema četirma psihološkim osnovnim funk- 
cijama (v. funkcija), dakle prema mišljenju, oseća- 
nju, intuiranju i osetu. Ukoliko je takav stav habitu- 
alan i zbog toga karakteru jedinke daje određeno 
obeležje, govorim o psihološkom tipu. Ovi na osnov- 
nim funkcijama zasnovani tipovi, koji se mogu obe- 
ležiti kao misleni, osećajni, intuitivni i osetni tip, 
mogu se prema kvalitetu osnovnih funkcija podeliti 
u dve klase: u racionalne i iracionalne tipove. Prvima 
pripadaju misleni i osećajni tip, a drugima intuitivni 
i osetni (senzitivni) tip (v. racionalan, iracionalan). 
Dalje razlikovanje u dve klase dopušta prvenstveno 
kretanje libida, naime  introversija i ekstraversija (v 


=" Natorp, Einl. in d. Psych. p. 11. Isto tako: Lipps, -Le.it- 
faden der Psych. p. 3. 

" Upor. Riehl (Z. Einf. in die Phil. 161), koji svest ta- 
kođe shvata kao »aktivnost«, kao »proces«. 

" Jung, Zur Psych. der Dem. praecox. 

0.). Svi osnovni tipovi mogu pripadati kako jednoj 
tako i drugoj klasi, već prema prevlađivanju više in- 
trovertnoga ili više ekstravertnoga stava. Osećajni tip 
može pripadati introvertnoj ili ekstravertnoj klasi, a 
isto tako i neki drugi tip. Razlikovanje na racionalne 
i iracionalne tipove je drugo gledište, i s introversi- 
jom i ekstraversijom nema nikakva posla. 


U dvama prethodnim saopštenjima učenja o ti- 
povima"' nisam misleni i osećajni tip razlikovao od 
introvertnoga ili ekstravertnoga, nego sam misleni tip 
identifikovao s introvertnim, a osećajni s ekstravert- 
nim. Ali pri potpunoj preradi materijala uvideo sam 
da se kako introvertni tako i ekstravertni tip moraju 
obdelavati kao kategorije podređene funkcionim ti- 
povima. Ovo razdvajanje sasvim odgovara i iskustvu, 
ukoliko nesumnjivo, na primer, osećajnih tipova ima 
dve vrste, od kojih je jedna više podešena prema svo- 
me osećajnome doživljaju, a druga više prema ob- 
jektu. 


56. Transcendentna funkcija (vidi simbol). 


57. Uživljavanje (ili — uosećavanje). —  Uživljava- 
nje je introjekcija (v. 0.) objekta. Za bliže opisivanje 
pojma uživljavanja vidi tekst VII (v. i projekcija). 


58. Volja. — Pod voljom razumevam ukupnu 
psihičku energiju koja svesti stoji na raspolaganju. 
Voljni proces bio bi, prema tome, energetički proces 
koji se izaziva svesnom motivacijom. Stoga psihički 
proces koji uslovljava nesvesna motivacija ne bih na- 
zvao voljnim procesom. Volja je psihološki fenomen 
koji svoju egzistenciju duguje kulturi i moralnom 
vaspitanju, a primitivnom mentalitetu u velikoj meri 
nedostaje. 


"* Jung, Contribution d  I'čtude des types psychologiques, 
Arch. đe Psvchologie, Tom. XVI, p. 152. 
Isti, Die Psychologie der uribewussten Prozesse, 1918. 

ZAVRŠNA REČ 


U našem vremenu, u kome se iz tekovina francu- 
ske revolucije, slobode, jednakosti, bratstva, razvio 
daleko rasprostranjen socijalni duhovni pokret, koji 
ne samo što politička prava spušta ili izdiže na opšti 
i jednak nivo nego misli da i nesreću može otkloniti 
spoljašnjim regulisanjima i ujednačivanjima, u ta- 
kvom vremenu začelo je nekoristan zadatak da go- 
vorimo o potpunoj neistorodnosti elemenata koji sa- 
činjavaju naciju. I pored toga što je začelo lepa stvar 
da je svako jednak pred zakonom, da svako ima svoj 
politički glas, i da niko na sleđenim staleškim pre- 
imućstvima na nepravičan način ne nadmašuje svoga 
brata, ipak ista stvar biva manje lepa kad se ta mi- 
sao o jednakosti proširi i na druge oblasti života. Onaj 
koji bi mislio da se ravnomernim regulisanjima ži- 
vota može postići ravnomernija raspodela sreće mo- 
rao bi da ima veoma pomućen pogled ili da iz veoma 
maglovite udaljenosti posmatra ljudsko društvo. Mo- 
rao bi da bude već ogrezao u zabludi da, na primer, 
jednaki prihodi, resp. spoljašnja životna mogućnost 
mora za sve imati otprilike isti značaj. Ali šta čini 
takav zakonodavac sa svima onima čija veća životna 
mogućnost leži u njima mesto izvan njih? Da je pra- 
vičan, on bi morao jednome dati možda dvostruko 
onoliko koliko drugome, jer jednome znači to mnogo, 
a drugome malo. Preko psihološke različnosti ljudi, 
toga najnužnijega činioca životne energije jednoga 
ljudskog društva, neće preći nijedno socijalno zako- 
nodavstvo. Stoga je začelo korisno govoriti o razno- 

vrsnosti ljudi. Ove razlike uslovljavaju takva različna 
prava na sreću da ih nijedno, ma koliko savršeno, 
zakonodavstvo ne bi nikada moglo ni približno da 
zadovolji. I ne bi se mogao izmisliti nijedan spolja- 
šnji životni oblik, ma koliko se činilo da je pošten i 
pravičan, koji ne bi za jedan ili drugi tip čoveka zna- 
čio nepravičnost. Razlog za to što se i pored toga ra- 
znovrsni sanjari političke, socijalne, filosofske i reli- 
giozne prirode trude da pronađu one opšte i isto- 
vrsne spoljašnje uslove koji treba da znače opštu 
veću mogućnost sreće, čini mi se da leži u opštem 
stavu i suviše orijentisanom na spoljašnjim stvarima. 
Ovih pitanja koja daleko zadiru možemo se ovde 
samo dotaći, jer nismo sebi postavili zadatak da ih 
obrađujemo. Ovde imamo da se bavimo samo psiho- 
loškim problemom. I činjenica raznih tipičnih sta- 
vova je problem prvoga reda, ne samo za psihologiju 
nego i za sve one oblasti nauke i života gde ljudska 
psihologija igra presudnu ulogu. Običnom ljudskom 
razumu odmah je, na primer, očevidna činjenica da 
se svaka filosofija koja nije upravo samo istorija filo- 
sofije osniva na lično psihološkom prethodnom uslo- 
vu. Ovaj prethodni uslov može da bude čisto indivi- 
dualne prirode, i obično je kao takav shvatan, ako je 
uopšte bilo kakve psihološke kritike. Smatralo se da 
je time slučaj rešen. Ali se pri tome previdelo da ono 
što je smatrano kao individualna ranija presuda ni- 
kako nije bilo bezuslovno takva presuda, jer je, nai- 
me, stanovište onoga filosofa imalo često ugledne 
sledbenike. Njima je to stanovište bilo po volji, i to 
ne samo zato što bi ga prosto aminovali, nego zato što 
su ga mogli potpuno razumevati i priznavati. Takvo 
razumevanje bilo bi _ nemogućno kad bi stanovište 
lilosofa bilo samo individualno uslovljeno, jer tada 
ono nikako ne bi moglo biti shvatano ili ma i samo 
potvrđivano. Od pristalica razumevana i priznavana 
osobenost stanovišta mora, dakle, odgovarati tipič- 
nom, ličnom stavu, koji ima još više predstavnika u 
društvu u jednakom ili sličnom obliku. Stranke se 
redovno biju čisto spolja, vrebajući rupe u ubojnoj 
opremi protivnika. Takva prepirka redovno je slabo 

plodna. Do znatno veće vrednosti došlo bi se kad bi 
suprotnost bila pomerena na psihološku oblast, oda- 
kle prvobitno i vodi poreklo. Na osnovu pomeranja 
uskoro bi se saznalo da ima raznovrsnih psiholoških 
stavova, od kojih svaki ima pravo na postojanje, iako 
njihovo postojanje vodi do postavljanja inkompati- 
bilnih teorija. Dokle god se pokušava da se spor iz- 
ravna spoljašnjim stvaranjima kompromisa, daje se 
zadovoljenje samo skromnim zahtevima plitkih gla- 
va, koje se još nikada nisu mogle zagrejati načelima. 
Ali stvaran sporazum može se, po mome mišljenju, 
postići samo ako se prizna različnost psiholoških pret- 
hodnih uslova. 


U mome praktičkom radu neprestano mi se na- 
meće činjenica da je čovek gotovo nesposoban da 
shvati drugo stanovište negoli svoje vlastito i da mu 
prizna važenje. U manjim stvarima pomaže opšta po- 
vršnost, upravo čista predusretljivost i trpeljivost i 
retka dobronamernost da se udari most preko pro- 
valije nerazumevanja. Ali u važnijim stvarima, a na- 
ročito u onakvim gde dolaze u pitanje ideali tipa, čini 
se da je sporazumevanje većinom nemogućno. Izve- 
sno će prepirka i nespokojstvo svagda pripadati re- 
kvizitima ljudske tragikomedije, ali se, ipak, ne može 
poricati da je napredak uglađenosti od prava pesnice 
doveo do stvaranja zakona, a time da obrazovanja 
instancije i merila koji su nadređeni zaraćenim stran- 
kama. Osnova za izravnan je spora shvatanja mogla 
bi, po mome uverenju, da bude priznanje tipova sta- 
va, ali ne samo priznanje postojanja takvih tipova 
nego i činjenice da je svako u svome tipu toliko ogre- 
zao da je nesposoban za potpuno razumevanje dru- 
goga stanovišta. Može se smatrati da će se bez pri- 
znanja ovoga dalekosežnoga zahteva sigurno vršiti 
nasilje nad drugim stanovištem. Isto onako kao što 
se zaraćene stranke koje se nađu pred sudom odriču 
neposrednoga nasilja nad drugim i svoja traženja po- 
veravaju pravičnosti zakona i sudije, tako se i tip 
mora uzdržavati od toga da grdi, sumnjiči i obara 
orotivnika, svestan svoje vlastite predrasude. Shva- 
ćanjem problema tipičnih stavova i njihovim prika- 

rivanjem u nacrtu ja težim da pogled svojega čitača 
upravim na tu sliku mnogostrukih mogućnosti stva- 
ranja shvatanja, nadajući se da ću bar tim dati malen 
prilog za poznavanje gotovo beskrajnih varijacija i 
preliva individualne psihologije. Nadam se da iz mo- 
jih opisa tipova niko neće izvući zaključak da ja mi- 
slim da su četiri ili osam tipova koje opisujem svi koji 
se uopšte pojavljuju. To bi bio nesporazum. Ja, na- 
ime, nikako ne sumnjam u to da se stavovi koji se 
pojavljuju mogu opisivati i sa drugih stanovišta. U 
ovome ispitivanju ima nekoliko nago vesta van ja dru- 
gih mogućnosti, kao, na primer, podela sub specie 
aktivnosti. Ali ma šta se uzimalo kao merilo za po- 
stavljanje tipova, upoređivanje različnih formi habi- 
tualnih stavova vodice postavljanju isto tako mnogih 
psiholoških tipova. 


Ukoliko bi začelo bilo lako da se stavovi koji se 
pojavljuju opišu i sa drugih stanovišta nego što su 
ovde opisani, utoliko bi moglo biti teško da se donesu 
dokazi protiv postojanja psiholoških tipova. Ne sum- 
njam u to da će se moji protivnici truditi da pitanje 
tipova brišu iz naučne liste traktanda, jer za svaku 
teoriju kompleksnih psihičkih procesa koja pretendu- 
je na opšte važenje mora problem tipova da bude u 
najmanju ruku veoma nezgodna prepona. Svaka teo- 
rija kompleksnih psihičkih procesa pretpostavlja isto- 
vrsnu ljudsku psihologiju, prema analogiji svake pri- 
rodnonaučne teorije, koja kao osnovu pretpostavlja 
takođe jednu istu prirodu. Ali što se tiče psihologije, 
naročita je stvar u tome što pri njenu obrazovanju 
pojmova psihički proces nije samo objekat nego u isti 
mah i subjekat. Ako se uzme da je subjekat u svima 
pojedinim slučajevima jedan isti, onda se može pri- 
hvatiti i to da je subjektivni proces obrazovanja poj- 
mova takođe svugde jedan isti. Ali da stvar tako ne 
stoji, najizrazitije proizlazi iz egzistencije najrazno- 
vrsnijih shvatanja o suštini kompleksnih psihičkih 
procesa. Razume se, nova teorija obično pretpostavlja 
da su sva druga gledišta netačna, i to najviše zato što 
pisac subjektivno drukčije vidi negoli njegovi pret- 
hodnici. On ne uzima u obzir da je psihologija koju 

on vidi njegova psihologija, a najviše još psihologija 
njegova tipa. Stoga on očekuje da za psihički proces 
koji mu je objekat saznavanja i objašnjavanja može 
postojati samo jedno objašnjenje, naime baš ono koje 
odgovara njegovu tipu. Sva druga shvatanja — mo- 
gao bih gotovo reći: svih sedam drugih shvatanja — 
koja su na svoj način isto tako istinita kao i njegova, 
za njega su zabluda. U interesu važenja svoje vlastite 
teorije on će, dakle, osećati živu i ljudski razumljivu 
zlovoljnost prema postavljanju tipova ljudske psiho- 
logije, jer time bi njegovo shvatanje izgubilo, na pri- 
mer, sedam osmina svoje prave vrednosti; osim ako 
bi mogao da pored svoje vlastite teorije zamišlja još 
sedam drugih teorija istoga procesa kao jednako isti- 
nite — ili, recimo, pored svoje, bar još neku drugu 
teoriju kao teoriju pune vrednosti. 


Sasvim sam uveren da prirodan proces, koji je u 
velikoj meri nezavisan od ljudske psihologije i stoga 
može da joj bude samo objekat, može imati samo 
jedno isto objašnjenje. Isto tako uveren sam i u to 
da kompleksan proces koji se ne može upregnuti ni 
u kakvo objektivno aparatsko registrovanje može nu- 
žno dobiti samo ono objašnjenje koje sam donosi kao 
subjekat, tj. autor pojma može doneti samo onakav 
pojam koji se slaže sa psihičkim procesom koji on teži 
da objasni. Ali pojam će se samo onda slagati ako se u 
mislenom subjektu podudara s procesom koji ima da 
se objasni. Kad se proces koji ima da se objasni ne bi 
nikako pojavljivao kod samoga autora, a takođe i ni- 
kakva njegova analogija, onda bi autor stajao pred 
pravom zagonetkom, čije bi rešenje mogao ostaviti 
onome koji proces sam doživljuje. Kako se neka vi- 
zija ostvaruje, to ja nikada ne mogu iskusiti objek- 
tivnim aparatima; njeno ostvarivanje mogu, dakle, 
samo objasniti onako kako ga sebi zamišljam. Ali u 
ovome »kako ga sebi zamišljam« nalazi se predrasu- 
da, jer u najboljem slučaju moje objašnjenje proizlazi 
otuda kako se proces neke vizije predstavlja u meni. 
Međutim, ko mi daje pravo da pretpostavim da se u 
svakome drugome proces vizije predstavlja jednako, 
ili bar samo slično? 

Covek će s prividinim pravom navoditi univer- 
salnu jednorodnost ljudske psihologije u svima vre- 
menima i zonama kao argumenat u prilog ovoga uop- 
štavanja subjektivno uslovljenoga suda. U tu jedno- 
rodnost ljudske psihe ja sam tako duboko uveren da 
sam je čak sažeo u pojam kolektivnoga nesvesnoga 
kao jednoga universalnoga i jednorodnoga supstrata, 
čija jednorodnost ide tako daleko da se isti motivi mi- 
tova i priča nalaze u svima kutovima prostrane Zem- 
lje, da Crnac južnoameričkih država sanja u motivi- 
ma grčke mitologije i švajcarski trgovački šegrt u 
svojoj psihozi ponavlja viziju egipatskoga gnostičara. 
Ali iz ove fundamentalne jednorodnosti izdvaja se 
isto tako velika ne jednorodnost svesne psihe. Kolike 
su neizmerne razdaljine između svesti jednoga pri- 
mitivca, jednoga Atenjanina Temistoklova vremena i 
jednoga današnjega Evropljanina! Kolika razlika po- 
stoji između svesti gospodina profesora i njegove 
žene! Kakav bi uopšte bio današnji svet kad bi po- 
stojala jednorodnost svesti? Ne, misao o jednorod- 
nosti svesnih psiha jeste akademska himera, koja 
uprošćava zadatak jednoga docenta pred njegovim 
učenicima, ali koja se pred stvarnošću ni sa čim ne 
poklapa. Bez obzira na različnost jedinki, čije je naj- 
intimnije biće zvezdanom daljinom odvojeno od su- 
seda, već su tipovi kao klase jedinki u veoma velikoj 
meri odvojeni jedni od drugih, i njihovu postojanju 
imaju se pripisati različnosti opštih shvatanja. Da bih 
pronašao jednorodnost ljudskih psiha, moram da si- 
đem već u fundamente svesti. Tu nalazim ono u čemu 
svi liče jedni na druge. Ako neku teoriju zasnivam 
na onome što sve vezuje, onda psihu objašnjavam iz 
onoga što je na njoj fundamenat i poreklo. Ali time 
ne objašnjavam ništa od onoga što je na njoj isto- 
rijsko ili individualno diferenciranje. S takvom teo- 
rijom prelazim preko psihologije svesne psihe. Time 
poričem zapravo celu drugu stranu psihe, naime nje- 
no diferenciranje od klice. U neku ruku svodim čo- 
veka na njegov prethodni filogenetički položaj, ili ga 
rastavljam u njegove elementarne procese, i kad bih 
hteo da ga iz te redukcije rekonstruišem, u prvome 

slučaju ispao bi majmun, a u drugom nagomilavanje 
elementarnih procesa, čija bi zajednička igra donela 
besmisleno i besciljno uzajamno delovanje. Nesum- 
njivo je da je objašnjenje psihičkoga na osnovi jed- 
norodnosti ne samo mogućno nego i potpuno oprav- 
dano. Ali ako želim da sliku psihe dopunim do njene 
potpunosti, onda moram imati pred očima činjenicu 
raznovrsnosti psiha, jer svesna individualna psiha 
spada isto tako u opštu sliku psihologije kao i njeni 
nesvesni fundamenti. Stoga u svome obrazovanju 
pojmova mogu s istim pravom da polazim od činje- 
nice diferencijalnih psiha i da isti proces koji sam 
ranije posmatrao sa stanovišta njegove jednorodnosti 
posmatram sada sa stanovišta diferenciranja. To me, 
prirodno, vodi do shvatanja koje je upravo suprotno 
ranijemu. Sve što za ono shvatanje kao individualnu 
varijantu nije dolazilo u obzir postaje ovde značajno 
kao postavka za dalje diferenciranje, i sve što je onde 
dobivalo naročitu vrednost kao jednorodno pojavlju- 
je mi se sada kao bezvredno, jer je čisto kolektivno. 
U ovom razmatranju uvek ću gledati na to na što 
nešto smera, a nikada na to otkuda dolazi, dok u ra- 
nijem razmatranju nikada nisam vodio računa o cilju, 
nego samo o poreklu. Stoga jedan isti psihički proces 
mogu da objasnim dvema suprotnim teorijama, koje 
se uzajamno isključuju, pri čemu ni o jednoj ni o 
drugoj teoriji ne mogu tvrditi da je netačna, jer tač- 
nost jedne dokazana je jednorodnošću, a tačnost dru- 
ge nejednorodnošću psiha. 


Ali ovde počinje sada velika teškoća, koja je lai- 
ku isto kao i naučnoj publici toliko otežala čitanje 
moje knjige o »preobražajima i simbolima libida« da 
su zbog toga mnoge inače sposobne glave dospele u 
zabunu (kao što mi dokazuju njihove podozrive kri- 
tike). Ja sam, naime, pokušao da u toj knjizi na kon- 
kretnom materijalu prikazem i jedno i drugo shva- 
tanje. A kako se stvarnost, kao što je poznato, ne 
sastoji iz teorija niti za njima ide, to se u njoj za- 
jedno nahodi i jedno i drugo, što moramo zamišljati 
kao odvojeno, i svako živo nešto u duši se preliva u 
više boja. Svako nešto je nešto što je proizišlo i što 

misli na budućnost, i ni za jedno ne može se s pouz- 
danošću utvrditi da li bi bilo samo završetak, a ne 
već i početak. Za nekoga ko misli da se za izvestan 
psihički proces može imati samo jedno pravo obja- 
šnjenje ova životnost psihičkoga sadržaja, koja pri- 
nudno vodi do dve ju suprotnih teorija, jeste stvar 
koja izaziva očajanje, naročito ako bi voleo proste i 
nekomplikovane istine i možda bio nesposoban da ih 
zamišlja u isti mah. 

Ja opet nisam uveren da bi dvama načinima po- 
smatranja, onim koji redukuje i onim konstruktiv- 
nim — kako sam ih jedared nazvao: — bile iscrpene 
mogućnosti posmatranja. Naprotiv, mislim da se za 
psihički proces može doneti još nekoliko drugih isto 
tako »pravih« objašnjenja, i to onoliko koliko ima 
tipova. I objašnjenja će se slagati među sobom isto 
onako dobro ih rđavo kao i lami tipovi u svojim lič- 
nim vezama. Ako bi, dakle, trebalo da se dopusti po- 


stojanje tipičnih različnosti ljudskih psiha — a pri- 
znajem da ne vidim nikakva razloga zašto se to ne bi 
moglo dogoditi — onda naučni teoretičar vidi da je 


postavljen pred neprijatnu dilemu: ili da dopusti da 
više protivrečnih teorija istoga procesa postoje jedna 
pored druge, ih da učini unapred beznadni pokušaj 
osnivanja sekte, koja za sebe zahteva pravo na jedinu 
pravilnu metodu i jedinu pravu teoriju. Prva moguć- 
nost ogrešuje se ne samo o već pomenutu izvanrednu 
teškoću dvostruke i unutra suprotne mislene opera- 
cije nego i o jedno od prvih načela intelektualnoga 
morala: principia explicandi non sunt multiplicanda 
— praeter necessitatem. Ali necessitas množine obja- 
šnjenja presudno je data u slučaju jedne psihološke 
teorije, jer za razliku od ma koje prirodnonaučne teo- 
rije objekat objašnjavanja u psihologiji jednake je 
prirode kao i subjekat: jedan psihološki proces treba 
da objašnjava drugi. Ova tugaljiva teškoća već je 
odavno mislene glave nagnala da nađu značajne izgo- 
vore, kao što je, na primer, pretpostavka jednog »ob- 
jektivnoga duha«, koji bi stajao s onu stranu psiho- 

logije i stoga mogao da objektivno zamišlja svoju sebi 
potčinjenu psihu, ili slična pretpostavka da je intele- 
kat moć koja može još i sama sebe postavljati izvan 
sebe i sebe zamišljati. Ovim i sličnim izgovorima tre- 
ba da se stvori ona arhimedska tačka izvan zemlje, 
posredstvom koje intelekat sam sebe treba da istavi. 
Ja shvatam dubokosežnu ljudsku potrebu za pogod- 
nostima, ali ne shvatam da bi trebalo da se istina 
prikloni pred tom potrebom. Shvatam i to da bi este- 
tički mnogo izmirenja donelo to kad bi čovek, mesto 
paradoksije protivrečnih objašnjavanja, psihički pro- 
ces mogao redukovati na neku što prostiju instinkat- 
sku osnovu i pri tome se pomiriti, ih kad bi mu mo- 
gao dati neki metafizički cilj spasenja i u toj nadi 
predati se spokojstvu. 

Ali ma šta mi težih da dokučimo svojim intelek- 
tom završiće se paradoksijom i relativnošću ako je to 
častan posao, a nije neka petitio principii koja služi 
podesnosti. Da intelektualno dokučivanje psihičkoga 
procesa mora dovesti do paradoksije i relativnosti, to 
je pouzdano, već stoga što je intelekat samo jedna 
među različnim psihičkim funkcijama koja od pri- 
rode služi čoveku za konstrukciju njegovih objekat- 
skih slika. Neka se čovek ne predaje prividu kao da 
se svet poima samo iz intelekta; on se poima isto 
tako i iz osećanja. Stoga je sud intelekta najviše po- 
lovina istine, i mora, ako je pošten, najzad i priznati 
svoju nedovoljnost. 

Poricanje postojanja tipova ništa ne pomaže pro- 
tiv činjenice njihova postojanja. Stoga, s obzirom na 
njihovo postojanje, svaka teorija o psihičkim proce- 
sima mora biti spremna na to da opet sama važi kao 
psihički proces, i to kao izraz tipa ljudske psihologije 
koji postoji i čija je egzistencija opravdana. Tek iz 
tih tipičnih prikazivanja proizlaze materijali je čija 
kooperacija omogućuje višu sintezu. 

